
Dear Reader: 


This book containing the four Gospel accounts of the life and work 
of Jesus Christ and the Acts of the Apostles that you are about to 
read has come about through the contribution of many individuals, 
both Native Islanders and International Bible Translation consultants. 
Each contributor brought with him or herself a uniquely different 
perspective: some of those involved in the project are Archipelago 
church leaders, some lay people; some are older Islanders, some 
younger; and some are men, some women. Each contributor also 
brings his or her perspective concerning which Islander words are 
generally used in our target audience. In that light, those words may 
be slightly different from those you use. 


In addition, this translation is not the product of Islanders coming 
from any one church faith, but rather several, both Catholic and 
Protestant. However, all who served in the project have a strong belief 
that salvation is through our Lord Jesus Christ, God's unique son. 


Finally, each member of the team feels that God's precious Word 
should be communicated to all Islanders in a form that each understands 
it without difficulty. Thus, this translation is not intended to replace 

“Standard” English or Colombian Spanish versions of the New Testament, 
but rather as a instrument to aid those Islanders, who would find it 
easier to understand spiritual truths in Islander Creole English. It is 
a dynamic translation that takes into account all the grammatical, 
lexical and cultural restraints unique to the vernacular. We pray that 
the Holy Spirit will use this translation of a portion of God's Word 
to speak to your heart. 


The Committee on Translation 


DI GUD NYUUZ BOUT 
JESUS CHRIST 
WEH MATTHEW RAIT 


Weh disya Buk Taak Bout 


Di Gaaspl a Matthew dah di fos buk iina di Nyuu Testament. Di Apasl 
Matthew Levi wehn rait disya buk, ahn him dah di wan weh yuuztu bii 
wan a di Roman rula taks kalekta iina Israel lan. Bot wan die di Laad kaal 
Matthew ahn ihn ton wan a Jesus disaipl. Som yiers afta dis, Matthew 
rait dong disya leta tu ihn Jewish pipl dem. Ihn wehn waahn pruuv tu 
dem seh Jesus dah di pramis Mesaya fi chruut, di siem wan weh di uol 
taim prafit dem wehn rait bout lang lang taim abak. 

Matthew staat ihn leta wid wan lis a Jesus uolda jenarieshan dem. 
Den ihn tel bout how Jesus wehn baan ahn bout ihn pikniny diez dem 
iina Bethlehem, laik how ihn famaly wehn ron weh fahn King Herod, 
gaan dah Egypt lan, bikaaz Herod wehn waahn kil di bieby Jesus. Den 
Matthew tel bout how Jesus ahn ihn famaly kom bak tu Israel lan ahn 
liv iina Nazareth afta Herod ded. 

Den, afta Jesus ton wan man, Matthew tel bout how John di Baptist 
wehn baptaiz Jesus, ahn afta dat how Satan temp'im iina di dezaat. Den, 
ihn tel bout how Jesus staat priich wid powa tu di pipl dem —laik ihn 
tiichin op pan di big mountin— ahn aftawod how ihn pik ihn disaipl 
dem, how ihn staat hiil plenty pipl ahn how ihn du aal kaina ada mirakl 
tu, weh ongl di Mesaya kuda du. Bot, wen Jesus wende tiich di pipl dem 
bout God Kingdom, di rilijos liida dem get jalas ahn so dehn mek op wan 
plan fi si how dehn kuda kech'im deh seh somting outa di wie; dehn wehn 
hiet Jesus ahn waahn kil'im. 

lina di laas paat a Matthew Gaaspl stuory, ihn tel bout Jesus laas wiik, 
wen Jesus wehn stie iina Jerusalem weh paat ihn wehn tel ihn disaipl 
dem bout how ihn gwain ded, ahn bout how ihn gwain riez bak op three 
diez lieta ahn go bak dah ihn pupa. Ihn wehn tel dem tu bout aal di sain 

ahn wandaz dem weh wehn gwain hapm bifuor ihn kom bak dah ort. 
Ahn dah dat taim ihn wuda mek evryting rait ahn setop ihn kingdom 
weh no gwain don non taim. 

Wen yo riid Matthew Gaaspl stuory, lisn gud tu weh ihn deh seh. Jesus 
dah di Laad a aala di Laad dem pahn ort, ahn ihn dah di King a aala 
di King dem. Mek wi selibriet ihn viktory uova aal di wikidnis rait yah 
mongs wi, ahn uova det tu. Ahn mek shuor seh him dah di Sievya ahn 
Laad a yo laif. Ihn deh kom bak suun suun! 





Jesus famaly jinarieshan dem 
(Luke 3.23-38) 


1Bredrin, dis paat a mi leta deh taak bout Jesus Christ, weh kom 
fahn di siem famaly weh King David wehn kom fram, weh kom 
fahn di siem famaly a wi fos ansesta Abraham; ih wehn hapm laik so: 

2 Abraham dah wehn Isaac pupa, ahn Isaac dah wehn Jacob pupa, 
ahn Jacob dah wehn Judah ahn ihn breda dehn pupa, 3ahn Judah 
dah wehn Perez ahn Zerah dehn pupa chruu Tamar, ahn Perez dah 
wehn Hezron pupa, ahn Hezron dah wehn Ram pupa, 4ahn Ram dah 
wehn Amminadab pupa, ahn Amminadab dah wehn Nahshon pupa, 
ahn Nahshon dah wehn Salmon pupa, 5ahn Salmon dah wehn Boaz 
pupa chruu ihn waif Rahab, ahn Boaz dah wehn Obed pupa chruu 
Ruth, ahn Obed dah wehn Jesse pupa, 6ahn Jesse dah wehn David 
di King pupa. 

Ahn David dah wehn Solomon pupa wid Uriah waif, 7ahn Solomon 
dah wehn Rehoboam pupa, ahn Rehoboam dah wehn Abijah pupa, 
ahn Abijah dah wehn Asa pupa, 8ahn Asa dah wehn Jehoshaphat 
pupa, ahn Jehoshaphat dah wehn Joram pupa, ahn Joram dah wehn 
Uzziah pupa, Sahn Uzziah dah wehn Jotham pupa, ahn Jotham dah 
wehn Ahaz pupa, ahn Ahaz dah wehn Hezekiah pupa, 10ahn Hezekiah 
dah wehn Manasseh pupa, ahn Manasseh dah wehn Amon pupa, ahn 
Amon dah wehn Josiah pupa, 1! ahn Josiah dah wehn Jechoniah ahn 
ihn breda dehn pupa, iina di siem taim wen dehn ker weh di pipl 
dem laik sliev tu Babylon. 

12Ahn afta dehn ker dem weh tu Babylon, Jechoniah dah wehn 
Shealtiel pupa, ahn Shealtiel dah wehn Zerubbabel pupa, 13ahn 
Zerubbabel dah wehn Abihud pupa, ahn Abihud dah wehn Eliakim 
pupa, ahn Eliakim dah wehn Azor pupa, 14ahn Azor dah wehn Zadok 
pupa, ahn Zadok dah wehn Achim pupa, ahn Achim dah wehn Eliud 

pupa, 15ahn Eliud dah wehn Eleazar pupa, ahn Eleazar dah wehn 
Matthan pupa, ahn Matthan dah wehn Jacob pupa, 16ahn Jacob dah 
wehn Joseph pupa, ahn Joseph dah wehn Mary hozban. Mary dah 
di siem uman weh Jesus wehn baan outa, di siem Jesus weh dehn 
kaal ‘Christ.’ 

17So wen yo kount aal di jinarieshan dem fahn Abraham tu David 
taim, yo get fourteen jinarieshan, ahn fahn David taim til wen dehn 
ker weh di pipl dem —weh dehn wehn gat laik sliev tu Babylon— dah 
wehn fourteen jinarieshan tu, ahn fahn di taim wen dehn ker weh di 
pipl dem tu Babylon til Jesus taim, dah wehn fourteen jinarieshan tu. 


Jesus Christ baan 
(Luke 2.1-7) 


18Now dis dah di wie Jesus Christ wehn baan: Ihn muma Mary 
wehn get ingiej wid Joseph, bot bifuor dehn get tugeda, ihn wehn get 
wid bieby chruu di Holy Spirit. 19 Now Joseph —weh dah wehn ihn 
fyutyo hozban— dah wehn wan raichos man ahn ihn neva waahn Mary 
paas shiem, so ihn disaid fi divuors im iina siikrit, so nonbady wudn 
nuo. 20Bot wehn ihn staat tink pan demde tingz, ihn wehn gat wan 
driim weh wan a di Laad ienjel kom tu him ahn seh, “Joseph, David 
son, no fried fi marid Mary, bikaaz di bieby weh ihn gwain gat dah 
sieka di Holy Spirit powa. 21Ihn gwain gat wan son, ahn yo fi giim 
niem Jesus’ bikaaz dah him gwain siev ihn pipl dem fahn dehn sin.” 

22 Aal demya tingz wehn hafy hapm, so wat di Laad wehn tel di 
prafit kuda kom chruu: 23“Wan vorjin gwain get pregnant ahn gat 
wan son, ahn dehn fi kaal im Emmanuel, weh miin, ‘God deh wid wi.” 

24Wen Joseph wiek op, ihn du jos weh di Laad ienjel wehn tel im 
fi du: ihn marid Mary, 25bot ihn neva toch Mary til ihn son baan. 
Ahn ihn giim niem Jesus. 


Som waiz man fahn di iis kom vizit bieby Jesus 


1Lietaraan afta Jesus wehn baan iina Bethlehem‘? di siem taim 

wen King Herod yuuztu ruul deh, som waiz man fahn di iis weh 
stody di staar dem wehn kom tu Jerusalem deh seh, 2“Weh di wan 
wehn baan fi bii di Jew dehn king? Wii si ihn staar riez op iina di 
skai tu di iis, so wi kom fi waaship im.” 





“2.1 Nuotis seh: Bethlehem dah wan likl sity iina Judea lan, jos sout a Jerusalem. 

3Wen King Herod hier dis, ihn wehn uova kansaan bout'ih, ahn aala dem 
fahn Jerusalem wid im wehn kansaan tu. 4So, ihn kaalop aal di hai priis 
ahn di tiicha a di Laa dem ahn aks dem dah weh paat di Christ gwain baan. 

5So dehn tel im seh, “Dah Bethlehem iina Judea lan; bikaaz dat 
dah weh di prafit wehn rait dong: 

6 “Unu pipl weh deh liv iina Bethlehem toun iina di lan a Judah, 
unu dah no di liis mongs di ruula dem fahn Judah, 
Bikaaz wan big ruula gwain kom fahn mongs unu, 
weh gwain tek kier ahn gaid mai pipl Israel.” 

7Den aftawod iina siikrit, Herod kaal ongl di waiz man dem fi 
fain out fahn dem wentaim di staar apier op. 8Den ihn sen dem dah 
Bethlehem; bot fos ihn tel dem seh, “Wen unu go, luk gud fi di bieby. 
Ahn wen unu fain im, unu kom bak ahn tel mi, so Ai kyan go, go 
waaship im tu.” 

9Afta dehn don hier weh di king seh, dehn gaan, ahn di staar weh 
dehn wehn si iina di iis, apier op agen, ahn gaan heda dem striet 
til ih stap rait uova di plies weh di bieby wende. 10Wen dehn si di 
staar, dehn wehn so glad dehn kuda haaly muuv ataal. 11 Den dehn 
gaan iina di hous, ahn wen dehn si di bieby wid ihn muma Mary, 
dehn drap pan dehn nii ahn staat waaship im. Dehn uopm dehn 
sak, weh dehn kiip dehn gif dem iina, ahn dehn gi bieby Jesus guol, 
frankinsens, ahn mor. 

12 Aftawod iina wan driim dehn wehn hier wan vais weh tel dem no fi 
go bak tu Herod, so dehn gaan dah fi dem kontry chruu wan nada ruod. 


Jesus pierans ron weh wid im tu Egypt 


13Afta di waiz man dem gaan bak huom, wan a God ienjel apier 
op pahn Joseph iina wan driim ahn tel im seh, “Get'op, tek di bieby 
ahn ihn muma; mikies go dah Egypt lan. Ahn stie deh til Ah tel yo, 
bikaaz Herod gwain trai fi fain di bieby fi kil'im.” 

1450 Joseph get'op ahn tek di bieby ahn ihn muma, ahn dehn gaan 
Egypt dah siem nait. 15Ihn stie deh til Herod ded, ahn dis mek jos 
wat di Laad wehn seh tu di prafit kom chruu, wen di Laad seh, “Ah 
deh kaal mi son outa Egypt.” 


Herod kil di likl bieby dem 


16Wen Herod si seh di waiz man dem fuul im, ihn get uova beks 
ahn ihn sen gaan kil aal di bwai bieby dem iina Bethlehem ahn iina 

aal di plies dem weh deh nier Bethlehem weh wehn gat fahn two 
yierz ahn les. Dat dah di yier weh him wehn figa out, sieka weh di 
waiz man dem wehn tel im. 
17Den aal di tingz dem weh di prafit Jeremiah wehn rait hapm, 
jos laik weh ihn wehn seh, 
18 “Dong iina Ramah lan dehn hier wan vais, 
deh hala ahn muon. 
Rachel wende krai fi ihn pikniny dem. 
Dehn wende tel im fi stap hala ahn kuul dong, 
bot ihn neva waahn stap, 
bikaaz ihn pikniny dem wehn ded.” 


Mary ahn Joseph kom bak fahn Egypt wid di bieby Jesus 


19 Afta Herod ded, wail Joseph wehn deh iina Egypt lan, wan a di 
Laad ienjel apier op tu im iina wan driim ahn seh, 20“Get'op; tek di 
bieby ahn ihn muma dah Israel lan, bikaaz dem weh wende trai fi 
kil di bieby, dehn ded now.” 21So afta Joseph hier dat, ihn get'op ahn 
tek di bieby ahn ihn muma, ahn gaan bak dah Israel lan. 

22Bot wen ihn hier seh Archelaus, Herod son, wende ruul Judea lan 
iina ihn pupa plies, ihn get fried fi go deh. Den iina wan nada driim, 
ihn hier seh ihn no fi go bak deh, so ihn lef fahn deh ahn gaan dah 
di Galilee sekshan. 23Wen ihn get deh, ihn stie iina wan toun weh 
niem Nazareth, so tingz wehn hapm jos laik how di prafit dem wehn 
seh, “Dehn gwain kaal im wan Nazarene.” 


John di Baptist tel di pipl dem seh Jesus suun kom 
(Mark 1.1-8; Luke 3:1-18; John 1.19-28) 


1Jina demde diez John di Baptist apier op deh priich iina di Judea dezaat 
deh seh, 2“Ripent, bikaaz dah taim now; God deh kom fi ruul!” 3John 
dah wehn di siem wan weh di prafit Isaiah wende taak bout wen ihn seh: 
“Wan mesinja wehn gwain kom fahn di dezaat, 
weh gwain baal out seh: 
‘Pipl! Di Laad suun kom, 
so unu get redy fi risiiv im 
4Now John kluoz wehn mek outa kyamil hier ahn ihn wehn gat 
aan wan leda belt roun ihn wies. Ahn aal ihn wehn yuuztu iit dah 


p” 





23.2 Di ekzak wod dem dah: “Ripent, bikaaz di Kingdom a Hevn deh nier!” 

som likl krikit wid wail hony. 5Ahn plenty pipl fahn Jerusalem, ahn 
Judea lan, ahn aal bout nier di Jordan riva staat ron gaan kroud 
op upaa ihn wende. 6Ahn John baptaiz aala di pipl dem weh wehn 
kanfes dehn sin. 

7Bot wen John si som Pharisee ahn som Sadducee deh kom upaa 
ihn wende baptaiz, ihn tel dem seh, “Unu sniikin, jos laik som sniek 
iina graas! Dah huu waan unu bout di jojment weh deh kom? 8Fos 
du di tingz dem weh shuo seh unu stap sin. 9Ahn no bada tink iina 
unu haat seh, “Wii dah paat a Abraham famaly, so wi gud nof aredy!’ 
Mek Ah tel unu: God kyan mek pikniny outa demya rak ahn ton dem 
iina Abraham famaly! 10Unu dah laik di trii dem, weh di aks deh 
pan dehn ruut aredy. Aala di trii dem weh no bier gud fruut, dehn 
gwain kot dem dong ahn chruo dem iina di faiya. 11Ah deh baptaiz 
unu wid waata fi shuo seh unu ripent ahn ton fahn unu sin dem, bot 
sombady gwain suun kom weh beta an mii, ahn ihn gat muo powa. 
Mii no gud nof iivn fi work laik ihn saavant, nat iivn fi ker ihn shuuz 
dem. Him dah di wan weh gwain baptaiz unu wid di Holy Spirit 
ahn wid faiya. 12Ihn staat pik out ihn pipl dem aredy, jos laik how 
di faama stamp ihn fut aal uova ihn grien ahn chruo ih wid di shel 
op iina di ier fi separiet di two a dem, ahn den ihn gyada op di gud 
grien wid ihn shovl fi put'ih iina ihn stuor-hous, bot ihn gwain bon 
op di shel wid faiya weh kyaahn out. Di siem ting gwain hapm wid 
di Laad huu suun kom.” 


Jesus baptizam 
(Mark 1.9-11; Luke 3.21,22) 


13 Aftawod Jesus gaan fahn Galilee lan tu di Jordan riva fi John 
baptaiz im. 14Wen John si Jesus, ihn trai stap im deh seh, “Nuo, tiicha. 
Ai niid yuu fi baptaiz mii, ahn yuu deh kom fi mii baptaiz yuu?” 

15Bot Jesus ansa im seh, “No pie dat non main fi now, bikaaz ih 
gud fi wi kompliit aala weh God ekzak fahn wi.” Afta ihn seh dat, 
John seh dah so. 

16 Afta Jesus don get baptaiz, ihn stan op rait dehso iina di waata. 
Aalava sodn di hevn dem uopm op, ahn ihn si God Spirit deh kom dong 





“3.12 Di ekzak wod dem dah: “Ihn wino'in shovl deh iina ihn han ahn ihn gwain 
klier ihn treshin fluo gud-gud; ahn ihn gwain gyada ihn wiit iina ihn stuor-hous 
dem, bot ihn wi bon op di chaf wid faiya weh neva gwain out.” 


The First Five Books of the New Testament in Islander Creole English, Colombia 


7 Matthew 3, 4 


laik wan dov, ahn pich rait pan im. 17Afta dat wan vais fahn op dah 
hevn seh, “Dis dah mi Son, weh Ah lov so moch. Ah so proud a im!” 


Jesus temtieshan 
(Mark 1.12,13; Luke 4.1-13) 


4 1Afta dat, God Spirit ker Jesus out iina di dezaat fi di devl temp 

im. 2Ahn Jesus neva iit fi forty diez ahn forty nait, ahn aftawod 
ihn wehn uova hongry. 3Den di devl weh temp pipl gaan tu im ahn tel 
im, “If yuu dah God son fi chruut, tel demya rak dem fi ton iina bred.” 

4Bot Jesus ansa im seh, “Nuo, bikaaz ih rait dong iina God buk 
seh, “Nonbady fi liv ongl aafa bred, bot wi fi liv aafa evry wod weh 
kom outa God mout.” 

5Den di devl ker Jesus dah di huoly sity Jerusalem ahn put'im fi 
stan op pan di haiyis paat a di Templ. 6Ahn ihn tel Jesus, “If yuu 
dah God son, chruo dong yoself fahn op yahso, bikaaz ih rait dong 
seh, ‘God gwain aada ihn ienjel dem fi tek kier a yo. Wid dehn han 
dem dehn gwain huol yo op, so nat iivn yo fut dem gwain get bruuz 
op pan di rak dem.” 

7 Jesus ansa, “Nuo, bikaaz ih rait dong tu, seh, ‘Yo no fi tes di Laad 
yo God.” 

8So di devl tek Jesus agen ahn ker'im op pan wan hai-hai mountin 
ahn shuo im aal di kingdom dem iina di huol worl, ahn dehn richiz 
ahn byuuty. 9Ihn tel Jesus, “Ah gwain gi yo aal demya tingz if yo jos 
niil dong ahn waaship mii!” 

10Den Jesus tel im, “Gwaan fahn mi, Satan! bikaaz ih rait dong seh, 
‘Yo fi waaship di Laad yo God ahn ongl him yo fi saav.” 

11 Den di devl gaan lef Jesus dehso; ahn siem taim som ienjel kom 
ahn staat tek kier a im. 


Jesus gaan bak dah Galilee lan, gaan staat priich 
(Mark 1.14,15; Luke 4.14,15) 


12Now afta Jesus get fi hier seh dehn ker John dah jiel, ihn gaan bak 
dah Galilee lan. 13Bot ihn no stie iina Nazareth; ihn gaan, gaan stie 
iina Capernaum nier di sii, iina Zebulun ahn Naphtali sekshan, 14s0 
tingz hapm jos laik how di prafit Isaiah seh ih fi hapm wen ihn seh, 
15 “Di pipl dem weh deh liv iina Zebulun ahn Naphtali lan, 
weh deh pan di wie tu di sii, rait dah di neks saida di 
Jordan riva, 

dah Galilee weh paat di Gentile pipl dehn liv— 
16 Demde pipl weh wehn ignarant gwain get andastandin, 
laik dem weh sidong iina daaknis, ahn den si wan big lait. 
Ahn fi di pipl weh dah laik dem weh wende liv nier det, 
dehn gwain get fi si dehn sievya laik di son weh kom op ahn 
shain pan dem.” 
17So, fahn rait dehso, Jesus staat priich ahn seh, “Unu fi ripent, 
bikaaz now dah di taim wen unu kyan bii paat a di Kingdom a Hevn!”4 


Jesus pik out ihn fos disaipl dem 
(Mark 1.16-20; Luke 5.1-11) 


18Wan die wen Jesus wende waak dah di Galilee sii said, ihn si 
two breda: Simon, weh dehn kaal Peter? tu, ahn Andrew, ihn breda. 
Dem dah wehn fishaman, so dehn wende chruo out wan net dah sii. 
19So Jesus tel dem, “Fala mi, ahn insida kech fish, Ah gwain mek 
unu kech pipl fi God Kingdom!” 20Siem taim, di two breda dehn drap 
dehn net, ahn gaan wid Jesus. 

21Wen ihn get likl forda fahn dehso, Jesus si two muo breda: James 
ahn John, Zebedee son dem. Dehn wende iina wan buot wid dehn pupa 
Zebedee deh fiks di net dem. Ahn wen Jesus kaal dem, 22siem taim 
dehn lef dehn pupa ahn di net dem rait dehso, ahn gaan fala im tu. 


Jesus tiich ahn kyuor di pipl dem weh kom fahn aal uova di 
plies 
(Luke 6.17-19) 


23 Aftawod Jesus gaan aal bout iina Galilee lan, deh tiich iina di 
sinigag' dem. Ihn tel dem di gud nyuuz bout God Kingdom, ahn ihn 
kyuor dem weh wehn sik wid aal kain a diziiz, or wehn wiik ahn niid 
get beta. 24So di nyuuz bout im spred aal uova Syria lan, ahn di pipl 
dehn ker aala di sik wan dem: dem weh wende sofa wid aal kain a 
diziiz ahn pien, ahn dem weh wehn gat iin bad spirit, dongtu dem 
weh wehn trobl wid fits, ahn dem weh kyaahn muuv ataal. Ahn Jesus 





44.17 Di ekzak wod dem dah: “Unu fi ripent, bikaaz di Kingdom a Hevn don kom 
nier!” Aalsuo nuotis: Di Apasl Matthew yuuzualy yuuz di wod ‘Hevn’ insida ‘God’ 
iina di friez “di Kingdom a Hevn fi gi di Laad niem muo rispek. 4.18 Nuotis 
seh: Di niem ‘Peter’ miin ‘di rak’ or ‘di stuon’ iina dehn langwij. £4.23 Nuotis 
seh: Di sinigag dah di hous dem weh di Jewish pipl dehn wehn waaship God evry 
Sabat die. Ahn evry likl toun gat dehn uon sinigag laik wan chorch. 

kyuor aala dem. 25So wan huol paila pipl wehn fala im fahn Galilee, 
fahn Decapolis, Jerusalem, Judea, ahn fahn uova di Jordan riva. 


Blesin ahn trobl weh deh kom 
(Luke 6.20-23) 


1Wen Jesus si di paila pipl dem, ihn gaan op pan wan hil said. 
Ahn wen ihn sidong, ihn disaipl dehn kom upaa ihn wende, 
2ahn siem taim ihn staat tiich dem deh seh, 
3 “Dem weh puor iina spirit, bles; 
bikaaz di Kingdom a Hevn dah fi dem! 
4 “Dem weh muon ahn hala now, bles; 
bikaaz God gwain mek dem glad agen. 
5 “Dem weh ombl now, bles; 
bikaaz di ort gwain bii fi dem. 
6 “Dem weh aal taim waahn pliiz God, bles; 
bikaaz God gwain help dem du gud. 
7 “Dem weh shuo morsy tu ada pipl, bles; 
bikaaz God gwain shuo morsy tu dem tu. 
8 “Dem weh dehn haat kliin, bles; 
bikaaz dehn gwain si God. 
9 “Dem weh henda prablem ahn trobl, bles; 
bikaaz dehn gwain kaal dem God pikniny. 
10 “Ahn dem weh dehn trai kiip dong jos sieka dehn du gud, bles tu; 
bikaaz di Kingdom a Hevn dah fi dem. 
11“So den, unu bles, wen dehn insolt unu, kiip unu dong, ahn seh 
aal kain a bad tingz bout unu weh dah no chruu, jos sieka unu du 
weh Ah seh. 12Rijais ahn get glad wen dat hapm, bikaaz wan big gif 
deh wiet fi unu iina hevn. Memba seh: dehn ansesta dem wehn du 
di siem ting tu di prafit dem lang taim bifuo unu. 


Di seyin bout saalt ahn lait 
(Mark 9:50; Luke 11.33; 14.34,35) 


13“Unu dah laik saalt fi di pipl a di worl. Bot if dah saalt luuz ih 
ties, how ih gwain ties laik saalt agen? Ih no gwain gud fi notn ataal, 
ongl fi chruo pan di grong fi pipl waak pahn ih. 





25.6 Di ekzak wod dem dah: “Dem weh hongry ahn torsty fi raichosnis, bles; 
bikaaz dehn gwain get satisfai.” 

14“Unu dah laik lait fi di pipl a di worl. Wan sity weh deh op pahn 
wan hil kyaahn haid. 15Nonbady no gwain lait wan lamp ahn den 
put'ih aanda wan baaskit. Insida dat dehn gwain put'ih op pan wan 
stan, so evrybady iina di hous kyan si gud. 16Dah di siem wie, unu 
fi mek pipl si di lait iina unu, so dehn wi si aal di gud tingz weh unu 
du, ahn dehn wi priez unu Faada iina hevn. 


Jesus tiich bout di Laa weh Moses lef 


17“Unu tink seh Ah wehn kom fi don weh wid Moses Laa or weh di 
prafit dem wehn tiich? No sah, Ah no kom fi don weh wid dem ataal, 
Ah kom fi mek aal weh dehn seh wi fi du hapm. 18Bikaaz Ah deh tel 
unu di chruut: til hevn ahn ort no disapier, nat iivn wan a di smaalis 
spek gwain don weh wid outa di Laa, til evryting God waahn du chruu 
ih don hapm. 19So enybady weh lef out wan a di likl'is komaanment 
dem ahn tiich ada pipl fi du di siem ting, demde pipl gwain get kaal di 
likl'is iina di Kingdom a Hevn. Bot enybady weh du aal weh ih seh ahn 
tiich, dehn gwain get kaal di bigis iina di Kingdom a Hevn. 20Bikaaz Ah 
deh tel unu: if unu no bihiev beta an di tiicha a di Laa ahn di Pharisee 
pipl dem, unu nontaim gwain get fi go iina di Kingdom a Hevn! 


Jesus tiich bout beksnis ahn how wi hafy fargiv 


21“Unu nuo seh di Laa —weh wehn egzis fahn unu ansesta dehn 
taim— komaan dem seh: ‘Unu no fi kil fi notn; ahn ‘Enybady weh kil 
gwain get ponish fronta di atarity dem.’ 22Bot now Ah deh tel unu: 
enybady weh gat iin fi ihn breda, gwain pie. Ahn enybady weh tel ihn 
breda ‘donsy hed!’ gwain get ponish fronta di Kongsl. Ahn enybady 
weh seh ‘Yo fuul yo!’ gwain gat gilt tu, nof fi go iina hel faiya. 23So, if 
unu deh gi unu gif fi God dah di alta, bot den memba seh unu breda 
gat somting gens unu, 24unu fi stap fahn gi unu gif, ahn go, go taak 
ahn grii bak wid unu breda. Den unu kyan go finish aafa unu gif. 

25“Taak tu di man weh gat somting gens unu, ahn get gud wid im 
bifuor tingz go tu faar, ahn ihn akyuuz unu tu di joj, ahn di joj han 
unu uova tu di kyapm a di gyaad, ahn ihn ker unu dah jiel! 26Ah 
deh tel unu di chruut: unu no gwain kom out fahn iin dehso til unu 
pie bak di laas sent!" 





45.26 Di ekzak wod dem dah: “...dongtu di laas quadrans.” (Wan ‘quadrans’ wot 
haaly notn ataal —1/64 a dehn diely wiej iina demde diez.) 

Jesus tiich bout adolchry 


27“Unu yuuztu hier seh, ‘Unu no fi du adolchry.’ 28Bot Ah tel unu 
seh: enybady weh luk pahn wan uman ahn tink seh ihn deh lidong 
wid im, rait dehso ihn komit adolchry iina ihn haat. 29So, if yu go 
ahed deh sin wid yo rait ai, beta yo liv laik sombady weh gat ihn 
ai dig out, bikaaz ih beta fi yo go ahed liv laik sombady wid one ai, 
insida fi gat yo two ai ahn yo huol bady go dah hel. 30Ahn if yu go 
ahed deh sin wid yo rait han, beta yo liv laik sombady weh gat ihn 
han chap aaf, bikaaz ih beta fi yo go ahed liv laik sombady wid one 
han, insida fi gat yo two han ahn yo huol bady go dah hel.' 


Jesus tiich bout divuors 
(Matthew 19:9; Mark 10.11,12; Luke 16.18) 


31“Unu hier tu seh, ‘Enybady weh divuors fahn ihn waif fi rait dong 
seh ihn divuors im, ahn giim wan piepa weh sehso.’ 32Bot Ah deh 
tel unu seh, “Enybady weh divuors fahn ihn waif —ahn dah no aafa 
shii deh gat rilieshan wid wan nada man— ihn deh mek shii komit 
adolchry. Ahn enybady weh marid tu wan uman weh divuors, deh 
komit adolchry tu. 


Jesus tiich bout tekin uot 


33“Agen, Ah seh tu unu: Unu yuuztu hier dehn tel unu ansesta dem 
seh, ‘Yo no fi tek uot’ seh yo gwain du somting wen yo nuo seh dah 
lai, bot ‘Yo fi du evryting weh yo pramis iina di Laad niem. 34Bot Ah 
deh tel unu: no tek uot fi notn ataal, nat iivn iina hevn niem, bikaaz 
hevn dah fi God, 35niida unu fi tek uot iina di ort niem, bikaaz dis dah 
di plies weh God gat aal di atarity,* niida iina Jerusalem niem, bikaaz 
dat dah di griet King sity. 36 Niida tek uot iina yo hed niem, bikaaz yo 
kyaahn mek nat iivn wan straan a hier pan yo hed get wait nar blak. 
37So, yuu fi ongl seh wan simpl ‘yees,’ ahn miin ‘yees,’ or seh wan simpl 
‘nuo, ahn miin ‘nuo. Bikaaz enyting muo an dat, dah fahn di Bad Wan. 





15.29-30 Di ekzak wod dem dah: “So, if sieka yo rait ai yo sin, tier'ih out ahn 
dash'ih weh. Bikaaz ih beta fi yo luuz jos wan paat aafa yo bady insida mek yo 
huol bady go tu hel. Ahn if yo rait han mek yo sin, kot'ih aaf ahn chruo ih weh 
faar fahn weh yo deh. Bikaaz ih beta fi yo luuz jos wan paat aafa yo bady insida 
mek yo huol bady go tu hel.” 45.33 Nuotis seh: Wan ‘uot’ dah wat yo seh dah 
chruu-chruu. «5.35 Di ekzak wod dem dah: “...bikaaz di ort dah ihn futstuul.” 

Jesus tiich bout rivench 
(Luke 6.29, 30) 


38“Unu yuuztu hier dehn seh, ‘Wan ai fi wan ai, ahn wan tiit fi wan 
tiit? 39Bot Ah deh tel unu: no rizis dem weh waahn hot yo. Insida 
dat, if enybady lik yo pan yo rait jaa, mek ihn lik yo pan di neks wan 
tu. 40Ahn if sombady waahn put wan laa-suut pan yo ahn tek weh 
yo shot, gi'im yo kuot tu. 4 Ahn if sombady iina atarity fuos yo fi ker 
ihn tingz som weh, waak di dobl wid im. 42Enybady weh beg yo, gi 
dem. Ahn no haid fahn di wan weh waahn baara somting fahn yo. 


Lov yo enemy dem 
(Luke 6.27, 28, 32-36) 


43“Yo yuuztu hier dem seh, ‘Yo fi lov yo nieba ahn hiet yo enemy.’ 
44Bot Ai deh tel yo: Lov yo enemy dem, ahn prie fi dem weh triit 
yo bad, 45so yo kyan bii yo Faada iina hevn pikniny. Bikaaz ihn 
mek di son shain pahn di bad man dem ahn pahn di gud tu, ahn 
ihn gi rien tu dem weh du gud ahn dem weh du bad tu. 46Bikaaz, 
if yo ongl lov di pipl dem weh lov yo, wai yo wuda waahn get bles 
den? Dongtu di taks kalekta dem du dat. 47Ahn if yo ongl hiel yo 
breda ahn sista dem, wat gud yu deh du muo an wan nada man? 
Dongtu di Gentile sina dem du di siem ting, no chruut? 48So jos 
laik how yo Faada iina hevn du gud aal di taim, yo fi bii uova gud 
iina evry wie tu.! 


Jesus tel di pipl seh dehn fi praktis dehn rilijan fahn dehn haat 


6 1“Wach out, unu no fi du gud tingz fi God jos fi shuo aaf fronta 

pipl. If unu du dat, weh kain a blesin unu gwain get fahn unu 
Faada iina hevn? Notn ataal! 

2“So enytaim unu deh gi somting tu di puor pipl dem, du'ih fahn 
unu haat, ahn no du'ih laik how di hipokrit dehn du weh mek wan 
paila naiz iina di sinigag ahn pan di ruod jos fi di pipl dehn si weh 
dehn gwain du ahn priez dem. Ah deh tel unu di chruut: dehn no 
gwain get no muo priez an weh dehn don gat! 3Bot wehn unu gi di 
puor pipl dem somting, du'ih sieka dehn niid ih, ahn no sieka unu 





15.48 Di ekzak wod dem dah: “So, yo fi bii porfek, jos laik how yo hevenly Faada 
porfek.” 

uon satisfakshan.” 4So wen unu deh gi, du'ih iina siikrit, ahn unu 
Faada, weh deh si unu iina siikrit, gwain pie unu bak. 


Jesus tiich di pipl dem how fi prie 
(Luke 11:2-4) 


5“Ahn enytaim unu deh prie, no bii laik how di hipokrit dehn du iina di sinigag 
ahn lang di kaana dem pan di ruod jos fi di pipl dehn si dem. Ah deh tel unu di 
chruut: dehn no gwain get no muo priez an weh dehn don gat! 6Bot enytaim unu 
deh prie, go iina unu ruum, shet di duo ahn prie tu unu Faada huu gwain dedeh. 
Ahn unu Faada, weh deh wid unu iina siikrit, gwain bles unu plenty. 
7“Wen unu deh prie, no seh di siem wod dem uova ahn uova laik how di 
Gentile pipl dehn du, bikaaz dehn biliiv God gwain hier dem jos sieka dehn deh 
seh som paila tingz. 8Unu no fi bii laik dem, bikaaz unu Faada don nuo dah wada 
unu niid bifuor unu iivn aks im far ih. 9Dis dah how unu fi seh wen unu deh prie: 
‘Fi wi Faada weh deh iina hevn, 
mek wi kiip yo niem huoly. 
10 Mek yo Kingdom kom, ahn 
mek weh yuu waahn fi hapm, 
hapm pan ort, 
jos laik how ih deh hapm iina hevn. 
11 Pliiz gi wi di fuud weh wi niid evry die, 
12 ahn fargiv wi sin dem, 
jos laik wii fargiv evrybady 
weh du wi bad tingz tu. 
13 Ahn kiip wi weh fahn temtieshan, 
ahn fahn di Bad Wan weh waahn liid wi astrie. 
[Bikaaz yu dah di ongli'is wan weh gat aal di Kingdom atarity, 
di powa ahn di gluory fi aal di taim, Amen!]’ 
14“Tf unu paadn di bad tingz dem weh ada pipl du tu unu, unu Faada 
iina hevn gwain paadn unu tu. 15Bot if unu no paadn weh ada pipl 
du unu, unu Faada no gwain paadn fi unu sin dem niida. 


Jesus tiich bout faastin 


16“Enytaim unu faas, no mek op unu fies laik if unu sad laik di 
hipokrit dehn du. Bikaaz dehn wi put dehn fies laik puor ting fi ada 





m6.3 Di ekzak wod dem dah: “Bot wehn yo gi di puor pipl dem somting, no mek 
yo lef han nuo weh yo rait han deh du.” 

pipl biliiv dehn deh faas. Ah deh tel unu di chruut: dehn no gwain get 
no muo priez an weh dehn don gat! 17Bot wen unu deh faas, put ail 
pan unu hed ahn wash unu fies, 18so wen unu deh faas, unu no kaal 
pipl atenshan fi luk pahn unu. Den ongl unu Faada weh si evryting 
weh don iina siikrit gwain bles unu. 


Richiz iina Hevn 
(Luke 12.32,34) 


19“Unu no fi put op richiz pan ort, bikaaz di ort ful a wud-lais ahn 
ros, ahn plenty tiif weh kyan brok iina unu hous ahn tiif weh unu 
gat. 20Unu ongl fi kiip deh put op richiz iina hevn, weh paat non 
wud-lais ahn non ros no deh, ahn weh non tiif kyaahn kom iin ahn 
tiif unu. 21Bikaaz enywie weh paat unu richiz deh, dah rait dehso 
unu gwain kiip unu haat tu. 


Di ai dah laik wan lait fi di bady 
(Luke 11.34-36) 


22“Unu ai dah laik di lamp fi unu bady. So, wen ih ongl luk pan 
gud tingz, den di huol a unu gwain ful'op a lait. 23Bot wen ih ongl luk 
pan bad tingz, den dah jos daaknis gwain deh kom iina unu haat. So, 
if di lait weh iina unu uova daak, den jos iimajin how daak ih daak! 


God ahn wi mony 
(Luke 16.13; 12.22-31) 


24“Nonbady kyaahn sorv two maasta. Ihn gwain iida hiet wan ahn 
lov di ada, or ihn gwain lif op wan ahn put dong di ada wan. So, unu 
kyaahn lov God ahn mony di siem taim. 

25“Das wai Ah deh tel unu: no fret ahn wory bout unu laif, weh unu 
gwain iit or weh unu gwain drink, nar weh unu gwain wier, bikaaz 
laif dah muo an wat wi iit ahn wat wi wier, no chruut? 26Luk pan di 
likl bord dem iina di skai; dehn no plaant nar gyada nar put op fuud 
iina wan stuor-hous, bikaaz unu Faada iina hevn fiid dem. Ahn unu 
wot plenty muo tu im an eny bord, dah no so? 27Unu tink seh if unu 
wory, unu kyan ad aan wan nada owa muo pan unu laif? Nuo, sah! 

28“Ahn wai unu deh wory bout weh unu gwain wier? Luk pan di 
lily graas dem how dehn gruo. Dehn niida work nar mek kluoz; 29bot 
Ah deh tel unu: nat iivn King Solomon, wid aal ihn paila prity kluoz 
wehn luk gud laik dem. 3°If dat dah how God dres op di graas weh 

deh iina di fiil, weh deh yahso tudeh, ahn weh dehn chruo iina di 
faiya tumaara, unu no tink seh ihn no gwain mek shuor seh unu dres 
op plenty beta? Wai unu gat so likl fiet, man! 

31“So, no wory fi aks, ‘Dah wada wi gwain iit?’ or ‘Dah wada wi 
gwain drink?’ or ‘Dah wada wi gwain wier?’ 32Demde kain a tingz 
dah weh di Gentile pipl, weh no nuo God, dehn deh ron afta. Bot 
unu Faada iina hevn don nuo aredy weh aala unu niid. 33So0, put God 
Kingdom work fos iina unu laif, ahn du weh gud iina ihn sait; den 
unu gwain get aal demde tingz tu. 34So, unu no fi wory tudeh bout 
weh gwain hapm tumaara. Tek'ih wan die at a taim ahn wory bout 
di die wen ih kom." 


Jojin di ada pipl dem 
(Luke 6.37,38,41,42) 


7 1“Unu no fi joj, fi dehn no joj uno! 2Bikaaz di siem wie unu 
joj, unu gwain get joj. Ahn di siem amount unu kritisaiz dah di 
siem amount unu gwain get kritisaiz. 3Wai unu si di mata weh iina 
unu breda ai, bot unu no si di lag weh deh iina fi unu uon ai? 40r, 
how unu gwain seh tu unu breda, ‘Mek Ah tek di straa outa yo ai, 
wen unu gat wan big piis a wuud iina fi unu uon ai? 5Unu dah som 
riil hipokrit! Fos unu fi tek di big piis a wuud outa unu uon ai; den 
unu gwain si beta fi tek di straa outa unu breda ai. 
6“Unu no fi tek somting weh huoly, ahn chruo ih fronta di wail 
daag dem;? niida fi chruo unu prity porl fronta di hag dem, bikaaz 
aal di hag dehn gwain du dah waak aal uova dem, ahn di daag dem 
gwain ton roun ahn bait unu. 


Fi get God blesin kiip deh prie ahn no stap! 
(Luke 11.9-13) 


7“Kiip deh aks, ahn unu gwain get; kiip deh luk, ahn unu gwain 
fain; kiip deh nak pan di duo, ahn di duo wi uopm fi unu. 8Bikaaz 
evrybady weh aks, gwain get; dem weh luk, gwain fain weh dehn 
deh luk fa; ahn dem weh nak pan di duo, ih gwain uopm fi dem. 





"6.34 Di ekzak wod dem dah: “So no bada wory bout tumaara, bikaaz tumaara 
wi provaid fi ihself. lich die gat nof trobl fi ih uon.” 7.6 Or di vors kuda seh: 
“No tek di tingz dem weh dah fi God, ahn shier dem wid dem weh triit dem laik 
if dehn neva impuotant ataal.” 

9Pierans, wish wan a unu wi gi ihn son wan rak, wen ihn aks fi wan 
bred? 10Or gwain gi'im wan sniek, wen ihn aks fi wan fish? 11No 
kya how yo bad, yo nuo seh yo wi gi gud tingz tu yo pikniny dem. 
So, how moch muo unu Faada iina hevn gwain gi gud tingz tu dem 
weh aks im! 

12“Aal taim unu fi du fi ada pipl jos wat yo wuda waahn dehn du 
fi yo, bikaaz dis dah weh di Laa ahn di uol taim prafit dem wende 
tel yu fi du. 


Di wie fi get hevn dah laik deh paas chruu wan naro giet 
(Luke 13.24) 


13“Golang iin chruu di naro giet. Bikaaz di ada giet waid ahn di 
ruod big nof fi ker yo tu distrokshan, ahn plenty pipl deh go iin chruu 
ih. 14Bot di giet smaal ahn di ruod naro weh ker yo tu laif, ahn dah 
jos wan likl bit a pipl fain ih! 


Wat di rilijos liida dem tiich dah laik fruut trii, som gud, som 
bad 
(Luke 6.43, 44) 


15 “Luk out fi di faals prafit dem weh kom tu yo deh luk gud dres 
op, bot iina dehn haat dehn dah jos laik wan kraas wulf. 16Jos bai 
weh dehn du, yo gwain nuo dem. Nonbady no pik aaf griep ahn fig 
aafa maka trii, no chruut? 17Dah di siem wie, aal di gud trii dem bier 
gud fruut, bot wan no gud trii bier suoso bad fruut. 18Wan gud trii 
kyaahn neva bier bad fruut, ahn wan trii weh no gud kyaahn neva 
bier gud fruut. 19Aal di trii dem weh no bier gud fruut gwain get 
chap dong ahn chruo iina di faiya. 2°So wen yo si dehn fruut, yo wi 
nuo dehn dah weh kain a trii. 


Mii no nuo yuu ataal! 
(Luke 13.25-27) 


21“Dah no evrybady weh kiip deh kaal mi, ‘Laad, Laad’ gwain get 
iina di Kingdom a Hevn, ongl di wan weh kiip deh du wat mi Faada 
iina hevn waahn ihn fi du. 22Plenty pipl gwain tel mi pan dah die, 
‘Laad, Laad, wii neva priich God mesij iina yo niem? Ahn iina yo 
niem wii neva tek out bad spirit? Ahn iina yo niem wii neva du plenty 
mirakl tu?’ 23Den Ah gwain tel dem plien ahn striet, ‘Ah neva nuo 
unu ataal! Golang faar fahn upaa Ah deh, bad pipl” 

Di parabl bout di waiz man ahn di fuul 
(Luke 6.47-49) 


24“So, enybady weh hier weh Ah tiich im, ahn den ihn obie, dah 
jos laik wan smaat man weh bil ihn hous pahn di rak. 25Wen di rien 
kom, di plies get flod, ahn di briiz staat bluo haad ahn staat biit'op 
gens daty hous, bot ih no drap dong, bikaaz di foundieshan wehn 
bil pan di rak. 

26“Bot enybady weh hier weh Ah deh seh ahn no pie mi non main, 
dah jos laik wan fuul-fuul man weh bil ihn hous pahn di san. 27Di 
rien kom, di plies get flod, ahn di briiz staat bluo ahn staat wap op 
gens daty hous, ahn ih faal dong ahn mash'op iina piisiz!” 


Jesus atarity 


28Wen Jesus don seh aal demya tingz, di paila pip] wehn uova 
sopraiz bout di wie ihn tiich, 29bikaaz ihn neva deh taak laik dehn 
tiicha a di Laa dem. Insida dat, Jesus wende tiich dem laik him dah 
wehn sombady weh gat plenty atarity. 


Jesus kyuor wan man wid bad skin siknis niem ‘leprosy’ 
(Mark 1.40-45; Luke 5.12-16) 


1Den, wen Jesus kom dong fahn aafa di hil said, wan paila pipl 
wende fala im. 2Aalava sodn wan man wid leprosy kom op tu 
Jesus, chruo dong ihnself rait fronta im ahn seh, “Laad, if yuu waahn, 
yo kyan mek Ah get beta!” 
3So Jesus strech out ihn han, toch di man, ahn tel im seh, “Yees, 
Ah waahn kyuor yo, so get beta rait now!” Ahn siem taim di man 
wehn kyuor. 4Den Jesus tel im seh, “Yo no fi tel nonbady bout dis; 
ongl go striet dah di Jewish priis ahn mek im saach yo. Mek shuor 
yo ker di aafrin gif weh Moses seh enybady weh get kyuor fi ker, fi 
shuo seh yu deh gud now.” 


Wan govament ofishal shuo seh him gat plenty fiet 
(Luke 7.1-10) 


5Wen Jesus gaan bak dah Capernaum, wan aamy aafisa —weh dah 
wehn di kyapm a wan hundred suoldya iina di Roman aamy— gaan tu 
im ahn beg'im seh, 6“Laad, mi saavant deh dah mi huom deh lidong, 
bikaaz ihn kyaahn muuv ataal; ihn paralaiz ahn ihn gat plenty pien tu.” 

7 Jesus tel im, “Ah gwain go ahn kyuor im.” 

8Bot di aamy aafisa ansa im seh, “Laad, Ah no gud nof fi yo kom 
iina mi hous. So, jos seh di wod ahn mi saavant gwain get beta. 9Ai 
nuo dis bikaaz Ai deh aanda mi sopierya dem, ahn Ai gat suoldya 
aanda mii tu. Ai ongl hafy tel wan a dem, ‘Go!’ ahn ihn go, or ‘Kom!’ 
ahn ihn kom. Ahn if Ah tel mi saavant, ‘Du dis!’ ihn gwain du'ih.” 

10Wen Jesus hier dis, ihn wehn sopraiz ahn seh tu dem weh wende 
fala im, “Ah deh tel unu di chruut: Ah neva si soch big fiet laik dis 
bifuor mongs wi Israel pipl dem. 11Fi chruut, plenty pipl weh dah no 
Jew gwain kom fahn iis ahn wes,” ahn dehn gwain sidong fi iit wid fi 
wi ansesta Abraham, Isaac, ahn Jacob iina di Kingdom a Hevn. 12Bot 
dem weh shuda bii paat a dat kingdom bot neva waahn pie main tu 
ihn wod gwain get chruo iina hel daaknis. lina dah siem plies dehn 
gwain gat plenty halarin ahn di pipl dehn gwain grain dehn tiit jos 
sieka di pien weh dehn deh fiil.” 13Den Jesus seh tu di aamy aafisa, 
“Go lang! Bikaaz a di fiet weh yo gat, yo saavant gwain get beta.” 

Ahn siem taim di aamy aafisa saavant get beta! 


Jesus kyuor plenty pipl dah Simon Peter hous 
(Mark 1.29-34; Luke 4.38-41) 


14Wen Jesus get dah Peter hous, ihn si Peter madanlaa deh lidong 
iina di bed, sik wid fiiva. 15So Jesus toch ihn han, ahn di fiiva gaan 
fahn im. Ahn den di uman get'op ahn staat kuk som fuud fi im! 

16Wen iivnin kom dong, di nieba dehn ker plenty pipl weh wehn gat 
iin bad spirit tu im. Ahn Jesus ron out di bad spirit dem wid wan wod, 
ahn ihn kyuor wan paila sik pipl tu. 17Aal dis dah wehn fi mek weh 
di prafit Isaiah wehn seh hapm, wen ihn seh, “Him dah di siem wan 
weh ker weh di pipl dehn siknis ahn frii dehn fahn dehn diziiz tu.” 


Weh wi niid fi fala Jesus 
(Luke 9.57-62) 


18Now, wen Jesus si di huol paila pipl dem weh wende roun im, ihn tel ihn 
disaipl dem fi get redy fi go uova di ada saida di liek. 19Den wan tiicha a di 
Laa kom op tu Jesus ahn tel im, “Tiicha, Ai waahn fala yo no main weh yo go.” 

20 Jesus tel im, “Di faks dem gat huol ahn di bord iina di skai dem 
gat nes, bot di Son a Man no gat no weh fi put ihn hed.” 

21 Den wan nada wan a ihn disaipl seh tu im, “Laad, fos mek Ah 
go ahn tek kier a mi pupa til ihn ded.”” 

22Bot Jesus tel im seh, “Fala mi, ahn mek demde weh deh liv laik 
ded pipl ber dehn uon ded.” 


Jesus kuul dong di big briiz ahn di sii 
(Mark 4.35-41; Luke 8.22-25) 


2350, aftawod Jesus get iina di buot, ahn den ihn disaipl dehn gaan 
wid im. 24Den aalava sodn wan big briiz kom dong pahn di liek, ahn 
di buot staat tek iin waata ahn staat sink. Bot stil yet Jesus wende 
sliip. 25So di disaip] dem gaan tu im ahn wiek'im op deh seh, “Laad, 
siev wi! Wi gwain droundid!” 

26 Jesus seh tu dem, “Wai unu fraitn; wai unu gat so likl fiet, man?” 
Den Jesus get'op ahn tel di briiz ahn di sii fi kuul dong, ahn evryting 
get bak kyaam-kyaam! 

27Di disaipl dem wehn uova sopraiz ahn dehn seh, “Dah weh kain 
a man dis? Dongtu di briiz ahn di sii pie im main!” 


Jesus tek out wan paila bad spirit outa two man 
(Mark 5.1-20; Luke 8.26-39) 


28 Afta dat, dehn get dah di ada saida di liek weh paat di Garasenes 
pipl dem liv; ahn wen Jesus get outa di buot, ihn bok'op pan two 
man wid bad spirit weh wende kom outa di berin grong. Dehn wehn 
so mad nonbady kuda paas dehso. 29Az suun az dehn si Jesus, dehn 
baal out seh, “Oh, Son a God, dah weh yo waahn wid wi? Yo mosy 
kom fi haraas wi bifuor di taim fi jojment?” 

30Wail dis wende hapm, wan paila hag wende wan likl wiez aaf 
deh iit. 3150 di bad spirit dem staat deh beg Jesus deh seh, “If yo 
gwain ron wi out, pliiz mek wi go iina di hag dem.” 

32Ahn Jesus tel dem, “Go lang!” ahn dehn kom outa di man dem 
ahn gaan iina di hag. Aalava sodn aal di hag dem ron uova di ej a di 
hilsaid, ahn drap dong iina di waata ahn dehn droundid! 

33Afta dis hapm, di man dem, weh wende main di hag dem, ron 
bak dah di sity, gaan tel evryting weh wehn hapm, speshaly wat wehn 

hapm tu di man dem weh wehn gat iin di paila bad spirit. 34Den 
evrybady fahn di sity gaan bak, gaan miit Jesus, ahn wen dehn si'im, 
dehn staat beg'im fi kom outa di lan ahn let dem luon. 


Jesus, di Son a Man, gat di powa pan ort fi paadn sin 
(Mark 2.1-12; Luke 5.17-26) 


9 1Aftawod Jesus get iina wan buot, ahn gaan bak uova di ada 

saida di sii weh paat ihn wehn kom fram. 2Afta ihn get bak deh, 
som pipl wende ker wan man weh wehn paralaiz —weh kudn muuv 
ataal— pahn wan strecha. Wen Jesus si ho moch fiet dehn wehn gat 
iina ihn powa, ihn seh tu di man weh wehn paralaiz, “No wory, mi 
son, Ah paadn yo sin dem.” 

3Siem taim som a di tiicha a di Laa seh tu dem self, “Dah huu disa 
man; ihn tink seh him dah God iikwal?” 

4Bot Jesus wehn nuo weh dehn wende tink, so ihn aks dem, “Dah 
wai unu gat demde paila bad tinkin iina unu haat? 5 Wat iiziya fi seh: 
‘Ah paadn yo sin dem,’ or ‘Get'op ahn waak?’ 6Bot so unu wi nuo 
seh di Son a Man gat powa pan ort fi paadn sin, Ah gwain kyuor dis 
man.” Den Jesus ton roun tu di sik man, ahn tel im seh, “Get'op, tek 
op yo strecha, ahn go huom; yu don get beta now.” 

7 Az di sik man hier dat, ihn get'op ahn gaan huom! 8Wen di paila 
pipl si dis, dehn get uova sopraiz ahn staat priez God fi si aal di powa 
weh ihn gi som pipl fi kyuor di sik.s 


Jesus aks Matthew Levi fi fala im 
(Mark 2.13-17; Luke 5.27-32) 


9Afta dis, wen Jesus lef aaf fahn dehso ahn wende waak lang di 
wie, ihn si wan man weh wehn niem Matthew deh sidong iina ihn 
taks hous. Ahn Jesus tel im seh, “Kom! Fala mi no!” Ahn Matthew 
get'op ahn gaan wid im. 

10Lieta Jesus gaan iit bai Matthew hous, ahn siem taim wan paila 
taks kalekta ahn som ada pipl weh dehn kaal ‘sinaz’ kom dah di hous, 
ahn staat iit wid Jesus ahn ihn disaipl dem. 11 Wen di Pharisee pipl si 
wat wende hapm, dehn komplien tu Jesus disaipl ahn aks dem seh, 
“Bot how fi unu tiicha kyan stan fi iit wid demde kain a pipl?” 

12Wen Jesus hier dis, ihn tel dem, “Dah huu weh sik, dah huu niid 
di dakta; ahn no demde weh tink seh dehn helty. 13Unu go ahn tink 
out wat disya skriptyo miin, ‘Ah waahn morsy, no sakrifais,’ bikaaz 
mii no kom fi huu tink dehn deh du rait, bot fi dem weh nuo seh dehn 
hafy ripent a dehn sin.” 


Jesus seh ihn nyuu tiichin no fi miks wid di uol pipl dehn 
tiichin 
(Mark 2.18-22; Luke 5.33-39) 

14Den som a John disaipl kom tu Jesus ahn aks im seh, “Wai wii 
—ahn di Pharisee pipl tu— faas plenty, bot fi yo disaipl dehn no faas 
ataal?” 

15 Jesus ansa dem seh, “How unu espek di pipl weh go dah wan 
wedn paaty fi fiil bad? Dehn no gwain du dat nontaim so langs di 
man weh gwain marid dedeh wid dem, no chruut? Bot di die gwain 
kom wen dehn tek weh di man weh gwain marid fahn dem, ahn den 
ihn fren dem no gwain iit; dehn gwain ongl faas. 

16“Nonbady no gwain tek wan piis a nyuu klaat fi pach op wan 
huol pahn wan uol kluoz, bikaaz di pach gwain tier aafa di kluoz, ahn 
di huol gwain get biga. 17 Niida nonbady no gwain chruo nyuu wain 
iina wan uol wain bag. If dehn du dat, di wain bag gwain bos,‘ ahn 
di wain gwain dash weh, ahn di bag gwain finish spail. Bifuo dehn 
du dat, dehn gwain chruo di fresh wain iina wan nyuu wain bag, so 
di wain ahn di wain bag wi laas lang.” 


Jairus daata ahn di uman weh toch Jesus goun 
(Mark 5.21-43; Luke 8.40-56) 


18Siem taim wen Jesus wende tel dem demya tingz, wan a di hed 
a di sinigag kom upaa ihn wende, niil dong fronta im, ahn seh, “Mi 
daata jos don ded, bot kom ahn put yo han pahn im, ahn ihn gwain 
liv agen.” 

19So Jesus get'op wid ihn disaipl dem, ahn fala di man. 

20Aalava sodn wan uman iina di kroud —weh wehn sik ahn ihn 
neva stap bliid fi twelve yierz— kom op bihain Jesus ahn toch di ej 

a ihn goun. 21Shii wende seh tu ihn self, “If Ah jos toch ihn kluoz, 
Ah gwain get beta.” 

22Wen Jesus ton roun ahn si'im, ihn tel im, “No fried, daata! Yo 
fiet mek yo get beta.” Ahn fahn deh, di uman get kyuor. 

23Den, wen Jesus kom tu di sinigag liida hous, ihn si som man weh 
plie fluut ahn wan paila pipl weh wende gat steriks uova di ded gyal, 
24ahn ihn seh, “Unu gwaan huom! Di gyal no ded; ihn ongl deh sliip.” 
Wen Jesus seh dat, di pipl dehn staat laaf afta im. 25Bot afta ihn tek 
out di paila pipl fahn iina di hous, Jesus gaan iin weh di gyal deh, 
ahn huol di gyal pahn ihn han, ahn di gyal get'op! 26Ahn di nyuuz 
bout weh Jesus wehn du get spred out uova di huol lan. 


Jesus kyuor two blain man 


27 Wen ihn lef fahn dehso ahn gwain bout ihn wiez, two blain man 
wende fala im deh baal out seh, “Son a David," get sary fi wi no!” 

28Wen Jesus get bak huom iina di hous upaa ihn wende stie, di 
blain man dehn kom tu im. So Jesus aks dem, “Unu biliiv seh Ah 
kyan mek unu si agen?” Ahn dehn ansa im, “Yees, Laad!” 

29Den Jesus toch dehn ai ahn seh, “Jos bai di amount a fiet unu gat, mek 
ih hapm fi unu.” 30Siem taim dehn ai get gud! Den, Jesus seh tu dem wid 
wan siiryos vais, “Unu no fi mek nonbady nuo bout weh jos don hapm.” 

31Bot dehn gaan ahn spred out di nyuuz bout Jesus uova daty huol lan. 


Jesus kyuor wan man weh kudn taak 


32Siem taim wen di man dem wehn gwain outa di hous, dehn ker 
wan man weh wehn gat iin wan bad spirit weh mek'im kudn taak. 
33Bot wen Jesus ron out di bad spirit outa di man, ihn staat taak agen! 
Ahn di paila pipl weh wehn dedeh get uova sopraiz ahn dehn seh, 
“Wii neva si notn laik dis hapm yet mongs fi wi Israel pipl!” 

34Bot di Pharisee pipl dem stil wende seh, “Dah di baas a aal di 
bad spirit dem gi'im di powa fi ron dem out.” 


Jesus shuo pity fi di pipl dem 


35Den Jesus staat gaan dah aal di sity ahn di toun dem, deh tiich 
iina dehn sinigag. Ihn tel dem di gud nyuuz bout God Kingdom, ahn 

ihn kyuor dem weh wehn sik wid aal kain a diziiz, or wehn wiik ahn 
niid get beta. 36Wen ihn si di paila pipl, ihn get sary fi dem, bikaaz 
dehn wehn opset ahn no gat nonbady fi help dem, jos laik wen di 
shiip dehn no gat non shepad. 37Den ihn seh tu ihn disaipl dem, 
“Plenty grien deh fi pik, bot ongl likl bit a pipl deh fi work. 38So prie 
seh di Wan weh iin chaaj a di haavis wi sen som muo pipl fi work 
iina ihn grong.” 


Jesus pik out ihn twelve apasl 
(Mark 3.13-19; Luke 6.12-16) 


1 0 1So Jesus kaal'op ihn twelve disaipl ahn ihn gi dem di atarity 

uova di bad spirit dem, so dehn kuda ron dem outa pipl, ahn 
fi kyuor aal kain a siknis ahn diziiz tu. 2Demya dah di niem dem 
fi di twelve apasl dem: Fos yo wehn gat Simon —huu dehn yuuztu 
kaal Peter— ahn ihn breda Andrew; ahn James ahn ihn breda John 
—Zebedee son dem. 3Den yo wehn gat: Philip, Bartholomew; Thomas 
ahn Matthew, di taks kalekta; ahn James —dat dah Alphaeus son. Den 
Thaddaeus, 4ahn Simon, di Zealot,” ahn di laas wan, Judas Iscariot, 
di wan huu weh wehn gwain sel out Jesus. 


Jesus sen out ihn twelve disaipl fi priich ahn kyuor 
(Mark 6.7-13; Luke 9.1-6) 


5Demya dah wehn di twelve a dem weh Jesus wehn sen out, deh 
tel dem demya wod: “Unu no fi go mongs di Gentile pipl dem, ahn 
niida go iina di Samaritan dehn sity. 6Bot unu fi go mongs fi wi Israel 
pipl dem —dem weh dah laik shiip weh laas. 7Ahn wen unu deh 
shier God Wod wid dem, unu fi seh, ‘Dah taim now; God deh kom fi 
ruul!”” 8Den unu fi kyuor di sik dem, mek di ded dehn liv agen, mek 
dem weh gat leprosy get beta, ahn ron out di bad spirit dem tu. Ah 
no chaaj unu fi di powa weh unu gat fi du demya tingz; so unu no fi 
chaaj fi wat unu deh du fi dem niida. 9Unu no fi ker non guol, silva, 
nar kapa chienj iina unu mony bag, 10nar ker non travln bag niida 
fi unu trip, nar wan ektra shot, nar ektra sandal, nar waakin stik, 
bikaaz wan workin man shuda get ihn pie. 

11“Enywie weh unu go iina wan sity or toun, fain out huu dedeh 
weh dehn rispek, ahn stie iina ihn hous til unu lef outa dah toun. 
1250, az unu go iina di hous, hiel di famaly. 13If di huom wot yo blesin 
deh triit unu gud, unu fi bles ih. Bot if di famaly dehn no wot unu 
blesin deh triit unu bad, den mek unu blesin stie wid unu. 14Ahn if 
nonbady no aksep unu, nar pie main tu weh unu deh seh, wen unu 
lef outa dah hous or toun, kliin aaf di dos aafa unu fut, fi shuo di pipl 
dem seh dehn iina dienja. 15Ah deh tel unu di chruut: di pipl dem 
fahn Sodom ahn Gomorrah sity gwain gat'ih muo iiziya dan fi di pipl 
dem fahn daty toun, di die fi jojment! 


Jesus waan bout di sofarin weh deh kom 
(Mark 13:9-13; Luke 21:12-17) 


16 “Luk, Ah deh sen unu out jos laik som shiip mongs di wolf dem. 
So unu fi bii swif laik wan sniek ahn kuul laik wan dov.* 17Luk out fi 
di pipl dem, bikaaz dehn gwain grab unu ahn ker unu dah di Kongsl 
dem, ahn dehn gwain biit unu op wid wan wip iina dehn sinigag tu. 
18 Jos sieka unu dah mi falowaz, dehn gwain dreg unu tu di govana ahn 
di king dem fi gi akount a weh unu biliiv fronta dem ahn di Gentile 
pipl tu. 19Bot wen dehn han unu uova, unu no fi fret how unu gwain 
difen unuself, or weh unu gwain seh, bikaaz di Laad gwain put iina 
unu main weh fi seh wen di taim kom. 20Bikaaz di wod dem weh 
unu gwain seh dah no fi unu wod, bot fi di Holy Spirit. 

21“Wan breda gwain gi uova ihn uon breda fi dehn kil'im, ahn 
di pupa dem gwain gi uova dehn pikniny fi dehn kil dem, ahn di 
pikniny dem gwain get gens dehn pierans fi dehn kil dem tu. 22Ahn 
evrybady gwain hiet unu sieka unu chros ahn fala mii. Bot enywan 
a unu weh kiip ihn fiet tu di en, gwain get siev. 23 Wen dehn deh trai 
fi grab unu iina wan toun, ron go iina di nada wan. Bikaaz Ah deh 
tel unu di chruut: unu no gwain don ron go tu aal di toun dem iina 
Israel lan bifuor di Son a Man kom bak. 

24“Wan disaipl neva beta an ihn tiicha, ahn wan saavant neva beta 
an ihn maasta niida. 25So wan disaipl shuda laan fi bii az waiz az 
ihn tiicha, ahn wan saavant az waiz az ihn maasta.” If dehn kaal di 

maasta a wan hous ‘Beelzebul,’ ho moch wosa dehn gwain taak bad 
bout di res a ihn famaly! 


No fried fi nonbady eksep God 
(Luke 12.2-7) 


26“So no fried fi pipl ataal. Bikaaz enyting weh haid, gwain kom 
out weh pipl kyan si'it, ahn enyting weh kova op, aftawod evrybady 
gwain get fi nuo bout'ih. 27 Ahn enyting weh Ah tel unu iina di daak, 
sehso iina di lait, ahn enyting weh Ah tel unu iina siikrit weh nonbady 
els kuda hier'ih, get'op pahn di hous tap ahn baal ih out haad. 28No 
fried a huu kyan kil unu bady, bot kyaahn kil di suol. Beta yo fried 
fi God huu kyan distrai di bady ahn di suol iina hel. 29Unu no nuo 
seh two likl bord no kaas nat iivn wan kapa chienj? Bot stil yet non a 
dem kyaahn drap fahn iina di skai bitout yo Faada iina hevn waahn 
ih fi drap. 30Dongtu di amount a hier pan unu hed ihn kount! 31So 
unu no fried fi nonbady, bikaaz evry wan a unu wot muo tu him an 
wan huol flak a bord. 


Yo no fi shiem fi Jesus 
(Luke 12.8-9) 


32“So den, enybady weh uon mi fronta ada pipl ahn seh ihn chros 
iina mi, Ah gwain seh Ah uon dem fronta mi Faada iina hevn tu. 
33Bot di wan weh seh ihn no nuo mi fronta ada pipl, Ai gwain seh 
Ah no nuo im niida fronta mi Faada iina hevn. 


Trobl iina di famaly 
(Luke 12.51-53; 14.26,27) 


34“Unu no tink seh Ai kom pan ort fi bring piis. No, sah; Ai kom 
fi mek pipl disaid wish said dehn gwain deh pan.” 35-36Bikaaz Ah 
kom fi separiet di son fahn ihn pupa, di daata fahn ihn muma, ahn 
di daatanlaa fahn ihn madanlaa, ahn jos laik so. Unu enemy gwain 
bii wan a unu siem famaly. 

37“Enywan weh lov ihn pupa or ihn muma muo an weh ihn lov 
mii, no fit fi bii mi disaipl, ahn di wan weh lov ihn son or ihn daata 
muo an weh ihn lov mii, no fit fi bii mi disaipl niida. 38Ahn di wan 
weh no wilin fi bak ihn uon kraas —pripier fi sofa— ahn fala mi, no 

fit fi bii mi disaipl niida. 39Bikaaz enybady weh waahn siev ihn uon 
laif, gwain end'op deh luuz ih, bot enybady weh wi risk ihn uon laif 
jos fi mii, gwain siev ih.” 


Wat di biliiva dehn gwain get fi fala Christ 
(Mark 9.41) 


40Den ihn tel di disaipl dem, “Enybady weh welkom unu, welkom 
mii tu; ahn enybady weh welkom mi, welkom di wan weh sen mi. 
41 Bikaaz di wan weh welkom wan a God prafit bikaaz ihn priich God 
Wod gwain get bles laik di prafit ihnself, ahn di wan weh welkom wan 
raichos man, bikaaz ihn dah wehn wan uova gud man, gwain get di 
blesin weh kom tu di raichos tu. 42Ahn enybady weh gi, if dah iivn 
wan kop a kuol waata tu di wan weh dah di liis mongs unu bikaaz 
him dah fi mii, ih shuor seh ihn no gwain luuz ihn blesin niida.” 


John di Baptist sen two mesinja tu Jesus 
(Luke 7.18-35) 


1 1 1Wen Jesus don tel ihn twelve disaipl wat dehn fi du, ihn 
gaan fahn deh fi tiich ahn priich iina di sity dem roun dehso. 
2Now, John di Baptist wende iina jiel, bot ihn hier bout aal weh 
Christ wende du, so ihn sen wan mesij wid ihn disaipl dem 3fi aks 
im seh, “Dah yuu dah di Mesaya huu fi kom, or wi fi wiet pahn 
sombady els?” 
4Jesus ansa dem seh, “Go bak ahn tel John aal weh unu hier ahn 
si: Sblain pipl dehn get fi si, ahn dem weh wehn kripl deh waak agen; 
pipl weh wehn gat leprosy get beta, ahn di def kyan hier. Ded pipl 
kom bak tu laif, ahn di puor get di gud nyuuz priich tu dem. 6Tel im 
dis tu: How hapy fi dem weh no gat non dout bout mii.” 
7Siem taim wen dehn wehn gwain, Jesus staat taak bout John tu 
di paila pipl weh wehn dedeh; ihn aks dem seh, “Dah wat unu wehn 
gaan iina di dezaat fi si? Wan hai piis a graas weh di briiz deh bluo 
fahn said tu said? 8If dah no dat unu gaan out deh fi si, den wai unu 
gaan out dehso fa? Unu waahn si wan man dres op iina prity kluoz? 
No man; pipl weh dres op iina prity kluoz, dehn liv iina dehn palis; 
dehn no liv iina di dezaat. 9So, weh unu gaan out deh fi si? Wan 
prafit? Yees, ahn Ah deh tel unu, muo an jos wan aadinary prafit. 
10Dah John di skriptyo rait bout wen ih seh: ‘Luk! Ah deh sen mi 
mesinja bifuor yu kom, ahn ihn gwain get di pipl redy fi risiiv yu. 

11Ah deh tel unu seh: fi chruut, outa aal di pikniny weh eva baan 
fahn uman, non adem gwain grieta an John di Baptist. Bot inspaita 
dat, sombady wid likl impuotans iina di Kingdom a Hevn grieta an 
John. 12Fahn iina John taim til now, di Kingdom a Hevn deh niera 
ahn niera wid strent, ahn plenty pipl weh neva waahn gi'op, deh trai 
haad fi get wan paat a ih.* 13Bikaaz aal weh God Laa ahn di prafit 
dem taak bout til John taim dah wat deh hapm, 14—ahn if unu wilin 
fi aksep ih— John ihnself dah Elijah, di wan weh deh kom. 15So, unu 
stap unu haad iez, ahn unu hier weh Ah deh seh! 

16“Weh disya jinarieshan kom'in laik? Wat kain a pipl unu? Unu 
jos laik som likl pikniny weh deh sidong iina di maakit plies dem, 
ahn deh baal out tu wan anada: 17 Wi plie di fluut fi unu, ahn unu no 
daans; wi iivn sing wan berin sang tu unu, bot unu no krai! 18Bikaaz 
wen John di Baptist apier op iina di dezaat, ihn faas plenty ahn ihn 
neva drink no wain ataal; stil yet pipl seh, “Dah bikaaz ihn gat iin wan 
bad spirit 19Now di Son a Man kom deh iit ahn drink, ahn pipl seh, 
Luk how ihn krievn, ahn ihn dah wan jronkin man, ahn ihn fren op 
wid taks kalekta ahn som ada sina.' Bot Ai seh tu unu: dem weh liv 
dehn laif bai God wizdom shuo seh fi him wizdom dah riily chruu.”? 


Di pipl dem fahn Chorazin ahn Bethsaida iina dienja fahn God 
raat 
(Luke 10.13-15) 


20Den, iina di toun dem weh Jesus wehn du muos a ihn mirakl dem, 
di pipl dehn neva waahn ton tu God. So Jesus get beks wid dem ahn 
seh, 21 “Main, unu pipl fahn Chorazin ahn Bethsaida, bikaaz if dehn 
wikid pipl fahn Tyre ahn Sidon wuda wehn si di mirakl dem weh unu 
deh si, dehn wuda ripent fahn lang taim fahn dehn sin. Dehn wuda 
dres iina krokos bag, ahn chruo ashis pahn dehn hed fi shuo how 
sary dehn sary. 22Bot Ah deh tel unu: ih gwain bii muo iiziya fi di 
pipl dem fahn Tyre ahn Sidon an fi unu pan Jojment Die. 23Ahn unu 
pipl dah Capernaum, unu tink seh God gwain ker unu op dah hevn? 
No, sah! Unu gwain dong dah Hades“! Bikaaz if di mirakl dem wehn 





111.12 Di ekzak wod dem dah: “Fahn John di Baptist taim til now, di Kingdom a 
Hevn wehn sofa plenty vayolens, ahn dehn weh vayolent waahn tek'ih bai fos.” 
211.19 Di ekzak wod dem dah: “...bot wizdom wehn jostifai bai shii work dem.” 
“11.23 Nuotis seh: ‘Hades’ dah di plies weh dehn kaal ‘Hel’ tu. 

tek plies iina Sodom, daty sity wuda stil deh yah rait now! 24Ah deh 
tel unu: wen Jojment Die kom, ih gwain bii muo iiziya fi di pipl dem 
fahn Sodom sity an fi unu!” 


Dem weh waahn kom tu Jesus kyan kom res 
(Luke 10. 21,22) 


25lina dah siem taim Jesus seh, “Ah tank yuu, Faada, Laad iina hevn 
ahn pahn ort, bikaaz yo kiip di chruut bout di Kingdom fahn di pipl 
dem weh tink seh dehn waiz ahn dem weh seh dehn nuo bout demya 
tingz, bot yo shuo dem tu di aadinary pipl. 26Yees, Faada, bikaaz yo 
wehn glad fi du'ih dis wie.” 

27 Den ihn tel ihn disaip] dem, “Mi Faada gi mi atarity uova evryting. 
Nonbady riily nuo di Son eksep di Faada, ahn nonbady riily nuo di 
Faada eksep di Son, ahn enybady els weh di Son waahn fi nuo im.” 

28“Kom tu mi aala unu weh deh gat haad laif laik unu deh ker wan 
big luod; ahn Ah wi mek unu res. 29Du weh Ah waahn unu fi du, ahn 
laan fahn mi, bikaaz Ah hombl ahn Ah gat plenty pieshens, ahn unu 
gwain fain res fi unu suol. 30Weh Ah deh tiich unu dah fi unu uon 
gud, ahn weh Ah tel unu fi du no uova haad niida.” 


Jesus tiich bout wat rait fi pipl du pahn di Sabat die 
(Mark 2.23-28; Luke 6.1-5) 


1 2 1Jina dah siem taim Jesus wende waak chruu wan wiit? fiil 
pan di Sabat die, ahn ihn disaipl dem staat pik aaf som a di 

wiit hed ahn iit'ih, sieka dehn wehn hongry. 2Wen som Pharisee pipl 
weh wehn dedeh si weh wende hapm, dehn seh tu Jesus, “Luk deh! 
Yo disaipl dem deh du wat di Laa seh wi no fi du pan di Sabat die!” 
3-4 Jesus ansa dem seh, “Unu neva riid bout di taim wen David? wehn 
uova niid somting fi iit? David ahn ihn wariaz dem wehn hongry, so 
David gaan iina God hous ahn ihn iit di aafrin bred, ahn gi som a ih 
tu ihn wariaz dem tu. Ahn ongl di priis dem kuda du dis. 5Or unu 
neva riid iina di Laa dah wehn ongl di priis iina di Templ kuda work 
pahn di Sabat die? Bot nonbady neva seh dehn gilty fi weh dehn brok 





412.1 Nuotis seh: ‘Wiit’ dah wan trii-laik graas weh dehn plaant iina dehn grong 
iina demde diez. Ih prodyuus siid weh dehn kuda iit raa or gyada fi mek flowa. 
e12.3-4 Nuotis seh: David dah wehn wan a di muos powaful King a Israel weh liv 
lang-lang taim abak. 

di Laa. 6Bot Ah deh tel unu, somting beta an di Templ deh yah! 7Unu 
no nuo weh God Wod miin wen ih seh, ‘Insida aafa mii unu sakrifais, 
Ah wuda prefa unu bii mersiful tu ada pipl; If unu wehn ongl nuo 
weh dis miin, unu wudn kandem mi disaipl dem. 8Bikaaz, di Son a 
Man gat atarity dongtu fi seh weh rait fi pipl du pan di Sabat.” 


Jesus kyuor wan sik man pahn di Sabat die 
(Mark 3.1-6; Luke 6.6-11) 


9Ahn wen Jesus lef fahn deh, ihn gaan iina dehn sinigag. 10Siem 
taim wan man apier op dehso, weh wehn gat wan kripl han. Ahn di 
Pharisee pipl dem wehn waahn kech Jesus deh du somting rang, so 
dehn aks im, “Wat wi Laa seh wi fi du; ih rait fi kyuor pan di Sabat 
die or no?” 

11 So Jesus seh tu dem, “Wish wan outa unu, weh gat wan shiip ahn 
ihn drap iina wan huol pahn di Sabat die, ahn unu no gwain trai fi 
tek'im out? Aala unu wuda du dat. 1250 tel mi: wan man no wot muo 
an wan shiip? Ah deh tel unu, ih no deh gens di Laa fi du gud pahn 
di Sabat —dongtu kyuor wan man weh sik.”f 13Den Jesus seh tu di 
man weh ihn han wehn kripl, “Strech out yo han.” 

Ahn di man strech'ih out ahn rait dehso ihn han get gud jos laik 
di ada wan! 14Bot di Pharisee pipl dem gaan outsaid, ahn dehn mek 
wan plan gens Jesus fi du weh wid im. 


Jesus dah di Saavant weh God wehn pik lang-lang taim abak 


15Wen Jesus get fi nuo bout dehn plan, ihn gaan fahn dehso, ahn 
wan paila pipl fala im. Jesus kyuor aala dem weh sik, 16ahn aftawod 
ihn tel dem seh dehn no fi mek nonbady nuo dah huu him. 17 Aala dis 
dah wehn fi mek hapm weh God wehn tel di prafit Isaiah: 
18 “Luk yah, ihn seh, dis dah mi saavant weh Ah pik out, 
di wan weh Ah lov ahn prouda! 
Ah gwain mek mi spirit kom dong pahn im, 
ahn ihn gwain tel di Gentile pipl dem 
how dehn kyan get siev fahn God ponishment. 
19 Ihn no gwain aagyo wid nonbady, nar mek wan lata naiz, 
ahn nonbady no gwain hier ihn vais pahn di ruod niida. 





£12.12 Or di vors kuda seh: “Wan man wort plenty muo an wan shiip, no chruut? 
So ih no deh gens di Laa fi du gud pahn di Sabat die.” 

20 Ih no wahn bii rof wid dem weh wiik, 

nar wid dehn weh helples, 

til ihn mek shuor seh weh God waahn du riily hapm.* 
21 Ahn di Gentile pipl dehn gwain put dehn huop iina him.” 


Jesus ahn Beelzebul —di baas a di bad spirit dem 
(Mark 3.19b-30; Luke 11.14-23) 


22Den dehn ker wan man weh kudn si nar taak, sieka wan bad 
spirit weh ihn wehn gat iin. Ahn Jesus kyuor im ahn mek ihn taak 
ahn si agen! 23Ahn di paila pipl weh dedeh get uova sopraiz fi si 
weh Jesus wehn du, ahn dehn kiip deh seh, “Dis man mosy bii fi wi 
ansesta David son, di Mesaya, weh wi deh wiet pahn, no chruut?”" 

24Bot wen di Pharisee pipl dem hier dis, dehn staat seh, “Dah 
Beelzebul gi'im powa fi ron out di bad spirit dem. Beelzebul dah di 
baas a aal di bad spirit dem.” 

25 Jesus wen nuo weh dehn wende tink, so ihn seh tu dem, “If wan 
set a pipl iina wan kontry fait mongs demself, dehn gwain kom tu 
notn. Ahn if wan sity or wan famaly fait mongs demself, dehn gwain 
mash'op. 26Ahn if Satan deh fait gens ihnself, how ihn atarity gwain 
get eny wie? 27 Ahn if dah Beelzebul gi mi di powa fi ron out bad spirit, 
den dah huu gi powa tu unu uon falowa dem fi ron dem out? Dehn 
dah di siem wan dem weh gwain joj unu. 28Bot if dah God Spirit gi 
mi di powa fi ron out bad spirit, den God Kingdom don kom pan unu. 

29“How sombady gwain brok iina wan strang man hous fi tiif out 
ihn tingz dem, if ihn no tai dong di strang man fos? Wen ihn don 
tai'im op, den ihn kyan tiif out di hous. 

30“Enybady weh no deh wid mi, deh gens mi; ahn huu no deh help 
mi gyada, deh skyata. 


Di sin weh no gat non paadn fahn God 


31“Unu pie main tu weh Ah deh tel unu: God wi paadn aal di sin 
dem weh wan man du ahn aal kain a kosn, if ihn beg paadn. Bot 
God wuda neva paadn huu kos or taak bad bout di Holy Spirit. 32 Ahn 
enybady weh seh bad tingz gens di Son a Man kyan get padn, bot 





812.20 Di ekzak wod dem dah: “Wan rof op riid, ihn no gwain brok aaf, ahn wan 
wik weh deh smuolda, ihn no gwain out'ih til ihn liid jostis tu vikchry.” "12.23 
Di ekzak wod dem dah: “Dis man mosy bii di Son a David, no chruut?” 

enybady weh seh bad tingz gens di Holy Spirit ahn spail ihn niem, 
no gwain get paadn ataal, niida now nar nontaim. 


Wat som man tiich dah laik fruut trii, som gud, som bad 
(Luke 6.43-45) 


33“So, beta unu mek op unu main: If di fruut a wan trii gud, den ih kom fahn wan 
gud trii, ahn if ih bad, den ih kom fahn a bad wan. Bikaaz evrybady shuda nuo wan 
gud trii bai di fruut weh ih bier. 34Bot unu jos laik som sniek iina graas! So how yo 
gwain seh somting gud, if yo no gat notn gud iina yo haat? Bikaaz enyting weh wan 
man fulop ihn haat wid, dat dah weh gwain kom outa ihn mout! 35Di gud man bring 
gud tingz outa di gud weh stuor op iina ihn haat, ahn di bad man bring bad tingz outa 
di bad weh stuor op iina ihn haat tu. 

36“Ah deh tel unu: pahn di Jojment Die evrybady gwain gi akount 
tu God fi evry ogly ting weh dehn seh bout sombady. 37 Bikaaz chruu 
weh unu seh unu gwain get weh yo merit, or unu gwain get kandem.”'! 


Som man waahn si wan sain weh shuo seh Jesus kom fahn God 
(Mark 8:11,12; Luke 11.29-32) 


38Den som a di tiicha a di Laa ahn som Pharisee pipl seh tu Jesus, 
“Tiicha, du wan mirakl; mek wi si wan sain fahn yo no.” 

39Bot Jesus seh tu dem, “Unu dah laik wan uova bad jinarieshan weh onfietful aal 
di taim, bikaaz unu kiip deh aks fi wan sain, bot unu no gwain si non sain ataal apaat 
fahn weh wehn hapm tu di prafit Jonah. 40Bikaaz jos laik how Jonah wende iina di 
big fish bely fi three diez ahn three nait, rait so di Son a Man gwain deh iina di ort fi 
three diez ahn three nait. 41 Di pipl dem fahn Nineveh gwain riez op pan Jojment Die 
wid unu, di pipl fahn disya jinarieshan, ahn dehn gwain kandem unu, bikaaz dehn 
ton tu God wen Jonah priich, ahn now wan grieta man an Jonah deh yah! 42Jos so, 
di Kwiin a di Sout gwain riez op pan Jojment Die wid unu pipl fahn disya jinarieshan 
ahn gwain kandem unu, bikaaz shii wehn kom fahn di en a di ort fi hier Solomon 
wizdom. Ahn now wan grieta man an Solomon deh yahso, bot unu no waahn hier im! 


No lef unu self uopm fi di bad spirit dem 
(Luke 11.24-26) 


43“Wen wan bad spirit kom outa wan porsn, ihn go bout iina demde 
plies weh emty ahn drai op, deh luk fi somweh fi res, bot ihn no fain 





112.37 Di ekzak wod dem dah: “Bikaaz chruu weh unu seh unu gwain get weh 
unu merit, ahn sieka unu uon wod dem unu gwain get kandem.” 

non. 44Den di bad spirit seh, “Ah gwain rait bak weh Ah kom fram,' 
bot wen ihn get bak, ihn fain di plies emty, swiip out kliin, ahn fiks 
op gud. 45So ihn ker seven muo bad spirit muo wosa an him, fi go 
wid im. Ahn aala dem kom iin ahn liv dehso. So dah porsn stie wosa 
an how ihn wende bifuor. Dat dah jos wat gwain hapm tu disya bad 
pipl now-a-diez!” 

Jesus muma ahn ihn breda dem 

(Mark 3.31-35; Luke 8.19-21) 


46 Az Jesus wende taak tu wan paila pipl, ihn muma ahn ihn breda 
dem wende stie outa duo dah di hous upaa Jesus wende. Ahn dehn 
sen gaan kaal im fi kom out, bikaaz dehn wehn waahn taak tu im. 
47So sombady tel Jesus, “Tiicha, yo muma ahn yo breda dem deh 
outa duo, ahn dehn waahn taak tu yo.” 

48So Jesus aks di man weh tel im, “Huu dah mai muma? Ahn huu 
dah mai breda dem?” 49Den ihn paint ihn han pahn ihn disaipl dem 
ahn seh, “Luk yah! Demya dah mi muma ahn mi breda dem! 59 Bikaaz 
enybady weh du weh mi Faada iina hevn seh ihn fi du, dah mi breda, 
mi sista ahn mi muma.” 


Di parabl bout di faama weh gaan out, gaan plaant siid 
(Mark 4.1-9; Luke 8.4-8) 


1 3 1Daty die Jesus gaan fahn di hous ahn gaan dong dah di sii 
said weh paat ihn sidong fi tiich. 2Ahn di kroud weh wende 
gyada roun im wehn uova big, so Jesus wehn hafy get'op iina wan 
buot ahn sidong iina ih, ahn di pipl dem wende stan op pan di bie deh 
lisn. 3Den Jesus staat tel dem plenty tingz deh yuuz parabl.i Ihn seh: 
“Unu hier weh Ah gat fi seh: wan taim wan faama wehn gaan out, gaan 
plaant som siid. 4Ahn wen ihn wende skyata di siid dem, som a ih faal 
lang di trak ruod, ahn di bord dem kom ahn iit dem op. 5Ahn som a di 
ada siid drap pan raky grong, weh paat plenty dort neva deh. Di siid dem 
sprout op siem taim bikaaz di dort neva diip nof. ©Aftawod wen di son 
kom out, ih bon op di likl trii dem, bikaaz di ruut neva gaan diip nof, ahn 
di plaant dem drai op. 7Ahn som ada siid drap mongs di prikl, ahn dehn 
sprout op, bot di prikl gruo op uova di likl trii dem, ahn chuok dem. 8Ahn 





313.3 Nuotis seh: Wan “parabl” dah wan stuory bout evry die laif iina demde 
diez, weh Jesus yuuztu yuuz fi eksplien bout di chruut a ihn Kingdom. 

som ada siid drap pan gud grong; ahn dem sprout op, ahn gruo strang 
ahn bier plenty fruut. Som a di trii dem wehn gat aan one hundred, som 
sixty, ahn som a dem thirty taim muo an weh ihn wehn plaant! 

9“So, unu stap unu haad iez, ahn unu hier weh Ah deh seh!” 


Jesus eksplien wai ihn yuuz parabl fi tiich di pipl dem 
(Mark 4.10-12; Luke 8.9,10; 10.23,24) 


10Lieta Jesus disaipl dem kom op tu im ahn seh, “Wai yu yuuz 
parabl fi tiich di pipl dem?” 

11Ahn Jesus ansa ahn seh, “Ah deh tel unu som tingz bout di Kingdom 
a Hevn weh nonbady neva andastan op til now. Bot fi di ada pipl dem, 
God neva gi dem dis andastandin. 12Bikaaz di man weh hier ahn biliiv 
dis mesij, ihn gwain andastan muo ahn muo; bot di man weh hier ahn 
no biliiv, dongtu di likl bit weh ihn hier, God gwain tek weh fahn im. 
13Das wai Ah tiich dem wid parabl, bikaaz dehn gwain luk, ahn no si 
notn; ahn dehn gwain hier, ahn no andastan notn. 14So dis hapm tu dem 
jos how di prafit Isaiah wehn seh, wen ihn rait dong iina ihn buk seh: 

‘Unu pipl gwain kiip deh hier ahn hier, bot unu no gwain 
andastan. 
Unu gwain kiip deh luk ahn luk, bot unu no gwain si. 

15 Bikaaz demya pipl haat no redy ataal, ahn dehn iez haad. 

Dehn lak'op dehn ai fi dehn kyaahn si, 

ahn dehn iez fi dehn kyaahn hier, ahn dehn haat fi dehn 
kyaahn andastan, bikaaz 
if dehn wehn lisn, den dehn wuda ton tu God, ahn ihn wuda 

paadn dehn sin dem.’* 

16 Ahn Jesus kantinyo deh seh: “Unu ai dem weh si weh dehn fi si, 
gwain get bles; ahn unu iez dem weh hier weh dehn fi hier, gwain 
get bles tu! 17 Ah deh tel unu: plenty prafit ahn ada raichos pipl dem 
wehn waahn get fi si weh unu deh si, bot dehn neva si'it; ahn wehn 
waahn get fi hier weh unu deh hier, bot dehn neva get fi hier'ih.” 


Jesus eksplien di parabl bout di faama ahn ihn siid 
(Mark 4.13-20; Luke 8.11-15) 


18“Now dis dah weh di parabl bout di faama miin: 19Di siid wi bii 
laik God Wod, ahn som taim, laik di siid weh drap pan di trak ruod, 





k13.15 Di ekzak wod dem dah: “...ahn Ah wuda kyuor dem.” 

wan man hier di mesij bout di Kingdom, bot laik di bord weh iit'op 
di siid, di devl kom ahn tek weh di mesij, so di man neva andastan 
ih ahn kiip ih iina ihn haat. 20Som taim, laik di siid weh drap pan 
di raky grong, wan man hier di mesij ahn risiiv ih siem taim, ahn ih 
mek im glad. 21Bot laik di ruut fi demya trii, di mesij weh ihn hier 
no go diip iina him. So ihn no laas lang, ahn wen trobl kom, or wen 
pipl waahn fuos im fi stap biliiv di mesij, ihn gi'op kwik. 22Som taim, 
laik di siid weh drap mongs di prikl, disya man dah di wan weh hier 
di mesij, bot aftawod ihn wory bout ihn laif ahn ho moch mony ihn 
gwain mek, ahn dis kiip dong God mesij, ahn ihn no ton tu notn 
gud. 23Bot laik di siid weh drap pan gud grong, dis ada man dah 
di wan weh hier di mesij ahn andastan weh ih miin. Den ihn put'ih 
iina praktis, ahn bring op gud tingz aal di taim. Laik di trii weh bier 
fruut one hundred taim, sixty taim or thirty taim, evrywan weh du 
laik him gwain du beta ahn beta aal di taim.” 


Wat wi kyan kompier di Kingdom a Hevn wid? 


24Den Jesus tel dem wan nada parabl; ihn seh, “Wi kyan kompier 
di Kingdom a Hevn wid wan faama weh plaant suoso gud siid iina ihn 
grong. 25Den wan nait, az aal di pipl dem wende sliip, di uona enemy 
kom ahn plaant bad bush mongs di siid dem, ahn gaan. 26So wen di 
siid gruo op ahn bier fruut, di bad bush gruo op tu. 27Den di faama 
saavant dem kom ahn aks im, ‘Maasta, yuu plaant suoso gud siid iina 
yo grong, no chruut? So weh dem bad bush kom out fram?’ 28Ihn tel 
dem, ‘Dah mosy wi enemy plaant di bad bush dem!’ Ahn di saavant 
dehn aks im, ‘So yo waahn wi fi go ahn dig dem out?’ 29Ihn seh, ‘Nuo 
man, bikaaz if unu dig dem out, mieby unu dig out di gud trii dem 
tu. 30Mek di two a dem gruo op tugeda til dehn taim fi pik. Den, wen 
di taim kom fi gyada op di fruut, Ah gwain tel dem weh inchaaj, seh, 
“Unu dig op aal di bad bush fos ahn tai dem op fi bon dem, bot gyada 
aal di gud fruut dem weh unu pik op ahn put dem iina mi stuor hous.” 


Di parabl bout di mostad siid ahn di iis 
(Mark 4.30-32; Luke 13.18-21) 


3150 Jesus kantinyo ahn seh, “Di Kingdom a Hevn dah laik wan 
likl mostad siid, weh wan man plaant iina ihn grong. 32Dah wan a 
di smaalis siid, bot wen ih don gruo big-big ahn ton wan trii, di bord 
dem fahn iina di ier kyan kom ahn mek dehn nes pan di lim dem.” 

33 Afta dat Jesus tel dem wan nada parabl, ihn seh: “Di Kingdom a 
Hevn dah laik iis weh wan uman miks wid three kop a flowa fi mek 
bred. Dehn ongl put wan likl bit a iis iina di flowa, bot ih stil mek 
di huol bred riez.” 


Wai Jesus yuuz parabl fi tiich di pipl dem 


34 Jesus tel di pipl dem aal demya tingz iina parabl. Ihn neva tel 
dem wan ting bitout yuuz wan parabl. 35Dis hapm so wat di prafit 
wehn seh gwain hapm kom chruu, wen ih seh: 

“Ah gwain taak tu di pipl dem iina parabl. 
Ah gwain tel dem bout tingz weh nonbady 
neva nuo bout yet sins God don kriyiet di worl.” 


Jesus eksplien weh di parabl bout di prikl miin 


36Den Jesus gaan fahn weh paat di kroud wende ahn gaan iina wan 
hous. Ahn ihn disaipl dem kom upaa ihn wende ahn seh, “Eksplien 
tu wi wat di parabl bout di prikl iina di grong miin.” 

37Jesus ansa dem, “Di man weh plaant gud siid dah laik di Son a 
Man, 38ahn di grong dah laik di worl. Di gud siid dah laik dem weh 
dah paat a God Kingdom, bot di prikl dah laik dem weh deh fala di 
devl. 39Di enemy weh plaant di prikl dem dah laik di devl, ahn di taim 
fi pik dah laik di laas diez a di worl. Den, dem weh gwain gyada op 
weh wehn plaant dah laik di ienjel dem. 40So, jos how dehn pail op di 
prikl fi bon dem op, dah rait so ih gwain hapm iina di laas diez a dis 
worl. 4 Di Son a Man gwain sen out ihn ienjel dem, ahn dehn gwain 
pik op outa ihn Kingdom evrybady weh du rang ting or mek ada pipl 
sin, 42ahn dehn gwain chruo dem iina hel faiya. Iin deh, dehn gwain 
gat plenty halarin ahn grain dehn tiit jos sieka di pien. 43Bot di raichos 
pipl dem gwain shain jos laik di son iina dehn Faada Kingdom.” 

Den Jesus seh tu dem, “Unu stap unu haad iez, ahn unu hier weh 
Ah deh seh! 


Weh di Kingdom a Hevn laik 


44“Di Kingdom a Hevn dah laik wan trezha weh wehn haid iina di 
grong, ahn wan man fain ih. Ihn wehn so glad, ihn kova ih op agen, 
ahn gaan, gaan sel aala weh ihn wehn gat fi bai daty grong. 

45“Ah deh tel unu agen: di Kingdom a Hevn dah laik wan man 
weh diil wid porl weh dier ahn deh luk fi di bes porl weh ihn kyan 

fain. 46So, wen ihn fain di bes wan, ihn go ahn sel evryting weh ihn 
gat fi bai'ih. 

47“Hier mi agen, di Kingdom a Hevn dah laik wan big-big fishin 
net weh dehn chruo iina di sii fi kech aal kain a fish. 48Ahn wen 
di net get ful, di fishaman dem gwain haal'ih op pahn di biich. Den 
dehn gwain sidong, saach fi di gud fish dem ahn chruo dem iina wan 
punpan; den, dehn gwain chruo weh di bad fish dem. 49Dah rait so 
tingz gwain hapm iina di laas diez a dis worl. Di ienjel dem gwain 
go out ahn separiet di bad wan dem fahn mongs dem weh gud iina 
God sait, 5°ahn ihn gwain chruo di bad wan dem iina hel faiya. Iina 
dah plies dehn gwain gat plenty halarin ahn grain dehn tiit jos sieka 
di pien.” 

51Den Jesus seh, “Unu andastan aal weh Ah jos don tel unu?” 

Ahn dehn ansa im, “Yees.” 

52So Jesus tel dem, “Das wai evry tiicha a di Laa weh kantinyo 
deh laan bout di Kingdom a Hevn dah jos laik huu weh ruul iina wan 
hous, weh tek out di uol ahn nyuu tingz dem outa ihn chis weh paat 
ihn kiip dem; ihn gwain kompier di Laa fahn lang taim abak wid di 
nyuu tiichin.”! 


Di pipl fahn Nazareth neva waahn aksep Jesus 
(Mark 6.1-6; Luke 4.16-30) 


53 Wen Jesus don tel demya parabl, ihn gaan fahn dehso. 54Ihn gaan 
bak huom ahn staat tiich di pipl dem iina dehn sinigag iina wan wie 
weh mek dem uova sopraiz ahn seh, “Dah weh dis man get powa fram 
ahn get fi nuo aal demya tingz fi mek mirakl? 55Dis dah di kyapimta 
son, no chruut? Ihn muma niem Mary, ahn ihn breda dehn niem James, 
Joseph, Simon, ahn Judas, 56ahn aal ihn sista dem liv rait mongs wi 
tu, no chruut? So, weh paat dis man get fi nuo aal demya tingz fram?” 
57 Ahn di pipl dem get beks bout dat ahn neva waahn aksep im. 

So Jesus tel dem seh, “Pipl wi rispek wan prafit enywie ihn go, 
eksep iina ihn huom toun ahn mongs ihn uon famaly dem.” 58So 
ihn neva iebl fi mek wan lata mirakl deh, bikaaz di pipl dehn neva 
waahn biliiv iina im. 





113.52 Di ekzak wod dem dah: “...so evry tiicha a di Laa weh ton wan disaipl a di 
Kingdom a Hevn dah laik wan hous-huol hed, weh bring out ihn trezha tingz 
nyuu ahn uol.” 

How John di Baptist ded 
(Mark 6.14-29; Luke 9.7-9) 


1 4 1Jina dah siem taim Herod, di Tetraak,” wehn hier bout aal di 
tingz dem weh Jesus wende du, 2ahn ihn seh tu ihn saavant 

dem, “Him dah John di Baptist! Ihn kom bak tu laif; das wai ihn gat 
aal dem powa fi du aal dem mirakl!” 

3Bikaaz dah wehn Herod ihnself wehn sen gaan kech John, chien'im 
op, ahn put'im iina jiel. Herod du dis jos sieka Herodias, di uman weh 
ihn breda Philip wehn marid tu, 4bikaaz John yuuztu kiip deh tel 
im, “Th no rait fi yu liv wid yo breda waif; ih deh gens di Laa!” 5Ahn 
so Herod wehn waahn kil'im, bot ihn wehn fried fi di paila pipl dem 
weh yuuztu fala John ahn kiip im op laik dehn prafit. 

6Bot wentaim dehn wende kiip op Herod bortdie, Herodias daata 
wende daans fi aal di pipl dem weh wehn dedeh. Dis mek Herod get 
so glad, 7til ihn tek uot ahn pramis seh ihn gwain gi'ar enyting weh 
shii aks fa. 

8Den ihn muma tel im weh ihn fi aks fa, so ihn tel Herod, “Ah waahn 
yo mek dem kil John di Baptist, ahn yo gi mi ihn hed iina wan wieta!” 

9Den Herod get sad bikaaz ihn neva waahn kil John, bot sieka wat 
ihn wehn pramis Herodias daata fronta evrybady, ihn du'ih. 10Ihn 
aada ihn saavant dem gaan chap aaf John hed iina di jiel. 1! Den dehn 
ker ihn hed tu di gyal iina wan wieta, ahn shii ker ih gaan shuo ihn 
muma. 12Den wen John disaipl dem kom, dehn ker di bady gaan 
ber'ih. Den dehn gaan ahn tel Jesus bout weh wen hapm. 


Jesus fiid five thousand pipl 
(Mark 6.30-44; Luke 9.10-17; John 6.1-14) 


13Wen Jesus hier dis, ihn gaan fahn daty toun iina wan buot dah 
wan plies weh nonbady neva deh, so ihn kuda deh bai imself. Bot di 
kroud fain out upaa ihn wende, ahn dehn fala im pan fut fahn aal 
bout. 14Wen Jesus get outa di buot, ihn si wan huol paila pipl ahn 
ihn get sary fi dem, so ihn kyuor aala dem weh wehn sik. 

15Th wehn liet iina di iivnin now, so Jesus disaipl dem gaan tu im 
ahn seh, “Disya plies no gat notn ataal fi iit, ahn ih liet aredy. Sen 





m14.1 Nuotis seh: Wan ‘Tetraak’ (or Tetrarch) dah wehn wan ruula weh di Roman 
atarity yuuztu put deh fi help dem ruul wan sekshan a Israel lan. 

weh di pipl dem fi dehn kyan go dah di toun dem weh deh nier weh 
dehn kyan bai somting fi iit.” 

16Bot Jesus seh tu dem, “Dehn no hafy go no wie; unu gi dem 
somting fi iit no.” 

17Di disaipl dehn ansa, “Bot di ongl'is ting wi gat yah dah five bred 
ahn two fish!” 

18 Jesus seh, “Bring dem yah tu mi.” 19Den ihn tel di pipl dem fi 
sidong pahn di graas. Ihn tek di five bred ahn di two fish, luk op tu 
hevn ahn gi God tanks. Den ihn brok di bred dem iina piisiz ahn 
gi'ih tu di disaipl dem fi dehn paas ih roun tu di pipl dem. 20Ahn 
evrybady iit til dehn bely wehn ful. Aftawod di disaipl dem pik op 
aal di piisiz dem weh wehn lef, ahn dehn ful'op huol a twelve baaskit 
wid ih. 21Dat die dah wehn bout five thousand man weh wehn iit, 
klier a di uman ahn di pikniny dem! 


Jesus waak pahn tapa di waata 
(Mark 6.45-52; John 6.16-21) 


22Rait afta dat Jesus sen di disaipl dem iina di buot fi go bak kraas 
di neks saida di liek heda im, wail ihn sen di kroud bak huom. 223 Wen 
Jesus don sen weh di paila pipl dem, ihn gaan op pahn wan mountin 
him wan, gaan prie. Wen nait kom iin, ihn wehn stil deh op deh. 
24Tina disya siem taim di disaip] dem wende iina di buot foor fahn di 
lan, ahn di wiev dem wende wash op pahn di buot, bikaaz di strang 
briiz wende bluo gens dem. 

25Den, bout three aklak or so iina di maanin, Jesus gaan out tu 
ihn disaipl dem, deh waak pahn tapa di waata! 26Bot wen di disaipl 
dem si Jesus, dehn get uova fraitn ahn baal out seh, “Dah wan guos!” 
Dehn wehn fraitn tu det. 

27Siem taim Jesus tel dem, “No wory. Dah mii, Jesus; unu no hafy fried!” 

28So Peter ansa ahn seh, “Laad, if dah yuu fi chruut, mek Ah go 
weh paat yo deh pan tapa di waata.” 29Den Jesus seh, “Komaan!” So 
Peter get outa di buot, staat waak pahn di liek tap, ahn gaan upaa 
Jesus wende. 39Bot wen Peter si how strang di briiz wende bluo, ihn 
get fraitn, ahn ihn staat sink. Ihn baal out seh, “Laad, siev mi!” 

31Siem taim Jesus strech out ihn han, ahn kech im. Den ihn seh 
tu Peter, “Yo ongl gat likl bit a fiet, man. Wai yo stap deh biliiv?” 

32Den dehn waak gaan bak tu di buot tugeda, ahn az dehn get iina 
ih, di briiz chek op! 

33Den di res a dem iina di buot staat waaship Jesus, deh seh, “Yuu 
dah God son fi chruut!” 


Jesus kyuor di sik pipl dem dah Gennesaret lan 
(Mark 6.53-56) 


34Den dehn gaan bak op dah Gennesaret lan pahn di neks saida di 
liek. 35 Ahn wen di man dem fahn daty plies si seh dah Jesus, dehn 
mikies spred di nyuuz uova di huol paat a daty sekshan ahn dehn ker 
evrybady weh wehn sik tu im, fi ihn kyuor dem. 36Ahn dehn beg'im 
fi at liis mek dem toch wan likl paat a ihn kluoz. Ahn evrybady weh 
toch im, get beta. 


Jesus tiich bout kliinis iina God sait 
(Mark 7.1-7) 


1 5 1Den som Pharisee pipl ahn som tiicha a di Laa kom fahn 
Jerusalem; dehn gaan op tu Jesus ahn seh, 2“Wai fi yo disaipl 
dem no fala fi wi uol taim rilijos kostom laik evrybady els? Dehn no 
wash dehn han dem bifuor dehn iit!” 
3Bot Jesus ansa dem ahn seh, “Wai unu no du wat God seh jos 
sieka deh fala unu uon kostom? 4Bikaaz God seh, ‘Rispek ahn tek 
kier a yo pupa ahn yo muma, ahn, ‘Enybady weh kos dehn pierans, 
yo kyan mek shuor seh ihn hafy ded.’ 5Bot unu seh, ‘Enybady weh tel 
ihn pupa or ihn muma seh, “Dis dah wan gif fi God, so Ah kyaahn 
gi'ih tu unu,” den dis porsn no niid fi help ihn pierans eny muo.’ 
Wen unu seh dis, unu put wan said God komaanment, so unu kyan 
fala unu uon rilijos kostom. 7 Unu hipokrit! Di prafit Isaiah wehn rait 
wen ihn seh wat God tink bout unu: 
8 ‘Dis pipl seh dehn rispek mi wid dehn mout, 
bot dehn haat deh foor fahn mi. 
9 Dehn waaship no wot notn ataal, 
bikaaz dehn mek fi dem uon ruul, 
ahn tiich dem laik dah God ruul.” 


Di tingz dem weh mek wan porsn doty iina God sait 
(Mark 7.14-23) 


10Den Jesus kaal di paila pipl dem ahn ihn tel dem, “Unu hier yah 
ahn andastan dis: 11Dah no notn weh wan porsn iit weh spail im; bot 
weh spail im dah di tingz dem weh kom outa ihn mout.” 

12Den di disaipl dem kom ahn seh tu Jesus, “Yuu no nuotis seh di 
Pharisee dehn wehn fiil hot bout weh yo seh?” 

13Bot Jesus ansa, “Eny trii weh mi Faada iina hevn neva plaant 
gwain get dig op fahn rait bai di ruut. 14So no pie main tu weh dem 
tink! Dehn dah blain man weh waahn liid som muo blain man, ahn 
wen dehn du dat, di two a dem gwain drap iina wan huol!” 

15Den Peter seh tu im, “Eksplien tu wi wat yo miin wid weh yo 
jos don seh.” 

16So Jesus seh, “Unu miin seh unu stil no andastan? 17 Unu no nuo 
seh dah no notn weh wan porsn iit spail im? Wen ihn iit'ih, ih go striet 
iina ihn stomik ahn den ih paas out." 18Bot di tingz dem weh kom outa 
di mout kom fahn di haat, ahn dah demde tingz weh spail im. 19Bikaaz 
dah fahn iinsaida di porsn haat aal di doty tinkin kom out weh mek im 
du aal di bad tingz, laik kil, komit adolchry, gat seks bitout marid, tiif, 
tel lai fi get somting, ahn bring dong sombady repyutieshan. 20Dem 
dah di tingz weh mek wan porsn doty iina God sait. Bot wen yo iit 
bitout wash yo han, dat no gwain mek yo doty iina ihn sait.” 


Wan uman weh gat fiet 
(Mark 7.24-30) 


21Den Jesus lef fahn deh ahn gaan dah Tyre ahn Sidon sekshan. 
22Den aalava sodn wan Canaanite uman fahn disya plies kom deh 
baal out seh, “Gat morsy pahn mi, Laad, Son a David! Mi daata gat 
iin wan bad spirit ahn ihn sofa plenty!” 

23Bot Jesus neva ansa im ataal. Den Jesus disaipl dehn kom ahn 
kiip deh tel im seh, “Sen im fahn yahso, bikaaz aal ihn deh du dah 
baal wi dong.” 

24Bot Jesus ansa ahn seh, “Ah wehn sen yah ongl fi di shiip dem 
weh laas fahn mongs fi wi Israel pipl dem.” 

25Den di uman kom ahn drap dong pahn ihn nii fronta Jesus ahn 
seh, “Laad, help mi!” 

26 Jesus ansa im, “Fos tingz fos; ih no gud fi tek di pikniny dehn 
bred ahn chruo ih, gi di popy dem.” 

27 Ahn shii seh, “Yees, Laad, bot dongtu di popy dem iit'op som a 
di skroms weh drap aafa dehn uona tiebl.” 





715.17 Di ekzak wod dem dah: “Unu no andastan seh evryting weh go iina di 
mout, paas chruu di bely ahn kom bak out?” 

28Den Jesus ansa im, “Uo uman, yo fiet big! Weh yo beg fa, mek 
ih hapm.” 
Ahn siem taim ihn daata get beta. 


Jesus kyuor plenty pipl 


29So rait afta dat Jesus lef fahn deh, ahn gaan dah Galilee sii said. 
Den ihn gaan op pahn wan mountin, gaan sidong pahn di hil said. 
30Ahn wan paila pipl kom upaa ihn wende, deh ker dem weh wehn 
sik: kripl pipl, blain pipl, dem weh kudn taak, ahn plenty muo. Dehn 
put dem rait dah Jesus fut, ahn Jesus kyuor aala dem! 31So di pipl 
dehn wehn uova sopraiz wen dehn si seh di wan dem weh kudn taak 
wende taak agen, di kripl dem wende waak, ahn di blain dem kuda 
si agen. Ahn aala dem staat priez di God a Israel. 


Jesus fiid four thousand pipl 
(Mark 8.1-10) 


32Den Jesus kaal ihn disaipl dem ahn tel dem, “Ah fiil sary fi dehn 
pipl, bikaaz dehn wende wid mi three diez now, ahn dehn no gat 
notn fi iit. Ah no waahn sen dem bak huom hongry, main dehn drap 
dong lang di ruod.” 

33Den di disaipl dem aks im, “Bot weh paat iina dis dezaat wii 
gwain get nof fuud fi fiid aal demya pipl?” 

34 Jesus seh tu dem, “Ho moch bred unu gat?” Dehn ansa, “Seven, 
ahn kopl smaal fish tu.” 

35 Den Jesus tel di kroud fi sidong pahn di grong, 36ahn ihn tek di 
seven bred ahn di fish, ahn gi God tanks fi it. Den ihn brok di bred 
dem iina piisiz ahn gi'ih tu ihn disaipl dem fi dehn paas ih roun tu 
di paila pipl dem. 37 Ahn evrybady iit til dehn get nof, ahn aftawod 
di disaipl dehn pik op aal di piis dem weh wehn lef, ahn dehn ful'op 
seven baaskit wid ih! 38Dah wen bout four thousand man weh wehn 
iit, apaat fahn di uman ahn di pikniny dem. 

39 Afta Jesus don sen weh di pipl dem, ihn get iina ihn buot ahn 
gaan dah Magadan sekshan. 


Som rilijos liida kom, kom aks Jesus fi wan mirakl 
(Mark 8.11-13; Luke 12.54-56) 
16 1Wen di Pharisee ahn di Sadducee pipl dem get deh, dehn wehn 
waahn trap Jesus, so dehn tel im fi mek dem si wan mirakl, wan 

sain fahn hevn. 250 Jesus ansa dem, “Wen iivnin kom dong, unu seh, Di skai 
dah red; dat dah gud sain fi tumaara weda!’ 3Bot wen di skai uova daak iina 
di maanin, unu seh, ‘Th daak op, ahn gwain rien!’ Unu nuo how fi tel di weda 
bai deh luk pan di tingz weh hapm iina di skai, bot unu rifyuuz fi andastan di 
tingz dem weh shuo weh God deh du rait now. 4Unu dah laik wan uova bad 
jinarieshan, weh onfietful aal di taim, bikaaz unu kiip deh aks fi wan sain, 
bot unu no gwain si non sain ataal apaat fahn weh wehn hapm tu Jonah.” 
Den Jesus lef dem deh, ahn gaan weh. 


Watch out fi di rilijos liida dehn bad influens 
(Mark 8.14-21) 


5Wen ihn disaipl dehn get uova di ada saida di sii, dehn memba 
seh dehn neva bring muo bred. 6Ahn Jesus seh tu dem, “Watch out 
fi di kain a iis weh di Pharisee ahn Sadducee pipl dehn gat!” 

7So di disaipl dehn staat taak op mongs dehnself wai ihn seh dis. 
“Dah mosy bikaaz wi figat fi ker di bred,” dehn seh. 

8 Jesus wehn nuo wat dehn deh tink, so ihn seh, “Unu weh gat likl 
fiet, wai unu deh taak op mongs unu self bout seh unu no gat non 
bred? 9Unu no andastan yet? Unu no memba bout di five bred weh 
wi fiid five thousand pipl wid, ahn ho moch baaskit unu pik op wid 
weh wehn lef uova? 19Or di seven bred fi fiid four thousand pipl, ahn 
ho moch baaskit unu ful a weh wehn lef? 11Ah kyaahn biliiv unu no 
andastan seh Ah neva deh taak bout bred! Ah waahn unu fi watch 
out fi di kain a iis weh di Pharisee ahn Sadducee liida dehn gat!” 

12Den dehn andastan seh Jesus neva deh taak bout di iis weh dehn put iina 
di bred; ihn wende taak bout weh di Pharisee ahn di Sadducee liida dehn tiich. 


Dah huu Jesus 
(Mark 8.27-30; Luke 9.18-21) 


13Wen Jesus kom tu Caesarea Philippi sekshan, ihn aks ihn disaipl 
dem, “Dah huu di pipl dem deh tek di Son a Man fa?” 

14Di disaipl dehn seh, “Som seh yu dah John di Baptist, ahn som 
seh yu dah Elijah, ahn som ada wan seh yu dah Jeremiah or wan a 
di ada uol taim prafit.” 





°16.4 Nuotis seh: Jonah dah wehn wan a di uol taim prafit weh wan big-big fish 
swala op, ahn ihn wehn iina di fish bely fi three die ahn three nait, bifuor di fish 
spit im op pahn wan sii shuor laiv. 

15Den Jesus aks dem, “Ahn weh bout unu? Dah huu unu seh dah mii?” 

16Simon Peter ansa, “Yuu dah di Christ, di Son a di livin God!” 

17Den Jesus seh tu im, “If yuu wehn ongl nuo how bles yo bles, 
Simon, Jonah son! Bikaaz nonbady neva mek yo andastan dis; dah 
mi Faada iina hevn du'ih. 18Ahn Ah deh tel yo tu: Yuu dah Peter ahn 
pahn disya rak Ah gwain bil mi chorch. Ahn hel giet dem neva gwain 
kyan du notn fi distrai ih. 19Ah gwain gi yo di kii dem fi di Kingdom a 
Hevn. So enyting weh yo rijek pahn ort, ih don get rijek iina hevn tu, 
ahn enyting weh yo aksep pahn ort, ih don get aksep iina hevn tu.” 

20Den Jesus aada ihn disaipl dem no fi tel nonbady seh him dah 
wehn di Christ. 


Jesus, di Son a Man, seh ihn gwain sofa ahn ded 
(Mark 8.31-9.1; Luke 9.22-27) 


21 Ahn fahn daty taim, Jesus staat shuo ihn disaip] dem seh him 
hafy go Jerusalem ahn sofa plenty, sieka di uolda Jewish rilijos liida, 
ahn di chiif priis, ahn di tiicha a di Laa dem. Dehn gwain kil'im, bot 
afta three diez ihn gwain kom bak tu laif. 

22Den Peter tek'im wan said ahn staat kaal ihn atenshan; ihn seh, 
“Stap seh dat, Laad! God gwain siev yo; dis neva gwain hapm tu yo!” 

23Bot Jesus ton roun ahn seh tu Peter, “Gwaan fahn yah, Satan! 
Yuu ongl deh hinda mii, bikaaz yu deh tink laik man, ahn no grii 
wid weh God waahn fi hapm!” 

24Den Jesus seh tu ihn disaipl dem, “If enywan a unu waahn kom 
wid mii, unu hafy figat bout unuself, tek op unu kraas —pripier fi 
sofa— ahn fala mi. 25Bikaaz enybady weh waahn siev ihn uon laif 
gwain luuz ih, bot enybady weh wi risk ihn uon laif jos fi mii, gwain 
fain ih. 26Wat wan man gwain get if ihn win di huol worl, ahn den 
ihn luuz ihn uon suol? Bikaaz man no gat notn fi gi fi get bak ihn uon 
suol! 27Di Son a Man gwain kom wid ihn ienjel dem iina ihn Faada 
gluory, ahn ihn gwain gi evrybady wat dehn merit aafa wat dehn don 
du. 28Hier dis chruut weh Ah deh tel unu: Som a unu weh deh yah no 
gwain ded til dehn si seh di Son a Man deh kom iina ihn Kingdom.” 


Jesus luk chienj wen ihn taak wid Elijah ahn Moses 
(Mark 9.2-13; Luke 9.28-36) 
17 1Six diez afta, Jesus tek Peter, James, ahn ihn breda John, 
ahn ker dem wid im op pahn wan hai mountin weh paat 

nonbady els wehn deh bot dem. 2Ahn az dehn wende luk pahn Jesus, 
ihn huol bady chienj fronta dem: ihn fies staat shain laik di son, ahn 
ihn kluoz get uova wait ahn brait laik di lait. 3Den aalava sodn Moses 
ahn Elijah apier op, ahn staat taak tu Jesus. 4Den Peter seh tu Jesus, 
“Laad, ih gud seh wi deh yah wid yo! If yo waahn, Ah gwain mek 
three hot —wan fi yuu, wan fi Moses, ahn wan fi Elijah.” 

5Thn stil wende taak, wen siem taim wan brait kloud apier op uova 
dem ahn ih kova dem. Ahn wan vais kom outa di kloud ahn seh, “Dis 
dah mi Son weh Ah lov. Ah so proud a im. Hier weh ihn gat fi seh!” 

6Wen di disaipl dem hier dat, dehn drap pahn dehn fies ahn dehn 
get uova fried. 7Bot Jesus kom op tu dem ahn toch dem, ahn seh, 
“Get'op, ahn stap fried.” 8Den, wen dehn lif op dehn hed, dehn ongl 
si Jesus wan dehso. 

9Aftawod, az dehn wende kom dong di mountin, Jesus aada ihn 
disaipl dem seh, “Unu no fi tel nonbady weh unu jos don si, til di die 
wen di Son a Man kom bak fahn mongs di ded dem.” 

10So di disaipl dehn aks im, “Wai den, di tiicha a di Laa dehn seh 
Elijah hafy kom bak bifuor di Mesaya?” 

11 Ahn Jesus ansa dem seh, “Yees, dah chruut, Elijah hafy kom fos fi 
get evryting redy. 12Bot Ah deh tel unu: Elijah don kom aredy. Stil yet 
di pipl neva rekonaiz im; dehn haraas im op ahn du weh dehn wehn 
waahn wid im. Ahn iina di siem bad wie dehn gwain triit di Son a Man.” 

13Den di disaipl dem andastan seh dah John di Baptist, Jesus 
wende taak bout. 


Jesus kyuor wan bwai weh gat iin wan bad spirit 
(Mark 9.14-29; Luke 9.37-43a) 


14Az dehn get upaa di kroud wende, wan man kom op tu Jesus, 
niil dong fronta im ahn seh, 15“Laad, gat morsy pahn mi son, no, 
bikaaz ihn sik bad iina ihn hed ahn ihn deh sofa plenty. Ahn plenty 
taim ihn faal dong iina faiya, ahn som taim iina waata tu. 16So Ah 
ker'im tu yo disaipl dem, bot dehn kudn kyuor im.” 

17Den Jesus seh, “Dah so puor unu fiet deh, unu stobant pipl! How 
lang Ah hafy stie ahn put'op wid unu? Bring di bwai yahso!” 18Ahn 
Jesus tel di bad spirit fi kom outa di bwai; ahn ihn kom out, ahn siem 
taim di bwai get beta. 

19 Afta dat di disaipl dehn kom tu Jesus, kaal im wan said ahn seh, 
“Wai wii kudn tek out di bad spirit?” 

20So ihn tel dem, “Bikaaz unu wehn ong! gat likl bit a fiet. Hier 
weh Ah deh seh: iivn if unu fiet smaal laik wan mostad siid, unu kuda 
seh tu di mountin, ‘Muuv fahn yahso tu dehso,’ ahn ih gwain muuv, 
bikaaz notn no gwain impasabl fi unu! 21 [Bot disya kain a bad spirit 
ongl kom out bai praya ahn wen unu faas.]” 


Jesus taak bout ihn det agen 
(Mark 9.30-32; Luke 9.43b-45) 


22Ahn wen dehn wende gyada tugeda iina Galilee lan, Jesus tel 
dem, “Di Son a Man gwain get sel out tu di pipl weh hiet im, 23ahn 
dehn gwain kil'im. Bot three diez afta ihn gwain riez bak op fahn 
mongs di ded dem.” 

Den di disaipl dehn get uova sad. 


Dehn pie dehn Templ taks 


24Wen dehn get dah Capernaum sity, di taks kalekta dehn kom op 
tu Peter ahn seh, “Yo tiicha deh pie taks tu di Templ,? no chruut?” 

25Dehn Peter ansa, “Yees, ihn pie di taks tu.” So, wentaim Peter 
gaan huom, Jesus taak tu im fos, ahn seh, “Wat yuu tink Simon? Huu 
di king dem weh ruul pahn dis ort mek gi dem dehn taks ahn ada 
mony —fahn dehn uon pipl or fahn di strienja dem weh liv faar?” 

26Wen ihn seh, “—fahn strienja,” Jesus seh tu im, “Tina daty kies, 
dem weh liv yah, dehn frii, no chruut? 27 Bot, fi wi no afen dem, go 
dong dah di sii ahn chruo wan huk iin deh. Tek out di fos fish weh 
yo kech, uopm ihn mout, ahn yo gwain fain di silva chienj weh wi 
niid. Tek'ih ahn gi dem fi pie di taks fi mii ahn yo.” 


Huu dah di muos impuotant wan fi chruut? 
(Mark 9.33-37; Luke 9.46-48) 


1 8 150 iina dah siem taim di disaipl dem gaan tu Jesus ahn 
seh, “So, huu dah di muos impuotant wan iina di Kingdom 

a Hevn?” 
2Ahn Jesus kaal wan likl pikniny ahn put'im fi 
stan op fronta dem. 3Ahn ihn seh tu dem, “Hier 





r 17.24 Nuotis seh: di taks tu di Templ dah wehn mony weh evry man pie evry 
yier tu di priis dem fi fiks op di Templ. Evry piement wot two die wiej, ahn iina 
demde diez dehn kaal'ih ‘two drakma chienj. 

dis chruut weh Ah deh tel unu: if unu no chienj 
unu wiez ahn stan laik di lik] pikniny dem, unu 
no gwain get iina di Kingdom a Hevn. 4Enybady 
weh hombl ihnself laik dis likl pikniny, him dah 
di bigis iina di Kingdom a Hevn, Sahn enybady 
weh aksep wan a demya likl pikniny bikaaz a 
mii, aksep mii tu. 


Jesus tiich bout di temtieshan dem fi sin 
(Mark 9.42-48; Luke 17.1,2) 


6“Bot if enybady kaaz wan a demya likl wan 
weh chros iina mi fi sin, ih wuda beta fi im if 
dehn tai wan big rak roun ihn nek ahn chruo im 
iina di batam a di sii. 7How haad di pipl a disya 
worl gwain gat'ih jos sieka weh dehn mek pipl 
sin! Temtieshan fi sin gwain aalwiez dedeh, bot 
ih gwain bii big trobl fi di wan dem weh kaaz 
pipl fi sin! 

8“So, if yu go ahed deh sin wid yo han or yo 
fut, beta yu liv laik sombady weh gat ihn han 
chap aaf ahn chruo weh, bikaaz ih beta fi yu go 
ahed liv laik sombady wid one han or one fut, 
insida fi gat yo two han ahn two fut dem ahn go 
dah hel, go bon op fareva. 9Ahn if yu go ahed 
deh sin wid yo ai, beta yu liv laik sombady weh 
gat ihn ai dig out ahn chruo weh, bikaaz ih beta 
fi yu go iina God Kingdom laik sombady wid one 
ai, insida fi gat yo two ai ahn go dah hel, go bon 
op fareva.4 





118.9 Or vors 8 ahn 9 kuda seh: “So if yo han or yo fut mek yo sin, kot'ih aaf ahn 
chruo ih weh. Ih beta fi yo go iina hevn kripl insida gat two han ahn two fut weh 
mek yo sin ahn go striet dah hel, go bon op fareva. Ahn if yo ai mek yo sin, dig'ih 
out ahn chruo ih weh. Ih beta fi go iina hevn wid wan ai an fi gat two ai ahn go 
striet iina hel faiya.” 

Di parabl bout di shiip weh laas 
(Luke 15.3-7) 


10“Mek shuor seh unu no luk dong pahn wan 
a demya likl wan laik dem weh no impuotant, 
bikaaz Ah deh tel unu di chruut: Op iina hevn 
fi dem ienjel aalwiez deh luk pahn di fies a mi 
Faada weh dedeh. 11[Yo si, di Son a Man wehn 
kom fi siev dem weh laas.| 

12“So wat yo tink? If wan shepad wehn gat wan hundred shiip ahn 
wan a dem laas. Ihn gwain lef di ninety-nine a dem op pahn di hil 
dem ahn go luk fi di wan weh wehn laas, no chruut? 13Ahn if ihn 
fain ih —Ah deh tel unu di chruut— ihn gwain get glad aafa di wan 
weh wehn laas muo an fi di ninety-nine weh neva laas. 14Dah jos 
rait so, yo Faada iina hevn no waahn wan a demya likl wan get laas. 


Weh yo hafy du wen sombady sin gens yo 


15“If yo breda sin gens yo, golang ahn fies im wail di two a unu 
deh bai unu self. If ihn hier weh yo deh tel im, yo kyan shuor seh yo 
win bak yo breda. 16Bot if ihn no hier yo, go agen, bot dis taim ker 
two muo breda wid yo, so yo wi gat two or three wiknis fi kanfaam 
evry wod weh unu deh seh. !7If, ih kom fi hapm seh ihn ignuor dem 
tu, tel di chorch. Ahn if ihn ignuor di chorch tu, unu kyan kount im 
laik wan piegan Gentile ahn wan taks kalekta. 


Di powa weh di biliiva dehn gat pahn ort 


18“Ah deh tel unu di chruut: enyting weh yo rijek pahn ort, ih don 
get rijek iina hevn tu, ahn enyting weh yo aksep pahn ort, ih don get 
aksep iina hevn tu. 19Apaat fahn dat, Ah deh tel unu seh if two a unu 
grii fi aks di Laad fi somting, unu gwain get'ih chruu mi Faada iina 
hevn. 20Bikaaz enywie weh two or three a mi falowa miit'op fi prie 
tugeda iina mi niem, Ah gwain deh rait dehso mongs dem.” 


Di parabl bout di saavant weh no waahn paadn ihn fren 


21Den Peter kom op tu Jesus ahn aks im, “Laad, ho moch taim mi 
breda fi sin gens mi ahn Ah fi paadn im? Seven taim?” 

2250 Jesus seh tu im, “Hier weh Ah seh: dah no ongl seven taim; 
dah seven taim, den seven taim, uova ahn uova til yo kyaahn kount 

no muo!” 23Das wai di Kingdom a Hevn kyan kompier wid wan king 
weh waahn fiks op dets wid ihn saavant dem. 24Ahn wen ihn staat 
fiks op di dets dem, dehn ker sombady tu im weh wehn huo im ten 
thousand big silva chienj, weh wot plenty. 25Bikaaz ihn kudn pie 
im, ihn maasta aada dem fi sel him, ihn waif, ihn pikniny dem, ahn 
evryting weh ihn wehn gat fi kuda get fi pie im bak. 26Den di saavant 
chruo ihnself dong fronta im ahn lidong wid ihn fies dong, ahn seh, 
‘Pliiz sah, gat pieshens wid mi, no; Ah gwain pie yo bak evryting!” 
27 Den di saavant maasta get sary far im, so let'im go, ahn paadn im 
aal ihn dets dem. 

28“Bot wen di saavant gaan fahn dehso, ihn si som nada saavant 
weh wehn huo im wan hundred likl silva chienj, weh haaly wot notn 
ataal. Ihn grab im, ahn kala im, ahn seh, ‘Pie mi weh yo huo mi now!’ 
29Den di saavant chruo dong ihnself pahn di fluo ahn staat beg'im 
seh, ‘Pliiz sah, gat pieshens wid mi no; Ah gwain pie yo bak weh Ah 
huo yo!’ 30Bot ihn neva waahn du dat, so ihn mek dem lak'im op iina 
jiel til ihn kuda pie im bak aal weh ihn huo. 31So, wen di res a di 
king saavant si weh wehn hapm, dehn wehn uova sopraiz ahn shak, 
ahn den dehn gaan tel dehn maasta aal weh wehn hapm. 32Den di 
maasta sen gaan luk fi di saavant ahn wen ihn kom, ihn tel im, ‘Yuu 
dah wan wikid ahn bad saavant! Ah paadn yo aal weh yo wehn huo 
mi jos bikaaz yo beg mi. 33Bot yuu neva gat no morsy pahn di ada 
saavant yo fren, jos laik how Ai wehn gat morsy pahn yo?’ 34Ihn 
maasta wehn so beks ihn mek dem biitim op ahn mek ihn sofa til 
ihn kuda pie bak aal weh ihn wehn huo im.” 

35Den Jesus seh tu dem, “Dis dah how mi Faada iina hevn gwain 
triit unu if unu no paadn unu breda dem fahn dong iina unu haat.” 


Jesus tiich bout marid pipl weh lef wan anada 
(Mark 10.1-12; Luke 16.18) 


19 1Wen Jesus don seh aal demya tingz, ihn lef fahn Galilee ahn 
gaan dah Judea lan uova di neks saida di Jordan riva. 2Ahn 
wan paila pipl fala im, ahn Jesus kyuor dem rait dehso. 
3Som Pharisee pipl kom upaa ihn wende jos fi trai im out. So dehn 
aks im, “Tel wi now: Weh yo tink? Moses Laa lou wan hozban fi lef 
ihn waif fi enyting ataal?” 





"18.22 Di ekzak wod dem dah: “...seventy taim seven.” 

4Jesus ansa dem wid wan nada kwestyan, “Unu neva riid weh paat 
ih seh fahn di biginin a di krieshan wen God mek di worl, ihn mek 
man ahn uman.” 5Ahn den ihn seh, “Sieka dis, di man fi lef ihn pupa 
ahn muma, ahn go liv wid ihn waif, ahn di two a dem gwain kom laik 
one porsn. 6So dehn no gwain bii two porsn no muo; dehn gwain bii 
laik one. Das wai, weh God jain tugeda, non man fi separiet ataal.” 

7Den dehn aks Jesus, “So, wai Moses wehn lou wi fi rait dong seh 
wi kyan divuors wi waif ahn den go bout wi bizniz?” 

8 Jesus seh tu dem, “Dah bikaaz unu haat wehn haad ahn unu no 
waahn fala God plan fi hozban ahn waif, Moses wehn lou unu fi 
divuors unu waif. Bot fahn di fos, tingz dah neva laik so. 9Ah deh 
tel unu seh: enybady weh divuors ihn waif —ahn dah no bikaaz shii 
deh gat rilieshan wid wan nada man— ahn tek wan nada uman, ihn 
deh komit adolchry tu.” 

10 Jesus disaipl dem seh tu im, “If di rilieshanship bitwiin wan 
man ahn ihn waif go laik so, den ih wuda beta fi di man no marid 
nonbady ataal, no chruut?” 

11Bot Jesus tel dem, “Dah no evrybady gwain andastan weh Ah 
deh seh, eksep dem weh God gi disya andastandin tu. 12Bikaaz iina 
disya worl wi gat man weh no gwain marid, bikaaz som a dem wehn 
baan az yunok, ahn som a dem wehn get daty wie bai man, ahn den 
som a dem mek demself laik dat sieka di Kingdom a Hevn. So, mek 
di man dem weh kyan andastan disya tiichin, andastan ih!” 


Jesus bles di lik] pikniny dem 
(Mark 10.13-16; Luke 18.15-17) 


13Now di pipl dem wende ker dehn likl pikniny tu Jesus fi ihn put 
ihn han pahn dem ahn prie fi dem. Bot wen di disaipl dehn si di paila 
pipl, dehn staat ron dem weh. 14Bot Jesus seh, “Mek di likl pikniny 
dehn kom upaa Ah deh, ahn no henda dem fi kom, bikaaz di Kingdom 
a Hevn dah fi pipl laik dem.” 

15Den afta ihn don put ihn han pahn aala dem ahn bles dem, ihn 
gaan fahn deh. 


Wan rich man taak tu Jesus 
(Mark 10.17-31; Luke 18.18-30) 


16Rait afta dat wan man kom op tu Jesus ahn seh, “Tiicha, wish 
kain a gud tingz Ah hafy du fi gat laif fareva?” 

17 So Jesus tel im, “Wai yuu deh aks mi bout wat dah gud? Di ongli'is 
wan weh gud fi chruut dah God. Bot if yo waahn liv fareva, yo hafy 
du weh God komaanment seh wi fi du.” 

18So di yong man seh tu im, “Wish komaanment dem?” 

Jesus seh, “Yo no fi kil, yo no fi sin gens yo waif deh du adolchry, 
yo no fi tiif, yo no fi tel lai pan nonbady, 19yo mos rispek yo muma 
ahn yo pupa, ahn yo fi lov yo nieba dem laik how yo lov yoself.” 

20Di yong man seh tu Jesus, “Bot Ah deh fala aal demya komaanment. 
Wat els Ah hafy du?” 

21 Jesus ansa im, “If yo waahn bii uova gud iina evry wie,‘ golang 
ahn sel weh yo gat ahn gi di puor pipl dem di mony; den yo gwain 
get wan paila trezha iina hevn. Afta dat, kom ahn fala mi.” 

22Bot wen di yong man hier weh Jesus tel im weh ihn hafy du, ihn gaan fahn 
dehso uova sad, bikaaz ihn dah wehn wan uona a plenty lan ahn ada tingz. 

23Den Jesus seh tu ihn disaipl dem, “Hier dis chruut weh Ah deh 
tel unu: ih uova haad fi sombady weh rich fi get iina di Kingdom a 
Hevn. 24Ah deh tel unu agen, ih muo iiziya fi wan kyamil paas chruu 
wan niigl ai, dan fi wan rich man get iina God Kingdom.” 

25Wen di disaipl dem hier weh Jesus seh, dehn get shak ahn seh, 
“So, dah huu kyan get siev den?” 

26So Jesus luk striet pahn dem ahn seh, “Wat impasabl fi man, no 
impasabl fi God.” 

27Den Peter seh tu Jesus, “Luk deh, wi lef evryting fi fala yo. So 
wat wii gwain get?” 

28 Jesus seh tu dem, “Ah deh tel unu di chruut: wen di Son a Man kom sidong 
pahn ihn gloryos chruon fi ruul, wen God mek aal tingz nyuu, aala unu weh 
wehn fala mii gwain sidong pahn twelve chruon fi joj di twelve traib a Israel. 
29 Ahn evrybady weh lef dehn huom, or dehn breda or sista dem, or dehn pupa 
or muma, or dehn pikniny, or dehn lan jos sieka fi fala mii gwain get wan 
hundred taim muo an weh dehn wehn gat; ahn muo an dat, dehn gwain get fi 
liv fareva. 30Bot plenty pipl weh deh iina fos plies now, gwain deh laas wen di 
taim kom; ahn siem wie, huu deh laas now, gwain deh fos wen dah taim kom. 


Di parabl bout di man dem weh work iina di griep plaant grong 


2 0 1“Bikaaz di Kingdom a Hevn dah laik di uona a wan lan weh 
go out suun-suun iina di maanin, go luk som man fi work 

iina ihn grong. 2Afta ihn don kom aanda agriiment wid dem fi pie 
dem wan silva chienj a die,‘ ihn sen dem dah ihn grong weh ihn gat 
suoso griep plaant. 3Wen ihn wehn gwain out roun nine aklak, ihn 
si som muo man iina di maakit plies weh neva deh work. 4So ihn tel 
dem, ‘Unu golang, go work iina mi griep grong tu, ahn aftawod Ah 
wi pie unu enyting weh unu fi get.’ Ahn dehn gaan. 5Den di uona a 
di grong gaan out agen roun migl die ahn den three aklak, ahn ihn 
du di siem ting agen. 6Roun five aklak, ihn gaan bak out ahn ihn 
fain som muo man deh stan op bout deh. Ihn seh tu dem, ‘Wai unu 
deh stan op bout yah di huol die ahn no deh work?’ 7So dehn tel im, 
‘Bikaaz nonbady neva haiya wi.’ So ihn seh tu dem, ‘Unu golang, go 
work iina mi griep grong tu.’ 

8“Wen di iivnin kom dong, di uona fi di griep grong seh tu ihn 
manija, ‘Kaal di worka dem ahn gi dem dehn mony, staat out fahn 
di laas wan dem ahn don wid di fos wan dem.’ 9Now, dem weh ihn 
weh haiya fahn five aklak kom get pie fos, ahn evry wan a dem get 
wan silva chienj. 10Den, wen di fos wan dem kom, dehn wehn tink 
seh dehn wehn gwain get muo mony, bot evry wan a dem get di siem 
amount laik evrybady els. 11 Ahn wen dehn get di mony, dehn staat 
komplien tu di uona a di grong, 12deh seh, ‘Demya laas worka ongl 
work wan owa, ahn yo gi dem di siem amount laik wii weh wende 
bon'op iina di sonhat ahn deh stan aal di hiit!’ 13Bot di uona seh tu 
wan a dem, ‘Mi fren, Ah no deh tiif yo. Wi kom aanda agriiment seh 
Ah gwain pie yo wan silva chienj, no chruut? 14Tek weh dah fi yo 
ahn golang! Ai waahn gi dem laas man di siem amount weh Ah gi yo. 
15 Ai kyan du enyting weh Ah waahn wid mi mony, dah no so? Or ih 
hot yo fi si seh Ah du somting speshal fi sombady els?” 

16Den Jesus seh tu dem, “Dah iina dah siem wie, di laas wan dem 
gwain bii di fos, ahn di fos gwain bii di laas.” 


Jesus taak bout ihn det agen ahn how ih gwain kom bak tu laif 
(Mark 10.32-34; Luke 18.31-34) 


17 Aftawod, wen Jesus wehn gwain pahn di wie tu Jerusalem, ihn 
tek ihn twelve disaipl dem wan said ahn tel dem, 18“Unu hier now; wi 





"20.2 Di ekzak wod dem dah: “...ihn don kom aanda agriiment wid dem fi pie 
dem wan denarius evry die...” One denarius wot bout wat wan man kuda orn iina 
wan houl die fahn maanin til nait. 

gwain op dah Jerusalem, weh paat dehn gwain sel out di Son a Man tu 
di chiif priis ahn di tiicha a di Laa dem, ahn dehn gwain kandem im 
deh seh ihn hafy ded. 19Ahn dehn gwain gi'im op tu di Roman ruula 
dem" fi dehn mek juok aafa im, biit'im op, ahn den niel im op pahn wan 
kraas. Bot pahn di third die afta ihn ded, ihn gwain kom bak tu laif.” 


Wat James ahn John muma beg Jesus 
(Mark 10.35-45) 


20Den Zebedee pikniny muma kom tu Jesus wid ihn son dem. Shii 
ben dong fronta Jesus ahn aks im fi du im wan fieva. 

21 So Jesus aks im, “Wat yo waahn Ah du fi yo?” So shii ansa ahn seh, 
“Wen yu sidong iina yo Kingdom, pramis mi seh mi two son dehn gwain 
sidong wid yo, wan dah yo rait said ahn wan dah yo lef fi help yu ruul.” 

22Bot Jesus ansa dem seh, “Unu no nuo wat unu deh aks fa! Unu 
biliiv unu kyan drink outa di siem kop a sofarin weh Ai hafy drink 
outa?” Dehn ansa im, “Yees, wii kyan du'ih.” 

23 Jesus seh tu dem, “Unu kyan mek shuor seh unu gwain drink 
outa mi kop a sofarin. Bot mii no gat di rait fi disaid huu gwain sidong 
pahn mi rait said, or pan mi lef. Dah ongl mi Faada gwain gi daty 
plies tu dem weh ihn gat pripier fi dat.” 

24Wen di ada ten disaipl hier wah hapm, dehn get beks wid di two 
breda dem. 25So Jesus kaal aala ihn disaipl dem tugeda ahn seh, “Unu 
nuo seh di Gentile ruula dem lov fi shuo seh dehn gat powa uova dehn 
pipl iina evryting dehn du, ahn mongs di pipl dem weh dehn kansida 
dehn griet liida, dehn lov fi yuuz aala dehn atarity tu. 26Ah no waahn 
unu fi liv laik so mongs unuself. Enybady weh waahn bii di bes, hafy bii 
di saavant a di res a unu; 27ahn enybady weh waahn bii di fos, mos bii 
unu sliev. 28Dah rait so di Son a Man deh; ihn no kom fi pipl dehn saav 
im, bikaaz him kom fi saav ahn fi gi ihn laif fi pie fi plenty pipl sin.” 


Jesus kyuor two blain man 
(Mark 10.46-52; Luke 18.35-43) 


29Siem taim wen dehn wende lef out fahn Jericho, wan paila pipl 
fala Jesus. 30 Ahn two blain man weh wende sidong dah di ruod said 





“20.19 Di ekzak wod dem dah: “...tu di Gentile pipl dem.” »20.22 Or di vors 

hier seh Jesus wende paas deh, ahn dehn baal out seh, “Laad, Son a 
David, get sary fi wi no!” 

31 Wen dehn seh dis, di paila pipl row wid dem, ahn tel dem fi 
les naiz, bot di two blain man jos baal out muo haada, “Laad, Son a 
David, pliiz get sary fi wi!” 

32 Den Jesus stap so, kaal dem, ahn aks, “Dah weh unu waahn Ah 
du fi unu?” 

33So dehn seh tu Jesus, “Laad, wi waahn get fi si agen!” 

34Den Jesus fiil sary fi dem, so ihn waak op tu dem ahn toch dehn 
ai. Siem taim ihn du dat, dehn kuda si agen! So dehn fala Jesus. 


Di pipl fahn Jerusalem risiiv Jesus laik wan king 
(Mark 11.1-11; Luke 19.28-40; John 12.12-19) 


21 1Wen Jesus ahn ihn disaipl dem get nier Jerusalem, dehn 

wende paas chruu di toun weh niem Bethphage nier Olives 
Mountin. Den Jesus sen two a ihn disaipl heda im, 2ahn ihn tel dem, 
“Unu golang iina di toun heda unu. Wen unu get deh, unu gwain fain 
wan danky ahn wan kuolt tai op. Luus dem weh ahn bring dem yah fi 
mi. 3Ahn if enybady aks unu enyting, tel im seh, ‘Di Laad niid dem, 
ahn ihn gwain sen dem bak siem taim afta ihn don.” 

4Demya tingz hapm fi di tingz dem weh di prafit wehn seh gwain 
hapm kom chruu, wen ihn seh, 

5 “Tel Zion daata, 
‘Luk, fi unu King deh kom tu unu; 
ihn gwain kom hombl ahn deh sidong pahn wan danky, 
ahn pahn wan kuolt, wan yong danky.” 

6So di disaipl dem gaan ahn du jos laik how Jesus wehn tel dem fi 
du. 7Dehn ker di danky ahn ihn kuolt ahn put som a dehn kuot pan 
dehn bak, ahn ihn sidong pan dem. 8Plenty pipl weh wende mongs di 
kroud tek aaf dehn kuot ahn spred ih pahn di ruod fronta Jesus. Ahn 
som a dem ron gaan kot dong som paam liif fi chruo pan di ruod tu. 
9Ahn di pipl dem weh wende heda him, ahn dem weh wende kom 
bihain, staat baal out: “Huzaana tu David Son! God bles di wan weh 
kom iina di niem a di Laad! Huzaana! Priez di Laad iina hevn!” 

10Wen Jesus get dah Jerusalem, evrybady dehso get stor'op, ahn 
dehn wende aks, “Dah huu dis man?” 

11Ahn di kroud ansa, “Dis dah di prafit Jesus, di man weh kom 
fahn Nazareth iina Galilee lan.” 

Jesus ron di pipl dem weh mek mony outa di Templ 
(Mark 11.15-19; Luke 19.45-48; John 2.13-22) 


12Den Jesus gaan iina di Templ, ahn ron out aal di pipl dem weh 
wende iin dehso, deh sel ahn deh bai. Ahn ihn ton uova aal di tiebl fi 
di pipl dem weh wende chienj mony ahn di bench a di pipl dem weh 
wende sel dov. 13Ihn tel dem, “Ih rait dong iina di skriptyo seh, ‘Mai 
hous fi bii wan plies fi prie,” bot unu ton ih iina wan tiifin bizniz plies!” 

14Den som blain pipl ahn som ada wan weh wehn kudn waak gud 
kom tu Jesus iina di Templ, ahn ihn kyuor aala dem. 15Bot wen di 
chiif priis ahn di tiicha a di Laa dehn si di uova gud tingz weh Jesus 
wehn du ahn hier di pikniny dem deh hala out iina di Templ seh, 
“Huzaana tu David son,” dehn get uova beks; 16ahn dehn aks Jesus, 
“Yuu no deh hier wat demya pikniny deh seh?” 

So Jesus ansa dem, “Yees! Ahn unu neva riid iina di skriptyo weh 
ih seh, “Yuu, God, wehn plan fi mek yo uon priez outa weh di likl 
pikniny ahn di bieby dem wehn gwain seh bout yo.” 17 Den Jesus lef 
fahn deh ahn gaan dah Bethany ahn spen di nait dehso. 


Di fig trii weh neva bier notn 
(Mark 11.12-14, 20-24) 


18Neks die iina di maanin, wen Jesus gaan bak dah di sity, ihn 
get hongry. 19Ihn si wan fig trii dah di ruod said, ahn ihn gaan op 
tu ih, bot ihn neva fain notn pahn ih, ongl suoso liif. So ihn seh tu 
di trii, “Yo no gwain put out no muo fruut agen!” Ahn siem taim di 
fig trii drai op! 

20Wen di disaipl dem si weh hapm, dehn wehn uova sopraiz ahn 
dehn seh, “Dah how di fig trii drai op so faas?” 

21So Jesus ansa dem ahn seh, “Hier dis chruut weh Ah deh tel unu: 
if yo gat fiet ahn yo no dout ataal, yo no ongl gwain gat di powa fi 
mek dis fig trii drai op tu, bot yo gwain kyan seh tu disya mountin, 
“Get'op ahn go chruo yoself iina di sii, ahn ih gwain du'ih. 22 Yo gwain 
get enyting weh yo aks fa iina yo prayaz, if yo ongl gat fiet.” 


Som rilijos liida kwestyan Jesus atarity 
(Mark 11.27-33; Luke 20.1-8) 


23Den Jesus gaan iina di Templ. Ahn wail ihn wende tiich, di chiif 
priis ahn di pipl dehn uolda Jewish rilijos liida dem kom op tu im 

ahn staat aks im, “Huu gi yo di atarity fi du demya tingz? Huu gi yo 
di rait?” 

2450 Jesus ansa dem, “Ah gwain aks unu wan kwestyan tu. If unu 
ansa it fi mi, Ah wi tel unu dah huu gi mi di rait fi du demya tingz. 
25Tel mi now: weh John get di rait fi baptaiz pipl? Fahn God or fahn 
man?” 

So dehn staat taak op mongs demself ahn seh, “If wi seh, Dah God 
gi'im, ihn gwain seh tu wi, ‘Den wai unu neva biliiv John mesij?’ 
26Bot if wi seh, ‘Dah wehn man,’ wi fried fi weh di pipl dem wi du 
wi, bikaaz aal di pipl wehn gat John laik wan prafit.” 27 So dehn ansa 
Jesus ahn seh, “Wii no nuo huu gi'im it.” 

So Jesus tel dem seh, “Wel, Ah no gwain tel unu niida dah huu gi 
mi di rait fi du demya tingz.” 


Di parabl bout di two son 


28“Bot weh unu tink? Dah wehn wan man weh wehn gat two son. 
Ihn gaan tu di fos ahn tel im, ‘Son, golang, go work iina di griep grong 
tudeh.’ 29So ihn son seh, ‘No sah, Ah no waahn go, bot lietaraan ihn 
chienj ihn main ahn gaan. 30Den di pupa gaan tu di neks son ahn 
tel im di siem ting. So ihn ansa im, ‘Yees sah, Ah gwain du'ih, bot 
ihn neva gaan. 31So Ah aks unu: Wish wan outa di two son du weh 
dehn pupa wehn waahn?” 

Dehn ansa, “Di fos wan.” 

Den Jesus seh tu dem, “Ah deh tel unu di chruut: di taks kalekta 
ahn di ruod gyal dem gwain get iina God Kingdom heda unu. 32 Bikaaz 
John kom tu unu deh shuo unu di rait wie fi faala, bot unu neva biliiv 
weh ihn seh. Bot di taks kalekta ahn di ruod gyal dem dah di wan dem 
wehn biliiv ihn wod dem. Ahn nat iivn wen unu si dat, unu riyalaiz 
unu mistiek, chienj unu main ahn biliiv ihn wod dem tu. 


Di parabl bout di wikid renta dem 
(Mark 12.1-12; Luke 20.9-19) 


33“Unu hier wan nada parabl: Wan taim wan man wehn gat wan 
lan, so ihn plaant ih out wid griep. Den ihn fens ih op, ahn dig wan 
huol iina wan big rak, weh paat dehn skriiz out di griep juus, ahn 
ihn bil wan wach-hous. Den ihn rent'ih out tu som pipl ahn gaan weh 
dah wan nada kontry. 34Wen griep taim kom roun, di uona sen ihn 
saavant dem, gaan kalek fi him shier. 35Bot di pipl dem weh wehn 

rent di grong grab ihn saavant dem ahn biit'op wan, kil wan, ahn 
lik dong di nada wan. 36Den di uona sen som muo saavant tu dem, 
wan biga gruup a saavant laik weh wehn gaan bifuo, bot di pipl dem 
weh wehn rent di grong du dem di siem ting weh dehn wehn du di 
res a dem weh gaan bifuo. 37 Afta aal dat, di uona disaid fi sen ihn 
uon son tu dem. Ihn seh, ‘If Ah sen mi son, Ah shuor seh dehn gwain 
rispek him. 38Bot wen di pipl dem weh rent di grong si di man son 
deh kom, dehn seh tu wan anada, ‘Dah him gwain bii di uona a aal 
weh ihn pupa gat. Kom, mek wi kil'im, ahn den wi kyan stie wid 
evryting weh him fi get!’ 39So dehn grab di man son, chruo im outa 
di grong, ahn kil'im ded. 
40“So wen di uona a di grong weh gi griep kom bak, wat unu tink 
ihn gwain du tu di man dem?” 
41Dehn seh tu im, “Ihn gwain mek demya uova bad man get wan 
kruwil det. Ahn den ihn gwain rent di grong tu som ada man weh 
wi gi'im fi him shier wen di taim kom.” 
42So Jesus seh tu dem, “Unu neva riid di skriptyo yet, weh seh: 
‘Di brik weh di bilda dem 
neva waahn yuuz, 
kom fi bii di muos impuotant 
outa aala dem! 
Dis dah weh di Laad wehn du, 
ahn ih dah wan wandaful ting fi siih hapm!’ 
43“Das wai Ah deh tel unu seh God Kingdom gwain get tek weh fahn 
unu; ahn di pipl dem, weh deh du weh di Laad seh, gwain get'ih. 
44Enybady weh drap pan dis brik gwain get mash'op iina piisiz, ahn 
if di brik drap pan wan a dem, ihn gwain lef im jos laik pouda.” 
45Wen di hai priis ahn di Pharisee pipl dehn hier di parabl dem 
weh Jesus seh, dehn nuo seh ihn wende taak bout dem. 46Dehn wehn 
waahn grab Jesus fi put'im iina jiel. Bot dehn kudn du'ih, bikaaz 
dehn wehn fried fi di paila pipl weh wehn dedeh, sieka dehn wehn 
gat Jesus laik wan prafit. 


Di parabl bout di big bankwet 
(Luke 14.15-24) 


2 2 1So Jesus taak tu dem agen deh yuuz parabl, ahn seh, 2 “Yo 
kyan kompier hevn wid wan king weh mek wan bankwet 
fi ihn son, bikaaz ihn gwain get marid. 3Ihn sen ihn saavant dem 

gaan kaal aala dem weh ihn wehn invait dah di wedn, bot dehn neva 
waahn kom. 4So ihn sen som muo saavant, bot fos ihn seh tu dem, 
“Tel dem weh Ah invait: Luk yah, Ah don pripier aal di fuud. Ah kil 
di kow ahn som ada animal weh Ah wehn gat deh fatn, ahn evryting 
don redy, so unu beta kom dah di wedn fiis? 5Bot di pipl dem neva 
pie non main ahn gaan weh. Wan gaan dah ihn grong, ahn di ada 
wan dah ihn bizniz. ©Ahn di res a di pipl dehn grab di king saavant 
dem, haraas dem op, ahn den dehn kil dem! 7 Bot wen di king hier 
bout'ih, ihn get uova beks. Ihn tek ihn suoldya dem ahn sen dem fi 
mek dem kil dem weh kil ihn saavant dem ahn fi bon'op dehn sity 
tu. 8Den di king seh tu ihn saavant dem, ‘Di wedn redy now, bot dem 
weh Ah wehn invait neva gud nof fi kom. 9So unu go lang di ruod ahn 
invait enybady weh unu kyan fain tu di wedn fiis? 10So di saavant 
dehn gaan out pahn di ruod ahn invait aal di pipl dem weh dehn 
fain. Dehn invait evrybady —gud pipl ahn bad di siem wie— ahn di 
wedn wehn pak'op wid aal di pipl weh dehn wehn invait. 

11“Bot wen di king kom fi si di pipl dem, ihn si wan man weh neva 
gat aan non kliin suut fi di wedn. 12So ihn seh tu im, ‘Mi fren, dah 
how yuu get iin yah bitout non kliin suut fi di wedn?’ Bot di man 
neva gat non eskyuuz, so ihn neva seh notn. 13Den di king tel ihn 
saavant dem, ‘Tai op ihn han ahn ihn fut dem, ahn chruo im outa di 
hous iina di daaknis! Out dehso gwain gat plenty halarin ahn dehn 
gwain grain op dehn tiit iina pien.” 

14Den Jesus don ahn seh, “Bikaaz plenty pipl get invait, bot jos likl 
bit a dem get pik out fi deh yah.” 


Som rilijos liida trai fi trik Jesus 
(Mark 12.13-17; Luke 20.20-26) 


15Den som Pharisee pipl gaan plan op wan wie fi kyan trai trap 
Jesus wid weh ihn seh. 16So dehn sen dehn disaipl ahn som a King 
Herod falowa dem tu Jesus, ahn dehn seh tu im, “Tiicha, wi nuo 
seh yu tel di chruut aal di taim ahn yo tiich God wie bitout non lai. 
Yu no wory bout wat pipl gwain seh, ahn yu no pie main pan dehn 
kandishan. 17So tel wi weh yu tink: Ih deh gens fi wi Laa or no, fi 
pie taks tu Caesar di Roman Empara?” 

18 Bot Jesus wehn nuo wat dehn wehn op tu, ahn ihn seh tu dem, 
“Unu hipokrit, wai unu waahn trap mi? 19Unu shuo mi wan a di mony 
weh unu yuuz fi pie di taks.” 

So dehn gi'im wan silva chienj, 20ahn ihn aks dem, “Dah fi huu 
fies ahn niem deh pahn dis mony?” 

21 Dehn ansa im seh, “Caesar!” 

So Jesus seh, “Wel, unu gi Caesar weh dah fi him, ahn unu gi God 
weh dah fi him tu!” 

22 Wen dehn hier dis, dehn wen uova sopraiz how ihn ansa dem. 
Den dehn lef Jesus dehso ahn gaan bout dehn bizniz. 


Som pipl aks Jesus bout laif afta det iivn duo dehn no biliiv dat 
(Mark 12.18-27; Luke 20.27-40) 


23Dah siem die som Sadducee pipl —weh wende seh non ded kyan liv 
agen— kom tu Jesus ahn aks im, 24“Tiicha, Moses wehn rait iina ihn 
Laa seh, ‘If wan man ded ahn neva gat non pikniny wid ihn waif, di ded 
man breda fi marid tu di waif weh ihn ded lef, ahn gat pikniny wid im 
fi di pikniny ker di ded man siem taikl.’ 25Wel, wan taim seven breda 
wende mongs wi, ahn di uolda wan marid, bot ihn ded ahn neva gat non 
pikniny wid ihn waif, so di waif marid tu di neks breda. 26Ahn di siem 
ting hapm tu di sekant breda, ahn den di third, ahn rait so ih hapm tu 
aal di breda dem. 27Tu di laas, di uman ded tu. 28So tel wi now: Tina di 
die a rezorekshan, wen aala dem kom bak fahn di ded, fi wish wan a di 
seven breda waif ihn gwain bii, bikaaz ihn dah wehn aala dem waif?” 

29 Jesus ansa seh, “Unu rang, ahn unu nuo wai? Unu niida andastan 
di skriptyo nar God powa. 30Bikaaz iina di die a rezorekshan, nonbady 
no marid tu nonbady, bikaaz evrybady gwain bii laik di ienjel dem 
iina hevn. 31Now, bout weda pipl kom bak tu laif or nat, unu neva 
riid God Wod weh paat ihn seh, 32‘Ai dah Abraham God, fi Isaac 
God, ahn Jacob God tu.’ So wi kyan si seh God dah no di God fi di 
ded dem; ihn dah God fi dem weh deh liv!” 

33 Ahn wen di pipl dem hier weh Jesus seh, ih lef dem sopraiz. 


Moses muos impuotant Laa 
(Mark 12.28-34; Luke 10.25-28) 


34Bot wen di Pharisee dem hier seh Jesus wehn hosh op di Sadducee 
dem, dehn get tugeda. 35Ahn wan a dem, weh dah wehn wan tiicha 
a di Laa, aks Jesus wan kwestyan fi trai'im out, 36“Tiicha,” ihn seh, 
“wish wan a Moses Laa dah di muos impuotant outa aala dem?” 

37 Jesus seh tu im, “‘Unu fi lov di Laad unu God wid aal unu haat, 
wid aal unu suol, ahn wid aal unu main. 38Dis dah di bigis ahn di 

muos impuotant komaanment. 39Ahn di sekant wan impuotant tu; 
ih seh: ‘Unu fi lov unu nieba dem laik how unu lov unuself.’ 40 Aal di 
Laa ahn di prafit dem penpan demya two komaanment.” 


Jesus taak bout wan a King David disendans 
(Mark 12.35-37; Luke 20.41-44) 


41 Di Pharisee dem wehn stil miit'op deh, so Jesus aks dem, 42“Wat 
unu deh tink bout di Mesaya”? Him dah fi huu son?” Ahn dehn tel 
im, “Fi David.” 

4350 Jesus aks dem, “Den how David, chruu di Holy Spirit, kaal 
im ‘Laad’ wen ihn seh, 

44 ‘God tel mai Laad: 

Sidong dah mi rait said, 
til Ah put yo enemy dem aanda yo fut.’ 

45“So, if David kaal di Mesaya ihn Laad, den how ihn gwain bii 
David disendans tu?” 

46Bot non a dem kudn ansa im ataal, ahn fahn daty die nonbady 
els kom trai'im out wid wan nada kwestyan. 


Jesus waan di pipl bout dem weh tiich di Laa 
(Mark 12.38-40; Luke 11.43,46; 20.45-47) 


2 3 1Den Jesus seh tu di paila pipl ahn tu ihn disaipl dem, 2“Di 

tiicha a di Laa ahn di Pharisee pipl dem tink seh dehn gat 
aal di atarity fi tel di pipl dem how fi fala Moses Laa dem.” 3S0 du 
enyting weh dehn tel unu fi du, bot unu no fi fala dehn egzampl, 
bikaaz dem no du wat dehn seh dehn fi du. 4Dehn put wan paila strik 
ruul pan pipl, laik wan hevy bag pahn dehn shuolda, ahn neva iivn 
trai fi muuv wan finga fi help dem. 5Dehn du evryting jos fi pipl si 
dem. Jos so, dehn mek dehn filaktry ahn tasl dem” uova big. 6Dehn 
lov fi sidong iina di bes plies dem iina di paaty dem ahn get di muos 
impuotant siit dem iina di sinigag. 7Ahn dehn laik pipl fi hiel dem 
op iina di maakit plies dem ahn kaal dem ‘Griet Tiicha!’ 8Bot unu 





w 22.42 Or di vors kuda seh: “Wat unu deh tink bout di Christ?” “23.2 Di ekzak 
wod dem dah: “Di skraib ahn di Pharisee dem wehn tek dehn siit pahn Moses 
chier.” ¥23.5 Nuotis seh: Wan filaktry dah wehn wan likl leda baks weh di Jew 
dem yuuztu tai roun dehn farid ahn roun dehn han dem tu fi huol som skriptyo 
vors. Siem wie, dehn yuuztu tai tasl dem tu dehn kluoz fi shuo seh dehn dah 
wehn di wan dem weh obie Moses Laa. 

no fi mek nonbady kaal unu ‘Griet Tiicha, bikaaz unu ongl gat one 
tiicha, ahn aala unu dah breda. 9Yahso unu no fi kaal nonbady pahn 
ort ‘faada, bikaaz unu ongl gat one Faada, ahn him dah di wan weh 
iina hevn. 10Dehn no fi kaal unu ‘Maasta’ niida, bikaaz unu ongl gat 
one maasta, ahn him dah Christ! 11Di bigis porsn mongs unu fi bii 
unu saavant. 12Unu si, enybady weh priez op im uon self gwain get 
dreg dong. Ahn enybady weh ombl ihnself, gwain get priez op.” 

13Den Jesus kantinyo deh seh, “How haad unu gwain gat'ih, unu 
tiicha a di Laa ahn Pharisee pipl, unu hipokrit! Unu deh henda pipl 
fahn go iina di Kingdom a Hevn. Unu uonself neva gwain go iin, nar 
mek nonbady els go iin niida. 14[How haad unu gwain gat'ih, unu 
tiicha a di Laa ahn Pharisee pipl, unu hipokrit! Unu laik tek uova di 
hous fi di puor uman dem weh dehn hozban ded. Bot stil yet unu ton 
roun ahn waahn shuo aaf wid lang prayaz. Fi dat unu gwain get muo 
ponishment fi di bad tingz dem weh unu du!] 

15“How haad unu gwain gat'ih, unu tiicha a di Laa ahn Pharisee 
pipl, unu hipokrit! Unu go aal uova di sii ahn pan lan fi mek pipl jain 
unu rilijan, ahn wen unu don, unu mek dem wot two taim muo an 
unu fi go dah hel. 

16“How haad unu gwain gat'ih, aala unu weh dah laik uova blain 
man, bot stil yet waahn gaid di pipl dem! Jos so unu seh, ‘If enybady 
tek uot iina di Templ niem, dah non notn; bot if enybady tek uot iina 
di niem a di guol fi di Templ, den ihn hafy kompliit weh ihn wehn 
pramis fi du. 17 Unu fuul ahn blain! Wat muo impuotant, di guol or 
di Templ weh mek di guol huoly? 18 Den unu seh, ‘If enybady tek uot 
iina di alta niem, dah non notn; bot if enybady tek uot iina di gif weh 
deh pan di alta, den ihn hafy kompliit weh ihn wehn pramis fi du.’ 
19Unu uova blain man! Wish wan a dem muo impuotant, di gif or 
di alta weh mek di gif huoly? 20So den, enybady weh tek uot iina di 
alta niem, no ongl deh swie iina ih niem, bot iina di niem a evryting 
weh deh pahn ih tu. 21 Ahn enybady weh tek uot iina di Templ niem 
no ongl deh swie iina ih niem, bot iina di niem a di Wan weh deh liv 
iina ih tu. 22Ahn enybady weh tek uot iina hevn niem no ongl deh 
swie iina ih niem, bot iina di niem a God chruon ahn God weh deh 
sidong pahn ih tu. 

23“How haad unu gwain gat'ih, unu tiicha a di Laa ahn Pharisee 
pipl, unu hipokrit! Dah chruut unu gi God ten porsent a aal weh unu 
gat, iivn dongtu di mint ahn komin siiznin weh unu gat iina unu 

yaad, bot unu no pie no main fi di tingz dem weh riily impuotant 
iina di Laa. Unu no fier wid pipl, nar gat non morsy fi dem, nar unu 
fietful fi kompliit weh God seh unu fi du. Wail ih gud fi gi God ihn ten 
porsent, unu fi pie main tu di ada impuotant tingz tu. 24Unu dah laik 
uova blain man, bot stil yet waahn gaid di pipl dem. Unu strien out 
wan likl insek outa weh unu gwain drink, bot den swala wan kyami!! 

25“How haad unu gwain gat'ih, unu tiicha a di Laa ahn Pharisee 
pipl, unu hipokrit! Unu mek shuor seh unu kliin evryting pan di 
outsaid weh pipl kyan si, laik unu kop ahn unu pliet, bot iina unu 
haat unu griidy ahn wikid! 26Pharisee pipl, unu blain! Fos unu fi 
kliin unu haat, laik unu kliin di iinsaida unu kop ahn unu pliet; den 
di outsaid kyan stie kliin tu. 

27 “How haad unu gwain gat'ih, unu tiicha a di Laa ahn Pharisee 
pipl, unu hipokrit! Bikaaz unu jos laik di griev dem wid wait pient, 
weh luk kliin ahn prity outsaid, bot iinsaid ful a ded man buon ahn 
som huol paila ada doty tingz. 28Dah jos so unu deh, pipl luk pahn 
unu outsaid ahn tink seh unu gud, bot iinsaida unu ful a unu hipokrit 
wiez ahn badnis. 


Di Pharisee pipl ahn dem weh tiich di Laa deh iina dienja a God 
raat 
(Luke 11.46-51) 


29“How haad unu gwain gat'ih, unu tiicha a di Laa ahn Pharisee 
pipl, unu hipokrit! Unu bil tuum’ fi di prafit dem, ahn prity op di griev 
dem fi ada raichos man. 20Ahn wen unu don, unu seh, ‘If wii wehn 
egzis iina fi wi ansesta dehn taim, wii wuda neva grii wid dem fi kil 
di prafit dem.’ 31Stil yet, unu deh sink unuself deh seh unu disen fahn 
dem weh wehn kil di prafit dem. 32So, gwaan ahn finish op di uova 
bad tingz dem weh unu ansesta dehn wehn waahn du. 33Unu jos laik 
sniek iina graas, unu! How unu gwain get weh, wen unu aredy don 
kandem fi go dah hel? 

34“Tas wai Ai deh sen tu unu som prafit, som waiz man, ahn som 
ada tiicha weh nuo bout God wiez dem. Som a dem unu gwain kil ahn 
niel op pahn wan kraas, ahn som a dem unu gwain biit'op iina unu 
sinigag dem. Di res unu gwain ron dong eny wie dehn go iina di toun 





23.29 Nuotis seh: Wan tuum dah wan plies weh dehn bery pipl; dis no siem laik 
di griev wen dehn bery iina di ort. 

dem. 35Sieka dat, unu gwain pie fi di det a aal di raichos pipl dem weh 
dehn kil pahn ort, fahn raichos Abel tu Zechariah, Barachiah son, di 
wan weh unu kil bitwiin di huoly plies ahn di alta. 36Yees, Ah deh 
tel unu di chruut: aal demya tingz gwain hapm tu disya jinarieshan. 


Jesus sary fi di Jerusalem pipl dem 
(Luke 13.34-35) 


37 “Ai Jerusalem, Jerusalem pipl, unu weh kil di prafit dem ahn 
lik dong wid rak dem weh di Laad sen tu unu! Plenty taim Ah wehn 
waahn bring unu tugeda, laik how wan hen gyada ihn likl chikin 
dem aanda ihn wing, bot unu neva waahn Ah du'ih! 38Lisn! God no 
deh iina unu sity no muo; unu deh pan unu uon. 39Ah deh tel unu: 
unu no gwain si mi agen til di taim kom wen unu seh, “Bles dah di 
Wan weh kom iina di Laad niem.” 


Di trobl weh deh kom 
(Mark 13.1-13; Luke 21.5-19) 


2 4 1Az Jesus wehn gwain outa di Templ deh waak gwain lang, 
ihn disaipl dem kom op tu im ahn deh shuo im di uova prity 

Templ bildin dem. 2Bot Jesus seh tu dem, “Unu si aal demya tingz, 
unu si'it? Ah deh tel unu di chruut: nat iivn wan brik gwain lef pan 
tapa wan anada, weh dehn no gwain chruo dong.” 

3Lieta, az Jesus wende sidong him wan op pahn Olives Mountin, 
di disaipl dem kom op tu im bai dehnself ahn seh, “Tel wi, wentaim 
demya tingz gwain hapm, ahn wish sain wi gwain si fos so wi kyan 
nuo seh yu deh kom bak ahn di worl gwain en?” 

4Jesus ansa dem, “Unu wach out ahn no mek nonbady fuul unu 
op, Sbikaaz plenty pipl gwain kom deh yuuz mai niem deh seh, ‘Ai 
dah di Mesaya! Ahn dehn gwain fuul'op plenty a unu. 6Wen unu 
hier dehn taak bout plenty waar ahn rayat, no get fraitn, bikaaz aal 
demya tingz gwain hafy hapm fos, bot dat no miin seh dat dah di 
en yet. 7Di kontry dem gwain fait gens wan anada, ahn di kingdom 
dem gwain fait gens wan anada tu. Plenty pipl gwain paas hongry, 
ahn iina plenty difarent plies di ort gwain shiek. 8Aal demya tingz 
dah jos di biginin a plenty sofarin, laik di pien wan uman weh deh 
briid get jos bifuor ihn gat ihn pikniny. 

9“Tina demde diez dehn gwain gi unu uova fi dehn mek unu sofa plenty 
ahn den dehn gwain kil unu. Evrybady evrywie gwain hiet unu sieka unu 

chros ahn fala mii. 10Den, plenty pip! gwain stap fala mi ahn dehn gwain 
bad-diil wan anada ahn hiet op wan anada tu. 11 Ahn plenty faals prafit 
gwain kom ahn fuul'op plenty pipl. 12Ahn jos sieka weh plenty muo pipl 
gwain get wikid ahn bad, di lov weh pipl wehn gat fi wan anada gwain 
get wiika ahn wiika. 13Bot enywan a unu weh kiip ihn fiet tu di en, 
gwain get siev. 14Ahn di gud nyuuz bout God Kingdom gwain get priich 
aal uova di worl fi pipl kyan hier di chruut, ahn den di en gwain kom. 


Jesus tiich bout di Teribl Ting weh gwain hapm 
(Mark 13.14-23; Luke 21.20-24) 


15“So den, wen unu si di Uova Teribl Ting deh stan op iina di Holy 
Plies, weh di prafit Daniel wehn taak bout —mek di wan weh deh 
riid dis leta andastan dis— 16aala dem weh liv dah Judea lan fi hory, 
go op pan di mountin dem. 17 Di man weh deh pan ihn hous tap no 
fi luuz taim deh kom dong fi tek out wat deh iina di hous, 18ahn di 
wan weh deh work iina ihn grong no fi go bak huom fi get ihn kluoz 
dem, bot ihn mos ron go striet op pan di mountin tu. 19 How haad ih 
gwain bii iina demde diez fi di uman dem weh deh briid, ahn demde 
weh gat dehn likl bieby iina han! 20Prie fi di die wen unu hafy ron, 
dah no wan Sabat die nar hapm iina kuol taim, 2! bikaaz iina daty 
taim plenty teribl sofarin gwain deh, di kain a sofarin weh neva hapm 
fahn di worl staat til now, ahn notn no gwain bii laik dis aftawod. 
22Ahn eksep demde diez wehn shaatn op, nonbady wuda get siev; 
bot jos sieka dem weh God wehn chuuz, di taim gwain get shaatn. 

23“Den if enybady tel unu: ‘Unu luk yah! or, ‘Unu luk deh! Dis dah 
Christ, di Mesaya!’ unu no biliiv dem. 24Bikaaz plenty faals Christ 
ahn faals prafit gwain kom op. Ahn dehn gwain trai trik di pipl dem 
deh shuo dem som uova big mirakl ahn wandaz tu. Dehn gwain iivn 
trai trik di pipl weh God don chuuz, if dehn kyan fuul dem tu. 25So 
unu wach out! Memba, Ah don tel unu evryting bifuor ih hapm. 

26“So if dehn seh tu unu, “Luk! Di Mesaya deh iina di dezaat, unu 
no fi go iina di dezaat go luk far im. Ahn if dehn seh tu unu, ‘Luk! Di 
Mesaya deh iina wan siikrit plies weh nonbady kuda si'im, unu no fi 
biliiv dat niida. 27 Bikaaz jos how unu si di laitnin deh flash kraas di 
skai fahn di iis tu di wes, dah rait so di Son a Man gwain kom bak, 
ahn den dehn wi si'im gud. 

28“Laik how dehn seh, ‘Enywie weh wan ded bady deh, dah rait 
dehso di jankro dem gwain gyada op.” 

Wat gwain hapm wen Jesus, di Son a Man, kom bak pahn ort 
(Mark 13.24-27; Luke 21. 25-28) 


29“Rait afta di sofarin paas iina demde diez, di son gwain get daak, 
ahn di muun no gwain shain niida, ahn di staar dem gwain faal 
dong fahn op iina di ier; aal di powa dem fahn iina hevn gwain get 
shiek op. 30Den di sain, weh dah di Son a Man, gwain apier op iina 
di skai, ahn aal di traib dem pahn di ort gwain hala wen dehn si di 
Son a Man deh kom bak pahn hevn kloud dem wid plenty powa ahn 
gluory. 31Ahn ihn gwain sen out ihn ienjel dem wid wan big trompit 
ahn dehn gwain gyada tugeda dem weh God don chuuz fahn aal uova 
di worl, fahn wan en tu di ada en. 


Dis dah how wi gwain nuo seh di taim deh nier 
(Mark 13.28-31; Luke 21.29-33) 


32“Unu laan wan lesn aafa di fig trii: wen di lim dem staat put out 
liif, unu nuo seh drai weda deh nier. 33Rait so, wen unu si aal demya 
tingz weh Ah deh tel unu bout staat hapm, unu wi nuo seh di taim deh 
nier, ahn ih gwain staat kwika an weh unu tink.’ 34Hier dis chruut 
weh Ah deh tel unu: Aal demya tingz gwain hapm bifuor di pipl weh 
deh liv iina daty taim ded. 35Disya hevn ahn ort gwain don weh wid, 
bot aal weh Ai deh tel unu gwain kantinyo fareva. 


Nonbady no nuo di die nar di taim wen Jesus deh kom bak 
(Mark 13.32-37; Luke 17.26-36) 


36“Bot nonbady no nuo di die, nar di taim a di die wen di Son a Man 
gwain kom bak; nat iivn di ienjel dem iina hevn, nar di Son, bot ongl 
God di Faada nuo dat. 37 Jos how tingz wehn hapm iina Noah diez, 
dah rait so ih gwain bii wen di Son a Man kom bak. 38lina demde 
diez bifuo di ort get flod, pipl wende iit ahn drink op, deh get marid 
ahn deh put fi marid rait op til di die wen Noah gaan iina di big-big 
buot. 39Ahn dehn neva nuo notn til wen di flod kom ahn wash weh 
aala dem. Dah rait so ih gwain hapm wen di Son a Man kom bak. 
40Tina dah siem taim two porsn gwain deh iina dehn grong; wan a 





424.31 Di ekzak wod dem dah: “...fahn di four win dem, fahn wan en a di skai tu 
di ada en.” 24.33 Di ekzak wod dem dah: “...unu wi nuo seh ih deh nier; ih 
deh rait outsaida di giet dem.” 

dem gwain get ker weh, ahn di nada wan gwain get lef. 41 Two uman 
gwain deh grain flowa dah di mil tugeda; wan a dem gwain get ker 
weh, ahn di nada wan gwain get lef. 4250 unu beta kiip unu ai uopm, 
bikaaz unu no nuo pahn wish die yo Laad deh kom. 43 Andastan dis: 
if di uona a wan hous wehn nuo dah wish owaz iina di nait wan tiif 
gwain kom, ihn wuda stie wiek ahn no mek di tiif brok iina ihn hous. 
44Jos so, unu fi aalwiez redy tu, bikaaz pahn di siem owaz weh unu 
no espek di Son a Man fi kom, dah dat taim ihn gwain kom bak. 


Di sensabl saavant ahn di wan weh no fietful tu ihn maasta 
(Luke 12.41-48) 


45“Tel mi den: huu dah di fietful ahn sensabl saavant weh ihn 
maasta kyan chros fi put'im iin chaaj a di ada saavant dem ahn mek 
shuor seh dehn iit dehn fuud iin taim? 46Ih gwain gud fi dah saavant, 
if di maasta kom bak ahn fain im deh du di jab weh ihn lef im fi du! 
47 Ah deh tel unu di chruut: di maasta gwain put dah saavant iin 
chaaj a aal weh ihn gat. 48Bot supuoz di saavant uova bad ahn ihn 
seh tu ihnself, ‘Mi maasta gwain tek wan lang taim fi kom,’ 49ahn 
staat biit di ada saavant dem, ahn iit ahn drink wid som ada jronkin 
man. 50Wel, di saavant maasta gwain kom bak pahn wan die weh 
ihn gwain liis espek ahn sopraiz im. 51Den ihn maasta gwain gi'im 
wan tof ponishment, ihn gwain kot'im op iina piisiz ahn put'im weh 
paat di hipokrit dem deh. Iina daty plies gwain gat plenty halarin, 
ahn dehn gwain grain dehn tiit sieka di pien weh dehn deh fiil. 


Di parabl bout di ten vorjin 


2 5 1“Den, di Kingdom a Hevn dah jos laik ten vorjin weh tek 
dehn lamp dem ahn gaan out fi go wid di man weh gwain get 
marid. 2Five a dem wehn fuul ahn five a dem wehn smaat. 3Bikaaz 
wentaim di fuul-fuul wan dehn ker dehn lamp, dehn neva ker non 
ail wid dem. 4Bot di smaat wan dehn ker som paila ail wid dem wen 
dehn ker dehn lamp. 5Now di man weh gwain get marid wende tek 
uova lang, so dehn nad aaf ahn drap asliip. 
6“Roun migl nait sombady hala out, ‘Luk deh! Di man weh gwain 
get marid deh kom; golang, go miit im!’ 7Den aal di vorjin dem wiek 
op ahn get dehn lamp redy. 8Bot di fuul-fuul wan dem seh tu di smaat 
wan dem, ‘Gi wi som a unu ail no, bikaaz fi wi lamp dem suun out!’ 
9Bot di smaat wan dem seh tu dem, ‘Nuo, man! Wi no gwain gat nof 

fi wii ahn fi unu. Beta unu go tu di man weh selih ahn bai som fi 
unuself.” 10So wail dehn gaan bai'ih, di man weh gwain get marid 
kom ahn dem weh wehn redy gaan iin wid im dah di wedn paaty, 
ahn dehn shet di duo. 

11 “So lietaraan di res a di vorjin dem get bak ahn seh, ‘Laad, Laad, 
uopm di duo fi wi no!' 12Bot di Laad seh tu dem, “Ah deh tel unu di 
chruut: mii no nuo unu ataal!”” 

13Den Jesus seh tu dem, “So, unu beta kiip unu ai uopm, bikaaz 
unu no nuo wish die nar wish owa Ah deh kom bak. 


Di parabl bout di three saavant ahn weh dehn wehn gat fi inves 
(Luke 19.11-27) 


14“Far di Kingdom gwain bii laik wan man weh gwain dah wan 
foor kontry, bot fos ihn kaal ihn saavant dem, ahn ihn gi dem weh 
ihn uon fi tek ker a ih. 15So, ihn gi wan five talent,“ ahn ihn gi wan 
nada wan two, ahn wan nada wan one. Ihn gi evry wan a dem akaadn 
tu ho moch work dehn kuda du. Ahn den ihn gaan weh. 

16“Di wan weh wehn get five talent gaan out siem taim ahn staat 
put'ih tu work ahn ihn gien five muo talent. 17Dah jos so, di wan weh 
get two talent put'ih tu work tu ahn ihn get two muo talent, 18bot di 
wan weh wehn get one talent gaan, dig wan huol iina di dort, ahn 
haid ihn maasta mony iin deh. 

19“Afta wan lang wail di saavant dehn maasta kom bak ahn aks dem 
wat dehn wehn du wid di talent dem. 20Di wan weh wehn get five 
talent kom op ahn bring five muo talent, ahn seh, ‘Maasta, yo wehn 
gi mi five talent. Luk deh, Ah win five talent muo.’ 2150 ihn maasta 
seh tu im, ‘Gud work man, yuu dah wan gud saavant weh Ah kyan 
chros iina! Sins Ah kuda chros yo wid so likl bit a mony, Ah gwain 
put yo iin chaaj a wan big amount now. Kom so selibriet yo maasta 
hapinis!’ 22Den di wan weh wehn get two talent kom op tu ahn seh, 
‘Maasta, yo wehn gi mi two talent. Luk deh, Ah win two talent muo.’ 
23So ihn maasta seh tu im, ‘Gud work man, yo dah wan gud saavant 
weh Ah kyan chros iina! Sins Ah kuda chros yo wid so likl bit a mony, 
Ah gwain put yo iin chaaj a wan big amount now. Kom so selibriet 
yo maasta hapinis!’ 24Den di wan weh wehn get one talent kom op 





“Nuotis seh: one talent wot bout fifteen yierz piement fi wan man, wan paila 
mony iina demde diez. 

ahn seh, “Maasta, Ah nuo seh yo dah wan haad-haad man; yo tek 
out weh yo neva put iin ahn gyada weh yo neva plaant. 25Ah wehn 
fried, so Ah gaan ahn haid yo mony iina di dort. Si yah, tek wat dah 
fi yo!’ 26Thn maasta ansa im seh, ‘Yo wikid ahn liezy saavant yo! So 
yuu nuo seh Ai tek outa weh Ah neva put iin ahn gyada weh Ah neva 
plaant? 27Den, yo shuda wehn put di mony iina di bank, so wen Ah 
get bak, Ah kuda wehn kalek mi mony wid intres! 

28Unu saavant! Tek weh di mony fahn im ahn gi'ih tu di wan weh 
gat ten, 29bikaaz enybady weh gat somting, gwain get muo; ihn gwain 
get muo an weh ihn niid! Bot di man weh no gat notn, dongtu di likl 
bit weh ihn gat, ihn gwain luuz ih. 30Den, chruo out disya wuotlis 
saavant iina di daak outsaid iina dah plies weh gwain gat plenty 
halarin ahn weh paat dehn gwain grain dehn tiit iina pien. 


Di laas jojment 


31“Wen di Son a Man kom iina ihn gluory wid aal ihn ienjel dem, 
ihn gwain sidong pahn ihn gloryos chruon. 32Den dehn gwain gyada 
tugeda aala di pipl fahn di nieshan dem fronta im ahn ihn gwain 
separiet dem fahn wan anada, jos laik how di shepad separiet di shiip 
fahn di guot dem. 33Ahn ihn gwain put di shiip dem pahn ihn rait 
said ahn di guot pahn ihn lef said. 34Den di king gwain seh tu dem 
pahn di rait, ‘Kom, unu weh mi Faada wehn bles; kom get di Kingdom 
weh di Laad pripier fi unu fahn wen ihn fos mek di worl. 35Bikaaz Ah 
wehn hongry ahn unu gi mi somting fi iit. Ah wehn torsty ahn unu 
gi mi somting fi drink. Ah dah wehn wan strienja ahn unu aksep mi. 
36 Ah neva gat non kluoz, ahn unu gi mi som fi put aan. Ah wehn sik, 
ahn unu tek kier a mi. Ah wehn deh iina jiel ahn unu kom vizit mi tu. 

37Den di gud ahn raichos pipl dem gwain seh tu di king, ‘Laad, 
dah wentaim wii wehn si yo hongry ahn gi yo somting fi iit, or si yo 
torsty ahn gi yo somting fi drink? 38Dah wentaim wi risiiv yo ahn 
yo dah wehn wan strienja, or wentaim yo wehn niekit ahn wi gi yo 
kluoz fi put aan? 39Dah wentaim wi wehn si yo sik or iina jiel ahn 
gaan vizit yo?’ 49Den di king gwain ansa dem seh, ‘Ah deh tel unu 
di chruut: unu help dem weh wehn bilang tu mi, dongtu dem wehn 
dah di liis mongs unu, dat dah jos laik if unu wende help mii.’ 

41 “Den ihn gwain seh tu dem pahn di lef, “Golang faar fahn mi unu 
weh God don kondem, golang iina di faiya weh kyaahn stap bon, di 
siem faiya weh wehn pripier fi di devl ahn ihn ienjel dem tu! 42Bikaaz 

Ah wehn hongry ahn unu neva gi mi notn fi iit. Ah wehn torsty ahn 
unu neva gi mi notn fi drink. 43 Ah dah wehn wan strienja ahn unu 
neva aksep mi. Ah wehn niekit ahn unu neva gi mi non kluoz fi put 
aan. Ah wehn sik ahn iina jiel, ahn unu neva gaan vizit mi. 44 Den, 
dehn gwain ansa bak, 'Laad, dah wentaim wii wehn si yo hongry 
or torsty or laik wan strienja or niekit or sik or iina jiel ahn wi neva 
help yo?’ 4 Den ihn gwain seh tu dem, ‘Ah deh tel unu di chruut: di 
siem wie how unu neva du'ih fi dem weh wehn niid help, unu neva 
du'ih fi mii niida.’ 

46Demya pipl gwain get ponish fareva, bot di raichos pipl dem 
gwain liv gud wid God fareva.” 


Di Jewish liida dem plan fi kil Jesus 
(Mark 14.1,2; Luke 22.1,2; John 11.45-53) 


2 6 1Wen Jesus don seh aal demya tingz, ihn tel ihn disaipl dem, 
2“Unu nuo seh di Paasuova fiis gwain hapm iina two diez, ahn 
di Son a Man gwain get han uova ahn get niel op pahn wan kraas.” 
3Den di hai priis ahn di uolda Jewish rilijos liida dem gyada tugeda 
iina di palis fi Caiaphas, huu dah wehn di Hai Priis. 4Dehn wende 
plan op how fi grab Jesus bitout di pipl dehn nuo ahn den, kil'im. 
5Bot dehn kiip deh seh, “Wi kyaahn du dis wail di selibrieshan gwain 
aan, fi di pipl dem no mek wan big prablem outa ih.” 


Wan uman put porfyuum pahn Jesus 
(Mark 14.3-9; John 12.1-8) 


6Wen Jesus wehn deh dah Bethany toun iina Simon di Lepa hous, 
7wan uman kom tu im wid wan alabasta bakl ful a wan uova dier swiit 
aintment, ahn ihn puor ih out pan Jesus hed wail ihn wende sidong roun 
di tiebl. 8Bot wen Jesus disaipl dem si dis, dehn get beks ahn seh, “Wai 
yo deh wies di porfyuum? 9Wi shuor seh wi kuda sel dis porfyuum fi 
wan paila mony ahn den gi di puor pipl dem di mony weh wi get aafa it!” 

10Bot Jesus, weh wehn nuo dehn wehn beks, aks dem, “Weh unu 
deh moles dis uman fa? Ihn jos don du somting gud fi mii. 11 Bikaaz 
unu gwain gat di puor pipl dem roun unu aal di taim, bot unu no 
gwain gat mii aal di taim. 12Wen shii puor di porfyuum uova mi bady, 
ihn wende pripier mi fi get ber. 13Ah deh tel unu di chruut: enywie 
iina di huol worl weh dehn priich dis gud nyuuz, di pipl dem gwain 
memba dis uman ahn taak bout wat ihn wehn du.” 

Judas deh baagin fi sel out Jesus 
(Mark 14. 10,11; Luke 22.2-6) 


14Den, wan outa di twelve disaipl dem, weh wehn niem Judas 
Iscariot, gaan tu di chiif priis dem, 15ahn seh, “Wat unu wi gi mi if 
Ah han Jesus uova tu unu?” Ahn dehn gi'im thirty piis a silva chienj, 
16ahn fahn den Judas staat luk wan chaans fi dehn kuda grab Jesus. 


Jesus ahn ihn disaipl dem pripier fi di Paasuova Sopa 
(Mark 14.12-21: Luke 22.7-13,21-23; John 13.21-30) 


17Now pan di fos die wen dehn selibriet di fiis fi di bred bitout iis, 
di disaipl dem gaan tu Jesus ahn seh, “Weh paat yu waahn wi fi go 
ahn fiks op, so yo kyan iit di Paasuova sopa?” 

18 Jesus seh, “Unu golang iina di sity tu wan man —Jesus wehn tel 
dem ihn niem— ahn seh tu im, ‘Di Tiicha seh: Mi taim deh nier; Ah 
gwain selibriet di Paasuova sopa wid mi disaipl dem iina yo hous.” 

19So di disaipl dem du jos weh Jesus wehn tel dem fi du, ahn dehn 
get di Paasuova sopa redy. 

20Wen di son gaan dong iina di iivnin, Jesus wende sidong roun di 
tiebl wid ihn twelve disaip] dem. 21 Ahn wail dehn wende iit, Jesus 
seh, “Ah deh tel unu di chruut: Wan a unu gwain sel mi out.” 

22Di disaipl dem wehn fiil uova bad wen dehn hier dis, so evry 
wan a dem seh tu Jesus, “Laad, dah no mii, no chruut?” 

23 Jesus ansa seh, “Di siem wan weh deh dip ihn han iina di pat wid 
mi, dah di wan weh gwain sel mi out. 24Ih rait dong seh di Son a Man 
hafy ded, so ih hafy hapm. Bot how bad ih gwain bii fi di man weh 
sel out di Son a Man! Ih wuda beta fi dis man if ihn neva baan ataal.” 

25Den Judas —di siem wan weh wehn gwain sel'im out— seh, 
“Tiicha, dah no mii, no chruut?” Jesus seh tu im, “Judas, dah yu 
yoself deh seh yu dah him.”4 


Di Laas Sopa 
(Mark 14.22-26; Luke 22.14-20; John 13.1-35) 


26 Ahn az dehn wende iit, Jesus tek op wan bred ahn bles ih. Den 
ihn brok ih iina piisiz ahn gi'it tu ihn disaipl dem ahn seh, “Unu tek 
dis ahn iit'it. Dis dah mi bady.” 





426.25 Di ekzak wod dem dah: “Yu don seh so yoself.” 

27 Den Jesus tek op wan kop a wain ahn gi God tanks fi ih. Den ihn 
gi'it tu ihn disaipl dem ahn seh, “Unu drink outa ih, aala unu. 28Bikaaz 
dis dah fi mi blod weh gwain ron fi plenty pipl kyan get paadn fi dehn 
sin dem, ahn ih gwain mek wan nyuu agriiment bitwiin God ahn 
ihn pipl dem. 29Ah deh tel unu: Ah no gwain drink no muo wain til 
di die wen Ah drink nyuu wain wid unu iina mai Faada Kingdom.” 

30Den dehn sing wan hims, ahn aftawod dehn gaan op pan Olives 
Mountin. 


Jesus seh Simon Peter gwain seh ihn no nuo im 
(Mark 14.27-31; Luke 22.31-34; John 13.36-38) 


31 Wen dehn get deh, Jesus tel ihn disaipl dem, “Sieka mii, aala unu 
gwain ron lef mi tinait, jos how ih rait dong seh, ‘Ah gwain straik di 
shepad, ahn aal di shiip dem gwain skyata weh. 32Ahn afta Ah kom 
bak fahn mongs di ded dem, Ah gwain dah Galilee lan heda unu.” 

33Bot Peter seh, “No mata if evrybady lef yo, yu kyan mek shuor 
seh Ai no gwain du'ih ataal!” 

34 Jesus seh tu im, “Ah deh tel yo di chruut, Peter; dis siem nait 
yah, bifuo di ruusta kruo, yu gwain tel lai three taim seh yu no nuo 
mi ataal.” 

35Bot Peter seh tu Jesus, “Nuo sah, nat iivn if Ah hafy ded wid yo, 
Ah no gwain seh Ah no nuo yo!” Ahn di res a di disaipl dem seh di 
siem ting. 


Jesus prie iina Gethsemane Gyaadin 
(Mark 14.32-42; Luke 22.39-46) 


36Den Jesus gaan wid dem dah wan plies weh dehn kaal Gethsemane, 
ahn ihn seh tu ihn disaipl dem, “Unu sidong rait yah wail Ah go uova 
dehso, go prie.” 37 Ahn Jesus ker Peter ahn Zebedee two son dem wid 
im, ahn ihn staat fiil uova sad, ahn plenty tingz wende iina ihn main. 
38Den ihn seh tu dem, “Di sadnis weh Ah fiil rait now so big Ah fiil 
laik ih gwain kil mi. Unu wiet rait yahso, ahn stie wiek wid mi.” 

39Den Jesus gaan likl forda ahed fahn weh dehn deh, ahn ihn drap 
dong pahn ihn fies ahn staat prie, “Mai Faada, if yuu waahn, mek Ah 
no sofa aala dis. Stil yet, dah no weh Ai waahn; dah weh yuu waahn 
Ah gwain du.” 

40Wen Jesus gaan bak weh paat ihn disaipl dem wende, ihn fain 
dem deh sliip. So ihn seh tu Peter, “Unu miin seh unu kudn stie wiek 

wid mi fi nat iivn wan owa? 41 Aala unu hafy stie wiek ahn prie fi di 
devl no temp unu ahn mek unu sin, bikaaz iivn if unu spirit wilin, 
unu bady wiik.” 

4250 fi di sekant taim Jesus gaan prie, ahn seh, “Mai Faada, if dis 
kop a sofarin kyaahn paas fahn mi eksep Ah drink'ih, den mek weh 
yo waahn hapm, hapm.” 43Ahn wen ihn kom bak, ihn fain ihn disaipl 
dem deh sliip agen; dehn kudn kiip dehn ai uopm ataal. 

44Den, Jesus lef dem dehso agen, ahn gaan prie fi di third taim, 
deh seh di siem ting agen. 45Den ihn kom bak upaa ihn disaipl dem 
wende ahn seh tu dem, “Unu stil yet deh sliip ahn res? Luk yah! Di 
taim kom now fi di Son a Man get han uova tu di sinful pipl dem fi 
dehn du weh dehn waahn du wid im. 46Get'op, mek wi go! Si! Di wan 
weh deh sel mi out deh kom!” 


Dehn grab Jesus 
(Mark 14.43-50; Luke 22.47-53; John 18.3-11) 


47Wail Jesus wende taak, Judas —huu dah wehn wan a di twelve 
disaipl— get deh. Ahn wan paila pipl wid suod ahn big stik wende 
wid im, bikaaz di chiif priis ahn di uolda Jewish rilijos liida dehn 
wehn sen dem. 48Now, di man weh sel out Jesus wehn don tel dem 
seh, “Di siem man weh Ah gwain kis dah di wan weh unu deh luk 
fa, so unu grab im.” 

4950, siem taim Judas gaan op tu Jesus ahn seh, “Gud iivnin,Tiicha!” 
ahn ihn gi'im wan kis. 

50 Jesus seh tu im, “Mi fren, du wat yo kom yah kom du.” 

Den, di ada man dehn kom op, grab Jesus, ahn mek fi ker'im weh. 
51Siem taim wan a di disaipl weh wehn dedeh wid Jesus haal out 
ihn suod, weh ihn wehn gat, chop di Hai Priis saavant ahn kot aaf 
ihn iez. 52Jesus seh tu im, “Put bak op yo suod! Bikaaz enybady weh 
fait wid wan suod, gwain get kil wid wan suod tu! 53 Yuu no tink seh 
Ai kuda kaal mi Faada, ahn ihn wuda sen muo an seventy thousand 
ienjel fi fait fi mi rait now? 54If dat hapm, how weh wehn rait dong 
iina di skriptyo gwain kom chruut?” 

55So Jesus seh tu di paila pipl weh wehn dedeh, “Wai unu kom out 
yah wid suod ahn big stik fi grab mi laik Ai dah wan tiif, wen evry 
die Ah yuuztu sidong iina di Templ ahn tiich, ahn stil yet unu neva 
grab mi? 56Bot wat hapm now dah weh di prafit dem wehn rait dong 
iina di skriptyo, ahn ih mos hapm how ih seh.” 

Den aal di disaipl dem lef im deh ahn ron gaan weh. 


Di rilijos liida dem joj Jesus 
(Mark 14. 53-65; Luke 22.66-71: John 18.19-24) 

57 So dem weh wehn grab Jesus ker'im tu Caiphas, di Hai Priis, weh 
paat di tiicha a di Laa ahn di uolda Jewish rilijos liida dem wehn gyada 
op. 58Bot stil yet, Peter wende fala Jesus fahn foor til ihn get iina di 
Hai Priis kuot yaad. Ahn ihn gaan sidong mongs di Templ gyaad dem 
fi si wat dehn gwain du wid Jesus. 59 Miinwail, di chiif priis dem ahn 
di huol Kongsl wende luk somting fi akyuuz Jesus aafa, so dehn kuda 
kandem im tu det. 60Bot dehn kudn fain notn ataal, iivn duo plenty 
pipl wende tel lai pan im. Tu di laas, two man kom op, 6lahn seh, “Dis 
man seh, ‘Ai kyan brok dong God Templ ahn bilih bak iina three diez.” 

62Den di Hai Priis stan op ahn seh tu Jesus, “Weh hapm? Yu no gat 
notn fi seh bout wat demya man jos don seh bout yo?” 63Bot Jesus 
neva seh wan wod. Den di Hai Priis seh tu im, “Ah aada yo iina di 
niem a di livin God fi tel wi if yuu dah di Mesaya, God Son!” 

64 Jesus seh tu im, “Dah yu yoself deh seh Ai dah him,’ bot Ah deh 
tel unu seh, fahn rait now unu kyan staat luk fi si di Son a Man deh 
sidong dah di plies a ana saida di Aalmaity. Ahn unu gwain si'im deh 
kom bak dong iina di kloud fahn hevn.” 

65Wen ihn hier dis, di Hai Priis get so beks ihn tier uopm ihn kluoz 
ahn seh, “Dis man deh taak gens God! Wai wi stil niid muo wiknis? 
Luk, unu unuself jos don hier im disrispek God! 66So wat unu disaid 
fi du wid dis man?” 

Di pipl dehn seh, “Ihn hafy ded!” 

67Den dehn spit iina ihn fies ahn hit'im op wid dehn fis, ahn som 
a dem lik'im pahn ihn muot. 68 Den dehn seh tu im, “Eh yo, Mesaya! 
Sins yuu dah wan prafit, tel wi dah huu hit yo?” 


Peter seh ihn no nuo Jesus 
(Mark 14.66-72; Luke 22.54-62; John 18.15-18, 25-27) 


69 Now Peter wende sidong outsaid iina di kuot yaad, wen wan saavant 
gyal kom op tu im ahn seh, “Yuu wende wid Jesus fahn Galilee tu.” 
70Bot Peter tel im fronta evrybady, seh, “No sah! Ah no nuo dah 
weh yu deh taak bout.” 71Ahn wen ihn wehn gwain outsaida di giet, 

wan nada saavant gyal si'im ahn seh tu di pipl dem weh wehn dedeh, 
“Dis man wende wid Jesus fahn Nazareth tu!” 

72So Peter tek uot ahn seh, “Ai no nuo dah man!” 

73Likl lieta di pipl dem weh wende stan op dehso kom op tu Peter 
ahn tel im, “Wi shuor seh yo dah wan a dem, bikaaz di wie yo taak 
sink yo.” 

74Den ihn staat kos ahn tek uot, deh seh, “Ah no nuo di man ataal!” 
Siem taim di ruusta kruo. 75Ahn Peter memba weh Jesus wehn seh, 
wen ihn tel im, “Bifuo di ruusta kruo, yo gwain seh yo no nuo mi 
three taim.” Ahn ihn gaan outsaid, gaan hala ahn hala til ihn kudn 
hala no muo. 


Dehn ker Jesus fronta Pilate 
(Mark 15.1-5; Luke 23.1-5; John 18.28-40) 


27 1Wen di maanin kom, aal di chiif priis ahn uolda Jewish 
rilijos liida dem wehn gyada op fi disaid fi kandem Jesus 
tu det. 2Ahn dehn tai op Jesus ahn ker'im uova tu Pilate, di govana. 


How Judas ded 
(Acts 1.18,19) 


3Den Judas, di wan weh wehn sel out Jesus, get ripent aafa weh ihn 
wehn du wen ihn si weh dehn gwain du wid Jesus. So ihn ker bak di 
thirty piis a silva chienj tu di chiif priis ahn di uolda Jewish rilijos liida 
dem, 4ahn seh, “Ah sin bikaaz Ah sel out dis man weh no du notn bad 
ataal.” Bot dehn seh tu im, “So weh wii kier? Dat dah fi yo bizniz now!” 

sAhn Judas chruo don di mony pahn di fluo iina di Templ, ahn den 
ihn gaan out, gaan heng ihnself. 

6Den di hai priis dehn pik op di mony ahn seh, “Ih deh gens di 
Laa fi put dis mony mongs di Templ mony, bikaaz dah blody mony.” 
7So dehn disaid mongs demself fi yuuz di mony fi bai wan piis a lan 
fi ber di strienja dem iina; dis lan wehn yuuztu bilang tu wan man 
weh mek pat outa mod. 8Dah dis wai op tu now dehn kaal disya piis 
a lan ‘Blody Grong.’ 

9Den jos weh di prafit Jeremiah wehn seh kom fi hapm, wen ihn 
seh, “Dehn tek di thirty piis a silva chienj, di prais weh som Israel 
pipl wehn gwain put pahn im, 10ahn dehn bai piis a lan weh yuuztu 
bilang tu wan man weh mek pat outa mod. Dis dah jos laik how di 
Laad wehn tel mi gwain hapm.” 

Wat Pilate aks Jesus 
(Mark 15. 2-5; Luke 23.3-5; John 18. 33-38) 


11Den, dehn mek Jesus stan op fronta di govana, ahn di govana 
aks Jesus, “Dah yuu dah di King fi di Jew pipl dem?” 

Ahn Jesus ansa, “Dah yu yoself deh seh Ai dah him.” 12Now di 
chiif priis ahn di uolda Jewish rilijos liida dem wende bliem Jesus, 
bot ihn neva ansa dem ataal. 13Den Pilate seh tu im, “Yo no deh hier 
di paila tingz weh dehn deh seh yo du?” 14Bot Jesus neva ansa im 
ataal, nat iivn bout di bad tingz dehn wende seh ihn wehn du, so di 
govana get uova sopraiz ahn wanda wai Jesus neva deh ansa. 


Pilate kandem Jesus fi ded 
(Mark 15.6-15; Luke 23.13-25; John 19.1-15) 


15Now di govana wehn gat wan kostom fi lego wan prizna evry 
yier dehn wehn gat di Paasuova selibrieshan, ahn ihn yuuztu lego 
eny prizna di pipl dehn waahn. 16Iina dah siem taim dehn wehn gat 
wan uova bad prizna weh wehn niem Barabbas. 17So, wen di pipl 
dem don gyada op, Pilate aks dem, “Wish wan a di man dem unu 
waahn Ah let go fi unu, Barabbas, or Jesus, weh dehn kaal Christ?” 
18Pilate seh dis bikaaz ihn wehn nuo seh dehn wehn han Jesus uova 
fi ihn gi'im di det sentens sieka dehn wehn jalas a him. 

19Bot wail ihn wende sidong iina di chier weh ihn joj iina, ihn waif 
sen wan mesij fi im. Ihn seh, “No put yoself iina notn fi dah raichos 
man, bikaaz laas nait Ah wehn gat wan uova bad driim bout im.” 

20Bot di chiif priis ahn di uolda Jewish rilijos liida dem kanvins di pipl 
dem fi aks fi ihn lego Barabbas, ahn fi aks fi dehn kil Jesus. 2150 di govana 
seh tu dem, “Wish wan outa di two man unu waahn Ah le'go fi unu?” 

Dehn seh, “Barabbas!” 

22So Pilate seh tu dem, “So weh Ah fi du wid Jesus, weh unu kaal 
di Christ?” 

Ahn aala dem seh, “Niel im op pan wan kraas!” 

23Den Pilate aks dem, “Wai? Dah wat ihn du bad, so unu waahn 
im fi ded?” 

Bot di pipl dem kiip deh seh haada ahn haada, “Niel im op pan 
wan kraas!” 

24Pilate si seh ihn kudn get notn ataal fi help Jesus; di ongli'is ting 
ihn si seh gwain hapm, dah wan big skaandal gwain suun brok out. 
So ihn tek som waata ahn wash ihn han dem fronta di pipl dem, ahn 
seh, “Ai inosent fahn enyting weh hapm tu dis man. Dah unu unuself 
gwain rispansabl fi wat gwain hapm.” 

25 Ahn aal di pipl dem ansa seh, “Mek ihn blod drap pahn wi ahn 
pahn wi pikniny dem tu!” 

26Den Pilate lego Barabbas fi dem, bot ihn aada ihn suoldya dem 
fi wap op Jesus, ahn get im redy fi kruusifai. 


Di suoldya dehn mak Jesus 
(Mark 15.16-20; John 19.2,3) 


27Den di govana suoldya dem ker Jesus iina di plies dehn kaal di 
Praetorium,’ ahn aala di Roman suoldya dem gyada op roun Jesus. 
28Den dehn niekit im ahn mak'im: dehn put aan wan lang porpl goun 
pan im laik him dah wan ruula. 29Ahn wen dehn don, dehn plat op 
wan kroun outa prikl, put'ih pan Jesus hed, ahn put wan piis a stik 
iina ihn rait han. Den dehn niil dong fronta im ahn staat mek juok 
aafa im; deh seh, “Liv fareva, Oh King fi di Jew pipl dem!” 30Den dehn 
spit'op pahn im, ahn tek weh di stik fahn im, ahn staat hit'im pahn 
ihn hed. 31Ahn afta dehn don mak'im, dehn tek aaf di goun aafa im, 
put bak aan di kluoz weh ihn wehn gat aan aredy, ahn tek'im out fi 
ker'im dah di plies weh dehn wehn gwain niel im op pan di kraas. 


Dehn niel op Jesus pan wan kraas 
(Mark 15.21-32; Luke 23.26-43; John 19.16-27) 


32Wen dehn wehn gwain pahn di wie, dehn bok'op wan man fahn 
Cyrene sity weh wehn niem Simon, ahn dehn fuos im fi bak Jesus 
kraas. 33 Ahn wen dehn get dah di plies weh dehn kaal Golgotha, weh 
miin ‘Hed Skol Plies,’ 34dehn aafa Jesus wain miks wid wan drogz fi 
pien weh niem ‘gaal, bot wen Jesus ties ih, ihn neva drink ih. 

35Ahn afta dehn don niel op Jesus pahn di kraas, dehn gyambl 
wid dais fi si huu wuda get wish piis a ihn kluoz. 36Den dehn sidong 
rait dehso, deh gyaad im gud. 37Ahn rait uova Jesus hed dehn put 
wan sain buod weh seh weh dehn kil'im fa, weh wehn seh: “Dis dah 





827.27 Nuotis seh: Di Praetorium dah di baraks weh paat di govana suoldya dem 
yuuztu liv iina demde diez. 

Jesus, di Jew pipl dehn King.” 38Dah siem die two tiif wehn get niel 
op pahn two kraas saida Jesus tu; wan pahn ihn rait said ahn di nada 
wan pahn ihn lef said. 

39Ahn di pipl dem weh wehn stil deh paas dehso wende insolt 
Jesus, deh shiek dehn hed, 40ahn seh, “Dah yuu di siem man weh 
wehn gwain brok dong di Templ ahn bil'ih bak iina three diez? Wel 
den, if yuu so powaful, siev yoself no! If yuu dah God Son fi chruut, 
kom dong aafa di kraas!” 

41 Jos so di chiif priis dem wid di tiicha a di Laa ahn di uolda Jewish 
rilijos liida dem wende mek juok aafa Jesus tu. Dehn kiip deh seh, 
42 “Ihn siev ada pipl, bot ihn kyaahn siev ihnself! If ihn dah Israel 
pipl dehn king, mek ihn kom dong aafa di kraas, ahn den wii gwain 
biliiv im! 43Ihn chros iina God; mek God siev im, if God ker bout im 
fi chruut. Dah no him di siem wan weh seh, “Ai dah God Son.” 

44Ahn dongtu di tiif dem weh wehn niel op saida im, dehn wehn 
stil kos im op iina di siem wie. 


Jesus ded 
(Mark 15.33-41; Luke 23.44-49; John 19.28-30) 


45Dah wehn migl die now, wen daaknis kom uova di huol lan fi 
three owaz. 46Den, bout three aklak Jesus hala out haad-haad, “Eli, Eli, 
lema sabachthani?” weh miin, “Mi God, Mi God, wai yo abandon mi?” 

47 Wen som a di pipl weh wende roun hier dis, dehn seh, “Dis man 
deh kaal'op pahn Elijah!” 48Siem taim wan a di man dem ron aaf, 
tek wan sponj, ahn suok'ih iina som wain viniga. Den ihn put'ih pahn 
wan stik ahn aafa Jesus wan drink. 

49Bot di res a dem kiip deh seh, “Wiet! Mek wi si if Elijah gwain 
kom ahn siev im!” 

50Den Jesus baal out agen, bluo fi di laas taim ahn ded. 

51Aalava sodn di kortn iina di Templ tier iina two fahn tap tu 
batam, di ort staat shiek op, di rak dem split uopm, 52di griev dem 
uopm op tu, ahn di bady a plenty raichos ded pipl dehn kom bak 
laiv outa dehn griev! 53Den, afta Jesus kom bak fram di ded, dem 
weh wehn kom outa di griev gaan iina Jerusalem, di huoly sity, ahn 
plenty pipl si dem! 

54Now, wen di kyapm a di suoldya ahn dem weh wehn wach Jesus 
wid im si di ortkwiek ahn aal di ada tingz weh wende hapm, dehn 
wehn get uova fraitn ahn seh, “Dis man dah wehn God Son fi chruut!” 

ssAhn plenty uman wende dehso tu, deh wach fahn foor. Dem dah 
wehn di wan dem weh gaan lang wid Jesus fahn bak iina Galilee lan 
deh aafa fi help im wid weh dehn wehn gat. 56Mongs dem dah wehn 
Mary Magdalene, den di ada Mary —James ahn Joseph muma— ahn 
den di muma fi Zebedee son dem. 


Dehn ber Jesus 
(Mark 15.42-47; Luke 23.50-56; John 19.38-42) 


57Den, wen iivnin kom dong, wan rich man fahn Arimathea gaan tu 
Pilate. Ihn niem dah wehn Joseph, weh wehn ton wan a Jesus disaipl 
tu. 58Dis man gaan op tu Pilate fi aks im fi Jesus bady, ahn Pilate seh, 
yees, ahn ada ihn suoldya dem fi gi'im di bady. 59So, Joseph gaan ahn 
tek Jesus bady fahn aafa di kraas ahn rap'ih op iina som kliin linin 
klaat. 60Dehn ihn put'ih iina ihn uon nyuu tuum, weh wehn digout 
iina wan raky hil. Ahn afta ihn put'im iin deh, ihn ruol wan big rak 
uova di duo fi shet'ih op, ahn den ihn gaan. 61Bot Mary Magdalene 
ahn di ada Mary stie dehso, deh sidong fronta di tuum. 


Som suoldya gyaad Jesus griev 


62Now di neks die, weh dah wehn di Sabat die, di hai priis ahn 
som Pharisee pipl dehn gyada op fronta Pilate, 63ahn dehn seh, “Saar, 
wii rimemba weh daty man —weh wende fuul'op di pipl— wehn seh 
bifuo ihn ded, ‘Afta three diez ded, Ah gwain liv agen.’ 6450, aada yo 
suoldya dem fi go main di tuum til di third die, or ihn disaip] dem 
gwain go ahn tiif di bady ahn den go tel pipl seh, ‘Ihn kom bak fahn 
mongs di ded.’ Den di laas sityuieshan gwain bii wosa an di fos wan!” 

65So Pilate seh tu dem, “Aarait, Ah deh gi unu som gyaad. Sen dem 
fi go tek kier a di tuum jos how unu waahn du'ih.” 

66So dehn gaan wid di suoldya dem ahn siil di duo fi sikyuor di 
tuum, ahn lef dem fi gyaad ih. 


Jesus deh liv agen! 
(Mark 16.1-8; Luke 24.1-12; John 20.1-9) 


2 8 1Now, afta di Sabat die, suun-suun iina di maanin pan di fos 

die a di wiik, Mary Magdalene ahn di ada Mary gaan, gaan 
luk pahn di tuum. 2Ahn az dehn get deh, aalava sodn wan uova big 
ortkwiek paas, ahn wan a di Laad ienjel kom don fahn hevn, waak 
op tu di tuum, ruol weh di big rak fahn fronta ih, ahn sidong pahn 

ih! 3Di ienjel wehn luk jos laik wan laitnin; ihn kluoz wehn uova wait 
laik snuo. 4Di man dem weh wende gyaad di tuum wehn so fried a 
im dehn trimbl aal uova ahn stie jos laik dehn dah wehn ded man. 

5Den di ienjel seh tu di uman dem, “Unu no fried! Ah nuo seh unu 
deh luk fi Jesus weh dehn niel op pahn di kraas. 6Ihn no deh yahso; 
ihn don riez op fahn mongs di ded jos laik how ihn wehn seh. Kom 
ahn luk pahn di spat weh ihn wende lidong. 7 Mikies, unu golang kwik 
ahn tel ihn disaipl dem seh ihn don riez bak op fahn mongs di ded 
dem, ahn ihn gwain heda unu dah Galilee lan; unu wi si'im dehso. 
Memba weh Ah jos don tel unu.” 

8So dehn mikies gaan fahn di tuum; dehn wehn fraitn, bot dehn 
wehn uova glad tu, az dehn ron gaan tel ihn disaipl dem. 

9Den, aalava sodn Jesus bok'op pahn dem lang di ruod ahn ihn hiel 
dem. Den dehn gaan op tu im, niil don, huol ihn fut dem ahn staat 
waaship im. 10Ahn Jesus seh tu dem, “Unu stap fried! Golang ahn 
tel mi breda dem fi go out tu Galilee lan, ahn dehn gwain si mi deh.” 


Di suoldya dehn tel di Hai Priis weh wehn hapm 


11 Wail di uman dem wehn gwain pahn dehn wie, som a di suoldya 
dem weh wende gyaad di tuum gaan bak dah Jerusalem, gaan tel 
di hai priis dem evryting weh wehn hapm. 12So dehn miit'op wid di 
uolda Jewish rilijos liida dem ahn dehn kom aanda agriiment fi pie 
di suoldya dem wan paila mony. 13Dehn tel dem, “Unu fi seh Jesus 
disaipl dem kom iina di nait ahn tiif Jesus bady wail unu wende sliip. 
14Ahn if enybady tel di govana weh unu deh seh, wii pramis wi wi 
taak tu im ahn kiip unu outa prablem.” 

15So di suoldya dem tek di mony ahn du evryting weh dehn tel 
dem fi du. Dah das wai ontil tideh die dehn spred out dis siem stuory 
mongs di Jew pipl dem. 


Di Griet Komishan fi priich aal uova di worl 
(Mark 16.14-18; Luke 24.36-49; John 20.19-23; Acts 1.6-8) 


16So di eleven disaipl gaan dah Galilee lan op pahn daty hil weh 
Jesus wehn tel dem fi go. 17Ahn wen dehn si Jesus, dehn staat 
waaship im, bot som a dem stil yet wende dout. 18Den Jesus kom op 
tu ihn falowa dem ahn tel dem, “God gi mi aal di atarity iina hevn 
ahn pahn ort. 19So unu fi go, go mek plenty disaipl fahn outa aal di 
difrant gruup a pipl evry wie dehn deh. Baptaiz dem iina di niem a di 

Faada, di Son, ahn di Holy Spirit, 20ahn tiich dem how fi obie aal di 


tingz dem weh Ah wehn komaan unu. Memba dis: Ai gwain aalwiez 
deh wid unu dongtu di en a di worl!” 

DI GUD NYUUZ BOUT JESUS 
CHRIST 
WEH MARK RAIT 


Weh disya Buk Taak Bout 


Di sekant buk iina di Nyuu Testament, weh gat di niem “Di Gud Nyuuz 
bout Jesus Christ weh Mark Rait,” wehn get rait bai wan young man weh 
niem John-Mark. Dehn seh John Mark yuuztu work lang wid di Apasl 
Peter, ahn dah him weh tel Mark aal bout weh Jesus wehn du ahn seh 
wen ihn wende liv mongs di pipl pahn ort iina demde diez. 

Di buk weh Mark rait staat laik so: “Dis dah di biginin a di Gud Nyuuz 
bout Jesus Christ, God son...” Dis buk mek wi si seh Jesus dah wan 
man wid akshan ahn ihn gat God powa fi du plenty mirakl. Yu kuda si 
di atarity Jesus wehn gat iina di wie ihn tiich, ahn wen ihn paadn di 
pipl dehn sin, ahn wen ihn shuo ihn powa uova di bad spirit dem. Jesus 
wehn kaal ihnself, Di Son a Man weh kom ahn gi ihn laif fi frii di pipl 
dem fahn dehn sin. 

Disya buk tel wi di Gaaspl stuory bout Jesus striet tu di paint ahn no 
fuul roun ataal. Unu gwain nuotis seh Mark wehn pie speshal atenshan tu 
di tingz dem weh Jesus wende du, ahn no so moch bout weh ihn wende 
seh. Disya buk staat wen John di Baptist baptaiz Jesus, ahn den di devl 
temp im. Den Mark gaan striet tu di paat weh Jesus hiil di pipl dem, ahn 
tiich bout di Kingdom a God, ahn weh ihn Faada seh wi fi du. Afta wan 
taim, di pipl dem, weh wende fala Jesus, kom fi andastan im beta ahn 
beta, ahn ih mek dem glad. Bot som ada pipl, weh neva laik Jesus ahn 
ihn tiichin dem, staat triit im uova bad. Dehn wehn jalas a im. 

Di buk don wid weh dehn wende du tu Jesus iina di laas wiik a ihn 
laif pan ort, laik wen dehn kandem'im ahn nielim op pan wan kraas, 
ahn den wat hapm wen Jesus kom bak tu laif. If yo riid dis buk wid wan 
uopn haat, yo gwain andastan di Laad beta ahn beta, ahn ihn gwain 
mek yo hapy. Dis buk gwain chienj yo laif, if yo mek di Laad get wan 
plies iina yo haat! 

John di Baptist tel di pipl dem seh Jesus suun kom 
(Matthew 3.1-12; Luke 3.1-18; John 1.19-28) 


1 1Dis dah di biginin a di Gaaspl, di gud nyuuz bout Jesus Christ, God 

son. 2Lang bifuor Jesus wehn baan, di prafit Isaiah wehn rait seh God 
wehn gwain sen ihn son pan ort; bot wan speshal mesinja wehn hafy kom 
fos, fi help wi get redy fi him. 3Ahn laik how Isaiah seh, di mesinja wehn 
gwain bii wan man fahn di dezaat weh gwain kom deh baal out seh: “Pipl! 
Di Laad suun kom, so unu get redy fi risiiv im!” 

4Dis mesinja dah wehn John di Baptist. Ahn jos laik how Isaiah 
wehn seh, John apier op iina di dezaat, ahn ihn priich ahn baptaiz di 
pipl dem. John seh tu dem, “Ripent ahn baptaiz so God kyan paadn 
unu sin.”*5Ahn aal di pipl fahn Jerusalem ahn fahn aal uova Judea 
lan gaan dong dah di Jordan riva, gaan hier John priich. Ahn aala di 
pipl dem weh wehn kanfes dehn sin, John wehn baptaiz dem. 

6 John kluoz wehn mek outa kyamil hier, ahn ihn wehn gat aan wan leda belt 
roun ihn wies, ahn ihn yuuztu iit krikit ahn wail hony. 7Ahn ihn seh, “Sombady 
gwain suun kom weh beta an mii, ahn ihn gat muo powa. Mii no gud nof iivn 
fi work laik ihn saavant, nat iivn fi niil dong ahn luus ihn shuuz string. 8Ai deh 
baptaiz unu wid waata, bot him gat di powa fi baptaiz unu wid di Holy Spirit.” 


Jesus baptizam ahn ihn temtieshan 
(Matthew 3.13-4.11; Luke 3.21,22; 4.1-13) 


9Ahn iina demde diez ih hapm seh Jesus wehn kom fahn Nazareth iina 
Galilee lan fi John baptaiz im iina di Jordan riva. 10Ahn wen Jesus wende kom 
op outa di waata, ihn si hevn uopm op, ahn di Holy Spirit kom dong laik wan 
dov, ahn pich rait pan im. 11 Afta dat wan vais fahn op dah hevn seh, “Yuu dah 
mi Son weh Ah lov so moch; Ah so proud a yo.” 

12Siem taim God Spirit tel Jesus fi go out iina di dezaat. 13Ahn ihn wehn 
dedeh fi forty diez, ahn Satan temp im fi sin. Nonbady wehn dedeh, bot di wail 
animal dem. Ahn den di ienjel dem kom, kom tek kier a im. 


Jesus pik out ihn fos disaipl dem 
(Matthew 4.12-22; Luke 4.14,15; 5.1-11) 


14Afta Herod grab John, Jesus gaan bak dah Galilee lan ahn staat 
priich di gud nyuuz bout God Kingdom. 15 Jesus seh, “Dah taim now 





“1.4 Di ekzak wod dem dah: “...priichin di baptizam a ripentans fi di fargivnis a 
dehn sin.” 

fi unu ripent ahn biliiv di gud nyuuz weh Ah deh tel unu, bikaaz now 
dah di taim wen unu kyan bii paat a ihn Kingdom!”® 

16Wan die wen Jesus wende waak dah di Galilee sii said, ihn si 
two breda, Simon ahn Andrew. Dem dah wehn fishaman, so dehn 
wende chruo out wan net dah sii. 17 Den Jesus hala tel dem, “Fala mi, 
ahn insida kech fish, Ah gwain mek unu kech pipl fi God Kingdom.” 
18Siem taim, di two breda dehn drap dehn net ahn gaan wid Jesus. 

19Wen ihn get likl forda fahn dehso, Jesus si two muo breda, James ahn John, 
Zebedee son dem, weh wende iina wan buot deh fiks dehn net dem. 20Wen Jesus 
si dem, ihn kaal dem tu, ahn dehn jomp op siem taim ahn lef dehn pupa iina di 
buot wid ihn workman dem ahn gaan wid Jesus. 


Jesus ron out som bad spirit 
(Luke 4.31-37) 


21Den dehn gaan dah wan toun niem Capernaum, ahn pan di Sabat 
die dehn gaan iina di sinigag,° ahn Jesus staat tiich. 22Ahn di pipl weh 
hier im wehn uova sopraiz bout di wie ihn tiich, bikaaz ihn neva deh 
taak laik di tiicha a di Laa dem. Insida dat, Jesus wende tiich dem 
laik him dah wehn sombady weh gat plenty atarity. 

23 Ahn wan man wende iina dehn sinigag, weh wehn gat iin wan bad spirit. Ihn 
baal out ahn seh, 24“Jesus fahn Nazareth, wat yo waahn wid wi? Yo kom yah fi 
distrai wi or wat? Ah nuo dah huu yu: di Holy Mesinja fahn God!” 

25 Ahn Jesus tel im, “Les naiz, ahn kom outa di man!” 

26Wen di bad spirit hier dis, ihn shiek op di man, ahn baal out, ahn kom rait 
outa im. 27 Ahn wen aal di pipl si dis, dehn kudn biliiv weh dehn si, ahn dehn seh 
mongs demself, “Dah weh kain a nyuu tiichin dis? Disa man gat di powa uova di 
bad spirit dem, ahn dehn pie im main!” 

28So di nyuuz bout Jesus, ahn weh ihn du, spred aal uova evry paat a Galilee lan. 


Jesus kyuor plenty pipl dah Simon hous 
(Matthew 8.14-17; Luke 4.38-41) 


29 Ahn afta dehn lef fahn di sinigag, Jesus, James, ahn John gaan dah 
Simon ahn Andrew hous. 30 Ahn wen dehn get deh, siem taim dehn tel 





61.15 Di ekzak wod dem dah: “Di taim weh God wehn chuuz now, ahn ihn 
Kingdom don kom nier; ripent ahn biliiv di gud nyuuz!” 1.21 Nuotis seh: Di 
sinigag dah di hous dem weh di Jewish pipl dehn wehn waaship God evry Sabat 
die. Ahn evry likl toun gat dehn uon sinigag laik wan chorch. 

Jesus seh Simon madanlaa wehn iina di bed sik wid fiiva. 31 Wen Jesus 
hier dis, ihn gaan tu im, ahn huol ihn han, ahn lif im op. Wen ihn du 
dis, di fiiva gaan, ahn di uman get'op ahn staat kuk som fuud fi dem! 

32Afta di son gaan dong iina di iivnin, di pipl dem ker aal di sik 
pipl ahn dem weh wehn gat iin bad spirit iina dem dah di hous upaa 
Jesus wehn deh. 33So aal di pipl fahn Capernaum wende iina di yaad 
deh wiet fi si weh Jesus wehn gwain du. 34Dat iivnin Jesus kyuor wan 
paila sik pipl wid aal difarent kain a siknis, ahn ihn ron out plenty 
bad spirit tu, ahn ihn neva mek di bad spirit dem taak, bikaaz dehn 
wehn nuo huu dah wehn Jesus. 


Jesus priich dah Galilee lan 
(Luke 4.42-44) 


35Neks maanin suun-suun bifuor di son kom op, Jesus get'op ahn 
gaan outa di hous dah wan plies bai ihnself weh nonbady neva deh, fi 
gaan prie. 36Ahn lieta Simon ahn di res a dem gaan luk fi im. 37Ahn 
wen dehn fain im, dehn tel im seh, “Evrybady deh aks fi yu.” 

38 Jesus ansa ahn seh, “Mek wi go dah di ada toun dem weh deh 
roun tu, fi Ah priich deh, bikaaz dah dat Ah kom fa.” 

39So Jesus gaan aal bout iina Galilee lan deh priich ahn tiich iina 
di sinigag dem, ahn ihn ron out plenty bad spirit outa di pipl dem. 


Jesus kyuor wan man wid bad skin siknis niem 'leprosy' 
(Matthew 8.1-4; Luke 5.12-16) 


40Wan taim wan man weh wehn gat leprosy wehn gaan tu Jesus 
ahn chruo dong ihnself rait fronta im deh beg fi help. Ihn seh, “Jesus, 
if yuu waahn, yo kyan mek Ah get beta.” 

41Wen ihn seh dat, Jesus wehn get sary fi im, ahn ihn strech out 
ihn han, toch di man, ahn tel im seh, “Yees, Ah waahn kyuor yo, so 
get beta rait now!” 42Ahn siem taim di leprosy lef di man ahn ihn get 
beta! 43-44 Jesus gi'im strik aadaz ahn tel im seh, “Yo no fi tel nonbady 
bout dis; ongl go striet dah di Jewish priis ahn mek im saach yo. Mek 
shuor yo ker di aafrin gif weh Moses seh enybady weh get kyuor fi 
ker, fi shuo seh yu deh gud now.” 

45Bot di man gaan ahn tel evrybady weh ihn miit lang di ruod bout 
weh Jesus du! So, Jesus kudn kom nier di toun dem ahn mek di pipl 
dem si'im, bot ihn stan out weh paat nonbady neva deh liv. Bot di 
pipl dem fahn aal bout di plies stil gaan weh ihn wende, aal di siem. 

Jesus, di Son a Man, gat powa pan ort fi paadn sin 
(Matthew 9. 1-8; Luke 5.17-26) 


2 1Sevral diez lieta, Jesus wehn kom bak dah Capernaum, ahn 

iina non taim ataal di nyuuz seh ihn wehn dedeh iina wan hous, 
gaan roun di huol sity. 2Ahn ih hapm seh di hous staat ful'op wid 
wan huol paila pipl. Ih wehn so ful til evrybady kudn huol, nat iivn 
bai di duo. Ahn den Jesus staat taak wid dem ahn tel dem di gud 
nyuuz. 3Miinwail four man kom dehso, deh ker wan man weh wehn 
paralaiz —weh kudn muuv ataal— pahn wan strecha, 4bot dehn 
kudn get nier Jesus, sieka di kroud weh wehn so big. So dehn gaan 
op pan di hous-tap, uopm wan big huol iina di tap, ahn hais dong di 
sik man pan di strecha rait fronta Jesus. 5Wen Jesus si ho moch fiet 
di man dem wehn gat iina ihn powa, ihn seh tu di man weh wehn 
paralaiz, “Mi son, Ah paadn yo sin dem.” 

6Now, som a di tiicha a di Laa weh wende sidong deh, seh iina dehn 
main, 7“Dah weh du disa man weh taak laik so; ihn tink seh him dah 
God iikwal? Huu kyan fargiv sin; dah no God aluon?” 

8Siem taim Jesus nuo weh dehn wende tink mongs demself, so ihn 
aks dem, “Dah wai unu deh tink demya tingz iina unu haat? 9Wat 
iiziya fi seh, “Ah paadn yo sin dem, or ‘Get'op, tek op yo strecha ahn 
waak? 10Bot so unu wi nuo seh di Son a Man gat powa pan ort fi 
paadn sin, Ah gwain kyuor dis man.” 11 Den Jesus ton roun tu di sik 
man, ahn tel im seh, “Get'op, tek op yo strecha ahn go huom; yu don 
get beta now.” 

12Az di sik man hier dat, ihn get'op, pik op ihn strecha siem taim, ahn 
shub ihn wie chruu di kroud, ahn gaan huom! Ahn aal di pipl dem get 
uova sopraiz ahn staat priez God deh seh, “Wi neva si notn laik dis yet!” 


Jesus aks Matthew Levi fi fala im 
(Matthew 9.9-13; Luke 5.27-32) 


13Den Jesus gaan bak dah di liek ahn wen ihn get deh, wan paila 
pipl gyada op roun im, ahn ihn staat tiich dem. 14Ahn wail ihn wende 
waak lang di wie, ihn si wan man weh niem Levi, Alphaeus son, deh 
sidong iina ihn taks hous. Ahn Jesus tel im seh, “Kom! Fala mi no!” 
Ahn Levi get'op ahn gaan wid im. 

15Lieta Jesus gaan iit bai Levi hous, ahn wan paila taks 
kalekta ahn som ada pipl weh dehn kaal ‘sinaz’ wehn sit wid 

him ahn ihn disaipl dem —bikaaz plenty pipl wende fala Jesus. 
16Bot wen di tiicha a di Laa weh deh mongs di Pharisee gruup 
dem si Jesus deh iit wid di taks kalekta ahn di sina dem, dehn 
komplien tu Jesus disaipl dem ahn aks dem seh, “Bot how ihn 
kyan stan fi iit ahn drink wid demde kain a pipl?” 17 Wen Jesus 
hier dis, ihn tel dem, “Dah huu weh sik, dah huu niid di dakta, 
ahn no demde weh tink seh dehn helty. Mii no kom fi huu tink 
dehn deh du rait, bot fi dem weh nuo seh dehn hafy ripent a 
dehn sin.” 


Jesus tiich bout faastin laik paat a dehn rilijan 
(Matthew 9.14-15; Luke 5.33-35) 


18Wan taim John disaipl ahn di Pharisee disaipl dem wende 
faas ahn prie. So som a di pipl dehn aks Jesus, “Wai John disaipl 
dem ahn di Pharisee disaipl dem du dis, bot fi yo disaipl dehn 
no faas ataal?” 

19 Jesus ansa dem seh, “How unu espek di pipl weh go dah wan 
wedn paaty fi faas? Dehn no gwain du dat nontaim. So langs di man 
weh gwain marid dedeh wid dem, ihn fren dehn gwain iit wid im; 
dehn no gwain faas. 20Bot di die gwain kom wen dehn tek weh di 
man weh gwain marid fahn dem, ahn den ihn fren dem no gwain 
iit; dehn gwain ongl faas. 


Jesus seh ihn nyuu tiichin no fi miks wid di uol pipl dehn 
tiichin 
(Matthew 9.16-17, Luke 5.36-39) 

21“Nonbady no gwain tek wan piis a nyuu klaat fi pach op 
wan huol pahn wan uol kluoz, bikaaz di pach gwain tier aafa 
di kluoz. If dehn du dis, di nyuu piis a klaat gwain tier aafa di 
uol kluoz, ahn di huol gwain get biga. 22Ahn nonbady no gwain 
chruo nyuu wain iina wan uol leda wain bag. If dehn du dat, di 
wain gwain bost di bag, ahn aal di wain gwain dash weh, ahn 
di bag gwain finish spail. Nyuu wain hafy go iina wan nyuu 
bag, no chruut?” 





42.22 Nuotis seh: Az nyuu wain forment, ih mek plenty gaz weh wuda bos wan 
uol leda wain bag bikaaz ih aredy don get drai ahn iizy fi tier op. So di pipl dehn 
aalwiez chruo dehn nyuu wain iina wan nyuu wain bag. 

Jesus tiich bout wat rait fi pipl du pahn di Sabat die 
(Matthew 12.1-8; Luke 6.1-5) 


23Wan Sabat die, Jesus wende waak chruu wan wiit fiil, ahn ihn 
disaipl dem staat pik aaf som a di wiit* hed fi iit'ih. 24So som Pharisee 
pipl weh wehn dedeh seh tu Jesus, “Luk deh! Wai yo disaipl dem deh 
du wat di Laa seh wi no fi du pan di Sabat die?” 

25-26 Jesus ansa dem seh, “Unu neva riid bout di taim wen David 
wehn niid somting fi iit? David ahn ihn wariaz dem wehn hongry, so 
David gaan iina God hous ahn ihn iit di aafrin bred, ahn gi som a ih 
tu ihn wariaz dem tu. Ahn ongl di priis dem kuda du dis. Dis hapm 
wen Abiathar dah wehn di Hai Priis.” 

27 Ahn fi don di aagyoment Jesus seh, “God mek di Sabat die fi 
man, no di man fi di Sabat die. 28So di Son a Man gat atarity dongtu 
fi seh weh rait fi pipl du pan di Sabat.” 


Jesus kyuor wan sik man pahn di Sabat die 
(Matthew 12.9-14: Luke 6.6-11) 


1 Di neks Sabat die wen Jesus wehn gaan bak dah di sinigag, ihn nuotis 
wan man wid wan kripl han. 2Ahn som pipl wehn dedeh, weh wehn 
waahn si Jesus deh du rang. So dehn dag'im fi si ifihn wehn gwain kyuor 
pan di Sabat die. 3Jesus kaal di man ahn seh, “Get'op ahn stan op fronta 
evrybady.” 4Den Jesus aks di pipl, “Wat wi Laa seh wi fi du pan di Sabat die? 
Gud or bad? Fi help pipl or fi haam dem? Fi siev wan man laif or fi kil'im?” 
Bot nonbady neva ansa Jesus. 5Den Jesus get beks ahn ihn luk roun 
pan dem, ahn ihn fiil sary seh dehn haat wehn so haad. Den Jesus 
tel di man, “Strech out yo han!” Ahn di man strech'ih out, ahn rait 
dehso ihn han get gud jos laik di ada wan! 6Siem taim di Pharisee 
pipl dem gaan outsaid, gaan miit wid King Herod falowa dem fi mek 
wan plan gens Jesus fi du weh wid im. 


Wan kroud dah di liek 


7Den Jesus gaan dah di liek wid ihn disaipl dem, ahn wan huol 
paila pipl fahn Galilee, ahn Judea lan, 8ahn Jerusalem, ahn Idumea 





“2.23 Nuotis seh: ‘Wiit’ dah wan trii-laik graas weh dehn gruo iina dehn grong 
iina demde diez. Ih prodyuus siid weh dehn kuda iit raa or gyada fi mek flowa. 
£2.28 Di ekzak wod dem dah: “So di Son a Man dah Laad dongtu di Sabat die.” 

sekshan, ahn fahn di ada saida di Jordan riva, ahn fahn nier Tyre 
ahn Sidon sity, aala dem kom tu Jesus, bikaaz dehn wehn hier bout 
wat ihn wende du. 9-10Den Jesus tel ihn disaipl dem fi get wan buot 
redy fi ihn get iina ih so di kroud wudn skwiiz im op, bikaaz ihn 
kyuor plenty pipl daty die, ahn plenty sik pipl wende shub dehn wie 
chruu di kroud jos fi toch im. 11 Ahn wen di pipl weh wehn gat bad 
spirit iina dem si'im, dehn wuda hiiv dehnself dong fronta im ahn 
baal out, “Yu dah God Son!” 

12Bot Jesus gi di spirit dem strik aadaz fi les naiz, bikaaz ihn neva 
waahn dehn fi seh dah huu him. 


Jesus pik out ihn twelve apasl 
(Matthew 10.1-4; Luke 6.12-16) 


13Den Jesus gaan op pan wan mountin ahn kaal som a di man weh 
ihn wende pik out fi go lang wid im, ahn aala dem gaan tu im. 14Ahn 
ihn pik out twelve fi deh wid im, ahn niem dem apasl. Ahn ihn tel 
dem seh, “Ah gwain sen unu out fi go priich, 15ahn unu gwain gat 
powa fi ron out di bad spirit outa di pipl dem.” 

16 Demya dah di niem a di man dem wehn ihn pik out: Simon —huu 
Jesus wehn kaal Peter— 17ahn James ahn ihn breda John —Zebedee 
son dem— weh Jesus nik niem dem, Boanerges, weh miin, Di Tonda Son 
dem. 18ahn Andrew, Philip, Bartholomew, Matthew, Thomas, ahn James 
—dat dah Alphaeus son. Den Thaddaeus, ahn Simon, di Zealot,’ 19ahn 
di laas wan, Judas Iscariot, di wan huu weh wehn gwain sel out Jesus. 


Jesus ahn Beelzebul —di baas a di bad spirit dem 
(Matthew 12.22-32; Luke 11.14-23; 12.10) 


Aftawod, Jesus ahn ihn disaipl dem gaan iina wan hous. 20Siem 
taim wan paila pipl staat gyada op outa duo fi wiet pahn im agen. 
Ih wehn so big, Jesus ahn ihn disaipl dem neva get taim fi iit. 21 Ahn 
wen ihn famaly hier di nyuuz bout Jesus, dehn gaan luk fi im fi bring 
im huom, bikaaz di pipl dehn wende seh ihn wehn get mad. 

22Ahn som a di tiicha a di Laa weh kom fahn Jerusalem wende 
seh, “Dah Beelzebul ihn gat iina im. Dah di baas a aal di bad spirit 
dem gi'im di powa fi ron out di bad spirit dem.” 





s3.18 Nuotis seh: Di ‘zealot’ dem dah wehn lan difenda iina demde diez weh neva 
waahn di Roman atarity iina dehn lan. 

2350 Jesus kaal dem ahn tel dem dis parabl" fi dehn andastan weh 
ihn wehn waahn seh: “How Satan gwain fait gens Satan? 24If wan set 
a pipl iina wan kontry fait mongs demself, dehn gwain kom tu notn. 
25 Ahn if wan famaly fait mongs demself, dah famaly gwain mash'op. 
26So if Satan deh fait gens ihnself, ihn gwain divaid ihn powa ahn 
mash'op ihn uon self tu. 

27“Nonbady kyan brok iina wan strang man hous fi tiif out ihn 
tingz dem, if ihn no tai dong di strang man fos. Wen ihn don tai'im 
op, den ihn kyan tiif out di hous. 

28“Hier dis chruut weh Ah deh tel unu: God wi paadn aal di sin dem 
weh wan man du ahn aal kain a kosn, if ihn beg paadn. 29Bot God 
wuda neva paadn huu seh bad tingz gens di Holy Spirit ahn spail ihn 
niem, bikaaz dis dah di wan sin weh no gat paadn nontaim.” 39 Jesus 
seh dis bikaaz dehn seh ihn wehn gat iin wan bad spirit iina im. 


Jesus muma ahn ihn breda dem 
(Matthew 12.46-50; Luke 8.19-21) 


31 Den Jesus muma ahn ihn breda dem kom fi si'im. Ahn wail dehn stie 
outa duo dah di hous upaa Jesus wende, dehn sen gaan kaal im fi kom 
out. 3250 di kroud weh wende sidong roun Jesus tel im seh, “Tiicha, yo 
muma, yo breda ahn yo sista dem deh outa duo, ahn dehn waahn si yo.” 

33 Jesus ansa ahn seh, “Huu dah mai muma? Ahn huu dah mai 
breda dem?” 34Ihn luk pan di pipl dem ahn seh, “Luk yah! Demya 
dah mi muma ahn mi breda dem. 35Enybady weh du weh God seh 
ihn fi du, dah mi breda, mi sista, ahn mi muma.” 


Di faama weh gaan out, gaan plaant siid 
(Matthew 13.1-9; Luke 8.4-8) 


4 1Ahn agen Jesus staat tiich dong dah di sii said. Ahn wan paila 

pipl gyada op roun im. Ih wehn uova big, so Jesus wehn hafy 
get'op iina wan buot, ahn sidong iina ih. Dehn ker di buot lik] wiez 
out iina di liek, ahn di pipl dem wende stan op pan di bie deh lisn. 
2Den Jesus staat tel dem plenty tingz deh yuuz parabl.: Ahn wen ihn 
wende tiich, ihn tel dem: 





43.23 Nuotis seh: Wan ‘parabl’ dah wan stuory bout evry die laif iina demde diez, 
weh Jesus yuuztu yuuz tu eksplien bout di chruut a ihn Kingdom. ‘4.2 cf. Mark 
3.23 

3“Unu hier weh Ah gat fi seh! Wan taim wan faama wehn gaan 
out, gaan plaant som siid. 4Ahn wen ihn wende skyata di siid dem, 
som a ih faal lang di trak ruod, ahn di bord dem kom ahn iit dem 
op. 5Ahn som a di ada siid drap pan raky grong, weh paat plenty 
dort neva deh. Di siid dem sprout op siem taim bikaaz di dort neva 
diip nof. 6Aftawod wen di son kom out, ih bon op di likl trii dem, 
bikaaz di ruut neva gaan diip nof, ahn di plaant dem drai op. 7Ahn 
som ada siid drap mongs di prikl, ahn di siid dem sprout op, bot di 
prikl gruo op uova di likl trii dem ahn chuok dem, so dehn kudn bier 
notn. 8Ahn som ada siid drap pan gud grong. Ahn di siid dem sprout 
op ahn gruo strang ahn bier plenty fruut; som a di trii dem wehn gat 
aan thirty; som a dem wehn gat aan sixty; ahn som a dem wehn gat 
aan one hundred muo an weh ihn wehn plaant!” 

9Den Jesus seh tu dem, “Unu stap unu haad iez, ahn unu hier weh 
Ah deh seh!” 


Jesus eksplien wai ihn yuuz parabl fi tiich di pipl dem 
(Mark 13.10-17; Luke 8.9,10) 


10 Aftawod wen Jesus wende him wan, som a dem weh wehn hier 
im, kom wid di twelve disaipl ahn aks im fi eksplien di parabl weh 
ihn tel dem. 11 Ahn Jesus tel dem seh, “Ah deh tel unu som tingz bout 
God Kingdom weh nonbady neva andastan op til now. Bot fi dem weh 
dah no paat a ih, dehn no gwain andastan di parabl dem ataal. 12 Jos 
how Isaiah wehn seh, 

‘Dehn gwain luk, 
ahn no si notn. 
Ahn dehn gwain hier, 
ahn no andastan notn. 
Bikaaz, if dehn du dis, 
dehn wuda ton tu God, 
ahn ihn wuda paadn dehn sin.” 


Jesus eksplien di parabl bout di faama ahn ihn siid 
(Matthew 13.18-23; Luke 8.11-15) 


13Den Jesus aks dem, “If unu no andastan disya parabl yet, den how 
unu gwain andastan eny ada parabl weh Ah gwain tel unu? 14Di faama 
weh deh plaant di siid, dah laik di mesinja weh deh ker God mesij tu 
ada pipl. 15Som taim, laik di siid weh drap pan di trak ruod, di pipl 

dem hier di mesij, bot laik di bord weh iitop di siid, Satan kom faas 
ahn tek weh di mesij ahn di pipl dem no andastan. 16Som taim, laik 
di siid weh drap pan di raky grong, di pipl hier di mesij ahn risiiv ih 
siem taim, ahn ih mek dem glad. 17Bot laik di ruut fi demya trii, di 
mesij weh dehn hier no go diip iina dem. So dehn no laas lang, ahn 
wen trobl kom, or wen pipl waahn fuos dem fi stap biliiv di mesij, 
dehn gi'op kwik. 18Som taim, laik di siid weh drap mongs di prikl, 
demya pipl dah di wan dem weh hier di mesij, 19bot aftawod dehn 
wory bout dehn laif, ahn ho moch mony dehn gwain mek, ahn aal 
kain a ada tingz weh dehn waahn weh kom iina dehn main, ahn dis 
kiip dong di mesij, ahn dehn no ton tu notn gud. 20Som taim, laik di 
siid weh drap pan gud grong demya ada pipl dah di wan dem weh 
hier di mesij ahn aksep ih, ahn put'ih iina praktis, ahn bring op gud 
tingz aal di taim, laik di trii weh bier fruut thirty taim, sixty taim, 
ahn one hundred taim, dehn gwain deh du beta ahn beta aal di taim.” 


No kiip unu talent tu unu self laik wan fuulish man 
(Luke 8.16-18) 


21 Den Jesus kantinyo ahn seh, “Enybady eva bring iin wan lamp 
ahn den put'ih aanda wan baaskit or aanda di bed? Nonbady no so 
fuul, bikaaz yu fi put di lamp weh paat ih wi mek yu si. 22Ahn enyting 
weh haid, gwain kom out weh pipl kyan si'it, ahn enyting weh kova 
op, aftawod evrybady gwain get fi nuo bout'ih. 23So, unu stap unu 
haad iez, ahn unu hier weh Ah deh seh!” 

24Ahn ihn kantinyo ahn seh, “Pie main tu wat Ah deh tel unu. Di 
siem wie unu joj sombady, God gwain joj unu plenty haada. 25Bikaaz 
di man weh hier ahn biliiv dis mesij, ihn gwain andastan muo, bot 
di man weh hier ahn no biliiv, dongtu di likl bit weh ihn hier, God 
gwain tek weh fahn im.” 


Di parabl bout di siid weh spring op, gruo ahn bier gud fruut 


26Den Jesus kantinyo ahn seh, “God Kingdom dah laik wan faama 
weh skyata siid dah ihn grong. 27 Aftawod, wail ihn deh sliip or wail 
ihn wiek, di siid dem spring op ahn gruo, ahn ihn no nuo how ih 
hapm. 28Di grong bai ihself mek di siid spring op ahn di trii gruo, 
ahn bier fruut: fos di stem, den di liif, den di huol trii ful a fruut. 
29Wen di fruut raip, di faama go siem taim ahn pik aaf aal di fruut, 
bikaaz dah taim fi gyada.” 

Di parabl bout di mostad siid weh gruo fi bii wan uova big trii 
(Matthew 13.31,32,34; Luke 13.18,19) 


30Den Jesus aks, “Wat wi kyan kompier God Kingdom wid? Wat 
kain a parabl Ah gwain yuuz fi eksplien ih tu unu? 31 God Kingdom 
dah laik wan mostad siid, wan a di smaalis siid pan di ort. 32Bot if 
wan man plaant ih iina di grong, aftawod ih gruo op ahn ton wan a 
di bigis trii, weh put out som big lim tu. Ahn di bord dem fahn iina 
di ier kyan kom ahn mek dehn nes pan ih aanda di sheda a di trii.” 

33Ahn Jesus yuuz plenty muo parabl laik dis fi tiich di pipl dem, 
ahn ihn tel dem az moch az dehn kuda andastan. 34Jesus wehn ongl 
deh yuuz parabl fi tiich di pipl dem; ahn wen ihn wende him wan 
wid di disaipl dem, ihn wuda eksplien tu dem di huol miinin a di 
parabl dem. 


Jesus kyaam di big briiz ahn di sii 
(Matthew 8.23-27; Luke 8.22-25) 


35 Dat siem die wen di iivnin kom dong, Jesus tel ihn disaipl dem, 
“Mek wi go uova di ada saida di liek.” 36So di disaipl dem get iina 
di buot weh Jesus wende iina, ahn dehn lef di paila pipl bihain. Ahn 
som ada buot wehn dedeh deh fala dem. 37 Den aalava sodn wan big 
briiz staat bluo, ahn di wiev dehn wap op di buot so moch ih tek iin 
waata ahn staat sink. 38Ahn Jesus wende iina di staan a di buot deh 
sliip wid ihn hed pan wan pila. Ahn di disaipl dem gaan dah Jesus ahn 
wiek'im op, ahn seh, “Tiicha, yu mosy no kya if aala wi droundid?” 

39Den Jesus get'op ahn tel di briiz fi kuul dong, ahn tel di liek, 
“Stan stil!” Ahn siem taim, di briiz kuul dong ahn evryting get bak 
kyaam-kyaam! 40Den Jesus aks ihn disaipl dem, “Wai unu fraitn? 
Unu stil no gat fiet iina mi powa?” 

41Bot dehn neva ansa im. Dehn wehn so fraitn, dehn aks wan 
anada, “Dah huu disa man weh gi aadaz ahn mek di briiz ahn di sii 
pie im main?” 


Wan man wid bad spirit 
(Matthew 8.28-34; Luke 8.26-39) 


1Den Jesus ahn ihn disaipl dem gaan dah di ada saida di liek bai 
Garasenes lan. 2Ahn wen Jesus get outa di buot, siem taim ihn bok'op 
pan wan man weh wende kom outa di berin grong. Dis man wehn gat iin wan 

bad spirit iina im. 3Ahn ihn liv mongs di griev dem, ahn nonbady kuda kiip im 
tai wid chien ataal. 4Plenty taim di pipl dem kech im, ahn tai ihn han ahn ihn 
fut dem wid chien, bot evry taim ihn brok di chien, ahn mash'op di aiyan aafa 
ihn fut. Ihn wehn tu strang fi dehn stap im. 5Die ahn nait ihn yuuztu go roun 
mongs di griev ahn di hil dem, ahn baal out ahn kot'op imself wid shaap rak. 

6Wen di man si Jesus fahn faar, ihn ron op tu im ahn drap pan ihn nii fronta 
im, 7ahn baal out pan tapa ihn vais, “Jesus, Son a di Muos Hai God, dah weh 
yo waahn wid mi? Ah deh beg yo, fi God siek, no fi haraas mi!” 8Di man seh 
dis, bikaaz Jesus wehn tel im, “Bad spirit, kom outa di man!” 

9So Jesus aks di spirit weh wende iina di man, “Dah how yo niem?” 

Ahn ihn ansa seh, “Mi niem ‘Legion’ bikaaz dah plenty a wi.” 10Ahn 
di spirit dem kiip deh beg Jesus no fi sen dem outa di lan. 

11 Wail dis wende hapm, wan paila hag wende nier pan di hilsaid deh 
iit. 12So di spirit dehn beg Jesus, “Sen wi iina di hag dem; mek wi go 
dehso!” 13So Jesus mek dem gaan, ahn di bad spirit dem kom outa di 
man, gaan iina di hag dem, ahn aala dem —bout two thousand— ron 
uova di ej a di hilsaid, ahn drap dong iina di liek ahn dehn droundid! 

14Wen di man dem weh wende main di hag dem si wat hapm, dehn ron 
gaan dah di toun ahn ada plies dem, gaan spred di nyuuz. So di pipl dem gaan 
si fi demself wat wehn hapm. 15Wen dehn get weh paat Jesus wende, dehn 
si di man weh wehn gat iin di paila bad spirit dem, deh sidong dres op, ahn 
iina ihn ful sens, ahn dehn get fried. Ahn dem weh wehn si wat hapm tu dis 
man —weh wehn yuuztu gat iin di bad spirit— tel di ada pipl weh wehn jos 
kom bout'ih, ahn bout di hag dem tu. 

17 Wen dehn hier dis, di pipl dem staat beg Jesus fi go outa di lan, 
ahn let dem luon. 

18So Jesus get bak iina di buot fi go. Den, di man, weh Jesus tek 
di bad spirit outa, beg'im fi ker'im wid im. 

19Bot Jesus tel im, “No, beta yo go bak huom ahn tel yo fren dem aal di gud 
tingz di Laad du fi yu, ahn how di Laad wehn gat morsy pan yu.” 

20So di man gaan ahn waak chruu di sekshan weh wehn niem ‘Ten 
Town, ahn tel aal di pipl dem bout weh Jesus wehn du fi him. Ahn 
aala dem weh hier im kuda haaly biliiv ih. 


Jairus daata ahn di uman weh toch Jesus goun 
(Matthew 9.18-26: Luke 8.40-56) 


21 Den Jesus kraas bak uova di ada saida di liek. Ahn wen ihn get 
outa di buot, wan huol paila pipl gyada roun im pan di biich. 22Den 

wan a di hed a di sinigag, niem Jairus, kom ahn niil dong fronta 
Jesus ahn beg'im fi help. 23Ihn seh, “Mi likl daata sik bad, ahn deh 
pan dai'in. Pliiz kom wid mi ahn put yo han pan im so ihn wi get 
beta ahn liv.” 

24So Jesus gaan wid Jairus, ahn plenty pipl wehn gaan lang wid 
dem tu. Dehn dah wehn so moch dat dehn kroud op roun im. 

25Now dah wehn wan uman iina di kroud weh wehn sik, ahn ihn 
neva stap bliid fi twelve yierz. 26Ihn wehn don gaan dah wan paila 
dakta fi get triitment, ahn spen evryting ihn wehn gat, bot ihn neva 
get beta; ihn ongl get wosa. 27 Dis uman wehn hier aredy bout Jesus, 
so ihn kom op bihain im chruu di kroud ahn toch di ej a ihn goun, 
28bikaaz ihn seh, “If Ah jos toch ihn kluoz, Ah gwain get beta.” 

29So di uman toch Jesus goun ahn siem taim di bliidn stap, ahn di 
uman nuo ihn wehn get riid a di teribl siknis. 30Wen dis hapm, Jesus 
nuo siem taim seh som a ihn hiilin powa gaan outa im. Ahn ihn ton 
roun ahn seh, “Huu toch mi kluoz?” 

31 Jesus disaipl dem ansa, “Yu si how aal di pipl kroud op roun yo. 
So how yu gwain aks huu toch yo kluoz?” 

32Bot Jesus kiip deh luk roun fi si huu wehn toch im. 33Den di 
uman, weh wehn nuo wat hapm tu im, get fried, ahn deh trimbl, ahn 
ihn chruo dong imself fronta Jesus, ahn tel im aal weh wehn hapm. 
34Ahn Jesus seh tu im, “Daata, yo fiet mek yo get beta. Yo kyan go 
huom now iina piis. Yo sofarin uova now.” 

35 Wail Jesus stil wende taak, som man fahn Jairus hous kom, ahn 
tel im seh, “Yo daata don ded; so no bada di tiicha no muo.” 

36Bot Jesus neva pie main tu weh dehn seh, ahn ihn tel Jairus 
siem taim, “No fried; jos biliiv.” 37Den Jesus neva mek nonbady els 
bot Peter, James, ahn ihn breda, John, fala im. 38Wen dehn get dah 
Jairus hous, Jesus si di paila pipl wid steriks, deh hala, ahn deh baal 
out plenty. 39Jesus gaan iin ahn tel dem, “Wai unu deh baal ahn hala 
so fa? Di likl gyal no ded; ihn ongl deh sliip.” 

40Wen Jesus seh dat, di pipl dehn staat laaf afta im. So Jesus ron 
aala dem outa di hous, ahn gaan iina di ruum weh di likl gyal wende 
lidong. Ahn di likl gyal muma ahn pupa, ahn di three disaipl dem 
fala im. 41 Jesus tek di likl gyal han ahn seh, “Talitha koumi,” weh 
miin, “Likl gyal, get'op!” 

42 Aalava sodn di likl gyal get'op, ahn staat waak roun! Dis gyal 
wehn gat twelve yierz, ahn wen dis hapm, dehn kuda haaly biliiv 

weh dehn si. 43Den Jesus gi dem strik aadaz no fi tel nonbady ahn 
seh, “Gi di likl gyal somting fi iit.” 


Di pipl fahn Nazareth neva waahn aksep Jesus 
(Matthew 13.53-58; Luke 4.16-30) 


1Den Jesus lef fahn deh, ahn gaan dah ihn huom toun, ahn ihn 
disaipl dem fala im. 2Ahn pan di Sabat die, ihn gaan dah di 
sinigag, gaan tiich. Plenty pipl wehn dedeh, ahn wen dehn hier im, 
dehn wehn uova sopraiz ahn wanda weh ihn laan aal dis fram. Ahn 
dem aks, “Wat kain a powa dis man gat fi mek mirakl. 3Dah no di 
kyapimta, Mary son, ahn breda tu: James, Joses, Judas, ahn Simon? 
Ihn sista dem no deh yah deh liv roun wi tu?” Ahn di pipl dem get 
beks bout dat ahn neva waahn aksep im. 
4So Jesus tel dem seh, “Pipl wi rispek wan prafit enywie ihn go, 
eksep iina ihn huom toun, ahn mongs ihn uon pipl ahn ihn uon 
famaly dem.” 
5So Jesus neva iebl fi mek non mirakl deh, eksep wen ihn put ihn 
han pan som pipl ahn dehn get beta. 6Ihn kudn biliiv how di pipl 
dem neva gat non fiet. Den ihn gaan outa toun bai di difarent plies 
roun deh, deh tiich di pipl dem. 


Jesus sen out ihn twelve disaipl fi priich ahn kyuor 
(Matthew 10.5-15; Luke 9.1-6) 


7 Ahn ihn kaal di twelve disaipl tugeda, ahn ihn gi dem di atarity 
uova di bad spirit dem. Den ihn staat sen dem out two-two. 8Ihn tel 
dem no fi ker notn wid dem fi dehn trip: non bred, nar mony, nar 
bag fi ker tingz iina; jos dehn waakin stik. 9Ahn Jesus tel dem seh, 
“Put aan wan sandal, bot no ker no ada ekstra kluoz. 10Enywie weh 
di pipl dem aksep unu, stie iina dat siem hous til unu lef outa dah 
toun. 11 Bot if unu kom tu wan plies weh di pipl no aksep unu, nar 
pie main tu weh unu deh seh, wen unu lef outa dah toun, kliin aaf 
di dos aafa unu fut, fi shuo di pipl dem seh dehn iina dienja. [Hier 
dis chruut weh Ah deh tel unu: Ih gwain bii muo iiziya fi Sodom ahn 
Gomorrah pipl dem di die a God jojment dan fi demde pipl.]” 

1250 di disaipl dem gaan laik how ihn tel dem, ahn dehn priich 
tu aal di pipl dem seh dehn mos stap sin. 13Ahn dehn ron out 
plenty bad spirit ahn rob ail pan plenty sik pipl ahn God mek 
dem get beta. 

How John di Baptist ded 
(Matthew 14.1-12; Luke 9.7-9) 


14Now King Herod get fi hier bout Jesus bikaaz evrybady wende 
taak bout im. Som pipl wende seh, “Dah John di Baptist weh kom bak 
tu laif; das wai ihn gat aal dem powa fi du aal dem mirakl.” 

15 Ada pipl seh, “Ihn dah Elijah.” 

Ahn som seh, “Ihn dah wan prafit laik wan a dem fahn di uoldn 
taim.” 

16Bot wen Herod hier dis, ihn seh, “Ah shuor seh ihn dah John 
di Baptist weh Ah kot ihn hed aaf.” 17Dah wehn Herod self aada fi 
grab John, chien'im op, ahn put'im iina jiel. Herod du dis jos sieka 
Herodias, di uman weh ihn wehn marid tu, weh dah wehn ihn breda 
Philip waif. 18 John di Baptist wehn kiip deh tel Herod, “Ih no rait fi 
yu liv wid yo breda waif; ih deh gens di Laa!” 

19-20 Herodias wehn hiet John ahn wehn waahn kil'im, bot ihn kudn, 
bikaaz Herod wehn rispek im. Ihn fried fi John, bikaaz ihn wehn 
nuo seh John dah wehn wan gud ahn huoly man. So ihn kiip im sief. 
Herod wehn laik hier John taak, no main if ih bada ihn kanshan. 

21 At laas Herodias get ihn chaans fi get wat ihn wehn waahn. Dah 
wehn Herod bortdie, ahn ihn wehn gat wan paaty fi aal di big taim 
pipl dem, laik govament liida, militiery chiif, ahn di rich pipl dem 
fahn Galilee lan. 

22 Herodias daata kom iin ahn daans fi dem weh wende roun di tiebl 
wid Herod, ahn evrybady wehn laik ih. So, Herod wehn so glad ihn 
pramis di gyal ahn tel im seh, “Weh yu waahn? Ah wi gi yo enyting 
weh yu waahn.” 23Ahn ih tek uot’ ahn tel im, “Ah pramis seh Ah wi 
gi yo enyting yu aks fa, iivn haaf a mi Kingdom!” 

24Den, di gyal gaan out ahn aks ihn muma weh fi aks fa. 

Ahn ihn tel im, “Aks Herod fi mek dem kil John di Baptist ahn gi 
yo ihn hed.” 

25 Ahn di gyal rosh bak tu di king ahn tel im, “Ah waahn John di 
Baptist hed rait now iina wan wieta.” 

26Wen di king hier dis, ihn get uova sad. Ihn neva waahn kil John, 
bot ihn kudn tek bak fahn wat ihn pramis di gyal, bikaaz ihn wehn 
tek uot fronta evrybady. 27So siem taim ihn gi di aadaz fi ihn gyaad 

go dah di jiel, go chap aaf John hed ahn bring ih. Ahn afta di gyaad 
chap aaf ihn hed, 28ihn ker ih iina wan wieta, ahn gi'ih tu di gyal, 
ahn di gyal gi'ih tu ihn muma, Herodias. 29Wen John disaipl dehn 
hier bout wat hapm, dehn kom fi di bady ahn ker'ih out, gaan ber'im 
iina wan griev. 


Jesus fiid five thousand pipl 
(Matthew 14.13-21; Luke 9.10-17; John 6.1-14) 


30Aftawod, wen di twelve apasl, weh Jesus wehn sen out gaan 
priich God mesij, kom bak fahn dehn trip, dehn tel Jesus bout how 
evryting weh dehn wehn du wehn gaan aan, ahn wat dehn tiich.* 
31Bot so moch pipl wehn deh kom ahn go, so Jesus ahn di disaipl dem 
neva gat taim fi demself, nat iivn fi iit. So Jesus tel dem, “Mek wi 
go dah wan plies weh non naiz no deh, weh wi kyan deh bai wiself, 
ahn unu kyan get som res.” 32So dehn gaan out iina wan buot kraas 
di liek dah wan plies weh nonbady neva deh fi kyan dedeh dem wan. 

33Bot wen dehn wehn gwain out, plenty pipl si dem lef, ahn dehn 
wehn nuo dah wehn huu dem. So dehn rosh pan fut fahn aal di toun 
dem, ahn get uova dah di ada said bifuor Jesus dem get deh. 34Wen 
Jesus get outa di buot, ihn si wan huol paila pipl ahn ihn get sary fi 
dem, bikaaz dehn wehn luk laik shiip bitout wan shepad fi tek kier 
a dem. So ihn staat tiich dem plenty tingz. 35Wen ih staat get liet, 
Jesus disaipl dem gaan tu im ahn seh, “Disya plies no gat notn ataal 
fi iit, ahn ih uova liet aredy. 36Sen weh di pipl dem fi dehn kyan go 
dah di faam ahn toun dem weh deh nier bout yahso weh dehn kyan 
bai somting fi iit.” 

37Bot Jesus tel dem, “Unu gi dem somting fi iit no.” 

“Wid wat?” dehn aks im, “Yu nuo di amount a mony wi wuda niid 
fi go bai nof bred fi fiid disya kroud? Ih wuda tek wan a wi bout two 
hundred denarii!” 

38 Jesus aks dem, “Ho moch bred unu gat? Unu go si.” 

Dehn kom bak ahn seh, “Wi ongl gat five bred ahn two fish.” 

39Den Jesus aada ihn disaipl dem fi tel di kroud fi divaid op iina gruup 
ahn sidong pahn di griin graas. 4°So di pipl dem sidong iina gruup a hundred 





k6.30 Di ekzak wod dem dah: “Di apasl dehn gyada roun Jesus ahn tel im aala 
weh dehn wehn du ahntiich.” 16.37 Nuotis seh: two hundred denarii wot bout 
eight mons piement fi wan man, wan paila mony iina demde diez. 


The First Five Books of the New Testament in Islander Creole English, Colombia 


97 Mark 6, 7 


ahn som iina gruup a fifty. 4 Den Jesus tek di five bred ahn di two fish ahn 
luk op tu hevn ahn gi God tanks. Den ihn brok di bred dem iina piisiz ahn 
gi'ih tu ihn disaipl dem fi dehn paas ih roun tu di pipl dem. Ahn ihn du di 
siem wid di fish dem tu. 42Ahn evrybady iit til dehn bely wehn ful. 43Den di 
disaipl dem fulop huol a twelve baaskit wid aal di piisiz dem weh wehn lef 
fahn di bred ahn di fish. 44Dat die dah wehn bout five thousand man weh 
wehn iit di bred ahn di fish! 


Jesus waak pan tapa di waata 
(Matthew 14.22-33; John 6.16-21) 


45Rait afta dat Jesus sen ihn disaipl dem iina di buot fi go bak kraas di neks 
saida di liek dah Bethsaida toun heda im, wail ihn sen di kroud bak huom. 
46 Ahn afta Jesus don sen dem weh, ihn gaan op pahn wan mountin, gaan 
prie. 47 Liet iina di iivnin wen ih niely get daak, di buot wehn iina di migl a 
di liek ahn Jesus wende him wan pahn lan. 48 Ahn Jesus si ihn disaipl dem 
deh pag] haad ahn deh fait gens di strang briiz. Den, bout three aklak or so 
iina di maanin, Jesus gaan out tu dem deh waak pahn tapa di waata, ahn 
du laik ihn wehn gwain paas dem. 49Bot wen di disaipl dem si Jesus, dehn 
baal out seh, “Dah wan guos!” 50Aala dem wehn fraitn tu det. 

Siem taim Jesus tel dem, “No wory! Dah mii, Jesus; unu no hafy fried!” 
51-52 Den ihn get jina di buot wid dem, ahn di briiz chek op! Dis mek di disaipl 
dem wanda bout'ih, ahn dehn kuda haaly biliiv wat hapm, bikaaz dehn stil 
kudn andastan bout di miinin a di mirakl a di five bred. 


Jesus kyuor di sik pipl dem dah Gennesaret lan 
(Matthew 14.34-36) 


53Wen dehn get dah Gennesaret lan pahn di neks saida di liek, dehn enkla 
di buot. 54Wen dehn get outa ih, siem taim di pipl dehn si seh dah Jesus. 55So 
dehn ron gaan chruu di huol paat a daty sekshan deh spred di nyuuz seh Jesus 
wehn dedeh. Ahn dehn staat ker dehn sik pipl pahn dehn strecha enywie dehn 
hier ihn wehn deh, fi ihn kyuor dem. 56So, enywie Jesus go, smaal toun or big 
toun, or faam, di pipl dem tek dehn sik tu di maakit plies ahn beg'im fi at liis 
mek dem toch wan likl paat a ihn kluoz. Ahn evrybady weh toch im, get beta. 


Jesus tiich bout kliinis iina God sait 
(Matthew 15.1-9) 


1Wan die som Pharisee pipl ahn som tiicha a di Laa kom fahn 
Jerusalem ahn dehn stik roun Jesus. 2Ahn dehn tek nuotis ahn 

tel Jesus seh som a ihn disaipl dem wende iit bitout wash dehn han 
di rait wie. 
3Bikaaz di strik Jew, ahn speshaly di Pharisee dem, neva iit, if 
dehn no du di rilijos kostom fi wash dehn han gud. Dehn fala wat di 
uoldn taim pipl yuuztu du. 4Ahn dehn no iit notn weh dehn bai iina 
di maakit, if dehn no wash ih fos. Ahn dehn fala plenty ada uol rilijos 
kostom laik di rait wie fi wash kop, pat, biesn, ahn tiebl. 
5So di Pharisee ahn di tiicha a di Laa dehn aks Jesus, “Wai fi yo 
disaipl dem no fala fi wi uol taim rilijos kostom laik evrybady els? 
Dehn no wash dehn han dem bifuor dehn iit.” 
6Ahn Jesus ansa ahn seh, “Di prafit Isaiah wehn rait, wen ihn seh 
wat God tink bout unu hipokrit: 
‘Dis pipl seh dehn rispek mi wid dehn mout, 
bot dehn haat deh foor fahn mi. 
7 Dehn waaship no wot notn ataal, 
bikaaz dehn mek fi dem uon ruul, 
ahn tiich dem laik dah God ruul.” 
8“Unu si, unu put God komaanment wan said ahn fala man kostom, 
[laik di wie unu seh fi wash unu biesn, ahn unu kop dem. Ahn unu 
du plenty ada tingz laik demya.]” 
9Ahn Jesus kantinyo ahn seh, “Unu gat wan prity wie fi put wan 
said God komaanment fi fala unu uon kostom. 10Wan a di Laa weh 
God gi Moses seh, ‘Rispek ahn tek kier a yo pupa ahn yo muma, 
ahn, ‘Enybady weh kos dehn pierans, yo kyan mek shuor seh ihn 
hafy ded.’ 11Bot unu seh, ‘Enybady weh tel ihn pupa or ihn muma 
seh, “Dis dah Korban —weh miin wan aafrin fi God— so Ah kyaahn 
gi'ih tu unu,” 12den dis porsn no niid fi help ihn pierans eny muo. 
13Dis dah weh hapm wen unu put wan said God komaanment, ahn 
fala unu uon kostom ahn den tiich'ih tu ada pipl. Ahn unu du plenty 
ada tingz laik dis.” 


Di tingz dem weh mek wan porsn doty iina God sait 
(Matthew 15.10-20) 


14Den Jesus kaal di paila pipl dem agen, ahn ihn tel dem, “Unu 
hier yah ahn andastan dis: 15Dah no notn weh wan porsn iit weh 
spail im, bot weh spail im dah di tingz dem weh kom outa im.” 16Ahn 

ihn kantinyo ahn seh, “Unu stap unu haad iez, ahn unu hier weh Ah 
deh seh!” 

17Den Jesus gaan iina wan hous ahn lef di kroud outa duo. Ahn 
ihn disaipl dehn aks im di miinin a weh ihn jos seh. 18Jesus aks dem, 
“Unu miin seh unu no andastan niida? Unu no nuo seh dah no notn 
weh wan porsn iit spail im? 19Wen ihn iit'ih, ih no go striet iina di 
haat, bot iina ihn stomik ahn den ih paas out.” (Wen Jesus seh dis, 
ihn shuo seh aal fuud gud fi iit.) 

20Ihn kantinyo ahn seh, “Dah wat kom outa di porsn weh spail 
im, 21bikaaz fahn iinsaida di porsn haat aal di doty tinkin kom out 
weh mek im du aal di bad tingz, laik gat seks bitout marid, tiif, kil, 
komit adolchry, 22groj, wikidnis, tel lai fi get somting, ak onmanaly, 
kiip malis, bring dong sombady repyutieshan, self priez, ahn aal ada 
kain a fuulishnis weh mek man sin. 23Aal dis bad akshan kom fahn 
iinsaid wan porsn doty main, ahn mek im doty iina God sait.” 


Wan uman weh gat fiet 
(Matthew 15.21-28) 


24Den Jesus lef Galilee lan ahn gaan dah di plies dem nier di Tyre 
ahn Sidon sekshan, ahn ihn gaan iina wan hous. Jesus neva waahn 
enybady nuo seh ihn wehn dedeh, bot ihn kudn stie deh haid. 25Now, 
wan uman, weh ihn likl daata wehn gat iin wan bad spirit, get fi hier 
bout Jesus, ahn siem taim ihn gaan ahn chruo ihnself dong dah Jesus 
fut. 26Di uman dah wehn Greek, baan iina Phoenicia fahn Syria lan. 
Ihn beg Jesus fi tek out di bad spirit outa ihn daata. 27 Ahn Jesus tel 
im, “Mek wi fiid di pikniny dem fos, bikaaz ih no gud fi tek di pikniny 
dehn bred ahn chruo ih, gi di popy dem.” 

28Shii ansa ahn seh, “Bot Saar, iivn di likl popy dem aanda di tiebl 
iit'op som a di skroms weh drap fahn di pikniny dem.” 

29So Jesus ansa, “Sieka yo fiet ahn how yu ansa, yu kyan go huom. 
Yu gwain si seh di bad spirit don kom outa yo daata.” 

30Wen di uman get huom, ihn si fi ihnself seh ihn daata wende 
lidong pan ihn bed ahn di bad spirit wehn gaan outa ihn fi chruut! 


Jesus kyuor wan man weh wehn def ahn dom 


31Den Jesus lef di Tyre ahn Sidon sity ahn gaan bak dah Galilee 
liek. Ahn ihn paas chruu di sekshan weh wehn niem “Ten Town.’ 
32Den som pipl kom tu im deh bring wan def man weh kuda haaly 

taak. Ahn dehn beg Jesus fi put ihn han pan im. 33-34So Jesus tek di 
man likl wiez fahn di kroud ahn put ihn finga iina di man iez. Den 
ihn spit, ahn toch di man tong, ahn luk op tu hevn, tek wan diip bret, 
ahn seh, ‘Ephphatha,’ weh miin, ‘Uopm op!’ 

35 Aalava sodn di man staat hier ahn taak laik enybady els! 36Den 
Jesus aada aal di pipl dem weh wehn dedeh no fi tel nonbady. Bot 
di muo ihn tel dem no fi taak, di muo dehn taak bout'ih. 37 Aal weh 
hier wat hapm kuda haaly biliiv ih. Ahn dehn seh, “Ihn du evryting 
gud. Ihn iivn mek di def hier ahn di dom taak!” 


Jesus fiid four thousand pipl 
(Matthew 15.32-39) 


1Nat so lang aftawod, wan nada big kroud kom tu Jesus, ahn 
wen notn wehn lef fi dehn iit, Jesus kaal ihn disaipl dem ahn 

seh, 2“Ah fiil sary fi dehn pipl, bikaaz dehn wende wid mi three diez 
now ahn dehn no gat notn fi iit. 3If Ah sen dem huom hongry laik 
dis, main dehn drap dong lang di roud, bikaaz som a dem kom fahn 
so faar.” 

4Di disaipl dem aks im, “Bot weh paat iina dis dezaat enybady kyan 
fain nof fuud fi fiid aal demya pipl?” 

5Ahn Jesus aks dem, “Ho moch bred unu gat?” 

Dehn ansa, “Seven.” 

6Den Jesus tel di kroud fi sidong pahn di grong, ahn ihn tek di 
seven bred, ahn gi God tanks fi it. Den ihn brok di bred dem iina 
piisiz ahn gi'ih tu ihn disaipl dem fi dehn paas ih roun tu di paila 
pipl dem. 7 Ahn dehn wehn gat som likl fish tu. Jesus gi tanks fi dem, 
ahn tel di disaipl dem fi shier demde roun tu. 8Ahn evrybady iit til 
dehn get nof, ahn aftawod di disaipl dehn pik op aal di piis dem weh 
wehn lef, ahn dehn ful'op seven baaskit wid ih! 9Dah wehn bout four 
thousand pipl iina di kroud dah die. Afta dat, Jesus sen di pipl dem 
huom. 10Siem taim Jesus ahn di disaipl dehn get iina wan buot ahn 
gaan dah Dalmanutha sekshan. 


Som Pharisee pipl kom, kom aks Jesus fi wan mirakl 
(Matthew 12.38,39: 16.1-4) 


11 Den som Pharisee pipl kom tu Jesus ahn staat aagyo wid im; 
dehn wehn waahn trap im. So dehn seh, “Du wan mirakl, mek wi si 
wan sain fahn hevn no.” 12Jesus gruon ahn seh, “Wai di pipl now-a- 

diez kiip deh aks fi wan sain? Biliiv mi! Demya pipl no deh get non 
speshal sain.” 

13Den ihn get iina di buot ahn lef dem, fi kraas uova di neks saida 
di liek agen. 


Watch out fi di rilijos liida dehn bad influens 
(Matthew 16.5-12) 


14Wail dehn wehn gwain bak, di disaipl dehn memba seh dehn neva bring 
muo bred; dehn wehn ongl gat wan bred wid dem iina di buot. 15Ahn Jesus 
seh, “Watch out fi di kain a iis weh di Pharisee ahn Herod falowa dem gat!” 

16So di disaipl dehn staat taak op mongs dehnself wai ihn seh dis. 
“Dah mosy bikaaz wi no gat non bred,” dehn seh. 

17 Jesus wehn nuo wat dehn deh tink, so ihn seh, “Wai unu deh taak op mongs 
unu self, bout seh unu no gat non bred? Unu no andastan yet? Wai unu so haad 
fi laan? 18If unu gat ai, wai unu kyaahn si? If unu gat iez, wai unu kyaahn hier? 
Unu mosy no memba weh Ah don du aredy. 19Wen Ah wehn brok di five bred fi 
fiid di five thousand pipl, ho moch baaskit unu pik op wid weh wehn lef uova?” 

Dehn ansa, “Twelve.” 

20“Ahn wen Ah brok di seven bred fi fiid four thousand pipl, ho 
moch baaskit unu ful a weh wehn lef?” Dehn ansa, “Seven.” 

21Den Jesus aks dem, “Ahn stil yet unu no andastan?” 


Jesus kyuor wan blain man 


22Wen Jesus ahn ihn disaip] dem get dah Bethsaida toun, som pipl 
bring wan blain man, ahn beg Jesus fi toch im. 23 Jesus tek di blain 
man bai ihn han, ahn ker'im outa di toun. Den ihn spit pan di man 
two ai, ahn ihn put ihn han pan im, ahn aks im, “Yu kyan si enyting?” 

24Di man luk roun ahn seh, “Yees! Ah kyan si pipl, bot dehn luk laik trii deh 
waak roun!” 25Den Jesus put ihn han pan di man ai agen, ahn di man tek wan 
lang haad luk roun im, ahn dis taim ihn kuda si evrybady klier. 

26Ahn Jesus sen di man striet huom ahn tel im no fi go bak iina 
di toun, [nar tel nonbady wat hapm.] 


Dah huu Jesus 
(Matthew 16.13-20; Luke 9.18-21) 


27 Den Jesus ahn ihn disaipl dehn gaan fahn Galilee liek tu di toun 
dem iina Caesarea Philippi sekshan. Ahn pan di wie Jesus aks dem, 
“Dah huu di pipl dem deh tek mii fa?” 

28Dehn ansa, “Som seh yu dah John di Baptist, ahn som seh yu dah 
Elijah, ahn som ada wan seh yu dah wan a di ada uol taim prafit.” 

29Den Jesus aks dem, “Ahn weh bout unu? Dah huu unu seh dah 
mii?” Peter ansa, “Yuu dah di Christ, God Mesaya.” 

30Den Jesus aada dem no fi tel nonbady bout dat. 


Jesus, di Son a Man, seh ihn gwain sofa ahn ded 
(Matthew 16.21-28; Luke 9.22) 


31Den Jesus staat tiich ihn disaipl dem ahn seh, “Di Son a Man 
fi sofa plenty, bikaaz di uolda Jewish rilijos liida dem, ahn di chiif 
priis, ahn di tiicha a di Laa dehn neva gwain aksep im. Dehn gwain 
kilim, bot afta three diez, ihn gwain kom bak tu laif.” 32 Jesus tel dem 
evryting klier fi dem kuda andastan. So Peter tek'im wan said ahn 
seh, “Stap seh dat! Yu no fi taak laik dat!” 33Bot Jesus ton roun ahn 
luk pan di ada disaipl dem ahn tel Peter, “Gwaan fahn yah, Satan! Yuu 
ongl deh tink laik man, ahn no grii wid weh God waahn fi hapm!” 

34Den Jesus kaal di kroud ahn ihn disaipl dem nier tu him ahn seh, 
“If enywan a unu waahn kom wid mii, unu hafy figat bout unuself, 
tek op unu kraas —pripier fi sofa— ahn fala mi. 35Bikaaz enybady 
weh waahn siev ihn uon laif, gwain end'op deh luuz ih, bot enybady 
weh wi risk ihn uon laif jos fi mii ahn di gud nyuuz, gwain siev ih. 
36 Wat wan man gwain get if ihn win di huol worl, ahn den ihn luuz 
ihn uon suol? 37 Bikaaz man no gat notn fi gi, fi get bak ihn uon suol! 
38So, if enybady shiem a mii ahn weh Ah tiich iina demya onfietful 
ahn wikid taim, den di Son a Man gwain shiem a dem tu, wen ihn 
kom bak tu ort iina ihn Faada gluory wid di huoly ienjel dem.” 

1Ahn Jesus kantinyo ahn seh, “Hier dis chruut weh Ah deh 
tel unu: Som a unu weh deh yah no gwain ded til dehn si God 

Kingdom kom dong wid powa.” 


Jesus luk chienj wen ihn taak wid Elijah ahn Moses 
(Matthew 17.1-13; Luke 9.28-36) 


2Six diez afta, Jesus tek Peter, James ahn John, ahn ker dem wid 
im op pahn wan hai mountin weh paat nonbady els wehn deh bot 
dem. Ahn az dehn wende luk pahn Jesus, ihn luk chienj fronta dem: 
3ihn kluoz get uova wait ahn brait, waita an weh enybady pan ort 
kuda wash dem. 4Den di three disaipl dem si di prafit Elijah ahn 
Moses apier op ahn staat taak tu Jesus. 5Ahn Peter seh, “Tiicha, ih 

gud seh wi deh yah wid yo! Mek wi bil three hot —wan fi yuu, wan 
fi Moses, ahn wan fi Elijah.” 6Peter seh dis bikaaz ihn neva nuo wat 
fi seh, bikaaz dehn wehn fraitn tu det. 

7Den wan kloud apier op uova dem ahn ih kova dem, ahn wan 
vais kom outa di kloud ahn seh, “Dis dah mi Son, weh Ah lov. Hier 
weh ihn gat fi seh.” 8Ahn wen dehn luk roun, siem taim dehn neva 
si nonbady els bot dehnself ahn Jesus. 

9Aftawod, az dehn wende kom dong di mountin, Jesus aada ihn 
disaipl dem seh, “Unu no fi tel nonbady weh unu jos don si, til di die 
wen di Son a Man kom bak fahn mongs di ded dem.” 

10So dehn neva tel nonbady bout dis, bot aks mongs dehnself wat 
“kom bak fahn di ded” miin. 11 Aftawod dehn aks Jesus wan nada 
kwestyan, “Wai di tiicha a di Laa dehn seh Elijah hafy kom bak bifuor 
di Mesaya?” 

12 Jesus ansa dem seh, “Yees, dah chruut, Elijah hafy kom fos fi 
get evryting redy; bot den, wai di skriptyo tel wi seh di Son a Man 
gwain sofa plenty, ahn di pipl dem neva gwain pie im main? 13Bot 
Ah deh tel unu: Elijah don kom aredy, ahn di pipl dehn haraas im 
op ahn du weh dehn wehn waahn wid im, jos laik di skriptyo seh ih 
wehn gwain hapm tu him.” 


Jesus kyuor wan bwai weh gat iin wan bad spirit 
(Matthew 17.14-21; Luke 9.37-43a) 


14Wen dehn kom bak dong di mountin, dehn fain di res a di ada 
disaipl iina wan big kroud deh aagyo wid som a di tiicha a di Laa. 
15Wen di pipl dem si Jesus, dehn wehn uova sopraiz ahn ron gaan hiel 
im. 16So Jesus aks di tiicha a di Laa dem, “Bout wat unu deh aagyo?” 

17Wan man iina di kroud ansa, “Tiicha, Ah bring mi son tu yu, 
bikaaz ihn gat wan bad spirit iina im ahn ihn kyaahn taak. 18Ahn 
enytaim di spirit atak im, ih dash im pan di grong, ahn ihn fuom chruu 
ihn mout ahn ihn grain ihn tiit, ahn ihn strech out stif. So Ah aks 
yo disaipl dem fi ron out di bad spirit outa im, bot dehn kudn du'ih.” 

19 Den Jesus seh, “Dah so puor unu fiet, unu pipl now-a-diez! How 
lang Ah hafy stie roun yah wid unu? Bring di bwai yahso!” 20So dehn 
bring di bwai tu Jesus, ahn siem taim wen di bad spirit si Jesus, ih 
chruo di bwai iina fits, ahn ihn ruol pan di grong ahn ihn staat fuom 
chruu ihn mout. 21Jesus aks di bwai pupa, “Fahn wen dis deh hapm 
tu yo son?” 

Ihn ansa, “Fahn ihn dah wehn wan likl bwai. 22Ahn plenty taim, 
bikaaz ih waahn kil'im, di spirit chruo im iina faiya or iina diip waata. 
Ah beg yo, pliiz get sary fi wi ahn help wi, if yu kyan.” 

23“If Ah kyan?” Jesus aks, “Enyting pasabl, if yu gat fiet.” 

24Siem taim di man baal out deh krai, “Yees, Ah gat fiet, bot no 
nof. Help mi fi biliiv muo!” 

25Wen Jesus si seh di kroud wende ron ahn pail op, ahn wende get 
nier tu dem, ihn aada di bad spirit seh: “Def ahn Dom Spirit, Ah aada 
yu fi kom outa di bwai, ahn neva go bak iina im agen.” 

26Den di bad spirit baal out ahn chruo di bwai iina wan bad fits 
agen, ahn afta dat ih kom outa him. Di puor bwai wehn luk laik ihn 
wehn ded, so di pipl iina di kroud staat seh, “Ihn ded; di bwai ded.” 
27 Bot Jesus huol di bwai han ahn help im stan op! 

28Aftawod, wen Jesus gaan iina wan hous, ihn disaipl dem kaal im 
wan said ahn aks im, “Wai wi kudn tek out di bad spirit?” 

29 Jesus ansa, “Demya kain ongl kom out bai praya [ahn wen unu 
faas].” 


Jesus taak bout ihn det agen 
(Matthew 17.22,23; Luke 9.43b-45) 


30Den Jesus ahn ihn disaipl dem lef fahn dat plies ahn gaan chruu 
Galilee lan. Jesus neva waahn nonbady fi nuo weh ihn wehn deh, 
31 bikaaz ihn wende tiich ihn disaipl dem, ahn ihn tel dem, “Di Son a 
Man gwain get sel out tu di pipl weh hiet im, ahn dehn gwain kil'im. 
Bot three diez afta, ihn gwain riez bak op fahn mongs di ded dem.” 

32Tivn duo Jesus disaipl dem hier wat ihn seh, dehn neva andastan 
weh ihn miin, bot dehn wehn fried fi aks im. 


Huu dah di muos impuotant wan fi chruut? 
(Matthew 18.1-5; Luke 9.46-48) 


33 Ahn dehn get dah Capernaum, ahn afta dehn gaan iina wan hous, 
Jesus aks di disaipl dem, “Dah wat unu wende aagyo bout, wen wi 
wende kom lang deh?” 

34Bot dehn neva ansa im, bikaaz wen dehn wende kom, dehn wende 
aagyo mongs demself bout wish wan a dem dah wehn di muos impuotant 
wan. 35So Jesus sidong ahn kaal di twelve disaipl ahn tel dem, “Enybady 
weh waahn bii di bes, hafy tink pan ihnself laik di liis, ahn bii di res a 
dem saavant.” 36Den ihn tek wan likl pikniny ahn put'im fi stan op fronta 

dem. Den ihn hog'im op ahn tel dem, 37“Enybady weh aksep wan a demya 
pikniny bikaaz a mii, aksep mii tu. Ahn enybady weh aksep mii, no ongl 
aksep mii bot ihn aksep huu sen mii.” 


Huu no deh gens wi, deh wid wi 
(Luke 9.49,50; Matthew 10.42) 


38Den John, wan a ihn disaipl, tel im, “Tiicha, wi si wan man deh 
yuuz yo niem fi tek out bad spirit outa pipl, ahn wi tel im fi stap, 
bikaaz him dah no wan a wi.” 

39 Jesus tel dem, “Unu no stap di man, bikaaz enybady weh du 
mirakl iina mai niem, aftawod ihn kyaahn ton bak ahn taak bad bout 
mi. 40Bikaaz huu no deh gens wi, deh wid wi. 41Unu memba dis: 
Enybady weh gi, if dah iivn wan kop a waata iina mai niem, bikaaz 
unu dah fi Christ, ih shuor seh ihn gwain get wan blesin fahn God. 


Jesus tiich bout di temtieshan dem fi sin 
(Matthew 18.6-9; Luke 17.1,2; 14.34,35) 


42“Bot, if enybady kaaz wan a demya likl wan weh chros iina mi fi sin, 
ih wuda beta fi im if dehn tai wan big rak roun ihn nek ahn chruo im iina 
di sii. 43So, if yu go ahed deh sin wid yo han, beta yu liv laik sombady weh 
gat ihn han chap aaf, bikaaz ih beta fi yu go ahed liv laik sombady wid one 
han, insida fi gat yo two han ahn go dah hel. 44[Weh paat di worm dem no 
ded ahn di faiya no out ataal!] 45If yu go ahed deh sin wid yo fut, beta yu 
liv laik sombady weh gat ihn fut chap aaf, bikaaz ih beta fi yu go ahed liv 
laik sombady wid one fut, insida fi gat yo two fut ahn go dah hel. 46[Weh 
paat di worm dem no ded ahn di faiya no out ataal!] 47If yu go ahed deh sin 
wid yo ai, beta yu liv laik sombady weh gat ihn ai dig out, bikaaz ih beta 
fi yu go iina God Kingdom laik sombady wid one ai, insida fi gat yo two ai 
ahn go dah hel. 48Weh paat di worm dem no ded ahn di faiya no out ataal! 

49“Bikaaz, jos laik saalt mek tingz pyor, evrybady gwain get pyor chruu faiya. 

50“Saalt dah wan gud ting, bot ih no gud if ih luuz di saaltnis weh 
ih gat. Dah how unu gwain mek ih ties laik saalt agen? So mek shuor 
unu stie pyor laik saalt ahn liv iin piis wid wan anada.” 


Jesus tiich bout marid pipl weh lef wan anada 
(Matthew 19.1-12; Luke 16.18) 
10 1Den Jesus ahn ihn disaipl dem lef fahn deh ahn gaan dah 
Judea lan uova di neks saida di Jordan riva. Ahn wan paila 

pipl kom ahn kroud op roun im agen, ahn Jesus staat tiich dem laik 
ihn du aal di taim. 

2Den som a di Pharisee pipl kom upaa ihn wende jos fi trai im 
out. So dehn aks im, “Tel wi now: Weh yo tink? Moses Laa lou wan 
hozban fi lef ihn waif?” 

3Jesus ansa dem wid wan nada kwestyan, “Dah wat Moses seh 
unu fi du?” 

4Dehn ansa ahn seh, “Moses lou di man fi rait dong seh ihn divuors 
ihn waif ahn den go bout ihn bizniz.” 

5 Jesus tel dem, “Moses rait dis Laa fi unu bikaaz unu haat wehn 
haad ahn unu no waahn fala God plan fi hozban ahn waif. 6Bot fahn 
di biginin a di krieshan wen God mek di worl, ihn mek man ahn 
uman. 7Ahn sieka dis, di man fi lef ihn pupa ahn muma, ahn go liv 
wid ihn waif, 8ahn di two a dem gwain kom laik one porsn. So dehn 
no gwain bii two porsn no muo, dehn gwain bii laik one. 9Das wai, 
weh God jain tugeda, non man fi separiet ataal.” 

10Aftawod, wen dehn gaan bak iina di hous, di disaipl dem aks 
Jesus bout weh ihn wehn seh. 11Ahn Jesus tel dem, “Enybady weh 
divuors fahn ihn waif ahn tek wan nada uman sin gens ihn waif iina 
adolchry. 12Di siem wie, di uman weh divuors fahn ihn hozban ahn 
tek wan nada man komit adolchry tu.” 


Jesus bles di likl pikniny dem 
(Matthew 19.13-15; Luke 18.15-17) 


13Den som pipl ker dehn likl pikniny dehso fi Jesus kuda put ihn han 
pahn dem fi bles dem. Bot di disaipl dehn staat ron dem weh. 14Wen 
Jesus nuotis wat di disaip] dem wende du, ihn get beks wid dem ahn 
seh, “Mek di likl pikniny dehn kom upaa Ah deh, ahn no henda dem 
fi kom, bikaaz God Kingdom dah fi pipl laik dem. 15Hier dis chruut 
weh Ah deh tel unu: Enybady huu no kom tu God laik likl pikniny, 
no gwain get iina ihn Kingdom.” 16Den Jesus tek op di pikniny dem, 
ahn bak demy, den ihn put ihn han pahn dem, ahn bles dem. 


Wan rich man taak tu Jesus 
(Matthew 19.16-30: Luke 18.18-30) 


17Wen Jesus wende staat out fi kantinyo weh ihn wehn gwain, 
wan man kom deh ron ahn niil dong fronta im, ahn ihn aks im, “Gud 
Tiicha, wat Ah hafy du fi gat laif fareva?” 

18 Jesus seh tu im, “Wai yuu deh kaal mi gud? Di ongli'is wan weh gud 
fi chruut dah God. 19Bot yuu nuo di komaanment dem: Yo no fi kil; yo 
no fi sin gens yo waif deh du adolchry; yo no fi tiif; yo no fi tel lai; yo no 
fi plie smaat pan nonbady; ahn yo mos rispek yo muma ahn yo pupa.” 

20Di man ansa, “Tiicha, fahn Ah wehn smaal, mii deh fala aal 
demya komaanment.” 

21 Jesus luk striet pan im wid lov ahn tel im seh, “Yo stil gat wan 
ting muo fi du: Golang ahn sel weh yo gat, ahn gi di puor pipl dem 
di mony; den yo gwain get wan paila trezha iina hevn. Afta dat, kom 
ahn fala mi.” 22Bot wen di man hier dis, ihn wehn shak wid wat Jesus 
seh ihn hafy du, ahn ihn gaan fahn dehso uova sad, bikaaz ihn dah 
wehn uona a plenty lan ahn ada tingz. 

23 Jesus luk roun pan ihn disaipl dem ahn seh, “Ih uova haad fi 
sombady weh ongl chros iina mony fi get iina God Kingdom.” 

24Den di disaipl dem wehn uova sopraiz wid wat Jesus seh, so ihn 
tel dem, “Mai frenz, ih uova haad fi pipl [weh biliiv seh mony dah 
evryting] get iina God Kingdom. 25Ih muo iiziya fi wan kyamil paas 
chruu wan niigl ai, dan fi wan rich man get iina God Kingdom.” 

26Wen di disaipl dem hier weh Jesus seh, dehn get shak ahn seh 
tu wan anada, “So, dah huu kyan get siev den?” 

27 Jesus luk striet pahn dem ahn seh, “Fi man dis impasabl, bot no 
fi God, bikaaz fi God, evryting iz pasabl.” 

28Den Peter seh, “Luk deh, wi lef evryting fi fala yo!” 

29 Jesus ansa, “Yees, ahn Ah deh tel unu dis: enybady weh lef ihn 
huom, or ihn breda, or sista dem, or ihn pupa, or muma, (or ihn 
waif,] or ihn pikniny, or ihn lan, jos sieka fi fala mii ahn priich di gud 
nyuuz, 30ihn gwain get bak one hundred taim muo a demde tingz 
iina disya laif: huom, breda, sista, muma, pikniny, ahn lan. Bot som 
pipl gwain giim haad taim aal bikaaz ihn fala mii; bot, iina di neks 
laif ihn gwain get fi liv fareva! 31Plenty pipl weh deh iina fos plies 
now, gwain deh laas wen di taim kom; ahn siem wie, huu deh laas 
now, gwain deh fos wen dah taim kom.” 


Jesus taak bout ihn det agen ahn how ihn gwain kom bak tu 
laif 
(Matthew 20.17-19; Luke 18.31-34) 
32Rait yah, dehn wende pan di wie gwain Jerusalem. Ahn Jesus 
wende hed a ihn disaipl dem, bot dehn wehn fried. Ahn di pipl dem 

weh wehn gwain lang wid dem wehn fraitn tu. Den, Jesus tek ihn 
twelve disaipl wan said ahn tel dem aal di tingz dem weh wehn gwain 
hapm tu im. 33Ihn seh, “Unu hier now; wi gwain op dah Jerusalem, 
weh paat dehn gwain sel out di Son a Man tu di chiif priis ahn di 
tiicha a di Laa dem, ahn dehn gwain kandem im deh seh ihn hafy 
ded. Den dehn gwain gi'im op tu di Roman ruula dem, 34ahn dehn 
gwain mek juok aafa im, spit pan im, ahn biit'im op. Den dehn gwain 
kilim; bot pahn di third die afta ihn ded, ihn gwain kom bak tu laif.” 


Wat James ahn John beg Jesus 
(Matthew 20.20-28) 


35Den James ahn John, Zebedee son dem, kom op tu Jesus ahn 
seh, “Tiicha, wi waahn yu du somting fi wi.” 

36 Jesus aks dem, “Wat unu waahn Ah du fi unu?” 

37 Dehn ansa ahn seh, “Wen yu sidong iina yo griet ahn powaful 
Kingdom, mek wan a wi sidong dah yo rait said, ahn wan dah yo lef 
fi help yu ruul.” 

38 Jesus tel dem, “Unu no nuo wat unu deh aks fa! Unu biliiv unu 
kyan drink outa di siem kop a sofarin weh Ai hafy drink outa? Unu 
biliiv unu kyan stan di amount a sofarin weh Ai gwain paas chruu?”" 

39 Dehn ansa, “Yees, wi kyan du'ih.” 

Ahn Jesus tel dem, “Unu kyan mek shuor seh unu gwain drink 
outa di kop weh Ai gwain drink, ahn unu shuor gwain paas chruu di 
sofarin laik mii.° 40 Bot mii no gat di rait fi disaid huu gwain sidong 
pahn mi rait said, or pan mi lef. Dah ongl mi Faada gwain gi daty 
plies tu dem weh ihn gat pripier fi dat.” 

41 Wen di ada ten disaipl dehn get fi hier weh James ahn John 
wehn jos aks Jesus fa, dehn get beks wid dem. 4250 Jesus kaal aala 
ihn disaipl dem tugeda ahn seh, “Unu nuo seh di Gentile ruula dem 
lov fi shuo seh dehn gat powa uova dehn pipl iina evryting dehn du, 
ahn mongs di pipl dem weh dehn kansida dehn griet liida, dehn lov 
fi yuuz aala dehn atarity tu. 43Ah no waahn unu fi liv laik so mongs 





"10.38 Di ekzak wod dem dah: “Unu biliiv unu kyan drink di kop weh Ah drink, 
or get baptaiz wid di baptizam weh dehn gwain baptaiz mii wid?” 10.39 Di 
ekzak wod dem dah: “Den Jesus seh tu dem, ‘Di kop weh Ah drink, unu gwain 
drink; ahn di baptizam weh dehn gwain baptaiz mi wid, unu gwain get baptaiz 
wid tu.” 

unuself. Enybady weh waahn bii di bes, hafy bii di saavant a di res 
a unu. 44Ahn enybady weh waahn bii di fos, mos bii aala unu sliev. 
45Dah rait so di Son a Man deh; ihn no kom fi pipl dehn saav im, 
bikaaz him kom fi saav ahn fi gi ihn laif fi pie fi plenty pipl sin.” 


Jesus ahn Bartimaeus 
(Matthew 20.29-34; Luke 18.35-43) 


46Den Jesus get Jericho, ahn wen ihn wende lef out fahn deh wid 
ihn disaipl dem, wan paila pipl fala im. Ahn wan blain man weh 
niem Bartimaeus, Timaeus son, wende sidong dah di ruod said, deh 
beg. 47Wen Bartimaeus hier seh dah wehn Jesus fahn Nazareth weh 
wehn dedeh, ihn baal out seh, “Jesus, Son a David,” get sary fi mi no!” 

48Wen ihn seh dis, plenty pipl row wid im, ahn tel im fi les naiz. 
Bot Bartimaeus jos baal out muo haada seh, “Jesus, Son a David, pliiz 
get sary fi mi!” 

49Den Jesus stap so ahn seh, “Tel im fi kom yah.” 

So dehn kaal di blain man ahn tel im, “Yu beta fiil gud bikaaz Jesus 
deh kaal yo. Get'op faas ahn go tu im!” 

50Siem taim Bartimaeus chruo aaf ihn kuot, jomp op ahn gaan tu 
Jesus. 

51 Jesus aks im, “Dah weh yo waahn Ah du fi yo?” 

Ihn ansa, “Tiicha, Ah waahn get fi si agen!” 

52Jesus tel im, “Yu kyan go now; yo fiet mek yo get gud!” 

Siem taim, Bartimaeus kuda si agen, ahn ihn fala Jesus lang di ruod! 


Di pipl fahn Jerusalem risiiv Jesus laik wan king 
(Matthew 21.1-11; Luke 19.28-40; John 12.12-19) 


1 1 1Wen Jesus ahn ihn disaipl dem get nier Jerusalem, dehn 

wende paas chruu di toun dem weh niem Bethphage ahn 
Bethany, nier Olives Mountin. Den Jesus sen two a ihn disaipl heda 
im. 2Ahn ihn tel dem, “Unu golang iina di toun heda unu. Wen unu 
get deh, unu gwain fain wan kuolt tai op, weh nonbady neva raid 
yet. Luus ih weh ahn bring ih yah fi mi. 3Ahn if enybady aks unu, 
‘Wai unu deh du dis?’ tel im seh, ‘Di Laad niid ih, ahn ihn gwain sen 
ih bak siem taim afta ihn don.” 





r 10.47 Nuotis seh: Jesus dah wehn wan a di disendant a di fiemos King David, so 
dehn kaal im ‘Son a David. 

4So dehn gaan ahn fain di kuolt bai di saida di ruod tai pan wan 
hous duo. Ahn wen dehn wende luus im, 5som pipl weh wende roun 
deh aks dem, “Ey! Dah weh unu deh let go di kuolt fa?” 

6Ahn di disaipl dem ansa jos how Jesus tel dem. So di pipl mek dem 
gaan wid ih. 7Wen dehn ker di kuolt tu Jesus, di disaipl dem chruo 
som a dehn kuot pan di animal bak ahn Jesus get'op pan ih. 8Afta dat, 
plenty pipl weh wende mongs di kroud tek aaf dehn kuot ahn spred ih 
pahn di ruod fronta Jesus. Ahn som a dem chruo dong som paam liif 
fronta him tu, weh dehn wehn kot dong aafa di trii dem, weh wende 
nier iina di bush. 9Ahn di pipl dem weh wende heda him, ahn dem 
weh wende fala bihain, staat baal out, “Huzaana! Priez di Laad! God 
bles di wan weh kom iina di niem a di Laad! 10God bles fi wi faada‘ 
David Kingdom weh deh kom! Huzaana! Priez di Laad iina hevn!” 

11Wen ihn get dah Jerusalem, Jesus gaan striet iina di Templ ahn 
luk roun pan evryting. Ahn, bikaaz ih wehn liet aredy, ihn gaan bak 
dah Bethany wid ihn twelve disaipl. 


Di fig trii weh neva bier notn 
(Matthew 21.18,19) 


12Neks die iina di maanin wen dehn wende kom bak fahn Bethany, 
Jesus get hongry. 13Ahn ihn si wan fig trii fahn foor ful a liif. So ihn 
gaan op tu ih fi si if ihn kuda fain eny fig pan ih fi iit. Bot wen ihn 
gaan, ihn ongl fain liif, bikaaz dah neva fig taim yet. 14So Jesus tel 
di trii, “Nonbady no gwain iebl fi iit fig aafa yu agen.” 

Ahn ihn disaipl dem hier weh ihn seh. 


Jesus ron di pipl dem weh mek mony outa di Templ 
(Matthew 21.12-17; Luke 19.45-48; John 2.13-22) 


15Wen dehn get dah Jerusalem, Jesus gaan iina di Templ ahn staat 
ron out aal di pipl weh wende iin dehso, deh sel ahn deh bai. Ahn ihn 
ton uova aal di tiebl fi di pipl dem weh wende chienj mony, ahn di 
bench a di pipl dem weh wende sel dov. 16Ahn ihn neva lou nonbady 
fi yuuz di Templ laik wan shaat kot fi bak dehn luod chruu. 17Den 
Jesus tiich di pipl seh, “Ih rait dong iina di skriptyo seh, ‘Mai hous 
fi bii wan plies fi prie fi aal di pipl dem uova di worl, bot unu ton ih 
iina wan tiifin bizniz plies!” 





411.10 Or di vors kuda seh: “God bles fi wi ansesta David...” 

18Wen di chiif priis ahn di tiicha a di Laa dem hier dis, dehn staat 
luk wan wie fi kil Jesus. Bot dehn wehn fried fi him, bikaaz di huol 
kroud wehn uova glad fi hier aal weh Jesus wende tiich. 

19Liet iina di iivnin wen ih niely daak, Jesus ahn ihn disaipl dehn 
lef di sity. 


Wat wi laan fahn di fig trii lesn 
(Matthew 21.20-22) 


20Di neks maanin, wehn Jesus ahn ihn disaipl dehn wende waak 
lang di ruod, dehn si seh di fig trii wehn don jrai op fahn di ruut. 
21Peter rimemba weh Jesus wehn seh tu di trii ahn ihn seh, “Tiicha, 
luk deh! Di fig trii, weh yu kos, don jrai op aredy!” 

22 Jesus ansa dem ahn seh, “Gat fiet iina God! 23Hier dis chruut 
weh Ah deh tel unu: If enywan a unu tel dis mountin fi get'op ahn 
go chruo ihself iina di sii, ahn ihn no dout seh ih gwain hapm, bot 
biliiv so, ih riily gwain hapm. 24Fi dis siem riisn, Ah deh tel unu: 
Wen unu prie ahn aks fi somting, biliiv seh unu get ih aredy, ahn unu 
gwain get enyting weh unu aks fa. 25Ahn eny taim unu deh prie, unu 
fi paadn fos enybady weh du unu somting rang, ahn den unu Faada 
iina hevn gwain paadn fi unu sin. 26Bot, if unu no paadn dem weh du 
unu rang, unu Faada iina hevn no gwain paadn fi unu sin dem niida.” 


Som rilijos liida kwestyan Jesus atarity 
(Matthew 21.23-27; Luke 20.1-8) 


27Wen Jesus ahn ihn disaipl dem get bak dah Jerusalem, ahn wen 
Jesus wende waak lang iina di Templ, di chiif priis, ahn di tiicha a di 
Laa, ahn di uolda Jewish rilijos liida dem kom op tu im, 28ahn staat 
aks im, “Huu gi yo di atarity fi du demya tingz? Huu gi yo di rait?” 

29So Jesus ansa dem, “Ah gwain aks unu wan kwestyan tu. If unu 
ansa it fi mi, Ah wi tel unu dah huu gi mi di rait fi du demya tingz. 30Tel 
mi now: weh John get di rait fi baptaiz pipl? Fahn God or fahn man?” 

31So dehn staat taak op mongs demself ahn seh, “If wi seh, ‘Dah 
God gi'im, ihn gwain seh tu wi, ‘Den wai unu neva biliiv John mesij?’ 
32Bot if wi seh, ‘Dah wehn man, wi fried fi weh di pipl dem wi du wi, 
bikaaz aal di pipl wehn gat John laik wan chruu prafit.” 33So dehn 
ansa Jesus ahn seh, “Wii no nuo dah huu gi'im it.” 

So Jesus tel dem seh, “Wel, Ah no gwain tel unu niida dah huu gi 
mi di rait fi du demya tingz.” 

Di parabl bout di wikid renta dem 
(Matthew 21.33-46; Luke 20.9-19) 


1 2 1 Den Jesus staat yuuz parabl fi taak tu di pipl dem. Ihn seh, “Wan 
taim wan man wehn plaant griep iina ihn grong. Den ihn fens ih 
op ahn dig wan huol iina wan big rak, weh paat dehn skriiz out di griep 
juus, ahn ihn bil wan wach-hous. Den ihn rent'ih out tu som pipl ahn gaan 
weh dah wan nada kontry. 2Wen dah wentaim fi pik griep, di uona sen 
wan a ihn saavant fi kalek ihn shier a di griep fahn wat di renta wehn pik 
aaf. 3Bot di pipl dem weh wehn rent di grong grab di saavant, biit'im op, 
ahn sen im bak bitout notn. 4Den di uona sen wan nada saavant, ahn dehn 
bos ihn hed ahn mek im paas shiem. 5Den di uona sen wan nada saavant, 
ahn dehn kilim. Ahn dehn du plenty muo a dem laik so, dehn biit'op som 
ahn dehn kil di res. ©Di ongli'is wan weh wehn lef fi sen dah wehn di uona 
ongl son, weh ihn lov. Ihn seh, ‘If Ah sen mi son, Ah shuor seh dehn gwain 
rispek him.’ 7 Bot wen di pipl dem weh rent di grong si di man son deh kom, 
dehn seh tu wan anada, ‘Dah him gwain bii di uona a aal weh ihn pupa gat. 
Kom, mek wi kil'im, ahn den wi kyan stie wid evryting weh him fi get!’ 8So 
dehn grab di man son ahn kil'im ded, ahn dash ihn bady outa di grong.” 
9Ahn den Jesus aks, “So, wat unu tink di uona a di grong weh gi 
griep gwain du dem, wen ihn hier weh hapm? Ah tel unu: Ihn gwain 
kom ahn kil demde man ahn rent di grong tu som ada pipl. 10 Unu 
neva riid di skriptyo yet, weh seh: 
‘Di brik weh di bilda dem 
neva waahn yuuz, 
kom fi bii di muos impuotant 
outa aala dem! 
11 Dis dah weh di Laad wehn du, 
ahn ih dah wan wandaful ting fi siih hapm!” 
12Den di Jewish rilijos liida dem waahn grab Jesus fi put'im iina 
jiel, bikaaz dehn wehn nuo seh Jesus wende taak bout dem iina di 
parabl. Bot dehn kudn du'ih, bikaaz dehn wehn fried fi di paila pipl 
weh wehn dedeh. So, dehn lef im ahn gaan dehn wie. 


Som rilijos liida trai fi trik Jesus 
(Matthew 22.15-22; Luke 20.20-26) 


13Aftawod dehn sen som Pharisee pipl ahn som a King Herod 
falowa fi trai kech im iina somting weh ihn wende seh. 14Ahn dehn 

tel im, “Tiicha, wi nuo seh yu tel di chruut aal di taim, ahn yu no 
wory bout wat pipl gwain seh. Yu no pie main pan dehn kandishan, 
bot yo tiich God wie bitout non lai. So tel wi: Ih deh gens fi wi Laa 
or no, fi pie taks tu Caesar, di Roman Empara?” 

15Bot Jesus wehn nuo wat dehn wehn op tu, ahn ihn seh tu dem, 
“Wai unu waahn trap mi? Unu bring wan silva chienj yah; mek Ah si'it.” 

16Wen dehn bring ih tu him, ihn aks, “Dah fi huu fies ahn niem 
deh pahn dis mony?” 

Dehn ansa, “Caesar!” 

17 So Jesus seh, “Wel, unu gi Caesar weh dah fi him, ahn unu gi 
God weh dah fi him tu!” 

Ahn dehn wehn uova sopraiz how ihn ansa dem. 


Som pipl aks Jesus bout laif afta det iivn duo dehn no biliiv dat 
(Matthew 22.23-33; Luke 20.27-40) 


18Den som Sadducee pipl —weh wende seh non ded kyan liv agen— 
kom tu Jesus ahn aks im, 19“Tiicha, Moses wehn rait iina ihn Laa seh, 
‘If wan man ded ahn neva gat non pikniny wid ihn waif, di ded man 
breda fi marid tu di waif weh ihn ded lef, ahn gat pikniny wid im fi 
di pikniny ker di ded man siem taikl' 20Wel, wan taim dehn wehn 
gat seven breda iina wan famaly, ahn di uolda wan get marid, bot ihn 
ded ahn neva gat non pikniny wid ihn waif. 21Den di sekant breda 
marid tu di siem uman ahn ihn ded tu, ahn neva gat non pikniny 
wid im. Di siem ting hapm tu di third breda. 22Wan afta di ada di 
siem ting hapm tu di res a aal di breda dem. Evry wan marid di siem 
uman ahn ded, ahn neva lef non pikniny. Tu di laas, di uman ded tu. 
23So tel wi now: lina di die a rezorekshan, wen aala dem kom bak 
fahn di ded, fi wish wan a dem waif di uman gwain bii, bikaaz ihn 
dah wehn aala dem waif?” 

24 Jesus ansa seh, “Unu rang, ahn unu nuo wai? Unu niida andastan 
di skriptyo nar God powa. 25Bikaaz iina daty taim wen pipl gwain 
riez bak fahn di ded, nonbady no marid tu nonbady, bikaaz evrybady 
gwain bii laik di ienjel dem iina hevn. 26Now, bout weda pipl kom 
bak tu laif or nat, unu neva riid iina Moses buk weh paat ih taak 
bout di bush weh wende bon? God tel Moses seh, Ai dah Abraham 
God, fi Isaac God, ahn Jacob God tu. 27So wi kyan si seh God dah 
no di God fi di ded dem; ihn dah God fi dem weh deh liv! So, unu 
Sadducee pipl, unu riily rang.” 

Moses muos impuotant Laa 
(Matthew 22.34-40; Luke 10.25-28) 


28Den wan a di tiicha a di Laa, weh hier di huol kanvistieshan ahn 
laik di wie Jesus ansa di Sadducee pipl dem, kom op tu Jesus ahn 
aks, “Wish wan a Moses Laa dah di muos impuotant outa aala dem?” 

29 Jesus ansa, “Di wan weh seh, ‘Israel pipl, unu lisn! Di Laad dah 
fi wi God, ahn him dah di uongli'is God weh deh. 30Ahn unu fi lov 
im wid aal unu haat, wid aal unu suol, wid aal unu main, ahn wid 
aal unu strent.’ 31 Di wan afta dat dah: “Unu fi lov unu nieba dem laik 
how unu lov unuself.” Non ada Laa muo impuotant an demya two.” 

32 Den di tiicha a di Laa tel Jesus, “Yu rait, Tiicha, dah chruut weh 
yu seh. Di Laad dah God, ahn him dah di uongli'is wan. 33Ahn wi 
mos lov im wid aal wi haat, wid aal wi main, wid aal wi suol, ahn 
wid aal wi strent; ahn wi mos lov wi nieba dem laik wi lov wiself. Ih 
muo impuotant fi obie demya two Laa an fi sakrifais animal fi God 
pan di alta.” 

34Wen Jesus nuotis how dis man wehn waiz wen ihn ansa, ihn tel 
im, “Yu no deh faar fahn God Kingdom.” Ahn afta dat nonbady els 
kom trai'im out wid wan nada kwestyan. 


Jesus taak bout wan a King David disendans 
(Matthew 22.41-46; Luke 20.41-44) 


35Wail Jesus wende tiich iina di Templ, ihn aks wan nada kwestyan, 
“How di tiicha a di Laa dem seh, “Di Mesaya gwain bii sombady weh 
kom fahn di siem famaly weh King David wehn kom fram?' 36Dah 
bikaaz di Holy Spirit mek David seh, 
“God tel mai Laad: 
Sidong dah mi rait said, 
til Ah put yo enemy dem 
aanda yo fut.’ 
37“So, if David kaal di Mesaya ihn Laad, how ihn gwain bii David 
disendans tu?” Ahn di big kroud hier Jesus ahn get glad. 


Jesus waan di pipl bout dem weh tiich di Laa 
(Matthew 23.1-28; Luke 20.45-47) 


38 Wail Jesus wende tiich dem, ihn seh, “Wach out fi di tiicha a di 
Laa dem, weh laik waak roun iina dehn lang goun, ahn mek evrybady 

hiel dem op wid rispek iina di maakit plies dem. 39Dehn lov fi sidong 
iina di muos impuotant siit dem iina di sinigag, ahn get di bes plies 
iina di paaty dem. 49Dehn sniikin, ahn dehn laik tek uova di hous 
a di puor uman dem weh dehn hozban ded, bikaaz demde uman no 
gat non wie fi difen demself. Bot stil dehn ton roun ahn waahn shuo 
aaf wid lang prayaz. Ah deh tel unu seh: Fi dehn ponishment gwain 
bii wosa an fi enybady els.” 


Di aafrin weh wan wido gi 
(Luke 21.1-4) 


41 Den Jesus sidong nier di aafrin baks iina di Templ ahn ihn wach 
di pipl dem deh drap iin dehn aafrin. Plenty a di rich pipl dem drap 
iin plenty mony. 42Den wan puor uman weh dah wehn wido kom 
ahn drap iin two likl chienj mony, weh wehn haaly wot notn ataal. 
43 Jesus kaal ihn disaipl dem ahn tel dem, “Ah deh tel unu di chruut: 
dis puor uman weh no gat non hozban put muo iina di aafrin baks 
an aal di ada pipl weh drap iin dehn aafrin. 44Yo si, aala dem gi outa 
weh dehn no niid, bot dis uman gi aal weh ihn wehn gat fi liv aafa.” 


Jesus taak bout di Templ weh dehn gwain brok dong 
(Matthew 24.1,2; Luke 21.5,6) 


1 3 1Wen Jesus wende lef di Templ, wan a ihn disaipl seh, “Tiicha, 

luk pan demya bildin; how dem prity wid dehn uova big brik!” 

2 Jesus ansa ahn seh, “Unu si aal demya big bildin? Non a dem no 

gwain lef deh stan op, nat iivn wan brik pan tapa wan anada, weh 
dehn no gwain chruo dong.” 


Di trobl weh deh kom 
(Matthew 24.3-14; Luke 21.7-19) 


3Lieta, az Jesus wende sidong him wan op pahn Olives Mountin, 
uova di neks saida di Templ, Peter, James, John, ahn Andrew kom 
taak wid im iina praivit. 4Ahn dehn seh, “Tel wi, wentaim demya 
tingz gwain hapm, ahn wish sain wi gwain si fos so wi kyan nuo seh 
aal dis gwain suun staat?” 

5Den Jesus staat ansa dem seh, “Unu wach out, ahn no mek nonbady 
fuul unu op, 6bikaaz plenty pipl gwain kom deh yuuz mai niem deh 
seh, Ai dah di Mesaya!' Ahn dehn gwain fuul'op plenty a unu. 7Wen 
unu hier dehn taak bout plenty waar ahn rayat, no get fraitn, bikaaz 

aal demya tingz gwain hafy hapm fos, bot dat no miin seh dat dah di 
en yet. 8Di kontry dem gwain fait gens wan anada, ahn di kingdom 
dem gwain fait gens wan anada tu. Iina plenty difarent plies di ort 
gwain shiek, ahn di pipl dem gwain paas hongry. Aal demya tingz 
dah jos di biginin a plenty sofarin, laik di pien wan uman weh deh 
briid get jos bifuor ihn gat ihn pikniny. 

9“Unu self mos wach out. Dehn gwain grab unu ahn ker unu dah 
di Kongsl dem. Ahn dehn gwain biit unu op iina di sinigag dem sieka 
mi, ahn unu gwain hafy gi akount a weh unu biliiv fronta di govana 
ahn king dem. 10Ahn bifuor aal dis hapm, aal di pipl dem mos hier 
di gud nyuuz fos. 11Bot wen dehn grab unu ahn ker unu dah di joj, 
unu no fi fret bout weh unu gwain seh fi difen unuself. Wen di taim 
kom fi unu taak, seh wat di Laad put iina unu main fi seh, bikaaz 
di wod dem weh unu gwain seh dah no fi unu wod, bot fi di Holy 
Spirit. 12Wan breda gwain gi uova ihn uon breda fi dehn kilim, ahn 
di pupa dem gwain gi uova dehn pikniny fi dehn kil dem, ahn di 
pikniny dem gwain get gens dehn pierans fi dehn kil dem tu. 13Ahn 
evrybady gwain hiet unu sieka unu chros ahn fala mii. Bot enywan 
a unu, weh kiip ihn fiet tu di en, gwain get siev. 


Jesus tiich bout di Teribl Ting weh gwain hapm 
(Matthew 24.15-28; Luke 21.20-24) 


14“Ahn unu gwain si di Uova Teribl Ting deh stan op iina di Holy 
Plies weh ih no bilang. So wen unu si dis hapm —mek di wan weh 
deh riid dis leta andastan dis— aala dem weh liv dah Judea lan fi 
hory, go op pan di mountin dem. 15Di man weh deh pan ihn hous 
tap no fi luuz taim deh kom dong fi tek out enyting weh deh iina di 
hous, 16ahn di wan weh deh work iina ihn grong, no fi go bak huom 
fi get ihn kluoz dem, bot ihn mos ron striet op pan di mountin tu. 
17How haad ih gwain bii iina demde diez fi di uman dem weh deh 
briid, ahn demde weh gat dehn likl bieby iina han! 18Prie tu God fi 
demya tingz no hapm iina kuol taim, 19bikaaz iina daty taim plenty 
sofarin gwain deh, di kain a sofarin weh neva hapm sins God kriyiet 
di worl til now; ahn notn no gwain bii laik dis aftawod. 20Ahn if di 
Laad neva shaatn op demya diez, nonbady wuda get siev, bot jos sieka 
dem weh God wehn chuuz, ihn gwain shaatn di taim. 

21 “Den if enybady tel unu iina daty taim: ‘Unu luk yah!’ or, ‘Unu luk 
deh! Dis dah Christ, di Mesaya!’ unu no biliiv dem. 22Bikaaz plenty 

faals Christ ahn faals prafit gwain kom op. Ahn dehn gwain trai trik 
di pipl deh shuo dem som big mirakl ahn wandaz tu. Dehn gwain 
iivn trai trik di pipl weh God don chuuz, if dehn kyan fuul dem tu. 
23So unu wach out! Memba, Ah don tel unu evryting bifuor ih hapm. 


Wat gwain hapm wen Jesus, di Son a Man, kom bak pan ort 
(Matthew 24.29-31; Luke 21.25-28) 


24“Den afta dis taim a sofarin kom tu di en, di son gwain get daak 
ahn di muun no gwain shain niida. 25Ahn di staar dem gwain faal 
dong fahn op iina di ier; aal di powa dem fahn iina hevn gwain get 
shiek op. 26Den evrybady gwain si di Son a Man deh kom bak iina 
di kloud dem wid plenty powa ahn gluory. 27Ahn den, ihn gwain 
sen out ihn ienjel dem tu di four kaana a di ort fi gyada tugeda dem 
weh God don chuuz fahn aal uova di worl, fahn wan en tu di ada en." 


Dis dah how wi gwain nuo seh di taim deh nier 
(Matthew 24.32-35; Luke 21.29-33) 


28“Unu laan wan lesn aafa di fig trii: wen di lim dem staat put out 
liif, unu nuo seh drai weda deh nier. 29Rait so, wen unu si aal demya 
tingz weh Ah tel unu bout staat hapm, unu wi nuo seh di taim deh 
nier, ahn ih gwain staat kwika an weh unu tink.‘ 30Hier dis chruut 
weh Ah deh tel unu: Aal demya tingz gwain hapm bifuor di pipl weh 
deh liv iina daty taim ded. 31 Disya hevn ahn ort gwain don weh wid, 
bot aal weh Ai deh tel unu gwain kantinyo fareva. 


Nonbady no nuo di die nar di taim wen Jesus deh kom bak 
(Matthew 24.36-44: Luke 17.26-36) 


32“Bot nonbady no nuo di die, nar di taim a di die wen di Son a 
Man gwain kom bak; nat iivn di ienjel dem iina hevn, nar di Son, bot 
ongl God di Faada nuo dat. 33So unu pripier ahn pie atenshan, bikaaz 
unu no nuo wish die Ah deh kom bak. 34Ih gwain bii laik wan man 
weh gwain dah wan foor kontry ahn lef ihn saavant dem fi main ihn 
hous. Ihn lef work fi evry wan a dem ahn ihn tel ihn wachman fi 





"13.27 Di ekzak wod dem dah: “Den ihn gwain sen out di ienjel dem ahn gyada 
ihn elek fahn di four win, fahn di en dem a di ort tu di en dem a hevn.” s13.29 
Di ekzak wod dem dah: “...unu wi nuo seh ih deh nier; ih deh rait outsaid di giet 
dem.” 

wach gud. 35So, unu beta kiip unu ai uopm, bikaaz unu no nuo wen 
di uona a di hous deh kom bak. Ih maita bii iina di iivnin or migl 
nait or bifuor die or afta di son kom op. 36If unu no nuo wen ihn deh 
kom, mek shuor seh ihn no fain unu deh sliip laik sombady weh no 
pripier. 37So wat Ah tel unu, Ah tel evrybady els: Kiip deh wach!” 


Di Jewish liida dem plan fi kil Jesus 
(Matthew 26.1-5; Luke 22.1,2; John 11.45-53) 


1 4 1Dah wehn jos two diez bifuor di Jewish selibrieshan a di 

Paasuova ahn di Onlevn Bred.‘ Ahn ih hapm seh di chiif 
priis ahn di tiicha a di Laa dem wende trai fain som kain a wie fi 
grab Jesus bitout di pipl dehn nuo, ahn den, kil'im. 2So dehn tel wan 
anada, “Wi kyaahn du dis wail di selibrieshan gwain aan, fi di pipl 
dem no mek wan big prablem outa ih.” 


Wan uman put porfyuum pahn Jesus 
(Matthew 26.6-13; John 12.1-8) 


3Now wail Jesus wehn deh dah Bethany toun iina Simon di Lepa 
hous, az dehn wende sidong roun di tiebl deh iit, wan uman kom iin 
wid wan alabasta bakl ful a wan uova dier swiit aintment weh mek 
outa somting kaal “naard” Di uman brok uopm di bakl ahn puor ih 
out pan Jesus hed. 4Den som pipl weh wehn dedeh, get beks aafa wat 
hapm, ahn seh, “Wat a wies! Wai dis uman wuda wies dis dier aintment 
iina dat kain a wie? 5Wi shuor seh wi kuda sel dis porfyuum fi wan 
paila mony —muo an three hundred denarii'— ahn den gi di puor pipl 
dem di mony weh wi get aafa it!” Ahn dehn kritisaiz di uman fi dat. 

6Bot Jesus seh, “Unu let luon di uman! Wai unu deh moles im fa? 
Ihn jos don du somting gud fi mii. 7Bikaaz unu gwain gat di puor 
pipl dem roun unu aal di taim, ahn eny taim unu waahn, unu kyan 
help dem. Bot unu no gwain gat mii aal di taim. 8Dis uman du wat 
ihn kuda du. Ihn puor aintment pan mai bady bifuor taim fi pripier 
ih fi wen dehn ber mi. 9Ah deh tel unu di chruut: enywie iina di huol 
worl weh dehn priich di gud nyuuz, di pipl dem gwain memba dis 
uman ahn taak bout wat ihn wehn du.” 





t14.1 Nuotis seh: Di Onlevn Bred selibrieshan dah wan spreshal fiis die wen dehn 
iit bred weh mek bitout iis. “14.5 Nuotis seh: three hundred denarii wot bout 
twelve mons piement fi wan man, wan paila mony iina demde diez. 

Judas deh baagin fi sel out Jesus 
(Matthew 26.14-16; Luke 22. 3-6) 


10Den Judas Iscariot —huu dah wehn wan outa di twelve disaipl 
dem— gaan tu di chiif priis dem fi mek wan baagin fi sel out Jesus. 
11Wen dehn hier wat Judas seh, dehn wehn uova glad ahn pramis fi 
giim mony. So Judas staat luk wan chaans fi dehn kuda grab Jesus. 


Jesus ahn ihn disaipl dem pripier fi di Paasuova Sopa 
(Matthew 26.17-25; Luke 22.7-14,21-23; John 13.21-30) 


12Now pan di fos die a di fiis wen dehn sakrifais wan lam fi dehn 
iit wid bred bitout iis, Jesus disaipl dem aks im, “Weh paat yu waahn 
wi fi go ahn fiks op, so yo kyan iit di Paasuova sopa?” 

13 Ahn Jesus sen two a dem out. Bot bifuor dem gaan, ihn seh, “Unu 
golang iina di sity, ahn unu gwain bok'op wid wan man weh deh ker 
wan mog a waata. Unu fala im 14tu di hous weh ihn go iina, ahn tel 
di uona a di hous seh, ‘Di Tiicha sen wi fi aks yo weh di ges ruum 
deh, weh ihn fi iit di Paasuova sopa wid ihn disaipl dem?’ 15Den di 
man gwain shuo unu wan big ruum opstiez weh redy. Dah rait dehso 
unu gwain pripier aal di tingz weh wi gwain iit.” 

16So di disaipl dem gaan dah di sity ahn fain evryting jos laik how 
Jesus wehn seh. So dehn get di Paasuova sopa redy. 

17Wen di son gaan dong iina di iivnin, Jesus ahn ihn twelve disaipl 
get dah di plies weh di opa-ruum wehn deh. 18Ahn wail dehn wende 
iit roun di tiebl, Jesus seh, “Ah deh tel unu di chruut: Wan a unu 
gwain sel mi out; wan a unu weh deh iit wid mi gwain du'ih.” 

19Di disaipl dem wehn fiil uova bad wen dehn hier dis, so evry wan 
a dem seh tu Jesus, “Tiicha, dah no mii, no chruut?” 

20 Jesus ansa, “Ih gwain bii wan outa di twelve a unu, di siem wan 
weh deh dip ihn bred iina di pat wid mi. 21Ih rait dong seh di Sona 
Man hafy ded, so ih hafy hapm. Bot how bad ih gwain bii fi di man 
weh sel'im out. Ih wuda beta fi dis man, if ihn neva baan ataal!” 


Di Laas Sopa 
(Matthew 26.26-30; Luke 22.14-20; John 13.1-35) 


22 Ahn az dehn wende iit, Jesus tek op wan bred, ahn bles ih. Den 
brok ih iina piisiz, ahn gi'it tu ihn disaipl dem ahn seh, “Unu tek dis 
ahn iit'it. Dis dah mi bady.” 

23Den ihn tek op wan kop a wain ahn gi God tanks fi ih. Den ihn 
gi'it tu ihn disaipl dem, ahn aala dem drink wan bai wan outa ih. 
24Ahn Jesus seh, “Dis dah fi mi blod weh gwain ron fi plenty pipl, 
mi blod weh gwain mek wan nyuu agriiment bitwiin God ahn ihn 
pipl dem. 25 Hier dis chruut weh Ah deh tel unu: Ah no gwain drink 
no muo wain til di die wen Ah drink nyuu wain iina God Kingdom.” 

26Den dehn sing wan hims, ahn aftawod dehn gaan op pan Olives 
Mountin. 


Jesus seh Simon Peter gwain seh ihn no nuo im 
(Matthew 26.31-35; Luke 22.31-34; John 13.36-38) 


27Wen dehn get deh, Jesus tel ihn disaipl dem, “Aala unu gwain 
ron lef mi, jos how ih rait dong seh, ‘Ah gwain straik di shepad, ahn 
aal di shiip dem gwain skyata weh.’ 28Ahn afta Ah kom bak fahn 
mongs di ded dem, Ah gwain dah Galilee lan heda unu.” 

29Bot Peter seh, “Tiicha, Ah no gwain lef yo iivn if evrybady els du'ih!” 

30 Jesus seh tu im, “Ah deh tel yo di chruut, Peter: Tudie, dis siem 
nait yah, bifuo di ruusta kruo two taim, yu gwain tel lai three taim 
seh yu no nuo mi ataal.” 

31Bot Peter insis ahn seh tu Jesus, “Nuo sah, nat iivn if Ah hafy 
ded wid yo, Ah no gwain seh Ah no nuo yo!” Ahn di res a di disaipl 
dem seh di siem ting. 


Jesus prie iina Gethsemane Gyaadin 
(Matthew 26.36-46; Luke 22.39-46) 


32Den dehn gaan dah wan plies weh dehn kaal Gethsemane ahn 
Jesus tel ihn disaipl dem, “Unu sidong rait yah, wail Ah go prie.” 
33 Ahn ihn ker Peter, James ahn John wid im, ahn ihn staat fiil uova 
sad, ahn plenty tingz wende iina ihn main. 34Ahn Jesus tel dem, “Di 
sadnis weh Ah fiil rait now so big Ah fiil laik ih gwain kil mi. Unu 
wiet rait yahso, ahn no drap asliip.” 

35Den Jesus gaan likl forda ahed fahn weh dehn deh, ahn ihn drap 
dong pahn ihn fies ahn staat prie seh, if ih wehn posibl fi im no go 
chruu dis taim a sofarin. 36Ihn seh, “Faada, Oh mai Faada! Yu kyan 
du evryting; pliiz tek weh disya kop a sofarin fahn mi. Stil yet, dah 
no weh Ai waahn, dah weh yuu waahn Ah gwain du.” 

37 Den Jesus kom bak ahn fain di disaipl dem deh sliip, so ihn seh 
tu Peter, “Simon, yu deh sliip aredy? Yu miin seh yu kudn stie wiek 

wid mi fi nat iivn wan owa?” 38Ahn ihn tel dem, “Aala unu hafy stie 
wiek ahn prie fi di devl no temp unu ahn mek unu sin, bikaaz iivn if 
unu spirit wilin, unu bady wiik.” 

39Ahn Jesus gaan bak agen ahn prie, deh seh di siem ting. 40Ahn 
wen ihn kom bak, ihn fain ihn disaipl dem deh sliip agen; dehn kudn 
kiip dehn ai uopm ataal, ahn dehn neva nuo wat fi tel im. 

41 Wen Jesus kom bak di third taim, ihn tel dem, “Unu stil yet deh 
sliip ahn res? Dat nof man; ih don hapm aredy. Luk yah! Di taim kom 
now fi di Son a Man get han uova tu di sinful pipl dem fi dehn du 
weh dehn waahn du wid im. 42Unu get'op; mek wi go! Luk deh; si di 
man weh sel mi out, deh kom deh.” 


Dehn grab Jesus 
(Matthew 26.47-56; Luke 22.47-53; John 18. 3-11) 


43Wail Jesus wende taak, siem taim Judas —huu dah wehn wan 
a di twelve disaipl— get deh. Ahn wan paila pipl wid suod ahn big 
stik wende wid im, bikaaz di chiif priis, di tiicha a di Laa, ahn di 
uolda Jewish rilijos liida dehn wehn sen dem. 44Now, di man weh 
sel out Jesus wehn don tel dem seh, “Di siem man weh Ah gwain kis 
dah di wan weh unu deh luk fa, so unu grab im, ahn mek shuor im 
no get weh.” 

45So Judas waak rait op tu Jesus ahn hiel im, “Tiicha!” ahn ihn 
giim wan kis. 46 Ahn di man dem grab Jesus ahn mek fi ker'im weh. 
47Bot wan a di disaipl weh wehn dedeh, haal out ihn suod, weh ihn 
wehn gat, chap di Hai Priis saavant ahn kot aaf ihn iez. 48Den Jesus 
aks dem, “Wai unu kom out yah wid suod ahn big stik fi grab mi laik 
Ai dah wan tiif, 49wen evry die Ah wende tiich unu iina di Templ, 
ahn stil yet unu neva grab mi? Bot wat hapm now dah weh di prafit 
wehn rait dong iina di skriptyo ahn ih mos hapm how ih seh.” 

50Den aal di disaipl dem lef im deh ahn ron gaan weh. 

51-52Wan yong man wende fala Jesus, weh wehn ongl gat aan wan 
piis a linin klaat uova ihn bady. Dehn mek fi grab im tu, bot dehn 
ongl get huol a di klaat, ahn ihn ron weh niekit. 


Di rilijos liida dem joj Jesus 
(Matthew 26.57-68; Luke 22.66-71; John 18.19-24) 


53Den dehn ker Jesus dah di Hai Priis hous weh paat aala di chiif 
priis, ahn di tiicha a di Laa, ahn di uolda Jewish rilijos liida dem wehn 

gyada op. 54Miinwail, Peter wende fala dem fahn foor ahn gaan iina 
di Hai Priis kuot yaad, ahn sidong mongs di Hai Priis gyaad dem, 
fi get waam fronta di faiya. 55Ahn iinsaid, di chiif priis dem ahn di 
huol Kongsl wende luk somting fi akyuuz Jesus aafa, so dehn kuda 
kandem im tu det. Bot dehn kudn fain notn ataal. 56Plenty wiknis 
gaan tel lai bout Jesus, bot aala dem stuory wehn difarent. 

57Den som man stan op ahn tel dis lai bout Jesus, ahn seh, 58“Wi 
hier dis man seh ihn gwain brok dong di Templ weh man mek, ahn 
afta three diez, ihn gwain bil bak wan weh man han no mek!” 59Ahn 
nat iivn dem kuda mek dehn stuory grii. 

60Den di Hai Priis stan op fronta aal di pipl dem ahn aks Jesus, 
“Weh hapm? Yu no gat notn fi seh bout wat demya man jos don seh 
bout yo?” 

61 Bot Jesus kiip ihn mout shet ahn neva seh notn. Den di Hai Priis 
kwestyan im agen ahn aks im, “Dah yuu dah di Mesaya, di Son a di 
Muos Hai God weh bles fareva?” 

62 Jesus ansa ahn seh, “Mii dah Him,” ahn unu gwain si di Son a Man 
deh sidong dah di plies a ana, weh deh dah di rait han saida di Aalmaity. 
Ahn unu gwain si'im deh kom bak dong iina di kloud fahn hevn.” 

63Wen ihn hier dis, di Hai Priis get so beks ihn tier uopm ihn kluoz 
ahn seh, “Wai wi stil niid muo wiknis? 64Luk unu jos don hier im 
disrispek God! So, wat unu disaid fi du wid dis man?” Ahn dehn vuot 
gens Jesus deh seh ihn gilty ahn ihn hafy ded. 

65Den som a dem staat spit pan Jesus, ahn dehn kova ihn ai wid 
klaat. Den dehn biit'im, ahn staat aks im, “Sins dehn seh yuu dah prafit, 
tel wi dah huu hit yo?” Ahn iivn di gyaad dem gaan ahn baks Jesus. 


Peter seh ihn no nuo Jesus 
(Matthew 26.69-75; Luke 22.54-62; John 18.15-18, 25-27) 


66 Ahn Peter stil wende dong stiez iina di Hai Priis kuot yaad, wen 
wan a di Hai Priis saavant gyal paas nier im. 67 Wen ihn si Peter fronta 
di faiya deh waam imself, ihn luk pan im ahn seh, “Yuu wende wid 
Jesus fahn Nazareth tu!” 

68Bot Peter seh, “No sah! Ah no nuo dah weh yu deh taak bout.” Den 
Peter waak aaf ahn gaan out saida di giet. Siem taim wan ruusta kruo. 





"14.62 Luk pahn John 8.24 & 28 weh paat Jesus refa tu imself az, “Mii dah Him,” 
weh dah wehn wan a God niem iina demde diez, “...di Wan weh Aalwiez Egzis.” 

69Den di saavant gyal si'im deh stan op deh, ahn ihn baal out ahn 
tel evrybady weh wende roun deh, “Dis man dah wan a dem tu!” 
70Bot Peter seh ihn wende tel lai. 

Den, likl lieta di pipl dem weh wende stan op dehso, seh tu Peter 
agen, “Wi shuor seh yo dah wan a dem, bikaaz yu taak laik yu kom 
fahn Galilee lan tu!” 

71Den Peter staat kos ahn tek uot deh seh, “Ah no nuo di man weh 
unu deh taak bout!” 

72 Az ihn don seh so, di ruusta kruo di sekant taim. Ahn Peter 
memba weh Jesus wehn tel im, “Bifuo di ruusta kruo two taim, yu 
gwain seh yu no nuo mi three taim.” Ahn Peter bos outa hala. 


Dehn ker Jesus fronta Pilate 
(Matthew 27.1,2,11-14; Luke 23.1-5; John 18.28-40) 


1 5 1Suun-suun iina di maanin di chiif priis dem miit'op wid di 
uolda Jewish rilijos liida, ahn di tiicha a di Laa dem, ahn di 

huol Jewish Kongsl ahn mek wan plan: dehn disaid fi tai op Jesus 
ahn ker'im uova tu Pilate. 2Ahn wen dehn get deh, Pilate aks Jesus, 
“Dah yuu dah di King fi di Jew pipl dem?” 

Ahn Jesus ansa im, “Dah yu yoself deh seh Ai dah him.”” 

3Den di chiif priis dem bliem Jesus fi plenty tingz. 4So Pilate aks 
im agen, “Yu no gwain ansa? Si ho moch tingz dem deh bliem yu fa!” 

5Bot Jesus stil neva seh notn, ahn Pilate get sopraiz ahn wanda 
wai Jesus neva deh ansa. 


Pilate kandem Jesus fi ded 
(Matthew 27.15-26; Luke 23.13-25; John 19.1-15) 


6Iina demde diez iina di Paasuova selibrieshan, Pilate yuuztu lego 
wan a di Jewish prizna dem weh di pipl aks fa. 7 Now wan man niem 
Barabbas wende iina di jiel, bikaaz him ahn ihn gyang dem wehn 
morda som pipl, wen dehn wende trai fi tek uova di Roman govament. 
8So wan kroud kom op tu Pilate ahn staat beg'im fi du dem di fieva 
weh ihn du evry yier. 9Pilate aks dem seh, “Unu no waahn Ah le'go 
di King a di Jew dem fi unu?” 10Pilate seh dis bikaaz ihn wehn nuo 
seh di chiif priis dem wehn han Jesus uova fi ihn gi'im di det sentens 
sieka dehn wehn jalas a him. 





w15.2 Di ekzak wod dem dah: “Yu don seh so yoself.” 

11Bot di chiif priis dem wehn don stor'op di kroud fi Pilate le'go 
Barabbas fi dem insida Jesus. 12Den Pilate aks dem agen, “So weh 
Ah fi du wid di man weh unu kaal di King a di Jew dem?” 

13Dehn baal out, “Niel im op pan wan kraas!” 

14Pilate aks dem, “Wai? Dah wat ihn du bad, so unu waahn im 
fi ded?” Bot di pipl dem kiip deh seh haada ahn haada, “Niel im op 
pan wan kraas!” 

15So Pilate, jos fi du wat di kroud wehn waahn ihn fi du, ihn lego 
Barabbas fi dem, bot ihn aada ihn suoldya dem fi wap op Jesus, ahn 
get im redy fi kruusifai. 


Di suoldya dem mak Jesus 
(Matthew 27.27-31; John 19.2,3) 


16Den di govana suoldya dem ker Jesus iina di plies dehn kaal 
di Praetorium —di plies weh di govana ahn dem yuuztu liv— ahn 
dehn gyada op roun Jesus aala di Roman suoldya dem. 17 Dehn put 
aan wan lang porpl goun pan Jesus laik him dah wan ruula, ahn den 
dehn plat op wan kroun outa prikl ahn put'ih pan ihn hed. 18Den 
dehn staat mek juok aafa im, deh seh, “Liv fareva, Oh King fi di Jew 
pipl dem!” 19Dehn hit'im uova ihn hed wid wan stik, ahn spit op 
pahn im, ahn drap pan dehn nii deh ben dong fronta im. 20Ahn afta 
dehn don mak'im, dehn tek aaf di porpl goun aafa im, put bak aan 
di kluoz weh ihn wehn gat aan aredy, ahn tek'im out fi ker'im dah di 
plies weh dehn wehn gwain niel im op pan di kraas. 


Dehn niel op Jesus pan wan kraas 
(Matthew 27.32-44; Luke 23.26-43; John 19.16-27) 


21 Ahn pahn di wie, dehn bok'op wan man weh wende paas nier 
dem, niem Simon, di faada a Alexander ahn Rufus fahn Cyrene sity; 
ahn dehn fuos im fi bak Jesus kraas. 22Dehn ker Jesus tu wan plies 
weh dehn kaal Golgotha, weh miin ‘Hed Skol Plies.’ 23Dah di plies 
dehn aafa Jesus wain miks wid wan drogz fi pien weh niem ‘myrrh,’ 
bot ihn neva drink ih. 24Ahn di suoldya dem niel im op pan di kraas. 
Afta dis, fi shier op ihn kluoz mongs dehnself, dehn gyambl wid dais 
fi si huu wuda get wish piis. 25Dah wehn nine aklak iina di maanin 
wen dehn niel Jesus op pan di kraas. 26Ahn dehn put wan sain buod 
uova ihn hed weh seh weh dehn kil'im fa, weh wehn seh: ‘Di Jew 
pipl dehn King.’ 27Dah siem die two tiif wehn get niel op pahn two 

kraas saida Jesus tu; wan pahn ihn rait said ahn di nada wan pahn 
ihn lef said. 28 (Dis dah di wie di skriptyo kom chruu weh seh, “Ahn 
dehn wehn gwain kansida im laik wan kriminal tu.”] 

29 Ahn di pipl dem weh wehn stil deh paas dehso wende insolt Jesus, 
deh shiek dehn hed, ahn seh, “Dah yuu di siem man weh wehn gwain 
brok dong di Templ ahn bil'ih bak iina three diez? 30Wel den, if yuu 
so powaful, siev yo self ahn kom dong aafa di kraas no!” 

31 Jos so di chiif priis ahn di tiicha a di Laa dem mek juok aafa 
Jesus mongs dehnself, deh seh, “Ihn siev ada pipl, bot ihn kyaahn 
siev ihnself. 32Mek wi si dis so-kaal Mesaya, di King a Israel, kom 
dong aafa di kraas, ahn den wii gwain biliiv im!” 

Ahn dongtu di tiif dem weh wehn niel op saida im stil kos im op. 


Jesus ded 
(Matthew 27.45-56; Luke 23.44-49: John 19.27-37) 


33Dah wehn migl die now, wen daaknis kom uova di huol Ian fi three 
owaz. 34Den three aklak dah iivnin Jesus baal out haad ahn seh, “Eloi, 
Eloi, lema sabachthani!” weh miin, “Mi God, Mi God, wai yo abandon mi?” 

35Wen som a di pipl weh wende roun hier im, dehn seh, “Unu hier 
im! Ihn deh kaal'op pahn Elijah!” 36Ahn wan man ron gaan suok wan 
sponj iina wain viniga, put'ih pan wan lang stik, ahn lif ih op fronta 
Jesus mout fi ihn drink ih, ahn di man seh, “Wiet! Mek wi si if Elijah 
gwain kom fi tek'im dong aafa di kraas!” 

37 Den Jesus hala out haad, bluo fi di laas taim, ahn ded. 

38Az dis hapm, di kortn iina di Templ tier iina two fahn tap tu 
batam. 39Ahn wen di kyapm a di suoldya dem weh wende stan op 
fronta di kraas si how Jesus baal out ahn ded, ihn seh, “Dis man dah 
wehn God Son fi chruut!” 

40Ahn som uman weh wende dehso tu, deh wach fahn foor: mongs 
dem yo wehn gat Mary Magdalene, den di ada Mary weh dah wehn di 
yonga James ahn Joses muma, ahn den Salome tu. 41Dem tu wende fala 
Jesus wail ihn wende iina Galilee lan ahn dehn yuuztu help im. Ahn 
plenty ada uman wehn dedeh tu, weh wehn kom op tu Jerusalem wid im. 


Dehn ber Jesus 
(Matthew 27.57-61; Luke 23.50-56; John 19.38-42) 


42Den wen iivnin kom dong, di siem die wen dehn hafy mek 
preparieshan fi di Paasuova Sabat, 43 Joseph fahn Arimathea, wan 

a di impuotant memba a di Jewish Kongsl, huu wende huop fi God 
Kingdom kom kwik, gaan rait op tu Pilate bitout fried ahn aks im fi 
Jesus bady. 44Pilate wehn sopraiz fi hier seh Jesus wehn ded aredy. 
So ihn kaal di kyapm a di suoldya dem ahn aks im, “How lang sins 
Jesus ded?” 45Ahn afta ihn hier weh di kyapm seh, ihn tel Joseph 
seh ihn kuda tek Jesus bady. 46So Joseph bai wan linin klaat ahn tek 
dong di bady fahn aafa di kraas ahn rap'ih op iina di klaat ahn put 
Jesus bady iina wan tuum* weh wehn digout iina wan raky hil. Ahn 
afta ihn put'im iin deh, ihn ruol uova di duo wan uova big piis a rak 
fi shet'ih op. 47 Bot Mary Magdalene, ahn Mary, Joses muma, wende 
wach ahn dehn si weh paat dehn wehn put Jesus bady fi lidong iina it. 


Jesus deh liv agen! 
(Matthew 28.1-8; Luke 24.1-12; John 20.1-9) 


1 6 1Wen di Sabat die wehn don, Mary Magdalene, ahn Mary, James 
muma, ahn Salome bai som aintment weh smel swiit fi put pan 
Jesus bady. 2So pan di fos die a di wiik, suun-suun iina di maanin, az 
di son kom op, dehn gaan weh paat Jesus wehn ber. 3-4Ahn pan di wie 
dehn aks wan anada, “Huu gwain help wi muuv di big rak fahn di tuum 
huol?” Bot wen dehn luk op, dehn si seh di rak wehn don muuv aredy. 
5So dehn gaan iina di tuum weh dehn si wan yong man deh sidong 
pahn dehn rait said dres iina ful wait. Ahn dehn wehn fraitn tu det. 
6Di yong man tel dem, “Unu no fried! Ah nuo seh unu deh luk fi 
Jesus fahn Nazareth weh dehn niel op pahn di kraas. Ihn no deh 
yahso; ihn don riez op fahn mongs di ded! Unu luk deh; dis dah di 
plies weh dehn wehn put ihn bady, ahn ihn no dedeh no muo. 7Now 
unu go tel ihn disaipl dem, iivn Peter, seh ihn gwain dah Galilee lan 
heda unu, ahn unu gwain si'im dehso, jos laik how ihn wehn tel unu.” 
8So dehn rosh outa di tuum ahn ron gaan; dehn wehn so fraitn ahn uova 
sopraiz dehn wende trimbl. Ahn sieka dat, dehn neva tel nonbady notn. 


Jesus apier op pan Mary Magdalene 
(Matthew 28.9,10; John 20.10-18) 


9 [Afta Jesus kom bak tu laif, suun-suun iina di maanin a di fos die 
a di wiik, ihn apier op pan Mary Magdalene fos. Dis dah di uman weh 





x15.46 Nuotis seh: Wan tuum dah wan plies weh dehn bery pipl; dis no siem laik 
di griev wen dehn bery iina di ort. 


The First Five Books of the New Testament in Islander Creole English, Colombia 


127 Mark 16 


ihn wehn tek seven bad spirit outa aredy. 10Mary Magdalene gaan tel 
aala dem weh wende wid Jesus, weh wehn stil deh muon ahn hala. 
11Bot wen dehn hier im seh dat Jesus wehn kom bak tu laif, ahn seh 
shii iivn si'im ihnself, dehn neva biliiv im. 


Jesus apier op pan two disaipl 
(Luke 24.13-35) 


12 Aftawod, Jesus apier op pan two a dem iina wan nada wie wail 
dehn wen gwain outa di kontry. 13Den dehn gaan bak dah Jerusalem 
ahn tel di res a dem, bot dehn stil neva biliiv yet. 


Jesus apier op pan di eleven disaipl dem 
(Matthew 28.16-20; Luke 24.36-49; John 20.19-23; Acts 1.6-8) 


14Aftawod Jesus apier op pan di eleven a dem wail dehn wende iit. 
Ahn ihn kaal dehn atenshan, bikaaz dehn neva waahn biliiv dem weh 
wehn si'im laiv. 15Ihn tel aala dem, “Unu go chruu di huol worl ahn 
priich di gud nyuuz tu evrybady. 16Enybady weh biliiv ahn baptaiz 
gwain siev, ahn enybady weh no biliiv gwain get kandem. 17 Ahn 
di pipl weh biliiv gwain iebl fi du plenty mirakl weh shuo seh dehn 
priich God mesij: dehn gwain tek out bad spirit iina mai niem; dehn 
gwain taak iina som ada langwij, 18ahn if dehn pik op wan sniek, 
or drink paizn, dehn no gwain get damij, ahn dehn gwain put dehn 
han pan di sik ahn di sik gwain get beta.” 


Jesus get ker op iina hevn 
Luke 24.50-53; Acts 1.9-11) 


19Ahn afta di Laad Jesus don taak tu ihn disaipl dem, ihn get ker 
op iina hevn ahn den ihn sidong pahn God rait said. 20Ahn ihn disaipl 
dem gaan ahn priich evrywie, ahn di Laad wende work wid dem. 
Ihn shuo seh wat dehn wende priich dah wehn chruut, bikaaz ihn gi 
dem powa fi mek mirakl hapm.] 

DI GUD NYUUZ BOUT JESUS 
CHRIST 
WEH LUKE RAIT 


Weh disya Buk Taak Bout 


Di third buk iina di Nyuu Testament staat laik so: “Dier Mista Theophilus: 
Plenty pipl staat gyaada op aredy fi rait dong aal di tingz dem weh wehn 
hapm mongs wi...” So, fos wii andastan seh di Apasl Luke wehn rait tu 
wan person weh niem ‘Theophilus’ weh miin ‘wan man weh lov God’ 
—or ih kyan bii seh ihn wende rait tu aala wi weh waahn lov God. Den 
wi andastan seh plenty pipl iina demde diez, afta Jesus gaan bak op iina 
hevn, wende gyada informieshan bout di Wan weh God wehn sen fi siev 
ihn pipl dem. 

lina disya buk weh Luke rait wi gat wan nada Gaaspl stuory bout Jesus, 
bot dis taim fahn di wie wan Gentile dakta si'it. Ahn di Apasl Luke wehn 
rait laik wan dakta wid plenty atenshan tu aal di ditiel about Jesus laif: 
how ihn wehn baan, how ihn liv mongs ihn pipl dem, how ihn shuo ihn 
lov fi dem, how ihn hiil dehn siknis ahn how ihn waan dem bout God 
raat weh fi kom, bot how dehn kuda get siev tu. 

Som a di pipl risiiv ihn mesij ahn ih mek dem uova glad, bot yu wehn 
gat ada pipl tu weh neva waahn hier not'n bout'ih ataal, ahn dah dem 
weh put dehn hed tugeda fi fain wan wie fi kil'im. Di buk don wid Jesus 
det pan di kraas. Bot di stuory no don dehso. Jesus —weh liv wan porfek 
laif— riez bak op fahn di ded, kom bak ahn bles ihn disaipl dem. Den 
aftawod ihn get ker op iina hevn. 

Di Apasl Luke wehn shuo wi how Jesus dah di porfek ekzampl a wan 
laif weh wehn liv akadin tu God plan: wan pikniny weh wehn obie ihn 
pierans, ahn huu wehn smaat nof fi mek di Templ rilijos liida dem wanda 
ahn aks, “Dah huu son dis bwai?” Aftawod, wen ihn torn big man, ihn 
sorv di pipl dem deh priich di Gud Nyuuz tu dem, hiil dem weh wehn 
sik, ahn sofa plenty bitout komplien non taim ataal. Jesus Christ wehn 
nuo seh ih dah wehn ihn Faada plan dat ihn hafy sofa ahn ded fi aal di 
sin dem a di worl. Ahn ihn du'ih fi aala wi tu! 

Wan leta weh wehn rait tu Theophilus 


1 1Dier Mista Theophilus: 

Plenty pipl wehn staat gyada op aredy fi rait dong aal di tingz 
dem weh wehn hapm mongs wi. 2Dehn rait ih dong jos laik how dehn 
hier'ih fahn di pipl dem weh wehn si demya tingz wen ih staat, ahn 
den gaan out, gaan priich di gud nyuuz. 3Mista Theophilus, Ah stody 
evryting fahn di fos ahn mek op mi main fi rait ahn tel yo bout aal 
demya tingz wan afta di ada, 4so yo wi nuo seh weh yo hier bout 
aredy, dah di chruut. 


Di ienjel tel dem seh John di Baptist gwain baan 


5Now wen Herod dah wehn king iina Judea lan, wan priis wehn 
dedeh, niem Zachariah. Ihn bilang tu di Abijah gruup a priis, ahn 
ihn waif Elizabeth dah wehn fahn Aaron famaly. 6God si seh di two 
a dem wehn raichos, bikaaz evry die dehn du aal weh ihn tel dem 
fi du iina ihn Laa. 7Bot dehn neva gat non pikniny, bikaaz Elizabeth 
kudn gat non. Ahn di two a dem wehn uova uol. 

8Wan die, Zechariah wende du ihn work az wan priis bifuor God, 
bikaaz ihn gruup wende pan torms fi work iina di Templ. 9-10 Ahn di 
priis dem pik out wan niem, laik how dehn yuuztu du tingz iina fi 
dem taim; ahn di niem Zechariah dah weh kom out. So, ihn wehn 
hafy go iina di Laad Templ ahn bon insens, wail di pipl dem gyada 
op outa duo deh prie tu God. 11Den, wan a di Laad ienjel kom dong 
tu Zechariah ahn stan pan di rait saida di alta weh dehn bon insens. 
12Ahn wen Zechariah si'im, ihn neva nuo dah wat, ahn ihn get fried. 
13Bot di ienjel tel im seh, “No get fraitn Zechariah; God don hier yo 
prayaz, ahn Elizabeth gwain gat wan bieby fi yo, ahn yo fi gi'im niem 
John. 14Ihn gwain mek yo uova glad, ahn wen ihn baan, ihn gwain 
mek plenty pipl glad, 15bikaaz yo son gwain bii wan impuotant man 
iina God sait. Ihn no fi drink wain nar strang drink; di Holy Spirit 
gwain kanchruol im fahn iina ihn muma bely. 

16“Thn gwain mek plenty a Israel disendant* biliiv agen iina di 
Laad dehn God, 17ahn ihn gwain go fronta di Laad wid di siem spirit 
ahn powa laik weh di prafit Elijah yuuztu gat. Ihn iivn gwain mek di 
pupa dem staat bak fi lov dehn pikniny dem agen. Ahn di pipl dem, 





41.16 Nuotis seh: ‘Israel disendant' dah dem weh wehn liv iina di lan a Palestine, 
di lan weh God gi tu dehn ansesta Israel (or Jacob’ —huu wehn gat two niem). 

weh neva yuuztu fala God Laa bifuor, gwain staat tink laik raichos 
pipl ahn staat du weh rait. Ahn so, yo son gwain mek di Laad pipl 
dem redy fi saav im.” 

18Den Zechariah aks di ienjel, “How Ah gwain nuo seh di tingz 
weh yuu deh taak bout dah chruut? Ai dah wan uol man, ahn mi 
waif so uol aredy tu.” 

19Di ienjel tel im seh, “Ai dah Gabriel, ahn Ai deh iina God presens. 
Ihn sen mi fi taak tu yo ahn fi tel yo dis gud nyuuz. 20Bot bikaaz yo 
neva biliiv weh Ah wende seh tu yo, yo no gwain taak agen til di die 
wen aal di tingz weh Ah don tel yo hapm.” 

21Aal da'taim di pipl dem stil wende wiet outa duo fi Zechariah, 
ahn wende wanda weh mek ihn deh stan so lang iina di Templ. 22 Den, 
wen Zechariah kom out, ihn kudn seh wan wod tu dem. Ahn dehn 
nuo seh ihn wehn si wan vizhan iina di Templ, bikaaz dehn si seh 
ihn kudn taak ataal; ihn ongl wende mek sain wid ihn han tu dem. 

23Ahn wen Zechariah don ihn work az priis iina di Templ, ihn 
gaan bak huom. 24Likl afta dat, ihn waif wende mek bieby, so shii 
stan huom fi five mons. Ihn seh, 25“Di Laad du dis fi mi; ihn gwain 
mek Ah gat wan bwai bieby, so Ah no gwain fiil shiem wen Ah deh 
mongs di pipl dem agen.” 


Di ienjel tel dem seh Jesus gwain baan 


26Wen Elizabeth wehn gat six mons wid bieby, God sen di ienjel 
Gabriel tu Nazareth —wan toun iina Galilee lan— 27 wid wan mesij 
fi wan vorjin niem Mary. Mary wehn ingiej fi marid Joseph, weh kom 
fahn di siem famaly weh King David? wehn kom fram. 28Di ienjel 
gaan iina Mary hous ahn seh tu im, “Rijais, Mary, di Laad, huu deh 
wid yo aal di taim, bles yo muo an aal di ada uman dem!” 

29Bot weh di ienjel seh tu Mary uova kanfyuuz im, ahn ihn staat 
wanda weh ihn miin. 30So di ienjel tel im, “No get fraitn Mary, bikaaz 
God uova pliiz wid yo. 31Yo gwain get pregnant ahn gat wan bwai 
bieby, ahn yo fi giim niem Jesus. 32Ihn gwain bii griet ahn dehn 
gwain kaal im ‘Son a di Muos Hai God. Di Laad God gwain mek'im 
wan king laik ihn ansesta David, 33ahn ihn gwain fareva ruul uova 
Jacob disendant dem, ahn ihn Kingdom no gwain don non taim.” 





21.27 Nuotis seh: King David dah wehn wan a di muos fiemos ruula iina di histry 
a di Jewish pipl. 

34Den Mary aks di ienjel seh, “How Ah gwain gat wan bieby wen 
Ah dah wan vorjin?” 

35Di ienjel ansa im seh, “Di Holy Spirit gwain kom uova yo, ahn 
di powa a di Muos Hai God gwain kova yo, so dehn gwain kaal di 
bieby weh gwain baan di huoly Son a God. 36Ahn yo kozn Elizabeth 
tu —huu di pipl dem wehn seh kudn gat bieby— gwain gat wan son 
iivn duo ihn so uol. Ihn gat six mons bely aredy. 37 Bikaaz fi God notn 
no impasabl.” 

38Den Mary seh, “Mii dah di Laad saavant, so mek weh gwain 
hapm tu mi, hapm laik how yo jos don tel mi.” Den di ienjel lef Mary. 


Mary gaan dah Elizabeth 


39Tina demde diez, Mary mikies gaan dah wan toun iina di hily 
paat a Judea lan. 40Ahn wen ihn get dehso, ihn gaan dah Zechariah 
hous, gaan hiel Elizabeth. 41 Wen Elizabeth hier Mary, Elizabeth 
bieby staat jomp op iina ihn bely, ahn Elizabeth get ful'op wid di 
Holy Spirit, 42ahn ihn seh, “Mary, yuu bles muo an aal di ada uman 
dem, ahn yo bieby iina yo bely bles tu. 43Dah wada mii du fi mek mi 
Laad muma kom vizit mii? 44Siem taim yo hiel mi, mi bieby jomp 
op hapy iina mi bely. 45Yuu bles fi chruut, bikaaz yo biliiv weh di 
Laad seh gwain hapm.” 


Mary sing priez tu di Laad 


46 Ahn Mary seh: 
“Ah priez di Laad wid aal mi haat 
47 ahn mi spirit glad bikaaz him dah God mi Sievya. 
48 God chuuz mi, ihn puor saavant, ahn fahn now aan 
evry jinarieshan gwain seh mi bles, 
49 sieka dis mirakl weh di Aalmaity God du fi mi. 
Ihn niem huoly, 
50 ahn ihn kainis dah fi 
evry jinarieshan weh rispek im. 
51 Strang az di Laad iz, ihn du griet tingz fi wi, 
bot fi dem weh tink dehn griet ahn powaful, 
di Laad jos skyata dem. 
52 God chruo dong di ruula dem fahn aafa dehn chruon, 
bot ihn lif op ombl pipl ahn gi dem atarity. 
58 Ihn gi di hongry plenty gud tingz, 

bot ihn sen weh di rich pipl dem bitout notn. 
54-55 God deh kiip ihn pramis weh ihn mek wid wi uol pipl dem; 
ihn kom gi help tu di pipl dem fahn Israel weh saav im. 
Ihn neva figat fi shuo morsy tu Abraham, 
ahn tu aal ihn disendans dem weh kom afta him niida.” 
56Ahn Mary stie wid Elizabeth bout three mons ahn den ihn gaan 
bak huom. 


John di Baptist baan 


57Wen di taim kom fi Elizabeth gat ihn bieby, ihn gat wan bwai. 
58Elizabeth nieba ahn famaly dem hier how di Laad wehn bles im, 
ahn aala dem wehn glad bout'ih tu. 

59Now wen John wehn gat eight diez baan, dehn ker'im dah di 
Templ fi deh sirkomsaiz im. Dehn nieba ahn famaly wehn waahn 
giim niem afta im pupa, Zechariah, 60bot ihn muma seh, “Nuo! Ihn 
fi niem John.” 

61Dehn seh, “Afta non a yo famaly dem no niem so?” 62Den, dehn 
mek sain tu ihn pupa fi fain out weh niem ihn gwain gi ihn bwai. 

63Zechariah aks fi wan buod fi rait pan. Ahn dehn wehn uova 
sopraiz wen ihn rait dong seh, “Ihn niem dah John.” 

64Ahn siem taim wen Zechariah rait'ih dong, ihn staat taak agen 
—ihn mout uopm op, ihn tong get luus, ahn ihn staat priez God! 65Di 
nieba dem wehn get fraitn fi wat dehn wende si, ahn di nyuuz bout 
weh hapm spred aal uova di hily paat a Judea lan. 66 Ahn evrybady 
weh hier bout'ih wende wanda, ahn dehn aks, “Dah weh dis bieby 
mosa gwain bii?” bikaaz dehn si seh di Laad powa wende pan im. 


Zechariah prafisai bout ihn son 


67 Den John pupa, Zachariah, get ful'op wid di Holy Spirit ahn ihn 
staat prafisai deh seh: 
68 “Priez di Laad, di God a Israel, 
bikaaz ihn kom fi help ihn pipl, fi set dem frii. 
69 Thn sen wan powaful sievya fi wi, 
fahn di famaly a ihn saavant David, 
70 jos laik how ihn wehn tel ihn huoly prafit dem 
lang-lang taim abak seh 
71 ihn gwain siev wi fahn wi enemy dem 
ahn aala dem weh hiet wi. 

72 God seh tu, ihn gwain gat morsy pahn wi 
jos laik how ihn wehn pramis wi ansesta dem; 
ihn gwain memba ihn huoly agriiment. 
73 Ihn gi ihn wod tu wi ansesta Abraham, 
74 fi siev wi fahn wi enemy dem; 
so wi wudn fried fi saav im, 
75 bot wuda liv wan raichos ahn huoly laif 
az lang az wi liv. 
76 Ahn yuu, mi likl bwai John, 
dehn gwain kaal yo di prafit a di Muos Hai God, 
bikaaz yo gwain go bifuor di Laad kom, 
fi mek di wie redy far'im, 
77 fi tel di pipl dem seh God kyan fargiv dehn sin, 
ahn kyan siev dem. 
78-79 Sieka God kainis, di Wan weh deh kom, 
gwain kom laik di son iina di maanin weh riez op iina di 
skai, 
fi gi andastandin tu di pipl dem. 
Ihn gwain bii laik lait fi dem weh liv iina daaknis, 
ahn fi dem weh fried fi ded.s 
Ahn ihn gwain shuo aala wi how fi liv iina piis.” 
80Ahn aftawod di bieby John wehn gruo op, ahn God Spirit gi'im 
plenty powa, ahn ihn liv iina di dezaat til wen di taim kom fi ihn 
staat priich tu di pipl a Israel. 


Jesus baan 
(Matthew 1.18-25) 


2 1Tina demde diez di Roman ruula, Caesar Augustus, wehn gi 
aadaz fi mek wan sensos a di huol kingdom. 2Dat dah di fos 
sensos weh dehn wehn mek, wen Quirinius dah wehn govana fahn 
Syria. 3Ahn aal di pipl dem wehn hafy go dah di toun weh dehn uol 
pierans dem wehn baan fi get dehn niem pan di regista lis. 
4So Joseph wehn hafy lef di toun a Nazareth iina Galilee lan, ahn 
gaan dah Bethlehem toun, weh iina Judea lan. Bethlehem dah weh 





¢1.78-79 Di ekzak wod dem dah: “Sieka di tenda morsy a fi wi God, wid weh di 
Sonshain fahn op hai gwain vizit wi, fi shain pahn dem weh sit iina daaknis ahn 
det shaduo.” 

King David wehn baan, ahn so Joseph wehn hafy go dehso, bikaaz ihn 
dah wehn wan a King David disendans. 5So Joseph gaan deh fi regista 
wid Mary —huu ihn wehn gwain marid wid— ahn shii wehn pregnant. 
6Ahn wen dehn wehn dedeh, di taim kom fi Mary gat di bieby, 7ahn 
ihn gat ihn fos bieby, wan bwai. Mary rap im op iina linin klaat ahn 
put'im iina wan baks weh dehn fiid di animal dem iina, bikaaz non 
spies neva deh fi rent wan ruum fi Mary, Joseph ahn di bieby. 


Di ienjel ahn di man dem weh main shiip 


8Dah siem nait, som man dehn wende out dehso iina di fiil, ahn 
dehn wende main dehn shiip. 9Den aalava sodn wan a di Laad ienjel 
apier op pan dem, ahn plenty lait fahn God shain pan dem. Ahn di 
man dem get uova fried. 10Bot di ienjel seh, “Unu no get fraitn! Ah 
kom fi gi unu wan gud nyuuz, weh gwain mek aal di pipl dem get 
glad. 11Bikaaz tinait unu Sievya, Christ di Laad, don baan aredy iina 
David toun!4 12Ahn dis gwain bii how unu wi nuo seh dah chruut: 
Unu gwain fain di bieby rap op iina som linin klaat, ahn deh lidong 
iina wan baks weh dehn fiid di animal dem iina.” 

13 Ahn siem taim wan paila ienjel fahn hevn kom dong bihain di 
fos ienjel, ahn dehn wende sing priez tu God ahn seh, 

14 “Gluory bii tu God hai op iina hevn, 

ahn piis tu aala dem pan ort weh ihn pliiz wid!” 

15Ahn wen di ienjel dehn gaan bak dah hevn, di man dem weh wende 
main di shiip dem seh tu wan anada, “Mek wi go dah Bethlehem, go 
si wat deh hapm bout weh di Laad jos don tel wi.” 

16So dehn hory gaan, ahn wen dehn get dehso, dehn fain Mary ahn 
Joseph. Ahn dehn si di bieby deh lidong iina di baks weh dehn fiid di 
animal dem iina. 17So wen di man dem weh main di shiip si di likl 
bieby, dehn tel evrybady weh di ienjel dem wehn jos don tel dem. 
18Ahn wen aal di pipl dem weh wehn hier weh di man dem wende 
seh, dehn wehn uova sopraiz. 19Ahn Mary memba aal demde tingz 
weh hapm, ahn ihn tink bout'ih plenty, ahn ihn kiip dem iina ihn 
haat. 20So di man dem weh main di shiip gaan bak weh dehn kom 
fram, deh priez God fi aal di tingz dem weh dehn jos don si ahn hier, 
bikaaz aal di tingz dem weh di ienjel wehn tel dem, dah wehn chruut. 





42.11 Nuotis seh: ‘David toun’ dah di plies weh, David —di bwai weh ton wan a 
di muos powaful King a Israel— gruo op. 

Dehn ker bieby Jesus dah di Templ 


21Eight diez afta Jesus wehn baan, di taim wehn kom fi sirkomsaiz 
im ahn gi'im niem; so dehn gi'im niem Jesus, jos laik how di ienjel 
tel dem fi du bifuor Mary wehn get pregnant. 22Den di die kom fi 
dehn go, go get bak demself kliin. So Joseph ahn Mary gaan op dah 
di Templ dah wan rilijos serimony fi mek bak Mary kliin, bikaaz dat 
dah weh Moses Laa wehn tel dem fi du. Ahn Joseph ahn Mary wehn 
tek bieby Jesus dah Jerusalem tu, fi gi'im op tu di Laad, 23bikaaz ih 
rait dong iina God Laa seh, “Aala di bwai bieby dem weh baan fos, 
dah fi di Laad.” 24So Mary ahn Joseph gaan dah di Templ ahn gi di 
priis dehn aafrin so dehn kuda obie God Laa, weh seh, “Unu fi aafa 
iida wan pier a dov or two wail dov.” 

25Now iina da'taim dehn wehn gat wan man, weh liv iina Jerusalem, 
niem Simeon. Ihn wehn raichos ahn ful a di Spirit, ahn ihn wende 
wiet fi Israel get siev. Di Holy Spirit wende wid Simeon, 26ahn ihn 
wehn shuo im seh ihn neva wehn gwain ded bifuor ihn si di Mesaya, 
huu God wehn pramis fi sen tu ihn pipl dem. 27 Dat die di Spirit liid 
Simeon fi go iina di Templ kuot yaad iina di siem taim wen Mary 
ahn Joseph ker bieby Jesus deh fi du weh di Laa tel dem fi du. 28Ahn 
Simeon tek Jesus iina ihn han ahn staat priez God deh seh: 

29-32 “Laad, yo kiip yo pramis tu mi, 

ahn Ah priez ahn tank yo! 

Wid mi uon two ai Ah si di Sievya huu yuu chuuz, 
huu gwain set yo pipl frii! 

Ahn evry nieshan gwain si'im, 
bikaaz ihn gwain bii laik wan lait, 

weh gwain mek di farina nuo yo wie, 
ahn gi yo pipl Israel ana. 

So now, Laad, sins Ah si'im, 
yo saavant kyan ded now iina piis.” 

33 Joseph ahn Mary kuda haaly biliiv weh Simeon wehn seh bout 
dehn son Jesus. 34Ahn Simeon bles dem ahn seh tu Mary, “Hier weh 
Ah deh tel yo: God pik yo son fi siev plenty pipl iina Israel lan, bot 
plenty a dem gwain get laas tu. Ahn az fi demya pipl, ihn gwain bii 
laik wan sain fahn God tu dem, bot dehn gwain rijek im ahn mak 
ihn mesij. 35So aal di tingz dem weh dehn huol diip dong iina dehn 
haat gwain kom out iina di lait. 

“Ahn az fi yuu, yo gwain sofa plenty fi si aala dis, laik if dehn wehn 
stab yo iina yo haat wid wan suod.” 

36Now wan uman prafit weh wehn niem Anna —Phanuel daata 
fahn di traib a Asher— wehn dedeh tu. Ihn wehn uova uol, ahn wehn 
liv wid ihn hozban ongl seven yierz bifuor ihn ded. 37 Anna dah wehn 
wan wido til dah taim wen ihn wehn gat eighty-four yierz. Ihn neva 
lef di Templ ataal, bot nait ahn die ihn wende waaship God, deh faas 
ahn deh prie. 38Di siem taim wen Simeon wende bles Jesus, Anna 
kom op tu Mary dem, ahn gi God tanks fi weh ihn si. Ahn fahn daty 
taim, Anna wende taak bout Jesus tu evrybady weh wehn iina di 
Templ deh wiet fi God fi frii Jerusalem. 

39Afta Joseph ahn Mary don weh God Laa seh dem wehn fi du, 
dehn gaan bak dah Galilee lan dah dehn huom toun iina Nazareth. 
40 Ahn Jesus gruo op strang, ahn wehn gat plenty sens; bikaaz God 
blesin wende pan im. 


Jesus az wan likl bwai iina di Templ 


41Now Jesus muma ahn pupa yuuztu go Jerusalem fi di Paasuova 
rilijos fiis evry yier. 42So, wen Jesus wehn gat twelve yierz, dehn 
gaan op dah Jerusalem akaadn tu dehn kostom. 43Ahn afta di fiis 
wehn don, ihn muma ahn pupa gaan, bot Jesus stie iina Jerusalem, 
ahn ihn pierans dehn neva nuotis. 44Dehn wehn tink seh ihn wende 
wid dem iina di gruup, ahn dehn wehn don travl fi wan huol die. 
Den dehn staat deh luk fi im roun dehn famaly ahn fren dem weh 
wende wid dem. 

45Bot dehn neva fain Jesus, so dehn hafy ton bak ahn gaan dah 
Jerusalem, gaan luk bak far'im. 46Afta three diez, dehn fain Jesus 
iina di Templ kuot yaad, deh sidong wid di tiicha dem, ahn deh hier 
dem, ahn deh kwestyan dem tu. 47Evrybady weh hier Jesus wehn 
sopraiz wid how ihn andastan ahn ansa dem. 48Ahn wen ihn muma 
ahn pupa dem si Jesus, dehn wehn uova sopraiz. Ihn muma seh tu 
im, “Mi son, wai yo triit wi so? Mii ahn yo pupa wende luk fi yo lang 
taim ahn deh wory uova yo.” 

49 Jesus wehn sopraiz ahn ihn aks dem seh, “Wai unu wende luk 
fi mi iina wan nada plies? Unu no nuo seh Ah fi deh iina mi Faada 
hous?” 50Bot ihn pierans neva andastan weh ihn wende seh tu dem. 

51Den Jesus gaan dong fahn Jerusalem tu Nazareth wid dem ahn 
ihn wehn obie dem aal di taim. Ahn ihn muma memba aal demde 

tingz weh hapm, ahn tink bout'ih plenty ahn kiip dem iina ihn haat. 
52So Jesus gruo op rait dehso, deh get muo sensabl ahn stranga, ahn 
God ahn di pipl dem wehn lov im muo ahn muo. 


John di Baptist tel di pipl dem seh Jesus suun kom 
(Matthew 3.1-12; Mark 1.1-8; John 1.19-28) 


3 1-2Den di taim kom wen Zechariah son, John, wehn gruo op, 
ahn gat God mesij fi staat priich. Daty taim wen John wehn 
iina di dezaat, ahn plenty ruula wende roun, Tiberius Caesar wende 
ruul di huol Roman worl —ihn wehn iina ihn fifteenth yier— ahn 
ihn helpa Govana Pontius Pilate wende ruul Judea lan, ahn King 
Herod wende ruul di Galilee sekshan, ihn breda Philip wende ruul 
di Ituraea ahn di Trachonitis sekshan dem, ahn Lysanias wende ruul 
di Abilene sekshan; ahn Annas ahn Caiaphas dehn dah wehn di hai 
priis. 3So, John gaan iina aal di kontry roun di Jordan riva, ahn ihn 
priich ahn baptaiz di pipl dem. John seh tu dem, “Ripent ahn baptaiz 
so God kyan paadn unu sin.” 4Ih wehn hapm jos laik how di prafit 
Isaiah wehn seh: 
“Wan mesinja wehn gwain kom fahn di dezaat, 
weh gwain baal out seh: 
‘Pipl! Di Laad suun kom, 
so unu get redy fi risiiv im! 
5 Jos laik how di pipl dem pripier fi dehn king wen ihn deh 
kom; 
dehn ful'op aal di goly dem iina di trak ruod, 
ahn mek aal di mountin ahn di hil dem flat, 
ahn mek di twis-op ruod dem striet, 
ahn mek di rof wie dem smuud, 
unu hafy pripier iina unu haat fi wen di Laad kom.’ 
6 Ahn wen ihn kom, evrybady gwain si how God siev ihn pipl 
dem.” 

7 Ahn so, John seh tu di kroud weh wende kom fi ihn baptaiz dem, 
“Unu sniikin, jos laik som sniek iina graas! Dah huu waan unu bout 
di jojment weh deh kom? 8Fos du di tingz dem weh shuo seh unu stap 
sin. Ahn no bada tink iina unu haat seh, ‘Wii dah paat a Abraham 





“3.3 Di ekzak wod dem dah: “...priichin di baptizam a ripentans fi di fargivnis a 
dehn sin.” 

famaly, so wi gud aredy! Mek Ah tel unu, God kyan mek pikniny outa 

demya rak ahn ton dem iina Abraham famaly! 9Unu dah laik di trii 

dem, weh di aks deh pan dehn ruut aredy. Aala di trii dem weh no 

bier gud fruut, dehn gwain kot dem dong ahn chruo dem iina di faiya.” 
10Den di kroud aks John, “So den, weh wi fi du?” 

11Ihn seh tu dem, “Huu gat two kuot, fi gi wan tu di man weh no 
gat non ataal, ahn huu gat fuud, fi shier ih.” 

12Den di taks kalekta dem kom fi get baptaiz tu. “Tiicha,” dehn 
aks John, “Ahn wat wi fi du?” 

13“No kalek no muo an weh unu hafy kalek,” John tel dem. 

14Den som suoldya aks John, “Ahn wat wi fi du?” 

Ahn John ansa, “Unu no fi tiif di pipl dem, nar tel lai pan nonbady 
ahn unu fi bii hapy wid weh dehn pie unu.” 

15Di pipl wende wiet wid huop, ahn wende wanda iina dehn haat 
if John dah wehn di Christ weh gwain kom. 16Ahn John ansa aala 
dem seh, “Ai deh baptaiz unu wid waata, bot sombady gwain suun 
kom weh beta an mii, ahn ihn gat muo powa. Mii no gud nof iivn 
fi work laik ihn saavant, nat iivn fi luus ihn shuuz string dem. Him 
dah di wan weh gwain baptaiz unu wid di Holy Spirit, ahn wid faiya. 
17Thn staat chuuz ihn pipl dem aredy, jos laik how di faama stamp 
ihn fut aal uova ihn grien ahn chruo ih wid di shel op iina di ier fi 
separiet di two a dem, ahn den ihn gyada op di gud grien wid ihn 
shovl fi put'ih iina ihn stuor-hous; bot ihn gwain bon op di shel wid 
faiya weh kyaahn out. Di Christ weh deh kom gwain bii di wan weh 
wahn du demde tingz.” 

18 Ahn ihn yuuz plenty ada waanin fi priich di gud nyuuz tu di pipl 
dem. 19Aftawod, John tel di Tetraak/ Herod seh ihn rang fi marid 
Herodias, ihn breda waif, ahn bout aal di ada bad tingz dem weh ihn 
wende du. 20Den Herod du somting wosa: ihn lak'op John iina jiel. 


Jesus baptizam ahn ihn famaly jinarieshan dem 
(Matthew 1.1-17, 3.13-17; Mark 1.9-11) 


21Siem taim wen John wende baptaiz aal di pipl dem, Jesus get 
baptaiz tu. Ahn az Jesus wende prie, di hevn uopm op, 22ahn di 
Holy Spirit kom dong pan Jesus jos laik wan dov. Afta dat wan vais 





£3.19 Nuotis seh: Wan ‘Tetraak’ (or Tetrarch) dah wehn wan ruula weh di Roman 
atarity yuuztu put deh fi help dem ruul wan sekshan a Israel lan. 

fahn op dah hevn seh, “Yuu dah mi Son weh Ah lov so moch; Ah so 
proud a yo.” 

23Now Jesus wehn gat bout thirty yierz wen ihn staat di work weh 
God gi'im fi du. Ahn di pipl dem biliiv seh Jesus dah wehn Joseph son. 
Joseph famaly go faar bak laik dis: Joseph dah wehn di son a Heli, 
24huu dah wehn Matthat son, huu dah wehn Levi son, huu dah wehn 
Melchi son, huu dah wehn Jannai son, huu dah wehn Joseph son. 

25 Ahn Joseph dah wehn Mattathias son, huu dah wehn Amos son, 
huu dah wehn Nahum son, huu dah wehn Esli son, huu dah wehn 
Naggai son. 26Ahn Naggai dah wehn Maath son, huu dah wehn 
Mattathias son, huu dah wehn Seme-in son, huu dah wehn Josech 
son, huu dah wehn Joda son. 27 Ahn Joda dah wehn Joanan son, huu 
dah wehn Rhesa son, huu dah wehn Zerubbabel son, huu dah wehn 
Shealtiel son, huu dah wehn Neri son. 28Ahn Neri dah wehn Melchi 
son, huu dah wehn Addi son, huu dah wehn Cosam son, huu dah wehn 
Elmadam son, huu dah wehn Er son. 29Ahn Er dah wehn Joshua son, 
huu dah wehn Eliezer son, huu dah wehn Jorim son, huu dah wehn 
Matthat son, huu dah wehn Levi son. 30Ahn Levi dah wehn Simeon 
son, huu dah wehn Judah son, huu dah wehn Joseph son, huu dah 
wehn Jonam son, huu dah wehn Eliakim son. 31Ahn Eliakim dah 
wehn Melea son, huu dah wehn Menna son, huu dah wehn Mattatha 
son, huu dah wehn Nathan son, huu dah wehn David son. 

32 Ahn David dah wehn Jesse son, huu dah wehn Obed son, huu dah 
wehn Boaz son, huu dah wehn Sala son, huu dah wehn Nahshon son. 
33 Ahn Nahshon dah wehn Amminadab son, huu dah wehn Admin son, 
huu dah wehn Arni son, huu dah wehn Hezron son, huu dah wehn 
Perez son, huu dah wehn Judah son. 34Ahn Judah dah wehn Jacob 
son, huu dah wehn Isaac son, huu dah wehn Abraham son, huu dah 
wehn Terah son, huu dah wehn Nahor son. 35Ahn Nahor dah wehn 
Serug son, huu dah wehn Reu son, huu dah wehn Peleg son, huu dah 
wehn Eber son, huu dah wehn Shelah son. 36Ahn Shelah dah wehn 
Cainan son, huu dah wehn Arphaxad son, huu dah wehn Shem son, 
huu dah wehn Noah son, huu dah wehn Lamech son. 37 Ahn Lamech 
dah wehn Methuselah son, huu dah wehn Enoch son, huu dah wehn 
Jared son, huu dah wehn Mahalaleel son, huu dah wehn Cainan son. 
38 Ahn Cainan dah wehn Enos son, huu dah wehn Seth son, huu dah 
wehn Adam son. So di famaly a Jesus gaan bak tu Adam, ahn den 
tu God. 

Jesus temtieshan 
(Matthew 4.1-11; Mark 1.12, 13) 


1Den Jesus kom bak fahn di Jordan riva wid aal di powa a di 
Holy Spirit, ahn ihn ker'im iina di dezaat. 2Dah deh, di devi 

temp Jesus fi forty diez, ahn ihn neva iit notn ataal. So, wen di forty 
diez wehn don, ihn wehn uova hongry. 

3Den di devl seh tu Jesus, “If yuu dah God son fi chruut, tel disa 
rak fi ton iina bred.” 

4Jesus ansa im seh, “Nuo, bikaaz ih rait dong iina God buk seh, 
‘Nonbady fi liv ongl aafa bred.” 

5Den di devl ker Jesus op pan wan hai plies, ahn iina wan muoment 
ihn shuo im aal di kingdom dem iina di huol worl. 6Ahn ihn seh tu 
Jesus, “Ah wi gi yo aal disa worl powa ahn richiz weh yo deh si, 
bikaaz aala dem dah fi mi ahn Ah kyan gi enybady weh Ah fiil. 7Yo 
ongl hafy waaship mi, ahn yo kyan get aala dat!” 

8 Jesus ansa, “Nuo, bikaaz ih rait dong seh, ‘Yo fi waaship di Laad 
yo God ahn ongl him yo fi saav.” 

9Den di devl ker Jesus dah Jerusalem, ahn put'im fi stan op pan 
di haiyis paat a di Templ. “If yuu dah God son,” di devl seh, “chruo 
dong yoself fahn op yahso, 10bikaaz ih rait dong seh, ‘God gwain aada 
ihn ienjel dem fi tek kier a yo. 11 Wid dehn han dem dehn gwain huol 
yo op, so nat iivn yo fut dem gwain get bruuz op pan di rak dem.” 

12 Jesus ansa, “Nuo, bikaaz ih rait dong tu, seh. ‘Yo no fi tes di 
Laad yo God.” 

13Afta di devl don tes Jesus evry wie, ihn lef im til wan neks taim. 


Di pipl fahn Nazareth neva waahn aksep Jesus 
(Matthew 4.12-17; 13.53-58; Mark 6.1-6) 


14Den Jesus gaan bak dah Galilee lan ful'op wid di powa a di Holy 
Spirit, ahn di nyuuz bout im spred chruu di huol kontry-said. 15Ahn 
ihn tiich iina dehn sinigag* dem, ahn evrybady priez im. 

16Wen ihn kom tu Nazareth, weh ihn pierans dem wehn riez im 
op, pan di Sabat die ihn gaan iina di sinigag, jos laik ihn aalwiez du. 





s4.15 Nuotis seh: Di sinigag dah di hous dem weh di Jewish pip] dehn wehn 
waaship God evry Sabat die. Ahn evry likl toun gat dehn uon sinigag laik wan 
chorch. 

Ahn wen Jesus gaan iin dehso, ihn stan op fi riid di skriptyo, 17ahn 
dehn gi'im di buk" weh di prafit Isaiah wehn rait. Ihn uopm ih op 
ahn fain di plies weh ih seh: 

18 “Di Laad Spirit deh pahn mi, 

bikaaz ihn chuuz mi 
fi priich gud nyuuz tu di puor pipl dem. 
Ihn sen mi fi tel di prizna dem seh dehn gwain get frii, 
ahn fi mek di blain pipl dem si agen; 
fi frii dem weh deh sofa, ahn weh aanda opreshan, 
19 ahn mek dem nuo seh di taim kom 
wen di Laad gwain siev ihn pipl dem.” 

20Den Jesus shet op di buk, gi'it bak tu di man weh tek kier a ih, 
ahn ihn sidong. Evrybady iina di sinigag wende luk pan im, 2lahn 
Jesus staat tel dem seh, “Jos laik how unu hier di skriptyo seh, tudeh 
ih deh hapm rait yahso!” 

22Den evrybady weh wehn dedeh wehn grii wid weh Jesus wende 
seh, ahn dehn staat wanda bout di chruu wod dem weh Jesus wende 
taak bout. Bot den dehn staat aks wan anada, “Disya man dah no 
Joseph son?” 

23 Jesus seh tu dem, “Ah nuo unu wahn tel mi di seyin weh seh, 
‘Dakta, kyuor yoself, ahn sins wi hier seh yo du plenty tingz iina 
Capernaum, how kom yo no du di siem tingz dem iina yo uon toun?” 

24“Ah deh tel unu,” Jesus seh, “Wan prafit no get non rispek iina 
ihn huom toun. 25Now lisn tu mi gud: dah chruut, plenty wido wende 
iina Israel lan iina Elijah taim, wen ih neva rien fi three ahn a haaf 
yierz ahn bad famin wende evry weh iina di lan; 26bot God neva 
sen Elijah tu eny a dem, ongl di wido iina Zarephathi sekshan, iina 
di paat niem Sidon. 27Ahn plenty ada pipl iina Israel lan wehn gat 
leprosy? iina Elijah taim, bot non a dem neva get beta, ongl Naaman 
fahn Syria.” 

28Den, aal di pipl iina di sinigag get beks wen dehn hier Jesus 
wod dem. 29Dehn get'op faas, ahn ron Jesus outa di toun, ahn shub 





44.17 Nuotis seh: Alduo di translieshan seh “buk, iina demde diez dehn wehn gat 
wan lang-lang piepa or leda skruol weh di skriptyo wehn rait pan. ‘4.26 Nuotis 
seh: Di Jewish pipl dem wehn tink seh di Zarephath pipl —weh dah neva 

Jew— wehn uova bad ahn dehn neva waahn gat notn fi du wid dem. 4.27 
Nuotis seh: Leprosy dah wehn wan bad skin siknis weh neva gat kyuor. 

im dah di ej a wan hai hil —weh di toun wehn bil pan— ahn mek fi 
chruo im aafa di klif. 30 Bot Jesus jos waak chruu di kroud laik notn 
ahn gaan ihn wie! 


Jesus ron out som bad spirit 
(Mark 1.21-28) 


31Den Jesus gaan dong dah Capernaum, wan toun iina Galilee lan, 
ahn staat tiich di pipl pan di Sabat die. 32 Ahn di pipl weh hier im 
wehn uova sopraiz bout di wie ihn tiich, bikaaz ihn wende taak wid 
plenty atarity. 33 Now wan man wende iina di sinigag, weh wehn gat 
iin wan bad spirit. Ihn baal out ahn seh, 34“Jesus fahn Nazareth, let 
wi luon! Wat yo waahn wid wi? Yo kom yah fi distrai wi or wat? Ah 
nuo dah huu yu: di Holy Mesinja fahn God!” 

35 Ahn Jesus tel im, “Les naiz, ahn kom outa di man!” Wen di bad 
spirit hier dis, ihn chruo dong di man fronta dem ahn kom rait out, 
bot ihn neva ienja im. 

36Ahn wen aal di pipl si dis, dehn kudn biliiv weh dehn si, ahn dehn 
seh mongs demself, “Dah weh kain a tiichin dis? Disa man gat di powa 
uova di bad spirit dem, ahn dehn du weh ihn seh!” 37 Ahn di nyuuz 
bout Jesus, ahn weh ihn du, spred aal uova evry paat a daty sekshan. 


Jesus kyuor plenty pipl dah Simon hous 
(Matthew 8.14-17: Mark 1.29-39) 


38Den Jesus lef di sinigag ahn gaan dah Simon hous. Ahn wen ihn 
get dehso, Simon madanlaa wehn sik ahn ihn wehn gat hai fiiva, so 
dehn aks Jesus fi help im. 39So Jesus ben uova im ahn aada di fiiva 
fi lef im. Siem taim di fiiva gaan, ahn di uman get'op ahn staat kuk 
som fuud fi dem! 

40Lieta, wen di son staat go dong, di pipl dehn bring evrybady huu 
wehn gat aal kain a siknis tu Jesus. Ihn put ihn han pan evry wan 
a dem, ahn ihn kyuor aala dem. 41Ahn ihn ron out plenty bad spirit 
outa plenty pipl, ahn di spirit dem baal out seh, “Yuu dah God Son!” 

Bot Jesus tel dem fi les naiz, bikaaz dehn wehn nuo seh him dah 
wehn di Mesaya. 


Jesus priich di Gud Nyuuz bout God Kingdom 


42Di neks maanin Jesus gaan outa di hous dah wan plies bai ihnself 
weh nonbady neva deh. Bot di pipl dem wende luk fi Jesus, ahn wen 

dehn kom tu upaa ihn wende, dehn trai fi tel im no fi go fahn deh. 
43Bot Jesus seh, “Ah hafy go, far Ah hafy priich di gud nyuuz bout 
God Kingdom iina ada toun, bikaaz dah fi dat God sen mi.” 

44So Jesus gaan aal uova Judea lan deh priich ahn tiich iina di 
sinigag dem. 


Jesus pik out ihn fos disaipl dem 
(Matthew 4.18-22; Mark 1.16-20) 


1Wan die wen Jesus stan op saida Gennesaret sii, di pipl dem 
wende kroud roun im fi hier God Wod. 2Ahn Jesus si two buot 

nier di sii edj, weh di fishaman dem wehn lef dehso, bikaaz dehn 
wehn gaan wash dehn net. 3So Jesus get iina wan a di buot dem —di 
wan fi Simon— ahn aks im fi go likl bit forda out fahn di edj. Den 
Jesus sidong ahn tiich di pipl dem fahn rait iina di buot. 

4Afta Jesus don taak, ihn seh tu Simon, “Mek wi go out iina di diip 
waata, ahn chruo out di net fi kech som fish.” 

5Simon ansa, “Uo Maasta, wi work so haad di huol nait ahn wi 
no kech notn. Bot sins yuu seh so, Ah gwain chruo out di net agen.” 
6Wen di fishaman dem weh wende wid Simon du dis, dehn kech so 
moch fish seh dehn net staat tier op. 7So di fishaman dem kaal dehn 
paadna iina di ada buot fi kom help dem; ahn wen dehn kom, dehn 
ful'op di two buot so moch til dehn staat sink! 8Wen Simon Peter si 
aal weh wehn hapm, ihn faal dong fronta Jesus ahn seh, “Go weh 
fahn mi Laad, bikaaz Ah dah wan sinful man!” 

9Ihn seh dat bikaaz Simon ahn aal ihn fren dem wehn so sopraiz 
bout aal di fish weh dehn kech. 10Ahn Simon paadna dem, James ahn 
John, —Zebedee two son— dehn wehn sopraiz tu. Den Jesus seh tu 
Simon, “No fried, man; fahn now aan, insida kech fish, yuu gwain 
kech pipl fi God Kingdom.” 

11So dehn pul dehn buot bak pan di shuor, lef evryting, ahn dehn 
gaan wid Jesus. 


Jesus kyuor wan man wid wan bad skin siknis niem ‘leprosy’ 
(Matthew 8.1-4; Mark 1.40-45) 


12Wan taim wen Jesus wehn iina wan neks toun, wan man weh 
wehn kova wid leprosy gaan tu im. Az ihn si Jesus, ihn faal pan di 
grong rait fronta im deh beg'im seh, “Laad, if yuu waahn, yo kyan 
mek Ah get beta.” 

13 Jesus strech out ihn han, toch di man ahn tel im seh, “Yees, Ah 
waahn kyuor yo, so get beta rait now!” Ahn siem taim di leprosy lef 
di man. 14Den Jesus tel im seh, “Yo no fi tel nonbady bout dis; ongl 
go striet dah di Jewish priis ahn mek im saach yo. Mek shuor yo ker 
di aafrin weh Moses seh enybady weh get kyuor fi ker, fi shuo seh 
yu deh gud now.” 

15Bot di nyuuz bout Jesus spred so faas seh wan biga kroud a pipl 
kom fi hier im ahn fi get kyuor fahn dehn siknis. 16Bot fahn taim tu 
taim Jesus manij fi slip weh tu wan kwaiyet plies weh ihn kuda prie. 


Jesus, di Son a Man, gat powa pan ort fi paadn sin 
(Matthew 9.1-8; Mark 2.1-12) 


17Wan die wen Jesus wende tiich, som Pharisee pipl ahn di tiicha 
a di Laa dem wende sidong deh hier im. Dehn wehn kom fahn evry 
vilij iina Galilee lan ahn fahn Judea lan ahn Jerusalem tu. Ahn God 
powa wehn dedeh fi kyuor di sik pipl dem. 18Den som man kom dehso, 
deh ker wan man weh wehn paralaiz —weh kudn muuv ataal— pahn 
wan strecha, ahn dehn trai fi ker'im iina di hous, fi put'im fronta 
Jesus. 19Bot sieka di kroud weh wehn so big, dehn kudn du dis, so 
dehn gaan op pan di hous-tap ahn hais im dong chruu di ruuf pan 
ihn strecha iina di migl a di kroud fronta Jesus.* 20Wen Jesus si ho 
moch fiet di man dem wehn gat iina ihn powa, ihn seh tu di man 
weh wehn paralaiz, “Fren, Ah paadn yo sin dem.” 

21Di Pharisee pipl ahn di tiicha a di Laa dem staat tink tu demself, 
“Dah huu disa man; ihn tink seh him dah God iikwal? Huu kyan 
fargiv sin; dah no God aluon?” 

22 Jesus wehn nuo weh dehn wende tink, so ihn aks dem, “Dah 
wai unu deh tink demya tingz iina unu haat? 23Wat iiziya fi seh, ‘Ah 
paadn yo sin dem, or “Get'op ahn waak? 24Bot so unu wi nuo seh di 
Son a Man gat powa pan ort fi paadn sin, Ah gwain kyuor dis man.” 
Den Jesus ton roun tu di sik man, ahn tel im seh, “Get'op, tek op yo 
strecha ahn go huom; yu don get beta now.” 

25Siem taim di man jomp op fronta aala dem, pik op ihn strecha, 
ahn gaan huom deh priez God! 26Ahn aal di pipl dem get uova sopraiz 
ahn staat priez God deh seh, “Wi neva si notn laik dis yet!” 





k5.19 Nuotis seh: Dehn du dis chruu wan huol weh dehn mek pan di flat hous 
tap. 

Jesus aks Matthew Levi fi fala im 
(Matthew 9,9-13; Mark 2.13-17) 


27 Afta dis Jesus gaan fahn dehso, ahn ihn si wan taks kalekta weh 
niem Levi, deh sidong iina ihn taks hous. Ahn Jesus tel im seh, “Kom! 
Fala mi no!” 28Ahn Levi get'op, lef evryting, ahn gaan wid im. 

29Den Levi mek wan big sopa fi Jesus iina ihn hous, ahn wan paila 
taks kalekta ahn ada pipl wehn gaan iit wid dem tu. 30Bot wen di 
Pharisee ahn di tiicha a di Laa iina dehn gruup si dem deh iit wid di 
taks kalekta ahn di sina dem, dehn komplien tu Jesus disaipl dem, 
ahn aks dem seh, “Bot how unu kyan stan fi iit ahn drink wid demde 
kain a pipl?” 

31Wen Jesus hier dis, ihn tel dem, “Dah huu weh sik dah huu niid 
di dakta; ahn no demde weh tink seh dehn helty. 32Mii no kom fi 
huu tink dehn deh du rait, bot fi dem weh nuo seh dehn hafy ripent 
a dehn sin.” 


Jesus seh ihn nyuu tiichin no fi miks wid di uol pipl dehn 
tiichin 
(Matthew 9.14-17; Mark 2.18-22) 

33Den, dehn seh tu Jesus, John disaipl ahn di Pharisee disaipl 
dem faas ahn prie plenty, bot fi yo disaipl dehn go ahed ahn iit ahn 
drink laik notn.” 

34 Jesus ansa dem seh, “How unu espek di pipl weh go dah wan 
wedn paaty fi faas? Unu kyaahn espek dem du dat nontaim. 35Bot di 
taim gwain kom wen dehn tek weh di man weh gwain marid fahn 
dem, ahn den ihn fren dem no gwain iit; dehn gwain ongl faas.” 

36Den Jesus tel dem dis parabl:' “Nonbady no tier aaf klaat aafa 
nyuu kluoz fi pach op uol kluoz; bikaaz di nyuu piis gwain tier aaf, 
ahn den di pach fahn di nyuu kluoz no gwain mach wid di uol wan. 
37 Ahn nonbady no gwain chruo nyuu wain iina wan uol leda wain 
bag. If dehn du dat, di nyuu wain gwain bos" di bag, ahn aal di wain 





15.36 Nuotis seh: Wan ‘parabl’ dah wan stuory bout evry die laif iina demde diez, 
weh Jesus yuuztu tel fi eksplien di chruut bout God Kingdom. "5.37 Nuotis 
seh: Az nyuu wain forment, ih mek plenty gaz weh wuda bos wan uol leda wain 
bag bikaaz ih aredy don get drai ahn iizy fi tier op. So di pipl dehn aalwiez chruo 
dehn nyuu wain iina wan nyuu wain bag. 

gwain dash weh, ahn di bag gwain finish spail. 38 Nyuu wain hafy go 
iina nyuu bag, no chruut?” 39Ahn nonbady, afta dehn drink uol wain 
gwain waahn nyuu wain, bikaaz dehn gwain seh, “Di uol wan beta.” 


Jesus tiich bout wat rait fi pipl du pahn di Sabat die 
(Matthew 12.1-8; Mark 2.23-28) 


6 1Wan Sabat die, Jesus wende waak chruu wan wiit" fiil, ahn 

ihn disaipl dem staat pik aaf som a di wiit hed, hoks aafa di 
trash wid dehn han, ahn den dehn iit'ih. 2Som Pharisee pipl weh 
wehn dedeh aks dem seh, “Wai unu deh du weh di Laa seh wi no fi 
du pan di Sabat die?” 

3-4 Jesus ansa dem seh, “Unu neva riid bout di taim wen David? wehn 
uova niid somting fi iit? David ahn ihn wariaz dem wehn hongry, so 
David gaan iina God hous ahn ihn iit di aafrin bred, ahn gi som a ih 
tu ihn wariaz tu. Ahn ongl di priis dem kuda du dis.” 

5Den Jesus seh tu dem, “Di Son a Man, gat atarity dongtu fi seh 
weh rait fi pipl du pan di Sabat.” 


Jesus kyuor wan sik man pahn di Sabat die 
(Matthew 12.9-14: Mark 3.1-6) 


6Wan neks Sabat Jesus gaan iina di sinigag ahn tiich di pipl, ahn 
ihn nuotis seh wan man wehn dedeh wid ihn rait han weh wehn 
kripl. 7 Som Pharisee pipl ahn di tiicha a di Laa dem wehn dedeh tu, 
weh wehn waahn si Jesus deh du rang. So dehn dag'im fi si if ihn 
wehn gwain kyuor pan di Sabat die. 8Now, iivn duo Jesus wehn nuo 
weh dehn wende tink iina dehn haat, ihn seh tu di man wid di kripl 
han, “Get'op ahn stan op fronta evrybady.” So ihn get'op ahn stan op 
rait dehso. 9Den Jesus seh tu dem, “Mek Ah aks unu somting: Wat 
wi Laa seh wi fi du pan di Sabat die? Gud or bad? Fi help pipl or fi 
haam dem? Fi siev wan man laif or fi distrai im?” 10Jesus luk roun 
pan aala dem, ahn den ihn seh tu di man, “Strech out yo han!” Ahn di 
man strech'ih out, ahn rait dehso ihn han get gud jos laik di ada wan! 

11Bot di Pharisee pipl ahn di tiicha a di Laa dem wehn beks ahn 
staat taak wid wan anada bout weh dehn fi du wid Jesus. 





76.1 Nuotis seh: Wiit' dah wan trii-laik graas weh dehn gruo iina dehn grong 
iina demde diez. Ih prodyuus siid weh dehn kuda iit raa or gyada fi mek flowa. 
°6.3-4 cf. Luke 1.27 


The First Five Books of the New Testament in Islander Creole English, Colombia 


147 Luke 6 


Jesus pik out ihn twelve apasl 
(Matthew 10.1-4; Mark 3.13-19) 


12Jina daty taim Jesus gaan op pan wan mountin, gaan prie, ahn 
ihn spen di huol nait deh prie tu God. 13Di neks maanin, Jesus kaal 
ihn disaipl dem, pik out twelve fi deh wid im, ahn niem dem apasl. 
14Demya dah dehn niem: Simon —huu Jesus wehn kaal Peter— ahn 
ihn breda Andrew. Den yo wehn gat: James, John, Philip, Bartholomew, 
15Matthew, Thomas, ahn James —dat dah Alphaeus son. Den Simon, 
huu dehn kaal di Zealot.? 16Den Judas —huu dah wehn James son— 
ahn di laas wan, Judas Iscariot, di wan huu weh wehn gwain sel out 
Jesus. 


Jesus tiich ahn kyuor di pipl dem weh kom fahn aal uova di plies 
(Matthew 4.23-25) 


17Den Jesus gaan dong wid ihn disaipl dem ahn stan op pan wan 
flat piis a lan. Wan big kroud a Jesus disaipl wehn dedeh tu, ahn wan 
huol paila pipl fahn aal uova Judea lan —fahn Jerusalem, ahn fahn 
di sii kuos a Tyre ahn Sidon sity wehn dedeh tu. 18Dehn wehn kom fi 
hier weh Jesus wehn gat fi seh, ahn fi get kyuor fahn aal dehn paila 
siknis. Ahn dem, weh wehn gat iin bad spirit, wehn get kyuor tu. 
19 Aal di pipl wende trai fi toch Jesus, bikaaz powa wende kom outa 
im, ahn dehn wende get kyuor. 


Blesin ahn trobl weh deh kom 
(Matthew 5.1-12) 


20Den Jesus luk striet pan ihn disaipl dem ahn seh: 
“Unu weh puor now, bles; 
bikaaz God Kingdom dah fi unu! 
21 “Unu weh hongry now, bles; 
bikaaz unu gwain get ful'op. 
“Unu weh hala now, bles: 
bikaaz unu gwain laaf. 
22“Ahn unu gwain get bles wen dehn hiet unu, ahn rijek, ahn insolt, 
ahn dehn seh unu uova bad jos sieka unu chros iina di Son a Man. 





?6.15 Nuotis seh: Di ‘zealot’ dem dah wehn som lan difenda iina demde diez weh 
neva waahn di Roman atarity iina dehn lan. 

23Get glad wen dat hapm ahn daans wid jai, bikaaz wan big gif deh 
wiet fi unu iina hevn. Memba seh: dehn ansesta dem wehn du di siem 
ting tu di prafit dem lang taim bifuo unu. 
24 “Bot unu weh rich now, deh iina trobl; 
unu don gat weh unu fi get. 
25 “Ahn unu weh gat plenty fi iit now, deh iina trobl; 
bikaaz unu gwain go hongry. 
“Ahn unu weh laaf now, beta wory; 
bikaaz unu gwain muon ahn hala. 
26“Ahn trobl gwain kom pan unu wen evrybady taak gud bout unu; far 
dat dah how dehn ansesta dem wehn triit di uol taim faals prafit dem. 


Lov unu enemy dem 
(Matthew 5.38-48; 7.12a) 


27“Bot Ah deh tel unu weh deh hier mii: Lov yo enemy dem! Du 
gud fi dem weh hiet yo. 28Bles dem weh kos yo; ahn prie fi dem weh 
triit yo bad. 29If enybady lik yo pan wan jaa, mek ihn lik yo pan di 
neks wan tu. Ahn if sombady tek weh yo kuot, mek ihn tek yo shot 
tu. 30Enybady weh beg yo, gi dem. Ahn if dehn tek wat dah fi yo, 
no aks dem bak fi it agen. 31 Du fi ada pipl, jos wat yo wuda waahn 
dehn du fi yo. 

32“If yo ongl lov di pipl dem weh lov yo, wai yo wuda waahn get 
bles den? Dongtu di sina dem lov huu lov dem. 33Ahn if yo du gud 
fi dem weh du gud fi yo, wai yo wuda wahn get bles den? Dongtu di 
sina dem du di siem ting, no chruut? 34Ahn if yo ongl len tu pipl dem 
weh yo tink gwain pie yo bak, weh priez yo gwain get? Dongtu di sina 
dem len wan anada, ahn den dehn espek fi get bak ful pie. 35Nuo, 
lov yo enemy ahn du gud fi dem! Gi bitout wiet bak pan notn. If unu 
du dat, Di Muos Hai God gwain pie unu bak plenty, ahn unu gwain 
bii ihn pikniny, bikaaz God iivn shuo kainis tu dem weh ongrietful 
ahn wikid. 36Gat morsy, jos laik unu Faada gat morsy!” 


Jojin di ada pipl dem 
(Matthew 7.1-5) 
37“Yo no fi joj, fi dehn no joj yu! Ahn yo no fi kandem, fi dehn no 
kandem yu! Fargiv, ahn yo gwain get fargivnis tu. 38Gi, ahn den yo 
wi get bak plenty. Bikaaz di siem amount yo gi, dah di siem weh yo 
gwain get bak.” 

39Den Jesus tel dem disa parabl: “Wan blain man kyaahn liid wan 
neks blain man. If dehn du dat, di two a dem gwain drap iina wan 
huol, no chruut? 40 Ahn wan disaipl neva beta an ihn tiicha, bot wen 
ihn don get aal ihn laanin, ihn gwain bii jos laik ihn tiicha. 

41“Ahn wai unu si di mata weh deh iina unu breda ai, bot unu no 
si di lag weh deh iina fi unu uon ai? 420r, how unu gwain seh tu unu 
breda, ‘Fren, mek Ah tek di straa outa yo ai,’ wen unu neva si di big 
piis a wuud iina fi unu uon ai? Unu dah som riil hipokrit! Fos unu fi 
tek di big piis a wuud outa unu uon ai; den unu gwain si beta fi tek 
di straa outa unu breda ai. 


Wat som rilijos liida tiich dah laik fruut trii, som gud, som bad 
(Matthew 7.16-20; 12.33-35) 


43“Ah deh tel unu dis bikaaz wan gud trii kyaahn neva bier bad 
fruut, ahn wan trii weh no gud kyaahn neva bier gud fruut. 44Unu 
nuo evry trii bai di fruut wen ih bier; nonbady no pik aaf fig ahn 
griep aafa maka trii, no chruut? 45So, di gud man bring gud tingz 
outa di gud weh stuor op iina ihn haat, ahn di bad man bring bad 
tingz outa di bad weh stuor op iina ihn haat tu. Ahn enyting weh 
wan man ful'op ihn haat wid, dat dah weh gwain kom outa ihn mout! 


Di parabl bout di waiz man ahn di fuul 
(Matthew 7.24-27) 


46“Wai unu deh kaal mi, ‘Laad, Laad,’ wen unu no du weh Ah tel 
unu fi du? 47Mek Ah tel unu how wan porsn hafy bii laik weh kom 
tu mi: ihn hier weh Ah tiich im, ahn den ihn obie. 48Ihn jos laik wan 
man weh bil ihn hous, ahn ihn wehn dig diip dong, so ihn kuda put 
di foundieshan pan rak. So, wen di flod kom ahn di riva riez ahn hit 
pan ihn hous, ih stan op strang, bikaaz ih wehn bil gud pan di rak. 
49Bot enybady, weh hier weh Ah deh seh ahn no pie mi non main, 
dah jos laik wan neks man weh bil ihn hous pan di grong bitout gud 
foundieshan. So wen di flod kom ahn ih hit pan ihn hous, ih faal dong 
ahn mash'op iina piisiz!” 


Wan govament ofishal shuo seh him gat plenty fiet 
(Matthew 8.5-13) 


1Wen Jesus don seh aal weh ihn wehn gat fi seh, ahn di pipl dem 
hier im, ihn gaan dah Capernaum. 2Now, iina dah toun dehn wehn 

gat wan aafisa —weh dah wehn di kyapm a wan hundred suoldya iina di 
Roman aamy— ahn ihn wehn gat wan saavant, weh ihn wehn laik plenty, 
huu wehn sik ahn deh pan dai'in. 3So wen dis aafisa hier bout Jesus, ihn 
sen som a di uolda Jewish rilijos liida fi aks Jesus fi kom kyuor ihn saavant. 
4Di liida dem gaan dah Jesus ahn beg'im seh, “Tiicha, dis man dizaav fi 
mek yo du dis fi im, 5bikaaz ihn lov wi pipl. Ihn iivn bil wan sinigag fi wi.” 

6So Jesus gaan wid dem, ahn wen Jesus wende nier di hous, di 
aamy aafisa sen ihn fren fi tel im seh, “Laad, no bada yoself; Ah no 
gud nof fi yo kom iina mi hous. 7Ah nat iivn gud nof fi kom miit yo 
miself. So, jos seh di wod ahn mi saavant gwain get beta. 8Ai nuo 
dis, bikaaz Ai deh aanda mi sopierya dem, ahn Ai gat suoldya aanda 
mii tu. Ai ongl hafy tel wan a dem, ‘Go!’ ahn ihn go, or ‘Kom!’ ahn 
ihn kom. Ahn if Ah tel mi saavant, ‘Du dis!’ ihn gwain du'ih.” 

9Wen Jesus hier dis, ihn wehn sopraiz; ihn ton tu di paila pipl weh 
wende fala im ahn seh, “Ah deh tel unu di chruut: Ah neva si soch 
big fiet laik dis bifuor mongs wi Israel pipl dem.” 

10Den, wen di aamy aafisa fren dem gaan bak dah di hous, dehn 
fain seh di saavant wehn don get beta! 


Jesus bring wan wido ongli'is son bak tu laif 


11Likl wail afta dat, Jesus ahn ihn disaipl dem gaan dah di toun kaal 
Nain, ahn wan paila pipl wende fala im. 12Wen dehn get nier di giet fi go 
iina di toun, dehn si som pipl deh ker wan ded man pan wan strecha, huu 
dah wehn wan wido uman ongl'is son. Ahn wan paila pipl fahn di toun 
wende waak lang wid im, gwain dah di berin grong. 13Ahn wen di Laad 
si di wido, ih toch ihn haat siem taim. Den ihn seh tu im, “No hala.” 14So, 
Jesus gaan op ahn toch di strecha, ahn di man dem weh wende ker di bady 
stap. Jesus seh, “Yong man, Ah tel yo, get'op!” 15Siem taim di ded man 
get'op ahn staat taak; ahn Jesus gi'im bak tu ihn muma! 

16Den evrybady wehn fraitn ahn dehn staat priez God. Dehn seh, 
“Wan griet prafit deh yahso wid wi! God kom fi help wii, ihn pipl dem!” 

17Ahn dis nyuuz bout Jesus spred aal uova Judea lan ahn aal di 
plies dem roun dehso. 


John di Baptist sen two mesinja tu Jesus 
(Matthew 11.2-19) 


18Bout dis taim, John di Baptist disaipl dem tel im bout aal di tingz 
dem weh wende hapm, so John kaal two a ihn disaipl, 19ahn sen dem 

tu di Laad fi aks im seh, “Dah yuu dah di Mesaya huu fi kom, or wi 
fi wiet pahn sombady els?” 

20So di man dem gaan dah Jesus ahn seh, “John di Baptist sen 
wi fi aks yuu seh, “Dah yuu dah di Mesaya huu fi kom, or wi fi wiet 
pahn sombady els?” 

21Wen dehn kom, Jesus wende kyuor plenty pipl weh wehn gat 
aal kain a difrant siknis ahn gat bad spirit iina dem; ahn ihn mek 
plenty blain pipl si tu. 22Jesus tel di mesinja dem seh, “Go bak ahn 
tel John aal weh unu wehn si ahn hier: blain pipl dehn get fi si, ahn 
dem weh wehn kripl deh waak agen; pipl weh wehn gat leprosy get 
beta, ahn di def kyan hier. Ded pipl kom bak tu laif, ahn di puor get 
di gud nyuuz priich tu dem. 23Tel im dis tu: How hapy fi dem weh 
no gat non dout bout mii.” 

24Afta John mesinja dem gaan, Jesus staat taak bout John tu di 
paila pipl weh wehn dedeh; ihn aks dem seh, “Dah wat unu wehn 
gaan iina di dezaat fi si? Wan hai piis a graas weh di briiz deh bluo 
fahn said tu said? 25If dah no dat unu gaan out deh fi si, den wai unu 
gaan out dehso fa? Unu waahn si wan man dres op iina prity kluoz? 
No man; pipl weh dres op iina prity kluoz ahn liv big laif, dehn liv iina 
dehn palis; dehn no liv iina di dezaat. 2©So, weh unu gaan out deh fi 
si? Wan prafit? Yees, ahn Ah deh tel unu, muo an jos wan aadinary 
prafit. 27 Dah John di skriptyo rait bout wen ih seh: ‘Luk, Ah deh sen 
mi mesinja bifuor yu kom, ahn ihn gwain get di pipl redy fi risiiv yu.’ 
28Ah deh tel unu seh: outa aal di pikniny weh eva baan fahn uman, 
non a dem gwain grieta an John. Bot inspaita dat, sombady wid likl 
impuotans iina God Kingdom grieta an John.” 

29Ahn evrybady —dongtu di taks kalekta dem— wehn grii wid 
how God wehn plan tingz, bikaaz John wehn baptaiz dem tu. 39Bot 
di Pharisee pipl ahn di tiicha a di Laa dem wehn rijek weh God wehn 
plan fi dem, so dehn neva mek John baptaiz dem. 

31 Den Jesus aks, “Weh disya jinarieshan kom'in laik? Wat kain a 
pipl unu? 32Unu jos laik som likl pikniny weh deh sidong iina wan 
maakit plies ahn deh baal out tu wan anada: ‘Wi plie di fluut fi unu, 
ahn unu no daans; wi iivn sing wan berin sang tu unu, bot unu no 
krai!” 33 John di Baptist neva kom deh iit bred nar deh drink wain, 
stil yet unu seh, ‘Dah bikaaz ihn gat iin wan bad spirit.’ 34Now di 
Son a Man kom deh iit ahn drink, ahn unu seh, ‘Luk how ihn krievn, 
ahn ihn dah wan jronkin man; ahn ihn fren op wid taks kalekta ahn 

som ada sina.’ 35Bot Ai seh tu unu: dem weh liv dehn laif bai God 
wizdom shuo seh fi him wizdom dah riily chruu.”4 


Wan uman weh ful a sin shuo ihn rispek fi Jesus 
(Matthew 26.6-13; Mark 14.3-9; John 12.1-7) 


36Den wan Pharisee man invait Jesus fi go huom, go iit wid im; so 
Jesus gaan dah ihn hous ahn get redy dah di tiebl fi staat iit. 37 Now 
wan uman, weh dah wehn wan sina, hier seh Jesus wehn deh dah 
di hous, so ihn bring wan alabasta bakl ful a wan uova dier swiit 
aintment. 38Ihn kom op bihain Jesus, bow dong bai ihn fut, ahn staat 
krai so moch dat ihn ai-waata wet'op Jesus fut. So di uman waip aaf 
ihn fut wid ihn hier, kis dem, ahn den put di swiit aintment pan dem. 
39Wen di Pharisee weh wehn invait Jesus si dis, ihn seh tu imself, 
“If dis man dah wehn wan prafit fi chruut, ihn wuda wehn nuo seh 
di uman weh deh toch im deh liv iina plenty sin!” 

40Den Jesus seh tu im, “Simon, Ah gat somting fi seh tu yo.” 

“Dah wat, tiicha?” Simon aks Jesus. 

41 Jesus tel im seh, “Dehn wehn gat two man, weh wehn huo wan man 
weh yuuztu len mony. Wan a dem wehn huo im five hundred denarii,” 
ahn di neks wan, fifty. 42Bot non a dem kudn pie im bak, so ihn fargiv 
dem, ahn neva chaaj dem agen. So, wish wan a dem gwain lov im muo?” 

43 Simon ansa Jesus ahn seh, “Ah ges di wan weh wehn huo im muo.” 

“Yo rait,” Jesus seh. 

44Den ihn ton tu di uman ahn seh tu Simon, “Yo si dis uman? Wen 
Ah kom iina yo hous, yo neva aafa mi no waata fi wash aaf di dos 
aafa mi fut, bot shii wash dem wid ihn ai-waata, ahn drai dem wid 
ihn hier. 45Yo neva welkom mi wid wan kis, bot fahn Ah kom iin, 
dis uman no stap kis mi fut. 46 Yo no gi mi non aliv ail fi mi hed, bot 
shii wehn anaint mi fut dem wid porfyuum. 47So Ah deh tel yo: di 
paila lov weh shii gat pruuv seh ihn get fargiv fi ihn sin dem. Bot di 
wan weh wehn get fargiv fi likl bit, ongl shuo likl lov.” 

48Den Jesus seh tu di uman, “Yo don get paadn fi yo sin dem.” 

49 Ahn di ada ges dem staat seh tu wan anada, “Dah huu dis man; 
ihn iivn fargiv sin?” 





47.35 Di ekzak wod dem dah: “Bot wizdom wehn jostifai bai aala ihn pikniny 
dem.” "7.41 Nuotis seh: ‘Denarii’ dah di niem a di mony weh dehn wehn gat 
iina daty taim, weh wehn wot bout weh wan man kuda mek fi di die. 

50Den Jesus seh tu di uman, “Sieka yo fiet, yo get siev. Go iina piis.” 


Som uman help sopuot Jesus ahn ihn disaipl dem 


1Afta dis, Jesus gaan fahn wan sity ahn toun tu wan nada wan 

deh priich di gud nyuuz bout God Kingdom. Him ahn di twelve 
disaipl dem wehn gaan tugeda, 2lang wid som uman huu wehn get 
kyuor fahn bad spirit ahn siknis: Mary, weh dehn kaal Magdalene, weh 
Jesus tek seven bad spirit outa, 3ahn Joanna, huu dah wehn Chuza 
waif —Chuza wende hangl Herod hous— ahn Susanna, ahn plenty 
muo uman, huu wehn yuuz dehn uon mony fi help sopuot Jesus ahn 
ihn disaipl dem, wende fala im tu. 


Di parabl bout di faama weh gaan out, gaan plaant siid 
(Matthew 13.1-9; Mark 4.1-9) 


4Pipl wende kom tu Jesus fahn aal difarent toun, ahn wen dehn 
get tugeda, ihn tel dem wan parabl:: 

5“Wan taim wan faama gaan out, gaan plaant ihn siid. Ahn wen 
ihn skyata di siid dem, som a dem drap lang di trak ruod, ahn dehn 
step pan dem. Den di bord kom fahn iina di ier ahn iit dem op. Ahn 
som a di ada siid dem drap pan raky grong, weh paat plenty dort 
neva deh. Aftawod wen di siid dem sprout op, di likl trii dem drai 
op, bikaaz dehn neva get nof waata. 7Ahn som a di ada siid drap 
mongs di prikl, ahn dehn gruo tugeda wid di plaant dem, ahn dehn 
chuok dem. 8Ahn som a di ada siid drap pan gud grong. Ahn di siid 
dem sprout op ahn gruo strang ahn bier plenty fruut; som a di trii 
dem wehn gat aan one hundred taim muo an weh ihn wehn plaant!” 

Afta Jesus don seh dis, ihn baal out seh, “Unu stap unu haad iez, 
ahn unu hier weh Ah deh seh!” 


Jesus eksplien wai ihn yuuz parabl fi tiich di pipl dem 
(Matthew 13.10-17; Mark 4.10-12) 


9Lieta Jesus disaipl dem aks im weh di parabl miin. 10Ihn seh, 
“Ah deh tel unu som tingz bout God Kingdom weh nonbady neva 
andastan op til now. Bot fi di ada pipl dem, dehn gwain stil hier'ih 
iina parabl, bikaaz: 
‘Dehn gwain luk, ahn no si notn; 

ahn dehn gwain hier, ahn no andastan notn.’ 


Jesus eksplien di parabl bout di faama ahn ihn siid 
(Matthew 13.18-23; Mark 4.13-20) 


11 “Now dis dah weh di parabl miin: di siid wi bii laik God Wod. 12Di siid dem weh 
drap pan di trak ruod dah laik dem weh hier. Bot di devl kom faas laik wan bord ahn 
tek weh di mesij fahn dehn haat, so ihn wi henda dem fahn biliiv ahn get siev. 13Di 
siid dem weh drap pan raky grong dah laik di pipl dem weh hier di mesij ahn get glad. 
Bot laik di ruut fi demya trii, di mesij weh dehn hier no go diip iina dem. So, dehn no 
laas lang, ahn wen di taim fi tes kom, dehn giop. 4Di siid weh drap mongs di prikl 
dah laik dem weh hier, bot az dehn go pahn dehn wie, di woriz, richiz ahn plezha 
fahn dis laif wi pail op ahn chuok dem, ahn dehn no gwain ton tu notn gud. 15Ahn 
di siid weh faal pahn gud grong, dah laik dem weh hier di mesij ahn kiipih iina dehn 
haat ahn du aal weh God seh. Ahn den dehn kiip aan deh du gud tingz, no mata wat.” 


No kiip unu talent tu unu self laik wan fuulish man 
(Mark 4.21-25) 


16Den Jesus kantinyo deh seh, “Nonbady no gwain lait wan lamp 
ahn den kova ih op, nar put'ih aanda wan bed. Insida dat dehn gwain 
put'ih op pan wan stan so evrybady kyan si di lait wen dehn kom iin. 

17“Enyting weh haid, gwain kom out weh pipl kyan si, ahn enyting 
weh kova op, aftawod evrybady gwain get fi nuo bout'ih. 

18“Tek kier how unu lisn: di man weh hier ahn biliiv dis mesij, ihn 
gwain andastan muo, bot di man weh hier ahn no biliiv, dongtu di 
likl weh ihn tink ihn gat, God gwain tek weh fahn im.” 


Jesus muma ahn ihn breda dem 
(Matthew 12.46-50; Mark 3.31-35) 


19Den Jesus muma ahn breda dem kom fi si'im, bot sieka di kroud 
wehn so big, dehn kudn get nier Jesus. 20Sombady tel Jesus seh, “Tiicha, 
yo muma ahn yo breda dem deh outa duo, ahn dehn waahn si yo.” 

21 Bot Jesus ansa dem ahn seh, “Mi muma ahn mi breda dah di pipl 
dem weh hier God mesij ahn obie ih.” 


Jesus kuul dong di big briiz ahn di sii 
(Matthew 8.23-27: Mark 4.35-41) 


22Wan die Jesus tel ihn disaipl dem, “Mek wi go uova di ada saida 
di liek.” So dehn get iina wan buot ahn gaan. 23Ahn wen dehn wende 

siel kraas, Jesus drap asliip. Den aalava sodn wan big briiz kom dong 
pahn di liek, ahn di buot staat tek iin waata ahn staat sink. Aala dem 
wende iina dienja! 24So di disaipl dem gaan dah Jesus ahn wiek'im 
op, ahn dehn seh, “Maasta! Maasta! wi gwain droundid.” 

Den Jesus get'op ahn tel di briiz ahn di sii fi kuul dong, ahn evryting 
get bak kyaam-kyaam! 25Ahn ihn seh tu dem, “Unu stil no gat fiet 
iina mi powa?” 

Alduo dehn wehn fraitn ahn uova sopraiz, dehn aks wan anada, 
“Dah huu disa man weh gi aadaz ahn mek di briiz ahn di sii pie im 
main?” 


Jesus tek out wan paila bad spirit outa wan man 
(Matthew 8.28-34; Mark 5.1-20) 


26 Afta dat, dehn get weh paat di Garasenes pipl dem liv, kraas di 
liek fahn Galilee lan. 27 Ahn wen Jesus get outa di buot, ihn bok'op 
pan wan man fahn di sity weh wehn gat iin plenty bad spirit. Fi wan 
lang taim ihn neva wier non kluoz, ahn ihn neva gat non weh fi liv, 
so ih wende liv iina di berin grong. 28Now wen ihn si Jesus, ihn drap 
pan ihn nii fronta im, ahn baal out pan tapa ihn vais, “Jesus, Son a 
di Muos Hai God, dah weh yo waahn wid mi? Ah deh beg yo, no fi 
haraas mi!” 29Di man seh dis, bikaaz Jesus wehn aada di bad spirit 
dem fi kom outa im. Plenty taim dehn wehn atak im —wail ihn han 
ahn fut dem wehn chien op ahn ihn wehn aanda gyaad— bot stil 
yet ihn wuda brok di chien laik notn, ahn di bad spirit ron im weh 
dah di dezaat. 

30So Jesus aks di spirit weh wende iina di man, “Dah how yo niem?” 

“Legion!” ihn ansa seh —bikaaz plenty bad spirit wende liv iina im. 
31 Ahn di spirit dem kiip deh beg Jesus no fi sen dem iina di Abyss.‘ 

32Wail dis wende hapm, wan paila hag wende nier pan di hilsaid 
deh iit. So, di spirit dehn beg Jesus fi mek dem go iina di hag dem, 
ahn Jesus mek dem gaan. 33Ahn di bad spirit dem kom outa di man, 
ahn gaan iina di hag dem, ahn aala dem ron uova di ej a di hilsaid, 
ahn drap dong iina di liek ahn dehn droundid! 

34Wen di man dem weh wende main di hag dem si wat hapm, dehn 
ron gaan dah di toun ahn ada plies dem, gaan spred di nyuuz. 35So 





:8.31 Nuotis seh: Di ‘Abyss’ dah laik wan uova diip huol weh God kiip dem weh 
ihn gwain ponish. 

di pipl dehn gaan si fi demself wat wehn hapm. Wen dehn get weh 
paat Jesus wende, dehn si di man weh wehn gat iin di paila bad spirit 
dem, deh sidong dah Jesus fut. Ihn wehn dres op, ahn iina ihn ful 
sens, ahn dehn get fried. 36Ahn dem weh wehn si wat hapm tu dis 
man —weh wehn yuuztu gat iin di bad spirit— tel di ada pipl dem 
weh wehn jos kom, bout how ihn get kyuor. 37 Wen dehn hier dis, 
aal di pipl fahn roun di Garasenes sekshan staat beg Jesus fi go fahn 
dehso, ahn let dem luon, bikaaz dehn wehn uova fried. So Jesus get 
bak iina di buot ahn gaan. 

38Bot di man weh wehn get frii fahn di bad spirit dem, beg fi go 
wid Jesus, deh seh, “Mek Ah go wid yo no!” 

Bot Jesus sen im weh, ahn seh, 39“No, beta yo go bak huom ahn tel 
evrybady aal di gud tingz di Laad du fi yu.” So di man gaan ahn waak 
chruu di houl toun ahn tel aal di pipl dem bout weh Jesus wehn du fi him. 


Jairus daata ahn di uman weh toch Jesus goun 
(Matthew 9.18-26; Mark 5.21-43) 


40Den, Jesus kraas bak uova di ada saida di liek, ahn wan paila 
pipl wehn dedeh, deh wiet pahn im fi welkom im. 41 Siem taim wan a 
di hed a di sinigag, niem Jairus, kom ahn niil dong fronta Jesus ahn 
beg'im fi kom tu ihn hous, 42bikaaz ihn ongli'is daata —weh wehn 
gat bout twelve yierz— wehn sik bad, ahn deh pan dai'in. 

So Jesus gaan wid Jairus, ahn plenty pipl wehn kroud op roun im. 
43Now dehn wehn gat wan uman iina di kroud weh wehn sik, ahn 
ihn neva stap bliid fi twelve yierz. Ihn spen evryting weh ihn wehn 
gat pan dakta bil, bot non a dem kudn kyuor im. 44Dis uman kom op 
bihain Jesus ahn toch di ej a ihn goun, ahn siem taim di bliidn stap 
ahn ihn get beta. 45Den Jesus aks dem, “Huu toch mi?” 

Evrybady seh, dah no dem. Den Peter seh, “Maasta, yu no si di 
paila pipl weh deh push op fi si yo?” 

46Bot Jesus seh, “Sombady toch mi; Ah nuo, bikaaz som powa gaan 
outa mi.” 47Wen di uman si seh ihn kudn haid mongs di kroud, ihn 
kom deh trimbl ahn chruo dong imself fronta Jesus. Ahn fronta aal 
di pipl dem ihn tel Jesus wai ihn wehn toch im, ahn seh ihn get beta 
siem taim. 48 Jesus seh tu di uman, “Daata, yo fiet mek yo get beta. 
Yo kyan go huom now iina piis.” 

49Wail Jesus wehn stil deh taak, som man fahn Jairus hous kom, 
ahn tel im seh, “Yo daata don ded; so no bada di tiicha no muo.” 

50Bot Jesus neva pie main tu weh dehn seh, ahn ihn tel Jairus siem 
taim, “No fried; jos biliiv ahn yo daata gwain get beta.” 

51 Ahn wen dehn get dah Jairus hous, Jesus neva mek nonbady els 
gaan iin wid im eksep Peter, James, ahn John, ahn di gyal pierans. 
52Now, wan paila pipl wende fronta di hous deh gat steriks uova di 
likl gyal. “Unu no hala!” Jesus seh, “Di likl gyal no ded; ihn ongl 
deh sliip.” 

53Wen Jesus seh dat, di pipl dem staat laaf afta im, bikaaz dehn 
nuo seh di gyal wehn ded. 54Bot Jesus tek ihn han ahn seh, “Likl 
gyal, get'op!” 55Den ihn spirit kom bak, ahn shii stan op siem taim! 
Ahn Jesus tel dem fi giim somting fi iit. 56Ihn muma ahn pupa dem 
wehn uova sopraiz, bot Jesus aada dem no fi tel nonbady weh wehn 
hapm deh. 


Jesus sen out ihn twelve apasl fi tiich ahn kyuor 
(Matthew 10.5-15; Mark 6.7-13) 


1Wan nada die Jesus kaal ihn twelve apasl tugeda, ahn ihn gi 
dem powa ahn atarity uova di bad spirit dem, ahn fi kyuor aal 
kain a siknis. 2Den ihn sen dem out, gaan tel evrybady bout God 
Kingdom ahn kyuor di sik pipl dem. 3Jesus tel dem seh, “Unu no fi 
ker notn pan unu trip: non waakin stik, non bag, nar bred, non mony, 
nar kluoz fi chienj.” 4Eny hous weh di pipl dem aksep unu, stie rait 
dehso til unu disaid fi lef di toun. 5Bot if unu kom tu wan plies weh 
di pipl dem no aksep unu, wen unu lef outa dah toun, kliin aaf di dos 
aafa unu fut, fi shuo di pipl dem seh dehn iina dienja. 
6So di apasl dehn gaan fahn wan plies tu anada deh priich di gud 
nyuuz, ahn deh kyuor di pipl dem evry wie. 


King Herod wehn uova kanfyuuz 
(Matthew 14.1-12; Mark 6.14-29) 


7Now Herod, di Tetraak,“ wehn hier bout aal weh wende go aan, 
so ihn wende fret plenty bikaaz som pipl wende seh John di Baptist 
kom bak tu laif. 8Ahn ada pipl seh, “Ihn dah Elijah” weh don apier 





“9,7 Nuotis seh: Wan “Tetraak' (or Tetrarch) dah wehn wan ruula weh di Roman 
atarity yuuztu put deh fi help dem ruul wan sekshan a Israel lan. »9.8 Nuotis 
seh: Elijah dah wehn wan a di muos fiemos Jewish prafit weh wehn liv lang-lang 
taim abak, iivn bifuor Jesus wehn baan. 

op agen.” Ahn som neks pipl seh, “Ihn dah wan nada prafit fahn uol 
taim weh kom bak tu laif.” 9Bot Herod seh, “Ai don chap aaf John 
hed; so dah huu disa man weh Ah deh hier so moch bout now?” Ahn 
Herod trai fi si huu dah wehn Jesus. 


Jesus fiid five thousand pipl 
(Matthew 14.13-21; Mark 6.30-44; John 6.1-14) 


10Aftawod, wen di twelve apasl, weh Jesus wehn sen out kom bak, 
dehn tel im bout how evryting weh dehn wehn du wehn gaan aan. So 
Jesus disaid fi go weh fram di pipl dem, ahn dehn gaan dah wan toun 
weh niem Bethsaida, gaan get som res. 11Bot di kroud fain out weh paat 
ihn gaan, ahn dehn fala im. Wen dehn get dehso, Jesus risiiv dem ahn 
staat tiich dem bout God Kingdom, ahn ihn kyuor demde weh wehn sik. 

12Wen ih staat get liet, Jesus twelve apasl dem kom tu im ahn seh, 
“Sen weh di pipl dem, fi dehn kyan go dah di toun ahn faam dem 
weh deh nier bout yahso, weh dehn kyan fain fuud ahn som weh fi 
stie; bikaaz nonbady no liv iina disa plies.” 

13Bot Jesus tel dem, “Unu gi dem somting fi iit no.” “Wid wat?” 
dehn aks im, “Aal wi gat dah five bred ahn two fish! If wi gwain fiid 
dis paila pipl, wi hafy go bai muo fuud.” 14Ahn dehn wehn seh dis, 
bikaaz dah wehn bout five thousand man iina di kroud. 

Den Jesus aada ihn disaipl dem fi tel di kroud fi divaid op iina 
gruup a fifty ahn sidong. 

15So dehn du dat, ahn di pipl dehn sidong. 16Den Jesus tek di five 
bred ahn di two fish ahn luk op tu hevn ahn gi God tanks. Den ihn 
brok di bred dem iina piisiz ahn gi'ih tu ihn disaipl dem fi dehn paas 
ih roun tu di pipl dem. 17 Ahn evrybady iit til dehn bely wehn ful. 
Aftawod di disaipl dem pik op aal di piisiz dem weh wehn lef, ahn 
dehn ful'op huol a twelve baaskit wid ih. 


Dah huu Jesus 
(Matthew 16.13-19; Mark 8.27-29) 


18 Wan die Jesus gaan bai imself, gaan prie. Ihn disaipl dehn neva 
deh so faar fahn weh paat ihn wende, so ihn aks dem, “Dah huu di 
pipl dem deh tek mii fa?” 

19Dehn ansa, “Som seh yu dah John di Baptist, ahn som seh yu 
dah Elijah, ahn som ada wan deh seh yu dah wan a di ada uol taim 
prafit fahn lang-lang taim weh kom bak tu laif.” 

20Den Jesus aks dem, “Ahn weh bout unu? Dah huu unu seh dah 
mii?” Peter ansa, “Yuu dah di Christ, God Mesaya!” 

21Den Jesus aada dem no fi tel nonbady bout dat. 22Ihn seh, “Di 
Son a Man fi sofa plenty, bikaaz di uolda Jewish rilijos liida dem, 
ahn di chiif priis, ahn di tiicha a di Laa dehn neva gwain aksep im. 
Dehn gwain kil'im, bot afta three diez, ihn gwain kom bak tu laif.” 


Weh ih kaas fi fala Jesus 
(Matthew 16.24-28; Mark 8.34-9.1) 


23Den Jesus seh tu aala dem: “If enywan a unu waahn kom wid mii, unu hafy 
figat bout unuself, tek op unu kraas evry die —pripier fi sofa— ahn fala mi. 24Bikaaz 
enybady weh waahn siev ihn uon laif, gwain endop deh luuz ih, bot enybady weh 
wi risk ihn uon laif jos fi mii, gwain siev ih. 25Wat wan man gwain get if ihn win 
di huol worl, ahn den luuz ihn uon suol? 26So, if enybady shiem a mii ahn weh Ah 
tiich, den di Son a Man gwain shiem a dem tu, wen ihn kom bak tu ort iina ihn 
gluory, ahn di Faada gluory ahn di gluory a di huoly ienjel dem. 27 Hier dis chruut 
weh Ah deh tel unu: Som a unu weh deh yah, no gwain ded til dehn si di Kingdom 
a God.” 


Jesus luk chienj wen ihn taak wid Elijah ahn Moses 
(Matthew 17.1-8; Mark 9.2-8) 


28Bout eight diez afta, Jesus ker Peter, James ahn John op pahn 
wan mountin fi prie. 29 Ahn wail Jesus wende prie, ihn huol fies chienj 
so ihn luk difarent, ahn ihn kluoz get uova wait ahn brait. 

30-31 Aalava sodn Moses ahn Elijah apier op wid wan brait lait 
fahn hevn roun dem, ahn dehn staat taak wid Jesus! Dehn taak bout 
how ihn gwain suun ded iina Jerusalem. 32Bot Peter ahn di two ada 
disaipl fi Jesus —weh wehn drap asliip— siem taim wiek op ahn si 
Jesus gluory, ahn di two man dem weh wende stan op wid im tu! 

33Den wen di man dem wende lef, Peter seh tu Jesus, “Maasta, ih 
gud seh wi deh yahso wid yo! Mek wi bil three hot —wan fi yuu, 
wan fi Moses ahn wan fi Elijah!” Peter neva nuo weh ihn wende seh. 

34Ahn wail Peter wende taak, wan kloud apier op uova dem ahn ih kova dem, 
ahn dehn wehn fraitn tu det az dehn gaan iina di kloud. 35Den wan vais kom outa di 
kloud ahn seh, “Dis dah mi Son, weh Ah chuuz fi siev pipl. Hier weh ihn gat fi seh.” 

36Wen di vais don taak, dehn si seh Jesus wehn dedeh him wan. 
Bot Jesus disaipl dehn kiip dis tu demself, ahn iina dah taim dehn 
neva tel nonbady weh dehn si. 

Jesus kyuor wan bwai weh gat iin wan bad spirit 
(Matthew 17.14-18; Mark 9.14-27a) 


37 Di neks die, wen dehn kom dong aafa di mountin, wan big kroud 
miit dem. 38Ahn wan man iina di kroud baal out seh, “Tiicha, Ah beg 
yo, luk pan mi son no —bikaaz him dah mi ongli'is pikniny! 39Wan bad 
spirit tek'im ahn siem taim ihn baal out; ih shiek im op til ihn staat fuom 
chruu ihn mout; ahn ih haraas im plenty, ahn neva waahn lef im! 4050, Ah 
beg yo disaipl dem fi ron out di bad spirit outa im, bot dehn kudn du'ih.” 

41Den Jesus seh, “Dah so puor unu fiet deh, unu stobant pipl! How 
lang Ah hafy stie ahn put'op wid unu? Bring di bwai yahso!” 

42 Ahn az ihn wende bring di bwai tu Jesus, di bad spirit chruo im 
dong ahn mek im trimbl aal uova. Bot Jesus ron di bad spirit outa im 
ahn kyuor im; den ihn gi'im bak tu ihn pupa. 43Ahn evrybady wehn 
uova sopraiz wen dehn si God griet powa. 


Jesus taak bout ihn det agen 
(Matthew 17.22,23; Mark 9.30-32) 


Wail evrybady wehn sopraiz bout di griet tingz weh Jesus wende du, 
Jesus seh tu ihn disaipl dem, 44“Lisn gud pan weh Ah deh tel unu: di Sona 
Man gwain get sel out tu di pipl weh hiet im.” 45Bot Jesus disaipl dem neva 
andastan weh ihn wende trai fi tel dem, bikaaz di riil miinin wehn haid fahn 
dem. So ih neva klier weh Jesus wende seh, ahn dehn wehn fried fi aks im. 


Huu dah di muos impuotant wan fi chruut? 
(Matthew 18.1-5; Mark 9.33-37) 


46Afta dat, di disaipl dem staat aagyo mongs demself bout wish 
wan a dem dah wehn di muos impuotant wan. 47 Bot Jesus wehn don 
nuo weh dehn wende tink, so ihn tek wan likl pikniny ahn put'im 
saida im. 48 Jesus seh tu dem, “Enybady weh aksep dis likl pikniny 
bikaaz a mii, aksep mii tu; ahn enybady weh aksep mii, aksep di wan 
weh sen mii. Bikaaz di wan weh dah di liis mongs unu, dah di bigis.” 


Huu no deh gens wi, deh wid wi 
(Mark 9.38-40) 


49Den John seh, “Maasta, wi si wan man deh yuuz yo niem fi tek 
out bad spirit outa pipl, ahn wi tel im fi stap, bikaaz him dah no wan 
a wi.” 


The First Five Books of the New Testament in Islander Creole English, Colombia 


161 Luke 9, 10 


50 Jesus tel dem, “Unu no stap di man, bikaaz huu no deh gens 
unu, deh wid unu.” 


Som pipl neva waahn notn fi du wid Jesus 


51 Wen di taim wende get nier fi Jesus get ker bak dah hevn, ihn 
disaid seh dah wehn di taim ihn hafy go Jerusalem, 52ahn ihn sen 
som mesinja hed a im. So dehn gaan dah wan Samaritan toun fi get 
tingz redy far'im. 53Bot di pipl iina disya toun neva waahn notn fi 
du wid Jesus, bikaaz dehn wehn nuo seh dah Jerusalem ihn wehn 
gwain. 54Wen James ahn John si seh di pipl dem neva waahn Jesus 
dehso, dehn aks im, “Laad, yo tink wi shuda kaal dong faiya fahn 
hevn fi bon dem op?” 

55Bot Jesus ton roun ahn kaal dehn atenshan. 56Afta dat dehn 
gaan dah wan neks toun. 


Weh wi niid fi fala Jesus 
(Matthew 8.19-22) 


57 Az dehn wende waak gwain lang di ruod, wan man seh tu Jesus, 
“Ai waahn fala yo no main weh yo go.” 58Jesus tel im, “Di faks dem 
gat huol ahn di bord iina di skai dem gat nes, bot di Son a Man no 
gat no weh fi put ihn hed.” 

59Den Jesus seh tu wan neks man, “Fala mi!” Bot di man seh, “Laad, 
fos mek Ah go ahn tek kier a mi pupa til ihn ded.”” 60Bot Jesus tel 
im seh, “Mek demde weh deh liv laik ded pipl ber dehn uon ded. Fi 
yo dyuty dah fi priich bout God Kingdom.” 

61Den wan neks man seh tu Jesus, “Ah wi fala yo Laad, bot fos 
mek Ah go ahn seh ‘gudbai’ tu mi famaly.” 62Bot Jesus ansa ahn seh, 
“Laik di faama, enybady weh staat dig ihn grong fi plaant, ahn den 
stap ahn kiip deh luk bak, no gud fi saav iina God Kingdom.” 


Jesus sen out som muo disaipl fi priich bout God Kingdom 


10 1Afta dis, di Laad pik out seventy-two* muo disaipl. Ahn ihn 

sen dem out two-two, fi go heda im dah evry toun ahn plies 
weh ihn wehn gwain go. 2Ahn ihn tel dem seh, “Plenty grien deh fi 
pik, bot ongl likl bit a pipl deh fi work. So prie seh di Wan weh iin 





"9.59 Di ekzak wod dem dah: “Laad, mek Ah go ber mi pupa fos.” “10.1 Nuotis 
seh: Som uol taim teks seh ‘seventy’ insida seventy-two. 

chaaj a di haavis wi sen som muo pipl fi work iina ihn grong. 3Luk, 
Ah deh sen unu out jos laik som lam mongs di wolf dem. Unu go lang 
now! 4Ahn no ker non mony, non travln bag, nar ekstra shuuz, ahn 
no iivn stap fi pie plenty atenshan tu nonbady lang di ruod. 

5“Eny taim unu go iina wan hous, di fos ting unu fi seh dah, ‘God bles dis 
hous wid piis.’ 6If di pipl dem weh liv deh dah piisful pipl, den unu blesin 
gwain stie wid dem, bot if dehn no piisful, di blesin gwain kom bak tu unu. 
7Ongl stie dah wan hous, ahn iit ahn drink enyting weh dehn gi unu, bikaaz 
wan workin man shuda get ihn pie. Ahn no deh go fahn hous tu hous. 

8“Eny taim unu go iina wan toun ahn di pipl dehn aksep unu, iit 
weh dehn gi unu. 9 Ahn if enybady dedeh weh sik, kyuor dem; ahn tel 
di pipl dem, ‘Now dah di taim wen unu kyan bii paat a God Kingdom.’ 
10 Bot eny taim unu go iina wan toun ahn di pipl dem no waahn unu 
deh, unu go out pan di ruod ahn seh tu dem, 11 Wi iivn deh waip di 
dos a unu toun fahn aafa wi fut batam fi shuo seh unu iina dienja. 
Bot nuo dis: God Kingdom deh nier ahn unu kuda bii paat a ih, bot 
unu no waahn.’ 12Ah deh tel unu: wen Jojment Die kom, di pipl dem 
fahn Sodom gwain gat'ih muo iiziya dan fi di pipl dem fahn daty toun. 


Di pipl dem fahn Chorazin ahn Bethsaida iina dienja fahn God raat 
(Matthew 11.20-24) 


13“Main, unu pipl fahn Chorazin ahn Bethsaida, bikaaz if dehn 
wikid pipl fahn Tyre ahn Sidon wuda si di mirakl dem weh unu deh 
si, dehn wuda ripent fahn lang taim fahn dehn sin. Dehn wuda dres 
iina krokos bag ahn sidong iina ashis fi shuo how sary dehn sary. 14So 
ih gwain bii muo iiziya fi di pipl dem fahn Tyre ahn Sidon an fi unu 
pan Jojment Die! 15Ahn unu pipl dah Capernaum, unu tink seh God 
gwain ker unu op dah hevn? No, sah! Unu gwain dong dah Hades!” 

16Den ihn tel di disaipl dem, “Enybady weh hier unu, hier mi tu. 
Bot if dehn rijek unu, den dehn rijek mii tu. Ahn enybady weh rijek 
mi, rijek di wan weh sen mi.” 


Di seventy-two disaipl kom bak fahn dehn priichin trip 


17 Wen di seventy-two disaipl dem kom bak, dehn wehn glad, ahn 
dehn seh, “Laad, dongtu di bad spirit dem obie wi, wen wi kaal yo 
niem!” 





y10.15 Nuotis seh: ‘Hades’ dah di plies weh dehn kaal ‘Hel’ tu. 

18 Jesus tel dem seh, “Yees, Ah si Satan drap laik laitnin fahn hevn. 
19Yo si, Ah gi unu atarity fi uovakom di powa a di enemy. Unu gwain 
waak pan sniek or skaapyan, ahn dehn no gwain du unu notn. 20So, 
no get glad seh bad spirit pie unu main; beta unu glad seh unu niem 
aredy rait dong iin hevn.” 


Jesus rijais 
(Matthew 11.25-27; 13.16,17) 


21Siem taim, Jesus get ful'op wid jai fahn di Holy Spirit ahn ihn 
seh, “Ah tank yuu, Faada, Laad iina hevn ahn pahn ort, bikaaz yo 
kiip di chruut bout di Kingdom fahn di pipl dem weh tink seh dehn 
waiz ahn dem weh seh dehn nuo bout demya tingz, bot yo shuo dem 
tu di aadinary pipl. Yees Faada, bikaaz yo wehn glad fi du'ih dis wie.” 

22Den ihn tel ihn disaipl dem, “Mi Faada gi mi atarity uova evryting. 
Nonbady riily nuo di Son eksep di Faada, ahn nonbady riily nuo di 
Faada eksep di Son, ahn enybady els weh di Son waahn fi nuo im.” 

23Den Jesus ton roun weh ongl ihn disaip] dem kuda hier, ahn ihn 
seh, “How gud fi enybady weh si weh unu si; dehn riily bles. 24Bikaaz 
Ah deh tel unu: plenty prafit ahn king dem wehn waahn get fi si weh 
unu deh si, bot dehn neva silit; ahn wehn waahn hier weh unu deh 
hier, bot dehn neva get fi hier'ih.” 


Di parabl bout di gud man fahn Samaria 
(Matthew 19.16-21, 22.35-40; Mark 10.17-21) 


25 Wan taim wan tiicha a di Laa get'op ahn aks Jesus wan kwestyan 
fi trai'im out; ahn ihn seh, “Tiicha, dah weh Ah hafy du fi liv fareva?” 

26 Jesus ansa ahn seh, “Dah weh rait iina di Laa? Dah weh yuu 
riid iin deh?” 

27Di man ansa, “Wi fi lov God wid aal wi haat, wid aal wi suol, 
wid aal wi strent ahn wid aal wi main; ahn wi fi lov wi nieba dem 
laik wi lov wiself.” 

28 Jesus seh, “Yo rait man, du dis ahn yuu wii liv fareva.” 

29Bot di man neva satisfai, ahn ihn wehn waahn gat di rait uova 
Jesus, so ihn aks im, “Ahn huu ekzakly dah mi nieba?” 

30 Jesus ansa seh, “Wan taim wan man wehn gaan dong fahn 
Jerusalem tu Jericho ahn som tiif atak im. Dem tiif ihn kluoz, biit'im 
op ahn lef im haaf ded. 31 Now ih hapm seh wan priis gaan dong chruu 
di siem ruod, si di man, ahn paas pan di ada said! 32Aftawod wan 

Levite? man paas chruu di siem plies ahn si di man, bot ihn paas pan 
di ada said tu. 33Bot wan Samaritan man, huu wende travl chruu deh, 
bok'op pahn di man, ahn wen ihn si'im, ihn get sary fi him. 34So, ihn 
gaan op tu di man, ahn dres ihn suor dem wid ail ahn wain. Den ihn 
put'im op pan ihn uon animal, ker'im tu wan hous weh ihn rent wan 
ruum ahn tek kier a im. 35Di neks maanin ihn gi di hous uona two 
silva chienj ahn seh, ‘Tek kier a im, ahn if ih no nof, wen Ah kom 
bak, Ah wi pie yo eny ekstra mony yo spen pan im.” 

36Den Jesus aks di tiicha a di Laa seh, “Outa di three a dem, huu 
yuu tink ak laik wan nieba tu di man weh di tiif dem biit'op?” 

37 Di tiicha a di Laa seh, “Di wan weh wehn fiil sary fi im ahn help 
im.” So Jesus tel im, “Wel now, yuu go ahn du di siem ting.” 


Jesus gaan dah Martha ahn Mary dehn hous 


38Wail Jesus ahn ihn disaipl dem wende travl, dehn paas chruu 
wan toun weh wan uman niem Martha risiiv dem iina ihn hous. 
39Martha sista —weh niem Mary— gaan ahn sidong fronta di Laad 
bai ihn fut fi hier weh ihn wende seh. 40Bot Martha wehn gat tuu 
moch tingz fi du fi di ges dem, so ihn gaan tu Jesus ahn aks im, 
“Laad, yo no kier seh mi sista lef mi fi du aal di work bai miself? 
Pliiz tel im fi help mi!” 

41Di Laad ansa im ahn seh, “Martha, Martha, yo deh wory yoself 
ahn get beks uova plenty tingz, 42bot ongl wan ting yo niid fi du. 
Mary chuuz di bes wan ahn nonbady kyaahn tek ih weh fahn im.” 


Jesus tiich ihn disaipl dem how fi prie 
(Matthew 6.9-13) 


1 1 1Wan die Jesus wende prie iina wan plies. Afta ihn don prie, 

wan a ihn disaipl seh tu im, “Laad, tiich wi how fi prie, laik 
how John tiich ihn disaipl dem.” 

2 Jesus tel dem, “Wen unu prie, unu fi seh: 
‘Faada: 
Mek wi kiip yo niem huoly; 
ahn mek yo Kingdom kom pan ort. 
3 Pliiz gi wi di fuud weh wi niid evry die. 





z10.32 Nuotis seh: Di Levite dah wehn wan a di ada rilijos man dem weh yuuztu 
work iina di Templ tu; dehn ansesta dah wehn Levi, Moses breda. 

4 Ahn fargiv wi sin dem, 
jos laik wii fargiv evrybady 
weh du wi bad tingz tu. 
Ahn kiip wi weh fahn temtieshan.” 


Fi get God blesin kiip deh prie ahn no stap 
(Matthew 7.7-11) 


5Den Jesus seh tu dem, “Supuoz wan a unu gat wan fren, ahn yo 
go, go wiek'im op iina di migl a di nait ahn seh, ‘Breda, len mi three 
bred, 6bikaaz wan a mai fren fahn foor kom vizit mi ahn Ah no gat 
notn fi aafa im.’ 7Bot di wan iinsaid seh, ‘No bada mi, man! Ah don 
lak mi duo aredy, ahn mii ahn mi famaly don iina bed. Ah kyaahn 
get'op fi gi yo notn.’ 

8“Ah deh tel unu: iivn duo ihn no get'op fi gi'im di bred bikaaz 
ihn dah ihn fren, if ihn kiip deh aks im uova ahn uova, ihn 
gwain get'op ahn giim weh ihn niid. 9So, dis dah weh Ah deh 
tel unu: kiip deh aks, ahn unu gwain get; kiip deh luk, ahn unu 
gwain fain; kiip deh nak pan di duo, ahn di duo wi uopm fi unu. 
10Bikaaz evrybady weh aks, gwain get; dem weh luk, gwain fain 
weh dehn deh luk fa; ahn dem weh nak pan di duo, ih gwain 
uopm fi dem. 

11“Pjerans, wish wan a unu wi gi ihn son wan sniek, wen ihn aks 
fi wan fish? 12Or gwain giim wan skaapyan, wen ihn aks fi wan eg? 
13No kya how yo bad, yo nuo seh yo wi gi gud tingz tu yo pikniny 
dem. So how moch muo unu Faada iina hevn gwain gi di Holy Spirit 
tu dem weh aks im?” 


Jesus ahn Beelzebul —di baas a di bad spirit dem 
(Matthew 12.22-30; Mark 3.19b-30) 


14Wan nada die, Jesus wehn ron out wan bad spirit outa wan man 
weh kudn taak. Az suun az di bad spirit lef im, di dom man staat 
taak, ahn di paila pipl weh wehn dedeh get uova sopraiz. 15Bot som 
a dem seh, “Dah Beelzebul gi'im powa fi ron out di bad spirit dem. 
Beelzebul dah di baas a aal di bad spirit dem.” 

16 Ahn som ada pipl weh wehn dedeh —weh wehn waahn trap Jesus— 
dem kiip deh aks im fi mek wan mirakl, wan sain fahn hevn. 17 Jesus 
nuo weh dehn wende tink, so ihn seh tu dem: “If wan set a pipl iina wan 
kontry fait mongs demself, dehn gwain kom tu notn. Ahn if wan famaly 

fait mongs demself, dah famaly gwain mash'op.? 18If Satan deh fait gens 
ihnself, how ihn atarity gwain get eny wie? Ah seh dis bikaaz unu seh 
dah Beelzebul gi mi powa fi ron out di bad spirit dem. 19Ahn if dah 
Beelzebul deh gi mi di powa fi ron out bad spirit, den dah huu gi powa tu 
unu falowa dem fi ron dem out? Dehn dah di siem wan dem weh gwain 
joj unu. 20Bot if dah God Spirit? gi mi di powa fi ron out bad spirit, den 
God Kingdom don kom pan unu. 

21“If wan strang man weh aarm ihnself op gud gyaad ihn uon plies, ihn 
nuo seh ihn tingz dem gwain sief. 22Bot if wan stranga man go afta im 
ahn atak im ahn den kanchruol im, ihn gwain tek weh aala ihn aarm dem 
weh ihn wehn chros iina, ahn den shier op aal ihn tingz dem. 

23“Enybady huu no deh wid mi, deh gens mi; ahn huu no deh help 
mi gyada, deh skyata.” 


No lef unu self uopm tu di bad spirit dem 
(Matthew 12.43-45) 


24“Wen wan bad spirit kom outa wan porsn, ihn go bout iina demde 
plies weh emty ahn drai op, deh luk fi somweh fi res. Ahn wen ihn no fain 
no weh, ihn seh, ‘Ah gwain rait bak weh Ah kom fram.’ 25Bot wen ihn get 
bak, ihn fain di plies swiip out kliin ahn fiks op gud. 26So ihn ker seven 
muo bad spirit muo wosa an him, fi go wid im. Ahn aala dem kom iin ahn 
liv dehso. So dah porsn stie wosa an how ihn wende bifuor.” 


Dah demde weh obie God Wod weh gwain bii hapy 


27Siem taim wen Jesus wende seh demde tingz, wan uman hala out fahn 
iina di kroud, “How hapy di muma deh weh gat yo ahn tek kier a yo!” 28Bot 
Jesus ansa ahn seh, “Bot beta fi dem weh hapy deh hier God Wod, ahn obie ih!” 


Som man waahn si wan mirakl weh shuo seh Jesus kom fahn 
God 
(Matthew 12.38-42) 


29Wen di kroud staat get biga ahn biga, Jesus seh, “Unu dah wan 
uova bad jinarieshan, bikaaz unu kiip deh aks fi wan sain, bot unu no 





411.17 Di ekzak wod dem dah: “...Evry kingdom weh get divaid gens ihself ton 
wan dezaat, ahn di hous faal pan di neks hous.” 11.20 Insida “God Spirit” iina 
ihn Greek teks, Luke wehn rait: “God finga,” weh dehn yuuztu yuuz fi indikiet di 
Holy Spirit. «11.27 Di ekzak wod dem dah: “God bles di uman weh baan yo ahn 
di bres weh gi yo sok!” 


The First Five Books of the New Testament in Islander Creole English, Colombia 


167 Luke 11 


gwain si non sain ataal apaat fahn weh wehn hapm tu Jonah. 30 Jos 
laik how Jonah dah wehn wan sain tu di Nineveh pipl dem, rait so 
di Son a Man gwain bii wan sain fi disya jinarieshan fi shuo seh ihn 
kom fahn God fi priich ihn mesij. 31Di Kwiin a di Sout gwain riez 
op pan Jojment Die wid unu pipl fahn disya jinarieshan ahn gwain 
kandem unu, bikaaz shii wehn kom fahn di en a di ort fi hier Solomon 
wizdom. Ahn now, wan grieta man an Solomon deh yahso. 32 Jos so, 
di pipl dem fahn Nineveh gwain riez op pan Jojment Die wid unu pipl 
fahn disya jinarieshan ahn dem tu gwain kandem unu, bikaaz dehn 
ton tu God wen Jonah priich. Ahn now, wan grieta man an Jonah 
deh yahso, bot unu no waahn hier im! 


Kiip unuself kliin so evrybady wi si di lait iina unu 
(Matthew 5.15; 6.22-23) 


33“Nonbady no gwain lait wan lamp ahn den put'ih aanda wan 
baaskit or somweh els weh paat nonbady kyaahn si'ih. Insida dat dehn 
gwain put'ih op pan wan stan weh evrybady kyan si di lait wen dehn 
kom iin. 34Unu ai dah laik di lamp fi unu bady. Wen ih ongl luk pan 
gud tingz, den di huol a unu gwain ful'op a lait; bot wen ih ongl luk 
pahn bad tingz, den dah jos daaknis gwain deh kom iina unu haat. 
35So mek shuor seh dah lait iina unu, ahn no daaknis. 36If unu ful'op 
a lait, ahn unu no gat non kain a daak spat ataal iina unu, den di huol 
a unu gwain lait op, jos laik how wan brait lait deh shain pan unu.” 


Di Pharisee pipl ahn dem weh tiich di Laa deh iina dienja a God 
raat 
(Matthew 23.13-36; Mark 12.38-40) 


37 Afta Jesus don taak, wan Pharisee man invait im fi iit wid im. So 
Jesus gaan ahn sidong roun di tiebl. 38Di Pharisee man wehn sopraiz 
fi si seh Jesus neva wash ihn han dem bifuor ihn staat iit. 39Bot di 
Laad seh tu im, “Now, unu Pharisee! Unu mek shuor seh unu kliin 
evryting pan di outsaid weh pipl kyan si, laik unu kop ahn unu pliet, 
bot iina unu haat unu griidy ahn wikid! 40Unu fuul-fuul pipl! Dah 
no di siem wan weh mek di outsaid mek di iinsaid tu? 41Dah wen 
unu shier wid di pipl dem weh gat muo niid, dat dah wen unu haat 
riily kliin. 

42“How haad unu gwain gat'ih, unu Pharisee pipl! Dah chruut unu 
gi God ten porsent a aal weh unu gat, iivn dongtu di mint ahn siiznin 

bush dem weh unu gat iina unu yaad, bot unu no fier wid pipl ahn unu 
no gat God lov iina unu haat. Wail ih gud fi gi God ihn ten porsent, 
unu fi pie main tu di ada impuotant tingz dem tu. 

43 “How haad unu gwain gat'ih, unu Pharisee pipl! Unu lov fi sidong 
iina di muos impuotant siit iina di sinigag, ahn wen unu deh waak 
iina di maakit plies dem, unu mek evrybady hiel unu op wid rispek. 

44“How haad unu gwain gat'ih, unu Pharisee pipl! Unu jos laik di 
uol griev weh pipl waak pan, bikaaz dehn no nuo bout di ratnis weh 
deh iinsaida dem.” 

45Den wan a di tiicha a di Laa ansa Jesus, “Tiicha, wen yuu seh 
dem kain a tingz, yo insolt wi tu, yo nuo.” 46 Jesus ansa im ahn seh, 
“Ahn unu tiicha a di Laa, how haad unu gwain gat'ih tu! Unu put 
wan paila strik ruul pan pipl, weh no iivn unu uonself kyan kiip, ahn 
unu neva iivn trai fi muuv wan finga fi trai help dem. 47 Unu iina 
dienja, bikaaz unu deh bil tuum? fi di prafit dem, weh unu ansesta 
dem wehn kil! 48So unu dah laik som wiknis weh aksep weh unu 
pupa dem wehn du, wen dehn kil'op aal di prafit dem. Bot stil yet unu 
deh prity op dehn griev. 49Bot God iina ihn wizdom wehn seh, ‘Ah 
gwain sen prafit ahn apasl tu dem, ahn dehn gwain kil som a dem 
ahn ron dong di res. 50So den dis jinarieshan gwain hafy pie fi aal di 
ded prafit dem weh dehn ron dong sins di biginin a di worl, 51fahn 
di taim wen Cain kil Abel tu di taim wen dehn kil Zachariah bitwiin 
di alta ahn di huoly plies. Yees, Ah deh tel unu: disya jinarieshan 
gwain hafy ansa fi aala dat. 

52“How haad unu gwain gat'ih, unu tiicha a di Laa, bikaaz unu tek 
weh di kii fi andastan God Wod. Unu uonself no aksep di chruut, ahn 
unu hinda dem weh waahn laan ih.” 

53Den, wen Jesus gaan outa duo, di Pharisee ahn di tiicha a di 
Laa dehn staat pres im ahn deh trai provuok im fi taak bout plenty 
tingz. 54Dehn wende dag'im fi kech im deh seh somting outa di wie. 


No fried fi nonbady eksep God 
(Matthew 10.26-31) 


1 2 1Wen di pipl bai di thousands wende pail op roun Jesus, so 
moch so til dehn wende mash wan anada, Jesus ton roun ahn 





411.47 Nuotis seh: Wan tuum dah wan plies weh dehn bery pipl; dis no siem laik 
di griev wen dehn bery iina di ort. 

seh tu ihn disaipl dem, “Unu no fi bii hipokrit laik di Pharisee dem. 
Dehn two-fies wiez kyan spred mongs unu laik how iis spred iina 
flowa. 2Bikaaz enyting weh haid, gwain kom out weh pipl kyan si'it, 
ahn enyting weh kova op, aftawod evrybady gwain get fi nuo bout'ih. 
3Ahn enyting weh unu seh iina di daaknis gwain kom out iina di 
lait. Ahn evryting weh unu taak bout iina siikrit bihain shet'op duo, 
dehn gwain baal'ih out fahn di hous tap dem fi evrybady kyan hier'ih. 

4“Ah deh tel unu, mi fren: no fried a huu kyan kil unu bady, bikaaz 
afta dat dehn kyaahn du unu notn els. 5Bot Ah deh waan unu dah 
wada unu fi fried fa: fried fi God huu gat di powa fi kil di bady ahn 
den chruo unu suol iina hel. Yees, unu fi fried fi him! 

6-7“Unu nuo seh five lik] bord kaas two kapa chienj —haaly notn 
ataal, no chruut? Bot stil yet, God no farget non a dem! So unu no 
fried fi nonbady, bikaaz evry wan a unu wot muo tu him an wan huol 
flak a bord. Dongtu di amount a hier pan unu hed ihn kount! 


Yo no fi shiem fi Jesus 
(Matthew 10.32-33) 


8“Mek Ah tel unu somting: enybady weh uon mi fronta ada pipl 
ahn seh ihn chros iina mi, di Son a Man gwain seh ihn uon him 
fronta God ienjel dem tu. 9Bot di wan weh seh ihn no nuo mi fronta 
ada pipl, Ai gwain seh Ah no nuo im niida fronta God ienjel dem tu. 

10“Ahn enybady weh seh bad tingz gens di Son a Man kyan get 
padn, bot enybady weh seh bad tingz gens di Holy Spirit ahn spail 
ihn niem, no gwain get paadn ataal. 

11“Ahn wen dehn ker unu tu di liida dem iina di sinigag, or di ruula 
or ada pipl dem weh gat powa, unu no fi fret bout how unu gwain 
difen unuself, or weh unu gwain seh, 12bikaaz di Holy Spirit gwain 
tel unu weh unu hafy seh wen di taim kom.” 


Di parabl bout di griidy rich man 


13Den, wan man iina di kroud seh tu Jesus, “Tiicha, tel mi breda 
fi shier op wid mi di inheritans weh wi pupa weh ded lef.” 

14 Jesus seh, “Man, nonbady neva gi mi di rait fi fiks inheritans uova lan 
prablem bitwiin di two a unu.” 15Den ihn tel di kroud, “Main; unu watch 
out fi groj ahn griidinis, bikaaz dis laif dah no fi si huu kyan get muo tingz.” 

16Den Jesus tel dem dis parabl: “Wan rich man grong wende 
prodyuus plenty. 17Ahn wan die, di man seh tu ihnself, ‘Dah weh Ah 

gwain du now? Ah no gat non wie weh big nof fi huol aal mi krap? 
18Den ihn seh, ‘Aa-haah, Ah nuo weh Ah gwain du: Ah gwain brok 
dong mi stuor-hous ahn bil som biga wan. Den Ah gwain gat nof spies 
fi put mi krap ahn aal mi ada tingz dem. 19Afta dat Ah gwain sidong 
ahn seh tu miself, “Bwai, Ai tel yo; yo gat nof tingz put op fi laas yo 
fi yierz tapa yierz! Now tek ih iizy; iit ahn drink ahn injai yoself!” 
20Bot God seh tu im, ‘Yo fuul yo! Tinait yuu gwain ded. Den dah huu 
gwain injai aal demde tingz weh yo put op fi yoself?’” 

21Den Jesus seh tu dem, “Dis dah weh gwain hapm tu enybady 
weh put op richiz fi demself pan ort, bot no pie no main tu di richiz 
weh kom fahn God.” 


How God gwain tek kier a unu 
(Matthew 6.25-34; 6.19-21) 


22Den Jesus ton tu ihn disaipl dem ahn seh, “Das wai Ah deh tel 
unu: no fret ahn wory bout unu laif, weh unu gwain iit, nar weh unu 
gwain wier; 23 bikaaz laif dah muo an wat wi iit ahn wat wi wier, no 
chruut? 24Luk pan di blak bord dem: dehn no plaant nar gyada, nar 
put op fuud iina wan stuor-hous, bikaaz God fiid dem. Ahn unu wot 
plenty muo tu im an eny bord! 25Unu tink seh if unu wory, unu kyan 
ad aan wan nada owa muo pan unu laif? Nuo, sah! 26If unu kyaahn 
du likl tingz laik dat, den wai unu deh wory bout di res? 27Luk pan 
di lily graas dem how dehn gruo. Dehn niida work nar mek kluoz; 
bot, Ah deh tel unu: nat iivn King Solomon, wid aal ihn paila prity 
kluoz wehn luk gud laik dem. 28If dat dah how God dres op di graas 
weh deh iina di fiil, weh deh yahso tudeh, ahn weh dehn chruo iina 
di faiya tumaara, unu no tink seh ihn no gwain mek shuor seh unu 
dres op plenty beta? Wai unu gat so likl fiet, man! 

29“Ahn unu no fi fret bout weh unu gwain iit or drink —jos no 
wory! 30Demde kain a tingz dah weh di pipl iina di worl, weh no nuo 
God, dehn deh ron afta. Bot unu Faada don nuo aredy weh aala unu 
niid. 31So put ihn Kingdom work fos iina unu laif; den unu gwain 
get aal demde tingz tu. 


Richiz iina Hevn 
(Matthew 6.19-21) 


32“No fried, mi fren; alduo unu dah ongl wan likl gruup weh deh 
fala mi, unu Faada glad fi gi unu di Kingdom. 33Sel aal weh unu gat 

ahn gi di puor dem di mony, ahn unu gwain get mony bag weh no 
gwain wier out. Put unu richiz iina hevn weh paat ih no gwain don, 
ahn weh non tiif no kyan kom nier dem ahn no wud-lais kyan distrai, 
34bikaaz enywie weh paat unu richiz deh, dah rait dehso unu gwain 
kiip unu haat tu. 


Bii redy fi wen Jesus kom bak 
(Matthew 24.43,44) 


35“Tai op unu kluoz so unu wi redy fi work. Kiip unu lamp dem deh 
bon, 36laik di saavant dem weh deh wiet fi dehn maasta fi kom bak 
fahn wan wedn paaty. So, wen ihn kom ahn nak, dehn kyan uopm 
di duo siem taim fi im. 37Ih gwain gud fi dem, wen di maasta fain 
dem redy deh wiet fi wen ihn kom bak. Ah deh tel unu: di maasta 
gwain put aan wan iepran ahn mek dem sidong fi iit, ahn saav dem 
ihnself. 38Ih gud fi di saavant wen dehn maasta fain dem redy, iivn 
if ihn kom dah migl nait or suun iina di maanin. 

39“Unu andastan dis: if di uona a wan hous wehn nuo di owa wen 
wan tiif gwain kom, ihn no gwain mek im brok iina ihn hous. 40 Jos 
so, unu fi aalwiez redy tu, bikaaz pahn di siem owaz weh unu no 
espek di Son a Man fi kom, dah dat taim ihn gwain kom bak.” 


Di sensabl saavant ahn di wan weh no fietful tu ihn maasta 
(Matthew 24.45-51) 


41Peter aks im, “Laad, dis parabl dah jos fi wii or fi evrybady?” 
42 Ahn di Laad ansa im seh, “Ah deh taak bout eny sensabl saavant 
weh ihn maasta kyan chros fi put'im iin chaaj a di ada saavant dem 
ahn mek shuor seh dehn iit dehn fuud iin taim. 43Ih gwain gud fi 
dah saavant, if di maasta kom bak ahn fain im deh du di jab weh 
ihn lef im fi du! 44Ah deh tel unu di chruut: di maasta gwain put 
dah saavant iin chaaj a aal weh ihn gat. 45Bot sopuoz di saavant seh 
tu ihnself, ‘Mi maasta gwain tek wan lang taim fi kom.’ So den, ihn 
staat biit di ada man ahn uman saavant dem, ahn iit, drink ahn get 
jronk. 46Wel, di saavant maasta gwain kom bak pahn wan die weh 
ihn gwain liis espek ahn sopraiz im. Den, ihn maasta gwain gi'im 
wan tof ponishment: ihn gwain kot'im op iina piisiz ahn put'im iina 
di siem plies weh paat aala dem weh no fietful deh. 

47 “Di saavant weh nuo weh ihn maasta wehn waahn im fi du, ahn ihn 
no du'ih, gwain get plenty biitn. 48Bot di saavant weh du somting rang, 

bikaaz ihn neva nuo weh ihn maasta wehn waahn ihn fi du, ongl gwain 
get wan likl biitn. Ahn if di Laad gi yo plenty, ihn gwain espek bak plenty 
fahn yo, ahn di muo ihn gi yo, di muo ihn gwain espek bak fahn yo tu. 


Divizhan gwain deh, sieka som gwain chuuz Jesus, ahn di res a 
dem no 
(Matthew 10.34-36) 


49 “Laik wan man weh lait wan big faiya pan di ort, Ah kom fi separiet 
di gud ahn di bad pan ih. Ahn Ah wish ih wuda wehn staat aredy. 50Bot 
Ah gat wan teribl sofarin fi go chruu fos, ahn Ah gwain deh aanda wan 
paila presha til ih don. 51Unu tink seh Ai deh kom fi bring piis pan dis 
ort? No, sah; Ai kom fi mek pipl disaid wish said dehn gwain deh pan? 
52Fahn now go bak, five pipl iina wan famaly gwain fait gens wan anada, 
three gens two ahn two gens three. 53Dehn gwain get divaid op: 

Pupa gwain deh gens son, 
ahn son gens pupa; 
muma gens daata, 
ahn daata gens muma; 
madanlaa gens daatanlaa, 
ahn daatanlaa gens madanlaa, ahn jos laik so.” 


Andastan di taim weh wi deh iina 
(Matthew 16.2-3) 


54Den Jesus ton tu di kroud ahn seh, “Wen unu si seh di kloud staat 
set op iina di wes, unu nuo seh, Ih gwain rien.’ Ahn dat dah weh hapm. 
55Wen sout briiz deh bluo, unu seh, ‘Th gwain hat laik faiya demya diez.’ 
Ahn dat dah weh hapm. 56Unu hipokrit! Unu nuo how fi tel di weda bai 
di luk a di tingz weh hapm pan di ort ahn iina di skai. So den, wai unu 
kyaahn andastan di tingz dem weh shuo weh God deh du rait now? 


Fiks unu prablem wid God ahn man bifuor ih tuu liet 
(Matthew 5.25-26) 


57“Wai unu kyaahn fiks op mongs unuself weh rait fahn weh rang? 
58Eny taim sombady gat somting gens unu, trai fi fiks unu uon prablem 





¢12.49 Di ekzak wod dem dah: “Ah wehn kom fi chruo faiya pan di ort, ahn Ah 

pan di wie, bifuor unu get fronta di inspekta; if nat, unu maita get 
dreg fronta wan joj, ahn him gwain han unu uova tu di kyapm a di 
gyaad weh gwain ker unu dah jiel! 59Ah deh tel unu: unu no gwain 
kom out fahn iina dehso til unu pie bak di laas sent!”s 


Ripent or Ded 


1 3 1Bout dis siem taim, som pipl kom ahn tel Jesus bout how 

Pilate wehn kil som pipl fahn Galilee lan, wail dehn wende 
mek sakrifais tu God. 2Jesus aks dem, “Unu tink seh dehn pipl wehn 
sofa so moch bikaaz dehn dah wehn wosa sina an aal di ada pipl dem 
fahn Galilee? 3No! Ah deh tel unu: if unu no ripent ahn ton tu God, 
unu gwain ded tu. 4Or unu tink seh di eighteen man weh ded, wen 
di towa a Siloam faal dong, dehn dah wehn wosa sina an evrybady 
els iina di huol Jerusalem? 5No! if unu no ripent, unu gwain ded tu.” 


Du gud tingz fi God; no bii laik wan 
wuotlis trii weh no bier fruut 


6Den Jesus tel dem dis parabl, “Wan man wehn gat wan fig trii 
plaant iina ihn grong, ahn ihn gaan, gaan luk fi fain fruut pan ih, bot 
ihn neva fain non. 7So ihn seh tu di man weh tek kier a ihn grong, 
‘Fi three yierz Ah deh kom luk fi fig pan daty trii ahn neva fain non. 
Chap'ih dong! Ih jos deh tek op spies weh wi kyan yuuz fi somting 
els.’ 8‘Saar,’ di man seh, ‘Lef ih fi wan nada yier, ahn Ah wi dig roun 
ih ahn put manyuor pan ih. 9If ih bier fruut neks yier, gud! If nat, 
mek wi chap ih dong.” 


Jesus kyuor wan kripl uman pan di Sabat die 


10Wan Sabat die, Jesus wende tiich iina wan sinigag, Wahn ihn 
si wan uman weh wan bad spirit get'im kripl fi eighteen yierz. Ihn 
wehn ben rait uova ahn kudn iivn strietn op ihnself. 12So wen Jesus 
siim, ihn kaal im tu im ahn seh, “Uman, yo get kyuor fahn yo siknis!” 
13Den ihn toch im, ahn siem taim di uman stan op striet, ahn ihn 
staat priez God! 

14Di liida a di sinigag wehn beks bikaaz Jesus kyuor di uman pan 
di Sabat die. Ihn kiip deh row ahn seh tu di kroud, “Yo gat six diez 





812.59 Di ekzak wod dem dah: “...dongtu di laas quadrans.” (Wan ‘quadrans’ wot 
haaly notn ataal —1/64 a dehn diely wiej iina demde diez.) 

weh wi fi du work, so kom pan wan a demde diez fi get kyuor; no 
pan di Sabat!” 

15Bot di Laad ansa seh, “Unu hipokrit! Aala unu no luus unu kow 
or unu danky dem outa di pen fi ker dem go drink waata pan di Sabat 
die? 16Wel, dis uman dah wan a Abraham daata," weh Satan wehn 
gat aanda bandij fi huol a eighteen yierz; so unu no tink ih rait fi 
kyuor im jos bikaaz tideh dah di Sabat die?” 

17 Wen Jesus seh aala dis, ihn enemy dem wehn shiem, bot di res a 
pipl dem wehn glad fi si aal di wandaful tingz dem weh ihn wende du. 


Di parabl bout di mostad siid ahn di iis 
(Matthew 13.31-33; Mark 4.30-32) 


18Den Jesus kantinyo ahn seh, “Wat wi kyan kompier God Kingdom 
wid? 19Dah laik wan likl mostad siid, weh wan man plaant iina ihn 
grong, weh gruo ahn ton wan trii. Ahn di bord dem fahn iina di ier 
kyan kom ahn mek dehn nes pan di lim dem.” 

20Jesus seh agen, “Wat els wi kyan kompier God Kingdom wid? 
21Dah laik iis weh wan uman miks wid three kop a flowa fi mek 
bred. Dehn ongl put wan likl bit a iis iina di flowa, bot ih stil mek 
di huol bred riez.” 


Di wie fi get hevn dah laik deh paas chruu wan naro duo 
(Matthew 7.13-14, 21-23) 


22Den Jesus gaan chruu plenty big ahn smaal toun deh tiich, wail 
ihn wehn gwain Jerusalem. 23Pan di wie, wan man aks Jesus, “Laad, 
ongl likl bit a pipl gwain siev?” 

Jesus ansa seh, 24“Di duo fi go iina hevn naro, so beta trai du aal 
weh yo kyan du fi get iin. Plenty pipl gwain trai fi go iin, bot dehn 
gwain kyaahn du'ih. 25Wen di uona a di hous get'op ahn lak di duo, 
ih gwain tuu liet. Ahn den, dem weh neva get iin, gwain deh stan op 
outa duo deh nak ahn deh beg, ‘Laad, uopm di duo fi wi no! Bot ihn 
gwain ansa dem seh, ‘Ah neva nuo unu, nar weh unu kom fram ataal.’ 

26Den unu gwain seh, ‘Laad, wi yuuztu iit ahn drink tugeda wid yo, wen 
yo wende tiich mongs wi lang di ruod! 27Bot di uona a di hous gwain seh, 
‘Ah tel unu aredy seh: Ah neva nuo unu, nar weh unu kom fram. Golang 
faar fahn upaa Ah deh, aala unu bad pipl! 28 Ahn unu gwain hala, ahn grain 

unu tiit jos sieka di pien, wen unu si Abraham, Isaac, Jacob ahn aal di prafit 
dem iina God Kingdom, ahn dehn chruo unu out. 29Pipl gwain kom fahn 
iis ahn wes, ahn naat ahn sout, ahn gwain tek dehn plies iina di fiis iina 
God Kingdom. 3°Ah deh tel unu: iina dat taim, som weh deh iina laas plies 
now, gwain get fos plies; ahn dem weh deh fos now, gwain get laas plies.” 


Jesus sary fi di Jerusalem pipl dem 
(Matthew 23.37-39) 


31Siem taim som Pharisee seh tu Jesus, “Gwaan fahn yah, if yo 
waahn liv, bikaaz Herod waahn kil yo!” 

32 Jesus ansa seh, “Go go tel dah faks seh tideh ahn tumaara Ah 
gwain kiip deh ron out bad spirit ahn kyuor pipl; den pan di third die, 
Ah gwain don mi work. 33Ah hafy kiip aan gwain tideh ahn tumaara 
ahn di neks die, bikaaz wan prafit neva ded outsaida Jerusalem! 

34“Ai Jerusalem, Jerusalem pipl, unu weh kil di prafit dem ahn lik 
dong wid rak dem weh di Laad sen tu unu! Plenty taim Ah wehn waahn 
bring unu tugeda, laik how wan hen gyada ihn likl chikin dem aanda ihn 
wing, bot unu neva waahn Ah du'ih! 35Lisn! God no deh iina unu sity no 
muo, unu deh pan unu uon.' Ah deh tel unu: unu no gwain si mi agen til 
di taim kom wen unu seh, ‘Bles dah di Wan weh kom iina di Laad niem.” 


Jesus kyuor wan nada porsn pan di Sabat die 


1 4 1Wan die, pan di Sabat, Jesus wehn gaan dah wan a di liida 
a di Pharisee hous fi iit. Evrybady wende dag Jesus fi si weh 
ihn wehn gwain du. 2Siem taim wan man kom fronta im weh wehn 
gat drapsy’. 3Jesus aks di Pharisee ahn di tiicha a di Laa dem, “Wat 
wi Laa seh wi fi du; ih rait fi kyuor pan di Sabat die or ih no rait?” 
4Bot nonbady neva ansa Jesus, so ihn toch di sik man ahn kyuor 
im, ahn sen im weh. 5Den ihn ton tu dem ahn aks, “If unu pikniny 
or unu kow drap iina wan wel, unu no gwain hory fi tek'im out, iivn 
if dah di Sabat die?” 6Bot dehn kudn ansa im ataal. 


Unu fi ombl unuself 


7 Wen Jesus si how di ges dem wende pik di bes plies nier dah di 
hed tiebl, ihn tel dem dis parabl: 8“If dehn invait yo dah wan wedn 





113.35 Di ekzak wod dem dah: “...unu hous don get farsiekn.” 414.2 ‘Drapsy’ 

paaty, yo no fi ron, go sidong iina di bes siit. Supuoz dehn invait 
sombady els weh muo impuotant an yuu, *ahn di porsn weh invait yo 
kom ahn seh tu yo, ‘Mek im sidong yahso.’ Den yo gwain fiil shiem, 
ahn yo gwain hafy tek di siit weh deh dah di bak! 10Bot, wen dehn 
invait yo, sidong dah di bak a di tiebl. Ahn den di wan weh invait 
yo gwain tel yo, “Mi fren, muuv op yahso; wan beta siit deh yah fi 
yo!’ Den yo gwain fiil gud, bikaaz yo gwain gat preferens fronta aal 
di ada ges dem, 11 bikaaz enybady weh priez op im uon self, gwain 
get dreg dong. Ahn enybady weh ombl ihnself, gwain get priez op.” 

12Den Jesus ton tu di man weh invait im ahn seh, “Wen yo gat 
wan speshal lonch or bankwet, no invait yo fren dem, nar yo breda, 
nar yo famaly or yo rich nieba dem; jos bikaaz dehn kyan invait yo 
bak dah fi dem hous, ahn so yo tink seh dah so dehn deh pie yo bak. 
13Bot wen yo gat wan bankwet, invait dem weh puor ahn weh kripl, 
ahn dem weh liem ahn weh blain. 14Den God gwain bles yo, bikaaz 
yo invait dem weh kudn pie yo bak. Yo gwain get yo pie wen dem 
weh raichos kom bak tu laif.” 


Di parabl bout di big bankwet 
(Matthew 22.1-10) 


15Wen wan a di man dem weh wende sidong roun di tiebl hier dis, 
ihn seh, “Ih dah wan blesin fi dem weh gwain iit dah di bankwet weh 
God gwain gat iina ihn Kingdom!” 16 Jesus ansa seh, “Wan taim wan 
man wehn gat wan big bankwet ahn ihn sen gaan invait wan paila 
pipl. 17Wen evryting wehn redy, ihn sen ihn saavant fi tel evrybady 
huu ihn wehn invait seh, ‘Unu kyan kom iit now; evryting redy. 18Bot 
den, aala dem staat fain aal kain a eksyuus: Di fos wan seh, ‘Ai jos bai 
wan piis a lan, ahn Ah hafy go luk pan ih. So Ah beg yo fi eksyuuz 
mi.’ 19Wan nada wan seh, ‘Ai wehn bai five set a kow fi plow mi lan, 
ahn Ah gwain trai dem out; so Ah deh beg yo fi pliiz eksyuuz mi.’ 
20Ahn wan nada wan seh, ‘Ai jos get marid, ahn Ai kyaahn kom.’ 

21 “Di saavant kom bak ahn tel ihn maasta weh di pipl dem wehn 
seh. Ihn maasta get so beks, ihn seh, ‘Mikies, go bak out pan di big 
ruod ahn di trak ruod dem iina di sity, ahn invait aal di puor pipl 
dem —dem weh kripl, dem weh liem, ahn dem weh blain.’ 22Wen di 
saavant kom bak, ihn seh, ‘Saar, Ah don du aal weh yo tel mi fi du, 
ahn wi stil gat spies fi muo pipl.’ 23So ihn maasta seh, “Go out pan 
aal di big ruod ahn di likl trak ruod dem, ahn fuos enybady weh yo 

kyan fain out deh fi kom, kom fulop mi hous. 24Ah deh tel unu: non 
a dem weh Ah wehn invait fos nat iivn gwain get wan likl ties a weh 
Ah wehn fiks fi dem.” 


Ho moch ih gwain kaas fi fala Jesus 
(Matthew 10.37) 


25Now wan paila pipl wende fala Jesus, ahn ihn ton roun ahn seh tu 
dem, 26“If eny wan a unu kom tu mi, ahn no lov mi muo an how unu 
lov unu pupa ahn muma, waif ahn pikniny, breda ahn sista, dongtu 
unu uon laif, unu kyaahn bii mai disaipl. 27 Ahn nonbady kyaahn bii 
mi disaipl, if ihn no wilin fi bak ihn uon kraas —pripier fi sofa— ahn 
fala mi. 28Sopuoz wan a unu waahn put op wan hous. Yuu no gwain 
sidong fos ahn figa out ho moch ih gwain kaas, fi si if unu gat nof 
mony fi finish ih? 29If unu get fi put dong di foundieshan ahn kyaahn 
don bilih, evrybady gwain laaf afta unu. 30Dehn gwain seh, ‘Luk pan 
dah wan weh staat dat hous ahn kudn don ih!’ 31Or wish king weh 
waahn go waar gens wan neks king, no gwain sidong fos ahn tink 
if wid fi him ten thousand man ihn kuda win gens twenty thousand 
a dem? 32If ihn kyaahn win, ihn gwain sen mesinja ahn aks fi piis, 
wail di ada king stil deh faar fahn im. 38So, nonbady kyaahn bii wan 
a mai disaipl, if ihn no lef aal weh ihn gat fi fala mi. 


Kiip unuself pyor laik saalt 
(Matthew 5.13, Mark 9.50) 


34“Saalt dah wan gud ting, bot ih no gud if ih luuz ih ties; how 
ih gwain ties laik saalt agen? 35Saalt weh no gat non ties, no gud 
fi notn; ih no gud fi di grong nar fi di hiip a manyuor. So, dehn jos 
chruo ih weh!” 

Den Jesus seh tu dem, “Unu stap unu haad iez, ahn unu hier weh 
Ah deh seh.” 


Di parabl bout di shiip weh laas 
(Matthew 18.12-14) 


1 5 1Now wan paila taks kalekta, ahn sina staat draa niera fi 

hier weh Jesus wehn gat fi seh. 2Ahn som Pharisee ahn di 
tiicha a di Laa dem wende komplien ahn maama seh, “Bot how ihn 
kyan stan fi miks op wid demde kain a pipl; ihn iivn iit wid di sina 
dem.” 3So Jesus tel dem dis parabl; ihn seh: 

4“Sopuoz wan a unu gat wan hundred shiip ahn laas wan a dem. 
No chruut seh ihn gwain lef di ninety-nine a dem iina di fiil weh no 
laas, ahn go luk fi di shiip weh wehn laas til ihn fain ih? 5Ahn wen ihn 
fain ih, ihn gwain so glad seh ihn gwain put'ih pan ihn shuolda ahn 
go huom. ©Den, wen ihn get huom, ihn gwain kaal aal ihn fren ahn 
nieba dem ahn tel dem, ‘Mek wi selibriet, bikaaz Ah fain mi shiip 
weh wehn laas.’ 7Dah di siem wie —Ah deh tel unu— muo hapinis 
deh iina hevn uova wan sina weh ton tu God, dan uova ninety-nine 
pipl weh no niid fi chienj.* 


Di uman weh laas ihn silva chienj 


8“Or sopuoz wan uman gat ten silva chienj ahn laas wan. No chruut, 
ihn gwain lait wan lamp, swiip out ihn huol hous ahn saach aal bout til 
ihn fain ih? 9Ahn wen ihn fain ih, ihn gwain kaal ihn fren ahn nieba dem 
ahn seh, ‘Mek wi selibriet, bikaaz Ah fain mi silva chienj weh wehn laas’ 
10Jina di siem wie, God ienjel dem uova glad wen wan sina ton tu God.” 


Di son weh gaan ihn uon wie 


11 Den Jesus seh, “Wan taim wan man wehn gat two son. 12Di yonga 
wan kom tu ihn pupa ahn seh, ‘Pupa, gi mi fi mi shier a evryting weh 
gwain bii fi mi wen yo ded. So ihn pupa shier op aal weh ihn wehn 
gat bitwiin ihn two son dem. 13Som diez lieta, di yonga son pak'op 
aal weh ihn wehn gat, ahn gaan dah wan nada kontry, ahn wen ihn 
get deh, ihn wies out aal ihn mony deh liv wail laif. 14Ahn afta ihn 
don wies aal ihn mony, tingz get so bad til di pipl dem wende ded fi 
hongry, ahn di bwai wehn iina niid. 15So ihn gaan work fi wan man 
iina daty kontry, ahn di man sen im dah ihn grong fi go fiid ihn hag 
dem. 16Di bwai get so hongry til ihn wende tink fi iit di hag fiidn, 
bikaaz nonbady neva gi'im notn els. 17Lieta ihn kech ihn hed ahn 
seh, ‘Dongtu mi pupa saavant dem gat plenty fuud fi iit, ahn mi deh 
yahso deh ded fi hongry. 18So, Ah gwain get'op ahn go bak dah mi 
pupa, ahn Ah gwain tel im: “Pupa, Ah sin gens God ahn Ah sary fi 
weh Ah du yo. 19Ah no iivn wot fi yo kaal mi yo son no muo; mek mi 
wan a yo worka dem.” 20So ihn get'op ahn gaan bak dah ihn pupa. 

“Bot wail ihn wehn stil deh faar fahn im, ihn pupa si'im deh kom, 
ahn ihn get sary far im. Ihn ron tu im ahn hog im op, ahn kis im. 

21Bot di bwai tel im seh, “Pupa, Ah sin gens God ahn Ah sary fi weh 
Ah du yo. Ah no wot no muo fi yo kaal mi yo son. 22Bot ihn pupa tel 
di saavant dem, 'Mikies, unu bring di bes suut a kluoz ahn put'ih aan 
pan im. Put wan ring pan ihn finga ahn put aan shuuz pan ihn fut tu. 
23Bring di fatis kyaaf, ahn unu kilih; mek wi iit ahn selibriet. 24Dis 
dah mi son weh wi wehn tink wehn ded, bot ihn kom bak tu laif! 
Ihn wehn laas, bot now ihn kom bak tu mi.’ So dehn staat selibriet. 

25“Now di uolda son wehn deh dah di grong. Ahn wen ihn wende 
get huom, ihn hier myuzik ahn ihn si pipl deh daans. 26So ihn kaal 
wan a di saavant dem ahn aks im, ‘Dah weh deh go aan iin dehso?’ 
27Thn tel im, ‘Yo breda kom bak huom, so yo pupa kil di fatis kyaaf, 
bikaaz ihn get bak huom sief; 28So, di uolda breda wehn so beks til 
ihn wudn iivn go iina di hous weh dehn wende. So ihn pupa gaan 
out ahn beg'im fi jain dem. 29Bot ihn seh tu ihn pupa, ‘Aal demya 
yierz Ah deh work laik wan sliev fi yo ahn Ah neva disobie yo yet. 
Bot yuu neva iivn seh yuu gwain gi mi wan likl guot fi selibriet wid 
mi fren dem. 30Bot wen disya wan —weh yuu kaal yo son— kom 
huom, weh don wies out aal yo mony pan doty uman, yuu ron gaan 
kil wan a di fatis kyaaf!’ 

31“Bot ihn pupa seh tu im, ‘Mi son, yuu aalwiez deh yah wid mi, 
ahn evryting weh Ah gat dah fi yo. 32So wi wehn hafy fiil hapy ahn 
selibriet, bikaaz fi yo breda, weh wehn don ded, deh liv agen. Ihn 
wehn laas ahn wi fain im bak!” 


Di parabl bout di manija weh neva anes 


16 1Den Jesus tel ihn disaipl dem seh, “Wan rich man wehn 

haya wan man ahn put'im iin chaaj a evryting weh ihn uon. 
Afta wan wail, sombady tel di rich man seh di man wende wies out 
ihn mony. 2So di rich man sen gaan kaal di man ahn aks im, ‘Dah 
wada Ah deh hier bout yo? Gi mi wan akount a aal weh yo du fi mi, 
bikaaz yuu kyaahn work laik mi manija no muo. 3Den di manija seh 
tu ihnself, Weh Ah fi du now? Mi maasta don deh faiya mi, ahn Ah 
no strang nof fi go dig di grong, ahn Ah shiem fi go beg. 4Aa-haah, 
Ah nuo weh Ah gwain du, so wen dehn faiya mi, di pipl dehn wi glad 
fi mek Ah kom liv wid dem dah dehn hous. 

5 “So, ihn sen gaan kaal evrybady weh wehn huo ihn maasta, wan 
afta di ada. Ihn aks di fos wan, ‘Dah ho moch yo huo mi maasta?’ 
6Di fos wan tel im, ‘One hundred mog a ail. Ihn tel dah wan, ‘Hory 

sidong ahn chienj yo bil tu fifty” 7 Den ihn aks wan neks wan, ‘Ahn 
yuu, ho moch yo huo?’ Dat wan seh, ‘Ai huo im one hundred sak a 
flowa. Ihn tel daty wan, “Tek yo bil ahn chienj ih fi eighty. 8Iivn 
duo di man neva anes, di maasta admaya di tiifin manija, bikaaz 
ihn wehn smaat, far di pipl dem weh bilangs tu dis worl —wen dehn 
deh diil wid dehn uon kain a pipl— dehn smaata an di pipl dem weh 
bilangs tu God.” 

9Den Jesus kantinyo ahn seh, “Ah deh tel unu dis: unu mony no 
gwain laas fareva, so yuuz wateva unu gat pan dis ort fi bii wan gud 
fren tu pipl, ahn wen unu mony don, God gwain glad fi risiiv unu 
op iina hevn.' 10If unu si enybady weh unu kyan chros wid di likl 
tingz, unu kyan chros dem wid di big tingz tu. Ahn enybady weh 
unu kyaahn chros wid di smaalis tingz dem, unu kyaahn chros dem 
wid di big tingz dem niida. 11 Ahn if dehn kyaahn chros unu fi hang] 
matiryal richiz, den huu gwain chros unu wid chruu richiz? 121f dehn 
kyaahn chros unu fi hangl ada pipl tingz, den nonbady no gwain gi 
unu weh dah riily fi unu. 

13“Non saavant kyaahn sorv two maasta. Ihn gwain iida hiet wan 
ahn lov di ada, or ihn gwain lif op wan ahn put dong di ada wan. So, 
unu kyaahn lov God ahn mony di siem taim.” 


Unu kyaahn chienj God Laa 
(Matthew 5.31,32: 11.12,13: 19.9: Mark 10.11,12) 


14Wen di Pharisee dem hier weh Jesus seh, dehn staat laaf afta im, 
bikaaz dehn wehn lov mony. 15So Jesus tel dem, “Unu aalwiez mek 
unuself luk gud fronta ada pipl, bot God nuo unu haat. Unu fi memba 
dis: Wat impuotant fi man, no wot notn ataal fi God. 

16“Op til di taim wen John di Baptist kom, pipl wehn liv bai Moses 
Laa ahn bai weh di uol taim prafit dem wehn rait dong. Den, di 
priichin a di gud nyuuz bout God Kingdom staat, ahn plenty pipl, weh 
neva waahn gi'op, deh trai haad fi get iin deh.” 17 Bot dat no miin seh 
Moses Laa no impuotant agen. Ih muo iiziya fi hevn ahn ort disapier, 
dan fi don weh wid di smaalis spek iina di Laa! 





116.9 Di ekzak wod dem dah: “...dehn gwain risiiv unu iina di evalastin huom.” 
™16.16 Di ekzak wod dem dah: “Op til di taim wen John di Baptist kom, di Laa 
ahn di prafit dem wehn iina iifek; sins den di gud nyuuz bout God Kingdom get 

18“Laik weh di Laa seh, enybady weh divuors fahn ihn waif, ahn 
tek wan nada uman, ihn deh komit adolchry; ahn enybady weh marid 
tu wan uman weh divuors komit adolchry tu.” 


Di parabl bout di rich man ahn Lazarus 


19Den Jesus seh, “Wan taim wan rich man yuuztu dres op iina di 
bes kluoz weh mony kuda bai, ahn ihn yuuztu gat big bankwet evry 
die. 20Bot dehn wehn gat wan puor man tu, niem Lazarus —wan bega 
weh wehn aalwiez deh lidong bai di rich man giet kova wid suor aal 
uova ihn bady. 21 Di puor man wehn so hongry ihn wehn iivn lang fi 
jit weh drap fahn aafa di rich man tiebl. Dongtu di daag dem wehn 
yuuztu kom ahn lik di bega suor dem. 

22“Wel, ih hapm seh di puor man ded, ahn di ienjel dem ker'im 
saida Abraham. Den di rich man ded tu, ahn dehn ber im. 23Bot di 
rich man gaan dah hel weh ihn wende sufa plenty. Ihn luk op iina 
hevn ahn ihn si Abraham wid Lazarus saida him. 24Ihn hala out, 
‘Faada Abraham! Gat morsy pan mi no! Sen Lazarus fi dip ihn finga 
hed iina waata ahn kom kuul mi tong; Ah deh sofa plenty iina disya 
faiya!’ 25Bot Abraham tel im, ‘Son, memba wen yuu wende liv, yo 
wehn gat'ih gud ahn Lazarus wehn gat'ih bad. Bot now him deh gat'ih 
gud, ahn yuu dah di wan weh deh ponish. 26Eny wie, wan uova diip- 
diip goly deh bitwiin weh wii ahn weh unu deh, so nonbady fahn 
yahso kyaahn kraas go weh unu deh, nar non a unu kyaahn kraas 
uova yahso weh wii deh. 27 Di rich man seh, ‘Den Ah beg yo, Faada 
Abraham, pliiz sen im dah mi pupa hous. 28 Bikaaz Ah gat five breda, 
ahn Ah waahn Lazarus fi go waan dem; mek dem no en op iina disya 
plies weh yo sofa plenty.’ 29 Abraham ansa im seh, ‘Dehn gat aal dem 
tingz weh Moses ahn di prafit dem rait fi waan dem. Mek dem lisn pan 
dem.’ 39Di rich man seh, ‘Nuo, Faada Abraham, bot if sombady weh 
riez bak fahn di ded, go tu dem, dehn gwain ripent fi chruut.’ 31 Bot 
Abraham seh, ‘If dehn neva hier Moses ahn di prafit dem, nonbady 
weh riez bak fahn di ded no gwain kanvins dem niida.” 


Jesus taak bout sin, fargivnis ahn fiet 
(Matthew 18.6,7,21,22; Mark 9.42-48) 


17 1Jesus seh tu ihn disaipl dem, “Unu gwain aalwiez gat 
temtieshan fi sin, bot ih gwain bii big trobl fi di wan weh 
kaaz pipl fi sin! 2Ih wuda beta fi dehn tai wan big rak roun ihn nek 

ahn chruo im iina di sii an fi ihn kaaz wan a demya likl wan fi sin. 
3So main weh unu deh du! 

“If eny a yo breda sin, golang ahn fies im bout'ih; if ihn sary fi weh 
ihn deh du ahn waahn chienj ihn wiez, den unu fi paadn im. 4Iivn 
if ihn du unu rang seven taim iina wan die, ahn kom bak seven taim 
ahn seh, ‘Ah sary,’ den unu fi fargiv im evry taim.” 

5Di apasl dem seh tu Jesus, “Laad, mek wi fiet stranga no.” 

6 Jesus seh, “Tivn if unu fiet smaal laik wan mostad siid, unu kyan tel dis sikamuo" 
trii, Pul op yo ruut ahn go, go plaant yoself iina di sii? ahn ih gwain obie unu. 

7“Sopuoz wan a unu gat wan saavant weh deh kom iin fahn work yo grong, or 
tek kier a yo shiip. Yo wuda tel im fi hory kom ahn tek ihn plies dah di tiebl ahn iit? 
8Nuo sah. Insida dat yo gwain tel im, ‘Kom get mi sopa. Put aan wan iepran ahn ten 
tu mi; wiet til Ah iit ahn drink. Den aftawod yuu kyan iit ahn drink’ 9Yo no iivn 
gwain tel im ‘tanks’ fi du weh yo tel im fi du! 10So ih hafy bii wid unu. Wen unu 
don du aal weh di Laad tel unu fi du, unu fi seh, ‘Wi dah jos aadinary saavant; wi 
ongl deh du weh wi hafy du.” 


Jesus kyuor ten man wid bad skin diziiz 


11 Wail Jesus wende pan di wie gwain Jerusalem, ihn wende paas 
chruu di plies bitwiin Samaria ahn Galilee. 12-13 Wen ihn wende get 
nier wan toun, ten man wid lepa kom tu im. Dehn stap faar fahn 
Jesus ahn hala tu im seh, “Jesus, Tiicha, get sary fi wi no!” 

14Wen Jesus si di man dem, ihn seh tu dem, “Go mek di priis dem si unu.” 

Ahn az dehn wehn gwain lang, dehn get kyuor; dehn skin get beta! 15Den, wen 
wan a dem nuotis seh ihn get hiil, ihn ton bak ahn staat priez God pan tapa ihn 
vais. 16Thn chruo dong ihnself flat bai Jesus fut ahn tank im. Ahn fi si ihn dah wehn 
wan Samaritan man, 17 Jesus aks, “Dah neva ten a unu man weh get hiil? So weh 
di neks nine deh? 18Dah mosy ongl dis man weh dah wan farina nuo fi kom bak, 
kom priez God?” 19Den Jesus tel di man, “Get'op ahn go bout yo bizniz. Dah sieka 
yo fiet, yo get hiil.” 


Nonbady no nuo di die nar di taim wen Jesus deh kom bak 
(Matthew 24.23-28, 36-44; Mark 13.32-37) 


20Now, wan taim di Pharisee dem aks Jesus, “Wen God Kingdom 
gwain kom?” Jesus ansa dem ahn seh, “God Kingdom no gwain kom 

jina wan wie weh unu kyan si chruu som fony mirakl seh ih deh yah. 
21So nonbady kyaahn seh, ‘Luk, ih deh yah,’ or Th dedeh! Bikaaz fi 
chruut, God Kingdom deh rait iina unu ahn deh mongs unu now.” 

22Den Jesus seh tu ihn disaipl dem, “Di die gwain kom wen unu 
gwain lang fi spen iivn wan die wid di Son a Man, bot unu gwain 
kyaahn du'ih. 23Pipl gwain tel unu seh, ‘Luk, di Son a Man wehn 
dedeh! or tel unu seh ihn wende yah, bot unu no fi ron afta dem. 
24Wen di laitnin flash kraas di skai ahn aalava sodn lait'ih op fahn 
wan en tu di nada en, dah rait so di Son a Man gwain kom bak, ahn 
den dehn wi si'im gud. 25Bot fos ihn gwain hafy sofa plenty tingz, 
ahn disya jinarieshan gwain rijek im. 26Jos how tingz wehn hapm 
iina Noah diez, dah rait so ih gwain bii wen di Son a Man kom bak. 
27Pipl iina Noah diez wende iit ahn drink op, deh get marid ahn deh 
put fi marid rait op til di die wen Noah gaan iina di big-big buot. 
Den di flod kom ahn kil aala dem. 28Siem wie, jos laik iina Lot diez, 
dehn wende iit ahn drink plenty, deh bai ahn deh sel; deh du dehn 
faamin, ahn deh bil dehn hous dem tu. 29Bot pan di die wen Lot 
gaan fahn Sodom, faiya ahn solfa kom dong laik rien fahn hevn ahn 
kil aala dem. 30Ih gwain bii jos so pan di die wen di Son a Man kom 
bak. 31Pan dah die, enybady weh deh pan dehn hous tap, no fi luuz 
taim deh get dong iina di hous fi tek somting wid im, bot rait awie 
dehn fi ron weh. Ahn di man weh deh work iina ihn grong, no fi go 
bak huom fi notn. 

32“Memba weh hapm tu Lot waif! 33Enybady weh trai fi liv ihn 
laif iina ihn uon wie, gwain end'op deh luuz ih; bot enybady weh wi 
risk ihn uon laif jos fi mii, gwain siev ih. 34Ah deh tel unu seh: dah 
nait two pipl gwain deh sliip iina wan bed; wan a dem gwain get ker 
weh, ahn di nada wan gwain get lef. 35Rait so, two uman gwain deh 
grain flowa dah di mil tugeda; wan a dem gwain get ker weh ahn di 
nada wan gwain get lef. 36 Ahn two man gwain deh work iina di fiil; 
dehn gwain ker weh wan a dem, ahn lef di nada wan.” 

37Di disaipl dem aks Jesus, “Laad, dah weh paat dis gwain hapm?” 

Jesus tel dem, “Enywie weh wan ded bady deh, dah rait dehso, di 
jankro dem gwain gyada op.” 


Di parabl bout di wido ahn di joj weh no waahn gi jostis 


1 8 1Den Jesus tel dem wan parabl fi shuo dem seh dehn fi 
aalwiez prie ahn no fi gi'op. 2Ihn seh: “Iina wan sertn sity 

dehn wehn gat dis joj weh neva gat no rispek fi nonbady; ihn neva 
iivn fried fi God. 3Ahn wan wido wehn liv dah di siem sity ahn ihn 
stody kom tu di joj ahn ihn tel im, ‘Ah waahn jostis gens mi enemy.’ 

4“Fi wan wail di joj neva pie im non main, bot aftawod ihn seh tu 
ihnself, ‘Alduo Ai no fried fi God, ahn Ah no gat no rispek fi nonbady, 
5stil dis wido kiip deh bada mi, so Ah gwain gi'im di jostis weh ihn 
waahn, jos so fi ihn no get mi taiyad bai deh kom deh bada mi evry 
minit.” 

6Den di Laad kantinyo ahn seh, “Hier weh dis wikid joj seh. 7 Unu 
no tink seh God gwain gi jostis tu dem weh him pik out fi ihnself 
—dem weh hala out tu im die ahn nait? Unu tink seh God gwain tek 
lang fi help dem? 8No man! Ah deh tel unu: ihn gwain gi dem jostis 
faas. Bot wen di Son a Man kom bak, unu tink ihn gwain fain eny 
pipl pan ort weh gat fiet yet?” 


Di parabl bout di Pharisee ahn di taks kalekta 


9Den Jesus tel dis parabl tu som pipl weh wende tink seh dehn wehn 
striet wid God, ahn wende luk dong pan evrybady els. 10 Jesus seh, 
“Wan taim two man gaan op dah di Templ fi prie. Wan dah wehn wan 
Pharisee, ahn di neks wan dah wehn wan taks kalekta. 11 Di Pharisee 
gaan ahn stan op bai ihnself ahn staat prie laik dis: ‘God, Ai tank yo 
seh Ai no stie laik ada pipl weh tiif, du aal kain a bad tingz, ahn weh 
komit adolchry —or iivn laik dis tiifin taks kalekta yahso. 12Ai du 
bitout iit two taim fi di wiik, ahn Ah gi yo ten porsent a aal di mony 
weh Ah mek.’ 13Bot di taks kalekta wende stan op awie iina di bak, 
ahn neva iivn waahn lif op ihn ai fi luk op dah hevn. Bot ihn biit'op 
ihn ches fi shuo seh ihn wehn sary fi ihn sin dem, ahn seh, ‘God, gat 
morsy pan mi, wan sina! 

14“Ah deh tel unu: wen di taks kalekta gaan huom, ihn wehn stie 
gud wid God, bot di ada wan no. Unu si, enybady weh priez op im 
uon self, gwain get put dong. Ahn enybady weh ombl ihnself, gwain 
get priez op.” 


Jesus bles di likl pikniny dem 
(Matthew 19.13-15; Mark 10.13-16) 


15Now di pipl dem wende ker dongtu dehn likl bieby dem fi Jesus 
kuda put ihn han pahn dem fi bles dem. Bot wen di disaipl dem si di 
paila pipl, dehn staat ron dem weh. 16Bot Jesus kaal dem tu im, ahn 


The First Five Books of the New Testament in Islander Creole English, Colombia 


185 Luke 18 


tel di disaipl dem seh, “Mek di likl pikniny dem kom upaa Ah deh, 
ahn no henda dem fi kom, bikaaz God Kingdom dah fi pipl laik dem. 
17 Hier dis chruut weh Ah deh tel unu: Enybady huu no kom tu God 
laik likl pikniny, no gwain get iina ihn Kingdom.” 


Wan rich man taak tu Jesus 
(Matthew 19.16-30; Mark 10.17-31) 


18Now wan Jewish liida aks Jesus, “Gud Tiicha, wat Ah hafy du 
fi gat laif fareva?” 

19 Jesus seh tu im, “Wai yuu deh kaal mi gud? Di ongli'is wan weh 
gud fi chruut dah God. 20Bot yuu nuo di komaanment dem: “Yo no fi 
sin gens yo waif deh du adolchry; yo no fi kil; yo no fi tiif; nar tel lai 
pan nonbady, ahn yo fi rispek yo muma ahn yo pupa.” 

21Di man seh, “Fahn Ah wehn smaal, mii deh fala aal demya 
komaanment.” 

22Afta Jesus hier im, ihn seh, “Yo stil gat wan ting muo fi du: 
Golang ahn sel aal weh yo gat ahn gi di puor dem di mony; den yo 
gwain get wan paila trezha iina hevn. Afta dat, kom ahn fala mi.” 
23Bot wen di man hier weh Jesus tel im weh ihn hafy du, ihn fies get 
sad op, bikaaz ihn dah wehn wan uova rich man. 

24 Jesus luk pan im ahn seh, “Ih uova haad fi sombady weh ongl 
chros iina mony fi get iina God Kingdom. 25Muo dan dat, ih muo 
iiziya fi wan kyamil paas chruu wan niigl ai dan fi wan rich man get 
iina God Kingdom.” 

26Dehn wan a dem aks Jesus, “So, dah huu kyan get siev den?” 

27 Bot Jesus seh, “Wat impasabl fi man, no impasabl fi God.” 

28Peter seh tu Jesus, “Luk deh, wi lef wi huom ahn evryting fi fala yo.” 

29 Jesus seh tu dem, “Yees, ahn Ah deh tel unu dis: enybady weh lef 
ihn huom or ihn waif, or ihn breda dem, or pierans, or ihn pikniny 
dem, jos sieka fi fala God iina ihn Kingdom, 30 gwain get bak plenty 
muo a demde tingz iina disya laif; ahn iina di neks laif, ihn gwain 
get fi liv fareva.” 


Jesus taak bout ihn det agen ahn how ihn gwain kom bak tu 
laif 
(Matthew 20.17-19; Mark 10.32-34) 
31 Jesus kaal ihn twelve disaipl dem wan said ahn tel dem, “Unu 
hier now; wi gwain op dah Jerusalem ahn evryting weh di uol taim 

prafit dem wehn rait bout di Son a Man gwain hapm. 32Dehn gwain 
selim out tu di Roman ruula dem.’ Ahn dehn gwain mek juok aafa 
im, shiemin'im, spit pan im, 33ahn biit'im op, ahn den dehn gwain 
kilim. Bot pahn di third die afta ihn ded, ihn gwain kom bak tu laif.” 

34Bot di disaipl dem neva andastan wan ting bout weh Jesus wende 
seh. Di riil miinin a dis wehn haid fahn dem, ahn dehn neva nuo weh 
ihn wende taak bout. 


Jesus kyuor wan blain man 
(Matthew 20.29-34; Mark 10.46-52) 


35Az Jesus wende get nier Jericho, wan blain man wende sidong 
dah di ruod said, deh beg. 36Wen ihn hier di naiz a di kroud weh 
wende paas, ihn aks dah weh wende go aan. 

37 Dehn tel im seh, “Jesus fram Nazareth deh paas out dehso.” 

38Den di blain man baal out ahn seh, “Jesus, Son a David,” get 
sary fi mi no!” 

39Ahn di pipl dem weh wende fronta im row wid im, ahn tel im fi 
les naiz, bot di man jos baal out muo haada seh, “Son a David, pliiz 
get sary fi mi!” 

40Den Jesus stap so ahn aada dem fi bring di blain man tu im. 
Wen ihn kom nier tu im, Jesus aks di man, 41“Dah wada yo waahn 
Ah du fi yo?” Di man ansa im seh, “Laad, Ah waahn get fi si agen.” 

42 Jesus tel im, “Wel, si! Yo fiet mek yo get bak gud.” 

43Siem taim di man kuda si agen; ahn ihn fala Jesus ahn priez 
God! Ahn wen evrybady si weh wehn hapm, dehn staat priez God tu. 


Jesus bok'op pan Zacchaeus 


19 1Ahn so, wen Jesus get dah Jericho ahn wende paas chruu 

dehso, 2wan man niem Zacchaeus wehn liv dedeh. Ihn dah 
wehn wan big baas mongs di taks kalekta dem, ahn ihn wehn gat 
plenty mony. 3Ihn wehn waahn si huu dah dis Jesus, bot ihn wehn so 
shaat ihn kudn si'im chruu di paila pipl dem. 4So ihn ron heda dem 
ahn klaim op pan wan sikamuo‘ trii fi siim, bikaaz Jesus wende kom 
rait chruu dehso. 5Wen Jesus get upaa Zacchaeus wende, ihn luk op 





°18.32 Di ekzak wod dem dah: “...di Gentile dem.” 218.38 Nuotis seh: Jesus dah 
wehn wan a di disendant a di fiemos King David, so dehn kaal im ‘Son a David.’ 
119.4 cf., Luke 17.6 

pan di trii ahn seh tu im, “Mikies, get dong Zacchaeus, bikaaz Ah 
gwain stie dah yo hous tideh!” 

6So ihn hory op ahn kom dong, bikaaz ihn wehn so glad fi welkom 
Jesus dah ihn hous. 7 Wen di pipl dem si dis, dehn staat grombl ahn 
seh, “Ihn gaan, gaan stie dah wan sina hous.” 

8Siem taim Zacchaeus stan op ahn seh tu Jesus, “Luk, Laad! Ah 
gwain gi haaf a aal weh Ah gat tu di puor dem, ahn if Ah wehn eva 
uova chaaj taks tu enybady, Ah wi pie dem bak four taim weh Ah 
uova chaaj dem.” 

9 Jesus ansa im seh, “Tudeh rait iina disa hous wan nada man ahn 
ihn famaly get siev. Zacchaeus dah wan a Abraham son fi chruut, 
bikaaz ihn chros iina God jos laik wi ansesta dem yuuztu du.” 10Yo 
si, di Son a Man kom fi luk fi dem weh laas ahn fi siev dem.” 


Di parabl bout di ten saavant ahn weh dehn gat fi inves 
(Matthew 25.14-30) 


11 Wail dehn wende hier dis, Jesus tel dem wan parabl, bikaaz ihn 
wehn deh kluos tu Jerusalem ahn di pipl dem wende tink seh God 
wehn gwain kom ruul uova Israel dah siem taim. 12So ihn seh, “Wan 
prins gaan dah wan foor kontry fi ton wan king ahn den kom bak 
huom. 13Bot bifuor ihn lef, ihn kaal ten a ihn saavant dem ahn ihn 
gi evry wan a dem di siem amount a mony’ fi inves fi im til ihn kom 
bak. 14Bot ihn uon pipl wehn hiet im, so dehn sen som pipl wid wan 
mesij tu di kontry weh ihn wehn gwain, weh seh: ‘Wi no waahn dis 
man fi bii wi king!’ 

15“Bot ihn ton king enywie ahn kom bak huom. Den ihn sen fi di 
saavant dem weh ihn wehn gi di mony, fi fain out weh kain a gienans 
dehn get far im. 16Di fos wan seh, ‘Maasta, Ai get fi yo ten taim muo 
a di mony weh yo wehn gi mi!’ 17Ahn ihn masta tel im, ‘Yuu dah 
wan gud saavant! Sins Ah kuda chros yo wid so likl bit a mony, Ah 
gwain gi yo atarity uova ten sity.’ 18Di sekant wan kom ahn seh, 
‘Maasta, di mony weh yo gi mi, Ah mek five taim di amount pan tapa 
ih! 19Thn maasta ansa, ‘Yuu gwain gat atarity uova five sity.’ 20Den 





"19.9 Di ekzak wod dem dah: “Tudeh die salvieshan wehn kom tu disya hous, 
bikaaz ihn dah wan a Abraham son tu.” 519.13 Di ekzak wod dem dah: “...ahn 
ihn gi dem ten mina iich...” One ‘mina’ wot likl muo an three mons piement fi 
wan man iina demde diez. 

wan nada saavant kom ahn seh, ‘Maasta, si yo mony yah. Ah haid 
ih iina wan piis a klaat. 21Ah wehn fried fi yo, bikaaz yo dah wan 
haad-haad man. Yo tek out weh yo neva put iin ahn gyada weh yo 
neva plaant.’ 22Ihn maasta tel im, ‘Ah gwain joj yo bai weh yo seh, 
yuu wikid saavant yo! Yo wehn nuo seh Ai dah wan haad man weh 
tek outa weh Ah neva put iin, ahn gyada weh Ah neva plaant. 23 Wai 
den yo neva put mi mony iina di bank, so wen Ah get bak, Ah kuda 
wehn kalek mi mony wid intres?’ 

24“Den ihn tel dem weh wende roun'im, “Tek weh di mony fahn im 
ahn gi'ih tu di wan weh mek ten taim di amount weh Ah wehn gi'im! 
25Bot dehn tel im seh, ‘Maasta, ihn don gat plenty aredy.’ 26Den ihn 
seh, ‘Ah tel unu seh, enybady weh gat somting gwain get muo, bot di 
man weh no gat notn, dongtu di likl bit weh ihn gat, ihn gwain luuz 
ih. 27Bot aala dem weh neva laik mi, ahn neva waahn mi fi bii king 
fi ruul dem, bring dem rait yahso ahn kil dem fronta mi.” 


Di pipl fahn Jerusalem risiiv Jesus laik wan king 
(Matthew 21.1-11; Mark 11.1-11; John 12.12-19) 


28Wen Jesus don seh aal dem tingz, ihn kantinyo ihn wie op dah 
Jerusalem. 29Ahn az ihn wende get dah di toun dem weh niem 
Bethphage ahn Bethany, nier di plies dehn kaal Olives Mountin, ihn 
sen two a ihn disaipl heda im, ahn tel dem, 30“Unu golang iina di 
toun heda unu. Wen unu get deh, unu gwain fain wan kuolt tai op, 
weh nonbady neva raid yet. Luus ih weh ahn bring ih yah fi mi. 31 Ahn 
if enybady aks unu, ‘Wai unu deh luus ih?’ tel dem di Laad niid ih.” 

3250 dehn gaan ahn fain di kuolt jos laik how Jesus wehn tel dem. 
33Wen dehn wende luus im, di uona dem seh tu dem, “Ey! Dah weh 
unu deh let go di kuolt fa?” 

34Dehn seh, “Di Laad niid ih.” 35So dehn ker di kuolt tu Jesus, ahn 
chruo som a dehn kuot pan ihn bak ahn mek Jesus get'op pahn im. 
36Wen ihn wende kom lang, di pipl dem staat chruo dehn kuot pan 
di ruod rait fronta im. 

37 Ahn az suun az ihn wende get kluos tu Jerusalem —tu di ruod 
weh go dong fahn Olives Mountin— di huol kroud a pipl weh wende 
fala im staat mek wan paila naiz ahn priez God fi aal di mirakl dem 
weh dehn si. Dehn hala out seh: 38“Huzaana! Priez di Laad! God bles 
di King weh kom iina di niem a di Laad. Piis iina hevn, ahn mek wi 
gi gluory tu di Muos Hai God!” 

39Bot som a di Pharisee pipl iina di kroud seh, “Tiicha, tel yo disaipl 
dem fi les naiz.” 

40So Jesus seh tu dem, “Ah tel unu seh: if dem les naiz, den dongtu 
di rak dem gwain staat hala out ahn priez God!” 


Jesus fiil uova sad bout di pipl dem fram Jerusalem 


41Now wen dehn wende get nier tu Jerusalem, Jesus si di sity, ahn 
ihn staat hala uova ih, 42ahn ihn seh, “Ah wish unu pipl wehn ongl 
nuo tideh wat wuda bring piis tu unu; bot unu kyaahn nuo ih, bikaaz 
ih haid fahn unu! 43Di die gwain kom wen unu enemy dem gwain bil 
wan waal roun unu fi fens unu iin; dehn gwain lak unu op fahn aal 
said. 44Den dehn gwain chruo unu pan di grong ahn kil unu pikniny 
dem weh deh bihain unu waal. Dehn no iivn gwain mek wan brik 
stie pan wan anada, bikaaz unu neva pie no main iina di taim wen 
God wehn kom tu unu!” 


Jesus ron di pipl dem weh mek mony outa di Templ 
(Matthew 21.12-17; Mark 11.15-19; John 2.13-22) 


45Den Jesus gaan iina di Templ ahn staat ron out aal di pipl dem 
weh wende sel iin dehso. 46Ihn tel dem, “Di skriptyo seh, ‘Mai hous 
fi bii wan plies fi prie, bot unu ton ih iina wan tiifin bizniz plies.” 

47 Afta dat ihn staat tiich evry die iina di Templ, bot di chiif priis, 
ahn di tiicha a di Laa, ahn di ada liida a di pipl dem kiip deh dag'im 
fi fain wan wie fi kilim. 48 Bot dehn kudn fain no wie fi du'ih, bikaaz 
aala di pipl dem wehn hier evryting weh ihn wende seh. 


Som rilijos liida kwestyan Jesus atarity 
(Matthew 21.23-27; Mark 11.27-33) 


2 0 1Wan die wail Jesus wende tiich di pipl dem dah di Templ 
ahn wende priich di gud nyuuz, di chiif priis, ahn di tiicha 
a di Laa, ahn di uolda Jewish rilijos liida dem kom op tu im, 2ahn 
staat aks im, “Tel wi, huu gi yo di atarity fi du demya tingz? Huu gi 
yo di rait?” 
3 Jesus ansa dem ahn seh, “Ah gwain aks unu wan kwestyan tu. Tel 
mi now: 4Weh John get di rait fi baptaiz pipl? Fahn God or fahn man?” 
5So dehn staat taak op mongs demself ahn seh, “If wi seh, ‘Dah 
God gi'im,’ ihn gwain seh tu wi, ‘Den wai unu neva biliiv John mesij, 
6bot if wi seh, ‘Dah wehn man,’ di pipl dem gwain lik wi dong wid 

rak, bikaaz aala dem biliiv seh John dah wehn wan prafit.” 7So dehn 
ansa Jesus ahn seh, “Wii no nuo dah huu gi'im it.” 

8So Jesus tel dem seh, “Wel, Ah no gwain tel unu niida dah huu 
gi mi di rait fi du demya tingz.” 


Di parabl bout di wikid renta dem 
(Matthew 21.33-46; Mark 12.1-12) 


9Den Jesus yuuz dis parabl fi taak tu di pipl dem. Ihn seh: “Wan taim 
wan man wehn plaant griep iina ihn grong. Den ihn rent'ih out tu som pipl, 
ahn gaan weh dah wan nada kontry fi wan lang taim. 10Wen dah wentaim 
fi pik griep, di uona sen wan a ihn saavant fi kalek ihn shier a di griep fahn 
di man dem huu ihn wehn rent di lan tu. Bot di pipl dem weh wehn rent di 
grong biit'im op, ahn sen im bak bitout notn. 11Den di uona sen wan nada 
saavant, ahn dehn biit'im op tu, ahn shiemin'im, ahn sen im bak bitout notn. 
12Thn sen wan third saavant, ahn di pipl dem, weh wehn rent di grong, dehn 
du'im di siem ting ahn chruo im out. 13Den di uona a di lan seh, Wat Ah 
fi du now? Ah nuo; Ah gwain sen mi son weh Ah lov. Ah shuor seh dehn 
gwain rispek him. 14Bot wen di pipl dem weh rent di grong si di man son 
deh kom, dehn seh tu wan anada, “Dah him gwain bii di uona a aal weh ihn 
pupa gat. Kom, mek wi kilim, ahn den wi kyan stie wid evryting weh him 
fi get!’ 15So dehn dash di man son outa di grong, ahn kilim ded.” 

Den Jesus aks, “So, wat unu tink di uona a di grong weh gi griep 
gwain du dem, wen ihn hier weh hapm? 16Ah tel unu: Ihn gwain 
kom ahn kil dem ahn rent di grong tu som ada pipl.” 

Den, dem weh wende hier di parabl seh, “Wi huop seh dat no hapm 
non taim!” 17Bot Jesus luk striet pan dem ahn seh, “Den tel mi weh 
di skriptyo wehn miin wen ih seh: 

‘Di brik, weh di bilda dem 
neva waahn yuuz, 
kom fi bii di muos impuotant 
outa aala dem. 
18Evrybady weh drap pan dis brik gwain get mash'op iina piisiz, ahn 
if di brik drap pan wan a dem, ihn gwain lef im jos laik pouda.” 


Som rilijos liida trai fi trik Jesus 
(Matthew 22.15-22, Mark 12.13-17) 


19 Dat siem taim di tiicha a di Laa ahn di chiif priis dem trai fi grab 
Jesus, bikaaz dehn wehn nuo seh Jesus wende taak bout dem iina di 

parabl. Bot dehn kudn du'ih, bikaaz dehn wehn fried fi di paila pipl 
weh wehn dedeh. 20So dehn kiip wan kluos ai pan Jesus. Dehn sen 
som man fi dag'im —weh wende plie seh dehn biliiv Jesus— fi trai 
kech im iina somting weh ihn wende seh, so dehn kuda han im uova 
tu di Roman govana, weh wehn gat di powa fi jiel im. 21So di man 
dem weh wende dag Jesus kwestyan im seh, “Tiicha, wi nuo seh wat 
yo tiich ahn seh dah chruut aal di taim, ahn yo no pie no main tu 
pipl kandishan, bot yo tiich God wie bitout non lai. 2250 tel wi: Ih 
deh gens fi wi Laa or no, fi wi pie taks tu Caesar di Roman Empara?” 

23Bot Jesus wehn nuo wat dehn wehn op tu, ahn ihn seh tu dem, 
24“Unu bring wan silva chienj yah; mek Ah si'it. Now, dah fi huu fies 
ahn niem deh pahn dis mony?” Dehn ansa, “Caesar!” 

2550 Jesus seh, “Wel, unu gi Caesar weh dah fi him; ahn unu gi 
God weh dah fi him tu!” 

26So, dem weh kom gens Jesus kudn kech im iina notn weh ihn 
wende seh fronta di pipl dem, ahn dehn wehn uova sopraiz how Jesus 
ansa dem. Aal dehn kuda wehn du dah les naiz. 


Som pipl aks Jesus bout laif afta det iivn duo dehn no biliiv dat 
(Matthew 22.23-33; Mark 12.18-27) 


27 Den som Sadducee pipl —weh wende seh non ded kyan liv agen— 
kom tu Jesus, 28ahn aks im, “Tiicha, Moses wehn rait iina ihn Laa seh, 
‘If wan man ded ahn neva gat non pikniny wid ihn waif, di ded man 
breda fi marid tu di waif weh ihn ded lef, ahn gat pikniny wid im, fi 
di pikniny ker di ded man siem taikl.’ 29Wel, wan taim dehn wehn gat 
seven breda iina wan famaly, ahn di uolda wan get marid, bot ihn ded 
ahn neva gat non pikniny wid ihn waif. 30Den di sekant breda marid tu 
di siem uman ahn ihn ded tu. 31Den di third breda marid di siem uman 
ahn ihn ded tu, ahn ihn gaan rait so til aal di breda dem ded, ahn non a 
dem lef non pikniny. 32Tu di laas, di uman ded tu. 33So tel wi now: Iina 
di die a rezorekshan, wen aala dem kom bak fahn di ded, fi wish wan 
a dem waif di uman gwain bii, bikaaz ihn dah wehn aala dem waif?” 

34 Jesus ansa seh, “Man ahn uman weh liv pan dis ort deh marid 
now. 35Bot dem weh wot fi get wan plies iina di neks worl —iina 
daty taim wen pipl gwain riez bak fahn di ded— no gwain niid fi get 
marid, 36far dehn gwain kyaahn ded agen, bikaaz dehn gwain bii 
laik di ienjel dem; dehn gwain liv agen iina wan nyuu laif weh God 
wehn pramis aala ihn pikniny dem. 

37“Ahn Moses ihnself pruuv seh di pipl gwain riez op bak tu laif 
agen, bikaaz iina di stuory bout di bush weh wende bon, ih taak bout 
di God weh Abraham, Isaac ahn Jacob waaship. 38So wi kyan si seh 
God dah no di God fi di ded dem; ihn dah God fi dem weh deh liv. 
Az faar az God kansaan, evrybady deh liv.” 

39Den som a di tiicha a di Laa seh, “Tiicha, weh yo seh gat sens.” 
40Den afta dat, nonbady els wehn kom, kom trai'im out wid muo 
kwestyan. 


Jesus taak bout wan a King David disendans 
(Matthew 22.41-46; Mark 12.35-37) 


41 Den Jesus aks dem, “How kom dehn seh di Mesaya gwain bii 
sombady weh kom fahn di siem famaly weh King David wehn kom 
fram?‘ 42Bikaaz King David ihnself seh iina di buk a Psalms, 

‘God tel mai Laad: 
Sidong dah mi rait said, 

43 til Ah put yo enemy dem aanda yo fut.’ 
44So, if David kaal di Mesaya ihn Laad, den how ihn gwain bii David 
disendans tu?” 


Jesus waan di pipl bout dem weh tiich di Laa 
(Matthew 23.1-28; Mark 12.38-40) 


45Dis dah weh Jesus tel ihn disaipl dem wail di ada pipl dem wende 
lisn. Ihn seh, 46“Wach out fi di tiicha a di Laa dem, weh laik waak 
roun iina dehn lang goun, ahn mek evrybady hiel dem op wid rispek 
iina di maakit plies dem. Dehn lov fi sidong iina di muos impuotant 
siit dem iina di sinigag ahn get di bes plies iina di paaty dem. 47 Dehn 
sniikin, ahn laik tek uova di hous fi di puor uman dem weh dehn 
hozban ded. Bot stil yet dehn ton roun ahn waahn shuo aaf wid lang 
prayaz. Demde gwain get muo ponishment fi di bad tingz weh dehn du.” 


Di aafrin weh wan wido gi 
(Mark 12.41-44) 


2 1 1Jesus luk op ahn si di rich pipl dem deh put dehn gif iina 
di aafrin baks dah di Templ. 2Den ihn nuotis seh wan puor 





t20.41 Di ekzak wod dem dah: “How kom dehn deh seh dat Christ dah David 

uman, weh dah wehn wido, kom ahn drap iin two likl chienj mony 
—weh wehn haaly wot notn ataal. 3Jesus seh, “Ah deh tel unu di 
chruut: dis puor uman, weh no gat non hozban, put muo iina di aafrin 
baks an aala dem. 4Yo si, aala dem gi outa weh dehn no niid, bot dis 
uman gi aal weh ihn wehn gat fi liv aafa.” 


Di trobl weh deh kom 
(Matthew 24.1-14; Mark 13.1-13) 


5Lietaraan, wen som a Jesus disaipl wende taak bout di Templ, 
how ih wehn prity op wid aal dehn prity uova big brik", ahn bout 
di gif dem weh di pipl dem wehn bring fi gi God, Jesus seh, 6“Unu 
si aal demya tingz weh unu deh luk pan? Wel, di taim gwain kom 
wen nat iivn wan brik gwain lef pan tapa wan anada, weh dehn no 
gwain chruo dong.” 

7Den dehn aks im, “Tiicha, dah wen dat gwain hapm, ahn wish 
sain wi gwain si fos so wi kyan nuo seh aal dis gwain suun staat?” 

8 Ahn Jesus seh, “Unu wach out ahn no mek nonbady fuul unu op; 
bikaaz plenty pipl gwain kom deh yuuz mai niem deh seh, ‘Ai dah 
di Mesaya!’ ahn ‘Di taim deh nier!’ Unu no fi fala dem. 9Ahn wen 
unu hier dehn taak bout plenty waar ahn rayat, no get uova fraitn, 
bikaaz aal demya tingz gwain hafy hapm fos, bot dat no miin seh 
dat dah di en yet.” 

10Den Jesus gaan an ahn seh, “Di kontry dem gwain fait gens wan anada, 
ahn di kingdom dem gwain fait gens wan anada tu. 1 lina plenty difarent 
plies di ort gwain shiek op plenty, ahn di pipl dem gwain paas hongry, 
ahn dehn gwain gat wan paila uova bad siknis tu. Aal kain a fony tingz 
gwain hapm iina di skai weh gwain fraitn evrybady. 12Bot bifuor aal dis 
hapm, dehn gwain grab unu ahn haraas unu, dehn gwain han unu uova 
tu di sinigag liida dem fi mek dem joj unu ahn jiel unu. Den dehn gwain 
bring unu fronta di king ahn govana dem sieka weh unu chros ahn fala 
mi. 13Dat gwain gi unu wan chaans fi tel evrybady bout mii. 14So mek 
op unu main fi no wory ataal heda taim bout weh unu gwain seh fi difen 
unuself, 15 bikaaz Ai gwain gi unu di wod dem fi seh, ahn Ah gwain mek 
unu so waiz seh non a dem weh kom gens unu kyaahn riisis nar aagyo 
wid unu. 16livn som a unu muma ahn pupa ahn breda ahn kozn ahn fren 





“21.5 Nuotis seh: Di brik iina demde diez wehn uova big ahn prity; dehn wehn 
kot outa di hil ahn ker dah di plies fi mek di big hous dem. 

dem gwain sel unu out; ahn dehn gwain kil som a unu tu. 17Evrybady 
gwain hiet unu sieka unu chros ahn fala mii. 18Bot unu no gwain luuz 
nat iivn wan hier straan. 19So no gi'op ahn unu suol gwain siev! 


Jerusalem gwain get distrai 
(Matthew 24.15-21; Mark 13.14-19) 


20“Wen unu si wan paila suoldya deh kyamp out roun ahn roun Jerusalem, 
den unu gwain nuo seh, dah taim fi ih get distrai. 21 Den aala dem weh 
liv dah Judea lan fi hory, go op pan di mountin dem, ahn dem weh deh 
iina di sity fi kom out ahn lef ih, ahn dem weh wende dah di kontry no 
fi go dah di sity; 22bikaaz demde gwain bii di diez dem wen God gwain 
tek rivench jos laik how ih wehn rait dong iina di skriptyo. 23 How haad 
ih gwain bii iina demde diez fi di uman dem weh deh briid, ahn demde 
weh gat dehn likl bieby iina han, sieka wan paila sofarin weh gwain deh 
aal uova di lan. God gwain shuo how beks ihn deh wid disya pipl! 24Ahn 
di pipl dem fahn ada nieshan gwain kil som a unu wid suod, ahn grab 
di res ahn ker unu weh laik sliev; ahn den di farin pipl dem gwain ruul 
Jerusalem til wen di taim kom fi mek dem stap.” 


Wat gwain hapm wen Jesus, di Son a Man, kom bak pan ort 
(Matthew 24.29-31; Mark 13.24-27) 


25“Som fony tingz gwain hapm tu di son, di muun, ahn di staar 
dem. Pan ort di pipl dem fahn di ada nieshan dem gwain wory plenty, 
ahn iivn di big naiz weh di sii ahn di wiev dem mek, gwain kanfyuuz 
dem. 26Pipl gwain fraitn ahn fient weh, sieka aal weh deh hapm pan 
ort, bikaaz aal di powa dem fahn iina hevn gwain get shiek op. 27 Den, 
dehn gwain si di Son a Man deh kom bak iina wan kloud wid plenty 
powa ahn gluory. 28 Now wen demya tingz staat hapm, unu stan op, 
lif op unu hed, bikaaz di taim deh nier fi God siev unu.” 


Dis dah how wi gwain nuo seh di taim deh nier 
(Matthew 24.32-35; Mark 13.28-31) 


29Den Jesus tel dem dis parabl: “Luk pan di fig trii ahn aal di ada 
trii dem. 30Az suun az di liif staat sprout, unu kyan si fi unuself ahn 





¥21.24 Di ekzak wod dem dah: “Dehn gwain faal dong bai di edj a di suod, ahn 
get ker weh laik sliev mongs aala di nieshan dem, ahn di Gentile dem gwain 
waak uova Jerusalem, til wen di Gentile taim kompliit.” 

nuo seh drai weda deh nier aredy. 31Rait so, wen unu si aal demya 
tingz weh Ah deh tel unu bout staat hapm, unu wi nuo seh God 
Kingdom deh nier. 

32“Hier dis chruut weh Ah deh tel unu: Aal demya tingz gwain hapm 
bifuor di pipl weh deh liv iina daty taim ded. 33Disya hevn ahn ort 
gwain don weh wid, bot aal weh Ai deh tel unu gwain kantinyo fareva. 


Get redy fi miit Jesus wen ihn kom bak 


34“Unu main, unu no mek unu haat get hevy wid sin, laik di man 
weh wies ihn laif wid jronkinis, ahn di woriz a dis laif; ahn den, wen 
unu fain out, dah die kech unu aafa gyaad. Ih gwain kom aalava sodn 
laik wan trap; 35bikaaz dis die gwain kom, ahn evrybady pan dis ort 
gwain ekspiriens ih. 36So unu fi gat op unu gyaad aal di taim, ahn prie 
seh unu gat di strent fi get weh fahn aal dem tingz weh gwain hapm, 
ahn di strent fi stan op fronta di Son a Man bitout fried nar shiem.” 

37Evry die Jesus yuuztu tiich iina di Templ, ahn evry iivnin bifuo 
di son go dong ihn wuda go ahn spen di nait op dah di hil weh dehn 
kaal Olives Mountin. 38Ahn aal di pipl dem fram roun dehso wuda 
get'op suun dah maanin fi go hier im dah di Templ. 


Di Jewish liida dem plan fi kil Jesus 
(Matthew 26.1-5, 14-16; Mark 14.1,2,10,11; John 11.45-53) 


2 2 1Now dah wehn niely taim fi di Jewish pipl dem selibriet 
di Paasuova —wan spreshal fiis die wen dehn iit bred weh 
mek bitout iis. 2Ahn di chiif priis ahn di tiicha a di Laa dem wende 
trai fain som kain a wie fi kil Jesus, bitout di pipl dem nuo, bikaaz 
dehn wehn fried fi di pipl dem. 
3Den Satan get iina Judas Iscariot —huu dah wehn wan a di twelve 
disaipl dem. 4Judas gaan si di chiif priis ahn di Templ gyaad aafisa 
dem fi taak bout how ihn kuda sel out Jesus. 5Dem wehn uova glad 
bout'ih, so dehn mek baagin fi gi Judas mony. 6 Judas agrii wid dem, 
ahn fahn den ihn staat luk wan chaans fi dehn kuda grab Jesus wen 
non kroud neva deh. 


Jesus ahn ihn disaipl dem pripier fi di Paasuova sopa 
(Matthew 26.17-25; Mark 14.12-21) 


7Den di die kom wen di Jewish pipl dem wehn selibriet di Paasuova, 
wen dehn sakrifais wan lam fi dehn iit wid bred bitout iis. 8 Jesus 

sen Peter ahn John heda dem, ahn tel dem seh, “Go ahed ahn get di 
Paasuova sopa redy fi mek wi iit.” 

9Den dehn aks Jesus, “Weh paat yo waahn wi go fi fiks ih?” 

10“Lisn,” Jesus tel dem, “Wen unu get iina di sity, unu gwain bok'op 
wid wan man weh deh ker wan mog a waata. Fala im dah di hous 
weh ihn go iina, 11ahn tel di uona a di hous seh, “Di Tiicha sen wi fi 
aks yo weh di ges ruum deh, weh ihn fi iit di Paasuova sopa wid ihn 
disaipl dem.’ 12Den di man gwain shuo unu wan big ruum opstiez weh 
redy. Dah rait dehso unu gwain pripier aal di tingz weh wi gwain iit.” 

13So di disaipl dem gaan, ahn fain evryting jos laik how Jesus wehn 
seh. So dehn get di Paasuova sopa redy. 


Di Laas Sopa 
(Matthew 26.26-30; Mark 14.22-26; John 13.1-35) 


14Wen di taim kom, Jesus ahn ihn apasl dem sidong dah di tiebl. 
15Thn seh tu dem, “Ah aalwiez wehn waahn iit dis Paasuova sopa 
wid unu bifuor Ah sofa. 16Bikaaz, Ah deh tel unu: Ah no gwain iit'ih 
agen til di huol miinin a di Paasuova kom chruu, wen God taim kom 
fi ruul.” 

17 Aftawod Jesus tek wan kop a wain, ihn gi God tanks far ih, ahn 
seh, “Tek dis ahn shier ih mongs unuself. 18Bikaaz, Ah deh tel unu: 
Ah no gwain drink no muo wain til God Kingdom kom pan dis worl.” 

19Den ihn tek wan bred, ahn afta ihn gi God tanks, ihn brok ih, 
ahn ihn gi dem ahn seh, “Dis dah mi bady weh Ah deh gi fi unu. Du 
dis fi unu rimemba mi.” 20Siem wie Jesus tek op wan kop a wain afta 
dehn don iit, ahn seh, “Dis kop dah mi blod weh gwain ron fi unu, 
ahn gwain mek wan nyuu agriiment bitwiin God ahn ihn pipl dem. 

21“Bot di man weh gwain sel mi out, deh rait yah deh put ihn 
han pan dis tiebl wid mi. 22Bikaaz dah chruut, weh God gat plan fi 
di Son a Man hafy hapm; bot ih gwain bii uova bad fi di man weh 
selim out.” 

23Den di disaipl dem staat aks wan anada, “Dah wish wan a wi 
wuda du somting laik dat?” 


Huu dah di muos impuotant 
(Matthew 20.25-27; Mark 10.42-45) 


24Den dehn staat aagyo mongs dehnself dah wish wan a dem dah 
wehn di muos impuotant wan. 25Jesus tel dem, “Di king dem, weh 


The First Five Books of the New Testament in Islander Creole English, Colombia 


197 Luke 22 


ruul iina dis worl, abyuuz dehn pipl wid dehn powa, bot stil yet dehn 
waahn di pipl dem kansida dem az dehn pendapan. 26Ah no waahn 
unu fi liv laik so mongs unuself. Insida dat, mek di wan weh dah di 
bigis wan mongs unu bii laik di smaalis, ahn mek di liida bii laik di 
wan weh dah di saavant. 27 Huu dah di bigis? Di wan weh sidong 
roun di tiebl? Or di wan weh saav? Dah no di wan weh deh sidong 
roun di tiebl? Bot Ai deh yahso mongs unu fi saav. 

28“Unu dah di wan dem weh stan op wid mi iina aal mi haad taim 
dem, 29so jos laik how mi Faada wehn gi mi di rait fi ruul, Ai deh gi 
unu dat siem rait. 30Unu gwain iit ahn drink roun di tiebl wid mii 
iina mi Kingdom, ahn unu gwain sidong pahn chruon fi joj di twelve 
traib a Israel. 


Jesus seh Simon Peter gwain seh ihn no nuo im 
(Matthew 26.31-35; Mark 14.27-31; John 13.36-38) 


31“Simon, Simon, hier mi! Satan aks God fi mek ihn tes unu, jos 
laik how pipl siv dehn flowa fi si if ih kliin. 32Bot Ai don prie fi yo, 
so yo fiet no gwain fiel yo. Ahn wen yo ton bak tu mi agen, help yo 
breda dem fi dehn fiet get stranga tu.” 

33Bot Simon Peter ansa ahn seh, “Laad, Ah redy now dongtu fi go 
jiel wid yo; ahn ded wid yo tu!” 

34 Jesus ansa im ahn seh, “Ah deh tel yo, Peter, bifuor di ruusta 
kruo tudeh, yu gwain tel lai three taim seh yu no nuo mi ataal.” 


Jesus tel ihn disaipl dem fi pripier fi weh gwain hapm 


35Den Jesus aks di disaipl dem, “Wen Ah wehn sen unu out 
bitout pors, bag, or ekstra shuuz fi go priich, unu wehn eva niid 
enyting?” 

Dehn ansa im seh, “No, wi neva niid notn.” 

36 Jesus seh tu dem, “Bot now, if unu gat wan pors, ker ih ahn wan 
bag tu; ahn if unu no gat wan suod, sel unu kuot ahn bai wan. 37Ah 
deh tel unu: weh di prafit dem wehn rait dong iina di skriptyo bout 
mii hafy hapm: 

‘Dehn gwain tink seh him wende mongs dem weh brok di 
Laa.’ 
Yees, Ah seh tu unu, weh dehn rait dong bout mii, deh hapm now.” 
38Di disaipl dem seh, “Luk, wi gat two suod, Laad.” Bot Jesus ansa 
dem seh, “Stap taak so!” 

Jesus prie pan Olives Mountin 
(Matthew 26. 36-46; Mark 14. 32-42) 


39Den Jesus lef di sity ahn gaan op dah di mountin weh niem Olives 
laik weh ihn aalwiez du, ahn di disaipl dem gaan wid im. 40Wen dehn 
get weh paat dehn wehn gwain, ihn seh tu dem, “Unu prie fi di devl 
no temp unu ahn mek unu sin.” 

41Den Jesus gaan wan lik] wiez fahn dem —bout az faar az 
unu wuda chruo wan rak— ahn ihn niil dong ahn prie. Dis dah 
weh ihn seh: 42“Faada, if dah weh yo waahn, pliiz no mek Ah 
sofa aal demde tingz weh Ah gat fi sofa. Bot dah no weh Ai 
waahn; dah weh yuu waahn fi hapm.” 43[Den wan ienjel fahn 
hevn apier op tu im fi gi'im muo strent. 44Jesus haat wehn uova 
hevy, so ihn prie haada fahn di batam a ihn suol. Ihn fiil ih so 
moch til ihn swet wende drip aafa im, jos laik som big drap a 
blod pan di grong.) 

45Wen Jesus get'op fahn upaa ihn wende prie, ihn gaan uova tu 
weh di disaipl dem wehn deh ahn ihn fain dem deh sliip —sieka weh 
dehn wehn so sad. 46Ihn aks dem, “Wai unu deh sliip? Get'op ahn 
prie fi di devl no temp unu ahn mek unu sin.” 


Dehn grab Jesus 
(Matthew 26.47-56; Mark 14.43-50; John 18.3-11) 


47Wail ihn wende taak, siem taim wan paila pipl kom op 
tu im. Ahn Judas —huu dah wehn wan a di twelve disaipl— 
wende liid dem. Ihn waak rait op tu Jesus fi kis im, 48bot 
Jesus aks im, “Judas, dah wid wan simpl kis yo sel out di 
Son a Man?” 

49Wen di disaipl dem si weh wende hapm, dehn aks Jesus, “Laad, 
wi fi fait wid wi suod?” 50Den, wan a di disaipl chap di Hai Priis 
saavant ahn kot aaf ihn rait iez! 

51 Jesus seh, “No muo a dis!” Ahn ihn toch di man iez ahn kyuor 
im bak. 52Den Jesus seh tu di chiif priis, di Templ gyaad dem, ahn 
som uolda Jewish rilijos liida weh wehn kom fi grab im, “Mii dah 
mosy wan big tiif or somting, fi unu hafy kom afta mi wid suod ahn 
big stik? 53Ah wehn deh wid unu evry die iina di Templ ahn unu 
neva iivn trai fi toch mi, bot dis dah unu taim now, wen aal di daak 
powa gwain tek uova.” 

Peter seh ihn no nuo Jesus 
(Matthew 26.69-75; Mark 14.66-72; John 18.15-18, 25-27) 


54Den, dehn grab Jesus ahn ker'im dah di Hai Priis hous, bot Peter 
wende fala im fahn foor. 55Wen dehn get deh, dehn lait wan faiya 
iina di migl a di kuot yaad ahn sidong roun ih, ahn Peter kom sidong 
wid dem tu. 56Den wan a di mied si'im deh sidong roun di faiya weh 
wende shain pahn im; ahn ihn luk pahn im gud ahn seh, “Dis man 
wende wid Jesus tu!” 

57Bot Peter neva waahn admit'ih. Ihn seh, “Uman, Ah no iivn nuo him.” 

58Likl lieta, sombady els si'im ahn seh, “Yuu dah wan a Jesus disaipl 
tu.” Bot Peter ansa, “Nuo man! Ai dah no wan a dem.” 

59Bout wan owa afta dat, wan nada man insis ahn seh, “Ai shuor seh disya man 
wende wid Jesus, bikaaz ihn taak jos laik di Galilee pipl dem.” 

60Peter ansa im seh, “Man, Ai no nuo wat yu deh taak bout!” 

Siem taim ihn seh dat, di ruusta kruo. 61 Ahn di Laad Jesus ton roun 
ahn luk striet pan Peter. Den Peter memba weh di Laad wehn tel im: 
“Bifuo di ruusta kruo tudeh, yo gwain seh yo no nuo mi three taim.” 
62 Ahn ihn gaan outsaid, gaan hala ahn hala til ihn kudn hala no muo. 


Dehn tek Jesus ahn mek juok aafa im 
(Matthew 26.67-68; Mark 14.65) 


63Den di man dem weh wende gyaad Jesus staat biit'im ahn mek juok aafa im. 
64Dehn kova ihn ai wid klaat ahn aks im, “Sins dehn seh yuu dah wan prafit, tel 
wi dah huu hit yo?” 65 Ahn dehn tel im wan paila ada shiemin tingz. 


Di rilijos liida dem joj Jesus 
(Matthew 26.57-68; Mark 14.53-65; John 18.19-24) 

66Wen die-lait kom, di Kongsl a aal di uolda Jewish rilijos liida, di 
chiif priis, ahn di tiicha a di Laa dem miit'op tugeda, ahn dehn ker 
Jesus fronta dem. Dehn seh, 67 “If yuu dah di Mesaya fi chruut, tel wi!” 

Ahn Jesus ansa, “Tivn if Ah tel unu, unu no gwain biliiv mi, 68ahn if Ah aks unu 
wan kwestyan, unu no gwain ansa mi niida. 6° Bot fahn now aan di Son a Man gwain 
deh sidong dah di plies a ana, weh deh dah di rait han saida di Aalmaity God.” 

70 Aala dem aks im, “So yuu dah di Son a God, den?” 

Jesus ansa, “Dah yu yoself deh seh Ai dah him.” 

71Den dehn seh, “Weh muo wiknis an dis wi niid? Wi hier im wiself 
2 
outa ihn uon mout!” 


Dehn ker Jesus fronta Pilate 
(Matthew 27.1,2,11-14; Mark 15.1-5; John 18.28-40) 


2 3 1Den, aal di liida dem ker Jesus fronta Pilate, di Roman 
Govana. 2Ahn dehn staat akyuuz im seh, “Wi kech dis man 

deh stor'op wi Jewish pipl fi mek wi ton gens Caesar. Ihn deh tel wi 
seh wi no fi pie non taks tu Caesar, ahn seh dah him, Jesus, dah di 
Mesaya, wan king!” 

3So Pilate aks Jesus, “Dah yuu dah di King fi di Jew pipl dem?” 

Ahn Jesus ansa, “Dah yu yoself deh seh Ai dah him.”* 

4Den Pilate tel di chiif priis dem ahn di huol kroud, “Unu no gat 
non kies gens dis man az faar az Ai kyan si.” 

5Bot dehn wehn stobant ahn tel Pilate agen, “Bot ihn stor'op di pipl 
dem aal uova Judea lan wid tingz weh ihn deh tiich dem. Ihn staat 
dah Galilee lan til ihn get rait yahso.” 


Pilate sen Jesus tu King Herod 


6Wen ihn hier dis, Pilate aks if Jesus dah wehn fahn Galilee. 7Ahn wen 
ihn fain out seh Jesus wehn kom fahn di plies weh King Herod wende ruul, 
ihn sen im fi mek him joj di kies, bikaaz ihn wende iina Jerusalem dah 
siem taim. 8Now, wen Herod si Jesus, ihn wehn glad, bikaaz ihn wehn 
waahn miit im fahn lang taim, ihn wende huop Jesus kuda mek som mirakl 
far'im. 9So Herod kwestyan im wan gud wail, bot Jesus neva ansa im ataal. 
10 Miinwail di chiif priis ahn di tiicha a di Laa dem wende wan said deh 
bliem Jesus uova ahn uova agen. 11 Den Herod ahn aal ihn suoldya dem staat 
insolt Jesus ahn mek juok aafa im. Dehn put aan wan fansy lang goun pan 
im, ahn den dehn sen im bak dah Pilate. 12Now bifuo dah die, Herod ahn 
Pilate yuuztu bii enemy wid wan anada, bot fahn dah die dehn ton fren. 


Pilate kandem Jesus fi ded 
(Matthew 27.15-26; Mark 15.6-15; John 19.1-5) 


13Den Pilate kaal'op aal di chiif priis, di ada liida, ahn di pipl dem. 14Ihn 
tel dem, “Unu bring dis man tu mi ahn seh ihn deh stor'op di pipl dem, 
mek dem ton gens di govament. Wel, Ai chek im out rait fronta unu, ahn 

Ai stil seh, unu no gat no kies gens im. 15Niida Herod, bikaaz ihn sen im 
bak tu wi. Az unu kyan si, dis man no du notn fi wi hafy kil'im. 16So, Ah 
gwain mek dem biit im, ahn den let'im go.” 17 [Evry yier Pilate wehn hafy 
lego wan prizna tu di pipl dem wail dehn wehn gat dehn Paasuova fiis.] 

18Bot di huol kroud a dem hala tugeda, “Du weh wid dis man, ahn 
let go Barabbas!” 19(Barabbas dah wehn wan man weh wehn gaan 
dah jiel fi mek rayat iina Jerusalem ahn fi kil.) 

20Now Pilate wehn waahn mek Jesus go frii, so ihn taak tu di kroud 
agen. 21Bot di kroud stil yet wende hala, “Kruusifai im! Kruusifai im! 
Niel im op pan wan kraas!” 

22Fi di third taim Pilate aks dem, “Wai? Dah wat ihn du bad? Ai no 
fain no riizn fi put wan det sentens pan dis man. So Ah gwain hafy 
biit im ahn let'im go.” 23Bot di pipl dem hala haada pan tapa dehn 
vais, ahn seh, “Niel im op pan wan kraas!” 

Ahn sieka weh dehn hala so haad, dehn get weh dehn wehn waahn. 
24Pilate aada fi dehn kil Jesus jos laik di kroud wehn waahn, 25ahn 
ihn le'go Barabbas, di man weh dehn wende aks fa —di siem wan 
weh wehn iina jiel bikaaz ihn wehn mek rayat ahn kil. So, Pilate gi 
Jesus tu dem fi dehn du weh dehn wehn waahn wid im. 


Dehn niel op Jesus pan wan kraas 
(Matthew 27.32-44; Mark 15.21-32; John 19.16-27) 


26Den, siem taim dehn wende ker'im weh, dehn grab wan man 
niem Simon fahn Cyrene sity, weh wende kom fahn di kontry. Dehn 
fuos im fi bak Jesus kraas wail Jesus wende waak fronta im. 

27 Ahn wan big kroud wende fala im, ahn som uman —weh wende 
mongs dem tu— wende baal ahn muon fi im. 28Bot Jesus ton roun 
ahn luk pan dem ahn seh tu dem, “Daataz a Jerusalem, no krai fi mii; 
krai fi unuself ahn unu pikniny dem. 29Bikaaz di taim gwain kom 
wen dehn gwain seh, Ih gwain bii wan gud ting fi dem uman weh 
kyaahn gat non pikniny, ahn dem weh neva yet bak bieby, ahn dem 
weh neva yet gi sok.’ 30Iina dat die dehn gwain beg di mountin dem, 
‘Drap pan wi!’ ahn di hil dem, ‘Kova wi!’ 31Bikaaz if pipl du demya 
tingz tu mii, weh dah laik wan laiv trii; dah weh gwain hapm tu di 
pipl iina Jerusalem, weh dah laik wan ded trii?” 





y23.31 Di ekzak wod dem dah: “Bikaaz, if dehn du dis tu di griin wud, wat 
gwain hapm tu di drai wan?” 

32Den, siem taim di suoldya dem wende liid out two kriminal fi go 
get kruusifai wid Jesus tu. 33Wen dehn kom dah di plies weh niem 
Di Skol, dehn niel op Jesus wid di two kriminal dem —wan pahn ihn 
rait said ahn di nada wan pahn ihn lef said. 34Ahn Jesus seh, “Faada, 
fargiv demya pipl, bikaaz dehn no nuo weh dehn deh du.” 

Den di suoldya dem, fi shier op ihn kluoz mongs dehnself, gyambl 
wid dais fi si huu wuda get wish piis. 35Ahn aal di pipl dem, weh 
wende stan op roun deh, luk op pan im; ahn di liida dehn wende 
tek'im laik fuul tu. Dehn seh, “Ihn wehn siev plenty pipl; mek ihn 
siev ihnself no, sins him dah di Mesaya weh God wehn pik fi siev wi!” 

36Dongtu di suoldya dem kom op ahn tek'im laik fuul. Dehn aafa 
im wain weh ton viniga, 37 ahn seh, “If yuu dah di King fi di Jew pipl 
dem, siev yoself no.” 

38 Ahn wan sain buod wende uova ihn hed weh seh, “Dis dah di 
Jew pipl dehn King.” 

39Wan a di kriminal weh wende heng saida Jesus staat kos im ahn 
seh, “Yuu seh yuu dah di Mesaya; den, siev yoself ahn wii tu!” 

40Bot di ada kriminal kaal ihn atenshan ahn seh, “Yo deh ded, 
ahn yo stil yet no fried fi God? 41 Wii deh get jos weh wi fi get, sieka 
weh wi du, bot dis man no du notn bad.” 42Den ihn seh, “Memba mi, 
Jesus, wen yo staat ruul iina yo Kingdom.” 

43 Jesus ansa im seh, “Ah deh tel yo di chruut: tudeh yo gwain deh 
iina paradais wid mi.” 


Jesus ded 
(Matthew 27.45-56; Mark 15.33-41; John 19.28-37) 


44Dah wehn bout migl die now, wen daaknis kom uova di huol lan 
fi three owaz, 45ahn di son wehn stap shain. Wen dis wende hapm, di 
kortn iina di Templ split rait iina di migl! 46Den Jesus hala out haad, 
“Faada, iina yo han, Ah deh put, mi spirit.” Az suun az ihn don seh 
dat, ihn bluo fi di laas taim ahn ded. 

47Den di kyapm a di suoldya dem, weh wende stan op deh ahn si 
evryting weh wende hapm, staat priez God. Ihn seh, “Fi chruut, dis 
dah wehn wan inosent man!” 

48 Ahn wen aal di pipl dem weh wende stan op roun deh, si aal 
weh wende hapm, dehn ton weh ahn gaan huom uova sad. 49Bot aala 
dem weh wehn nuo Jesus, —dongtu di uman dem weh wehn fala im 
fahn Galilee lan— wende stan op fahn faar, deh luk pan evryting. 

Dehn ber Jesus 
(Matthew 27. 57-61; Mark 15.42-47: John 19. 38-42) 


50-51 Now dehn wehn gat wan man niem Joseph, weh wehn kom 
fahn wan Jewish toun niem Arimathea. Ihn dah wehn wan gud ahn 
raichos man, weh wende wiet pan di taim wen God Kingdom weh 
gwain kom. Joseph dah wehn wan memba a di Jewish Kongsl, bot 
ihn neva grii wid weh di ada liida dem du tu Jesus. 52 Dis man gaan 
tu Pilate ahn aks fi Jesus bady. 53So ihn tek dong di bady fahn aafa 
di kraas, rap'ih op iina som linin klaat ahn put'ih iina wan tuum weh 
wehn digout iina wan raky hil. Dah wehn wan nyuu tuum weh dehn 
neva put no ded bady iina yet. 54Now aala dem tingz hapm pan di 
die weh dah wehn di preparieshan fi di Paasuova Sabat weh wehn 
suun taim fi staat. 

55 Ahn di uman dem —weh wehn kom wid Jesus fahn Galilee lan— 
fala Joseph ahn si di tuum ahn how dehn put ihn bady fi lidong iina it. 
56Den dehn gaan huom fi fiks op som berin aintment ahn porfyuum 
fi put pan Jesus bady. 

Bot dehn res pan di Sabat die, bikaaz dehn wehn waahn obie weh 
di Laa seh. 


Jesus deh liv agen! 
(Matthew 28.1-10; Mark 16.1-8; John 20.1-9) 


2 4 1Pan di fos die a di wiik, suun-suun iina di maanin, di uman 

dehn gaan dah di tuum deh ker dehn berin aintment? weh 
dehn wehn pripier. 2Dehn fain seh di big rak wehn don ruol weh 
fahn fronta di tuum, 3bot wen dehn gaan iin, Jesus bady neva dedeh! 
4Ahn wail dehn stil wende wanda dah wada wehn gaan aan, siem 
taim two man, weh wehn dres op iina uova wait kluoz, wende stan 
op saida dem. 5Di uman dem wehn so fraitn, dehn hory bow dong 
fronta di man dem til dehn fies toch di grong. Bot di man dem seh 
tu dem, “Wai unu deh luk fi di livin mongs di ded dem? 6Ihn no deh 
yahso; ihn don riez op fahn mongs di ded! Memba weh ihn wehn 
tel unu wail ihn wehn stil deh wid unu iina Galilee. 7Ihn seh, ‘Dehn 
gwain gi uova di Son a Man tu som wikid man, weh gwain niel im 





224.1 Nuotis seh: Iina demde diez dehn yuuztu chruo som swiit smelin aintment 
pahn di ded bady fi shuo dehn rispek. 

op pan wan kraas, ahn den ihn gwain riez op fahn mongs di ded pan 
di third die.” 

8Den di uman dem wehn memba seh Jesus wehn seh dat fi chruut. 
9Ahn wen dehn get bak, dehn tel di eleven apasl, ahn di res a dem 
aal weh wehn hapm. 

10Di uman dem weh wehn gaan dah di tuum dah wehn Mary Magdalene, 
Joanna, Mary —James muma— ahn som ada uman weh bring dis nyuuz 
tu di apasl dem. 11 Bot dehn neva biliiv wan ting weh di uman dem wende 
tel dem, bikaaz ih wehn soun laik wan mek'op stuory. 12[Bot Peter get'op 
siem taim ahn ron gaan dah Jesus tuum. Ahn wen ihn get deh, ihn ben 
dong ahn luk iinsaid ahn jos si di linin klaat weh Jesus wehn ber iina. So 
Peter lef fahn di tuum deh wanda tu ihnself dah wada mosy hapm yah.) 


Jesus apier op pan two disaipl 
(Mark 16.12-13) 


13Now dah siem die, two a dem outa dehn gruup wende waak, 
gwain dah wan toun weh niem Emmaus, weh neva deh so faar fahn 
Jerusalem. 14Dehn wende taak tu wan anada bout aal weh wehn 
hapm. 15Ahn wail dehn wende taak ahn diskos bout evryting, Jesus 
ihnself kom op ahn staat waak wid dem. 16Bot God mek ih hapm seh 
dehn neva nuo seh dah wehn him. 17Jesus seh tu dem, “Dah weh unu 
deh taak bout wid wan anada wail unu deh waak lang?” 

Den dehn stan op wan plies sad, 18ahn wan a dem —weh wehn 
niem Cleopas— ansa im seh, “Yuu dah mosy di ongli'is porsn weh 
deh vizit Jerusalem weh no nuo aal weh deh hapm iina di paas diez.” 

19 Jesus aks dem, “Weh kain a tingz?” 

Dehn ansa im seh, “Di tingz dem bout Jesus, weh wehn kom fahn 
Nazareth, man. Ihn dah wehn wan prafit weh du ahn seh wan paila 
wandaful tingz chruu God powa, weh plenty pipl wehn hier ahn biliiv. 
20Bot fi wi chiif priis ahn di ada liida dem mek dem kandem im tu 
det ahn niel im op pan wan kraas. 21Bot wii wende huop seh him 
wehn gwain bii di wan fi frii Israel. Ahn dis dah di third die afta aal 
dis hapm. 22Pan tapa dat, som uman fahn outa wi gruup shak wi wid 
wan nyuuz. Dehn gaan dah Jesus tuum suun dis maanin, 23ahn wen 
dehn neva fain ihn bady deh, dehn kom bak ahn tel wi seh dehn si 
som ienjel weh tel dem seh Jesus deh liv agen! 24Wen dehn hier dat, 
som a dem weh wende wid wi gaan dah di tuum ahn fain ih jos laik 
how di uman dem wehn seh, bot dehn neva si Jesus.” 

25Den Jesus seh tu di two disaipl dem, “Ai bwai, dah how unu so 
fuul-fuul? Ih so haad fi unu biliiv aal weh di uol taim prafit dem wehn 
seh? 26Unu neva nuo seh di Mesaya wehn hafy sofa fos, bifuor ihn 
kuda get aal di ana weh dah fi him?”* 27 Den Jesus eksplien evryting 
weh wehn rait dong iina di skriptyo bout ihnself tu dem. Ihn staat 
fahn Moses ahn kom rait dong tu aal di prafit dem. 

28Ahn az dehn wende kom nier di toun weh dehn wehn gwain, Jesus 
waak heda dem likl bit ahn du laik ihn wehn gwain forda. 29Bot di 
two disaipl dem beg'im seh, “Stie wid wi no. Nait suun kom, ahn di 
die niely don.” So Jesus gaan, gaan stie wid dem. 30Wen Jesus wende 
sidong roun di tiebl wid dem, ihn tek wan bred, bles ih ahn brok ih, 
ahn den ihn gi dem fi iit. 31 Siem taim God mek ih hapm seh dehn 
kom fi nuo seh dah wehn Jesus; ahn rait dehso, Jesus disapier fahn 
fronta dem! 32Di disaipl dem seh tu wan anada, “Yuu neva fiil wan 
waam fiilin iina yo haat wen ihn wende taak tu wi pan di ruod, wen 
ihn wende eksplien di skriptyo tu wi?” 

33Den di two man dem get'op siem taim ahn gaan bak dah Jerusalem. 
Dehn fain di eleven apasl dem, upaa dehn wende wid di res a dehn 
gruup, 34weh wehn tel dem seh, “Di Laad don riez bak fahn di ded 
fi chruut, ahn ihn apier op tu Simon!” 

35Den di two man tel dem weh wehn hapm pan di wie tu Emmaus 
tu; how dehn wehn kom fi nuo Jesus wen ihn brok di bred. 


Jesus apier op pan ihn ada disaipl dem 
(Matthew 28.16-20; Mark 16.14-18; John 20.19-23; Acts 1.6-8) 


36 Wail di disaipl dem wende taak bout weh wehn hapm, Jesus 
ihnself apier op mongs dem ahn seh, “Piis deh wid unu!” 

37Bot dehn wehn get uova fraitn, ahn wehn tink seh dehn wende 
si wan guos! 38 Jesus seh tu dem, “Wai unu so fraitn ahn gat so moch 
dout iina unu main? 39Luk pan mi han ahn pan mi fut dem. Si seh 
dah mii! Toch mi ahn unu wi nuo. Wan guos no gat flesh ahn buon 
laik weh unu si Ai gat.” 

40Wen ihn seh dat, ihn shuo dem ihn han ahn ihn fut dem. 41 Alduo ihn 
disaipl dem wehn ongl sopraiz ahn fiil so glad seh Jesus neva ded agen, dehn 
stil wehn gat dout, so Jesus aks dem, “Unu gat enyting yah fi iit?” 42Dehn 
gi'im wan piis a ruos fish, 43ahn Jesus tek ih ahn iit'ih rait fronta dem! 





124.26 Di ekzak wod dem dah: “...bifuor ihn gaan iina ihn gluory?” 

44 Afta dat, ihn seh tu dem, “Demya dah di siem tingz Ah wehn tel 
unu bout wen Ah stil wende wid unu: evryting weh Moses, di prafit 
dem, ahn weh wehn rait dong iina di Psalms bout mii wehn hafy hapm.” 

45Den Jesus mek dem get fi andastan so dehn kuda nuo klier-klier 
weh di skriptyo seh. 46Ihn tel dem, “Dis dah weh dehn wehn rait iina 
di skriptyo: ‘Di Mesaya gwain sofa, ahn den riez bak op fahn mongs 
di ded dem pan di third die. 47 Ahn ihn falowa dem gwain priich iina 
ihn niem staatin fahn Jerusalem, den tu aal di nieshan dem. Ahn God 
gwain fargiv evrybady weh ton fahn dehn wikid wiez.’ 

48“Now unu deh yah fi wiknis aal weh deh hapm, 49ahn Ah gwain 
sen di Wan weh mi Faada iina hevn wehn pramis unu. Bot unu hafy 
wiet iina di sity til God powa kom dong pahn unu fahn hevn.” 


Jesus get ker op iina Hevn 
(Mark 16.19-20; Acts 1.9-11) 


50Den Jesus liid dem outa Jerusalem ahn gaan til dehn get Bethany, 
ahn dehso ihn lif op ihn han ahn bles dem. 51Ahn az ihn wende bles 
dem, Jesus staat separiet fahn dem, ahn den ihn get ker op iina hevn. 
52Aftawod di disaipl dem gaan bak Jerusalem, ahn dehn wehn fiil uova 
glad. 53Ahn so, dehn kantinyo deh priez God iina di Templ evry die. 

DI GUD NYUUZ BOUT 
JESUS CHRIST 
WEH JOHN RAIT 


Weh disya Buk Taak Bout 


Alduo di Apasl John neva seh iina disya Gaaspl stuory bout Jesus laif, 
“Dah mii, John, weh rait dis leta,” ihn deh taak bout ihnself iina dis buk 
laik, “di disaipl weh Jesus wehn lov.” Ahn evrybady nuo seh dat dah wehn 
John. Wel, dis apasl rait ihn Gaaspl stuory so evrybady weh wehn wuda 
riid'ih wi nuo seh Jesus dah wehn di Son a God fi chruut, ahn chruu ihn 
det pahn di kraas, dem weh chros iina him wuda neva ded, bot dehn 
wuda liv wid im fareva iina paradaiz! 

Jos how di ada apasl dem weh rait dehn Gaaspl stuory bout di mirakl 
dem weh Jesus du, John tel wi di siem tingz dem, bot ihn taak plenty bout 
how Jesus stan tu, wen ihn rait dong wat Jesus wehn seh bout ihnself. 
Jesus wehn kompier ihnself wid plenty tingz, laik wen ihn seh, Ai dah di 
Word weh ekzis fahn di fors; Ai dah di Lait a di Worl; Ai dah di Chruut; 
Ai dah di Livin Waata; Ai dah di Bred a Laif; Ai dah di Chruu Vain; Ai 
dah di Rezorekshan; Ai dah di Gud Shepad, ahn so. Aala demde niem tel 
wi how Jesus stan. Ihn dah wehn God gif tu di Worl ahn wi si dis chruu 
weh Christ wehn du ahn seh wen ihn liv mongs di pipl iina demde diez. 

Di buk don wid wan impuotant stuory bout how Jesus apier op tu ihn 
disaipl dem afta ihn riez bak op fahn di ded. Afta ihn disaipl dem gaan 
bak huom, dehn gaan, gaan fishin agen. Ahn wen dehn wende fishin ahn 
no kech notn—nier wan bie weh Jesus wende—Jesus kaal out tu dem 
fi chruo dehn net pahn di neks saida di buot. Dehn du wat ihn wehn 
seh ahn aalava sodn dehn ketch plenty big fish! Wen dehn si weh hapm, 
siem taim dehn nuo seh dah wehn Jesus huu wende tel dem wat fi du. 
Ahn Peter jomp iina di sii ahn gaan tu Jesus said. Lietaraan Jesus aks 
Peter three taim if ihn wehn lov im. Ahn afta ihn ansa, “Yees, Laad, yo 
nuo Ah lov yo,” Jesus tel im fi fiid ihn shiip dem. Jesus wehn gi di Apastl 

Peter—di siem disaipl weh wehn seh iina di Hai Priis kuot yaad dat ihn 
no nuo Jesus ataal—wan sekant chaans fi obie im ahn fiid ihn shiip dem. 

Somtaim wi get fried ahn wi no waahn seh wi nuo Jesus niida. Bot aal 
di taim Jesus wi gi wi wan sekant chaans, wen wi aks im fi fargiv wi ahn 
wi tel im seh wi gwain du beta. Injai yoself wen yo riid muo bout Jesus, 
bikaaz him deh pahn yo said; ihn deh inkorij yo evry die fi yo kyaan fala 
im bitout non dout ataal. Mek wi fiid ihn shiip dem tu! 





Jesus dah di Wod weh gi lait ahn riil laif tu ihn pipl dem 


1Iivn fahn bifuo God mek enyting ataal, di Wan weh dehn kaal 
di Wod“ wehn egzis, ahn him wende rait dehso wid God. Bot no 

ongl dat, him dah wehn God ihnself! 2Yees, him wende rait dehso 
wid God fahn di biginin. 3God yuuz dis siem Wod fi mek evryting 
—ahn ihn neva mek notn bitout him ataal. 4Riil laif wende iina di 
Wod, ahn dah laif weh deh iina him dah di lait weh shain pahn di 
pipl dem fi mek dem si how fi liv. 5Di Lait shain out iina di daaknis 
ahn di daaknis kyaahn put'ih out non taim. 

6lina demde diez dehn wehn gat wan man weh wehn niem John, 
weh God wehn sen. 7Ihn wehn kom fi tel evrybady bout dah siem 
Lait so aal di pipl dem kuda hier bout im ahn put dehn chros iina 
im. 8John ihnself dah neva di Lait; him wehn ongl kom fi tel di pipl 
dem bout di Lait weh wehn suun kom. 

9Yu si, di Wan weh dah wehn di chruu-chruu Lait wende kom iina 
di worl, ahn ihn wehn gwain shain pahn evrybady. 10Him wende iina 
di siem worl weh ihn mek, bot di pipl dem iina di worl neva andastan 
dah huu him. 11Ihn wehn kom dah ihn uon konchry, bot ihn uon pipl 
dem neva aksep im. 12Bot fi dem weh wehn chros iina im, ihn gi dem 
di rait fi dehn ton God pikniny; dat dah dem weh biliiv iina ihn niem. 
13Dehn neva ton God pikniny chruu di naamal wie how bieby baan, 
bot dah wehn God weh gi dem wan nyuu kain a laif. 


Jesus di Wod fahn God ton hyuuman 


1450, di Wod ton hyuuman ahn ihn kom, kom liv mongs wi. Ahn 
wii wiself wehn si wid wi uon two ai how ihn wandaful, fi huu gluory 





21,1 Nuotis seh: ‘di Wod' iina di Greek langwij miin “mesij, ahn God wehn kaal 
Jesus ‘di Wod,’ bikaaz him dah wehn di wie God wehn yuuz fi tel pipl bout 
ihnself. 

kom bikaaz ihn dah di Wan ahn ongl Son a God. Dah him weh shuo 
wi plenty kainis ahn lov weh wi no dizorv, ahn ihn tel wi di chruu 
mesij fahn God. 

15 John wehn tel evrybady bout im; ihn baal out seh: “Dis dah di 
Wan weh Ah wehn tel unu gwain kom afta mii. Him grieta an mii, 
bikaaz him wende bifuo Ah wehn iivn baan.” 

16 Ahn bikaaz ihn wehn ful'op a plenty lov ahn kainis, wi get blesin 
pan tapa blesin fahn im weh wi no dizorv. 17Chruu Moses God gi 
wi di Laa, bot chruu Jesus Christ ihn shuo wi plenty lov, kainis ahn 
chruut. 18Nonbady neva si God yet; wi ongl nuo im chruu ihn ongli'is 
Son weh deh kluos tu di Faada. Dah him mek wi nuo how God di 
Faada stan.? 


John di Baptist pripier di wie fi Jesus 
(Matthew 3.1-12; Mark 1.1-8; Luke 3.1-18) 


19-20Wen di Jewish liida dem sen som priis ahn som Levite pipl fi 
aks John dah huu him, ihn neva rifyuuz fi ansa dem. Bot ihn mek 
dem nuo plien ahn striet seh, “Mii dah no di Christ.” 21S0 dem aks 
im, “Wel, dah huu yuu den? Elijah?” 

Ahn John seh, “No, Mi dah no him niida.” 

Den dehn aks im, “Den, yuu dah di Prafit?”¢ 

Ahn ihn seh, “No sah.” 

22Den dehn tel im seh, “Wel, dah huu yuu den? Tel wi so wi kyan 
nuo weh wi fi seh tu dem weh wehn sen wi. Weh yo gat fi seh fi 
yoself?” 23Ahn John tel dem jos laik weh di prafit Isaiah wehn seh 
bout im, “Ai dah di mesinja weh deh kom fahn di dezaat deh baal out 
seh: ‘Pipl! Di Laad suun kom, so unu get redy fi risiiv im!” 

24-25Den som ada man, weh di Pharisee pipl dem wehn sen tu John, 
aks im, “Wel, dah wai yuu deh baptaiz di pipl dem, if yuu dah no di 
Christ, nar Elijah, nar di Prafit?” 26 John ansa dem seh, “Ah baptaiz 
pipl wid waata, yees, bot sombady deh rait yah mongs unu, weh unu 
no iivn nuo. 27Him dah di Wan weh gwain kom afta mi; mii no gud 
nof iivn fi work laik ihn saavant, nat iivn fi luus ihn shuuz string.” 





51.18 Di ekzak wod dem dah: “Nonbady neva si God nontaim; di ongl bigatin 
God, weh deh iina di busom a di Faada, Him wehn eksplien im.” “1.21 Nuotis 
seh: Plenty a di Jew dem iina demde diez dehn wehn tink seh God wehn gwain 
sen wan prafit weh wehn gwain bii laik Moses (Deut. 18.15). 

28Aala dis wehn hapm dah wan toun weh niem Bethany, weh wende 
kraas di neks saida di Jordan riva weh paat John wende baptaiz pipl. 


John di Baptist seh Jesus dah di Lam a God 


29Di neks die John di Baptist si Jesus deh kom tu im ahn ihn seh, 
“Luk yah, si di Wan weh dah di Lam a God; dah chruu him God 
gwain fargiv aal di sin a di pipl dem fahn disa worl! 30Dah him Ah 
wende taak bout wen Ah wehn seh, ‘Sombady deh kom afta mi weh 
muo grieta an mi, bikaaz him wehn egzis fahn bifuo mii wehn iivn 
baan. 31Fos, mii miself wehn neva nuo dah wehn huu him ataal. Bot 
Ah wende baptaiz di pipl dem wid waata so aala fi wi pipl fahn Israel 
lan kyan nuo dah huu him.” 

32Ahn John tel wi weh wehn hapm tu, wen ihn seh, “Ah wehn si 
di Holy Spirit deh kom dong outa hevn, jos laik how wan dov wuda 
kom dong, ahn pich pan Jesus ahn stie rait weh ihn pich. 33At fos, mii 
miself neva nuo fi shuor dah wehn huu him ataal, bot wen God sen 
mi fi baptaiz di pipl dem wid waata, ihn tel mi seh, ‘Di Wan weh yu 
si mi Spirit kom dong pan ahn stie pan im, dah him dah di Wan weh 
kyan baptaiz wid di Holy Spirit.’ 34Wel, mii miself wehn si'it hapm, 
ahn Ah deh tel unu seh dah him dah God Son, fi chruut.” 


Jesus pik out ihn fos two disaipl dem 


35Di neks die John wehn dedeh agen deh stan op wid two a ihn 
disaipl dem, 36ahn az ihn si Jesus deh paas, ihn hala out seh, “Unu 
luk deh! Dat dah God Lam!” 

37Wen di two disaipl dem hier weh John wende seh, dehn gaan 
fala Jesus. 38Den Jesus ton roun ahn si dem deh fala im, ahn ihn aks 
dem, “Dah weh unu waahn?” 

Dehn seh, “Rabbi, dah weh yuu deh stie?” (Rabbi miin ‘Tiicha.’) 

39 Jesus tel dem, “Unu kom si no.” So dehn gaan, gaan si weh ihn 
wende stie. Dah wehn bout four aklak dah iivn wen dehn gaan, so 
dehn stie wid im fi di res a daty die. 

40Now Simon Peter breda, weh niem Andrew, dah wehn wan a 
John two disaipl weh wehn hier weh John wehn seh bout Jesus. 





41,29 Nuotis seh: ‘Di Lam a God’ dah wan neks niem fi Jesus, bikaaz him dah 
wehn laik di lam dem weh di pipl dehn yuuztu sakrifais tu God iina di Temp! fi 
dehn sin dem get fargiv. 

So, ihn gaan fala Jesus tu. 41Di fos ting weh ihn gaan du, dah fain 
Simon ahn ihn tel im seh, “Bwai, wii fain di Mesaya yu nuo!” (Now 
Mesaya miin ‘Christ.’) 

42Ahn Andrew ker Simon tu Jesus, ahn ihn luk pan im ahn seh, 
“Yuu dah Simon weh dah John son. Fahn now aan yo gwain niem 
Cephas.” (Cephas miin ‘Peter.’) 


Philip ahn Nathaniel dem ton Jesus disaipl tu 


43Di neks die Jesus disaid fi go Galilee. Rait dehso ihn fain wan 
neks man weh niem Philip ahn ihn tel im, “Kom! fala mi!” 

44Now Philip wehn kom fahn Bethsaida weh dah di siem sity weh 
paat Andrew ahn Peter dem kom fram. 45Afta dat Philip gaan ahn 
fain Nathaniel ahn ihn tel im, “Wii fain di wan weh Moses ahn di 
uol taim prafit dem wehn rait bout iina di skriptyo. Ihn niem Jesus, 
weh dah Joseph son, fahn Nazareth.” 

46Nathaniel seh tu Philip, “Cho! Enyting gud kyan kom outa 
Nazareth?” 

Philip tel im, “Wel, kom, kom si fi yoself no.” 

47Wen Jesus si Nathaniel deh kom upaa ihn wende, ihn seh bout 
im, “Dis dah wan chruu-chruu Israelite man weh Ah kyan seh ihn 
neva tel lai fi get somting fi ihnself!” 

48 Nathaniel aks Jesus, “Dah weh yuu nuo mii fram?” 

Jesus tel im, “Ah si yu aanda di fig trii fahn bifuo Philip gaan luk 
fi yo.” 

49Nathaniel tel Jesus, “Rabbi, yuu dah God Son fi chruut. Yuu dah 
di King a Israel!” 

50 Jesus tel im, “Yuu biliiv mi bikaaz Ah seh how Ah wehn si 
yu aanda di fig trii? Yo gwain si muo biga tingz an dat deh hapm 
yet.” 51Den Jesus seh, “Ah deh tel unu di chruut: unu gwain si 
hevn uopm op, ahn si God ienjel dem deh go op ahn dong roun 
di Son a Man.” 


Jesus ton waata tu wain 


1Three diez afta dat, dehn wehn gat wan wedn dah Cana, 

weh dah wan toun iina Galilee lan. Now Jesus muma wehn 
dedeh so, 2ahn Jesus ahn ihn disaipl dem weh get invait gaan 
tu. 3Ahn wen aala di wain wehn don, Jesus muma gaan tel im 
seh, “Dehn no gat no muo wain.” 

4Jesus ansa im seh, “Dat dah no non a fi wii bizniz; bikaaz mi taim 
no kom yete.” 

5Ihn muma gaan hed enywie ahn tel di saavant dem seh, “Enyting 
weh ihn tel unu fi du, unu du'ih.” 

6Now six mog mek outa stuon wehn dedeh so, weh di Jew wehn 
yuuztu yuuz fi dehn washin serimony. lich wan a di mog dem kuda 
huol bout twenty tu thirty gyalan a waata. 7So Jesus tel di saavant 
dem, “Ful'op di mog dem wid waata.” Ahn dehn ful dem op rait tu 
di rim. 

8-9Den ihn tel dem, “Unu dip op som a di waata ahn ker'ih tu di 
man weh deh tek kier a di wedn paaty yahso.” 

So dehn ker di waata tu im ahn ihn ties ih. Bai dat taim, di waata 
wehn don ton tu wain aredy. Now, sins di saavant dem dah wehn di 
wan weh ful'op di mog dem wid waata, dehn wehn nuo weh di wain 
kom fram; bot di man weh wehn tek kier a di wedn paaty neva nuo 
ataal. So ihn kaal di gruum —di man weh deh get marid— 10ahn 
ihn seh tu im, “Aal di taim pipl sorv dehn bes wain fos, den wen 
evrybady don jrink plenty aredy, dat dah wen dehn wuda bring out 
di chiip wain. Bot yuu lef di bes wain fi di laas!” 

11 Dis mirakl, weh Jesus wehn du dah Cana iina Galilee lan, dah 
wehn di fos mirakl weh ihn du. Dah rait dehso dehn wehn si how ihn 
wehn powaful,f ahn ihn disaipl dem staat chros iina im. 

12Afta dat, Jesus gaan dong dah Capernaum, lang wid ihn muma, 
ihn breda dem ahn ihn disaipl dem tu, ahn dehn stie deh fi sevral diez. 


Jesus ron di pipl dem weh mek mony outa di Templ 
(Matthew 21.12-13; Mark 11.15-17; Luke 19.45-46) 


13Dah wehn niely taim fi di Jewish selibrieshan weh niem Paasuova, 
so Jesus gaan op dah Jerusalem. 14Wen ihn wehn get deh, ihn gaan 
dah di Templ ahn ihn si di pipl dem deh sel som bul, shiip ahn dov 
fi sakrifais. Ahn di pipl dem weh chienj mony wehn dedeh tu, deh 
sidong roun dehn tiebl dem. 15So ihn tek piis a ruop ahn mek wan 
wip ahn ron out evrybady, lang wid dehn shiip ahn bul dem. Den 
ihn ton uova aal di tiebl fi di pipl dem weh wende chienj mony, ahn 





“2.4 Di ekzak wod dem dah: “Mi owa no kom yet.” (Aalsuo luk pahn John 12.27) 
£2.11 Di ekzak wod dem dah: “...ahn (Jesus) shuo ihn gluory, ahn ihn disaipl dem 
staat chros iina im.” 

ihn skyata aala dehn mony tu. 16Ahn ihn tel dem weh wende sel di 
dov dem, “Ker unu tingz outa yah rait now! Unu stap ton mi Faada 
hous iina wan maakit plies!” 

17Dah siem taim Jesus disaipl dem memba weh di skriptyo seh, 
“God! Di griet lov weh Ah gat fi yo hous deh bon iinsaida mi laik 
wan faiya.” 

18Bot di Jewish liida dem aks im, “Weh sain yuu gat fi shuo wii 
seh yuu gat di rait fi go aan laik so?” 

19 Jesus ansa ahn seh, “Brok dis templ dong ahn iina three diez 
taim, Ah gwain bilih bak agen.” 

20Den dehn aks Jesus seh, “Yuu kyan bil'ih bak iina three diez ahn 
ih wehn tek wii huol a forty-six yierz fi bilih?” 

21Bot di templ weh Jesus wende taak bout dah wehn ihn bady. 
2250 wen Jesus wehn riez bak fahn di ded, ihn disaipl dem memba 
seh Jesus wehn don seh dat. Ahn dehn wehn biliiv di skriptyo ahn 
weh Jesus wehn seh. 

23Now wen Jesus wehn stil deh dah Jerusalem ahn di Paasuova 
selibrieshan wehn gwain aan, plenty pipl staat chros iina him, afta 
dehn si di paila mirakl dem weh ihn wende du. 

24Bot Jesus neva chros dem ataal, bikaaz ihn wehn nuo weh wehn 
riily deh iin aal di pipl dehn haat. 25Nonbady neva hafy tel him how 
dem pipl stie, bikaaz ihn wehn nuo aredy. 


Nicodemus kom taak tu Jesus 


1Now, dehn wehn gat dis Jewish rilijos liida weh dah wehn wan 
Pharisee weh niem Nicodemus. 2Wan nait ihn gaan dah Jesus 
ahn tel im, “Rabbi, wii nuo seh dah God ihnself sen yuu fi tiich wi, 
bikaaz nonbady kyaahn du di mirakl dem weh yuu deh du, eksep 
God deh wid dem.” 
3 Jesus ansa ahn seh, “Hier dis chruut weh Ah deh tel yo: nonbady 
kyaahn bii wan paat a God Kingdom eksep dehn baan agen.” 
4Nicodemus aks Jesus, “How yu miin? Dah how sombady gwain 
baan agen, if ihn don uol aredy? Ihn kyaahn go bak iina ihn muma 
bely ahn baan uova agen!” 
5Jesus tel im, “Hier dis chruut weh Ah deh tel yo: nonbady kyaahn 
bii wan paat a God Kingdom eksep dehn baan chruu waata, ahn chruu 
di Holy Spirit. 6Flesh ahn blod baan laik flesh ahn blod, ahn di Holy 
Spirit baan laik spirit. 7So no sopraiz wen Ah tel yo seh, ‘Yuu hafy 

baan agen. 8Di briiz bluo enywie ih waahn, ahn yo kyan hier di soun 

weh ihn mek, bot yo no nuo weh paat ih kom fram or weh ih gwain. 

Di siem wie ih hapm wen di Holy Spirit mek sombady baan agen.” 
9Nicodemus aks Jesus, “Bot dah how dat kyan hapm?” 

10 Jesus ansa im ahn seh, “Yuu dah wan big taim rilijos tiicha fahn 
Israel ahn yuu no andastan demde tingz? 11 Ah deh tel yu di chruut: 
wii taak bout weh wii nuo, ahn wi tel evrybady weh wi si, ahn stil 
yet unu no biliiv wi. 12If unu no biliiv wen Ah tel unu bout di tingz 
dem dong yah pahn ort, den dah how unu gwain biliiv if Ah tel unu 
bout di tingz dem weh gat fi du wid hevn? 13Nonbady neva gaan op 
dah hevn eksep di Son a Man, weh wehn kom dong fahn hevn. 14Ahn 
laik how Moses wehn lif op di braas sniek pahn wan puos iina di 
dezaat,8 dah jos laik so dehn gwain lif op di Son a Man, 15so enybady 
weh chros iina him gwain liv fareva wid God. 

16“Yu si, God lov aal di pipl iina disya worl so moch ihn gi ihn ongl 
Son; so enybady weh chros iina him no gwain ded; dehn gwain liv 
wid im fareva. 17God neva sen ihn Son iina di worl fi kandem di pipl 
dem, bot fi dem get siev chruu him. 18God no gwain kandem non a 
dem weh put dehn fiet iina ihn Son, bot dem weh no biliiv iina him, 
don deh aanda jojment aredy, bikaaz dehn neva put dehn fiet iina 
God wan ahn ongl Son. 

19“Dis dah wai God gwain joj dem: bikaaz di Lait" don kom iina di 
worl, so di pipl dem kuda si how fi go; bot dehn reda liv iina daaknis 
muo an liv wid di Lait, bikaaz dehn lov deh du aala dehn wikidnis. 
20Bikaaz aala dem weh laik du wikidnis hiet di Lait, ahn dehn no 
waahn kom tu di Lait, bikaaz dehn no waahn aala dehn wikidnis kom 
out so evrybady maita si'it. 21 Bot di porsn, weh du weh God seh dah 
di rait ting fi du, kom tu di Lait, so evrybady kuda si seh God deh 
iina evryting weh dis porsn du.” 


John di Baptist taak bout Jesus 


22 Afta dat, Jesus ahn ihn disaipl dem gaan dah wan neks plies iina 
Judea lan. Ihn spen som taim deh wid dem, deh baptaiz som pipl. 
23 Ahn John di Baptist wende dah Aenon —weh deh nier tu Salim— 





83.14 Nuotis seh: Wen di Israelite dem wende ded fahn sniek bait, God tel Moses 
fi mek wan sniek outa braas ahn put'ih pahn wan puos fi mek dem luk pan, ahn 
den dehn get kyuor. *3.19 Luk pahn: John 1.4-5 

deh baptaiz pipl dehso tu, bikaaz plenty waata wehn dedeh, ahn di 
pipl dem wende kom fi get baptaiz. 24Dat dah wehn bifuo dehn lak'op 
John iina jiel. 

25Now som a John disaipl dem wende aagyo wid wan Jewish man 
bout di washin serimony weh di Jew dehn du. 26So, dehn kom tu 
John ahn seh tu im, “Tiicha, yu si di man weh wende wid yo pahn 
di neks saida di Jordan riva, di siem wan weh yo don tel wi bout? 
Wel, ihn deh yahso deh baptaiz tu, ahn evrybady deh go tu him.” 

27 John tel dem, “Nonbady kyaahn get notn eksep weh God gi dem. 
28 Unu unuself dah wehn wiknis fi dat weh Ah wehn seh, ‘Mii dah no 
di Mesaya, bot God sen mi fi go heda im fi get di pipl redy fi risiiv 
im.’ 29Di gruum —di man weh deh get marid— dah di wan weh gat 
di braid. Di gruum fren jos dedehso deh lisn, ahn ihn get uova hapy 
wen ihn hier di gruum vais. Wel, dah di siem wie wid mii; dat dah 
wai Ah so glad. 30Ihn mos get muo ahn muo impuotant, bot mii, Ah 
mos get les ahn les. 

31“Di Wan weh kom fahn hevn grieta an evrybady, bot di wan weh 
kom fahn ort ongl kyan taak bout tingz fahn dong yahso. So, di Wan 
weh kom fahn hevn muo grieta an evrybady els. 32Him taak bout 
evryting weh him si ahn hier, bot stil yet, nonbady no biliiv weh ihn 
seh. 33Bot enybady weh biliiv weh ihn seh riily fain out fi chruut seh 
God no deh tel lai. 34Bikaaz di Wan weh God sen, seh aala weh God 
waahn im fi seh, sieka God gi'im ihn Spirit ahn ihn neva huol bak 
notn ataal. 35Di Faada lov di Son, ahn ihn gi'im powa uova evryting. 
36Evrybady weh chros iina God Son gwain liv fareva; evrybady weh 
no du weh di Son seh fi du, neva gwain gat non laif ataal, bikaaz God 
jojment gwain aalwiez deh heng uova ihn hed.” 


Jesus taak wid wan uman fahn Samaria 


4 1Bot, wen di Laad hier dat di Pharisee dem wende taak bout 

im seh ihn deh get ahn deh baptaiz muo disaipl an John 2(duo 
Jesus ihnself neva wende baptaiz nonbady; dah ihn disaipl dem wende 
du dat), 3ihn lef fahn Judea lan ahn gaan bak dah Galilee. 4Bot ihn 
wehn hafy paas chruu Samaria. 

5So Jesus kom tu wan toun dah Samaria weh niem Sychar, weh 
wende kluos tu wan piis a lan weh fahn lang taim Jacob wehn gi ihn 
son weh niem Joseph. Now, wan wel weh Jacob wehn dig wehn stil 
dedeh pahn di siem piis a lan. Ahn Jesus sidong gens di wel fi res, 

bikaaz ihn wehn taiyad fahn ihn trip. Dah wehn bout twelve aklak 
dah iivnin. 

7Ahn wan uman fahn Samaria kom dah di wel, kom luk waata. 
Jesus seh tu im, “Gi mi som waata fi jrink no.” 8(Bikaaz di disaipl 
dem wehn gaan iina toun fi bai somting fi iit.) 

9Di uman ansa Jesus seh, “How kom yuu deh aks mii fi waata? Yuu 
dah wan Jew, ahn mii dah wan uman fahn Samaria.” (Di uman aks im 
dis, bikaaz di Jewish pipl ahn di Samaritan dehn no miks op ataal.!) 

10 Jesus tel im, “If yuu wehn ongl nuo di gif weh God kyan gi yo, 
ahn if yo wehn nuo dah huu dis deh aks yo fi waata, den yuu wuda 
aks him fi waata, ahn ihn wuda gi yo di kain a waata weh kyan gi 
yo riil laif.” 

11Di uman seh tu Jesus, “Saar, yuu no gat non bokit ahn di wel 
diip. Dah weh yuu gwain get dat waata fram weh kyan gi mi riil laif? 
12Yuu mosy grieta an fi wii ansesta Jacob den? Dah him weh gi wi dis 
wel, weh him ahn ihn son dem wehn jrink fram, ahn dehn animal tu.” 

13 Jesus ansa ahn tel im seh, “Evrybady weh jrink waata fahn dis 
wel gwain get torsty agen. 14Bot dem weh jrink fahn di waata weh 
Ah gwain gi dem, no gwain get torsty agen. Di waata weh Ah gwain 
gi dem gwain deh stor'op iina dehn haat jos laik dem waata spring 
weh paat di waata neva stap ron. Ahn dis waata gwain mek dem liv 
gud wid God fareva.” 

15Di uman seh tu Jesus, “Wel, Sah, Ah waahn som a dah waata 
den, so Ah wi neva torsty agen, ahn Ah wi neva hafy kom bak yah 
fi waata niida.” 

16Den Jesus tel im, “Go luk fa yo hozban ahn den kom bak.” 

17Di uman tel im, “Mii no gat non hozban.” 

Ahn Jesus ansa, “Yu rait wen yo seh yo no gat non hozban; 18bikaaz 
yo wehn gat huol a five hozban, ahn di man weh yo deh liv wid now 
dah no yo hozban niida. So weh yo deh tel mi dah chruut!” 

19Di uman seh, “Saar, Ah si seh yuu dah wan prafit. 20Fi wii uol 
pipl dem wehn waaship God pahn dis mountin, bot unu Jew seh di 
plies weh pipl hafy go fi waaship dah Jerusalem.” 21 Jesus tel im, 
“Uman, biliiv mi, di taim gwain kom wen pipl no gwain waaship di 
Faada pahn dis mountin nar Jerusalem. 22Unu Samaritan pipl, iivn 





14.9 Nuotis seh: Di Samaritan pipl dem wehn waaship God iina wan difarent wie 
fahn di Jewish pipl dem, ahn sieka dis dehn neva laik wan anada. 

duo uno nuo bout God, stil yet unu no nuo how fi waaship im; dah 
wii Jewish pipl weh nuo how fi waaship im, bikaaz dah chruu di 
Jewish pipl dem God sen ihn mesij a salvieshan. 23Bot di taim gwain 
suun kom —or ih don kom aredy— wen di pipl weh waaship God fi 
chruut gwain waaship im fahn diip dong iina dehn haat bitout non 
lai ataal,/ bikaaz dat dah di kain a pipl weh di Faada deh luk fa. 24Yu 
si, God dah spirit, ahn dem weh waaship im hafy waaship im fahn 
diip dong iina dehn haat bitout non lai ataal.” 

25Di uman tel Jesus, “Ah nuo seh di Mesaya gwain kom. (Dat dah 
di siem wan weh dehn kaal Christ.) Ahn wen im kom, him gwain 
mek wi nuo evryting.” 

26 Jesus tel im, “Dah siem wan dah mii weh deh taak tu yu now.” 

27 Siem taim, Jesus disaipl dem kom bak, ahn dehn wehn sopraiz 
seh ihn wende taak tu wan uman, bot non a dem neva aks, “Dah weh 
yuu waahn?” or “Dah weh yuu deh taak wid shii fa?” 

28Den di uman lef ihn waata jog ahn gaan bak dah di sity. Ahn ihn 
tel di pipl dem dehso, 29“Kom, kom si wan man weh tel mi evryting 
Ah eva du! Unu no tink seh dah him dah di Christ?” 30So aala dem 
lef di sity ahn gaan weh paat Jesus wende. 


Jesus taak bout dem pipl weh dah laik gyada'in 
taim, laik fruut weh redy fi gyada op 


31Miinwail di disaipl dem wende beg Jesus seh, “Tiicha, kom iit somting no.” 

32Bot Jesus tel dem, “Ah gat tingz fi iit weh unu no nuo bout.” 

33So di disaipl dem seh tu wan anada, “Nonbady neva bring notn 
fi him iit, no chruu?” 

34 Jesus seh, “Wen Ah deh du weh God waahn mi fi du, dah jos laik fuud 
fi mii. Dah him dah di Wan weh sen mii, ahn Ah hafy don du weh ihn sen 
mi kom du. 35Unu nuo seh, “Four muo mont fram now ahn den ih gwain bii 
taim fi gyada op weh dehn wehn plaant, no chruut? Bot Ah deh tel unu: luk 
roun yah ahn si how di fiil dem uova raip ahn redy fi gyada op! 36Lisn! Di 
wan, weh deh gyada di tingz dem weh wehn plaant, deh get ihn pie aredy; 
ihn deh gyada fruut aredy fi laif weh no gwain en ataal.* So den, di wan weh 
plaant ahn di wan weh gyada kyan rijais tugeda. 37 Weh dehn seh dah chruut: 





14.23 Di ekzak wod dem dah: “...gwain waaship im iina spirit ahn chruut.” 
k4.36 Or di vors kuda seh: “Di fruut weh him deh gyada op dah di pipl dem weh 
gwain liv fareva...” 

‘Wan man plaant, ahn wan neks wan gyada.’ 38Ah wehn sen unu out iina 
God fiil fi gyada weh paat unu neva plaant. Som ada pipl wehn work haad 
fi plaant out di fiil, bot unu dah di wan dem weh gwain gyada di tingz dem 
weh sombady els wehn plaant.” 

39Den, plenty a di Samaritan dem fahn dah sity staat chros iina 
Jesus sieka weh di uman wehn tel dem. Shii seh, “Ihn tel mi evryting 
weh Ah wehn eva du!” 40Wen di Samaritan dem kom tu Jesus, dehn 
beg'im fi stie wid dem likl bit, ahn ihn stie fi two diez. 41 Ahn plenty 
muo a dem wehn biliiv sieka weh Jesus tel dem. 

42Dehn tel di uman seh, “Dah no ongl chruu weh yuu deh tel wi, 
mek wi biliiv; bot bikaaz wi wehn hier im fi wiself tu, wii nuo seh 
dah him dah di Wan weh gwain siev di worl, fi chruut.” 

43 Afta di two diez, Jesus lef fahn deh ahn gaan dah Galilee lan, 
44bikaaz Jesus ihnself wehn seh dehn no gwain rispek wan prafit 
iina fi him uon konchry. 45Wen Jesus get dah Galilee, di pipl dem 
welkom im, bikaaz dehn wehn gaan dah di Paasuova selibrieshan tu, 
ahn dehn wehn si aala weh ihn wende du deh. 


Wan govament ofishal shuo seh him gat plenty fiet 
(Matthew 8.5-13; Luke 7.1-10) 


46Afta dat, Jesus gaan bak dah Cana weh deh iina Galilee, weh 
paat ihn wehn ton waata iina wain. Wel, wan govament ofishal, weh 
wehn liv dah Capernaum, wehn gat wan son weh wehn sik bad. 47Wen 
ihn hier seh Jesus wehn kom dah Galilee fahn Judea, ihn gaan dah 
Cana ahn beg'im haad fi kom, kom kyuor ihn son, bikaaz ihn wende 
pahn dai'in. 

48Den Jesus seh tu im, “Ay, pipl! Ongl if unu si som mirakl ahn 
wandaz unu gwain biliiv?” 

49Den di ofishal tel Jesus, “Saar, hory kom bifuor mi likl bwai ded no.” 

50Jesus seh tu im, “Go man, yo son don get beta now.” 

Ahn di man biliiv weh Jesus tel im, ahn staat out fi go huom. 51 Ahn 
az di man wehn gwain dong weh ihn liv, ihn saavant dem bok'im op 
ahn tel im seh ihn likl bwai get beta. 52Di ofishal aks dem dah weh 
taim ekzakly ihn pikniny wehn staat get beta, ahn dehn tel im, “Bout 
one a'klak yestideh iivnin di fiiva gaan.” 

53Den di likl bwai pupa memba seh dah wehn di siem taim wen 
Jesus wehn tel im, “Yo son don get beta now.” So den, di man ihnself 
ahn evrybady iina ihn hous wehn chros iina Jesus. 

54Now dis dah wehn di sekant mirakl weh Jesus wehn du afta ihn 
kom fahn Judea ahn gaan bak dah Galilee. 


Jesus kyuor wan sik man bai Bethesda puul 


5 1Afta dat, Jesus gaan op dah Jerusalem fi wan Jewish rilijos 

selibrieshan. 

2Now wan puul,' weh wehn niem Bethesda iina di Hebrew langwij, 
wende kluos dah di shiip giet iina Jerusalem. Dis puul wehn gat five 
pieza. 3Ahn plenty sik pipl wende lidong bai di pieza dem; som a dem 
wehn blain, som weh kudn waak gud, ahn som weh wehn paralaiz. 
[Dem wehn dedeh deh wiet fi wen di waata get stor'op, 4bikaaz evry 
now ahn den wan ienjel fahn God wuda kom dong, kom stor'op di 
waata, ahn enybady weh get iin deh fos get kyuor.| 

5 Wel, yo wehn gat wan man dedeh tu, weh wehn sik fi thirty-eight 
yierz. 6Wen Jesus si'im deh lidong deh, ihn wehn nuo seh him wehn 
dedeh fi wan lang taim, so ihn aks di man, “Yuu waahn get beta?” 

7Di man tel Jesus, “Saar, Ah no gat nonbady fi help mi fi get iina 
di puul wen di waata get stor'op. Enytaim Ah trai get iina di waata, 
sombady els aalwiez step dong heda mi.” 

8 Jesus tel im, “Get'op ahn tek'op di strecha weh yo deh lidong pan 
ahn waak!” 

9Siem taim di man get beta, ahn ihn tek'op ihn strecha ahn staat waak! 

Now dah die dah wehn di Sabat, 1%so di Jewish liida dem seh tu 
di man weh wehn get kyuor, “Dis dah di Sabat die! Yuu no nuo seh 
yo no fi deh bak yo strecha pahn di Sabat?” 

11Bot di man ansa dem seh, “Di man weh kyuor mi tel mi, “Tek'op 
yo strecha ahn waak!” 

12Dehn aks im, “Ahn dah huu dis man weh tel yo fi tek'op yo 
strecha ahn waak?” 

13Bot di man weh wehn get kyuor neva nuo dah huu wehn tel im, 
bikaaz Jesus wehn disapier iina di kroud a pipl weh wehn dedeh. 

14Aftawod Jesus fain di man iina di Templ ahn tel im, “Yu si how 
yo get beta? Wel, stap deh sin if yu no waahn notn wosa an dat hapm 
tu yu.” 15Den di man gaan, gaan tel di Jewish liida dem seh dah wen 
Jesus weh wehn kyuor im. 





15.2 Or di vors kuda seh: “...Now wan natryal spring or wel, weh wehn niem 
Bethesda...” 

16Ahn bikaaz ihn wehn du dis, dehn staat gi Jesus plenty haad 
taim, bikaaz ihn wende du tingz laik dat pahn di Sabat die. 17Bot 
Jesus ansa dem seh, “Mi Faada neva stap deh help di pipl dem wen 
dehn niid, ahn Ah gwain help dem tu.”” 

18Sieka weh Jesus wehn seh, ih mek di Jewish liida dem waahn 
kil'im muo. Dah no ongl bikaaz dehn tink seh ihn wen brok di Sabat, 
bot pahn tapa dat, ihn wende seh God dah fi him faada, ahn dat 
wende mek him siem laik God. 


Jesus gat atarity fahn God 


19 Jesus tel dem, “Ah deh tel unu di chruut: di Son kyaahn du notn 
pan ihn uon. Ihn ongl kyan du weh ihn si God di Faada du, bikaaz 
enyting weh di Faada du, him du di siem ting. 20Di Faada lov di Son, 
ahn ihn shuo im evryting weh him ihnself deh du; ahn di Faada gwain 
mek di Son du grieta tingz an weh unu si hapm tu disya man, so unu 
gwain get uova sopraiz. 21Yees, jos laik how di Faada riez pipl op 
fahn di ded ahn mek dem liv agen, siem wie di Son gi laif tu enybady 
weh him waahn. 22Yu si, di Faada ihnself no joj nonbady, bot ihn gi 
di Son aal di raits fi joj, 23so evrybady gwain ana di Son jos laik how 
dehn ana di Faada. Enybady weh no ana di Son, no ana di Faada weh 
sen im niida. 24Ah deh tel unu di chruut: enybady weh hier weh Ah 
seh ahn biliiv di Wan weh sen mi, don gat laif weh no gwain en non 
taim ataal, ahn ihn no gwain si no jojment niida, bikaaz him wehn 
kraas uova fahn det tu riil laif. 

25“Ah deh tel unu di chruut: di taim deh kom —or ih don kom 
aredy— wen dem weh ded gwain hier di vais a di Son a God; ahn 
aala dem weh hier'ih, gwain liv. 26Bikaaz jos laik how di Faada gat 
powa iina him fi gi riil laif, siem wie ihn gi di Son powa fi mek pipl 
liv fareva tu," 27ahn di Faada gi di Son aal di rait fi joj, bikaaz him 
dah di Son a Man. 

28-29“So, no sopraiz bout weh Ah seh, bikaaz di taim deh kom wen 
aala dem weh deh iina dehn griev gwain hier fi him vais ahn kom 
out. Dem weh wehn du gud gwain riez bak op fi liv fareva frii fahn 
ponishment; ahn dem weh wehn du bad gwain riez bak op fi get kandem. 





m5.17 Di ekzak wod dem dah: “Mi Faada neva stap deh work, ahn Ah deh work 
tu.” "5.26 Di ekzak wod dem dah: “...jos laik how di Faada gat laif iina ihnself, 
siem wie ihn wehn gi di Son powa fi gat laif iina fi ihnself tu.” 

30“Ah kyaahn du notn pahn mi uon. Ah ongl joj weh di Faada tel 
mi fi joj; ahn wen Ah joj, Ah joj karek, bikaaz Ah no luk fi du weh 
Ah waahn, bot Ah du weh di Wan weh sen mi waahn Ah fi du. 

31“Tf mii ongl taak bout miself, den weh Ah seh no wot notn ataal. 
32Bot unu gat sombady els weh taak fi mii, ahn Ah nuo seh weh him 
seh bout mi dah chruut. 


Di tingz dem weh pruuv huu dah Jesus 


33“Unu sen aks John bout mi, ahn weh him tel unu dah chruut. 
34Bot az far az Ai kansaan, Ah no hafy penpan weh eny man seh 
dah huu mii. Ah ongl menshan weh John seh, so unu kyan get siev. 
35Unu si, John dah wehn laik wan lamp weh wende shain brait iina 
unu haat, ahn weh ihn wehn tel unu mek unu riijais fi wan likl wail. 

36“Unu neva si dem mirak] weh di Faada sen mi fi du? Wel, demde 
mirakl grieta an weh John wehn seh bout mi, bikaaz demde dah weh 
pruuv seh di Faada sen mii fi chruut. 

37 “Ahn kansaanin di Faada, weh wehn sen mi, dah him weh taak 
fi mii. Bot unu neva hier ihn vais nar si how ihn luk, 38ahn unu no 
aksep weh him tel unu ahn kiip ih iina unu haat, bikaaz unu no biliiv 
seh Ai dah di Wan weh him sen. 

39“Unu stody di skriptyo bikaaz unu tink seh unu gwain fain out 
how fi liv fareva; ahn dah demde siem skriptyo weh taak bout mii. 
40Bot stil yet unu no waahn kom tu mi fi get riil laif. 

41“Ah no deh luk fi no hyuuman priez. 42Bot Ah nuo unu: unu 
no gat God lov iina unu ataal. 43Ah kom wid mi Faada atarity, ahn 
unu no aksep mi. Bot if sombady els kom wid ihn uon atarity, unu 
wuda aksep im duo.? 44Unu luk fi di priez weh kom fahn pipl, bot 
unu no luk fi di priez weh kom fahn di Wan ahn ongl God. Das wai 
unu kyaahn biliiv mi! 

45“Unu no fi tink seh Ah gwain paint finga pahn unu ahn akyuuz 
unu fronta di Faada; dah Moses —di siem wan weh unu tink gwain 
help unu— gwain akyuuz unu. 46If unu wehn biliiv Moses, den unu 
shuda biliiv mii tu, bikaaz him dah di siem wan wehn rait bout mii. 
47Bot if unu no biliiv weh him wehn rait, den how unu gwain biliiv 
weh Ah seh?” 





05.43 Di ekzak wod dem dah: “Ah kom iina mi Faada niem, ahn unu no aksep mi, 
if sombady els kom iina fi him uon niem, unu wuda aksep im.” 

Jesus fiid five thousand pipl 
(Matthew 14.13-21; Mark 6.30-44; Luke 9.10-17) 


1Afta dat, Jesus gaan dah di neks saida Galilee liek weh som pipl 
kaal Tiberias Sii. 2Ahn wan huol paila pipl wende fala im, bikaaz 
dehn wehn si di mirakl dem weh ihn wende du fi di sik pipl dem. 
3So Jesus gaan op di hilsaid ahn sidong dehso wid ihn disaipl dem. 
4Now dah wehn suun taim fi di Paasuova selibrieshan fi di Jew dem. 
5Wen Jesus luk op, ihn si di paila pipl weh wende kom tu im. Ahn 
ihn seh tu Philip, “Dah weh wi gwain bai bred fi mek aala demya 
pipl iit?” 6Jesus ongl seh dat fi trai out Philip, bikaaz Jesus ihnself 
wehn nuo weh him wehn gwain du. 

7Philip ansa Jesus seh, “Nat iivn two hundred denarii” kuda bai 
nof bred fi mek aala demya pipl get wan likl bit fi iit.” 

8Wan a Jesus disaipl niem Andrew, weh dah wehn Simon Peter 
breda, seh tu im, 9“Wan likl bwai deh yah weh gat five piis a bred 
ahn two fish. Bot weh gud dat gwain du mongs so moch pipl?” 

10 Jesus seh, “Mek di pipl dem sidong.” 

Now di plies wehn uova graasy, ahn evrybady sidong. (Fi kount di 
man dem aluon dah wehn bout five thousand a dem iina aal.) 1 Den 
Jesus tek di bred dem, ahn wen ihn gi God tanks, ihn shier dem out 
tu aala dem weh wende sidong; siem ting ihn du wid di fish, ahn 
dehn get az moch az dehn wehn waahn. 

12Wen dehn get nof, Jesus tel ihn disaipl dem seh, “Gyada op aal weh lef 
uova, so notn no wies.” 13So dehn gyada dem op ahn dehn ful'op twelve baaskit 
wid di likl piis a lef uova fahn di five baaly bred weh aal di pipl dem wende iit. 

14Wen di pipl dem si di mirakl weh Jesus wehn du, dehn staat seh, 
“Fi chruut, dis dah di Prafit weh wehn fi kom iina di worl!” 15Den, 
wen Jesus si seh di pipl wehn waahn fuos im fi bii king, ihn gaan wie 
foor fahn dem agen op pahn di mountin bai ihnself. 


Jesus waak pahn tapa di waata 
(Matthew 14.22-33; Mark 6.45-52) 


16Lieta, wen di son staat go dong, Jesus disaipl dem wehn gaan 
dong dah di liek. 17 Den dehn get iina wan buot ahn tek aaf kraas di 





»6.7 Nuotis seh: two hundred denarii wot bout eight mons piement fi wan man, 
wan paila mony iina demde diez. 

waata fi go Capernaum. Bot ih wehn daak aredy, ahn Jesus neva deh 
wid dem yet. 18Aalava sodn wan big briiz kom dong fahn no weh ahn 
mek di waata get uova rof. 

19Now afta dehn wehn pagl bout three or four mail, dehn si Jesus deh kom 
tu dem deh waak pahn tapa di waata. Ahn dehn wehn get uova fraitn. 20Bot 
Jesus tel dem, “No fried. Dah mii!” 21 Ahn di disaipl dem wehn glad fi mek im 
get iina di buot. Ahn siem taim di buot get dah di plies weh dehn wehn gwain! 


Di pipl dem luk fi Jesus 


22Di neks die di paila pipl weh wehn stie pahn di ada saida di liek gaan 
dong dah di sii said. Dehn wehn nuo seh ongl wan likl buot wehn dedeh 
di die bifuor, ahn di disaipl dem wehn get iina ih ahn gaan, bot Jesus neva 
deh wid dem. 23Den som ada likl buot fahn Tiberias kom kluos dah di plies 
weh paat di pipl dem wehn iit di bred, afta di Laad wehn gi tanks far ih. 
24So, wen di kroud si seh niida Jesus nar ihn disaipl dem wehn dedeh, aala 
dem get iina di likl buot dem ahn gaan dah Capernaum, gaan luk fi Jesus. 


Jesus dah di Bred weh gi riil laif 


25Wen di kroud fain Jesus pahn di neks saida di liek, dehn aks im, 
“Tiicha, dah wen yuu kom yah?” 

26 Jesus ansa dem seh, “Ah deh tel unu di chruut: Unu no deh luk 
fi mii sieka di mirakl dem weh unu si, bot dah bikaaz unu get unu 
bely ful. 27No bada kil'op unuself deh work fi fuud weh gwain suun 
spail, bot work fi di fwud weh di Son a Man gwain gi unu, weh gwain 
mek unu liv gud wid God fareva. Dat dah wai God sen di Son a Man, 
bikaaz dah him weh di Faada don shuo seh ihn proud a im.” 

28Di pipl dem aks im, “Wat dah di tingz dem wi fi du fi pliiz God?” 

29 Jesus tel dem, “Dis dah weh God waahn unu fi du: Ihn waahn 
unu fi chros iina di Wan weh him sen.” 

30So di pipl dem seh, “Weh mirakl yo gwain shuo wi, so wi kyan 
siih ahn biliiv yo? Dah weh yuu gwain du? 31Fi wii uol pipl dem 
wehn iit mana’ wen dehn wehn gwain chruu di dezaat. Laik weh di 
skriptyo seh, ‘Ihn gi dem bred weh kom fahn hevn fi iit.” 





16.27 Di ekzak wod dem dah: “...fi pahn him God di Faada don set ihn siil.” 

"6.31 Nuotis seh: Mana dah wehn di fuud weh God wehn jrap fahn hevn fi di 
Israelite pipl dem, wen dehn wende travl chruu di dezaat. Ih wehn ties laik wiefa 
miks wid hony. 


1* ed. © 2010, Wycliffe Bible Translators, Inc. 


John 6 224 


32 Jesus seh, “Ah deh tel unu di chruut: dah neva Moses wehn gi 
dem dah bred weh kom fahn hevn; dah mi Faada wehn gi dem. Now 
him deh aafa unu di chruu bred weh kom fahn hevn; 33bikaaz di 
bred fahn God weh kom dong fahn hevn dah di Wan weh gi riil laif 
tu di pipl a di worl.” 

34So dehn seh tu Jesus, “Saar, gi wi dis bred fahn now no.” 

35Den Jesus tel dem, “Ai dah di siem Wan weh dah di bred weh 
gi riil laif. Enybady weh kom tu mii gwain neva hongry agen, ahn 
enybady weh chros iina mii gwain neva get torsty agen niida. 36Bot 
Ah wehn tel unu seh: unu don si mi aredy, ahn unu stil yet no biliiv. 
37 Aala dem weh di Faada gi mi gwain kom tu mi; ahn enybady weh 
kom tu mi, Ah no gwain ton dem weh non taim. 38Bikaaz Ah neva 
kom dong fahn hevn fi du weh Ah waahn, bot Ah kom fi du weh di 
Wan weh sen mi waahn. 39Dis dah weh di Wan weh sen mi tel mi fi 
du: ihn no waahn Ah laas non a dem weh him gi mi, bot ihn waahn 
Ah fi riez dem op pahn di laas die. 40Aala dem, weh si di Son ahn 
chros iina im, gwain liv wid God fareva; ahn Ah gwain riez dem op 
fahn di ded pahn di laas die. Dat dah weh mi Faada waahn.” 

41 Afta dat, di Jewish liida dem staat grombl mongs demself bout 
Jesus, bikaaz ihn wehn seh, “Ai dah di bred weh kom dong fahn hevn.” 

42Dehn wende seh, “Dis dah no Jesus, Joseph son? Wii nuo fi him 
muma ahn pupa! So dah how kom him deh seh, ‘Ah kom dong fahn 
hevn?” 

43Bot Jesus ansa dem seh, “Stap deh grombl mongs unuself. 44Nonbady 
kyaahn kom tu mii, eksep di Faada weh sen mi jraa dem, mek dem 
kom, ahn pahn di laas die Ah gwain riez dem op fahn di ded. 45Laik 
weh di prafit dem wehn rait ahn seh: “God ihnself gwain tiich aala 
dem. So, enybady, weh wehn lisn tu di Faada ahn laan, gwain kom 
tu mii. 46Dat no miin seh enybady wehn si di Faada aredy, eksep di 
Wan weh kom fahn God, ongl him don si'im. 

47“Ah deh tel unu di chruut: enybady weh chros iina mii, don gat 
di laif aredy weh no gwain en non taim. 48Dah mii, dah di bred weh 
gi riil laif! 49Fi unu ansesta dem wehn iit di mana iina di dezaat 
ahn stil dehn ded. 50Bot enybady weh iit dis bred weh kom dong 
fahn hevn no gwain ded non taim. 51Ai dah di siem bred weh kom 
dong fahn hevn weh gi laif. Enybady weh iit aafa dis bred gwain liv 
fareva, dis bred dah fi mi flesh weh Ah gwain gi fi mek di pipl fahn 
dis worl get riil laif.” 

52Den di Jewish liida dem staat aagyo mongs demself ahn seh, 
“Dah how dis man gwain gi wii fi him flesh fi iit?” 

53So Jesus seh tu dem, “Ah deh tel unu di chruut: unu hafy iit di 
Son a Man flesh ahn jrink ihn blod; ongl so, unu gwain get riil laif 
iina unu. 54Aala dem weh iit mi flesh ahn jrink mi blod don gat di 
laif weh gwain neva en, ahn Ah gwain riez dem bak op pahn di laas 
die; 55bikaaz mi flesh dah riil fuud, ahn mi blod dah riil jrink. 56 Dem 
weh iit mi flesh ahn jrink mi blod liv iina mii, ahn mii iina dem. 57 Di 
Faada, weh gi riil laif, sen mii ahn Ai deh liv chruu him. So, enybady 
weh iit mi flesh ahn jrink mi blod gwain liv fareva chruu mii.‘ 58 Ai 
dah no laik dah bred weh unu ansesta dem wehn iit, bikaaz dehn iit'ih 
ahn dehn stil ded. Bot Ai dah di bred weh kom dong fahn hevn, ahn 
enybady weh iit dis bred gwain liv fareva.” 59Jesus seh aala demya 
tingz wen ihn wende tiich iina di sinagag dah Capernaum. 


Nonbady kyaahn kom tu Jesus eksep di Faada mek dem kom 


60Wen Jesus falowa dem hier aala weh ihn seh, plenty a dem seh, 
“Hm, demde dah som haad tiichin. Huu kyan stan fi hier dem ahn 
aksep dem?” 

61Bot Jesus wehn nuo weh dehn wende komplien bout, so ihn seh 
tu dem, “Weh Ah seh mek unu waahn gi'op unu fiet iina mi? 62Den 
sopuoz unu kuda si di Son a Man deh go bak op dah di plies weh ihn 
kom fram den? 63Dah God Spirit weh gi riil laif; di bady no wot notn 
ataal. Di wod dem weh kom outa mi mout dah fahn God Spirit, so 
demde gat riil laif! 64Bot som fahn mongs unu no biliiv mi.” 

Jesus seh dat bikaaz him wehn nuo fahn di fos aala dem huu wehn 
neva gwain biliiv im, ahn huu wehn gwain bii di wan weh wehn 
gwain sel'im out. 65So Jesus seh, “Dat dah wai Ah wehn tel unu seh 
nonbady kyaahn kom tu mii eksep di Faada mek dem kom.” 

66Fahn dat die, plenty a Jesus falowa dem ton bak ahn stap golang 
wid im. 

67So Jesus aks di twelve disaipl dem, “Unu waahn go tu?” 

68Simon Peter ansa ahn seh, “Laad, dah huu els wi gwain tu? Dah yuu 
weh gat di wod dem weh gi riil laif weh no gwain en non taim ataal. © Wii 
chros iina yu, ahn wii nuo fi shuor seh yuu dah di Holy Wan fahn God.” 





°6.57 Di ekzak wod dem dah: “...so di wan weh iit mii, ihn gwain liv bikaaz a 
mi.” 

70 Jesus ansa dem seh, “Dah neva mii miself weh pik out di twelve 
a unu, ahn stil yet wan a unu dah devl?” 

71Now, Jesus wende taak bout Judas weh dah wehn Simon Iscariot 
son. Alduo him dah wehn wan a di twelve apasl dem, him weh wehn 
gwain sel out Jesus. 


Som a Jesus famaly neva biliiv iina im 


7 1Afta dat, Jesus gaan fahn plies tu plies iina Galilee lan. Ihn 

neva waahn go chruu Judea, bikaaz di Jewish liida dem roun 
dehso wende luk fi wan chaans fi kil'im. 2Now dah wehn niely taim 
fi di Jewish selibrieshan weh niem di Buut Festival.‘ 3So, Jesus breda 
dem tel im, “Lef yah ahn go dah Judea, bwai, so yo falowa dem kyan 
si aal di mirakl dem weh yu deh du; 4bikaaz nonbady no du notn 
iina siikrit, if dehn waahn pipl fi nuo dem dah huu. Sins yu deh du 
demde tingz, den shuo yoself tu evrybady no.” 5Yu si, nat iivn Jesus 
uon breda dem wehn biliiv iina im. 

6 Jesus ansa dem seh, “No sah, dah no taim fi Ah go yet, bot unu kyan 
go eny taim, bikaaz wen unu go, ih no gwain mek non difrans ataal. 
7Di pipl iina disya worl no gat non riizn fi hiet unu, bot dehn hiet mii, 
bikaaz Ah kom rait out ahn tel dem bout aal di rang tingz weh dehn 
deh du. 8Unu go hed ahn go dah di selibrieshan. Ah no gwain rait now, 
bikaaz mi taim no kom yet.” 9Afta Jesus don seh dat, ihn stie dah Galilee. 

10Bot som taim lieta, afta ihn breda dem wehn gaan dah di 
selibrieshan, Jesus gaan tu, bot ihn gaan him wan fi nonbady neva 
nuo seh dah him. 11 Now di Jewish liida dem wende luk fi siim dah 
di selibrieshan ahn dehn wende aks, “Dah weh dah man deh?” 

12Ahn plenty pipl mongs di kroud wende taak bout im tu. Som seh, 
“Thn dah wan gud man.” Bot som neks wan seh, “Nuo man, aal him 
deh du dah fuul'op di pipl dem!” 13Bot nonbady neva waahn taak tuu 
haad bout im, bikaaz dehn wehn fried fi di Jewish liida dem. 


Jesus tiich juurin di Buut Selibrieshan 


14Now, di selibrieshan wende bout haaf wie, wen Jesus gaan op 
dah di Templ ahn staat tiich. 45 Ahn di Jew dem wehn uova sopraiz 





7.2 Nuotis seh: Evry yier di Jew dem wuda tank God fi dehn haavis, ahn den 
dehn wehn mek som likl hot outa trii branch weh dehn stan iina fi wan wiik fi 
memba di taim wen dehn ansesta dem wehn liv iina hot iina di dezaat. 

wen dehn hier im, ahn dehn seh, “Dah how kom disya man nuo so 
moch ahn him neva gaan dah nonbady fi mek dem tiich im?” 

16Den Jesus ansa dem seh, “Di tingz dem weh Ah deh tiich dah no 
fram mi, bot dehn kom fram di Wan weh sen mi. 17 Enybady wilin fi 
du weh him waahn dehn du, gwain nuo weda di tingz dem weh Ah 
deh tiich dah fahn God or dah mi uon ting. 18Dem weh taak bout fi 
dem uon tingz ongl waahn buos bout dehn uon self. Bot di man, weh 
waahn di Wan weh sen im get di priez, no gat non faalsnis iina him 
ataal; ihn aalwiez tel di chruut. 19Dah huu wehn gi unu di Laa? Dah 
no Moses? Bot non a unu no deh du weh ihn seh. So dah wai unu deh 
luk fi wan chaans fi kil mi den?” 

20Den di kroud ansa Jesus seh, “Yuu mosy gat wan bad spirit! Dah 
huu waahn kil yo?” 

21-23 Jesus ansa dem seh, “Ah du ongl wan work pahn di Sabat" ahn unu 
deh get aan! Bot unu work pahn di Sabat tu, wen unu kom sirkomsaiz 
unu bwai bieby fi no brok Moses Laa. (Bot riily dat laa dah neva fahn 
Moses, bot ih go wie bak dah unu ansesta dem bifuo him.) Wel, wen 
di die fi sirkomsaiz faal pahn di Sabat, unu stil go hed ahn sirkomsaiz 
unu bieby so unu kyan kiip di Laa weh Moses gi unu. So wai unu beks 
wid mii, bikaaz Ah kyuor wan man huol bady pahn di Sabat?” 

24“So unu no fi joj nonbady bai how tingz luk, bot unu jojment 
hafy bii fier man!” 


Pipl aks if Jesus dah di Christ 


25Now, som a di pipl dem fahn Jerusalem wende seh, “Bot dis dah 
no di man weh dehn waahn kil? 26Ahn luk how ihn deh yahso deh 
taak out iina poblik, ahn nonbady no deh seh notn tu him! Unu tink 
seh di liida dem don nuo seh dis dah di Christ, fi chruut? 27 Bot stil 
wii nuo weh paat dis man kom fram; bot wen di Christ kom, nonbady 
no gwain nuo weh ihn kom fram.” 

28Den Jesus baal out wail ihn wende tiich dah di Templ: “Unu ongl 
tink seh unu nuo mii ahn weh Ah kom fram! Ah no kom pahn mi 





“7.21 Luk pahn: Luke 5.1-9 v7,21-23 Di ekzak wod dem dah: “Jesus ansa dem, 
‘Ah wehn du wan diid, ahn aala unu marvil. Fi dis riizn Moses wehn gi unu 
sirkomsizhan (no bikaaz ih dah fahn Moses, bot fahn di faada dem), ahn pahn di 
Sabat die unu sirkomsaiz wan man. If wan man get sirkomsaiz pahn di Sabat, so 
Moses laa no get brok, dah how unu beks wid mi bikaaz Ah wehn mek aala wan 
neks man get beta pahn di Sabat?’” 

uon, bot unu kyan chros di Wan weh sen mi! Unu no nuo him, 29bot 
mii nuo im, bikaaz Ah kom fahn him, ahn dah him sen mi!” 

30 Wen Jesus seh dat, som a dem wehn waahn grab im, bot nonbady 
neva lie wan finga pan im, bikaaz ihn taim neva kom yet. 81Stil, plenty 
pipl iina di kroud wehn staat chros iina him ahn dehn wende seh, 
“Wen di Christ kom, unu tink seh ihn gwain iebl fi du muo mirakl 
an weh dis man don du?” 

32Wen di Pharisee dem hier weh di pipl dehn wende wispa bout 
Jesus, dem ahn di chiif priis kom tugeda ahn sen di Templ gyaad 
dem fi go grab im. 

33Den Jesus seh, “Ah ongl gwain deh wid unu likl wail langa, ahn 
den Ah gwain bak tu di Wan weh sen mi. 34Unu gwain luk fi mi, bot 
unu no gwain fain mi; ahn weh paat Ah gwain, unu kyaahn kom.” 

35Di Jew dem seh tu wan anada, “Dah weh dis man miin fi go, so 
wii gwain kyaahn fain im? Yu miin fi seh ihn gwain tu dem Jew weh 
liv mongs di Greek pipl dem, ahn tiich di Greek dem? 36Dah weh him 
miin wen ihn seh, ‘Unu gwain luk fi mi, bot unu gwain kyaahn fain 
mi, ahn ‘Weh paat Ah gwain, unu kyaahn kom’?” 


Jesus taak bout di waata weh gi riil laif 


37Pahn di laas die a di selibrieshan weh dah wehn di bigis die, 
Jesus stan op ahn ihn baal out haad: “Enybady weh torsty, mek ihn 
kom tu mi ahn jrink! 38Ahn dem weh chros iina mii gwain bii bles 
jos laik weh di skriptyo seh, bikaaz outa dem plenty waata weh gi riil 
laif gwain spring op jos laik wan riva fahn diip dong iinsaida dem!” 
39Wen Jesus seh dat, ihn wende taak bout di Spirit, weh dem weh 
chros iina him wehn gwain get; bikaaz op tu den, nonbady neva gat 
God Spirit deh liv iina dem yet, bikaaz God neva riez Jesus op yet, 
fi ana im.” 


Di pipl dem aagyo bout Jesus 


40Wen dehn hier aala demde tingz, som a di pipl iina di kroud seh, 
“Dis man dah di Prafit fi chruut!” 

41 Ahn som a dem seh, “Dis man dah di Christ!” 

Bot som a dem aks, “Di Christ kyaahn kom fahn Galilee, no chruut? 
42Di skriptyo neva seh di Christ wehn gwain kom fahn di siem famaly 





"7.39 Di ekzak wod dem dah: “...bikaaz Jesus neva get gluorifai yet.” 

weh King David wehn kom fram, ahn fahn Bethlehem, weh dah wehn 
King David huom toun? Dat dah weh ih seh, man!” 43So divizhan 
wehn deh mongs di pipl dem sieka Jesus. 44Som a dem wehn waahn 
grab im, bot nonbady neva toch im. 

45Wen di Templ gyaad dem gaan bak, di chiif priis ahn di Pharisee 
dem aks dem, “Wai unu neva grab Jesus?” 

46Di gyaad dehn ansa dem seh, “Wii neva hier nonbady taak laik 
dis man yet!” 

47 Den di Pharisee dehn ansa dem seh, “Weh hapm; ihn gat unu 
fuul'op tu? 48Unu si eny a di liida or di Pharisee dem deh biliiv iina 
him? 49Bot dis paila pipl, weh no iivn nuo di Laa ataal, dem don 
kandem aredy!” 

50Now Nicodemus, weh dah wehn wan Pharisee, ahn weh wehn 
gaan taak tu Jesus wan taim, aks dem, 51“Fi wii Laa no mek wi 
kandem non man til wi hier weh ihn gat fi seh. So, wi kyaahn joj'im 
bifuo wi nuo weh ihn du, no chruut?” 

52Dehn tel im seh, “So wat, yuu dah fahn Galilee tu? Yuu chek di 
skriptyo, ahn yo gwain si seh no prafit fi kom outa Galilee sekshan.” 

53[Ahn afta dat, evrybady gaan huom.] 


Di uman weh dehn kech deh komit adolchry 


8 1Bot Jesus gaan dah di hil weh niem Alivz Mountin, 2ahn suun- 

suun di neks maanin ihn gaan bak dah di Templ. Ahn aal di 
pipl dem weh wende iin dehso gyada roun im; ahn ihn sidong ahn 
staat tiich dem. 3Bot di tiicha a di Laa ahn di Pharisee dem ker wan 
uman tu im weh dehn wehn kech deh komit adolchry. Dehn put'im fi 
stan op rait iina di migl a evrybady, 4ahn seh tu Jesus, “Tiicha, dehn 
kech dis uman weh deh yah deh komit adolchry; dehn wehn fain im 
deh du'ih. 5Now, Moses Laa seh wi fi lik dong tu det eny uman laik 
dis. So, dah weh yuu gat fi seh bout dis?” 6Dehn aks Jesus dat jos fi 
tes'im out fi si if ihn wehn gwain seh enyting rang weh dehn kuda 
akyuuz im aafa. Bot Jesus ben dong ahn staat rait pahn di grong wid 
ihn finga. 7Ahn wen dehn neva stap deh kwestyan im, ihn schrietn 
op ahn seh tu dem, “Mek eny wan a unu weh no gat non sin ataal 
chruo di fos rak aafta dis uman.” 8Den ihn ben dong agen ahn staat 
rait pahn di grong wan nada taim. 

9Wen dehn hier ihn wod dem, di rilijos liida staat lef wan bai wan, 
fahn di uoldis wan go dong. Afta dat, ongl Jesus wan wehn lef wid 

di uman deh stan op fronta im. 10Jesus schrietn op agen ahn aks im, 
“Uman, dah weh evrybady gaan? Nonbady no kandem yo?” 

11Di uman seh, “Nonbady, Saar.” 

Ahn Jesus tel im, “Wel, mii no kandem yo niida. Go lang huom 
den, ahn fram now, no kantinyo deh sin no muo.” 


Jesus dah di Lait fi di Worl fi shuo wi how fi liv 


12 Jesus staat taak tu dem agen ahn seh, “Mii dah di Lait fi di Worl. 
Enybady weh fala weh Ah seh gwain gat di lait weh gi riil laif, ahn 
dehn gwain neva deh iina di daaknis.” 

13Di Pharisee dem tel im, “Yuu deh taak fi yuu uon self; so weh yo 
seh no wot notn ataal.” 

14 Jesus ansa dem seh, “Iivn if Ah deh taak fi mi uon self, weh Ah 
deh seh dah chruu, bikaaz Ah nuo weh paat Ah kom fram ahn weh 
Ah gwain. Bot unu no nuo weh paat Ah kom fram nar weh Ah gwain. 
15Unu joj pipl jos bai weh unu kyan si az hyuuman. Az fi mii, Ah no 
joj nonbady ataal. 16Ahn iivn if Ah joj, mi jojment dah di chruu kain 
a jojment, bikaaz dah no ongl mii deh joj, bot dah mii ahn di Faada 
weh sen mi. 17Fi unu uon Laa seh, if two wiknis go dah kuot deh seh 
di siem ting, den weh dehn wende seh kyan bii chruut. 18Ah taak fi 
mi uon self, ahn di Faada weh sen mi taak fi mii tu.” 

19Den di Pharisee dem aks im, “Weh paat fi yo faada deh?” 

Jesus ansa dem seh, “Unu no nuo mii nar mi Faada. If unu wehn 
nuo mii, unu wuda nuo mi Faada tu.” 

20Now Jesus seh dem tingz wen ihn wende tiich iina di ruum dah 
di Templ weh di kalekshan baks kiip. Bot nonbady neva grab im, 
bikaaz ihn taim neva kom yet. 


Jesus taak bout weh ihn gwain 


21 Jesus tel dem agen, “Ah gwain weh ahn unu gwain luk fi mi, bot 
unu kyaahn go weh paat Ah gwain, unu gwain ded ahn unu sin stil 
no gwain get fargiv.” 

22Den di Jewish liida dem seh, “Weh hapm? Ihn gwain kil ihnself 
or somting? Dah dat ihn miin wen ihn seh, ‘Unu kyaahn go weh paat 
Ah gwain’?” 

23 Jesus tel dem, “Unu dah fahn dong yah; bot mii dah fahn op 
dah hevn. Unu dah fahn dis worl; bot mii dah no fahn disa worl. 
24Dat dah wai Ah deh tel unu seh unu gwain ded, ahn unu sin 

stil no gwain get fargiv, if unu no biliiv seh mii dah di Wan weh 
Aalwiez Egzis*” 

25Den dehn seh tu Jesus, “Dah huu yuu?” Jesus seh tu dem, “Mii dah 
him weh Ah tel unu bout fahn di fos. 26Ah kuda seh plenty muo tingz 
bout unu, ahn plenty tingz fi kandem unu fah. Bot di Wan weh sen mi 
no tel lai, ahn Ah tel evrybady iina dis worl weh Ah hier fahn him.” 

27Now dehn neva nuo seh Jesus wende taak tu dem bout di Faada, 
28so Jesus seh, “Wen unu lif op di Son a Man, den unu gwain nuo seh 
mii dah di Wan weh Aalwiez Egzis,” ahn dat Ah no du notn pahn mi 
uon, bot Ah ongl seh weh di Faada wehn tiich mi. 29Di Wan weh sen 
mi deh wid mii. Him no lef mi luon, bikaaz Ah aalwiez du di tingz 
dem weh him laik.” 30Ahn az Jesus wende seh demde tingz, plenty 
pipl staat chros iina im. 


Di chruu mesij fahn God gwain set unu frii 


31 Den Jesus tel di Jew dem weh wende chros iina im, “Unu dah 
mi falowa dem fi chruut, if unu kiip aan deh obie aal weh Ah deh 
tel unu. 32Unu gwain nuo di chruut bout God, ahn dah siem chruut 
gwain set unu riily frii.” 

33Di pipl dem ansa Jesus seh, “Wii kom fahn Abraham famaly, ahn 
wii dah neva nonbady sliev yet. So dah weh yuu miin wen yo seh, 
‘Unu gwain bii frii’?” 

34 Jesus ansa dem seh, “Ah deh tel unu di chruut: if enybady kiip deh 
sin, dehn sin dem gat dem laik sliev. 35Wan sliev dah no riil memba 
a di famaly weh ihn work fa; bot wan son gwain aalwiez bilang tu 
ihn famaly. 36So den, if God Son mek unu get frii fahn sin, den unu 
gwain frii, fi chruut. 37Ah nuo seh unu kom fahn Abraham famaly; 
stil yet unu deh luk fi wan chaans fi kil mi, bikaaz unu rifyuuz fi 
aksep di tingz dem weh Ah deh tiich unu. 38 Ah deh tel unu di tingz 
dem weh mi Faada wehn shuo mi, wen Ah wende wid him; bot unu 
du weh fi unu faada tel unu fi du.” 

39Dehn ansa Jesus seh, “Abraham dah fi wii faada.” Den Jesus seh, 
“If unu dah wehn Abraham pikniny dem, den unu wuda deh du weh 





18.24 Di ekzak wod dem dah: “...onles unu biliiv seh Mii dah Him, unu gwain 
ded iina unu sin dem.” (Nuotis tu seh iina vors 28 ahn iina 13.19 Jesus refa tu 
imself agen az, “Mii dah Him,” weh dah wehn wan a God niem iina demde diez, 
“..di Wan weh Aalwiez Egzis.” 78.28 cf. vors 24. 

Abraham wehn du, 40bot steda dat, unu deh trai kil mii, wan man 
weh tel unu di chruut weh Ah wehn hier fahn God. Abraham neva 
du notn laik dat. 41 Unu deh du ekzakly weh fi unu faada du!” 

Den dehn seh tu Jesus, “Wii dah no outsaid pikniny; wii gat wan 
faada, ahn dat dah God ihnself.” 

42 Jesus seh tu dem, “If God dah wehn fi unu faada fi chruut, den 
unu wuda lov mii, bikaaz Ah wehn kom fahn God, ahn now Ah deh 
yah. Ah neva kom pahn mi uon, bot dah him wehn sen mi. 43Wai 
unu no andastan weh Ah deh seh? Dah bikaaz unu rifyuuz fi aksep di 
tingz dem weh Ah deh tiich unu. 44Unu dah fahn fi unu uon faada weh 
dah di devl; ahn dah unu waahn du weh him waahn unu fi du. Him 
dah wehn wan mordara fahn di fos, ahn him neva waahn gat notn fi 
du wid di chruut, bikaaz nat wan piis a chruut no deh iina him. Wen 
di devl tel lai, inn deh du'ih bikaaz dah so him fi lai, sieka him dah 
di faada a aal di lai dem. 45Dah mii weh deh tel unu di chruut; stil 
yet unu no waahn biliiv weh Ah seh. 46Wish wan a unu kyan paint 
finga pahn mii ahn pruuv seh Ah deh sin? Sins Ah deh tel unu di 
chruut, wai unu no biliiv mi? 47Enybady weh dah God pikniny lisn 
tu weh God seh. Di riizn wai unu no hier weh God seh, dah bikaaz 
unu dah no fi him pikniny.” 


Jesus taak bout Abraham 


48Den di Jewish liida dem ansa Jesus seh, “Yuu no tink seh wii 
rait wen wii seh yuu dah fahn Samaria ahn yuu gat wan bad spirit 
iina yo?” 

49 Jesus ansa dem seh, “Ah no gat non bad spirit, bot Ai ana mi 
Faada, ahn unu no rispek mii. 50Stil, Ah no waahn get no ana fi 
miself; di Wan weh waahn Ah get aal di ana, him dah di Wan weh 
joj fier. 51Ah deh tel unu di chruut: enybady weh kiip deh du weh 
Ah tel dem fi du, gwain neva ded.” 

52Wen dehn hier dat, di Jewish liida dem tel Jesus, “Now wi nuo fi 
chruut yuu gat wan bad spirit iina yo! Abraham don ded, ahn di prafit 
dem ded tu, ahn stil yet yu deh seh enybady weh kiip deh du weh yu 
tel dem fi du gwain neva ded. 53 Yuu grieta an fi wii ansesta Abraham 
den? Wel, him ahn di prafit dem ded. So, dah huu yuu tink yuu iz?” 

54 Jesus ansa dem seh, “If Ah priez op mi uon self, dat no miin notn 
ataal. Dah mi Faada dah di Wan weh priez mii. Him dah di siem Wan 
weh unu seh dah unu God, 55alduo unu no riily nuo im ataal. Bot mii 

nuo him. If Ah wuda seh Ah no nuo im, den Ah wuda bii wan laiyad 
jos laik unu. Bot unu si seh Ah nuo im fi chruut, ahn Ah du weh ihn 
seh. 56Fi unu ansesta Abraham wehn get hapy wen ihn get fi nuo seh 
fi mii taim fi kom wehn kom'in, so ihn wehn glad.” 

57Den di Jewish liida dem seh tu Jesus, “Yuu no gat fifty yier yet, 
so how yuu kyan seh yo wehn si Abraham?” 

58 Jesus tel dem, “Ah deh tel unu di chruut: bifuo Abraham wehn 
iivn baan, mii wehn egzis!” 59So dehn pik op som rak fi lik'im dong, 
bot Jesus get weh fahn dem outa di Templ bitout dehn iivn nuo seh 
ihn wehn gaan. 


Du di Laad work az lang az yo gat di chaans fi du'ih 


1Az Jesus wende waak lang di wie, ihn si wan man weh wehn 

blain fahn di taim ihn wehn baan. 2Ihn disaipl dem aks im seh, 
“Rabbi, dah huu sin mek dis man baan blain, him, or ihn muma ahn 
pupa?” 

3 Jesus ansa dem seh, “Fi him blainis no gat notn fi du wid fi him 
sin, or ihn muma ahn pupa sin. Bot him wehn baan blain, so God 
kuda shuo ihn powa chruu weh ihn wehn gwain du fi dis man. 4Wi 
hafy du weh di Wan weh sen mi waahn wi fi du wail dah stil die. 
Nait deh kom ahn nonbady kyaahn du notn wen nait kom. 5Az lang 
az Ai deh yah iina dis worl, mii dah di Lait fi di worl.” 

6Wen Jesus don seh dat, ihn spit pahn di grong ahn den ihn miks 
op di spit wid som dort ahn mek likl mod. Den ihn spred di mod uova 
di man ai dem, 7ahn ihn tel im, “Go go wash aaf yo ai dem iina di 
puul weh niem Siloam.” (Siloam miin ‘fi Sen’ iina fi dem langwij.) 
So di man gaan, gaan wash ihn ai dem, ahn afta dat, ihn gaan bak 
huom deh si gud! 

8Den di man nieba dem ahn aala dem weh wehn nuo im az wan 
bega staat aks, “Dis dah no di siem man weh yuuztu sidong deh 
beg?” 9Ahn som ada man wende seh, “Dah him!” Bot som neks wan 
seh, “Nuo, dah no him; dah sombady weh luk laik him.” Bot di man 
ihnself seh, “Dah mii dah di siem man!” 

10So di pipl dem aks im, “Den, dah how yuu kyan si now den?” 

11Di man ansa dem seh, “Dah man weh niem Jesus miks op som 
mod ahn spred ih uova mi ai dem ahn tel mi, ‘Go dah di puul weh 
niem Siloam ahn wash aaf yo ai. Den Ah gaan, gaan wash mi ai dem 
..ahn den Ah kuda si!” 

12Dehn aks di man, “Dah weh him deh?” 
Bot di man seh, “Ah no nuo.” 


Di Pharisee dem kwestyan di man weh wehn blain 


13Den dehn ker di man weh wehn blain fronta di Pharisee dem. 
14Now di die wen Jesus miks di mod ahn put'ih pahn di man ai dem 
dah wehn di Sabat. 15So di Pharisee dem staat aks di man agen dah 
how ihn kom fi si. Di man tel dem, “Wan man put mod pahn mi ai 
dem. Den Ah wash'ih aaf, ahn now Ah kyan si!” 

16Som a di Pharisee dem seh, “Dis Jesus, him dah no fahn God, 
bikaaz him work pahn di Sabat.” 

Bot som neks wan a dem seh, “Bot how sombady weh dah wan sina gwain 
kyan du mirakl laik demya?” Ahn so dehn wehn gat divizhan mongs dehnself. 

17So dehn aks di man agen, “Wel, weh yuu gat fi seh bout di man, 
sins dah fi yu ai ihn kyuor?” 

Di man seh, “Him dah wan prafit fi chruut.” 

18Di Jewish liida dem stil neva biliiv seh him dah wehn di man 
weh wehn blain ahn get fi si, til wen dehn kaal iin ihn muma ahn 
ihn pupa, 19ahn dehn aks dem, “Dis dah fi unu son weh wehn baan 
blain? If dah so, how kom ihn kyan si now?” 

20Di man muma ahn pupa ansa dem seh, “Wi nuo seh dis dah fi 
wii son, ahn dat ihn wehn baan blain. 21 Bot wii no nuo dah how him 
kyan si now, nar huu mek ihn kyan si. Aks him no. Him uol nof fi 
taak fi ihnself.” 22Di man muma ahn pupa dehn seh dat, bikaaz dehn 
wehn fried fi di Jewish liida dem, weh wehn don seh, “Enybady weh 
seh Jesus dah di Christ wehn gwain get kik outa di sinagag.” 23Das 
wai di man muma ahn pupa seh, “Aks him; ihn uol nof.” 

24So di Jewish liida dem kaal bak di man weh wehn blain wan 
neks taim. Dehn tel im, “Swie fronta God ahn tel wi di chruut!? Dah 
no chruut seh dis man weh kyuor yo dah wan sina?” 

25Di man ansa seh, “Ah no nuo weda ihn dah wan sina or nat. Di 
ongli'is ting Ah nuo, dah Ah wehn blain, ahn now Ah kyan si!” 

26Den dehn tel im, “Weh ihn du tu yu? Dah how ihn mek yo si?” 

27Di man ansa dem seh, “Ah don tel unu aredy ahn unu neva waahn 
lisn. So wai unu waahn hier'ih agen? Unu mosa waahn ton wan a ihn 





29,24 Di ekzak wod dem dah: “Gi gluory tu God...” weh dehn yuuztu seh iina 
demde diez wen dehn mek sombady tek uot. 

falowa dem tu?” 28Den di Jew dem staat insolt di man; dehn seh, 
“Yuu dah wan a fi him falowa dem, bot wii fala Moses. 29Wii nuo 
seh God wehn taak tu Moses, bot az tu dis man, wii no nuo weh him 
kom fram.” 30Di man ansa dem seh, “Yo nuo; dis dah wan fony ting. 
Unu no nuo weh him kom fram, bot yet him mek Ah kyan si! 31 Wi 
nuo seh God no lisn tu sina, bot ihn lisn tu dem weh rispek im ahn 
du weh ihn seh. 32Fahn di taim di worl mek, nonbady neva hier yet 
bout enybady deh mek wan persn weh baan blain kyan si. 33If dis 
man dah neva fahn God, him kudn du notn ataal.” 

34Dehn ansa ahn seh, “Yuu ful'op a wikidnis fahn yo baan, ahn 
now yuu deh trai tiich wii?” Ahn wid dat dehn chruo'im out. 


Jesus taak bout dem weh blain tu di chruut a God mesij 


35 Jesus hier seh dehn wehn chruo out di man outa di sinagag, ahn 
wen ihn fain im, ihn seh, “Yuu biliiv iina di Son a Man?” 

36Di man aks im, “Dah huu him, Saar? Tel mi so Ah kyan staat 
chros iina im.” 

37 Jesus seh, “Yu don si'im, ahn di Wan weh deh taak tu yo, dah him.” 

38Di man seh, “Laad, Ah biliiv!” ahn ihn staat waaship Jesus. 

39 Jesus seh, “Ah kom iina dis worl fi divaid op di pipl dem; so dem 
weh blain kyan si, ahn fi dem weh tink dehn kyan si, get blain.” 

40Som a di Pharisee dem, weh wende kluos, hier weh Jesus seh 
ahn dehn kritisaiz im ahn seh, “Yuu kyaahn deh seh wii blain tu!” 

41 Jesus tel dem, “If unu wehn blain, den unu wudn gilty a no sin ataal. 
Bot sins unu seh, ‘Wii kyan si, dat miin seh unu stil yet gilty a unu sin dem.” 


Jesus dah di Gud Shepad weh liid ihn falowa dem 


10 1 Jesus seh, “Ah deh tel unu di chruut: enybady weh no kom 

iina di shiip pen chruu di giet, bot trai fi klaim iin wan neks 
wie, him dah wan bad man weh deh luk fi tiif di shiip dem. 2Bot di 
wan weh kom'in chruu di giet, dah di shiip dehn shepad. 3Di wan 
weh gyaad di giet, uopm di giet fi di shepad, ahn di shiip dem hier 
ihn vais. Den di shepad kaal fi him uon shiip dem bai dehn niem ahn 
ihn ker dem out. 4Wen di shepad don ker out aal ihn shiip dem, ihn 
waak heda dem, ahn di shiip dem fala im, bikaaz dehn nuo fi him 
vais. 5Dehn wuda neva fala wan strienja, dehn gwain ron weh faar 
fahn im, bikaaz dehn no nuo di strienja vais.” Now, Jesus wende taak 
tu dem iina parabl, bot dehn neva andastan weh ihn wende tel dem. 

7So Jesus tel dem agen, “Ah deh tel unu di chruut: Ah dah di Giet 
weh di shiip dem hafy paas chruu. 8Aala dem weh kom bifuo mi 
dah bad man weh deh luk fi tiif, bot di shiip dehn neva lisn tu dem. 
9Ah dah di Giet; enybady weh kom chruu mii gwain siev, ahn dehn 
gwain iebl fi go iin ahn out ahn fain wan plies weh plenty graas deh. 
10Di tiif ongl kom fi tiif ahn kil ahn mash'op. Bot mii wehn kom fi gi 
di shiip dem riil laif, ahn dat laif gwain bii wan uova gud laif bitout 
non en ataal! 

11“Ah dah di Gud Shepad weh gi ihn laif fi di shiip dem. 12Di wan weh 
dehn pie jos fi main di shiip dem dah no laik di shepad; ihn no uon di 
shiip dem niida. So, wen ihn si di wulf deh kom, ihn gwain lef di shiip 
ahn ron weh. Den, di wulf gwain kom ahn atak di shiip ahn skyata 
dem. 13Di wan weh dehn jos pie fi main di shiip dem gwain ron lef dem, 
bikaaz ihn no kya bout di shiip dem. 14Bot Ai dah di Gud Shepad, ahn 
Ah nuo aal huu dah mi shiip dem, ahn dehn nuo mii, 15jos laik how 
di Faada nuo mii ahn Ah nuo him. Ahn Ah gi mi laif fi di shiip dem. 

16“Ah gat som neks shiip, weh no iina disya flak yet, weh Ah hafy 
bring iin tu. Dehn gwain hier mi vais ahn den aala dem gwain bii 
wan flak wid wan shepad. 17 Dat dah wai di Faada lov mii, bikaaz Ah 
gi mi laif bitout nonbady fuos mi, so dat Ai kyan kom bak alaiv agen. 
18Nonbady no tek fi mi laif fahn mi; dah mii weh gi'it miself. Ah gat 
di powa fi gi mi laif weh, ahn Ah gat di powa fi get'ih bak agen. Dat 
dah weh mi Faada komaan mii fi du.” 

19Sieka weh Jesus seh, di Jewish liida dem wehn gat divizhan 
mongs dehnself agen. 20Plenty a dem wende seh, “Him gat bad spirit 
ahn him mad! So, dah weh unu deh hier him fa?” 

21 Bot som wende seh, “Bot him no taak laik nonbady weh gat bad 
spirit. Wan bad spirit kyaahn mek wan blain man si, no chruut!” 


Jesus' chruu falowa dem dah laik shiip weh nuo ihn vais 


22-23Now dah wehn rieny weda iina Jerusalem, ahn dah wehn 
di taim wen dehn selibriet wen di Templ wehn dedikiet. Ahn Jesus 
wende waak iina di ieriya nier di Templ kraas wan plies weh dehn 
kaal Solomon Pieza. 24Wel, di Jewish liida dem gyada roun im ahn 
aks im, “Dah how lang yo gwain gat wi iina sospens? If yuu dah di 
Christ, kom out plien ahn tel wi!” 

25 Jesus tel dem, “Ah don tel unu aredy, bot unu no biliiv. Di mirakl 
dem weh Ah du iina mi Faada niem, dem dah wiknis fi mi. 26Bot unu 

no biliiv, bikaaz unu dah no mi shiip. 27 Mi shiip dem hier mi vais. Ah 
nuo dem, ahn dehn fala mii. 28 Ah gi dem laif weh gwain laas fareva, 
ahn dehn no gwain ded non taim ataal. Ahn nonbady no gwain grab 
dem outa mi han. 29Mi Faada, weh gi mi di shiip dem, muo grieta 
an evrybady els, ahn nonbady no gwain grab dem outa fi him han 
niida. 30Mii ahn di Faada dah wan.” 

31Den di Jewish liida dem pik op rak fi trai lik dong Jesus agen, 
32bot ihn tel dem, “Ah shuo unu plenty gud tingz weh di Faada gi 
mi di powa fi du. Dah wish wan a demde unu gwain lik mi dong fa?” 

33Dehn ansa im seh, “Dah no fi eny a di gud tingz dem wi waahn 
lik yo dong fa. Dah bikaaz yo insolt God; yuu weh dah ongl hyuuman, 
deh seh yuu dah God!” 

34 Jesus ansa dem seh, “Ih rait dong iina unu uon skriptyo seh God seh, 
‘Unu dah gad,’ no chruut? 35Ahn unu nuo seh wi kyaahn chienj weh God 
Wod seh. So, if ihn seh dem pipl dah gad —di siem wan dem weh God 
mesij kom tu— 36den wai unu deh seh dat Ai —weh dah di Wan weh 
di Faada chuuz out ahn sen iina disa worl— insolt im, wen Ah seh “Ah 
dah fi him Son, den? 37If Ah no deh du weh mi Faada waahn mi fi du, 
no biliiv mi den. 38Bot if Ah deh du di tingz dem weh mi Faada waahn 
Ah fi du, iivn if unu no biliiv mii, den biliiv di mirakl dem weh unu si, 
so unu kyan nuo ahn andastan seh di Faada deh iina mii, ahn mii deh 
iina di Faada.” 39Den, dehn trai fi grab Jesus agen, bot ihn get weh. 

4050 Jesus gaan, gaan kraas Jordan riva agen tu di plies weh paat 
John di Baptist wende baptaiz pipl fos. Ahn ihn stie deh. 4 Den plenty 
pipl kom deh tu im, ahn dehn wende seh, “John neva du non mirakl, 
bot evryting weh ihn wehn seh bout dis man yah dah wehn chruut.” 
42 Ahn plenty pipl staat chros iina Jesus rait dehso. 


How Lazarus ded ahn kom bak tu laif 


1 1 1Now wan man niem Lazarus wehn sik. Him ahn ihn two sista 

dem, weh niem Mary ahn Martha, wehn liv dah Bethany toun. 
2Dat dah wehn di siem Mary weh wehn chruo som swiit aintment 
pahn di Laad ahn waip ihn fut wid ihn hier. Wel, dah wehn fi shii 
breda weh wehn sik. 3So di two sista dem sen mesij tu Jesus seh, 
“Laad, yo gud fren weh yo lov sik bad.” 





110.38 Or di vors kuda seh: “...so unu kyan nuo ahn andastan seh mii ahn di 
Faada dah wan,” siem laik wi si iina John 10.30. (Alsuo luk pahn John 14.10-12). 

4Bot wen Jesus hier dat, ihn seh, “Lazarus no gwain ded sieka 
dis siknis. Dis deh hapm so pipl kyan si God powa, ahn dah chruu 
dis siem siknis dehn gwain kyan si how God Son powaful ahn gi'im 
gluory tu.” 5-6 Now Jesus wehn lov Mary ahn Martha ahn dehn breda 
Lazarus, bot iivn afta ihn hier seh Lazarus wehn sik, ihn stil stie dah 
di plies upaa ihn wende fi two muo diez. 

7Den afta dat, ihn seh tu ihn disaipl dem, “Mek wi go bak Judea.” 

8Bot di disaipl dem tel im, “Rabbi, di Jewish liida dem dah Judea 
jos wende trai lik yo dong, ahn yuu waahn go bak deh agen?” 

9Jesus ansa dem seh, “Dah twelve owaz iina iich die, no chruut? 
So dem pipl weh waak iina braad die-lait no gwain bok'op wid notn, 
bikaaz dehn si di Lait fi dis worl.” 10Bot if dehn waak dah nait, den 
dehn gwain bok'op ahn faal dong, bikaaz dehn no gat di Lait fi help 
dem si. 

11Den Jesus seh, “Wi fren Lazarus gaan sliip, bot Ah gwain go 
wiek'im op.” 

12Di disaipl dem seh, “Wel, Laad, if ihn ongl deh sliip, den dat miin 
ihn gwain get beta.” 13Dehn wehn tink seh Jesus wende seh Lazarus 
jos gaan sliip, bot Jesus wehn miin ihn wehn ded, fi chruut. 

14-15So Jesus kom out plien ahn tel dem, “Lazarus ded. Bot fi unu 
uon siek, Ah glad Ah neva dedeh, bikaaz now unu gat di chaans fi 
laan fi chros mi. Kom, mek wi go si'im.” 

16Thomas, weh dehn yuuztu kaal Didymus or ‘di Twin,’ tel di ada 
disaipl dem, “Mek aala wi go wid Jesus; mek wi ded wid im tu!” 


Jesus chier'op Mary ahn Martha 


17Wen Jesus get Bethany, ihn fain out seh dehn don ber Lazarus 
iina wan tuum? fi four diez aredy. 18Now Bethany wehn ongl deh bout 
two mail fahn Jerusalem, 19ahn plenty a di Jew dem wehn kom, kom 
chier'op Mary ahn Martha fi weh dehn breda ded. 20Wen Martha hier 
seh Jesus wende kom, ihn gaan out gaan miit'im, bot Mary stie huom. 

21Martha seh tu Jesus, “Laad, if yu wende yah, mi breda wuda 
neva ded. 22Bot iivn now Ah nuo seh God gwain gi yo enyting yu 
aks im fa.” 

23 Jesus tel Martha, “Yo breda gwain riez op, yu nuo.” 





b11.17 Nuotis seh: Wan tuum dah wan plies weh dehn bery pipl; dis no siem laik 
di griev wen dehn bery iina di ort. 

24Martha seh, “Ah nuo seh ihn gwain riez op pahn di laas die wen 
evrybady riez bak op.” 

25 Jesus tel im, “Dah mii dah di Rezorekshan ahn di Laif, di Wan 
weh riez op pipl ahn mek dem liv agen. Enybady weh chros iina mii 
—iivn if ihn ded— ihn stil gwain liv; 26ahn enybady weh deh liv, 
weh chros iina mii, no gwain ded non taim. Yuu biliiv dat?” 

27 Martha ansa seh, “Yees Laad! Ah wehn aalwiez biliiv seh yuu 
dah God Son, weh dah di Christ weh God sen tu di worl.” 

28Den Martha lef ahn gaan bak, gaan kaal ihn sista Mary, ahn ihn 
haal'im wan said ahn tel im, “Di Tiicha deh yah ahn ihn deh aks fi 
yo.” 29Wen Mary hier dat, ihn getop kwik ahn gaan tu Jesus. 

30Now Jesus neva get Bethany yet; ihn wehn stil deh weh paat Martha 
wehn miit im. 31Ahn som a di Jewish liida dem wende iina di hous wid 
Mary deh chier'im op, bot wen dehn si'im get'op kwik ahn gaan, dehn 
fala im. Dehn wehn tink seh ihn wehn gwain dah Lazarus griev, go hala. 

3250, wen Mary get upaa Jesus wende ahn ihn si'im, ihn faal dong 
fronta im ahn seh, “Laad, if yuu wende yah, mi breda wu'n ded.” 

33Wen Jesus si Mary deh baal, ahn di pipl dem weh wende wid im 
deh baal out tu, ih trobl im plenty ahn mek'im uova sad diip dong 
iina ihn haat. 34So, Jesus aks dem, “Dah weh unu put Lazarus?” 

Dehn tel im seh, “Kom si, Laad.” 

35Den Jesus staat krai. 

36Di pipl dem seh, “Hm, unu si deh; him mosy wehn lov Lazarus tu.” 

37Bot som a dem seh, “Dis dah no di man weh kyuor di blain man, 
mek ihn kyan si? So, how him kudn kiip Lazarus fahn ded?” 


Jesus riez Lazarus bak op fahn di ded 


38So Jesus wehn trobl ahn uova sad bai di taim ihn get dah di 
tuum. Dah wehn wan kiev, ahn wan big rak wende fronta ih. 39So 
ihn seh, “Muuv di rak!” 

Martha, di sista a di ded man, tel im seh, “Bot Laad, dah four diez 
now sins Lazarus ded ahn ihn mosy stink aredy.” 

40 Jesus tel im, “Ah neva tel yo seh, if yu ongl biliiv, yo gwain si 
how moch powa God gat?” 

41So dehn muuv di rak, ahn Jesus luk op tu hevn ahn seh, “Faada, 
Ah tank yo seh yo don hier mi. 42Ah wehn nuo seh yu aalwiez hier 
mi, bot Ah seh dis fi di kroud weh deh stan op yah, so dehn kyan 
biliiv dah yuu sen mi.” 

43Wen ihn don seh dat, ihn hala out uova haad, “Lazarus, kom 
out!” 44Den di ded man kom out! Ihn han ahn ihn fut dem wehn rap 
roun ahn roun wid som lang piis a klaat, ahn wan klaat wehn rap 
roun ihn fies tu. 

So Jesus tel dem, “Tek di klaat aafa him; mek ihn go.” 


Di Jewish liida dem plan fi kil Jesus 
(Matthew 26:1-5; Mark 14:1-2; Luke 22:1-2) 


45-46 So, plenty a di Jew dem —weh wehn gaan visit Mary— si weh 
Jesus du, ahn dehn staat chros iina im. Bot som a dem ron gaan tel di 
Pharisee pipl dem weh wehn hapm. 47So di chiif priis ahn Pharisee 
dem kaal'op wan miitn a di Jewish Kongsl, ahn wen dehn get tugeda, 
dehn seh, “Dah weh wi fi du now? Dis man deh du aala dem mirakl. 
48If wi mek him go hed laik dat, den evrybady gwain chros iina im, 
ahn di Roman suoldya dem gwain kom ahn mash'op wi Templ ahn 
wi nieshan.” 

49Bot wan a dem weh wehn niem Caiphas, weh dah wehn di Hai 
Priis dah yier, seh tu dem, “Unu no nuo notn ataal! 50Unu no nuo seh 
ih beta fi unu fi mek wan man ded fi di pipl dem an fi mek di huol 
nieshan get distrai?” 

51Him neva riyalaiz weh ihn wende seh, bot laik how him dah 
wehn di Hai Priis dah yier, ihn wende prafisai seh Jesus wehn gwain 
ded fi aal di Jew pipl dem 52—ahn no ongl fi dem— bot fi gyada 
aala God pipl dem weh wehn skyata aal uova di worl, mek dem kom 
tugeda az wan. 

53Ahn fahn dah die, dehn wende plan fi kil Jesus. 54So, Jesus stap 
go bout iina poblik mongs di Jewish liida dem. Ihn lef fahn deh ahn 
gaan dah wan toun weh niem Ephraim, weh wende kluos tu di dezaat, 
ahn ihn stie deh wid ihn disaipl dem. 

55Now dah wehn niely taim fi di Jew dehn Paasuova selibrieshan. 
Ahn plenty pipl fahn outa di konchry gaan op dah Jerusalem som diez 
bifuo di selibrieshan, bikaaz dehn wehn waahn go chruu di washin 
serimony weh wehn gwain mek dem kliin iina God sait. 56So dehn 
wende luk fi si if dehn wehn gwain si Jesus ahn wende aks wan anada 
seh, “Unu no tink seh ihn gwain kom dah di selibrieshan?” 57Dehn 
seh dis bikaaz di chiif priis ahn di Pharisee dem wehn don gi aadaz 
seh if enybady wehn nuo upaa Jesus wende, dehn wehn fi kom ahn 
tel dem so dehn kuda grab im. 

Wan uman put porfyuum pahn Jesus 
(Matthew 26.6-13; Mark 14. 3-9) 


1 2 1 Now, dah wehn six diez bifuo di Paasuova selibrieshan wen 

Jesus get dah Bethany, weh paat Lazarus wehn liv. Him dah 
di siem wan weh Jesus wehn riez bak op fahn di ded. 2Dehn wende 
gat wan sopa deh fi Jesus, ahn Martha wende help sorv, ahn Lazarus 
wende mongs dem, weh wehn deh roun di tiebl wid Jesus tu. 3So, 
Mary kom ahn bring wan huol poun a uova dier swiit aintment weh 
mek outa somting kaal ‘naard’, ahn ihn puor ih uova Jesus fut, ahn 
den ihn waip dem wid ihn hier. So di huol hous wehn smel a di swiit 
porfyuum. 

4Bot wan a di disaipl dem weh wehn niem Judas Iscariot, weh wehn 
gwain sel out Jesus, seh, 5“Dah wai dehn neva sel dis porfyuum ahn 
gi di puor pipl dem di mony? Dehn kuda wehn get three hundred 
denarii fi dat, wan huol yier pie!” 6Bot ihn neva seh dis bikaaz ihn 
wehn kier bout di puor pipl dem; dah bikaaz ihn dah wehn wan tiif. 
Him wehn main di mony bag fi di ada disaipl dem ahn ihn wehn stie 
deh dip ihn han iina ih. 

7 Jesus seh, “Let'im luon no! Shii du dat fi get mi redy fi wen dehn 
gwain ber mi. 8Unu gwain gat di puor pipl dem roun unu aal di taim, 
bot unu no gwain gat mii aal di taim.” 

9Plenty a di Jew dem hier seh Jesus wende dah Bethany, so wan 
paila dem gaan deh, gaan si'im. Bot dehn neva ongl gaan fi si Jesus, 
dehn wehn waahn si Lazarus, weh ihn wehn riez op fahn di ded. 
10Bot di chiif priis dem wende mek plan fi kil Lazarus tu, 11 bikaaz 
sieka weh wehn hapm tu him, plenty a Jew pipl dehn wende lef dem 
ahn staat chros iina Jesus. 


Di pipl fahn Jerusalem risiiv Jesus laik wan king 
(Matthew 21.1-11; Mark 11.1-11; Luke 19.28-40) 


12Di neks die di big kroud, weh wehn kom fi di Paasuova selibrieshan, 
hier seh Jesus wende kom dah Jerusalem. 13So dehn tek som paam 
liif ahn gaan, gaan miit im. Ahn dehn wende baal out seh, 
“Huzaana! Priez di Laad!° 
God bles di wan weh kom iina di niem a di Laad! 





“12.13 Nuotis seh: ‘Huzaana’ iina di Hebrew langwij miin ‘Siev’ or ‘Priez? 

Him dah di King a Israel!” 
14 Jesus fain wan yong danky ahn ihn get'op pahn im; ahn dat mek 
weh di prafit dem wehn seh iina di skriptyo kom chruu. Dehn seh, 
15 “Tel Zion daata, 
“No fried! Luk, fi unu King deh kom tu unu; 
ihn gwain kom ombl ahn deh sidong 
pahn wan kuolt, wan yong danky.” 
16Fos di disaipl dem neva andastan non a di tingz dem weh wende 
hapm. Bot dah afta Jesus riez op fahn di ded iina aala ihn gluory, 
den dehn memba seh aal di tingz dem weh wehn rait dong iina di 
skriptyo bout im, dat dehn wehn du aala demde tingz tu im fi chruut. 
17 So di kroud —weh wehn dedeh wid Jesus wen ihn kaal Lazarus 
outa di tuum ahn riez im op fahn di ded— wehn stil deh go roun 
deh tel evrybady bout'ih. 
18Dat dah wehn di riil riizn wai so moch pipl gaan, gaan miit Jesus, 
sieka di mirakl weh ihn wehn du wid Lazarus. 19So di Pharisee dem 
seh tu wan anada, “Unu si; wii kyaahn du wan ting. Luk how di huol 
worl deh go afta im now!” 


Som pipl weh dah no Jew waahn taak tu Jesus 


20Now som Greek pipl wende mongs dem weh gaan op dah Jerusalem 
fi waaship dah di Paasuova selibrieshan tu. 21Dehn gaan dah Philip 
weh wehn kom fahn Bethsaida dah Galilee ahn seh tu im, “Saar, wi 
wuda waahn si Jesus tu.” 22So Philip gaan tel Andrew, ahn den di 
two a dem gaan tel Jesus. 

23 Jesus tel dem, “Di taim kom fi mek dem si di gluory a di Sona 
Man. 24Ah deh tel unu di chruut: if nonbady no plaant wan siid iina di 
grong ahn mek ih ded, den dah jos wan suoso siid. Bot if dehn plaant 
ih, ih gwain bii jos laik ih ded; bot den wen ih gruo op, ih gwain bier 
plenty fruut. 25So, aala dem weh lov dehn laif iina disa worl, gwain 
end'op deh luuz ih; ahn dem weh no deh trai heng aan tu dehn laif, 
gwain end'op deh kiip ih ahn liv fareva. 26Enybady weh waahn sorv 
mii hafy fala mii, so dehn kyan deh siem plies weh Ah deh tu. Ahn 
di Faada gwain ana enybady weh sorv mii. 


Jesus taak bout ihn det 


27“Now mi haat uova hevy, so weh Ah fi seh, ‘Faada, siev mi fahn 
disya taim a sofarin weh Ah hafy go chruu’? Bot dat dah wat Ah kom 

fa; dah fi dis taim di Faada wehn sen mi.“ 28 Ah seh, ‘Faada, mek dem 
si how yo niem powaful.” 

Den wan vais kom fahn outa hevn ahn seh, “Ah don mek dem si 
aredy how mi niem powaful, ahn Ah wi du'ih agen.” 

29Now di kroud, weh wende stan op deh, hier di vais; ahn som a 
dem wehn tink seh dah wehn tonda. 

Som neks wan seh, “Dah wan ienjel wende taak tu im.” 

30Den Jesus tel dem, “Dah no sieka mii mek dah vais kom, bot sieka 
unu. 31 Di taim kom now fi mek God joj di pipl iina disa worl, ahn him 
gwain chruo out Satan, weh dah di wan weh deh ruul dis worl. 32Ahn 
mii, wen dehn lif mi op aafa di ort, Ah gwain draa evrybady tu mii.” 

33 Jesus seh dis so dehn kuda andastan how ihn wehn gwain ded. 

34Den di kroud ansa ahn seh, “Fi wii skriptyo seh di Christ gwain 
liv fareva. So how yuu kyan seh dehn gwain lif op di Son a Man? 
Dah huu dah dis ‘Son a Man’ enywie?” 

35 Jesus tel dem, “Di Wan weh dah di Lait ongl deh wid unu likl 
wail langa. So unu fi waak iina di lait wail unu stil gat di Lait, bifuo 
di daaknis kom dong pahn unu, bikaaz enybady weh waak iina di 
daak no nuo weh paat him gwain. 36So ih beta unu biliiv iina di Wan 
weh gi unu lait, wail ihn stil deh wid unu; den unu gwain bii di pipl 
dem weh bilang tu di Lait.” 

Afta Jesus don seh dat, ihn gaan fahn mongs dem ahn dehn kudn 
fain im no wie. 


Di Jewish liida dem stil no biliiv iina Jesus 


37Now, Jesus wehn du plenty mirakl mongs di pipl dem, bot dehn 
stil neva biliiv iina im. 38Dis wehn hapm jos laik how di prafit Isaiah 
wehn seh, wen ihn rait: 

“Laad, huu wehn biliiv weh wi tel dem? 
Ahn dah huu di Laad shuo ihn powa tu?” 

39So, di pipl dem kudn biliiv, jos laik how Isaiah wehn seh iina 
wan neks paat weh ihn rait: 

40 “God don lak'op dehn ai 





412.27 Di ekzak wod dem dah: “...so weh Ah fi seh, ‘Faada, siev mi fahn disya 
owa’? Bot dah fi dis porpos Ah wehn kom tu disya owa.” (Aalsuo luk pahn John 
2.4) ©12.38 Di ekzak wod dem dah: “...Laad, huu wehn biliiv wi ripuot? Ahn tu 
huu di Laad aarm get riviil tu?” 

ahn mek dem haadn dehn haat, 
fi dehn gwain kyaahn si wid dehn ai 
nar andastan wid dehn haat, 
ahn dehn gwain kyaahn ton fahn dehn wikid wiez, 
fi dehn mek di Laad paadn dehn sin dem.” 
41Isaiah wehn seh dis bikaaz ihn wehn si ho moch powa Jesus 
wehn gwain gat, ahn ihn eksplien bout'ih iina di skriptyo. 
42Now iina daty taim plenty ada pipl, dongtu som a di Jewish liida 
dem, wehn biliiv iina Jesus. Bot dehn neva waahn seh'ih out, bikaaz 
dehn wehn fried seh di Pharisee dem wehn gwain chruo dem outa 
di sinagag. 43 Yu si, dehn wehn lov wen di pipl dem priez dem, muo 
an if God wuda priez dem. 
44Den Jesus baal out uova haad, “Enybady weh biliiv iina mii no 
ongl deh biliiv iina mii, bot dehn deh biliiv iina di Wan weh sen mi. 
45Bikaaz wen unu si mii, unu si di Wan weh sen mi tu. 46Ah kom 
iina di worl laik lait, so enybady weh chros iina mi no gwain liv iina 
di daak no muo. 
47“Bot, if enybady hier weh Ah seh ahn no du'ih, Ah no gwain 
jojim, bikaaz Ah neva kom fi joj di pipl iina disa worl, bot Ah kom 
fi siev dem. 48Dem weh rijek mii ahn no waahn hier mi mesij, don 
gat wan joj aredy; pahn di laas die, fi dem joj gwain bii di siem tingz 
dem weh Ah don tiich dem aredy. 49Bikaaz di tingz dem weh Ah 
wehn seh dah no fahn mii, bot dah di Faada weh wehn sen mi ahn 
tel mi weh fi seh. 50Ahn Ah nuo seh God komaanment gwain mek di 
pipl weh obie im liv fareva. So Ah seh ekzakly weh ihn tel mi fi seh.” 


Di Laas Sopa 
(Matthew 26.26-30; Mark 14.22-26; Luke 22.14-20) 


1 3 1Di iivnin bifuo di Paasuova selibrieshan, Jesus wehn nuo seh 
di taim kom fi mek im lef dis worl ahn go bak tu di Faada. 

Ihn wehn aalwiez lov aala dem weh deh iina di worl weh dah fi him, 
so now ihn shuo dem seh fi him lov fi dem wuda neva don nontaim. 
2Now, bifuo dehn gaan fi iit di Paasuova sopa, di devl wehn don get 
iina Judas Iscariot suol fi mek ihn sel out Jesus. Dis dah di siem Judas 
huu dah wehn Simon son. 3Now Jesus wehn nuo seh di Faada wehn 
don gi'im aal di powa fi du evryting, ahn seh ihn wehn kom fahn God 





£12.40 Di ekzak wod dem dah: “...ahn get kanvert ahn Ah wuda kyuor dem.” 

ahn ihn gwain bak tu im. 4So Jesus getop fahn roun di tiebl, tek aaf 
ihn goun ahn put'ih wan said, ahn rap wan towil roun ihn wies. 5Afta 
dat, ihn chruo som waata iina wan punpan ahn staat wash ihn disaipl 
fut dem ahn jrai dem wid di towil weh ihn wehn gat rap roun im. 

6Wen ihn kom tu Simon Peter, Peter aks im, “Laad, yu gwain go 
wash fi mi fut dem tu?” 

7Jesus ansa seh, “Yu no andastan rait now weh Ah deh du, bot 
lietaraan yu gwain andastan.” 

8Peter seh, “Neva! Yu no gwain wash fi mi fut nontaim!” 

Bot Jesus ansa seh, “If yu no waahn mek Ah wash fi yo fut, den yu 
kyaahn bii wan a mai disaipl!” 

9So Simon Peter seh, “Wel den, Laad, no jos wash mi fut dem, wash 
mi han ahn mi hed tu!” 

10 Jesus ansa seh, “Enybady weh don bied aredy ongl niid fi wash 
dehn fut, sieka weh di huol a im don kliin. Ahn unu kliin tu, bot nat 
aala unu.” 11Ihn wehn seh dat, bikaaz ihn wehn nuo aredy huu wehn 
gwain sel'im out. 

12So wen ihn wehn don wash dehn fut, ihn put aan bak ihn goun 
ahn gaan bak, gaan sidong. Den ihn aks dem, “Unu andastan weh 
Ah jos du fi unu? 13Unu kaal mi “Tiicha' ahn ‘Maasta, ahn dat dah 
chruut, bikaaz dat dah mii. 14Jos laik how mii —huu dah unu Maasta 
ahn Tiicha— wash unu fut, aala unu hafy wash wan anada fut tu. 
15 Ah du dis fi shuo seh aala unu shuda du di siem tingz fi wan anada. 
16Ah deh tel unu di chruut: wan saavant neva beta an ihn maasta, 
ahn wan mesinja neva beta an huu sen im. 17So, blesin gwain kom 
tu unu if unu nuo demya tingz ahn du dem. 18Ah no deh seh dis bout 
aala unu; Ah nuo evry wan a unu weh Ah don pik. Bot dis dah fi mek 
unu nuo seh weh di prafit dem wehn seh iina di skriptyo gwain kom 
chruu. Ih seh: ‘Di siem wan weh deh iit mi fuud roun di tiebl wid 
mi, dah di wan weh wehn gwain ton gens mi.’ 19Now Ah wahn tel 
unu weh gwain hapm bifuo ih hapm, so wen ih hapm, unu gwain si 
seh mii dah di Wan weh Aalwiez Egzis." 20Ah deh tel unu di chruut: 





213.18 Di ekzak wod dem dah: “Di wan weh iit mi bred don lif op ihn hiil gens 
mi.” "13.19 Di ekzak wod dem dah: “..so wen ih kom tu paas unu kyan biliiv 
seh Mii dah Him.” (Luk pahn Luke 8.24, 28 & Mark 14.62 tu, weh paat Jesus refa 
tu imself agen az, “Mii dah Him,” weh dah wehn wan a God niem iina demde 
diez, “...di Wan weh Aalwiez Egzis.”) 

if eny wan a unu risiiv enybady weh Ah sen, unu deh risiiv mii tu; 
ahn enybady weh risiiv mi, dehn deh risiiv di Wan weh sen mi tu.” 


Jesus taak bout ihn det agen 


21Wen Jesus don seh dis, ihn haat get uova hevy, ahn ihn tel dem, 
“Ah deh tel unu di chruut: Wan a unu gwain sel mi out.” 

22Den, aal di disaipl dem wehn luk pahn wan anada sieka weh dehn neva 
nuo dah wish wan a dem Jesus wende taak bout. 22Now, di disaipl —di 
wan weh ihn wehn lov— wende liin aan pahn Jesus. 24So Simon Peter mek 
sain tu im, ahn tel im, “Aks Jesus dah wish wan a wi ihn deh taak bout.” 

25So di disaipl liin bak gens Jesus ahn aks im, “Laad, dah huu yu 
deh taak bout?” 

26 Jesus ansa seh, “Dah di siem wan huu Ah gwain gi dis piis a 
bred tu wen Ah don dip'ih iina di dish.” So ihn dip di piis a bred ahn 
gi'ih tu Judas, huu dah wehn Simon Iscariot son. 27 Ahn az suun az 
ihn don gi'im di piis a bred, Satan get iina Judas. 

So Jesus tel im, “Weh yu gwain go du, mikies ahn du'ih.” 28Now nonbady 
roun di tiebl wehn andastan wai Jesus wende tel im dis. 29Bot, sins Judas 
dah wehn di wan weh main di mony bag fi di ada disaip] dem, som a dem 
wehn tink seh Jesus wende sen im fi go bai somting weh dehn wehn niid 
fi di Paasuova sopa, or fi go gi somting fi di puor pipl dem. 

3050, az suun az Judas wehn don tek di bred, ihn gaan out; ahn 
dah wehn don nait. 

31Wen ihn gaan, Jesus seh, “Now dah di taim wen di Son a Man 
get gluorifai, ahn ihn gwain mek aal di pipl dem si God gluory chruu 
weh ihn gwain du! 32Ahn if ihn mek pipl si how God wandaful, den 
God ihnself gwain mek dem si how di Son a Man wandaful tu, ahn 
ihn gwain du aala dis siem taim. 

33“Uo mi pikniny, Ah gwain deh wid unu ongl wan likl bit langa. 
Ahn unu gwain luk fi mi, ahn jos laik Ah wehn tel di Jewish liida 
dem, so Ah deh tel unu: Weh paat Ah gwain, unu gwain kyaahn kom. 

34“Ah deh gi aala unu wan nyuu komaan: Lov wan anada! Unu hafy 
lov wan anada jos laik how Ah wehn lov aala unu. 35If unu lov wan 
anada, den evrybady gwain nuo seh unu dah fi mii disaipl.” 


Jesus seh Simon Peter gwain seh ihn no nuo im 
(Matthew 26.31-35; Mark 14.27-31; Luke 22.31-34) 


36Simon Peter aks im, “Weh paat yu gwain, Laad?” 

Ahn Jesus ansa seh, “Weh Ah gwain yo kyaahn fala mi rait now, 
bot lietaraan yo gwain fala mi fi chruut.” 

3750 Peter aksim, “Bot Laad, wai Ah kyaahn go wid yo now? Ah 
wuda dong tu ded fi yo!” 

38Den Jesus ansa seh, “Yu deh seh yuu wuda ded fi mii? Mek Ah 
tel yo di chruut: bifuo wan ruusta kruo dis maanin, yu gwain tel lai 
three taim seh yu no nuo mi ataal.” 


Jesus dah di ongli'is wie tu di Faada 


1 4 1Jesus seh, “No mek unu haat get uova hevy; chros iina God 

ahn chros iina mii tu. 2Mi Faada hous gat plenty spies. If dat 
dah neva chruu, Ah wuda wehn tel unu; bot dat dah chruut, ahn now 
Ah gwain go fiks op wan plies fi unu. 3Ahn wen Ah don gat evryting 
redy, Ah gwain kom bak fi unu ahn ker unu wid mi, so unu kyan 
deh, di siem plies weh Ah deh tu. 4So unu nuo weh paat Ah gwain 
ahn how unu fi get deh.” 

5Bot Thomas seh tu im, “Laad, wii no iivn nuo weh paat yo gwain; 
so dah how wi kyan nuo di wie fi get deh?” 

6 Jesus ansa ahn seh, “Mii dah di Wie, di Chruut, ahn di Laif; 
nonbady kyaahn kom tu di Faada eksep chruu mi. 7If unu riily nuo 
mii, den unu gwain nuo mi Faada tu. So fahn now aan unu nuo him 
fi chruut ahn unu don si him aredy.” 

8Philip tel Jesus, “Laad, mek wi si di Faada wid fi wi uon ai dem, 
ahn wi gwain satisfai.” 

9Jesus ansa ahn seh, “Philip, Ah deh wid yu dis huol taim ahn 
stil yet yu no nuo mi? Enybady weh don si mii, don si di Faada tu. 
So dah how yu kyan seh, ‘Mek wi si di Faada wid wi uon ai dem’? 
10Philip, yu no biliiv seh Ai deh iina di Faada ahn di Faada deh iina 
mii?! Di wod dem weh Ah seh tu unu, dah no weh Ah jos tink pan; 
dah di Faada weh deh iina mi deh work fi him uon tingz dem chruu 
mii. 11 Biliiv mi wen Ah seh Ai deh iina di Faada ahn him deh iina 
mii. If unu no biliiv dat, den at liis biliiv sieka aala di mirakl dem 
weh unu si Ah du. 

12“Ah deh tel unu di chruut: enybady weh chros iina mi gwain du di 
siem kain a tingz dem weh Ah du. Muo dan dat, dehn gwain du muo 





114.10 Or di vors kuda seh: “...mii ahn di Faada dah wan.” (Aalsuo luk pahn: John 
10.30, 37 ahn 38.) 

grieta tingz an demya weh unu si Ah du, bikaaz Ah gwain bak tu di 
Faada. 13So den, unu aks fi enyting iina mi niem, ahn Ah gwain du'ih, 
so weh di Son du, gwain mek di pipl dem si how di Faada wandaful. 
14If unu aks iina mi niem, wen unu aks mi fi enyting, Ai gwain du'ih. 


Jesus pramis fi sen di Holy Spirit 


15“If unu lov mi, unu fi du aal mi komaanment dem. 16Ahn Ah 
gwain aks di Faada ahn ihn gwain sen unu wan neks Helpa weh 
gwain aalwiez deh wid unu. 17 Dah Helpa dah di Holy Spirit ahn ihn 
gwain mek unu nuo di chruut bout God. Bot di pipl dem weh deh liv 
iina disa worl, neva gwain mek di Holy Spirit kom iina dehn haat, 
bikaaz dehn no deh luk fi siim, nar waahn nuo dah huu him. Bot 
unu nuo di Spirit aredy, bikaaz him deh wid unu, ahn ihn gwain liv 
rait iinsaida unu. 

18“Ah no gwain lef unu laik dem likl pikniny weh no gat nonbady 
fi main dem; Ah gwain kom bak tu unu. 19 Wan likl wail muo ahn di 
pipl dem iina disa worl no gwain si mi no muo, bot unu gwain si mi 
duo. Ahn bikaaz Ah gwain liv agen, unu gwain liv tu. 20Wen dah taim 
kom, dah den unu gwain nuo seh Ah deh iina mi Faada, ahn unu deh 
iina mii, ahn Ah deh iina unu./ 21Dem weh nuo mi komaanment dem 
ahn fala dem dah di wan dem weh lov mi fi chruut. Ahn mi Faada 
gwain lov dem weh lov mii, ahn Ah gwain lov dem tu; ahn Ah gwain 
shuo dem dah huu mii.” 

22Now wan neks disaipl weh niem Judas —no Judas Iscariot— 
seh tu Jesus, “Laad, dah weh mek yuu gwain shuo wii now how yo 
wandaful, bot yo no gwain shuo di res a di pipl fahn disa worl?” 

23 Jesus ansa seh, “Dem weh lov mi gwain du weh Ah seh, ahn 
mi Faada gwain lov dem, ahn mii ahn him gwain kom liv wid dem. 
24Enybady weh no lov mi, no du weh Ah seh. Dah no mii mek op 
demya wod weh Ah deh seh tu unu, bot dem dah fahn mi Faada weh 
sen mii. 

25“Ah tel unu demya tingz wail Ah stil deh wid unu. 26Bot di Helpa 
—di Holy Spirit— weh di Faada gwain sen unu iina mi niem, him 
gwain mek unu nuo evryting ahn ihn gwain mek unu memba aal di 
tingz dem weh Ah wehn tel unu. 





114.20 Or di vors kuda seh: “Wen dah taim kom, dah den unu gwain nuo seh Ai 
dah wan wid di Faada, ahn unu dah wan wid mii, ahn Ai dah wan wid unu.” 

27“Piis dah weh Ah deh lef wid unu, di kain a piis wid jai weh Ah 
gat iina mi haat. Dis piis dah no laik di piis weh disa worl kyan gi 
unu. So unu no fi trobl unu haat; no fried, man! 28Unu aredy hier 
weh Ah don tel unu, ‘Ah gwain weh, bot Ah gwain kom bak tu unu 
agen.’ Wel, if unu wehn lov mi, unu wuda glad Ah gwain tu di Faada, 
bikaaz him muo grieta an mii! 

29“Ah don tel unu aala dis bifuo ih hapm, so wen ih hapm, unu 
kyan biliiv weh Ah wehn seh. 30Bot Ah no gwain taak wid unu so 
moch afta dis, bikaaz di wan weh deh ruul disa worl deh kom. Him 
no gat non powa uova mii, 31bot Ah du weh di Faada komaan mii fi 
du, so aal di pipl iina disa worl kyan nuo seh Ah lov him. 

“Now, get'op ahn mek wi go!” 


Jesus dah laik wan trii ahn wi dah laik di lim dem 


1 5 1Jesus tel ihn disaipl dem, “Ah dah di Vain, di chruu trii, 
ahn mi Faada dah di wan weh luk afta di trii dem. 2Evry lim 
weh jain aan tu mi ahn no deh bier fruut, him chap aaf, bot aala dem 
weh bier, ihn trim dem uova kliin so dehn kyan bier muo fruut. 3Unu 
haat don kliin aredy sieka weh unu biliiv aal di tingz dem weh Ah 
wehn tiich unu. 4Now, unu hafy stie jain aan tu mi, jos laik how Ah 
jain aan tu unu. Wan lim kyaahn bier non fruut, if ih stie bai ihself 
ahn no jain aan tu di trii. Dah rait so wid unu: unu kyaahn bier non 
fruut ataal, if unu no stie jain aan tu mi. 
5“Ah dah di trii ahn unu dah di lim dem. Aala unu weh stie jain aan 
tu mii, ahn weh Ah jain aan tu, gwain bier plenty fruut. Bot if unu 
no stie jain aan tu mii, unu kyaahn du notn ataal. 6Enybady weh no 
stie jain aan tu mii gwain bii jos laik dem lim weh dehn chruo weh 
ahn den jrai op. Lim laik demde jos gud fi mek pipl gyada op ahn 
bon iina faiya. 7If unu stie jain aan tu mii, ahn aal weh Ah tiich unu 
stie iina unu haat, den enyting weh unu aks fa unu gwain get. 8Wen 
unu bier plenty fruut, dat gwain shuo seh unu dah mi disaipl dem fi 
chruut, ahn chruu weh unu du, mi Faada gwain get plenty gluory. 
9“Siem laik how di Faada wehn aalwiez lov mii, dat dah di siem 
wie weh Ai wehn aalwiez lov unu; so mek shuor seh unu kiip aan deh 
liv iina dah siem kain a lov tu. 1°If unu du evryting weh Ah tel unu 
fi du, den unu gwain kiip aan deh liv iina mi lov, jos laik how Ah du 
evryting weh mi Faada tel mi fi du ahn kiip aan deh liv iina fi him 
lov. 11Ah wehn tel unu aala demya tingz yah, so di siem hapinis weh 

Ah gat diip dong iina mi haat unu wi gat tu. Ahn dat hapinis gwain 
bii uova gud bitout non en ataal. 

12“Dis dah weh Ah waahn unu fi du: lov wan anada di siem wie how 
Ah wehn lov unu. 13Di bes wie wan man kyan shuo ihn fren dem seh 
ihn lov dem dah fi gi ihn laif fi dem. 14Unu dah mi chruu fren dem if 
unu du weh Ah tel unu fi du. 15 Ah no luk pahn unu laik mi saavant dem 
no muo, bikaaz wen unu dah laik wan saavant, unu no nuo unu maasta 
bizniz. Bot insida triit unu laik wan saavant, Ah gwain triit unu now laik 
wan fren, bikaaz Ah don tiich unu evryting weh mi Faada wehn tel mi. 

16“Unu neva pik mii, bot dah mii weh pik unu ahn sen unu fi bier 
fruut, di kain a fruut weh gwain laas lang taim. Sieka dat, mi Faada 
gwain gi unu enyting weh unu aks im fa iina mi niem. 17 So den, dis 
dah weh Ah waahn unu fi du: Unu fi lov wan anada fi chruut! 


Di pipl dem weh no biliiv iina God gwain hiet Jesus disaipl dem 


18 “If unu fain seh di pipl dem iina disa worl hiet unu, memba seh 
dehn wehn hiet mii bifuo dehn hiet unu. 19If unu wehn bilang tu 
disa worl, den di pipl fahn disa worl wi lov unu jos laik how dehn lov 
dehn uon. Bot unu no bilang tu disa worl, bikaaz Ai don pik unu fahn 
outa di worl, ahn dat dah wai dehn hiet unu. 20Unu no memba weh 
Ah wehn tel unu? Ah seh: ‘Wan saavant neva beta an ihn maasta.’ 
If di pipl dem wehn gi mi haad taim, den dehn gwain gi unu haad 
taim tu; if dehn wehn lisn tu mii, dehn gwain lisn tu unu tu. 21Dehn 
gwain du aala demya tingz tu unu sieka unu bilang tu mii, bikaaz 
dehn no nuo di Wan weh sen mi. 22 Yu si, if Ah neva kom ahn priich 
tu dem, den dehn neva wehn gwain gilty a notn ataal, bot now dehn 
no gat non ekskyuuz fi dehn sin. 

23“Enybady weh hiet mii, hiet mi Faada tu. 24Ah wehn du plenty 
mirakl mongs di pipl dem weh nonbady els neva du. If Ah neva du 
demde, dehn neva wehn gwain gilty a notn ataal. Bot dehn wehn si 
aala weh Ah du ahn stil yet dehn hiet mii ahn dehn hiet mi Faada 
tu. 25Bot dat hapm jos laik how fi dehn skriptyo seh ih wehn gwain 
hapm: ‘Dehn wehn hiet mi fi notn ataal.’ 

26“Now wen di Helpa, weh Ah gwain sen tu unu fahn di Faada 
kom —weh Ah miin dah di Spirit weh kom fahn di Faada ahn weh tel 
di chruut aal taim— wel, him dah di Wan weh gwain mek unu nuo 
bout mii. 27 Ahn unu gwain mek di pipl dem nuo bout mi tu, bikaaz 
unu deh wid mi fahn wen Ah staat tiich. 

Jesus waan ihn falowa dem 


1 6 1“Ah wehn tel unu aala demde tingz fi unu no gi'op unu fiet 

iina mi. 2Dehn gwain chruo unu outa di sinagag dem, ahn 
di taim gwain kom wen dem weh kil unu gwain tink seh dehn deh 
du'ih fi pliiz God. 3Dehn gwain du dat bikaaz dehn neva nuo mii nar 
di Faada niida. 4Bot Ah deh tel unu dem tingz so wen di taim kom 
fi dem hapm tu unu, unu gwain memba seh Ah wehn don waan unu 
bout'ih aredy. Ah neva tel unu dem tingz fos, bikaaz stil yet Ah wehn 
gwain deh wid unu likl langa. 


Dis dah weh di Holy Spirit gwain du 


5“Bot now Ah gwain bak tu di Wan weh sen mi, ahn non a unu stil 
no aks mi weh Ah gwain? 6Now sieka dem tingz weh Ah tel unu, unu 
haat get hevy. 7 Bot Ah deh tel unu di chruut: ih beta fi unu fi mek Ah 
go weh, bikaaz if Ah no go, di Helpa no gwain kom tu unu; bot if Ah 
go, den Ah gwain sen him tu unu. 8Ahn wen ihn kom, ihn gwain mek 
aal di pipl iina disa worl nuo seh dehn rang bout sin, ahn dehn rang 
bout weh ih miin fi bii rait wid God, ahn dehn rang bout God jojment 
tu. 9Dehn rang bout sin, bikaaz dehn rifyuuz fi chros iina mii. 10 Ahn 
dehn rang bout weh ih miin fi bii rait wid God, bikaaz Ah gwain tu 
di Faada ahn unu no gwain si mi no muo. "Den, dehn rang bout God 
jojment tu, bikaaz di wan weh ruul dis worl don get joj aredy. 

12“Ah stil gat plenty muo tingz fi tel unu, bot unu kyaahn tek dem 
rait now. 13Bot wen di Spirit —weh tel di chruut aal taim— kom, him 
gwain mek unu nuo di huol chruut bout God. Ihn no gwain deh taak 
fi him uon ting, bot ihn ongl gwain taak weh ihn hier, ahn ihn gwain 
tel unu bout tingz weh gwain hapm iina di fyutyo. 14Ihn gwain ana 
mii, bikaaz ihn gwain tek weh Ah seh ahn tel unu. 15Evryting weh 
di Faada gat dah fi mii. Dat dah wai Ah seh: him gwain tek weh Ah 
seh ahn den ihn gwain tel unu. 


Jesus seh ihn gwain ded, bot aftawod 
ihn gwain riez bak fi liv agen 
16“Wan likl wail muo ahn unu no gwain si mi no muo; den afta 
wan nada likl wail, unu gwain si mi agen.” 
17Den, som a Jesus disaip] dem seh tu wan anada, “Dah weh ihn 
miin wen him tel wi, ‘Wan likl wail muo ahn unu no gwain si mi no 

muo; den afta wan nada likl wail, unu gwain si mi agen; ahn den, 
weh ihn miin seh, “...bikaaz Ah gwain tu di Faada’?” 18So dehn wehn 
kanfoun ahn seh, “Dah weh ihn miin bai, “...wan likl wail’? Wii no 
nuo weh him deh taak bout.” 

19Bot Jesus wehn nuo weh dehn wehn waahn aks im, so ihn seh tu 
dem, “Dah no chruut, unu no deh taak mongs unuself weh Ah miin 
wen Ah seh, “Wan likl wail muo ahn unu no gwain si mi no muo; ahn 
den afta wan nada likl wail, unu gwain si mi agen’? 20Ah deh tel 
unu di chruut: unu gwain hala ahn baal out, bot di res a di pipl fahn 
disa worl gwain rijais. Unu gwain fiil sad, bot lietaraan unu gwain 
fiil glad agen. 21 Dah jos laik di pien wan uman weh deh briid get jos 
bifuor ihn gat ihn pikniny. Bot wen di bieby baan, ihn farget ho moch 
ihn wende sofa, bikaaz ihn so glad ihn bring wan bieby iina di worl. 

22 “Dah rait so wid unu: unu deh fiil sad rait now, bot Ah gwain 
si unu agen ahn den unu haat gwain glad, ahn nonbady gwain kyan 
tek weh di gladnis fahn unu nontaim. 23So, wen dah taim kom, unu 
no gwain hafy aks mi fi notn.* Ah deh tel unu di chruut: unu gwain 
kyan go schriet tu di Faada ahn aks him fi enyting, ahn him gwain 
gi unu, if unu aks iina mi niem. 24Fahn di biginin til now unu neva 
yet aks fi notn iin mi niem fi enyting. Now Ah deh tel unu seh: aks 
ahn unu gwain get. Den unu gwain gat hapinis diip dong iina unu 
haat weh kyaahn don non taim. 

25“Ah yuuztu taak tu unu bout demya tingz iina parablz, bot di taim 
deh kom wen Ah no gwain taak so no muo. Den Ah gwain taak tu unu 
plien bout di Faada. 26Wen dah taim kom, unu gwain aks di Faada iina 
mi niem dairek. Ah no gwain hafy aks him fi notn fi unu ataal; 27 bikaaz 
di Faada ihnself lov unu, sieka unu wehn lov mi ahn unu wehn biliiv seh 
Ah wehn kom fahn him. 28 Yees, Ah kom fahn di Faada ahn kom iina 
di worl; ahn now Ah gwain lef disa worl ahn go bak tu di Faada agen.” 

29Den Jesus disaipl dem tel im, “Now, yu stap taak tu wi iina parablz 
ahn yo jos deh taak plien tu wi. 30Now wi nuo seh yu nuo evryting; 
nonbady no iivn hafy aks yu notn fi mek yu nuo weh dehn deh tink! 
Dat dah wai wii biliiv seh yu kom fahn God.” 

31 Jesus ansa dem seh, “So unu biliiv now?” 32Wel, di taim deh 
kom —muo dan dat, ih don deh yah— wen aala unu gwain ron weh 

lef mii wan, ahn go bak huom. Bot stil Ah no gwain deh mii wan, 
bikaaz di Faada aalwiez deh yah wid mi. 

33“Ah deh tel unu demya tingz fi mek unu gat piis iina unu haat. 
Unu gwain sofa plenty iina dis worl, bot unu no fi wory, bikaaz Ah 
don distrai di powa fahn dis worl aredy.” 


Jesus prie fi ihnself 


17 1Wen Jesus don seh demde tingz, ihn luk op dah hevn ahn 

prie seh, “Faada, di taim don kom. Mek di pipl dem si di 
gluory weh yo Son gat, so ihn kyan shuo dem yo gluory tu; 2bikaaz 
yu gi'im di rait uova evrybady pahn dis ort, so ihn kyan mek aala 
dem weh yu wehn gi'im liv fareva wid yo. 3Ahn di wie fi mek dem 
liv fareva wid yo dah fi mek dem nuo yu, weh dah di ongli'is chruu 
God, ahn fi mek dem nuo mii, Jesus Christ, weh dah di Wan weh yu 
wehn sen. 4Ah shuo evrybady yah pahn dis ort yo gluory, bikaaz Ah 
don du evryting weh yu sen mi fi du. 5Ahn now, Faada, gi mi di siem 
gluory —aal di ana weh yo wehn gi mi wen Ah wende wid yo— fahn 
bifuo di worl wehn iivn staat tu mek. 


Jesus prie fi ihn disaipl dem 


6“Yuu wehn gi mi som falowa fahn mongs di pipl fahn disa worl ahn 
Ah don shuo dem dah huu yu ahn how yo stan. Dehn wehn bilang tu 
yu; den yuu gi mi dem, ahn dehn kiip deh du weh yu wehn seh dehn 
fi du. 7Now dehn nuo seh evryting weh Ah gat dah riily fahn yu; 
8bikaaz Ah tel dem di siem wod dem weh yu wehn tel mi fi seh, ahn 
dehn aksep dem. Dehn nuo seh Ah kom fahn yu fi chruut, ahn dehn 
biliiv seh dah yu weh wehn sen mii. 9Faada, Ah deh prie fi demya; 
Ah no prie fi dem weh dah paat a disa worl, bot Ah deh prie fi demya 
weh yu wehn gi mi, bikaaz dehn bilang tu yu tu. 10Ahn aala dem 
weh bilang tu mi dah fi yu tu, ahn dem weh bilang tu yu dah fi mi. 
Ahn evrybady kyan si mi gluory sieka how dehn stan. 

11“Faada, Ah suun kom tu yu, ahn Ah no gwain deh iina disa worl 
no muo, bot dem gwain stil deh yah. So, Holy Faada, Ah deh aks yo 
fi protek dem chruu di powa weh deh iina yo niem, di siem powa 
weh yo wehn gi mi, so dem kyan bii wan, jos laik how mii ahn yu 
dah wan. 12Wail Ah wende wid dem, Ah wehn protek dem chruu di 
powa weh deh iina yo niem, di siem powa weh yu wehn gi mi. Ah 
wehn main dem gud ahn nat wan a dem neva gaan astrie, eksep di 

wan weh wehn baan fi go dah Hel, so weh di skriptyo wehn seh bout 
him kom chruu. 

13“Now Ah suun kom tu yu, bot Ah deh seh aala demya tingz wail 
Ah stil deh yah iina di worl, so mi falowa dehn haat kyan ful'op a di 
siem hapinis weh deh diip dong iina mi haat. 14Ah don tel dem di 
siem wod dem weh yu wehn tel mii, bot di pipl fahn disa worl wehn 
hiet mi falowa dem, bikaaz dehn no bilang tu ih, jos laik how Ah no 
bilangs tu disa worl niida. 

15“Faada, Ah no deh aks yo fi tek dem outa di worl, bot Ah deh 
aks yo fi protek dem fahn di Wan weh Bad. 16Jos laik how Ah no 
bilang tu di worl, mi falowa dem no bilang tu ih niida. 17So, Ah aks 
yo fi mek dem gi demself uova tu yu, ahn jos tu yu, chruu di chruut, 
bikaaz fi yo Wod dah di chruut.' 18Den, siem laik how yo wehn sen 
mi iina di worl, Ah deh sen dem out mongs di pipl dem iina dis worl 
tu. 19Ah wehn gi miself uova tu yu, ahn jos tu yu, so dehn kyan gi 
fi dem self uova jos tu yu tu, laik how dehn fi du. 


Jesus prie fi evrybady weh wehn gwain 
chros iina im fahn now go bak 


20“Faada, Ah no ongl deh prie fi demya disaipl yah, bot Ah deh 
prie fi aala dem pipl weh gwain chros iina mii sieka weh demya seh 
bout mii. 21Faada, Ah prie seh aala dem kyan bii wan, siem laik how 
mii ahn yu dah wan. Mek dem jain aan tu wi siem laik how yu deh 
iina mii ahn mii deh iina yu. Den di pipl fahn disa worl gwain kyan 
biliiv seh dah yuu wehn sen mi. 22Ah gi dem di siem gluory weh yu 
wehn gi mi, so dehn kyan bii wan, siem laik how wii dah wan. 23 Ai 
iina dem ahn yu iina mi iina wan porfek wie bitout divizhan, so di 
res a di pipl fahn di worl kyan nuo seh yu wehn sen mi, ahn dat yu 
wehn lov dem jos laik how yu lov mi. 

24“Faada, weh Ah waahn dah fi yo mek dem falowa, weh yu don 
gi mi aredy, deh dah di siem plies weh Ah gwain deh, so dehn kyan 
si mi gluory. Dah yuu wehn gi mi disa powa, bikaaz yuu wehn lov 
mii fahn bifuo di worl wehn iivn mek. 

25“Mi Faada, yu weh joj karek aal taim, di pipl iina disa worl no nuo yu ataal, bot 
Ai nuo yu, ahn dem weh yo wehn gi mi nuo seh dah yu wehn sen mi. 26Ah shuo 





117.17 Di ekzak wod dem dah: “Sanktifai dem iina di chruut; fi yo Wod dah 
chruut.” 

dem dah huu yu, ahn Ah gwain kiip aan deh shuo dem, so di lov weh yu gat fi mi 
kyan deh iina dem, ahn Ah gwain kyan liv iina dem tu.” 


Dehn grab Jesus 
(Matthew 26.47-56; Mark 14.43-50; Luke 22.47-53) 


1 8 1Wen Jesus don seh dis praya, him ahn ihn disaipl dem lef 
ahn gaan kraas Kidron goly. Rait dehso dehn wehn gat wan 

gyaadn, ahn Jesus ahn ihn disaipl dem gaan iina ih. 

2Now Jesus aalwiez yuuztu miit deh wid ihn disaipl dem, so Judas —di wan weh 
wehn gwain sel out Jesus— wehn wel nuo weh paat dah plies wende. 3So, Judas 
gaan dah di gyaadn ahn ker wan big paila Roman suoldya” wid im. Ahn di chiif priis 
ahn di Pharisee dem sen som Templ gyaad lang wid im tu. Aala dem wende ker lamp, 
ahn silinda, ahn dehn suod tu. 

4Den Jesus, weh wehn nuo aal weh wehn gwain hapm tu im, step 
out ahn aks dem, “Dah huu unu deh luk fa?” 

5Dehn ansa seh, “Jesus, weh kom fahn Nazareth.” 

Jesus seh, “Dah mii dah him!” (Ahn Judas —di wan weh wehn 
sel'im out— wende rait dehso, deh stan op wid dem.) 

6Now, wen Jesus seh, “Dah mii dah him,” evrybady haal bak ahn jrap pan di grong! 

7Den, Jesus aks dem agen, “Dah huu unu deh luk fa?” 

Ahn dehn tel im, “Jesus, weh kom fahn Nazareth.” 

8Den ihn ansa dem seh, “Ah tel unu aredy seh Ai dah him. So, if dah mii unu deh 
luk fa, den lego mi disaipl dem.” 9Wen Jesus seh dat, ih mek weh wehn gwain hapm 
kom chruu wen ihn seh, “Faada, aala dem disaipl weh yu wehn gi mi stil deh wid 
mi, ahn Ah no laas non a dem.” 

10Den Simon Peter haal out ihn suod weh ihn wehn gat, ahn ihn 
chap aaf di Hai Priis saavant rait iez. Di saavant wehn niem Malchus. 

11Bot Jesus tel Peter, “Put bak op yo suod. Yo no tink seh Ah no 
hafy sofa aala weh di Faada seh Ah gwain sofa?”" 


Dehn ker Jesus fronta di Jewish liida dem 
(Matthew 26.57; Mark 14.53; Luke 22.66) 


12Den di Roman suoldya dem, ahn dehn aafisa, ahn di Templ gyaad 
dem grab Jesus ahn tai op ihn han. 13Fos dehn ker'im tu Annas, weh dah 





™18.3 Di ekzak wod dem dah: “...wan Roman cohort,” weh miin 600 men or wan 
batalyan. "18.11 Di ekzak wod dem dah: “...di kop weh di Faada don gi'im, Ah 
no fi drink'ih?” 

wehn Caiaphas faadanlaa. Caiaphas dah wehn di Hai Priis dah yier. 14Him 
dah wehn di siem Caiaphas weh wehn tel di ada Jewish liida dem seh ih 
wehn muo beta fi mek wan man ded fi evrybady, an fi mek evrybady ded. 


Simon Peter seh ihn no nuo Jesus 
(Matthew 26.69-70; Mark 14.66-68; Luke 22.54-57) 


15Now, Simon Peter ahn wan neks disaipl wende fala Jesus. Ahn 
bikaaz di Hai Priis wehn nuo dah disaipl, him kuda gaan iina di Hai 
Priis yaad wid Jesus, 16bot Peter wende wiet outsaid dah di giet. So 
di ada disaipl —weh di Hai Priis wehn nuo— gaan bak outsaid ahn 
taak tu di gyal weh wende main di giet, ahn ihn ker iin Peter. 

17Den di gyal dah di giet aks Peter, “Yuu dah wan a disya man 
disaipl, no chruut?” 

Peter seh, “No sah, Ai dah no wan a dem.” 

18Now di saavant ahn di gyaad dem wende stan op roun wan faiya 
weh dehn wehn mek fi waam demself, bikaaz ih wehn kuol. Ahn Peter 
wende stan op deh wid dem deh waam ihnself tu. 


Di rilijos liida dem joj Jesus 
(Matthew 26.57-68; Mark 14.53-65; Luke 22.66-71) 

19Den, di Hai Priis kwestyan Jesus bout ihn disaipl dem ahn bout 
aal weh ihn wehn tiich. 

20 Jesus ansa ahn seh, “Ah wehn aalwiez priich iina poblik deh 
taak tu evrybady. Ah tiich iina di sinagag dem ahn iina di Templ 
tu, weh paat aal di Jew pipl dem gyada, ahn Ah neva seh notn ataal 
iina siikrit. 21S0 dah wai yu deh aks mii demya tingz? Aks dem weh 
wehn hier weh Ah seh. Demya pipl nuo ekzakly weh Ah wehn seh.” 

22Wen Jesus don seh dat, wan a di Templ gyaad lik'im kraas ihn 
fies ahn seh, “Dahso yuu deh taak tu di Hai Priis?” 

23Jesus ansa ahn seh, “If Ah seh enyting rang, den tel evrybady 
weh rang iina weh Ah seh. Bot if weh Ah seh rait, den dah wai yu 
lik mi?” 24Afta dat Annas mek dehn ker Jesus —weh wehn stil tai 
op— tu Caiphas, weh dah wehn di Hai Priis. 


Peter seh ihn no nuo Jesus agen 
(Matthew 26.71-75: Mark 14.69-72; Luke 22.58-62) 


25Now Peter wehn stil dedeh deh stan op ahn deh waam ihnself, wen 
som ada pipl dehn aks im, “Yuu dah no wan a dah man disaipl tu?” 

Bot Peter wudn uon op tu ih; ihn seh, “Nuo sah! Ai dah no wana 
dem.” 

26 Den wan a di Hai Priis saavant, weh wehn rilietid tu di man fi 
huu iez Peter wehn kot aaf, aks im, “Ai neva si yuu iina di gyaadn 
wid im tu?” 

27Peter seh agen, “Nuo, man!” ...ahn siem taim wan ruusta staat 
kruo. 


Dehn ker Jesus fronta Pilate 
(Matthew 27.1-2,11-14; Mark 15.1-5; Luke 23.1-5) 


28Dah wehn suun iina di maanin wen di Jewish liida dem mek di 
Templ gyaad dehn ker Jesus fahn Caiphas plies tu di govana hous 
weh dehn kaal di ‘Praetorium.’ Bot di Jewish liida dem neva gaan 
iinsaid, fi no get dehnself doty iina God sait; dehn waahn stie kliin 
fi dehn kuda iit di Paasuova sopa.? 29So Pilate, weh dah wehn di 
govana, gaan outsaid tu dem ahn seh, “So dah weh unu deh bliem 
dis man fa; wat ihn du?” 

30Dehn ansa seh, “If dis man dah neva wan kriminal, wi neva wuda 
wehn han im uova tu yu.” 

31 Den Pilate seh tu dem, “Wel den, unu tek'im ahn joj'im unuself 
akaadn tu fi unu uon laa.” 

Di Jewish liida dem ansa seh, “Bot, unu Roman no lou wii fi put 
nonbady tu det.” 32(Wen dehn seh dat, ih mek weh Jesus seh kom chruu, 
bikaaz him wehn don tel dem weh kain a det ihn wehn gwain ded.) 

33Pilate gaan bak iinsaid di Praetorium ahn kaal fi mek dem bring 
Jesus tu im. Ihn aks im, “Yuu dah di Jewish pipl dehn King?” 

34 Jesus seh tu im, “Yu kom op wid dah kwestyan bai yoself, or dat 
dah weh dehn tel yo bout mi?” 

35Pilate ansa seh, “Yuu tink seh Ah dah wan Jew? Dah yu uon pipl 
ahn di chiif priis dem weh han yo uova tu mi. So, dah weh yu du fi 
dem deh bliem yo so?” 

36 Jesus seh, “Ah no ruul laik dem king weh deh ruul pahn dis 
ort. If Ah wehn stan laik dem, den fi mi falowa dem wehn gwain 





°18.28 Nuotis seh: Di Jewish liida dem neva gaan iinsaid, bikaaz fi dehn Laa seh 
if eny a di Jew pipl dem go iina eny hous weh pipl weh dah no Jew liv, dehn 
gwain get doty iina God sait agen, ahn den dehn gwain kyaahn selibriet di 
Paasuova sopa. 

fait fi mek dem no han mi uova tu di Jewish liida dem. Bot mi 
kingdom dah no pan dis ort.” 

37 Pilate aks Jesus, “So yuu dah wan king den?” Jesus ansa ahn 
seh, “Dah yu yoself deh seh Ai dah wan king; bikaaz Ah baan ahn 
kom iina dis worl fi wan riizn: fi tel di chruut. Ahn evrybady weh 
lov di chruut lisn tu weh Ah deh seh.” 

38Pilate aks Jesus, “So dah wat dah di chruut?” 

Wen ihn don seh dat, ihn gaan bak outsaid tu di Jewish liida 
dem ahn seh, “Ah no fain notn weh dis man du fi put'im tu det. 
39 Bot unu gat wan kostom weh unu du evry yier weh Ah lego wan 
prizna fi unu juurin unu Paasuova selibrieshan. So unu waahn mek 
Ah le'go di King a di Jew dem fi unu?” 

40Den dehn hala bak seh, “Nuo, no him ataal! Gi wi Barabbas!” 
(Bot Barabbas dah wehn wan kriminal.) 


Pilate kandem Jesus fi ded 
(Matthew 27.15-26; Mark 15.6-15; Luke 23.13-25) 


19 1Den Pilate mek di suoldya dem biit'op Jesus wid wan wip. 

2ahn dehn mek wan plie-plie kroun outa prikl bush ahn 
put'ih pahn ihn hed. Den dehn dres im op iina wan lang porpl goun; 
3ahn dehn stody kom op tu Jesus deh seh, “Liv fareva, Oh King fi 
di Jew pipl dem!” Den dehn lik'im kraas ihn fies plenty taim! 

4Pilate gaan outsaid agen ahn tel di kroud, “Unu luk yah; Ah 
deh bring im out tu unu fi mek unu nuo seh Ah no fain notn 
weh dis man du fi put'im tu det.” 5Den Jesus kom out, deh wier 
di kroun mek outa prikl bush ahn di porpl goun. Pilate seh, “Si 
di man yah!” 

6Wen di chiif priis ahn di Templ gyaad dem si Jesus, dehn hala, 
“Kruusifai im! Kruusifai im! Niel im op pan wan kraas!” 

Den Pilate seh tu dem, “Unu tek'im weh ahn kruusifai im unuself; 
Ah no fain notn rang wid im.” 

7Di Jewish liida dem ansa ahn seh, “Akaadn tu fi wii Laa, ihn hafy 
ded, bikaaz him kliem seh him dah God Son!” 

8Wen Pilate hier dat, ihn get fried muo an bifuor. 9Ihn gaan 
bak iinsaida di Praetorium ahn aks Jesus, “Dah weh paat yuu 
kom fram?” Bot Jesus neva ansa im ataal. 19So Pilate seh tu im, 
“Yu no waahn ansa mi den? Yu no nuo seh Ah gat powa fi iida 
le'go yo, or fi mek dem niel yo op pahn wan kraas?” 

11 Jesus ansa seh, “Yu ongl gat powa uova mii, bikaaz God gi yo. So 
di wan weh han mi uova tu yu gat muo sin an yu.” 

12Den, fahn deh go bak, Pilate wende trai haad fi lego Jesus, bot 
di Jewish liida dem hala, “If yuu le'go dis man, yuu dah no Caesar 
fren. Enybady weh seh him dah king, deh ton gens Caesar.?” 

13Wen Pilate hier dat, ihn bring out Jesus tu dem agen. Pilate sidong 
pahn di jojment siit weh wende iina wan plies weh niem ‘di Stuon 
Pievment.’ (Iina di Jewish langwij dehn kaal'ih ‘Gabbatha.’) 14Now, 
dah wehn bout migl die pahn di die bifuo di Paasuova selibrieshan, 
ahn Pilate tel di Jewish liida dem, “Luk yah! Si, fi unu King yah!” 

15Bot di pipl dem hala, “Ker dis man fahn yah! Ker'im weh! Kruusifai 
im!” 

Pilate aks dem, “Unu waahn Ah kruusifai fi unu King?” 

Ahn di chiif priis dem ansa seh, “Di ongli'is king weh wii gat dah 
Caesar!” 


Dehn niel op Jesus pan wan kraas 
(Matthew 27.32-44; Mark 15.21-32; Luke 23.26-43) 


16Den Pilate han Jesus uova tu dem fi mek dem niel im op pahn 
wan kraas. 17So di suoldya dem ker'im weh, ahn dehn mek'im bak 
ihn kraas ihnself, ahn gaan dah di plies weh niem ‘Hed Skol Plies.’ 
lina di Jewish langwij dehn kaal'ih ‘Golgotha’. 18Dah rait dehso dehn 
kruusifai im. Ahn two ada man wehn get kruusifai lang wid im tu 
—one pahn iich said, wid Jesus iina di migl. 

19 Pilate mek dem put wan sain pahn di kraas weh seh, Jesus fahn 
Nazareth, di Jewish pipl dehn King” 20Now plenty a di Jew dem kuda riid 
dah sain, bikaaz di plies weh dehn niel Jesus op pahn di kraas wende nier 
di sity, ahn dehn wehn rait di sain iina Hebrew, Latin ahn Greek. 21 Den 
di chiif priis dem wende seh tu Pilate, “Chienj dah sain fahn: “Di Jewish 
pipl dehn King; tu: ‘Dis man seh him dah di Jewish pipl dehn King.” 

22 Bot Pilate seh, “Nuo man; weh Ah don rait, dat gwain stie deh!” 

23Now wen di suoldya dem don niel Jesus op pahn di kraas, dehn 
shier op ihn kluoz iina four —wan piis fi iich suoldya. Ahn den dehn 
tek ihn goun, weh dah wehn wan piis a klaat bitout siim, weh di huol 
ting wehn suo tugeda iina wan piis. 





r 19.12 Nuotis seh: ‘Caesar’ dah di taikl weh dehn gi di king weh ruul uova Rome 
ahn aal di konchry dem weh wehn kom aanda Rome atarity. 

2450, di suoldya dem seh, “Mek wi no tier dis goun, bot mek wi 
gyambl fi si huu get'ih.” Ahn dis mek di skriptyo kom chruu weh 
seh, “Dehn shier op mi kluoz mongs dehnself ahn dehn gyambl fi mi 
goun.” 25So dat dah weh dehn du. 

Bot Jesus muma wende stan op kluos tu di kraas lang wid fi shii 
sista, ahn Clopas waif, weh niem Mary, ahn Mary Magdalene tu. 
26Ahn wen Jesus si di disaipl weh ihn lov deh stan op deh saida ihn 
muma, ihn seh tu Mary, “Fahn now aan him dah yo son.” 27 Den ihn 
seh tu ihn disaipl, “Si yo muma yah.” Ahn fahn den di disaipl ker 
Jesus muma, gaan liv wid im iina ihn hous. 


Jesus ded 
(Matthew 27.45-56; Mark 15.33-41: Luke 23.44-49) 


28 Afta dis, Jesus wehn nuo seh ihn wehn don du evryting weh ihn 
Faada wehn sen im fi du; ahn ihn seh, “Ah torsty,” weh mek weh di 
skriptyo seh kom chruu. 29Now, wan bakl a wain viniga wehn dedeh, 
so dehn suok wan piis a sponj iina ih ahn put'ih pahn di en a wan 
stik weh kom aafa di hisop plaant ahn hais ih op dah Jesus mout. 
30 Ahn wen Jesus don ties di wain, ihn seh, “Evryting don now!” Den 
ihn bow ihn hed, ahn le'go ihn spirit ahn ded. 

31-32 Laik how dah wehn di die fi get redy fi di Paasuova selibrieshan, 
ahn di neks die dah wehn wan huoly Sabat, di Jewish liida dem neva 
waahn lef di bady dem pahn di kraas dem. So dehn aks Pilate fi mek 
ihn suoldya dem brok di fut? a di man dem weh get kruusifai ahn 
den tek dong dehn bady. So di suoldya dem gaan, gaan brok di fut a 
di fos wan ahn den di neks man. 33Bot wen dehn kom tu Jesus, dehn 
nuotis seh ihn wehn don ded aredy, so dehn neva bada brok fi him 
fut dem. 34Insida dat, wan a di suoldya dem shub ihn laans iina ihn 
said, ahn siem taim blod ahn waata ron out. 

35Now, di porsn weh wehn si aala weh wehn hapm tel evrybady 
bout'ih so unu kyan biliiv tu. Ahn weh him seh dah chruut ahn him 
nuo seh him deh tel di chruut. 36Memba, di skriptyo weh seh, “Nat 
wan a ihn buon gwain get brok.” Ahn dat dah how ih hapm, so weh ih 
seh iina di skriptyo kom chruu. 37 Ahn iina wan neks paat a di skriptyo 
ih seh, “Dehn gwain luk pahn di Wan weh dehn stab wid wan laans.” 





419.31-23 Nuotis seh: If dehn brok dehn fut dem, den di man dehn kudn lif dehn 
bady op fi bluo eny muo, ahn siem taim ded. 

Dehn ber Jesus 
(Matthew 27. 57-61; Mark 15.42-47; Luke 23.50-56) 


38Afta aala demde tingz hapm, Joseph, weh wehn kom fahn wan 
Jewish toun niem Arimathea, gaan ahn aks Pilate fi mek ihn ker weh 
Jesus bady. Dis Joseph dah wehn wan a Jesus falowa dem, bot ihn 
neva mek nonbady nuo, bikaaz ihn wehn fried fi di Jewish liida dem. 
Wel, Pilate tel im ihn kuda ker weh di bady, so dat dah weh ihn du. 
39 Ahn di siem Nicodemus, weh wehn gaan si Jesus wan nait, wehn 
gaan wid Joseph, ahn him bring bout wan hundred poun a wan swiit 
aintment weh mek outa myrrh ahn aluoz miks op. 40Den dehn rap 
op Jesus bady iina som lang piis a linin klaat lang wid di aintment, 
jos laik how di Jewish pipl dem aalwiez du wen dehn ber dehn ded. 
41 Now wan gyaadn wende kluos tu weh paat Jesus wehn get kruusifai, 
ahn rait iin dehso dehn wehn gat wan tuum weh dehn neva put non 
ded bady iina yet. 42So bikaaz dah wehn di die wen dehn wehn fi get 
redy fi di Paasuova selibrieshan, ahn bikaaz di tuum wende kluos, 
dehn put Jesus bady iin deh. 


Jesus deh liv agen! 
(Matthew 28.1-10; Mark 16.1-8; Luke 24.1-12) 


2 0 1Now, suun di maanin pan di fos die a di wiik, wen ih wehn 
stil daak, Mary Magdalene gaan dah di tuum ahn nuotis 
seh di stuon wehn don muuv fahn fronta ih. 2So Mary ron gaan dah 
Simon Peter ahn di ada disaipl —di wan weh Jesus wehn lov— ahn 
tel dem, “Dehn don muuv di Laad bady fahn outa di tuum, ahn wii 
no nuo weh paat dehn put him!” 
3So Peter ahn di ada disaipl set out fi gaan dah di tuum; 4di two a 
dem wende ron tugeda, bot di ada disaipl ron ahed faasa an Peter ahn 
him get dah di tuum fos. 5Ihn ben dong ahn luk iinsaida di tuum, ahn 
ihn ongl si di piis a linin klaat weh dehn wehn rap Jesus bady iina, 
bot ihn neva gaan iinsaid. 6Den Simon Peter, weh wende kom bihain 
him, get dah di tuum ahn gaan iinsaid; ahn ihn ongl si di linin klaat 
dem. 7Bot di klaat weh wehn rap roun Jesus hed neva deh lang wid 
di ada piis a klaat dem; ih wehn ruol'op wan said bai ihself. 8Den 
di ada disaipl, weh wehn get dah di tuum fos, gaan iin tu; ahn ihn 
si aala weh hapm, ahn ihn biliiv. 9Yu si, dehn stil neva andastan di 
skriptyo weh wehn seh how Jesus wehn fi riez op fahn mongs di ded. 

Jesus apier op tu Mary Magdalene 
(Matthew 28.9,10; Mark 16.9-11) 


10Aftawod di disaipl dem gaan bak tu weh dehn wende stie. 11Bot 
Mary stan op outsaida di tuum deh baal. Ahn wail ihn wende baal, 
ihn ben dong ahn luk iinsaid. 12Ahn ihn si two ienjel dres op iina 
wait kluoz deh sidong rait weh paat Jesus bady wende; wan bai weh 
ihn hed wende, ahn di neks wan weh ihn fut wende. 

13Den dehn aks Mary, “Dah weh yo deh baal so fa?” 

Ahn Mary tel dem, “Dehn ker weh mi Laad bady ahn Ah no nuo 
weh paat dehn put'ih.” 14Wen ihn seh dat, ihn ton roun ahn si Jesus 
deh stan op deh, bot ihn neva nuo seh dah him. 

15 Jesus aks im, “Weh yo deh hala fa? Dah huu yu deh luk fa?” 

Now Mary wehn tink seh dah wehn di man weh luk afta di gyaadn, 
so ihn aks im, “Saar, if dah yuu ker'im weh, pliiz tel mi weh yo put'im, 
so Ah kyan go luk far'im.” 

16 Jesus seh tu im, “Mary!” 

Den Mary ton tu im ahn seh iina di Jewish langwij, “Rabbi!” (weh 
miin ‘Tiicha.’) 

17 Jesus tel im, “Mary, stap deh huol aan tu mi, bikaaz Ah no gaan 
op tu di Faada yet. Bot go dah mi breda dem ahn tel dem seh, ‘Ah 
gwain op dah mi Faada, weh dah fi unu Faada tu; Ah gwain dah mi 
God, weh dah fi unu God tu.” 

18So, Mary Magdalene gaan, gaan tel di disaipl dem seh, “Ah jos si 
di Laad!” Den, ihn tel dem aala weh Jesus wehn seh tu im. 


Jesus apier op pan ihn disaipl dem 
(Matthew 28.16-20; Mark 16.14-18: Luke 24.36-49) 


19Dah siem die pahn di fos die a di wiik wen di iivnin kom dong, 
di disaipl dem wehn miit'op tugeda dah wan hous. Ahn dehn wehn 
gat di duo dem lak'op, bikaaz dehn wehn fried fi di Jewish liida dem. 
Den aalava sodn Jesus apier deh stan op mongs dem ahn seh, “Piis 
deh wid unu!” 20Wen ihn seh dat, ihn shuo dem ihn han dem ahn 
ihn said. Wen di disaipl dem si seh dah wehn di Laad, dehn wehn 
uova glad. 

21 Jesus tel dem agen, “Piis deh wid unu. Siem wie how di Faada 
wehn sen mi, dah rait so Ah deh sen unu.” 22Wen Jesus seh dat, ihn 
bluo pahn dem ahn tel dem, “Mek di Holy Spirit kom pahn unu. 

23Enybady weh unu fargiv dehn sin, dehn don get fargiv aredy, bot 
if unu no fargiv dem, den dehn sin dem don stie pan dem.” 


Jesus apier op tu Thomas 


24Now Thomas, weh dehn kaal di Twin, dah wehn wan a di twelve 
disaipl dem, bot ihn neva dedeh wen Jesus wehn kom. 25So di ada 
disaipl dem tel im, “Wi si di Laad!” 

Bot Thomas tel dem, “Di uongli'is wie Ah gwain biliiv, dah if Ah si 
di huol dem weh di niel lef iina ihn han, ahn put mi finga iina dem, 
ahn if Ah shub mi han iina ihn said.” 

26Now eight die lieta di disaipl dem wehn iina di hous agen, ahn 
dis taim Thomas wende wid dem. Di duo dem wehn lak'op ahn stil 
yet Jesus kom iin, kom stan op mongs dem ahn seh, “Piis deh wid 
unu.” 27 Den Jesus seh tu Thomas, “Kom, kom put yo finga yah ahn 
luk pahn mi han dem. Strech out yo han ahn put'ih iina mi said. Stap 
deh dout ahn biliiv, Thomas.” 

28Thomas ansa im ahn seh, “Mi Laad ahn mi God!” 

29 Jesus tel Thomas, “Weh hapm? Yu ongl biliiv bikaaz yu deh si 
mi? Pipl weh no si ahn stil biliiv, dah dem weh bles fi chruut.” 

30Now Jesus wehn du plenty muo mirakl fronta ihn disaipl dem, bot 
dem no get rait dong iina dis buk yah. 31 Demya tingz weh Ah wehn 
rait dong dehso, Ah du'ih fi unu biliiv seh Jesus dah di Christ, God 
Son; ahn fi, wen unu biliiv, unu kyan get riil laif iina fi him niem.” 


Jesus apier op agen bai di Tiberias Sii 


2 1 1Aftawod Jesus apier op tu di disaipl dem agen bai di Tiberias 
Sii. Dis dah how ih hapm: 2Simon Peter ahn Thomas —weh 

dehn wehn kaal di Twin— ahn Nathaniel, weh kom fahn Cana iina 
Galilee sekshan, ahn Zebedee two son dem, lang wid two muo a Jesus 
disaipl wehn miit'op deh. 3Ahn Simon Peter tel dem, “Ah gwain go 
fishin.” 

Den di res a dem seh tu im, “Mek wi go wid yo.” So dehn gaan out 
iina wan buot, bot dah nait dehn neva kech notn. 

4Now, likl lieta iina di die wen di son deh kom op, Jesus wende 
stan op pahn di biich, bot di disaipl dem neva nuo seh dah wehn him. 

5So Jesus hala tel dem, “Mi fren, unu kech eny fish?” 





rLuk pan: John 5.24, 26. 

Dehn ansa seh, “No sah, wi no kech notn.” 

6Den Jesus tel dem, “Chruo unu net pahn di rait saida di buot, ahn 
unu gwain kech som.” So dehn chruo dehn net rait dehso, ahn dehn 
kech so moch fish dehn kudn iivn haal'ih iin! 

7Den di disaipl —di wan weh Jesus wehn lov— tel Peter, “Bwai, 
dat dah di Laad!” 

Ahn wen Simon Peter hier seh dah wehn di Laad, ihn hory haal 
aan ihn fishaman goun —bikaaz ihn wehn tek ih aaf fi work— ahn 
ihn jomp iina di sii. 8Bot di ada disaipl dem wende kom iina di buot 
deh jreg di net ful a fish bihain dem, bikaaz dehn ongl wende bout 
one hundred yaad fahn shuo. 9Wen dehn get dah di shuo, dehn si som 
fish deh kuk pahn faiya kuol. Ahn bred wehn dedeh tu. 

10Den Jesus tel dem, “Bring som a di fish weh unu jos kech.” 

11So Simon Peter gaan tu di buot ahn haal di net pahn shuo. One 
hundred ahn fifty-three big fish wehn iina di net, ahn stil yet di net 
neva bos. 12 Jesus tel dem, “Dah maanin aredy, so unu kom, kom iit.” 
Bot non a di disaipl dem neva tink fi aks im, “Dah huu yuu?” bikaaz 
dehn wehn fried fi du'ih; dehn wehn nuo aredy seh dah di Laad. 13Den 
Jesus kom ahn tek di bred ahn gi dem; den ihn gi dem di fish siem 
wie. 14Dah wehn di third taim Jesus apier op tu ihn disaipl dem afta 
ihn riez op fahn di ded. 


Jesus aks Simon Peter ho moch ihn lov im 


15Wen dehn don iit, Jesus seh tu Simon Peter, “Simon, yu weh dah 
John son, yu lov mi muo an di res a dem?” 

Peter ansa seh, “Yees, Laad, yu nuo Ah lov yo.” 

Jesus tel im, “Den, fiid mi lam dem.” 

16 Jesus aks Peter wan sekant taim, “Simon, yu weh dah John son, 
yu lov mii?” 

Peter ansa seh, “Yees, Laad, yu nuo Ah lov yu.” 

Jesus seh, “Wel den, ten tu mi shiip dem.” 

17Den Jesus aks im wan third taim seh, “Simon, yu weh dah John 
son, yu lov mii?” 

Peter wehn fiil sad, bikaaz Jesus wehn don aks im if ihn lov im three 
taim; so ihn seh, “Laad, yuu nuo evryting. Yuu nuo seh Ah lov yu.” 

Jesus seh, “Wel den, fiid mi shiip dem. 18Ah deh tel yo di chruut: 
wen yu wehn yonga, yu yuuztu put wan leda belt roun yo wies, ahn 
den go weh yo waahn; bot wen yu get uol, yu gwain strech out yo 

han dem; sombady els gwain tai yo op, ahn den ker yu weh yo no 
waahn go.” 

19Now Jesus seh dis fi mek Peter nuo weh kain a det ihn wehn 
gwain ded, ahn dat dah di kain a det weh gwain deh ana God. Afta 
dat, Jesus tel Peter, “Fala mi!” 

20Peter ton roun ahn si wan disaipl —di wan weh Jesus wehn lov— 
deh fala dem; dat dah wehn di siem wan weh wehn jraa op nier tu 
Jesus wen dehn wende iit sopa tugeda ahn aks im, “Laad, dah huu 
gwain sel yu out?” 21Wel, wen Peter si dah disaipl deh, ihn aks Jesus 
seh, “Laad, dah weh gwain hapm tu dis man?” 

22 Jesus tel im, “If Ah waahn him liv til Ah kom bak, wat mek yu 
waahn nuo weh gwain hapm tu im? Weh yu fi du, dah fala mii.” 
23So wan taakin staat spred mongs di res a Jesus falowa dem seh 
dah disaip] deh neva wehn gwain ded. Main yo, Jesus neva seh dah 
disaipl neva wehn gwain ded, bot ihn wehn seh, “If Ah waahn him 
liv til Ah kom bak, weh mek yu waahn nuo weh gwain hapm tu im?” 


Di Apasl John don ihn leta bout Jesus laif ahn work laik so 


24Dis dah di disaipl weh wehn si aala dem tingz ahn rait dem dong, 
ahn wii nuo seh aala weh ihn wehn rait dong dah di chruut. 

25Ahn plenty muo tingz Jesus wehn du, bot if dehn wuda trai fi 
rait dong aal demde tingz aal tugeda, Ah ges di huol worl kudn huol 
aal di buk dem weh dehn wuda wehn gwain hafy rait! 

DI WORK WEH DI 
APASL DEM DU 


Weh disya Buk Taak Bout 


Di sekant buk weh di Apasl Luke rait dah wehn, “Di Work weh di Apasl 
dem Du,” ahn ih kantinyo weh paat di Apasl wehn lef aaf iina ihn fos 
leta tu Mista Tehophilus, weh now wi kaal, “Di Gud Nyuuz bout Jesus 
Christ weh Luke Rait.” Iina disya buk weh yo gat fronta yo, di Apasl Luke 
tel wi aal bout weh wehn hapm afta Jesus gaan bak dah hevn: how ihn 
sen di Holy Spirit dong pan aala ihn apasl dem; ahn aftawod how dehn 
priich ahn hill wid so moch powa dat plenty thousand a di Jew dem kom 
fi fala di Laad. 

Den dah taim kom fi di Gentile pipl —di pipl dem weh dah no Jew— 
get fi hier di siem mesij, ahn fi wi ansesta dem staat aksep ih wid powa 
tu. Wan a di fos Gentile famaly weh ton Kristyan dah wen di famaly a 
wan Roman aamy afisa weh niem Cornelius. Di Apasl Peter wehn priich 
di Gud Nyuuz tu Cornelius, ihn famaly ahn ihn fren dem weh wende 
gyada tugeda iina ihn hous. Ahn wail Peter wende priich, di Holy Spirit 
kom dong pan aala dem wid plenty powa. Siem taim dehn staat priez 
God ahn dehn staat chros iina him; dehn wehn uova glad! 

Iina di res a di buk di Apasl Luke rait bout how disa mesij gat muo ahn 
muo akseptans mongs di Gentile pipl dem speshaly chruu di priichn a 
di Apasl Paul, weh wehn trav! aal bout di worl iina demde diez. Bot yo 
wehn gat dem weh no waan hier disa mesij, so dehn haraas Paul plenty 
ahn mek di atarity dem grab di Apasl ahn put'im iina jiel. So, di buk don 
wid Paul iina jiel, bot ihn wehn stil deh priich di Gaaspl fahn iin dehso! 

Tudeh die wi nuo seh dah wehn bikaaz di fos biliiva dem wehn fietful 
fi prokliem God Gud Nyuuz aal uova di worl dat wi gat wan chorch tudeh 
die pan fi wi ailant dem tu. Ahn di kwestyan wi hafy aks wiself dah: How 
moch a di pipl dem wi deh tel dah siem mesij, di Gud Nyuuz bout Jesus 
Christ? Di taim wi gat uova shaat, far di Laad Jesus deh kom bak suun suun? 

Wan neks leta weh wehn rait tu Theophilus 


1 1Dier Mista Theophilus: 

lina di fos leta“ weh Ah wehn rait tu yu, Ah tel yu bout aal 
di tingz dem weh Jesus wehn du ahn tiich 2fahn di taim ihn staat 
ihn work, til di die ihn get ker op iina hevn. Bot bifuor ihn gaan op, 
ihn gi di apasl? dem weh ihn wehn pik di aadaz dem weh ihn wehn 
get fahn di Holy Spirit. 3Fi forty diez afta ihn sofa ahn ded, ihn apier 
op tu ihn falowa dem plenty taim fi pruuv seh ihn wehn kom bak tu 
laif fi chruut. Dehn wehn si'im wid dehn uon two ai, ahn ihn taak 
wid dem bout plenty tingz kansaanin God Kingdom. 4Den, wan die 
wen Jesus wende gyada dem tugeda, ihn tel dem seh, “Unu no fi lef 
Jerusalem, bot unu fi wiet fi di gif weh di Faada wehn pramis, weh 
Ah wehn tel unu bout. 5John wehn baptaiz unu wid waata, bot iina 
fyuu diez God gwain baptaiz unu wid di Holy Spirit.” 


Di Griet Komishan fi priich aal uova di worl 
(Matthew 28.16-20; Mark 16.14-20; Luke 24.47-53) 


6Wan neks die, wen di disaipl dem wehn kom tugeda wid Jesus, 
dehn aks im seh, “Laad, yuu gwain frii wi Israel pipl ahn gi wi bak fi 
wi kingdom now?” 7 Jesus ansa ahn seh, “Unu no hafy nuo dat. Dah 
di Faada set di taim ahn di die ahn di yier wen aala dat gwain hapm, 
bikaaz ihn gat di atarity fi du dat. 8Bot wen di Holy Spirit kom dong 
pahn unu, unu gwain get plenty powa, ahn unu gwain kyan go aal bout 
di plies deh tel di pipl bout mii. Unu gwain du dis iina Jerusalem, den di 
huol a Judea lan, den Samaria lan, iivn dongtu di laas paat a di worl.” 

9Afta ihn don seh dat, ihn staat riez ahn ihn gaan op iina hevn 
rait fronta dehn ai. Den wan kloud kova im op ahn dehn kudn si'im 
no muo. 10Bot di apasl dem wehn stil deh stan op deh; dehn stier op 
iina hevn uova haad, deh luk fi si'im. Den aalava sodn two man dres 
op iina wait stan op saida dem. 11 Dehn seh, “Unu man fram Galilee 
lan, dah wai unu deh stan op deh, deh luk op iina hevn so? Dis siem 
Jesus weh God don tek op fahn mongs unu ahn ker op iina hevn; wel, 
ihn gwain kom bak di siem wie how unu jos si'im gaan op.” 





«1.1 Nuotis seh: Di fos leta dah wehn di Gaaspl a Luke. 1.2 Nuotis seh: Iina 
Acts di taikl ‘apasl’ yuuzualy refa tu di twelve disaipl dem, bot aalsuo tu 
Barnabas ahn Paul iina chapta 14. 

Matthias tek Judas plies 


12Den di apasl dem gaan bak dah Jerusalem fahn di mountin weh 
niem Olives, weh no tuu foor fahn di sity —bout di distans Moses Laa 
lou wi fi waak pahn di Sabat die. 13Wen dehn get bak, dehn gaan 
opstiez dah di ruum weh dehn wende stie. Demya dah aala dem weh 
wehn dedeh: Peter, John, James, Andrew, Philip, Thomas, Bartholomew, 
Matthew, ahn James —weh dah wehn Alphaeus son. Den yo wehn gat 
Simon, weh dehn kaal di Zealot,° ahn Judas —weh dah wehn James 
son. 14Wid wan main, aala dem yuuztu gyada tugeda plenty taim fi 
prie lang wid Mary, Jesus muma, ihn breda dem ahn som ada uman tu. 

15Wan fyuu diez lieta dehn wehn gat wan miitn wid aala di biliiva 
dem —bout wan hundred ahn twenty a dem iina aal. Ahn Peter get'op 
fi taak. 16Ihn seh, “Bredrin, di skriptyo hafy kom chruu, weh di Holy 
Spirit wehn seh lang taim abak chruu David? bout Judas Iscariot, huu 
wuda bii di wan weh gwain ker dem fi dehn grab Jesus. 17 Judas dah 
wehn wan a wi; bot bifuor ihn ded, ihn wehn help iina di work weh 
wi wende du fi di Laad. 18(Now, dis man Judas bai wan piis a lan 
wid di mony weh ihn wehn get fi sel out Jesus. Ahn rait dehso, ihn 
jrap ahn ded, ahn ihn bady bos uopm ahn aala ihn gots kom out. 
19Evrybady iina Jerusalem hier bout'ih, so dehn kaal dis piis a lan, 
‘Akeldama,’ weh miin iina fi dehn langwij ‘Blody Grong.’) 

20“Bikaaz iina di buk a Psalms, David rait bout disya man: 

‘Mek ihn hous emty, 
ahn no mek nonbady liv iina ih. 
“Ahn den iina wan neks plies ih seh: 
‘Mek sombady els tek ihn plies.’ 

21“So wi hafy pik sombady els fi tek Judas plies. Ihn hafy bii wan 
man weh wehn aalwiez travl wid wi wen Jesus wende yah mongs 
wi, 22fahn wen John baptaiz di pipl dem til di die Jesus gaan op iina 
hevn. Ahn ihn wehn gwain hafy si Jesus afta ihn rezorekshan, so ihn 
kyan tel di pipl bout'ih tu.” 

23So dehn sojes two man: Matthias ahn Joseph, di wan weh dehn 
kaal Barsabbas —ahn dehn yuuztu kaal im Justus tu. 24-25Den dehn 





“1.13 Nuotis seh: Di ‘zealot’ dem yuuztu difen di lan iina demde diez ahn dehn 
neva waahn di Roman atarity dedeh. 41:16 Nuotis seh: King David dah wehn 
wan a di muos fiemos ruula iina di histry a di Jewish pipl. 

prie, “Laad, yuu nuo evrybady haat, so shuo wi wish wan a demya 
man yuu pik fi tek Judas plies iina dis work fi bii wan apasl tu, bikaaz 
Judas lef wi ahn gaan dah di plies weh ihn bilang.” 26Den dehn draa 
lat: ahn Matthias niem kom out fi jain di ada eleven apasl dem. 


Di Holy Spirit kom pan di biliiva dem 


2 1Wen Pentikaasf selibrieshan kom, aala di pipl dem weh wehn 

chros iina Jesus gyada tugeda iina wan plies. 2Den aalava sodn 
dehn hier wan naiz fahn di skai weh wehn soun laik wan haad briiz 
deh bluo. Di soun ful'op di huol hous upaa dehn wende. 3Ahn dehn 
si somting weh wehn luk laik faiya weh divaid op iina wan lata likl 
fliem weh kom dong ahn sekl pahn evry wan a dem. 4Aala dem 
wehn get ful'op wid di Holy Spirit ahn dehn staat taak iina aal kain 
a difarent langwij. Dah di Spirit weh wehn gi dem di wod dem fi seh. 

5Now iina demde diez yo wehn gat som rilijos Jewish man fahn aal 
uova di worl weh wehn kom tu Jerusalem tu. 6Wen dehn hier di naiz, 
di huol paila dem gyada roun deh. Aala dem wehn uova sopraiz, bikaaz 
dehn wehn hier di disaipl dem deh taak iina iich a fi dehn uon langwij! 
7 Ahn dehn kudn biliiv weh dehn wende hier. So dehn aks, “Aala demde 
man dah fahn Galilee lan, no chruut? 8So dah how evry wan a wi kyan 
hier dem deh taak iina iich a fi wi langwij fahn di plies weh wii wehn 
baan? 9Yo gat pipl mongs wi fahn aal bout: Parthian pipl, Medes pipl, 
Elamite pipl, ahn dem weh kom fahn Mesopotamia, Judea, Cappadocia, 
Pontus, Asia, 10Phrygia, Pamphylia, Egypt, ahn som sekshan a Libya lan 
weh deh kluos tu Cyrene, ahn vizita dem fram Rome tu, Jew ahn ada 
pipl weh jain di Jewish rilijan, Hahn Cretan ahn Arab pipl tu. Wi hier 
aala dem deh taak iina fi wi uon langwij dem bout di griet tingz weh 
God du!” 12Ahn aala dem weh hier wat wende go aan wehn uova sopraiz 
ahn kanfyuuz, ahn dehn aks wan anada, “Dah wada dis miin now?” 

13Bot yo wehn gat som ada pipl tu weh wehn tek di huol ting laik 
juok. Dehn seh, “Demde pipl yah mosy wende drink tuu moch nyuu 
wain!” 





e1:26 Nuotis seh: Di Jew dem yuuztu rait di niem dem pahn som piis a stuon, den 
dehn wuda put dem iin wan pat til wan jrap out, ahn di wan weh jrap out dah di 
wan weh dehn pik. +42.1 Nuotis seh: ‘Pentikaas’ dah di die wen di Jew dem 
wuda go dah di Templ fi selibriet di taim a haavis, weh dah fifty diez afta di 
Paasuova selibrieshan. 


1* ed. © 2010, Wycliffe Bible Translators, Inc. 


Acts 2 270 


Peter priich fahn ihn haat 


14Den Peter stan op wid di ada eleven apasl ahn staat priich haad. 
Ihn seh, “Mi felo Jew fahn Judea ahn aala unu weh deh yah iina 
Jerusalem. Mek Ah eksplien tu unu ekzakly weh deh go aan rait 
yahso; lisn gud tu weh Ah gat fi seh: 15Demde pipl weh unu si yah no 
jronk laik weh unu deh tink, bikaaz dah jos nine aklak dah maanin! 
16Dis weh unu si deh hapm yah, dah weh di prafit Joel wehn taak 
bout fahn lang taim abak; God tel im seh: 
17 “Dis dah weh Ah gwain du iina di laas diez: 
Ah gwain mek mi Spirit kom pahn evrybady. 
So unu son ahn daata dehn gwain priich mi mesij. 
Ahn unu yong man dehn gwain si plenty vizhan, 
ahn unu uol man dehn gwain gat som driim fahn hevn tu. 
18 Yees, Ah gwain gi dem mi Spirit iina demde diez, 
tu aala dem weh work fi mi —man ahn uman di siem— 
So dehn gwain priich mi mesij gud! 
19 Ahn Ah gwain du aal kain a wandaz op iina di skai, 
ahn mirakl dem dong pahn di ort tu. 
Blod, faiya, ahn tik smuok gwain kom. 
20 Di son gwain get uova daak, 
ahn di muun gwain ton red laik blod. 
Aal dis gwain hapm bifuor di Griet ahn Amiezin Die, 
wen di Laad gwain kom bak. 
21 Ahn evrybady weh kaal out pahn di Laad niem, 
fi ihn siev dem, gwain get siev.” 
22Den Peter kantinyo, “Unu man fram Israel, hier weh Ah deh tel 
unu: Jesus fahn Nazareth dah wehn wan man weh God shuo seh ihn 
wehn kom fahn him; ihn shuo dis chruu di wandaz ahn mirakl dem 
weh God du chruu im. Unu nuo dis dah chruut, bikaaz aala dis hapm 
rait yah mongs unu. 23Ahn God wehn plan fahn lang taim bifuor seh 
Jesus wehn gwain get han uova tu unu. Ahn unu uonself mek som 
wikid man niel'im op pahn wan kraas ahn kil'im! 24Ihn sofa bad wen 
ihn ded, bot God neva lef im deh; ihn riez im bak op! Det neva gat 
non powa uova im agen; ih kudn huol im bak laik wan prizna. 25 Dis 
dah weh King David wehn seh bout im lang taim abak: 
‘Ah si di Laad fronta mi aal di taim. 
Ahn bikaaz ihn deh nier mi dah mi rait han said, 

Ah no hafy wory bout notn. 

26 So mi haat ongl fiil glad, ahn mi mout sing ihn priez. 

livn duo Ah dah flesh ahn blod, Ah gat kanfidens, 

27 bikaaz yuu, Laad, no gwain lef mi iina Hades, 

nar lef yo Holy One fi ratn iina di griev. 
28 Yu wehn shuo mi di wiez dem weh liid tu laif, 
ahn bikaaz yu deh wid mi, Ah ongl fiil hapy.’ 

29“Mi bredrin, Ah shuor seh, wen fi wi ansesta King David wehn 
seh demde tingz, ihn neva wende taak bout ihnself, bikaaz ihn wehn 
don ded ahn dehn ber'im lang taim abak, ahn ihn griev stil deh yah 
mongs wi op tu dis die. 30Bot David dah wehn wan prafit, ahn ihn 
wehn nuo weh God wehn pramis im wid wan uot. God wehn mek 
wan pramis seh ihn gwain mek wan a ihn disendant fi bii wan king, 
jos laik him. 31 David wehn si weh God wehn gwain du iina di fyutyo, 
so ihn rait dong bout di Mesaya rezorekshan, wen ihn seh: 

‘Ihn neva gwain get lef iina di plies fi di ded, 
ahn ihn bady neva gwain ratn iina di griev. 

32“So God riez op Jesus fahn di ded, ahn aala wi dah wiknis tu dis. 
33Den God gi Jesus di bigis ana, wen ihn put'im fi sidong pahn ihn 
rait han said; ahn gi'im di Holy Spirit jos laik how ihn wehn pramis 
im. Dis dah weh unu deh si ahn hier yah tudeh. 34Yu si, dah neva 
David weh riez op iina hevn, laik Jesus gaan. Bikaaz David wehn seh: 

God" seh tu mi Laad: 
Sidong dah mi rait said, 

35 til Ah put aala yo enemy dem 

aanda yo fut laik wan futstuul. 

36 “So, aala unu Jew pipl fahn Israel, mek Ah tel unu klier-klier: 
disya Jesus weh unu wehn niel op pahn wan kraas, dah him weh 
God wehn mek Laad ahn Mesaya!” 


Plenty pipl ton tu di Laad 


37 Now, wen di pipl dem hier dis, dehn wehn shak ahn fiil uova bad. So 
dehn aks Peter ahn di ada apasl dem, “Bredrin, dah weh wi fi du now?” 
38Peter ansa ahn seh, “Ripent, ton fahn unu sin, ahn aala unu fi 
get baptaiz iina Jesus Christ niem, so God kyan paadn unu. Den ihn 





82.27 Nuotis seh: ‘Hades’ dah di niem fi di plies fi di ded. "2.34 Di ekzak wod 
dem dah: “Di Laad seh tu mi Laad:” 

gwain gi unu di gif a di Holy Spirit. 39Dis pramis dah fi unu ahn unu 
pikniny dem, ahn fi dem weh deh foor fahn yah tu; dis pramis dah 
fi aala dem weh wi Laad God kaal fi fala him.” 

40Bot Peter neva ongl tel dem dat; ihn yuuz plenty ada wod tu. Ihn 
kiip deh waan dem ahn pliid wid evrybady deh seh, “Siev unuself 
fahn weh gwain hapm tu dis wikid jinarieshan!” 41 Ahn az ihn wende 
priich, dehn aksep ihn mesij ahn get baptaiz. So dah die bout three 
thousand wehn jain op wid di gruup a pipl weh wehn chros iina 
Jesus. 42Ahn dehn kantinyo fi laan fahn di apasl dem. Dehn spen 
taim tugeda deh iit, deh taak, ahn deh prie. 


Di wie di biliiva dem wende liv 


43Evrybady kudn haaly biliiv dehn ai wen dehn si aala di wandaz 
ahn mirakl dem weh di apasl dem wende du. 44Ahn aal di biliiva dem 
kiip tugeda ahn shier evryting weh dehn wehn gat wid wan anada. 
45Laik dehn staat sel dehn lan ahn ada tingz weh dehn wehn uon, 
ahn dehn gi di mony weh dehn get fahn ih tu aala dem weh wehn 
niid ih. 46Evry die dehn miit jina di Templ, ahn dehn iit tugeda iina 
wan anada hous tu. Ahn dehn wehn fiil gud iina dehn haat bout wan 
anada, 47ahn wende priez God tugeda. So dehn nieba dem, weh si 
how dehn wende liv, rispek dem plenty. Ahn evry die di Laad ad aan 
muo ahn muo pipl weh wende get siev. 


Wan kripl man get kyuor 


3 1Wan die, Peter ahn John gaan op dah di Templ roun three 

aklak di iivnin, weh dah wehn di taim dehn set fi prie. 2Now, 
dehn wehn gat wan man deh, weh wehn kripl fahn di taim ihn wehn 
baan. Evry die ihn fren dem yuuztu ker'im dah di Templ giet weh 
niem Byuutiful, so ihn kuda beg fahn evrybady weh wende go iina 
di Templ. 3Wen di man si Peter ahn John deh kom iin, ihn aks dem 
fi wan likl chienj. 4Bot Peter ahn John luk striet pan im, ahn Peter 
seh, “Heh yo, luk pahn wi gud!” 5So di man staat pie atenshan tu 
dem; ihn wende tink seh dehn gwain gi'im somting. 6Den Peter seh, 
“Ah no gat non mony ataal, bot weh Ah gat, Ah gwain gi yo. Chruu 
di powa a Jesus Christ fram Nazareth, get'op ahn waak!” 7Peter grab 
im bai ihn rait han ahn haal'im op, ahn siem taim di man ankl ahn 
fut get strang! 8Den di man jomp op ahn staat waak, ahn ihn fala 
dem iina di Templ, deh waak, deh jomp op, ahn deh priez God! 9Wen 

evrybady weh wehn dedeh si di man deh waak ahn deh priez God, 
10dehn rekonaiz im ahn seh, “Dat dah di siem man weh yuuztu beg 
dah di Byuutiful Giet, no chruut?” 

Wel, dehn kudn biliiv dehn ai, ahn wehn uova sopraiz wen dehn 
si weh wehn hapm tu im. 


Peter priich agen, dis taim iina di Templ 


11Az di man weh yuuztu beg grab aan tu Peter ahn John, aal di ada 
pipl weh dedeh wehn uova sopraiz ahn ron gaan si weh wende go aan 
dah di plies weh dehn kaal Solomon Pieza. 12Bot wen Peter si dis, ihn 
seh tu dem, “Unu man fram Israel, dah wai dis sopraiz unu so? Unu 
dedeh deh stier pahn wi laik if wi du dis iina fi wi uon powa, or laik wi 
so huoly seh wi mek dis man waak? 13Nuo sah, dah di God a Abraham, 
Isaac ahn Jacob, ahn fi wi ada ansesta dem weh du dis fi bring gluory 
tu ihn saavant Jesus. Bot unu wehn waahn him ded; unu ker'im ahn 
disuon him fronta Pilate, di Roman govana, iivn wen Pilate wehn disaid 
fi let'im go. 14Unu disuon di Wan weh huoly ahn raichos, ahn den aks 
fi dehn frii wan mordara insida him! 15Unu kil di Wan weh gi laif; bot 
God riez im op fahn di ded, ahn wii wiself dah wiknis tu dat. 16Hierso 
wi kyan si seh dah chruu fiet iina di powa fahn Jesus niem weh mek 
disya man —weh unu si ahn nuo— get bak gud rait fronta aala unu. 

17“Now bredrin, Ah nuo seh unu, ahn unu liida dem tu, neva 
andastan weh unu wende du wen unu kil Jesus. 18Bot fahn awie-wie 
abak God wehn tel di prafit dem seh dis wehn gwain hapm: di Mesaya 
weh ihn wehn pik wehn gwain hafy sofa; ahn di siem ting weh ihn 
wehn seh tu dem wehn kom chruu fi chruut! 1950, unu hafy ton fahn 
unu sin ahn kom bak tu God, so ihn kyan tek weh aala unu sin dem. 
Den, sieka weh di Laad deh wid unu, ihn gwain kyan sen som taim fi 
get strent iina him tu unu suol. 20Ahn ihn gwain kyan sen Jesus, di 
Mesaya, weh ihn wehn pik fi unu. 21 Bot fos Jesus gwain stie op dah 
hevn til di taim kom fi ihn mek evryting nyuu. God wehn anouns 
dis chruu ihn huoly prafit dem fahn lang taim abak. 22Jos laik how 
Moses wehn seh: ‘Di Laad, fi unu God, gwain sen wan prafit rait fahn 
mongs unu jos laik how ihn wehn sen mi. Ahn wen ihn kom, unu fi 
du evryting weh ihn tel unu fi du' 23Ahn den ihn seh, “Bot enybady 
weh no obie dah prafit gwain get tai aaf fahn God pipl ahn get distrai.’ 

24“Aala di ada prafit dem weh wehn taak fi God, fahn Samuel rait 
dong tu dem weh kom afta im, aala dem wehn priich bout disya taim 


1* ed. @ 2010, Wycliffe Bible Translators, Inc. 


Acts 3, 4 274 


yah. 25Ahn now unu dah di wan dem weh get weh di prafit dem wehn 
taak bout. Unu get di agriiment God wehn mek wid unu ansesta dem. 
Ihn seh tu unu faada Abraham, ‘Ah gwain bles aal di nieshan iina di 
worl chruu yo disendant. 

26“Ahn so God chuuz ihn saavant Jesus, ahn sen im tu wi Jewish pipl 
fos, so ihn kuda bles wi, wen ihn mek aala wi ton fahn wi wikid wiez.”' 


Dehn haal Peter ahn John fronta di Jewish Kongsl 


1Wail Peter ahn John wende taak tu di pipl dem, di priis, di 
kyapm a di Templ gyaad, ahn di Sadducee pipl dem kom op tu 
dem. 2Dehn wehn uova beks bikaaz di apasl dem wende tiich di pipl 
dem seh, “Sieka weh Jesus wehn kom bak fahn di ded, pruuv seh di 
ded gwain riez bak op tu.” 3So, dehn grab Peter ahn John, bot bikaaz 
dah wehn liet di iivnin, dehn hiiv dem iina jiel til maanin. 4Bot plenty 
pipl iina di kroud, weh wehn hier dehn mesij, biliiv ih. So bai now, di 
apasl dem wehn gat bout five thousand man iina dehn gruup. 
5Di neks die, di ruula ahn som ada memba a di Jewish Kongsl, ahn di 
tiicha a di Laa dehn gyada tugeda iina Jerusalem. Annas di Hai Priis 
wehn dedeh tu, lang wid Caiaphas, John, Alexander, ahn di ada big taim 
man dem weh dah wehn paat a di Hai Priis famaly. 7Den, dehn ker Peter 
ahn John fronta dem ahn staat kwestyan dem deh seh, “Dah weh kain a 
powa unu yuuz, ahn iina fi huu niem unu deh du aala dis?” 8Den Peter, 
fulop wid di Holy Spirit, seh tu dem, “Aala unu ruula ahn ada liida a di pipl 
dem, 9if unu waahn joj wi tudeh kansaanin di gud ting weh wehn hapm 
tu wan kripl man, ahn waahn nuo how ihn get beta, 10den mek aala unu 
ahn evrybady els mongs fi wi Israel pipl nuo dis: chruu di powa weh deh 
iina di niem a Jesus fahn Nazareth —huu unu wehn kruusifai, bot God 
riez op fahn di ded— dis man rait yahso get kyuor! 11Jesus dah di wan 
weh di skriptyo wende taak bout wen ih seh: ‘Di brik weh di bilda dem 
wehn seh, “no gud,” kom fi bii aftawod, di muos impuotant outa aala dem.” 
12“Unu kyaahn get salvieshan chruu nonbady els eksep Jesus, 
bikaaz God neva gi no ada niem mongs pipl weh dehn kyan kaal 
pahn fi get siev.” 





13.26 Di ekzak wod dem dah: “So tu unu fos God riez op ihn Saavant, ahn ihn 
sen im fi bles unu bai ton'in evry wan a unu fahn unu wikid wiez.” 4.11 Di 
ekzak wod dem dah: “Him dah di brik weh unu, di bilda dem neva waahn, bot 
God mek im fi bii di chiif kaana brik.” 

13Wen di liida dem si how Peter ahn John dah wehn jos aadinary 
ahn onedyukietid pipl —bot neva fried fi dem ataal— di liida dehn 
wehn sopraiz ahn staat riiyalaiz seh dehn wehn yuuztu deh wid Jesus. 
14Ahn di pruuf wende rait fronta dehn ai: di man weh Peter ahn 
John wehn kyuor wende stan op rait dehso! So dehn neva gat notn 
els fi seh gens dem. 15Dehn ongl aada Peter ahn John fi go outsaid 
til dehn kuda disaid weh fi du wid dem. 16Afta dehn gaan, di rilijos 
liida dem aks wan anada, “Dah weh wi gwain du wid demya man? 
Evrybady weh liv iina Jerusalem nuo seh dah wan big mirakl dehn 
du; wi kyaahn seh ih neva hapm! 17Bot fi stap dem fahn priich ahn 
spred roun dehn mesij forda, mek wi waan dem seh wi no waahn hier 
dehn seh notn tu nonbady els no muo iina Jesus niem.” 

18So di rilijos liida dehn kaal dem iin ahn aada dem no fi tiich or 
priich iina Jesus niem agen. 19Bot Peter ahn John tel dem seh, “Weh 
unu tink rait? Wat God wuda waahn wi fi du; fi wi obie unu or fi 
wi obie him? Dah unu fi disaid dat. 20Bot fi wii, wii kyaahn kiip wi 
mout shet. Wii hafy taak bout weh wi si wid wi uon two ai, ahn weh 
wi hier wid wi uon iez dem.” 

21Den di rilijos liida dehn tretin Peter ahn John som muo, ahn let 
dem go, bikaaz dehn neva nuo how fi ponish dem, ahn aala di pipl 
dem wende priez God fi di mirakl weh dehn si hapm. 22(Disya man 
weh God wehn du di mirakl fa wehn gat uova forty yierz!) 

Di biliiva dem prie 

23Az suun az di Kongsl wehn frii dem, Peter ahn John gaan bak 
tu dehn fren dem, ahn dehn tel dem aal weh di chiif priis ahn ada 
rilijos liida dehn seh. 24Wen dehn hier dis, wid wan main aala dem 
staat prie haad-haad tu God ahn seh, “God, dah yuu weh wehn mek 
hevn, di ort, di sii, ahn evryting weh deh iina dem; yuu dah di Ruula 
a evryting! 25Dah yuu weh wehn tel wi wat deh go aan chruu di Holy 
Spirit wen yo saavant, wi ansesta David, seh:* 

‘Dah weh di pipl dem deh kik'op so fa? 
Ahn wai dehn plan aal kain a wikidnis weh kyaahn work? 
26 Dehn king ahn di ada ruula a di worl 
dehn set demself gens God 





k4.25 Di ekzak wod dem dah: “...huu bai di Holy Spirit, chruu di mout a fi wi 
faada David yo saavant, seh...” 

ahn gens di Mesaya weh ihn wehn pik.' 

27“Ahn jos laik ihn wehn seh lang taim abak, Herod ahn Pontius 
Pilate wehn put dehn hed tugeda gens Jesus rait yah iina dis sity, 
lang wid fi wi uon Jewish pipl dem, ahn wid di Gentile pipl tu. Aala 
dem set demself gens yo Holy Saavant Jesus, weh yo wehn pik! fi 
bii di Mesaya. 28Dehn wende du ekzakly weh yu wehn don plan fi 
hapm fahn di staat, bikaaz yu gat aala di powa. 29Ahn now Laad, 
luk how dehn deh tretin wi no. Wi aks yo: gi wi, yo hombl saavans, 
plenty korij fi priich yo mesij bitout fiil fried. 30Ahn mek di pipl dem 
si yo powa fi kyuor ahn du ada mirakl ahn wandaz iina di niem a yo 
Holy Saavant Jesus.” 

31 Wen dehn don prie, di plies weh dehn wehn gyada tugeda staat 
shiek. Ahn aala dem get ful'op wid di Holy Spirit, ahn dehn staat 
priich God mesij bitout fiil fried ataal. 


Di biliiva dem shier op dehn tingz dem 


32Tina demde diez di gruup a biliiva dem wehn gat wan haat ahn 
wan main, ahn nonbady seh weh ihn wehn uon dah weh fi him aluon, 
bot dehn shier op evryting weh dehn wehn gat wid wan anada. 33 Ahn 
wid plenty powa di apasl dem wende priich bout how di Laad Jesus 
wehn kom bak tu laif. Ahn God wende sen blesin afta blesin pahn 
aala dem. 34Nonbady iina dehn gruup wehn niid notn ataal, bikaaz 
dem weh wehn uon lan ahn hous wuda sel'ih, ahn ker di mony fahn 
di siel, 35ahn gi'ih tu di apasl dem. Ahn aftawod dehn wuda ton roun 
ahn shier'ih op so evrybady get weh dehn niid. 

36Now, dehn wehn gat wan man niem Joseph weh wehn kom 
fahn di traib a Levi. Ihn wehn baan pahn Cyprus ailant, ahn di apasl 
dehn kaal im Barnabas —weh miin Di Wan weh Inkorij Adaaz. 37 Dis 
Barnabas sel wan piis a lan weh ihn wehn uon, ahn den ihn ker di 
mony ahn gi'ih tu di apasl dem. 


Ananias ahn Sapphira lai tu di Laad Spirit 


1Now wan neks man, weh wehn niem Ananias, ahn ihn waif 

Sapphira wehn sel wan piis a lan tu. 2Bot ihn kiip bak paat a di 
mony fi ihnself, ahn ker di res —laik if dah wehn aala ih— ahn gi'ih 
tu di apasl dem. Ihn waif wehn wel ahn nuo weh ihn wende du tu. 





14.27 Di ekzak wod dem dah: “...weh yo wehn anaint fi bii di Mesaya.” 

3Bot Peter tel im seh, “Ananias, how yuu mek Satan kontrol yo 
main, man! Yuu deh tel di Holy Spirit wan lai, wen yo kiip bak som 
a di mony fi yoself ahn den yu priten seh yo wende gi aala ih! 4Di 
lan bilang tu yuu fahn di fos, no chruut? Ahn wen yu don sel'ih, yu 
kuda yuuz di mony eny wie yu waahn. Den, dah wai yo disaid fi du 
wan ting laik dis? Yuu no ongl deh lai tu man, bot dah God ihnself 
yuu deh lai tu!” 

5Wen Ananias hier dis, siem taim ihn jrap dong ded! Ahn aala di 
pipl dem get uova fraitn, wen dehn hier weh hapm. 6Den som yong 
man kom ahn rap op di bady ahn ker'ih out, gaan ber'im. 

7Bout three owaz lieta, Ananias waif kom iin, bot ihn neva nuo 
weh wehn hapm ataal. 8Peter aks im, “Tel mi somting: dat dah aal 
di mony weh yuu ahn yo hozban get fi di lan?” Ahn shii ansa, “Yees 
sah; dat dah aal di mony.” 9Den Peter seh tu im, “How di two a unu 
kuda grii tugeda fi lai tu di Laad Spirit, ahn den tink seh unu kuda 
get weh wid ih? Luk yah! Di man dem weh ber yo hozban deh rait 
yahso dah di duo —ahn dehn gwain ker yuu out tu!” 10Siem taim 
ihn jrap dong ded bai Peter fut! Ahn di yong man dem weh jos kom 
iin, fain im ded tu! Den dehn ker'im out ahn ber'im saida ihn hozban. 
1150 evrybady iina di chorch, ahn evrybady els, weh wehn hier bout 
weh wehn hapm, get uova fried fi weh God kuda du. 


Di apasl dem du wan paila mirakl 


12Now di apasl dem wende du wan paila mirakl ahn wandaz fahn 
God mongs di pipl dem. Ahn aala di biliiva dem wende miit tugeda 
laik wan famaly dah di plies weh dehn kaal Solomon Pieza. 13Bot dem 
weh no biliiv wehn fried ahn neva waahn miit'op wid dem, iivn duo 
dehn wehn rispek dem. 14Iin spaita dat, muo ahn muo man ahn uman 
chros iina di Laad, ahn wan pail a dem jain dem. 15Ahn sieka weh di 
apasl dem wende du, di pipl dem kiip aan deh ker dehn sik outa duo 
iina di ruod pahn bed ahn strecha, so at liis Peter shaduo kuda paas 
uova som a dem, wen ihn wende paas bai. 16Ahn plenty ada pipl fahn 
di toun dem roun Jerusalem wende gyada deh tu, deh ker dehn sik ahn 
dem weh wehn gat bad spirit tu; ahn aala dem tugeda wehn get beta. 


Dehn hiiv di apasl dem iina jiel 


17Bot di Hai Priis ahn evrybady weh deh wid im, weh dah wehn 
paat a di Sadducee gruup, wehn uova jelos. 18So dehn grab di apasl 

dem ahn hiiv dem iina di sity jiel. 19Bot iina di nait wan ienjel fahn 
di Laad kom uopm di jiel duo ahn ker dem out. Afta ihn ker dem out, 
ihn tel dem seh, 20“Unu go, go stan op iina di Templ agen ahn tel di 
pipl dem evryting bout dis Nyuu Wie fi Liv.” 21 So, wen die lait kom, 
dehn gaan dah di Temp! laik weh di ienjel tel dem, ahn staat tiich di 
pipl dem weh wehn dedeh. 

Now, wen di Hai Priis ahn evrybady weh deh wid im kom di neks 
maanin, dehn kaal wan miitn a di Jewish Kongsl tugeda wid aal di 
ada rula dem fahn mongs di Israel pipl, ahn dehn sen dah di jiel fi 
dehn ker di apasl dem. 22Bot wen di aafisa dehn get dah di jiel, di 
apasl dehn neva dedeh! So dehn gaan bak 23ahn seh, “Wi fain di 
jiel lak'op gud, wid di gyaad dem deh stan op dah di duo, bot wen 
wi uopm ih op, nonbady neva deh iin'deh!” 24Wen dehn hier dis, di 
kyapm a di Templ gyaad ahn di chiif priis dehn wende wanda uova 
ahn uova weh gwain kom outa aala dis. 

25Den sombady kom ahn seh, “Unu nuo wat! Di man dem weh unu 
put iina jiel, dehn deh rait now iina di Templ deh tiich di pipl dem!” 
26So di kyapm a di Templ gyaad wid ihn aafisa dem gaan fi grab 
di apasl dem agen, ahn ker dem bak. Bot dehn mek shuor seh dehn 
neva yuuz no fuos, bikaaz dehn wehn fried seh di pipl dem wuda lik 
dem dong. 

27Wen dehn ker di apasl dem fronta di Jewish Kongsl, di Hai Priis 
staat kwestyan dem deh seh, 28“Wi gi unu strik aadaz no fi kantinyo 
deh tiich iina Jesus niem, no chruut? Stil yet, unu gaan hed ahn 
priich iina dah niem, so dat aal di pipl rait yah iina Jerusalem wehn 
hier weh unu gat fi seh. Wosa yet, unu mek ih luk laik dah wii wiself 
wehn kil Jesus!” 

29Bot Peter ahn di ada apasl dem seh, “Wii hafy obie God, ahn no 
man. 30Unu uonself mek dem kil Jesus wen unu aada dem fi niel im 
op pahn wan kraas, bot di siem God weh fi wi ansesta dem yuuztu 
waaship riez im op fahn di ded. 31 God wehn ana im plenty, wen ihn 
mek im sidong pahn ihn rait han said fi bii Prins ahn Sievya, so ihn 
kuda gi wi Israel pipl di chaans fi chienj wi wikid wiez so ihn kuda 
fargiv wi sin dem. 32Wii wehn si aal demya tingz, ahn di Holy Spirit 
pruuv seh aala dem dah chruut tu: God wehn gi di Holy Spirit tu aala 
dem weh obie him.” 

33Bot wen di memba a di Kongsl dem hier dis, dehn wehn so beks 
dehn wehn waahn kil di apasl dem rait dehso. 34Bot wan Pharisee 


The First Five Books of the New Testament in Islander Creole English, Colombia 


279 Acts 5, 6 


man niem Gamaliel, weh yuuztu tiich di Laa ahn weh evrybady 
rispek, stan op fi taak. Ihn tel dem fi mek di apasl dem go outsaid 
fi wan likl bit. 35Den ihn tel di Kongsl, “Unu man fram Israel, tek 
kier how unu hangl demde man. 36Unu memba wan man, Theudas, 
weh yuuztu mek prablem? Ihn wehn tink ihn so big, ahn bout four 
hundred man fala im. Bot ihn wehn get kil, ahn aala ihn falowa dem 
wehn skyata, ahn ihn huol muuvment gaan tu notn. 37 Afta dat, iina 
di taim a di sensos, Judas fahn Galilee lan mek wan nada prablem, 
ahn ihn wehn liid wan nada paila pipl fi fala him. Bot ihn get kil tu, 
ahn aala ihn falowa dem wehn skyata. 38So iina dis kies, fi mi advais 
tu unu dah fi unu no tek non akshan ataal. Lef dem luon, ahn mek 
dem go bout dehn bizniz. If, weh dehn deh plan or weh dehn deh du 
kom fahn man, ih no gwain kom tu notn. 39Bot if ih deh kom fahn 
God, unu gwain kyaahn stap dem ataal, ahn unu gwain fain unuself 
deh fait gens God ihnself!” 

40Di Kongsl disaid fi fala di advais weh Gamaliel gi dem. So, dehn 
kaal iin di apasl dem, biit dem op, ahn aada dem no fi taak bout Jesus 
no muo. Den dehn let dem go. 

41 Afta di apasl dem lef di Jewish rilijos liida dem, dehn wehn uova 
glad, bikaaz dehn wehn get fi sofa shiem sieka Jesus. 42Ahn evry die 
dehn go dah di Templ, ahn fahn hous tu hous, ahn dehn kantinyo 
deh tiich di pipl dem ahn priich dis mesij: “Di Mesaya unu deh luk 
fa dah Jesus ihnself!” 


Di biliiva dem pik seven helpa 


1Now iina demde diez, az di nomba a Jesus falowa dem gruo 
muo ahn muo, wan aagyoment staat mongs di biliiva dem. Dem 
weh wehn taak Greek komplien gens di nietiv Jew dem. Di Greek dem 
wende seh fi dehn wido neva get fi dehn fier shier a di fwud weh dehn 
shuda get evry die. 2So di twelve apasl kaal di huol gruup a biliiva 
tugeda ahn seh, “Ihn no rait fi wi stap priich God mesij sieka deh 
luk afta di amount a fuud pipl get. 3So den, bredrin, pik out seven 
man fahn mongs unu weh di pipl dem rispek ahn weh ful a di Holy 
Spirit ahn gat plenty gud sens. Ahn mek wi put dem iin chaaj a dis 
huol bizniz. 4Den wii, di Laad apasl, kyan spen wi taim fi prie ahn 
priich di gud nyuuz.” 
5Dis wehn mek sens tu evrybady, so dehn pik out Stephen, wan 
man weh wehn gat plenty fiet ahn weh wehn ful a di Holy Spirit. 

Neks dehn pik Philip, Prochorus, Nicanor, Timon, Parmenas, ahn 
Nicolas fahn Antioch sity. (Nicolas dah neva wan Jew fos, bot ihn 
wehn jain di Jewish rilijan bifuo ihn chros iina Jesus.) 6Den dehn 
ker dem fronta di apasl dem, ahn di apasl prie fi dem ahn put dehn 
han pahn dem fi bles dem. 

7So God mesij kiip deh spred. Ahn muo ahn muo pipl iina Jerusalem 
staat biliiv di gud nyuuz bout Jesus Christ, ahn plenty Jewish priis 
dem staat biliiv tu. 


Som bad man grab Stephen 


8Now Stephen dah wehn wan man weh ful a kainis ahn lov, ahn 
ihn wehn gat powa fi du aal kain a wandaz ahn mirakl dem mongs 
di pipl dem. 9Bot dehn wehn gat som man weh wende gens im tu, 
weh kom fahn wan Jewish sinigag™ weh wehn niem ‘Sinigag a di 
Frii Sliev' Dem dah wehn Jew fahn Cyrene, Alexandria, Cilicia, ahn 
Asia, ahn dehn wende aagyo wid Stephen bout weh ihn tiich. 10 Bot 
di Spirit wehn gi Stephen wisdom fi seh di rait wod dem, ahn dat 
shet dem rait op. 

11 So dehn pie som bad man iina sikrit fi tel lai pan im deh seh, 
“Wii hier dis Stephen deh taak gens Moses ahn gens God tu!” 12Wen 
dehn seh dat, dehn get aal di pipl beks, dongtu di uolda rilijos liida 
ahn di tiicha a di Laa dem. So dehn grab Stephen ahn ker'im fronta 
di Jewish Kongsl. 13Ahn di wiknis dem, weh wende tel lai, deh 
seh, “Dis man aalwiez taak gens disya huoly Templ ahn Moses Laa. 
14Wi hier im seh dat man weh wehn kom fahn Nazareth, Jesus, 
gwain tier dong fi wi Templ ahn chienj aala wi rilijos wiez dem 
weh wehn kom dong fahn Moses!” 

15Wen dehn seh dat, aala di liida dem iina di Kongsl staat luk 
striet pahn Stephen, bikaaz ihn fies wende staat shain laik fi wan 
ienjel! 


Stephen difen ihnself fronta som rilijos liida dem 


7 1Den di Hai Priis aks Stephen, “Aal di tingz dem weh dehn deh 
seh gens yuu dah chruu?” 





m6.9 Nuotis seh: Nuotis seh: Di sinigag dah di hous dem weh di Jewish pipl dehn 
wehn waaship God evry Sabat die. Ahn evry likl toun gat dehn uon sinigag laik 
wan chorch. 


The First Five Books of the New Testament in Islander Creole English, Colombia 


281 Acts 7 


2Ahn Stephen ansa im seh, “Mi felo Jew, yong ahn uol, hier weh 
Ah gat fi seh: Bifuo wi ansesta Abraham gaan, gaan liv dah Haran,” 
di God weh dah aal gloryos apier op tu im iina Mesopotamia’ ahn 
seh, 3‘Lef yo konchry ahn yo famaly ahn go dah di lan weh Ai gwain 
shuo yo.’ 

4“Ahn so Abraham pik op ahn lef weh ihn wende liv mongs di 
Chaldean pipl dem ahn gaan, gaan liv wie dah Haran. Ahn afta 
Abraham pupa ded, God mek'im muuv tu disya lan weh unu deh liv 
iina now. 5Bot iina demde taim God neva gi Abraham notn fi ihnself, 
nat iivn wan likl piis a lan, bot ihn wehn pramis fi gi'im di lan iina 
di fyutyo, weh gwain bii fi him ahn ihn pikniny, ahn ihn pikniny 
pikniny dem dong di lain. Bot wen God wehn mek daty pramis, 
Abraham neva gat no pikniny yet. ©Dis dah weh God tel im: ‘Fos, yo 
disendant dem gwain ton strienja iina wan konchry weh dah no fi 
dem. Ahn fi four hundred yierz dehn gwain bii sliev; di pipl iina daty 
konchry gwain triit dem uova bad. 7Bot Ah gwain ponish di kontry 
weh tek dem fi sliev, ahn den aftawod dehn gwain lef dah konchry 
ahn waaship mi rait yah. 8Afta dat, God gi Abraham di serimony 
weh niem sirkomsizhan fi wan sain seh ihn mek wan agriiment wid 
im. So Abraham sirkomsaiz ihn son Isaac, wen ihn wehn gat eight 
diez baan. Ahn Isaac du di siem ting wid ihn son, Jacob, ahn Jacob 
wid ihn twelve son dem, weh dah wehn wi fiemos ansesta dem weh 
staat fi wi Jewish ries. 

9 “Bot Jacob son dem wehn groj dehn yonga breda Joseph, ahn 
dehn wehn sel'im fi sliev dong dah Egypt lan. Bot God wende wid 
im, 10ahn ihn ker'im sief chruu aala ihn trobl dem. So wen Joseph 
kom fronta di Pharaoh a Egypt, daty king wehn laik im plenty fi di 
wizdom weh God wehn gi'im. So di king mek Joseph ton govana uova 
di huol konchry ahn uova ihn huol hous. 

11 “Den wan famin kom pahn Egypt ahn Canaan lan tu. Ahn fi wi 
ansesta dem wende sofa plenty, bikaaz dehn kudn fain non fuud ataal. 
12Bot wen Jacob hier seh di pipl iina Egypt lan wehn gat wiit fi mek 
bred, ihn sen ihn son dem pahn dehn fos trip deh. 13Dah pahn dehn 
sekant trip, Joseph mek dem nuo seh him dah wehn dehn breda, ahn 





"7.2 Nuotis seh: ‘Haran’ dah di konchry weh dehn kaal Syria now. 7.2 Nuotis 
seh: Mesopotamia' dah di konchry weh dehn kaal Irag now. Dehn yuuztu kaal ih 
“di lan a di Chaldean pipl dem’ tu. 

so di King a Egypt kom fi nuo bout Joseph famaly. 14Den, Joseph sen 
wan mesij tu ihn pupa, Jacob, fi tel im ahn ihn huol famaly —seventy- 
five a dem iina aal— fi kom tu Egypt. 15So Jacob gaan dah Egypt, 
gaan liv wid Joseph; ahn lieta him ahn aala fi wi ada ansesta dem ded 
rait dehso. 16Muo lieta dehn ker dehn bady bak dah Shechem, ahn 
dehn ber dem iina wan griev weh Abraham wehn bai fahn Hamor 
son dem fi wan sertn amount a mony. 

17“Den, wen di taim wende kom kluos fi God kiip ihn pramis weh ihn 
wehn mek tu Abraham, di nomba a fi wi ansesta dem iina Egypt wehn 
gruo muo ahn muo, 18til wan king weh wehn neva nuo Joseph ataal 
wende ruul deh, 19ahn ihn fuul fi wi ansesta dem ahn wehn kruwil tu 
dem tu. Ihn fuos dem fi put dehn bieby outa duo ahn lef dem deh fi ded. 

20 “Dah roun dis siem taim Moses wehn baan, ahn ihn dah wehn 
wan prity bieby iina God sait. Ihn muma ahn pupa tek kier aim 
huom fi three mons, 21ahn den, wen dehn wehn hafy put'im outa di 
hous, di king daata ker'im weh, ahn tek kier a im jos laik dah fi shii 
uon son. 22Di Egyptian dem tiich Moses evryting weh dehn wehn 
nuo, ahn so ihn ton powaful iina weh ihn seh ahn weh ihn wehn du. 

23“Bot wen Moses wehn gat forty yierz, ihn disaid fi fain out dah 
weh kain a triitment ihn bredrin, di son a Israel dem,? wende get. 
24Ahn ihn si how wan Egyptian wende triit wan a dem bad, so ihn 
gaan fi help im ahn ihn end'op deh kil di Egyptian fi ihn Jewish breda. 
25Thn wehn tink seh fi ihn uon pipl wehn gwain riiyalaiz bai dis dat 
him dah wehn di man weh God wehn sen fi set dem frii fahn slievry. 
Bot dehn neva andastan ataal. 26Den di neks die ihn si two Israelite 
deh fait, ahn ihn trai fi mek piis bitwiin dem. ‘Lisn man,’ ihn seh, ‘di 
two a unu dah breda, so dah wai unu deh hot wan anada laik dis?’ 
27Bot di wan weh wende biit'op di neks wan shub Moses wan said 
ahn seh, ‘Dah huu mek yuu ruula ahn joj uova wi? 28Yuu waahn kil 
mi tu, jos laik how yo kil di Egyptian yestideh?’ 29Wen Moses hier 
dis, ihn ron gaan fahn Egypt, gaan liv laik wan strienja dah Midian 
lan. Dehso ihn wehn gat two bwai pikniny. 

30‘Den afta forty yierz paas, wan ienjel kom tu Moses iina di faiya 
a wan bush weh wende bon iina di dezaat kluos tu di mountin weh 
niem Sinai. 31 Wen Moses si dis, ihn wehn wanda weh wende go aan. 





» 7.23 Nuotis seh: ‘di son a Israel dem’ dah wan nada niem weh dehn yuuztu yuuz 

So ihn gaan muo niera tu di bush fi si likl beta ahn ihn hier di Laad 
vais seh, 32‘Mii dah di God a yo ansesta dem —di God a Abraham, 
Isaac ahn Jacob.’ Ahn wen Moses hier dis, ihn wehn so fraitn, ihn 
trimbl aal uova, ahn ihn neva iivn waahn luk op. 
33“Bot di Laad seh tu im, ‘Tek aaf yo shuuz, bikaaz dis plies weh 
yo deh stan op pan dah huoly grong. 34Ah si di Egyptian kruwilnis 
ahn di sofarin weh mi pipl gwain chruu iina Egypt. Ahn Ah hier dem 
deh gruon, so Ah kom dong fi set dem frii. Kom now, Ah gwain sen 
yuu dah Egypt.’ 
35“Wel, dis Moses dah di siem wan weh di Israelite dem wehn 
rijek, wen dehn aks im, ‘Dah huu mek yuu ruula ahn joj uova wi?’ 
Bot him dah di wan weh God sen fi ruul di pipl dem ahn set dem frii 
wid di help a di ienjel, weh wehn kom tu im iina di bush weh wende 
bon. 36Dah him weh liid di pipl dem outa Egypt lan, az ihn wehn du 
aal di wandaz ahn di mirakl dem iina daty lan, di Red Sii, ahn iina 
di dezaat fi forty yierz. 37 Dis dah di siem Moses weh seh tu di son a 
Israel dem,” ‘God gwain sen wan prafit tu unu, jos laik how ihn sen 
mi, ahn him gwain kom rait fahn mongs unu.’ 38 Ahn Moses dah di 
siem wan weh wende wid di traib a Israel iina di dezaat rait dehso 
wid di ienjel, weh wehn taak tu im pahn Mount Sinai, ahn wid wi 
ansesta dem, wen dehn wende get di mesij weh gi laif fi paas aan tu wi. 
39“Bot wi ansesta dem neva waahn du weh Moses seh, ahn dehn shub 
im wan said; iina dehn haat dehn wehn waahn go bak tu Egypt. 40 Ahn 
dehn seh tu Aaron, ‘Mek som gad fi wi, weh kyan liid wi, bikaaz wi no 
nuo weh deh hapm tu Moses, weh wehn tek wi outa Egypt!’ 4 Den, dehn 
mek wan aidal wid dehn uon han iina di shiep a wan yong bul, ahn 
dehn aafa sakrifais tu ih, ahn den dehn gat wan big paaty fi waaship 
im. 42So God ton ihn bak pahn dem ahn lef dem pahn dehn uon fi mek 
dem waaship weh dehn waahn. Ahn dehn staat waaship di tingz dem 
iina di skai. Dis dah weh di prafit dem wende taak bout, wen dehn seh: 
‘Pipl a Israel, dah neva fi mii unu kil ahn sakrifais di animal 
dem 
fi forty yierz iina di dezaat. 
43 Insida waaship mi, 
unu ker di tent fi di faals gad weh niem Moloch, 
ahn di imij a Rompha weh dah wehn unu staar gad; 

demde dah di aidal dem weh unu mek fi waaship. 
So Ah gwain mek dem dreg unu weh foor fahn 
unu uon konchry, iivn forda an Babylon.” 
44Den Stephen kantinyo ahn seh, “Fi wi ansesta dem wehn gat di 
tent weh shuo seh God wende wid dem iina di dezaat. Dehn wehn mek 
ih jos laik how God shuo Moses —wid di siem pataan weh God wehn 
shuo im. 45Lietaraan, Joshua wehn liid fi wi ansesta dem fi kyaptyo 
di lan fahn di ada nieshan dem. Dah wehn chruu God powa dehn 
chruo out di pipl dem weh yuuztu liv dehso. Den dehn ker dis siem 
tent wid dem iina di nyuu lan, ahn dat stie deh til King David taim. 
46 “David wehn gud iina God sait, so ihn aks God fi mek'im bil wan 
templ fi him —di siem God weh fi wi ansesta Jacob yuuztu waaship. 
47 Bot dah Solomon wehn end'op deh bil di Templ fi waaship God 
iina. 48Bot di Muos Hai God no liv iina wan templ weh dehn bil wid 
hyuuman han. Dah jos laik di prafit wehn rait: 
49‘Hevn dah fi mi chruon, di Laad God seh, 
‘Ahn di ort dah fi mi futstuul. 
Dah weh kain a templ unu wahn bil fi mi? 
Weh plies deh fi mi weh Ai kuda liv iina? 
50 Dah no mii mek aala demya tingz?” 
51Den Stephen end'op deh seh, “Unu dah stobant pipl laik myuul, ahn unu 
haat stil wikid! Unu neva waahn lisn nar obie weh God seh. Unu aalwiez fait 
gens di Holy Spirit jos laik how unu ansesta dem yuuztu du. 52Dehn wehn 
gat eny prafit weh fi unu ansesta dem neva triit bad? Dehn wehn kil plenty 
a di mesinja dem weh God sen, weh fahn lang taim wehn anouns seh fi 
him Raichos Saavant wehn gwain kom. Ahn now unu ton di wan dem weh 
selim out ahn morda im! 53Unu dah di wan dem weh get Moses Laa, weh 
wehn kom dong tu unu chruu di ienjel dem, ahn stil yet unu no fala ih!” 


Dehn lik dong Stephen wid rak til ihn ded 


54Now wen di memba dem a di Jewish Kongsl hier wat Stephen wehn 
tel dem, dehn get uova beks til dehn grain dehn tiit. 55Bot Stephen, 
ful a di Holy Spirit, stier op iina hevn ahn ihn si God gluory; ihn si 
Jesus deh stan op pahn God rait han said." 56“Luk!” ihn seh, “Ah si 
hevn uopm op ahn di Son a Man deh stan op pahn God rait han said!” 





"7:55 Nuotis seh: Iina demde diez, if wan porsn stie pahn di rait han saida wan 
king, ih miin seh ihn stie dah di plies a ana. 

57 Di Kongsl memba dem kudn tek ih no muo, so dehn staat mek 
naiz ahn kova op dehn iez wid dehn han dem. Aala dem rush afta 
Stephen siem taim, 58ahn chruo im outa di sity. Den, dem weh wehn 
tel lai pan Stephen, dehn gi dehn kuot tu wan yong man weh niem 
Saul’ fi huol, so dehn kuda lik'im dong. 

59Ahn az dehn kantinyo fi lik dong Stephen, ihn hala out tu di 
Laad deh seh, “Laad Jesus, tek mi spirit!” 60Den ihn niil dong ahn 
baal out haad seh, “Laad! No mek dis sin kom gens dem!” Ahn afta 
ihn seh dat, siem taim Stephen jrap dong ahn ded. 


Plenty trobl kom pahn di chorch 


8 1Now Saul wende rait dehso; ihn wehn agrii wid aal weh wehn 

gaan aan. Ahn pahn dat siem die wan big prablem brok out 
gens dem weh dah wehn paat a di chorch fahn Jerusalem. Ih wehn 
so moch dat aal di biliiva —eksep di apasl dem— wehn skyata aal 
uova di Judea ahn Samaria kontry said. 2Bot som ada man weh riily 
lov God gaan ker Stephen bady, gaan ber'im, ahn den dehn muon im 
deh baal out haad. 3Bot Saul wende trai fi kil out aala di biliiva dem. 
Ihn wende go fahn hous tu hous deh jreg out di biliiva dem —man 
ahn uman di siem— ahn ihn dash dem iina di jiel. 


Philip priich di Gud Nyuuz iina Samaria lan 


4So, di biliiva dem wehn skyata aal uova di plies, ahn dehn staat 
priich God mesij evrywie dehn wende. 5Philip, wan a di biliiva dem, 
gaan dong dah wan sity weh wehn deh iina Samaria lan, ahn ihn 
tel dem bout di Mesaya. ©Wen di kroud dehn si aal di mirakl dem 
weh Philip du, dehn staat lisn tu im gud ahn tek iin evryting weh 
ihn wende seh. 7Laik di kies a dem weh wehn gat bad spirit, dehn 
kom rait outa dem deh baal out ahn hala. Ahn ada pipl weh wehn 
paralaiz ahn kripl, dehn wende get kyuor tu. 8So evrybady iina dah 
sity wehn uova glad. 

9Now iina dah siem sity dehn wehn gat wan man niem Simon, weh 
dah wehn wan uobya man fahn lang taim. Di Samaritan pipl wehn 
uova sopraiz wid aal di tingz dem weh ihn kuda du wid ihn uobya. 
Sieka dis, ihn wehn tink seh him dah wehn wan uova impuotant man, 





°7:58 Nuotis seh: Disya ‘Saul’ dah di siem Saul weh dehn kaal Paul aftawod iina 
Acts 22.20, ahn 26.10. 

10ahn evrybady iina di sity —rich ahn puor— wehn laik gi'im dehn 
rispek ahn atenshan. Dehn seh, “Dis man dah mosy weh yo kaal ‘God 
Maity Powa!” 11So di pipl dem hier im ahn biliiv im, bikaaz fi lang 
taim ihn wende uova sopraiz dem wid ihn uobya. 12Bot wen dehn hier 
weh Philip priich, dehn wehn biliiv di gud nyuuz bout God Kingdom 
ahn ihn son, Jesus di Mesaya. Ahn Philip baptaiz aala dem, man ahn 
uman di siem! 13Dongtu Simon ihnself wehn biliiv; ahn afta ihn get 
baptaiz, ihn staat go lang wid Philip, ahn ihn wehn uova sopraiz fi 
si di mirakl ahn big wandaz dem weh Philip wende du. 

14Now wen di apasl dem iina Jerusalem hier bout how di pipl dem 
dah Samaria lan wehn aksep God mesij, dehn sen Peter ahn John 
dong deh. 15Ahn wen dehn get dehso, di apasl dem prie fi di biliiva 
dem so dehn wuda get di Holy Spirit, 16bikaaz ihn neva kom dong 
pahn non a dem yet. Dehn wehn ongl get baptaiz iina di Laad Jesus 
niem. 17So Peter ahn John put dehn han pahn di biliiva dem ahn 
dehn get di Holy Spirit rait dehso. 

18 Now, wen Simon si di Spirit kom dong pahn di biliiva dem, wen 
Peter ahn John put dehn han pahn dem, ihn aafa dem mony fi him 
get disya powa tu. 19Ihn seh, “Gi mi di siem powa so enybady weh 
Ah put mi han pahn kyan get di Holy Spirit tu.” 

20Bot Peter ansa ahn seh, “Mek yuu ahn yo mony kom tu notn fi 
deh iivn tink seh yo kuda get dis gif fahn God wid yo mony! 21 Yuu no 
gat non shier iina disya work, bikaaz yo haat no rait wid God. 22Ton 
fahn yo wikid wiez ahn prie tu di Laad fi ihn fargiv yo fi tink demde 
tingz! 23Bikaaz Ah si yo ongl deh groj ahn yuu dah wan prizna tu 
yo uon sin!” 

24Den Simon seh tu Peter ahn John, “Ah beg yo, prie tu di Laad fi 
mi, so non a di tingz dem weh yo seh kuda hapm tu mi, no hapm!” 

25Wen Peter ahn John don tel di pipl dem bout dehn ekspiriens 
wid Jesus, ahn don priich di mesij fahn di Laad, dehn gaan bak dah 
Jerusalem. Ahn pahn di wie, dehn wehn priich di gud nyuuz iina 
plenty ada Samaritan toun. 


Philip ahn di aafisa fahn Ethiopia lan 


26Now wan a di Laad ienjel seh tu Philip, “Get redy ahn go sout 
tu di ruod weh go fahn Jerusalem dong tu Gaza —di dezaat ruod.” 
27So Philip staat out, ahn pan di wie ihn bok'op pahn wan impuotant 
Ethiopian aafisa. Dis man dah wehn di trezhara iin chaaj a di mony 

fi Kwiin Candace, di Ethiopia lan ruula; ahn iina demde diez disya 
man wehn gaan dah Jerusalem fi waaship God. 28Ahn pahn di wie 
huom, ihn wende sidong iina ihn kyar deh riid di skriptyo weh Isaiah, 
di uol taim prafit, wehn rait. 22Den di Holy Spirit tel Philip seh, “Go 
uova bai di kyar ahn ron lang saida ih.” 

30So Philip gaan ron lang saida di kyar, ahn ihn hier di man deh 
riid weh Isaiah di prafit wehn rait. Philip aks im, “Yuu andastan weh 
yuu deh riid?” 

31Ahn di aafisa ansa seh, “How Ah gwain andastan, if nonbady deh fi 
eksplien ih tu mi?” So ihn tel Philip fi get iina di kyar ahn sidong saida im. 

32Now di paat a di skriptyo weh di aafisa wende riid go laik dis: 

“Dehn gwain ker'im weh, jos laik how dehn ker shiip fi kil, 
ahn jos laik how wan lam stie kwaiyet wen dehn shiev aaf 
ihn hier, 
siem wie ihn neva gwain uopm ihn mout. 
33 Dehn gwain shiemin'im ahn ihn neva gwain get no jostis ataal. 
Dah huu kyan taak bout ihn disendant dem? 
Bikaaz dehn gwain tek weh ihn laif fahn im pahn ort.” 
34Den di aafisa ton tu Philip ahn aks im, “Tel mi now, dah huu 
di prafit wende taak bout yah, ihnself or sombady els?” 35So Philip 
staat wid di siem paat a di skriptyo weh ihn wende riid, ahn den ihn 
tel im di gud nyuuz bout Jesus. 

36 Wail dehn wende travl dong di ruod, dehn si som waata pahn di 
wie ahn di aafisa seh, “Luk, waata deh uova deh! Wai yuu kyaahn 
baptaiz mi now?” 

37 (Ahn Philip seh, “If yuu biliiv wid aal yo haat, yu kyan get baptaiz.” 

Ahn di aafisa ansa seh, “Ah biliiv seh Jesus Christ dah God Son fi 
chruut!”] 

38Ahn so ihn aada di jraiva fi stap di kyar ahn di two a dem gaan 
dong iina di waata, ahn Philip baptaiz im. 39 Ahn wen dehn kom 
op outa di waata, aalava sodn di Laad Spirit tek Philip weh! Ahn di 
aafisa neva si'im agen, bot ihn gaan pan ihn wie uova glad. 40Den, 
Philip fain ihnself dah di sity weh niem Azotus, ahn ihn gaan aan deh 
priich di gud nyuuz iina aal di ada toun dem til ihn get dah Caesarea. 


Saul staat fala Jesus 


9 1Now iina daty taim, Saul stil wende tretin di Laad falowa dem 
ahn waahn kil dem. So ihn gaan dah di Hai Priis, 2ahn aks im 

fi som leta fi ker dah di sinigag dem iina Damascus, fi get dem fi help 
im grab enybady rait dehso weh deh fala Di Nyuu Wie —no mata if 
dah man or uman— ahn ker dem tai wid chien bak dah Jerusalem. 

3Bot pan ihn wie dah Damascus, az ihn wende get nier di sity, 
aalava sodn wan brait lait fahn hevn flash roun im! 4Saul jrap dong 
pahn di grong ahn ihn hier wan vais weh seh, “Saul, Saul, dah wai 
yo deh gi mi haad taim so?” 

5 “Dah huu yu, Laad?” ihn aks. Ahn di vais ansa seh, “Ai dah Jesus, 
di siem wan weh yu deh gi haad taim. Now get'op ahn go iina di 
sity ahn yo gwain hier weh yo hafy du.” 

7Di man dem weh wende travl wid Saul wehn so sopraiz dehn jos 
stie stil, ahn dehn kudn seh notn. Dehn hier wan vais, bot dehn no 
si nonbady! 8Den Saul get'op aafa di grong, ahn wen ihn uopm ihn 
ai, ihn kudn si notn ataal. So dehn tek ihn han ahn dehn ker'im dah 
Damascus. 9Ahn fi three diez Saul kudn si notn, ahn iina daty taim 
ihn neva iit nar drink notn ataal. 

10Now iina Damascus dehn wehn gat wan biliiva weh niem Ananias, 
ahn di Laad kaal im iina wan vizhan deh seh, “Ananias!” Ahn ihn 
ansa, “Yees, Laad, Ah deh rait yah; dah weh yo waahn wid mi?” 

11Di Laad tel im seh, “Get'op ahn go dong di ruod weh niem Striet, 
go lang til yo get dah Judas hous. Wen yo get deh, aks fi wan man 
niem Saul fahn Tarsus. Rait now ihn deh prie; 12ahn iina wan vizhan 
ihn si wan man niem Ananias deh kom iina ihn ruum, put ihn han 
pan im, ahn gi'im bak ihn sait.” 

13Wen Ananias hier dis, ihn seh, “Bot Laad, Ah hier aal kain a tingz 
bout dis man ahn aal di wikidnis ihn wende du tu yo pipl dem iina 
Jerusalem. 14Ahn now ihn deh yah, bikaaz ihn gat piepa fahn di chiif 
priis dem weh gi'im di atarity fi grab eny biliiva iina Damascus tu!” 

15Den di Laad tel Ananias, “Go ahn du weh Ah seh, bikaaz dis man 
dah di wan weh Ai pik fi mek di Gentile pipl dem nuo huu dah mi, ahn 
fi go fronta plenty king ahn di pipl a Israel tu. 16Ahn mii miself gwain 
shuo im ho moch ihn gwain sofa fi mek di pip] dem nuo dah huu mi.” 

17So Ananias gaan dah di hous weh Saul wende ahn put ihn han 
pahn im. Ihn seh, “Breda Saul, di Laad Jesus weh apier op tu yu pahn 
di ruod wen yu wende kom, sen mi so yu kyan si agen ahn get ful'op 
wid di Holy Spirit.” 18Ahn siem taim, somting weh luk laik fish skiel 
jrap fahn aafa Saul ai dem, ahn ihn kuda si agen! Den ihn get'op ahn 
get baptaiz. 19Afta dat, ihn iit somting ahn ihn fiil strang agen. 

Saul staat deh priich bout Jesus 


Now Saul stie fi som diez dah Damascus wid di ada pipl dem weh 
chros iina Jesus, 20ahn ihn neva wies non taim fi staat priich iina di 
sinigag dem deh seh, “Jesus dah God Son fi chruut!” 

21 Ahn aal di pipl dem weh hier im wehn uova sopraiz ahn dehn 
aks wan anada seh, “Dis dah di siem man weh wende haraas di pipl 
dem weh deh fala Jesus iina Jerusalem, no chruut? Ihn mosy kom 
yah fi grab di biliiva, tai dem op ahn ker dem bak dah di chiif priis 
fi du di siem ting tu dem. Dah wada hapm tu him now?” 

22Wid aala dis, Saul priichin get muo ahn muo powaful. Ihn pruuv 
tu di Jew dem dah Damascus seh Jesus dah di Mesaya weh God wehn 
pramis fi sen, ahn aal dehn kuda du dah shet dehn mout. 

23Den, afta som diez gaan bai, di Jewish liida dem work out wan 
plan fi kil Saul, 24bot Saul fain out bout dehn plan. Die ahn nait di 
Jewish liida dem wach di sity giet dem fi ker out dehn plan fi morda 
im, 25bot dehn kudn du'ih, bikaaz wan nait, dem weh wehn kom fi 
chros iina Jesus chruu Saul priichin, tek'im ahn haal'im dong iina 
wan big baaskit chruu wan huol iina di sity waal, ahn Saul get weh! 


Saul gaan bak dah Jerusalem 


26Wentaim Saul get dah Jerusalem, ihn trai fi jain op wid di biliiva 
dem, bot dehn wehn fried fi him; dehn neva biliiv seh him dah wehn 
wan chruu-chruu biliiva. 27 Bot Barnabas biliiv im ahn ker'im dah 
di apasl dem. Ihn eksplien tu dem how di Laad wehn apier op tu im 
ahn taak tu im pahn di ruod tu Damascus, ahn how afta dat ihn neva 
fried fi priich dah dat sity fi dehn nuo huu dah wehn Jesus.' 28So Saul 
stie wid dem ahn neva fried fi go aal bout Jerusalem deh priich iina 
di niem a di Laad. 29Ahn ihn wehn taak ahn aagyo wid som Jewish 
pipl weh taak Greek tu, bot dehn wende trai fain wan wie fi kil'im. 
30Bot wen di ada biliiva dehn wehn hier bout'ih, dehn ker Saul dong 
dah Caesarea ahn dehn sen im aaf tu Tarsus. 

31So iina demde diez aal di chorch pipl dem iina Judea, Galilee, 
ahn Samaria lan wehn gat som piis. Ahn di Holy Spirit help dem gruo 
stranga, ahn muo ahn muo pipl jain dem. Dis hapm wail dehn shuo 
rispek fi God ahn wende liv rait. 

Som mirak] weh Peter du 


32Roun dis siem taim, Peter wende travl fahn plies tu plies fi vizit 
di biliiva dem. Pahn di wie ihn stap fi vizit dem weh wende dah di 
toun a Lydda. 33lina daty toun ihn bok'op pahn wan man weh niem 
Aeneas, weh wehn paralaiz ahn lidong iina ihn bed fi eight yierz. 
34Peter seh tu im, “Aeneas, Jesus Christ kyuor yo! Get'op ahn spred 
yo bed.” Siem taim Aeneas get'op pan ihn fut! 35Wen di pipl weh 
wehn liv iina Lydda ahn Saron sity si dis, aala dem staat chros iina 
di Laad Jesus tu. 

36Now iina di neks toun a Joppa, wan uman weh liv deh wehn 
niem Tabitha, weh iina di Greek langwij dah Dorcus. Shii dah wehn 
wan biliiva ahn spen aal ihn taim deh help puor pipl ahn du ada gud 
tingz. 37 Bot wan die bout dis siem taim, ihn get sik ahn ded. Den ihn 
fren dem wash di bady ahn put'ih iina wan ruum opstiez. 38Now, di 
toun a Lydda neva deh foor fahn Joppa, ahn wen di biliiva dem hier 
seh Peter wende rait dah Lydda, dehn sen two man fi go beg'im fi 
mikies kom dah Joppa. 

39So Peter kom wid dem ahn wen ihn get deh, dehn ker'im opstiez 
dah di ruum. Ahn wen ihn gaan iinsaid, di ruum wehn ful'op a som 
wido weh wende muon ahn hala. Wen dehn si Peter, dehn kom roun 
im ahn shuo im di difarent kain a kluoz weh Dorcus yuuztu mek wen 
ihn wehn alaiv. 

40Bot Peter sen aala dem outa di ruum, ahn ihn niil dong ahn 
prie. Den ihn ton tu di bady ahn seh, “Tabitha, get'op!” Siem taim 
di uman uopm ihn ai, luk striet pahn Peter, ahn den ihn sidong op! 
41 Peter huol ihn han ahn help im fi stan op. Den ihn kaal iin aal di 
biliiva ahn di wido dem tu, ahn ihn shuo dem Tabitha wehn alaiv 
agen! 42Di huol a Joppa hier bout weh wehn hapm, ahn wan paila 
dem staat chros iina Jesus tu. 43So Peter stie dah Joppa fi som diez 
deh liv wid Simon, wan man weh mek tingz outa leda. 


God sen wan mesij tu Cornelius 


10 1Now iina di toun a Caesarea dehn wehn gat wan man niem 

Cornelius, weh dah wehn di kyapm a wan hundred suoldya 
iina di Roman aamy. Dehn kaal dis gruup di Italian Regiment. 2Him 
dah wehn wan man weh lov ahn ana God, lang wid ihn huol famaly. 
Ihn wehn gat wan gud haat ahn ihn wehn gi plenty gif tu di puor Jew 

pipl dem. Ahn him dah wehn wan man weh aalwiez prie tu. 3Now, roun 
three aklak wan iivnin, Cornelius wehn get wan vizhan fahn God, ahn 
iina dis vizhan wan ienjel kom iina ihn ruum ahn seh tu im, “Cornelius!” 

4Az Cornelius luk pahn im, ihn wehn uova fried, ahn ihn seh, “Dah 
weh yo waahn wid mii, sah?” 

Di ienjel seh, “God hapy wid yo, ahn ihn tek nuotis a yo prayaz 
dem ahn yo gif dem tu di puor. 5Now, sen som man dah Joppa fi 
dehn fech bak wan man weh niem Simon, huu dehn kaal Peter tu. 
6Him wende stie wid wan nada man weh niem Simon, weh liv nier 
di sii ahn mek tingz outa leda.” 

7Wen di ienjel gaan, Cornelius kaal two saavant ahn wan a fi 
ihn uon suoldya, weh dah wehn wan gadly man. 8Afta ihn tel dem 
evryting weh wehn hapm, ihn sen dem dah Joppa. 


Peter si wan vizhan 


9Roun twelve aklak di neks die, wen di mesinja dem wehn niely 
get dah di sity, Peter gaan op pahn di hous-tap fi prie. 10Bot ihn get 
hongry ahn ihn wehn waahn somting fi iit. Wail di fwud wende get 
redy, ihn wehn gat wan vizhan. 11Ihn si di skai uopm op ahn somting 
laik wan uova big shiit kom dong tu di grong bai di four kaana. 12Iina 
di shiit wehn gat aal kain a four-fut animal, ahn reptail, ahn bord 
weh flai iina di ier. 13 Den wan vais seh tu im, “Get'op, Peter, kil eny 
wan a dem yu waahn ahn iit'ih.” 

14“Ah kuda neva du dat, Laad,” Peter seh, “Tina aal mi laif Ah neva 
iit notn weh Moses Laa seh no kliin —weh no fit fi iit!” 

15Bot di vais seh tu im agen, “Yuu no gat non rait fi seh somting 
no kliin wen God ihnself mek ih kliin.” 16Dis hapm three taim; den 
aalava sodn di shiit gaan bak op dah hevn! 

17Now wail Peter wende wanda plenty weh di vizhan miin, di man 
dem, weh Cornelius wehn sen, fain Simon hous ahn stan op outsaid 
dah di giet —afta dehn aks wish paat Simon wende stie— 18ahn dehn 
aks if wan man weh niem Simon Peter liv deh. 

19Miinwail, Peter wehn stil deh tink bout di vizhan, weh ihn wehn 
jos si, wen di Holy Spirit tel im seh, “Luk yah; som man deh dong 
deh fi si yo. 20Mikies ahn go dong stiez, ahn no tink haad fi go wid 
dem. Dah mii sen dem.” 

2150 Peter gaan dong stiez ahn seh tu dem, “Yees, mi dah di wan 
weh unu deh luk fa. Dah weh bring unu yah?” 

22Dehn ansa seh, “Kyapm Cornelius sen wi. Him dah wan gud man 
iina God sait ahn ihn ana im plenty, so aal di Jewish pipl dem gi'im 
dehn rispek. Jos now wan ienjel fahn God tel im fi sen fi yu, ahn mek 
yo go dah ihn hous, so ihn kuda hier weh yo gat fi seh.” 23So Peter 
aks dem fi kom iin ahn stie di nait. 


Peter gaan dah Cornelius hous 


Di neks maanin Peter ahn som a di biliiva fahn Joppa get'op ahn 
gaan wid Cornelius mesinja dem, 24ahn di neks die dehn get dah 
Caesarea. Now Cornelius wende wiet fi dem ahn ihn wehn aks aala ihn 
famaly ahn kluos fren dem fi kom tu. 25Az Peter wende luk fi go iina 
di hous, Cornelius miit im ahn jrap dong dah ihn fut fi waaship im. 
26Bot Peter mek im get'op, deh seh, “Yuu no fi waaship mi, Cornelius, 
bikaaz Ai dah jos wan man tu.” 

27Den Peter ahn Cornelius taak tugeda wail dehn wehn gwain 
iinsaid weh paat di paila pipl wehn gyada tugeda. 28Peter seh tu aala 
dem, “Unu wel ahn nuo ih go gens fi wi Jewish kostom dem fi miks 
op wid pipl weh dah no Jew or go dah dehn hous. Bot God shuo mi 
seh Ah no fi seh nonbady no kliin iinof fi miks op wid wi sieka dehn 
dah no Jew laik wi. 29So wen yo sen fi mi, Ah neva tink haad fi kom 
ataal. Ahn now, Ah waahn nuo wai yo kaal mi yah.” 

30Cornelius ansa seh, “Dah wehn bout four diez abak, roun dis 
siem taim —three aklak di iivnin— Ah wende du mi yuuzwal iivnin 
prayaz, wen aalava sodn wan man iina uova brait kluoz kom ahn stan 
op fronta mi. 31Ihn seh, ‘Cornelius! God hier yo prayaz dem, ahn ihn 
memba yo gif dem tu puor pipl. 32Now sen som man dah Joppa fi 
aks fi Simon, huu dehn kaal Peter tu, fi kom. Ihn deh stie iina Simon 
hous, di man weh mek tingz outa leda, weh liv nier di sii’ 33So Ah 
mikies sen fi yo, ahn yu so kain fi kom. Now aala wi deh rait yah 
iina God sait fi hier weh God gi yo fi tel wi.” 


Weh Peter seh dah Cornelius hous 


34Den Peter tel dem seh, “Ah andastan now: fi God aala wi dah 
di siem iina ihn sait. 35Enybady, no mata ihn ries or weh ihn kom 
fram, weh ana God ahn du weh rait, ihn gwain welkom im iina ihn 
famaly. 36Unu nuo seh God wehn sen ihn mesij fos tu di pipl a Israel: 
di gud nyuuz dat piis kom chruu Jesus Christ, huu dah di Laad uova 
aal weh egzis. 37Ahn unu mosy wehn hier bout weh wende hapm 

aal uova Judea lan, dis ting weh staat iina Galilee afta di baptizam 
weh John priich bout. 38God wehn pik out Jesus fahn Nazareth fi 
bii di Mesaya ahn ihn gi'im di Holy Spirit ahn powa. Den Jesus gaan 
aal bout di plies deh du gud ahn ihn kyuor aal weh wende aanda di 
kontrol a di devl, bikaaz God wende wid im. 

39“Wii dah wiknis tu aal di tingz dem weh ihn wehn du iina 
Jerusalem ahn iina di res a fi wi Jewish lan tu. Bot dehn morda im, 
wen dehn niel im op pahn wan kraas. 40Three diez lieta God bring 
im bak tu laif ahn mek ihn apier op, 41no tu evrybady, bot tu wi weh 
God wehn pik out fahn lang taim. Ihn shuo im tu wii, az wi iit ahn 
drink wid im afta ihn wehn kom bak fahn di ded. 42Ahn Jesus gi wi 
di aadaz fi priich tu di pipl dem, ahn mek dem nuo seh God mek him 
joj uova evrybady —dem weh alaiv ahn dem weh ded tu. 43Aal di 
prafit dem, weh wehn taak ahn rait bout Jesus lang taim abak, seh 
evrybady weh wehn gwain chros iina im, God gwain fargiv dehn sin 
dem chruu Jesus powa.” 


Di Gentile pipl dem get di Holy Spirit tu 


44Wail Peter stil wende seh demde tingz, di Holy Spirit kom dong 
pahn aala dem weh wende hier ihn mesij. 45Bot di Jewish biliiva weh 
huol haad tu di Laa, ahn weh wehn gaan wid Peter, wehn uova sopraiz 
wen God gi di gif a di Holy Spirit tu di pipl dem weh dah neva Jew tu, 
46bikaaz dehn wehn hier dem deh taak iina wan fony langwij deh priez 
God fi ihn gudnis. Den Peter seh, 47“Demya pipl get di Holy Spirit jos 
laik how wi, so huu deh yah mongs wi weh kyan stap dem fahn get 
baptaiz wid waata?” 48So, Peter aada dem fi get baptaiz iina di niem a 
Jesus Christ. Den afta dat, Cornelius beg'im fi stie wid dem fi som diez. 


Peter gi ihn ripuot bak dah Jerusalem 


1 1 1Now di apasl ahn di ada breda dem aal uova Judea lan hier 
seh di Gentile pipl dem wehn aksep God mesij tu. 2Bot wen 
Peter gaan bak op dah Jerusalem, dem weh huol haad tu Moses Laa," 
fain aal kain a faalt wid im. 3Dehn tel im seh, “Yuu gaan iina dehn 
pipl hous weh no sirkomsaiz, ahn iivn iit dah dehn tiebl!” 
4So Peter tel dem di huol stuory iina aada weh wehn hapm fahn 
di fos. Ihn seh, 5“Wen Ah wehn deh dah Joppa, wail Ah wende prie, 

Ah get wan vizhan ahn Ah si somting weh fieva wan uova big shiit 
weh kom dong fahn hevn bai ih four kaana, ahn ih kom rait dong tu 
weh Ah wende. 6Wen Ah luk iin deh, Ah si plenty four-fut animal, 
wail animal weh liv pahn ort, reptail, ahn bord weh flai iina di ier 
tu. 7Den Ah hier wan vais weh seh, ‘Get'op, Peter, kil eny wan a dem 
yu waahn ahn iit'ih.’ 8Bot Ah ansa seh, ‘Ah kuda neva du dat, Laad! 
lina aal mi laif Ah neva iit notn weh Moses Laa seh no kliin, weh 
no fit fi iit? 9Bot di vais seh agen fahn hevn wan sekant taim, ‘Yuu 
no gat non rait fi seh somting no kliin, weh God ihnself mek kliin. 

10“Dis hapm three taim, den di shiit ahn aala di tingz dem iina ih 
gaan op bak dah hevn! 11Siem taim, three man weh dehn wehn sen fahn 
Caesarea kom dah di hous weh Ah wende stie. 12Den di Spirit tel mi no 
fi tink haad fi go wid di man dem. Ahn demya six man —weh deh rait 
yah— kom lang wid mi, gaan dah Cornelius hous. 13Wen wi get deh, 
Cornelius tel wi seh how ihn wehn si wan ienjel deh stan rait iina ihn 
hous, ahn ihn seh tu im, ‘Sen dah Joppa fi Simon weh dehn kaal Peter tu. 
14Him gwain tel yo how yuu ahn evrybady iina yo hous kyan get siev.’ 

15“Ahn az Ah wende staat priich, di Holy Spirit kom dong pahn dem 
jos laik how ihn wehn kom dong pahn wi dah di biginin. 16Den Ah 
memba weh di Laad wehn yuuztu seh, John baptaiz unu wid waata, 
bot God gwain baptaiz unu wid di Holy Spirit.’ 17So, if God gi dem di 
siem gif weh ihn gi wi, wen wi wehn chros iina di Laad Jesus Christ, 
dah huu mi fi tink seh mi kuda go gens God?” 

18 Now, wen dem weh huol haad tu Moses Laa hier dis, dehn neva 
gat notn muo fi seh, ahn dehn priez God deh seh, “Den, God mek di 
Gentile pipl dem gat di siem chaans laik wi Jew fi ton fahn dehn sin 
dem ahn liv fareva, no chruut?” 


Di chorch staat iina Antioch 


19Now, plenty biliiva wehn skyata aal bout di plies sieka di teribl 
tingz dem weh dehn wehn gaan chruu afta Stephen ded. Dehn gaan 
az foor az Phoenicia, Cyprus ahn Antioch, ahn dehn shier di mesij, 
bot ongl wid di Jew dem. 20Bot som a dem weh kom fahn Cyprus 
ahn Cyrene gaan dah Antioch ahn priich di gud nyuuz bout di Laad 
Jesus tu di pipl dem weh dah wehn Greek tu. 21 Ahn di Laad powa 
wende pahn aala dem, so wan paila pipl biliiv ahn ton tu di Laad. 

22Now di nyuuz bout weh wehn hapm flai dah Jerusalem ahn di 
apasl dem hier bout'ih tu, so dehn sen Barnabas dah Antioch fi si dah 

wat. 23Wen Barnabas get dehso ahn si how God wende bles di pipl 
dem, ihn wehn uova glad ahn ihn inkorij di biliiva dem fi stie nier di 
Laad no mata wat hapm! 24Now Barnabas dah wehn wan gud man, 
ful a di Holy Spirit, ahn strang iina ihn fiet. So, wan paila pipl staat 
chros iina di Laad chruu ihn wod dem. 

25So Barnabas lef, gaan dah Tarsus fi luk fi Saul fi help im. 26Wen 
ihn fain im, ihn ker'im bak dah Antioch, ahn fi wan huol yier Saul 
ahn Barnabas stie wid di chorch deh tiich wan huol paila pipl weh 
kom. Dah wehn rait dah Antioch dehn wehn kaal di pipl dem weh 
chros iina Jesus “Kristyan” fi di fos taim. 

27Dah wehn roun dis siem taim som prafit kom fahn Jerusalem 
tu Antioch. 28Wan a dem weh niem Agabus stan op ahn wid di Holy 
Spirit powa pan im prafisai seh wan uova bad taim, wen pipl no 
gat notn fi iit, wehn gwain spred uova di huol worl. Dis hapm wen 
Claudius” wende ruul. 29So di biliiva dehn disaid fi sen som a weh 
dehn wehn gat fi di breda dem weh liv iina Judea lan. Iich a dem gi 
aal weh dehn kuda gi fi help dem. 39So dehn du dis ahn sen dehn gif 
wid Barnabas ahn Saul tu di chorch liida dem dah Judea. 


Herod mek dem grab Peter 


1 2 1Roun dis taim King Herod staat aada fi dem grab som a di 

memba a di chorch fi haraas dem. 2Mongs dem dehn grab 
James —John breda— ahn Herod gi aadaz fi mek dem kil'im wid wan 
suod. 3Wen ihn si seh di Jewish liida dem wehn laik weh ihn wende 
du, ihn gaan afta Peter ahn grab im tu. Aala dis hapm iina di taim a 
di fiis wen di Jew dem iit bred bitout iis. 4Afta Herod grab Peter, ihn 
put'im iina jiel ahn put four set a four suoldya iich fi gyaad im gud. 
Herod wehn plan fi put Peter pahn poblik trayal afta di Paasuova, 
5so dehn kiip im iina jiel. Bot di pipl dem dah di chorch wende prie 
fi im uova haad. 


Wan ienjel help Peter get outa jiel 


6Now di nait bifuo Herod wehn gwain ker Peter out fronta di pipl 
fi trai im, Peter wende sliip bitwiin two suoldya. Ihn wehn tai op 





v11.28 Nuotis seh: Claudius dah wehn wan Roman ruula weh ruul di worl fram 
AD 41 tu 54 wentaim yo wehn gat plenty pipl weh ded sieka dehn neva gat notn 

wid two chien, ahn som muo gyaad wende wach dah di prizn giet. 
7Aalava sodn wan a di Laad ienjel stan op fronta Peter, ahn di prizn 
sel lait op wid wan brait lait! Di ienjel shiek Peter, wiek'im op, ahn 
tel im seh, “Mikies, Peter, ahn get'op.” Siem taim di chien dem jrap 
aafa Peter han dem! 

8Den di ienjel seh, “Put aan yo belt ahn yo shuuz dem.” Peter du 
dat; den, di ienjel seh, “Put yo kuot roun yo ahn kom wid mi.” 9So 
Peter fala im outa di prizn, bot ihn wende wanda if weh di ienjel 
du hapm fi chruut, or ihn wende si wan vizhan. 10Dehn paas di fos 
gyaad stieshan, ahn den di sekant til dehn kom dah di aiyan giet 
weh uopm tu di sity ruod. Ahn di giet uopm bai ihself bitout dehn 
iivn toch ih! Den dehn waak chruu ih ahn dong di ruod, wen aalava 
sodn di ienjel disapier! 

11Dah den Peter kom tu ihnself ahn seh, “Now Ah nuo seh dis dah 
no wan driim, bot ih hapm fi chruut! Di Laad sen wan a ihn ienjel fi 
reskyu mi fahn Herod powa ahn fahn evryting weh di Jewish liida 
dem wehn waahn fi hapm tu mi.” 

12Wen ihn riiyalaiz dis, inn gaan dah Mary hous —disya Mary dah 
wehn John Mark muma, ahn dah fi shii hous wan paila pipl wehn 
kom tugeda fi prie fi Peter. 1350, wen ihn get deh, ihn nak pahn di 
duo, ahn wan saavant gyal niem Rhoda kom fi ansa. 14Ahn wen ihn 
rekonaiz Peter vais, ihn wehn so glad ahn eksaitid, shii ron bak iin, 
insida uopm di duo! Ihn baal out seh, “Peter deh out deh, fronta di 
duo!” 

15“Yuu mosy mad,” dehn tel im. 

Bot ihn kiip deh insis, “No sah, dah chruut!” 

So dehn seh, “Den, dat dah mosy Peter ienjel!” 

16Daty taim Peter wende out deh, deh nak ahn nak. Wen dehn uopm 
di duo at laas ahn si'im, dehn kuda haaly biliiv dehn ai. 17 Peter lif op 
ihn han fi dehn les naiz. Den, ihn eksplien ahn tel dem how di Laad 
ker'im outa di jiel. “Unu tel James ahn di res a di biliiva dem weh 
wehn hapm tu mi,” ihn seh. Ahn den ihn lef ahn gaan wan nada plies. 

18Di neks maanin big rokshan deh mongs Peter gyaad dem, bikaaz 
dehn neva nuo dah wat hapm tu im —weh ihn wehn gaan! 19Wen Herod 
hier bout'ih, ihn sen ihn suoldya dem fi saach fi Peter, bot dehn kudn 
fain im no weh ataal. So, afta ihn aks Peter gyaad dem wat gaan aan, 
ihn aada ihn suoldya dem fi ker dem weh ahn kil aala dem. Afta dat, 
Herod lef Judea lan ahn gaan dah Caesarea ahn stie deh fi som diez. 

How King Herod ded 


20Now Herod ahn di pipl dem fahn Tyre ahn Sidon sity kudn si 
ai tu ai, ahn Herod wehn uova beks wid dem. So, di pipl dem wehn 
faam wan delegieshan fi si Herod, ahn dehn manij fi get di help fahn 
Blastus, di raiyal sekritiery, fi help taak fi dem. Dehn kom beg Herod 
fi mek piis wid im, bikaaz dehn wende penpan Herod konchry fi get 
dehn fuud. 

2150, pahn di die wen dehn plan fi kom fi si Herod, ihn dres op 
iina ihn raiyal goun, sidong pahn ihn chruon, ahn staat mek wan 
intervenshan. 22Ahn az ihn wende taak, di pipl dem kiip deh hala 
seh, “Dis dah di vais a wan gad, no chruut?” 23Den, aalava sodn 
wan a God ienjel mek Herod get uova sik, ahn worm staat iit out ihn 
iinsaid, ahn rait dehso ihn ded, bikaaz ihn neva gi God di gluory! 

2450 God Wod spred out ahn di nomba a biliiva dem gruo muo 
ahn muo evry die. 

25Ahn wen Barnabas ahn Paul don fi dehn work iina Jerusalem, 
dehn lef deh ahn ker John Mark wid dem. 


Di fos mishanery trip 


1 3 1Now, iina di chorch dah Antioch yo wehn gat som prafit 
ahn tiicha, laik Barnabas ahn Simeon —weh dem kaal Naiger 
tu— ahn Lucius fahn Cyrene, ahn Manaen —weh wehn gruo op wid 
Herod, di ruula— ahn Saul tu. 2Wail dehn wende waaship di Laad 
ahn deh faas, di Holy Spirit seh tu dem, “Ah waahn unu dedikiet 
Barnabas ahn Saul fi wan speshal work weh Ah gat fi dem.” 
3So, afta dehn wehn faas ahn prie som muo, dehn put dehn han 
pahn dem fi bles dem ahn sen dem aaf. 


Aal di tingz dem weh hapm pahn Cyprus ailant 


4So, di Holy Spirit sen dem out, ahn dehn gaan dong fos dah di 
Seleucia sii kuos ahn den siel aaf tu Cyprus. 5Wen dehn get dah 
Salamis sity, dehn staat priich God Wod tu di Jew dem iina dehn 
sinigag, ahn John Mark wehn deh wid dem deh help tu. 

6Dehn travl chruu di huol ailant til dehn get dah Paphos, weh paat 
dehn bok'op pahn wan uobya man, wan Jewish faals prafit weh wehn 
niem Bar-Jesus. 7Him dah wehn wan fren a Sergius Paulus, di luokal 
govana weh dah wehn wan smaat man. Dis man, Sergius Paulus, 

sen fi Barnabas ahn Saul fi hier weh dehn gat fi seh bout God Wod. 
8Bot di uobya man, Elymas —weh dehn wehn kaal im iina di Greek 
langwij— wende gens Barnabas ahn Saul, ahn ihn trai fi diskorij 
di luokal govana fahn chros iina Jesus. 2Bot Saul —weh dehn kaal 
Paul tu— wehn ful'op wid di Holy Spirit ahn neva fried fi im. Ihn 
luk striet iina ihn ai ahn seh, 10“Yuu, son a di devl! Yuu weh ful a 
aal kain a bad trik ahn wikidnis; yuu dah di enemy a evryting weh 
gud! Wen yuu gwain stap twis-op di Laad wiez? 11Now lisn yah! Di 
Laad gwain mek yo sofa ahn yu gwain get blain, ahn yu no gwain si 
di son ataal fi lang taim.” 

Siem taim wan kloud a daaknis kom pahn Elymas ahn ihn wehn 
hafy fain sombady fi liid im out bai ihn han! 12 Wen di luokal govana 
si aal weh wehn hapm, siem taim ihn staat chros iina Jesus; ihn wehn 
uova sopraiz bout di Laad tiichin weh Paul priich. 


Aal di tingz dem weh hapm iina di Galatian sity dem 


13Now Paul ahn ihn fren dem set out ahn siel fahn Paphos tu Perga 
iina Pamphylia lan. Dehso John Mark lef dem ahn gaan bak dah 
Jerusalem. 14Bot Paul ahn Barnabas kantinyo fahn Perga ahn get dah 
Antioch iina Pisidia lan. Den, pan di Sabat die dehn gaan dah di sinigag 
ahn sidong deh. 15Afta som man riid di Laa ahn di prafit dem, di ruula 
a di sinigag dehn sen fi Paul ahn Barnabas ahn seh, “Bredrin, if unu 
gat wan likl wod a inkorijment fi di pipl dem, shier ih; mek wi nuo.” 

16Den Paul stan op, huol op ihn han ahn seh, “Unu man fram Israel, 
ahn aala unu Gentile pipl weh ana God tu, hier weh Ah gat fi seh! 
17 Di God, weh wi Israel pipl waaship, wehn pik wi ansesta dem ahn 
mek dem griet wail dehn wende liv iina Egypt lan. Den wid ihn powa 
ihn ker dem out fahn deh. 18Ahn fi bout forty yierz ihn luk afta dem 
iina di dezaat. 19Den ihn distrai seven nieshan fi dem, weh wehn iina 
Canaan, ahn ihn tek dehn lan, divaid ih'op laik wan inheritans, ahn 
gi'ih tu wi ansesta dem. Aal dis tek bout four hundred ahn fifty yierz. 

20“Afta dat ihn gi dem wan joj afta di ada fi ruul dem til Samuel 
di prafit kom. 21 Den afta dat, dehn wehn waahn wan king, so God gi 
dem Saul, Kish son —weh dah wehn fahn Benjamin traib— fi forty 
yierz. 22Den, afta ihn tek weh Saul, ihn put David az dehn king. Dis 
dah weh God seh bout David: ‘Ah fain seh David, Jesse son, dah di 
kain a man weh Ah laik, bikaaz him dah wan man weh waahn du 
aal weh Ah tel im fi du.’ 

23“Ahn jos laik how God wehn pramis fi wi ansesta dem, ihn wehn 
sen Jesus —wan a David disendant— fi bii di Sievya fi wi Israel pipl. 
24Bot bifuo Jesus wehn kom, John wehn priich tu aal di pipl fahn 
Israel seh dehn shuda ton fahn dehn sin dem ahn get baptaiz. 2 Den, 
wen John don ihn work, ihn aks di pipl dem, ‘Huu unu tink dah mi? 
Ah deh tel unu: Mii dah no di wan weh unu wende wiet fa. Bot hier 
yah! Him gwain kom afta mi, ahn gwain bii beta an mii. Mii no gud 
nof iivn fi work laik ihn saavant, nat iivn fi luus ihn shuuz string.’ 
26“Mi felo Israelite weh kom fahn Abraham famaly ahn aala 
unu Gentile pipl weh ana God tu: Dah tu wii dehn sen dis mesij a 
salvieshan! 27 Bot di pipl weh liv iina Jerusalem, ahn dehn liida dem 
wehn neva nuo seh dah Jesus dah di Sievya. Dehn neva andastan di 
prafit dem niida, iivn duo dehn wende riid dehn wod evry Sabat die. 
Stil yet dehn mek di prafit wod dem kom chruu wen dehn kandem 
Jesus. 28Ahn iivn wen dehn kudn fain non gud riizn ataal fi kandem 
im tu det, stil yet dehn aks Pilate fi put'im tu det. 29Den, wen dehn 
don du evryting weh di skriptyo seh bout im, ihn falowa dem tek'im 
dong aafa di kraas ahn ber'im iina wan tuum.” 30Bot God riez im op 
fahn di ded! 31 Ahn fi plenty diez, dem weh wehn yuuztu travl wid im 
fahn Galilee lan tu Jerusalem, si'im bikaaz ihn apier op tu dem. Ahn 
dem dah di wan dem weh wiknis now tu di pipl bout demde tingz. 
32“Tudeh wi kom rait yahso deh priich di gud nyuuz tu unu, weh 
God wehn pramis tu wi ansesta dem: 33now ih kom chruu fi wii, weh 
dah fi dem pikniny, dat God wehn gwain bring Jesus bak tu laif. Dis 
dah weh di sekant Psalm taak bout Jesus, wen ih seh: 
‘Yuu dah mi son, 
tudeh mii dah yo Faada.’ 
34“Ahn bikaaz God wehn pramis fi bring Jesus bak tu laif, ihn neva 
gwain ded agen. Dis deh iina di skriptyo tu weh seh: 
‘Ah gwain gi yo di huoly blesin dem weh neva en, 
weh Ah wehn pramis David.’ 
35“Ahn iina wan neks Psalm, di raita eksplien ih wan nada wie wen ihn seh, 
‘Yuu no gwain mek yo Holy Saavant ratn iina wan griev. 
36“Now God neva deh refa dis bout David, bikaaz afta David 
kompliit weh God wehn waahn ihn fi du mongs ihn pipl dem, ihn 





w 13.29 Nuotis seh: Wan tuum dah wan plies weh dehn bery pipl; dis no siem laik 
di griev wen dehn bery iina di ort. 

ded ahn dehn ber'im iina wan tuum mongs ihn ansesta dem, ahn fi 
ihn bady wehn ratn. 37 Bot dis neva hapm tu Jesus afta dehn ber'im, 
bikaaz God riez im bak fahn di ded. 

38-39 “So bredrin, unu fi andastan weh wi deh trai tel unu: unu 
kyan get fargivnis fi unu sin dem chruu Jesus. Ih dah laik dis: Di 
Laa weh Moses wehn gat kuda neva frii unu fahn aala unu sin dem, 
bot enybady weh chros iina Jesus get frii fahn dehn sin chruu him. 

40“So unu beta main; no mek weh di prafit dem seh hapm tu unu. 
Dehn seh: 

41 ‘Lisn, unu weh taak bad bout mi wod, 

ahn no biliiv seh weh Ah seh gwain hapm; 
unu gwain wanda ahn den ded! 
Bikaaz Ah gwain du somting griet iina fi unu diez, 
weh unu neva gwain biliiv, 
iivn duo sombady trai fi eksplien ih gud tu unu!”” 

42Az Paul ahn Barnabas staat lef di sinigag, di pipl dem kiip deh 
aks dem fi kom bak, kom taak tu dem bout demde siem tingz di neks 
Sabat die. 43Ahn afta muos a di pipl dem gaan, wan paila Jew ahn 
som Gentile pipl weh ton Jew tu, fala afta Paul ahn Barnabas. Ahn 
di apasl dem taak tu dem ahn inkorij dem fi kiip deh chros iina how 
God waahn luk afta dem gud. 


Paul staat priich ongl tu di Gentile pipl dem 


44Di neks Sabat die aalmuos di huol sity kom fi hier di Wod a di 
Laad. 45Bot wen di Jewish rilijos liida dem si di huol paila pipl weh 
kom, dehn wehn get uova jelos, so dehn staat seh Paul deh tel wan 
huol paila lai, ahn dehn insolt im op tu. 

46Bot Paul ahn Barnabas dehn neva fried fi dem, so dehn seh, “Wii 
wehn tink seh ih dah fi wi dyuty fi gi unu Jew pipl God mesij fos. Bot 
sins unu no waahn hier ih, ih wuda luk laik unu no waahn get riil 
laif weh neva kom tu wan en. So den, wi gwain lef unu ahn go, go 
tiich di Gentile pipl dem. 47 Dis dah di aada weh di Laad wehn gi wi: 

‘Ah deh mek unu laik wan lait fi di Gentile pipl dem, 
so unu kuda ker di mesij a salvieshan 
dongtu di laas paat a di worl.” 

48Wen di pipl dem weh dah neva Jew hier dis, dehn wehn uova 
glad ahn dehn priez God fi ihn Wod. Ahn aala dem, weh God wehn 
pik out fi iiternal laif, biliiv. 

4950, di Wod a di Laad spred rait chruu di huol ieriya. 50Bot di 
Jewish liida dem staat mek rokshan mongs di big taim rilijos uman 
dem, ahn di impuotant man dem iina di sity tu. Dehn stor'op aal kain 
a prablem gens Paul ahn Barnabas, ahn den dehn mek dem lef outa 
daty sity. 51So di apasl dem shiek di dos aafa dehn fut gens dem” ahn 
gaan dah Iconium. 52Bot di biliiva dem, weh dehn wehn lef bihain, 
ongl ful'op wid jai ahn di Holy Spirit. 


Som pipl iina Iconium aksep Paul ahn Barnabas mesij 


1 4 1Wen dehn get dah Iconium, Paul ahn Barnabas gaan dah di 
Jewish sinigag, gaan priich. Ahn dehn priich wid so moch 
faiya dat plenty a di Jew dem staat biliiv ahn plenty Gentile pipl 
tu. 2Bot demya Jew weh neva biliiv trai fi paizn di main a som ada 
Gentile pipl dem ahn ton dem gens Paul ahn Barnabas. 3lin spaita 
dat Paul ahn Barnabas stil stie deh wan lang taim. Dehn neva fried fi 
taak bout God gries; ahn di Laad shuo dem seh him wende wid dem, 
bikaaz ihn yuuz dem fi work som mirakl ahn wandaz tu. 
4Bot wen di pipl iina di sity dehn si aala dis, dehn neva grii wid 
wan anada. Som a dem wende wid di Jewish liida dem ahn som a 
dem wende wid di apasl dem. 5Now, di pipl dem weh neva laik Paul 
ahn Barnabas —dah wehn som Gentile, ahn Jew tu lang wid dehn 
liida dem— dehn wende trai wan wie fi haraas di apasl dem, dongtu 
lik dem dong til den ded. Bot Paul ahn Barnabas hier bout'ih ahn 
dehn tek aaf, ahn gaan dah di sity dem weh niem Lycaonia, Lystra 
ahn Derbe, ahn som ada ieriya roun deh. 7Ahn dehn kantinyo fi priich 
di gud nyuuz rait dehso tu. 


Wan kripl man get kyuor iina Lystra sity 


8Iina Lystra sity dehn wehn gat wan kripl man weh wehn kyaahn 
waak fahn di taim ihn wehn baan. Ihn neva gat non strent iina ihn 
fut dem ataal. 9So, az Paul wende priich, di man wende lisn wid aal 
ihn haat. Paul si how ihn wende hier im, ahn si seh ihn wehn gat fiet 
fi get kyuor. So Paul luk striet pahn im, 10ahn baal out seh, “Stan op 
striet pahn yo fut dem!” Siem taim, di man jomp op ahn staat waak! 
11 Wel, wen di kroud si weh Paul du, dehn hala iina dehn Lycaonian 





x13.51 Nuotis seh: Wen di apasl dem shiek di dos aafa dehn fut, dah laik wan 
sain ajojment gens di pipl dem weh no waahn aksep dehn mesij. 

langwij seh, “Demya man dah gad iina hyuuman bady weh kom dong 
tu wi!” 12Dehn disaid seh Barnabas dah di Greek gad niem ‘Zuus,’ 
ahn Paul dah wehn ‘Hermes,’ bikaaz him dah di wan weh du muos a 
di taakin. 13Pan tapa dat, di priis fi di gad Zuus, weh wehn gat wan 
templ jos outsaida di sity, kom ker som bul ahn flowaz tu di sity giet, 
ahn him ahn di pipl dem wehn waahn aafa sakrifais tu di apasl dem. 

14Wel, wen di apasl Barnabas ahn Paul wehn si weh deh hapm, dehn 
tier dehn kuot uopm ahn ron gaan iina di migl a di kroud deh baal out 
seh, 15“Dah wai unu deh du dis? Wii dah man jos laik unu! Wii deh yah 
fi tel unu di gud nyuuz seh unu fi ton fahn demya wuotlisnis ahn ton tu 
di livin God weh mek hevn, di ort, di sii, ahn evryting weh iina dem. 
16Lang taim abak, ihn wehn mek di pipl aal uova di worl fi go dehn uon 
wie. 17Bot ihn wehn aalwiez gi pruuf seh him dah God chruu di gud tingz 
dem weh ihn wende du, laik ihn gi unu rien fahn hevn, ahn gi unu fuud 
fahn di grong wen dah taim, fi mek unu satisfai ahn mek unu haat glad.” 

18Bot iivn wid aala dat, di apasl dehn haaly stap di pipl dem fahn 
sakrifais tu dem. 

19No tu lang afta dat hapm, som ada Jew kom fahn Antioch ahn 
Iconium, ahn afta dehn ton di siem kroud gens Paul, dehn lik'im 
dong. Den, dehn jreg im outa di sity, bikaaz dehn wehn tink ihn ded. 
20Bot, wen di biliiva dehn stan op roun im, Paul get'op ahn gaan bak 
iina di sity! Di neks die him ahn Barnabas lef ahn gaan dah Derbe. 


Paul ahn Barnabas gaan bak dah Antioch iina Pisidia lan 


2150, Paul ahn Barnabas priich di gud nyuuz iina daty sity ahn 
dehn wehn mek plenty muo disaipl. Den dehn gaan bak dah Lystra, 
Iconium ahn den dah Antioch. 22Dehn gaan, gaan strentn ahn inkorij 
di biliiva dem fi dehn stan op strang fi dehn fiet. Ihn tel dem seh, “Wi 
hafy sofa plenty trobl iina disya laif fi go iina God Kingdom.” 23 Ahn 
iina aal di chorch dem Paul ahn Barnabas pik out som uolda rilijos 
liida, ahn den dehn prie fi dem deh faastin. Dehn put dem iina di 
Laad kier, bikaaz dah him huu dehn wehn chros iina. 

24Den, afta Paul ahn Barnabas gaan chruu Pisidia, dehn kom tu 
Pamphylia, 25ahn dehn priich di Wod dah Perga, ahn den dehn muuv 
dong dah Attalia. 26Fahn deh dehn siel bak dah Antioch, weh dehn 
wehn staat out fram, ahn fahn weh paat di biliiva dem wehn sen dem 
out wid God blesin fi di work weh dehn don du. 27So, wen dehn get 
dah Antioch, Paul ahn Barnabas gyada aal di biliiva dem tugeda ahn 

tel dem bout aal weh di Laad wehn du chruu dem, ahn how di Laad 
mek wan wie fi di Gentile pipl chros iina him tu. 28Ahn dehn stie 
wid di biliiva dem dah Antioch wan lang taim. 


Di apasl dem gyada tugeda fi disaid wan impuotant kwestyan 


1 5 1Den som man kom dong fahn Judea ahn kom dah Antioch, 
ahn dehn wende tiich di bredrin dem seh, “If unu no 
sirkomsaiz laik how Moses seh, unu neva gwain get siev.” 2Bot Paul 
ahn Barnabas neva grii wid dat, ahn dehn aagyo plenty wid dem bout 
dis fi som taim. So di bredrin dem dah Antioch disaid fi mek Paul ahn 
Barnabas —lang wid som ada biliiva— go op dah Jerusalem dah di 
apasl ahn ada chorch liida dem fi fain out weh dehn gat fi seh bout 
di huol ting. 3So, di chorch sen dem aaf ahn dehn staat travl chruu 
Phoenicia ahn Samaria lan. Ahn lang di wie dehn tel di biliiva dem 
iina diitiel di nyuuz bout how di Gentile pipl dem wende get siev tu. 
Ahn di bredrin dem wehn laik hier dis plenty. 4Wen dehn get dah 
Jerusalem, di chorch pipl ahn di apasl ahn di ada rilijos liida dem 
wehn uova glad fi si dem. Den di bredrin tel dem evryting weh wehn 
hapm ahn how God yuuz dem. 5Bot som a di biliiva weh dah wehn 
Pharisee get'op ahn seh, “Dat gud, bot di pipl dem weh dah neva Jew 
hafy sirkomsaiz ahn obie di res a Moses Laa tu.” 
6So di apasl ahn ada rilijos liida dem disaid fi get tugeda ahn taak 
bout wat dehn shuda du. 7Ahn afta dehn spen wan lang taim deh 
taak bout'ih, Peter get'op ahn seh, “Bredrin, unu nuo seh lang taim 
now God wehn pik mii fahn mongs unu fi go priich di gud nyuuz 
tu di pipl dem weh dah neva Jew, so dat dem kuda biliiv tu. 8Ahn 
God —bikaaz ihn nuo how man tink iina dehn haat— fi shuo seh ihn 
aksep dem, ihn gi dem di Holy Spirit jos laik how ihn gi wii. 9Him 
no mek no kain a distinkshan bitwiin wii ahn dem, bikaaz God mek 
dehn haat kliin chruu fiet, siem wie laik wii. 10So, wai unu waahn 
mek ih haad fi di nyuu Gentile biliiva dem, deh mek dem fala aala 
fi wi ansesta dehn kostom, wen nat iivn wii nar fi wii ansesta dem 
kuda kompliit ih. Dis ongl wuda mek God beks, no chruut? 11Weh 
hapm! Unu no biliiv seh aala wi —Jew ahn Gentile alaik— get siev di 
siem wie, chruu God gries” weh di Laad Jesus Christ wehn shuo wi?” 





y15.11 Nuotis seh: God gries dah ihn kainis tu wii iivn duo wii neva du notn fi 
merit'ih, dah laik wan gif. 

12Dis shet dehn op ahn dehn neva gat notn muo fi seh. Ahn so dehn 
lisn az Barnabas ahn Paul tel dem bout aal di mirakl ahn wandaz dem 
weh God wehn du chruu dem mongs di Gentile pipl dem. 


Weh di Apasl James disaid 


13Ahn wen dehn don tel dem aal demya tingz, James stan op ahn 
seh, “Hier weh Ah gat fi seh, bredrin. 14Simon Peter jos don tel unu 
how fahn di biginin God wehn disaid fi shuo seh ihn lov di Gentile 
pipl tu, wen ihn draa fahn mongs dem, wan gruup a pipl fi ihnself. 
15Dis deh grii wid weh di uol taim prafit dem wehn rait, bikaaz di 
skriptyo seh, 
16 ‘Aftawod Ah gwain kom bak, 
ahn gwain riez op David hous weh wehn faal dong. 
Ah gwain fiks op di ruuin dem, 
ahn bilih bak op agen, 
17 So di res a mankain kyan luk fi mi ahn fain mi. 
Yees, aal di Gentile pipl dem, 
weh Ah wehn pik fi bii fi mi, gwain fain mi. 
18 Dis dah weh di Laad wehn seh, 
ahn dah Him weh shuo wii ihn plan 
fahn lang-lang taim abak.” 
19Den, James gaan aan fi seh, “Dah fi mii opinyan, wi no fi fuos 
di Gentile pipl dem weh ton tu God fi obie aala wii Jewish kostom 
dem. 20Bot weh wii kyan du dah rait dem wan leta seh dehn no fi 
iit non fuud weh ada pipl aafa tu di aidalz; ahn dehn no fi gat seks if 
dehn no marid, ahn dehn no fi iit non miit weh ada pipl schrangl di 
animal, nar fi iit non blod. 21Bikaaz plenty Gentile dem nuo demde 
tingz fahn wie bak, sieka wi riid Moses Laa iina evry sity evry Sabat 
die fahn den til now iina di sinigag dem.” 


Di leta tu di Gentile biliiva dem 


22Den di apasl ahn ada rilijos liida dem, ahn di huol chorch disaid 
fi chuuz two man fahn mongs dehn gruup ahn sen dem wid Paul ahn 
Barnabas. Dehn chuuz Judas, di wan weh ihn taikl dah Barsabbas, 
ahn Silas. Di two a dem dah breda weh di chorch wehn rispek. 23Den 
dehn sen wan leta wid dem. Dah so di leta riid: 

Fram di apasl ahn di bredrin dem, weh dah chorch liida tu, 

Tu aala wi Gentile breda dem weh liv iina Antioch, Siria ahn Cilicia: 

Griitinz. 

24Wi andastan seh som a fi wii bredrin fahn yah gaan deh, gaan 
opset unu, deh kwestyan unu salvieshan.? Bot wi waahn unu nuo 
seh wi neva sen dem; dehn no gat non atarity fahn wi. 25-26Now, 
afta wi don taak bout unu sityuieshan ahn kom tu wan kanklushan, 
wi tink ih beta fi wi pik out two man fi ker wi ansa tu unu. Dehn 
gwain go lang wid wi gud fren dem, Paul ahn Barnabas, weh wehn 
put dehn laif iina dienja sieka dehn lov fi di Laad Jesus Christ. 27 Di 
two man dem weh wi sen wid dem dah Judas ahn Silas. Dehn gwain 
tel unu fies tu fies jos weh wi disaid, ahn so wi pruuv seh weh wi 
rait iina dis leta dah chruut. 

28 Bikaaz wi tink seh di Holy Spirit no waahn gi unu no ekstra bordn 
muo an demya ruul yah, ahn wi agrii: 29So, unu no fi iit non fuud 
weh ada pipl aafa tu di aidalz, ahn unu no fi iit non blod, nar non 
animal weh dehn schrangl, ahn unu fi kiip weh fahn seks if unu no 
marid. Ih gwain du unu gud fi kiip weh fahn demde tingz. Tek kier. 
30So di four man dehn lef out ahn gaan dong dah Antioch, ahn 

wen dehn get deh, dehn kaal wan miitn dah di chorch siem taim ahn 
gi dem di leta. 31 Afta dehn don riid di leta iina di chorch, evrybady 
wehn uova glad ahn dehn wehn gat muo korij. 32Den, Judas ahn 
Silas, weh dah wehn som anaintid priicha tu, inkorij ahn strentn 
di biliiva dehn fiet wid wan lang mesij. 33Ahn afta dehn spen wan 
gud taim deh, di chorch sen dem aaf wid dehn blesin ahn griitinz 
fi dehn bredrin bak dah Jerusalem. 34 [Bot Silas disaid seh ih wuda 
beta ihn stie dah Antioch.] 35Ahn Paul ahn Barnabas, dehn stie bak 
dah Antioch fi help priich ahn tiich di Wod a di Laad lang wid di ada 
priicha ahn tiicha dem weh dehn wehn gat. 


Paul sekant mishanery trip 


36 Afta wan fyuu diez, Paul seh tu Barnabas, “Mek wi go bak dah 
dem sity weh paat wi wehn priich di Laad Wod ahn si how di bredrin 
dehn du.” 37Barnabas grii ahn put'ih tu Paul fi dehn ker John Mark 
wid dem. 38Bot Paul neva grii wid dat, bikaaz ihn seh, “Yo kyaahn 
penpan John Mark, bikaaz ihn wehn fi deh pahn dis mishan wid wii, 
bot ihn neva stie wid wi dah Pamphylia.” 39So Paul ahn Barnabas 
gat big aagyoment uova dis, ahn dehn disaid fi go dehn uon wie. 





215.24 Di ekzak wod dem dah: “...opset unu wid dehn wod dem.” 

Barnabas ker Mark wid im ahn siel, gaan dah Cyprus. 40Wail Paul 
ker Silas tu wan nada plies. Ahn az dehn gaan, di biliiva dehn sen 
dem out wid God blesin pahn di jab weh dehn gwain du. 41So Paul 
ahn Silas travl chruu Syria ahn Cilicia, ahn inkorij aala di chorch 
dem iina demde plies deh. 


Timothy jain op wid Paul ahn Silas 


1 6 1Paul ahn Silas gaan dah Derbe fos ahn den dah Lystra. Dah 
Lystra dehn bok'op pahn wan disaipl niem Timothy. Fi ihn 
muma dah wehn wan Jewish uman ahn wan biliiva, bot ihn pupa dah 
wehn wan Greek. 2Di bredrin dah Lystra ahn Iconium laik Timothy 
plenty ahn dehn taak gud bout im. 3So Paul aks Timothy fi jain dem 
pahn dehn mishanery trip. Ahn ihn mek Timothy get sirkomsaiz, 
bikaaz aal di Jew dem weh liv iina dah ieriya wehn nuo seh Timothy 
pupa dah wehn wan Greek.“ 4Den dehn travl fahn sity tu sity fi tel di 
Gentile biliiva dem wah dah di ruul di apasl ahn di ada chorch liida 
dem dah Jerusalem wehn disaid pan fi dem du. 5So di chorch dem 
gruo stranga iina dehn fiet ahn plenty muo pipl jain dem evry die. 


Paul get wan vizhan fi go uova tu Macedonia lan 


6Den, Paul ahn Silas, lang wid Timothy, travl chruu di huol a Phrygia 
ahn Galatia lan, bot dehn neva gaan dah Asia, bikaaz di Holy Spirit 
tel dem no fi go deh. 7Wen dehn get dah di baada a Mysia, dehn trai 
fi go iina Bithinia, bot di Spirit a Jesus neva mek dem go deh. 8So 
insida go deh fi priich, dehn gaan chruu Mysia bitout stap, ahn den 
dong dah Troas. 

9Dah siem nait Paul wehn gat wan vizhan. Ihn si wan man fahn 
Macedonia,? deh stan op ahn deh beg'im seh, “Kom uova dah Macedonia; 
kom help wi no.” 10Afta ihn hier di vais —bitout wies eny taim ataal— 
Paul get wii“ redy fi go dah Macedonia, bikaaz wi wehn nuo seh dah 
God wende sen wi deh, fi priich di gud nyuuz tu di pipl dem deh. 





“16.3 Nuotis seh: Sins Timothy pupa dah wehn wan Greek, Timothy no paas 
chruu di Jewish sirkomsizhan serimony afta ihn baan ahn gat eight diez. So, di 
Jew dem, weh wehn nuo dis, neva gwain aksep ihn wod dem wen ihn trai fi 
priich tu dem, if him no get sirkomsaiz fos. ?16.9 Nuotis seh: Macedonia dah 
wehn wan ieriya iina di lan weh dehn kaal Greece tudie. «16.10 Nuotis seh: di 
man weh rait dis leta —weh aal grii dah Luke— mosy wehn jain Paul ahn Silas 
rait yah, bikaaz ihn staat seh ‘wii’ iina ihn stuory. 

Lydia, di fos porsn iina Europe weh staat chros iina Jesus 


11So, wi lef fahn Troas iina wan buot ahn siel striet kraas tu 
Samothrace, ahn den di neks die wi gaan dah Neapolis. 12Fahn deh wi 
gaan dah di sity weh niem Philippi, weh dah wan impuotant Roman 
kalany iina Macedonia lan. Ahn wi stie deh fi som diez. 

13Wen di Sabat die kom, wi gaan outa di giet ahn dong wan rivasaid, 
weh wi nuo seh wi maita fain wan plies weh som Jew fahn di sity 
go prie. Wen wi get deh, wi sidong ahn staat taak tu di uman dem 
weh wehn gyada deh aredy. 14Wan a di uman dah wehn Lydia fahn 
Thyatira. Ihn wehn sel klaat weh ihn dai porpl, ahn ihn dah wehn 
wan uman weh waaship God. Wel, di Laad uopm fi shii haat fi biliiv 
di mesij weh Paul wende priich. 15So Lydia ahn evrybady iina ihn 
hous get baptaiz ahn den shii invait wi fi kom stie wid im. Ihn seh, “If 
unu biliiv seh Ai dah wan chruu biliiva iina di Laad, den unu shuda 
kom tu mi hous ahn stie wid mi ahn mi famaly.” Ahn ihn neva stap 
insis fi wi go. 


Paul ahn Silas get chruo iina prizn 


16Wan die az wi wende go dah di plies fi prie, wi bok'op pahn 
wan sliev gyal. Shii wehn gat wan bad spirit iina im weh kuda tel 
di fyutyo. Sieka dis, shii mek plenty mony fi di pipl dem weh wehn 
uon im. 17Ihn fala Paul ahn di res a wi tu; ahn ihn deh baal out seh, 
“Demya man dah di saavant fi di Muos Hai God! Dehn tel yo how 
yu kyan get siev!” 

18Shii gaan aan ahn aan wid dis fi som diez til Paul get taiyad a 
ih. So wan die ihn jos ton roun ahn seh tu di bad spirit iina im, “Iina 
di niem a Jesus Christ, Ah aada yo fi kom outa shii!” Ahn siem taim 
di bad spirit kom outa im! 

19Wel, wen fi shii uona dehn riiyalaiz seh ihn gwain kyaahn mek 
no muo mony fi dem, dehn get beks. So dehn grab Paul ahn Silas ahn 
jreg dem fronta di atarity dem iina di poblik plaza. 20Dehn ker dem 
fronta di sity Roman ofishal dem ahn seh, “Demya man dah Jew ahn 
dehn deh kaaz plenty trobl iina fi wii sity. 21Dehn deh tiich tingz 
weh deh gens fi wii laa, bikaaz wii dah Roman sitizn ahn wi kyaahn 
biliiv demde tingz, nar praktis dem niida.” 

22Wel, di kroud jain iin fi atak Paul ahn Silas. Den di ofishal dem 
tier di kluoz aafa Paul ahn Silas, ahn aada fi biit dem wid stik. 23 Afta 

dehn don get wan gud biitn, dehn chruo dem iina jiel ahn dehn tel 
di jiela fi mek shuor seh ihn lak dem op gud. 24Di jiela fala di aadaz 
ahn chruo dem iina di bak a di jiel. Ahn pahn tapa dat, ihn tai dehn 
fut op bitwiin two hevy buod. 

25Roun migl nait Paul ahn Silas wende prie ahn sing hims tu God, 
ahn di ada prizna dem wende hier dem. 26Aalava sodn wan big-big 
ortkwiek shiek di prizn rait dong tu di foundieshan. Siem taim aala 
di duo dem uopm op ahn aal di chien dehn jrap aaf a di prizna han 
ahn fut dem! 27 Di jiela wiek op ahn, wen ihn si seh aal di duo dehn 
uopm, ihn wehn tink seh di prizna dem don get weh. So ihn haal out 
ihn suod ahn wehn gwain kil imself. 28Bot Paul baal out ahn seh, 
“Stap, no kil yoself! Aala wi deh yah!” 

29Di jiela hala fi wan lait, rosh iin ahn faal dong deh trimbl dah 
Paul ahn Silas fut. 30Den, ihn ker dem outa di sel ahn aks dem, “Saar, 
dah weh Ah hafy du fi get siev?” 

31Dehn ansa ahn seh, “Chros iina di Laad Jesus, ahn yuu ahn yo 
huol famaly gwain siev.” 32Den dehn priich bout di Laad ahn ihn 
wod tu im, lang wid di res a dem weh wende liv iina ihn hous. 33Dah 
wehn nait, bot dah siem taim di jiela tek dem ahn ten tu di kot ahn 
bruuz dem weh dehn wehn get. Den him ahn ihn huol famaly get 
baptaiz siem taim. 34Den di jiela ker Paul ahn Silas iina ihn hous ahn 
gi dem fuud fi iit. Ihn wehn uova glad bikaaz him ahn ihn famaly 
now chros iina Jesus. 

35Di neks maanin som poliis aafisa fahn di Roman govament kom 
wid di aadaz seh, “Let go dem man.” 36So di jiela seh tu Paul, “Di 
Roman ofishal dehn aada dehn poliis fi mek unu go now. So unu 
kyan go iina piis.” 

37Bot Paul seh tu di poliis aafisa dem, “Dehn neva fain wi gilty a 
notn. Stil yet dehn biit wi iina poblik ahn chruo wi iina prizn, ahn fi 
si seh wii dah Roman sitizn. Now dehn waahn sen wii aaf iina siikrit? 
No wie, man! Mek dem tel wii dat dehnself, ahn den let wi out.” 

38So di poliis aafisa dem gaan bak, gaan tel di Roman ofishal. Wel, 
wen dehn hier seh Paul ahn Silas dah wehn Roman sitizn, dehn wehn 
fraitn. 39So dehn gaan dehnself, gaan tel dem how dehn so sary; den 
dehn ker dem dehnself outa prizn ahn beg dem fi lef di sity. 40Afta 
Paul ahn Silas lef di prizn, dehn gaan dah Lydia hous. Dehso dehn 
get tugeda wid di biliiva dem, dehn inkorij dem, ahn den dehn lef 
fahn deh. 

Paul priich iina Tessalonica sity 


17 1Wen Paul ahn Silas paas chruu Amphipolis ahn Apollonia, 
dehn get dah Tessalonica, weh dehn wehn gat wan sinigag 
fi di Jew pipl dem. 2Now dah wehn Paul kostom fi aalwiez fain di 
sinigag enywie ihn go; so fi three striet Sabat die ihn gaan deh fi taak 
wid di pipl dem. Ihn eksplien di skriptyo tu dem, 3ahn shuo dem pruuf 
seh di Mesaya hafy sofa plenty, ahn den gwain riez bak op fahn di 
ded. “Dis Jesus weh Ah deh taak bout dah di Mesaya, fi chruut!” Paul 
tel dem. 4Ahn som a dem wehn kanvins seh dis dah chruu, so dehn 
jain Paul ahn Silas. Mongs dem weh biliiv dah wehn plenty Greek 
pipl weh wehn fier God, ahn plenty impuotant uman fahn di sity tu. 
5-6Bot di Jewish liida dem —wen dehn si weh deh hapm— dehn 
get jelos ahn dehn get tugeda som wuotlis bwai aafa di ruod fi staat 
wan rayat gens dem; dehn ton di huol sity opsaid dong. Den dehn 
gaan dah Jason hous, bikaaz dehn wehn tink seh Paul ahn Silas 
wehn dedeh. So dehn brok iina di hous fi ker dem out tu di pipl, bot 
Paul ahn Silas neva dedeh! So dehn haal out Jason insted, lang wid 
som ada biliiva weh wehn dedeh. Den dehn dreg dem fronta di sity 
atarity dem, ahn baal out seh, “Demya man no kaaz notn bot trobl 
enywie dehn go. Now dehn kom dah fi wi sity, 7ahn Jason put dem 
op iina ihn hous. Dem deh brok di Empara laa, bikaaz dehn deh seh 
wan nada king deh weh niem Jesus.” 
8So, wen dehn hier aala demde tingz, ih stor'op di kroud weh wehn 
gyada deh, ahn di sity atarity dem tu. 9Den di wan dem, weh wehn 
iin chaaj, mek Jason ahn di ada biliiva dem pie wan fain, ahn den 
dehn let dem go. 


Paul ahn Silas dah Berea 


10Wen nait kom dong, di bredrin siem taim sen Paul ahn Silas dah 
Berea. Ahn wen dehn get deh, dehn gaan striet dah di sinigag. 11 Now 
dah Berea di pipl dem wehn muo wilin fi lisn, no laik di wan dem 
dah Thessalonica. Dehn wehn iiga fi hier di mesij, ahn evry die dehn 
stody di skriptyo fi si if weh Paul seh dah chruut. 12So wan paila dem 
biliiv —plenty big taim Greek uman, ahn man tu. 

13Bot wen di Jew dem dah Thessalonica hier seh Paul wende priich 
di siem mesij dah Berea, dehn kom deh fi set di pipl op tu. 14So di 
bredrin siem taim hory sen Paul dong dah di kuos, bot Silas ahn 

Timothy stie bak dah Berea. 15Now di man dem fahn Berea, weh gaan 
wid Paul, ker'im til dehn get dah Athens, ahn den dehn ton bak. Bot 
fos Paul tel dem seh, wen dehn get bak dah Berea, dehn fi tel Silas 
ahn Timothy fi kom tu im az suun az dehn kud. 


Paul dah Athens 


16 Wail Paul wende wiet fi dem, ihn luk roun iina Athens ahn wehn 
fiil uova sad wen ihn si di paila aidal dem roun di sity. 17So Paul gaan 
dah di sinigag weh paat ihn kuda taak wid di Jew ahn di Gentile 
dem weh waaship God deh. Ahn iina di maakit plies evry die ihn 
wuda taak wid enybady weh deh paas bai ahn lisn. 18Ahn som taim 
ihn wehn bok'op pahn som Epicurean ahn Stoic tiicha dem, ahn ihn 
gat wan aagyoment wid dem tu. Now Paul wende priich bout Jesus 
ahn di rezorekshan, so som a dem seh tu wan anada, “Dah weh dis 
disgostin man deh trai fi seh?” Bot som ada pipl seh, “Him luk laik 
ihn deh taak bout som gad weh wii no nuo bout.” 19So dehn ker Paul 
dah wan miitn plies weh dehn kaal di Areopagus. Ahn dehn seh, 
“Kom tel wi bout dis nyuu tiichin weh yo deh taak bout. 20Demde 
tingz weh yo deh tel wi soun fony tu wii, ahn wii waahn nuo muo.” 
21(Yu si, di pipl fahn Athens ahn di farina pipl dem weh wende vizit 
deh, dehn ongl lov fi hier ahn tel nyuu tingz aal di taim.) 


Paul taak tu di smaat pipl dem fahn Athens 


22So Paul stan mongs di Areopagus pipl ahn seh, “Unu man fram 
Athens, Ah nuotis seh unu dah wan pipl weh uova rilijos iina evryting, 
23bikaaz az Ah wende paas, Ah luk pahn di plies dem weh unu 
waaship, ahn Ah si wan alta weh maak, ‘Tu di gad weh wii no nuo.’ 
Unu wende waaship im, bot unu neva iivn nuo im niem! Wel now, 
mek Ah tel unu bout him: 

24“God dah di Wan weh mek di worl ahn evryting weh iina ih, ahn 
bikaaz him dah di Laad fi hevn ahn ort, him no liv iina non templ 
weh pipl mek wid dehn han. 25Niida fi dehn hyuuman han kyaahn 
ten tu im —bikaaz him no gat non niid! Dah him weh gi laif ahn 
bret tu aal pipl evrywie, ahn him satisfai aala wi niid dem tu. 26Dah 
him weh mek aal di pipl weh deh iina di worl fahn wan man. Den, 
ihn skyata dem aal uova di fies a di ort. Ahn dah him weh fiks di 
ekzak taim ahn plies weh paat dehn gwain liv. 27God du aala dis fi 
wii kuda luk fi im ahn trai fain im, bikaaz fi chruut God no deh faar 

fahn non a wi. 28Dah iina him wi muuv ahn wi egzis. Laik weh som 
a unu uon poet seh, ‘Wii dah fi him pikniny. 

29“So den, if wii dah God pikniny fi chruut, wi no iivn fi tink seh 
God dah wan aidal weh man kyan mek fahn guol, silva, or rak outa 
ihn main. 30Fahn lang taim abak til now God talariet wi ignaransy, 
bot now ihn komaan aala wi fi put weh wi aidal dem, ahn waaship 
ongl him wan. 31 Bikaaz him don fiks wan die wen ihn gwain joj di 
huol worl wid jostis, chruu wan man weh ihn don gi di jab tu. Ahn 
God wehn shuo pruuf tu aal man dat ihn gwain du dis wen ihn riez 
dah siem man bak fahn mongs di ded dem.” 

32Now, wen Paul taak bout di rezorekshan, som a dem laaf afta im, 
bot som ada wan seh, “Wii waahn hier muo bout dis lieta.” 33So Paul 
don di miitn, di kanvistieshan stap ahn ihn gaan. 34Bot som man jain 
Paul ahn biliiv; mongs dem dah wehn Dionysius, wan memba a di 
sity Kongsl, ahn wan uman niem Damaris, ahn som ada wan dem tu. 


Paul iina Corinth sity 


1 8 1Afta dis, Paul gaan fahn Athens tu Corinth. 2Wentaim ihn 
get deh, ihn bok'op pahn wan Jew weh niem Aquila, weh 
wehn baan iina Pontus lan. Ihn wehn jos kom fahn Italy wid ihn 
waif Priscilla, bikaaz di Empara Claudius gi aadaz seh aal di Jew 
dem hafy get outa Rome. So Paul gaan weh dehn deh, gaan si dem. 
3Ahn ihn stie deh work wid dem, bikaaz aala dem yuuztu mek tent 
fi wan livin. 4Now, evry Sabat die Paul yuuztu go iina di sinigag, go 
taak tu di Jew ahn di Greek dem, deh trai fi kanvins dem bout weh 
ihn wende seh dah chruut. 
5Den, wen Silas ahn Timothy get deh fahn Macedonia, Paul wende 
yuuz aal ihn taim deh priich di mesij wid aal ihn haat tu di Jew dem 
deh seh Jesus dah di Mesaya. Bot, wen dehn get'op gens im ahn 
staat kos im, Paul shiek aaf di dos aafa ihn kluos4 ahn tel dem seh, 
“Unu blod deh pan tapa unu uon hed; mii no respans fi unu no muo. 
Fahn now aan Ah gwain tu di Gentile pipl dem.” 7So ihn gaan, gaan 
liv iina wan Gentile man hous weh niem Justus, weh yuuztu waaship 
God tu. Dis man hous wehn stie saida di sinigag. 8Ahn wan man 
niem Crispus, huu dah wehn liida fi di sinigag, staat chros iina Jesus 





418.6 Nuotis seh: Wen di apasl dem shiek di dos aafa dehn fut or dehn kluos, dah 
laik wan sain a jojment gens di pip] dem weh no waahn aksep dehn mesij. 

wid aal ihn famaly; ahn plenty ada pipl fahn Corinth biliiv ahn get 
baptaiz tu. 9Now wan nait Paul get wan vizhan weh God deh tel im 
seh, “No fried, Paul; Ah waahn yo kantinyo deh priich ahn no stap, 
10bikaaz mii deh wid yo aalwiez. Ahn nonbady no gwain atak yo fi 
du yo haam, bikaaz Ah gat plenty pipl iina dis sity.” 11So Paul stie 
deh fi wan yier ahn a haaf deh tiich di pipl dem God Wod. 

12Bot wentaim Gallio get fi bii di Roman ruula uova Achaia, di 
Jewish liida dem get tugeda gens Paul ahn ker'im tu kuot. 13Dehn seh, 
“Dis man deh tel pipl fi waaship God iina wan wie weh deh gens fi 
wi Laa.” 14Bot, wen Paul wehn gwain taak, Gallio seh tu di Jew dem, 
“If unu wehn kom, kom taak bout som bad tingz weh dis man du, Ah 
wuda hier unu Jew pipl. 15Bot bikaaz dah wan aagyoment bout wod 
ahn ada likl tingz weh iina fi unu uon laa, unu trash'ih out mongs 
unu self. Mii no deh joj demya kain a tingz.” 16Ahn ihn ron dem outa 
ihn kuot haal. 17Den aala dem grab Sosthenes, di liida fi di sinigag, 
ahn biit'im op fronta di kuot yaad. Bot Gallio neva pie dat no main. 


Di apasl dem ton bak tu Antioch 


18So Paul stie plenty diez iina Corinth wid di chorch breda dem. 
Afta dat, ihn lef dem ahn siel tu Syria wid Priscilla ahn Aquila. Bot 
bifuor dehn lef, inn mek wan vow’ iina Cenchrae, ahn baal ihn hed. 
19Wen dehn get dah Ephesus, Paul lef Priscilla ahn Aquila. Den ihn 
gaan iina di sinigag ahn aagyo wid di Jew dem. 20Dehn aks im fi 
stie wid dem fi wan lang taim, bot ihn seh ihn kudn du'ih. 21So, wen 
ihn wende lef out, ihn tel dem seh: “Ah gwain kom bak, kom si unu 
agen if God seh so.” Afta dis, ihn siel out fahn Ephesus. 22Wen ihn 
get dah Caesarea, ihn gaan op tu Jerusalem, gaan hiel di chorch pipl 
dem; ahn afta dat, ihn gaan dong dah Antioch. 


Paul third mishanery trip 


23Paul spen som taim deh, ahn den ihn lef out so gaan aal uova 
Galatia ahn Phrygia lan fi go gi korij tu aal di Kristyan dem. 





¢18.18 Nuotis seh: Wan ‘vow’ dah wan pramis tu God dat dehn gwain du somting 
fi him; ahn dehn yuuztu kot aal dehn hier aaf fi shuo seh dehn miin wat dehn 
wehn seh. £18.21 Nuotis seh: Wan uol kapy a dis leta seh, “Ah hafy get dah 
Jerusalem iin taim fi di fiis weh deh kom; bot Ah gwain kom bak, kom si unu 
agen, if di Laad seh so.” 

24Now, wan Jew man weh niem Apollos, weh baan iina Alexandria, 
kom tu Ephesus. Ihn dah wehn wan gud priicha, ahn ihn wehn nuo 
ihn baibls tu. 25Som taim abak dehn wehn tiich im bout di wie weh 
di Laad tel wi fi fala, so sins ihn kuda priich, ihn taak uova gud bout 
Jesus, bot ihn ongl wehn nuo til John baptizam. 26Ihn staat taak strang 
iina di sinigag; ahn wen Priscilla ahn Aquila hier im, dehn tek'im wan 
said ahn eksplien im muo beta di wie weh God wehn tel wi fi fala. 
27Den, wen Apollos wehn waahn go tu Achaia, di chorch breda dem 
rait wan leta deh tel dem fi risiiv im. Ahn wen ihn get deh, ihn help 
plenty a di biliiva dem, weh wehn ton Kristyan chruu God lov. 28 Now 
Apollos wehn so waiz ahn taak so strang non a di Jew dem kuda kom 
gens im poblikly, bikaaz ihn shuo wid di skriptyo seh Jesus dah di 
Mesaya fi chruut. 


Paul iina Ephesus 


19 1So den, wail Apollos wende dah Corinth, Paul wende travl 

chruu di migl paat a daty lan, ahn den ihn get dah Ephesus, 
weh paat ihn fain kopl a di disaipl dem. 2Ihn aks dem “Unu wehn 
get di Holy Spirit wen unu wehn biliiv?” Dehn seh, “No sah, wii no 
iivn nuo weh yu miin wen yo seh di Holy Spirit.” 3Paul aks dem, 
“Wel, weh kain a baptizam unu wehn get den?” Dehn ansa, “John 
baptizam.” 4Den Paul eksplien tu dem seh, “John baptizam dah wehn 
fi mek unu shuo seh unu sary fi unu sin. Bot memba, ihn tel unu seh 
unu fi go aan fahn deh ahn biliiv iina di Wan weh deh kom afta im, 
ahn dat dah Jesus.” 5Wen dehn hier dis, dehn get baptaiz iina di 
niem a di Laad Jesus. Den Paul put ihn han pahn dehn hed ahn di 
Holy Spirit kom dong pahn dem, ahn dehn staat taak iina som fony 
langwij ahn dehn priich God Wod tu. 7Dah wehn bout twelve man 
weh dis hapm tu. 

8Iina di neks three mons, Paul gaan dah di Jewish sinigag ahn 
ihn neva fried fi aagyo wid di pipl ahn trai fi kanvins dem bout di 
Kingdom a God. 9Bot som a dem wehn ongl stobant ahn neva waahn 
biliiv. Dehn pik op wan atityuud ahn staat seh wikid tingz bout Di 
Wie a di Laad rait fronta evrybady. So Paul lef dem luon ahn disaid 
fi muuv out wid di disaipl dem. Him ahn fi ihn disaipl dehn gaan 
mek fi dehn uon diskoshan evry die dah Tyrannus skuul. 10Ahn Paul 





218.24 Di ekzak wod dem dah: “...ahn ihn wehn strang iina di skriptyo.” 

kantinyo wid ihn tiichin fi two yierz, ahn sieka dat, pipl aal uova Asia 
—Jew ahn Greek pipl di siem— wehn kom fi hier di Wod a di Laad. 


God mirakl dem iina Ephesus 


11Den God staat du som griet ahn powaful mirakl weh pipl neva 
si yet, chruu Paul. 12Ah deh tel yo: iivn di hankorshif or iepran weh 
wehn toch Paul, dehn ker ahn put dem pahn di sik pipl ahn dehn get 
kyuor; no ongl dat, bot di bad spirit dem lef dem tu! 

13Now, dehn wehn gat som Jew weh wende travl roun, weh seh 
dehn kuda tek out bad spirit. Wel, wen som a dem si weh wende 
hapm, dehn disaid seh dehn gwain yuuz di niem a di Laad Jesus tu. 
Dis dah weh dehn seh tu di bad spirit dem, “Ah komaan yu iina di 
niem a Jesus, weh Paul priich, fi kom out!” 

14Now, yu wehn gat seven son a wan Jewish chiif priis niem Sceva 
weh wende du dis. 15Bot wen dehn gi di komaan iina Jesus niem, di 
bad spirit seh tu dem, “Ah nuo Jesus; Ah nuo Paul tu; bot dah huu 
yuu?” 16Ahn di man weh wehn gat di bad spirit iina im jomp pahn 
dem ahn gi dem wan biitn so bad dehn wuda neva farget ih; den dehn 
ron outa di hous niekit, biit'op ahn deh bliid. 17 Wen evrybady —Jew 
ahn Greek tu— weh liv iina Ephesus hier dis, dehn wehn get uova 
fraitn ahn dehn si seh dehn beta ana di niem a di Laad ahn rispek 
him. 18-19Dongtu wan paila dem weh staat biliiv iina Jesus —ahn 
weh yuuztu praktis uobya— kom out iina di uopm ahn kanfes ih; ahn 
dehn ker dehn blak-aat buk dem ahn bon dem op fronta evrybady. 
Wen dehn kalkyuliet ho moch di buk dem kaas, ih wuda wehn kom 
op tu bout fifty thousand silva mony. 20So di Wod a di Laad gaan out 
evrywie ahn muo ahn muo pipl wende biliiv. 

21 Afta aal dis hapm, Paul, wid di liidin a di Spirit, disaid fi go dah 
Jerusalem; ahn pahn ihn wie, ihn paas chruu Macedonia ahn Achaia. 
Paul seh, “Afta Ah go dah Jerusalem, Ah hafy go dah Rome tu.” 2250 
ihn sen two a ihn disaipl dem —Timothy ahn Erastus— heda im tu 
Macedonia, wail ihn stie bak iina Asia fi wan lik] wail. 


Paul work ihn plan 


23Roun di siem taim, big rokshan staat op iina Ephesus sieka Di 
Wie a di Laad. 24Wan silva-smit weh niem Demetrius, weh mek 
som likl silva statyo a di gaadis Artemis, staat'ih. Him haya plenty 

krafman fi mek di likl statyo dem. 25Wel, ihn kaal dem tugeda, lang 
wid som ada workman weh iina di siem bizniz, ahn ihn tel dem seh, 
“Aala unu, lisn op! Unu nuo seh dis bizniz dah fi mek di mony weh 
wii deh liv aafa. 26Now unu mos wehn si ahn hier how dah no ongl 
dah Ephesus, bot evrywie iina Asia lan, dis man Paul don kanvins 
plenty pipl fi biliiv seh di gad dem weh mek wid hyuuman han dah 
no riil gad ataal. 27Sieka dis, di pipl dehn gwain stap bai fahn wi; so 
bizniz gwain get uova bad. No ongl dat, bot di pipl dem gwain staat 
tink seh di templ a di griet gaadis Artemis no wot notn ataal, ahn 
dem weh liv iina Asia ahn aal uova di worl gwain stap waaship shii, 
ahn figat aal bout shii tu.” 

28Wen di kroud hier dis, dehn get uova beks ahn staat baal out, 
“Artemis fahn wi Ephesus pipl dah di grietis! Artemis fahn wi Ephesus 
pipl dah di grietis!” 29 Den wan kroud staat gyada op dehnself —ahn 
bifuo yu nuo ih— rayat staat iina di sity. Di kroud grab Gaius ahn 
Aristarchus, two Macedonia man weh wende travl wid Paul, ahn 
tugeda dehn rosh aaf wid dem tu di luokal stiedyom fi dehn trai dem. 
30Now, Paul wehn gwain go iin deh tu, bot ihn disaipl dem neva lou 
im. 31Tivn som a di big ofishal, weh dah wehn ihn fren, sen wod deh 
beg'im no fi go iin ahn ris ihn laif. 32Iinsaid, dah wehn plenty naiz 
ahn op-ruol. Som a dem wende baal out wan ting, ahn som a dem 
wan nada ting. Muo dan dat, muos a dem neva iivn nuo dah wai 
dehn wehn dedeh! 

33Now di Jew dehn shub Alexander op dah front fi eksplien weh 
wende hapm. So, ihn put op ihn han fi dehn les naiz, ahn ihn staat 
eksplien. 34Bot wen di kroud fain out seh him dah wan Jew, aala 
dem staat baal out tugeda seh, “Artemis fahn wi Ephesus pipl dah di 
grietis! Artemis fahn wi Ephesus pipl dah di grietis!” Dehn kiip dis op 
fi two owaz. 35At laas di sity klerk kuda hosh dem op weh ihn kuda 
get fi taak tu dem ahn ihn seh, “Unu pipl fahn Ephesus, evrybady 
nuo seh di sity a Ephesus dah di senta fi di griet Artemis, bikaaz dah 
yahso ihn statyo faal dong fahn hevn. 36Nonbady kuda seh dah no 
chruu; so den, unu hafy kyaam dong ahn no du notn fuulish. 37 Demya 
man weh unu bring, no gilty a notn bad. Dehn no seh notn bad bout 
di gaadis ahn dehn no tiif notn fram fi wi templ. 38So, if Demetrius 
—lang wid di ada krafman— gat enyting gens dem, mek im ker di 
kies dah kuot; mek im go chruu liigal chanilz. 39 Ahn if unu gat ada 
komplien gens dem, unu kyan sekl demde dah di normal liigal sitizn 

miitn. 40Bikaaz if wi no gat non gud riizn fi weh hapm tudeh; di 
Roman govament kyan kaal wi op fi kaaz di rayat.” 41 Ahn afta ihn 
don seh dis, di sity klerk dismis di miitn. 


Di apasl dem travl chruu Macedonia ahn Greece 


2 0 1Afta di rayat don ahn tingz get bak kyaam, Paul sen fi di 

disaipl dem; ahn afta ihn gi dem som wodz a inkorijment, 
ihn tel dem gudbai ahn lef fi Macedonia lan. 2Ahn az ihn paas chruu 
di difrant sekshan dem, ihn wuda stap ahn shier som wodz fi inkorij 
dem. Den, ihn stap aaf iina Greece 3fi three mons deh, ahn den 
ihn get redy fi siel tu Syria wen ihn fain out seh di Jew dem wende 
plan fi kil'im. So Paul disaid fi go naat chruu Macedonia, 4ahn som 
man wende travl wid im. Demya dah di niem dem: Sopater, di son 
a Pyrrhus fahn Berea, Aristarchus ahn Secundus fahn Thessalonica 
sity. Den yu wehn gat Gaius fahn Derbe, ahn Timothy, ahn Tychicus 
ahn den Trophimus fahn Asia. 5Demya man gaan ahed ahn wiet fi 
wi dah Troas. 6Den, wi siel fahn Philippi afta di Paasuova, ahn five 
diez lieta wi miit'op wid dem dah Troas, weh paat wi spen wan wiik. 


Di laas vizit weh Paul mek dah Troas 


7Now pahn di fos die a di wiik, wen wi wehn deh dah Troas, wi 
wehn get tugeda fi wan Brokin a Bred servis. Paul priich, ahn bikaaz 
ihn wende plan fi lef di neks die, ihn priich lang til migl nait. 8Di 
opstiez ruum upaa wi wende miit wehn lait op wid plenty lamp. 9Now 
wan yong man weh niem Eutychus wende sidong pahn di winda, 
wail Paul wende taak ahn taak. Ahn di bwai wende get sliipiya ahn 
sliipiya, so ihn neva nuo wen ihn drap asliip, laas ihn balans, ahn 
faal dong chruu di winda fahn di third fluo tu di grong! Evrybady 
ron gaan pik'im op, bot di bwai wehn don ded! 10Bot Paul kom dong 
ahn chruo ihnself pan im ahn hog im. Ihn tel dem, “No wory, di 
bwai stil alaiv.” 11 Den Paul gaan bak opstiez, brok bred wid dem ahn 
iit'ih. Afta dat, ihn taak tu dem wan gud wail til die lait, ahn den ihn 
gaan. 12Az fi di bwai, dehn kuda ker'im huom alaiv, so dehn wehn 
riily fiil gud bout dat. 


Di apasl dem travl fahn Troas tu Miletus 


13Now, Paul wehn plan seh wii wuda go pahn di ship tu Assos wail 
him gaan chruu di ruod ahn wi wehn gwain miit'op wid im lieta. 14So, 


The First Five Books of the New Testament in Islander Creole English, Colombia 


317 Acts 20 


wen wi miit im dah Assos, ihn kom buod di ship wid wi ahn wi siel fi 
Mitylene. 15Di neks die wi get dah Chios. Di die afta dat wi gaan uova 
dah Samos, ahn wan die lieta wi get dah Miletus. 16Paul wehn disaid 
seh ihn no gwain stap dah Ephesus; ihn no waahn wies taim iina Asia, 
bikaaz ihn wende hory fi get dah Jerusalem iin taim fi di Pentikaas 
selibrieshan, if ihn kuda du'ih. 

17Bot wen ihn lan dah Miletus, ihn disaid fi sen wan mesij tu di chorch 
liida dah Ephesus fi dehn kom dong dah di buot, kom miit im wen ihn 
lan deh. 18Den, wen dehn bok'op pahn im, ihn tel dem seh, “Unu nuo 
seh fahn di fos die Ah get dah Asia, how Ai ak wid unu dat huol taim. 
19 Ah wehn du di Laad work wid wan hombl haat —Ah dongtu hala fi 
unu— ahn Ah gaan chruu plenty haad taim tu fahn di Jew dem weh 
wende plan fi du somting gens mi. 20Unu nuo seh Ah neva fried fi priich 
enyting weh wuda wehn help unu. Ah neva fried fi tiich unu iina poblik 
nar go fahn hous tu hous. 21 Ah wehn gat wan mesij fi Jew pipl ahn di 
Greek dem tu —seh dehn hafy ripent ahn ton tu God, ahn chros iina 
di Laad Jesus Christ fi siev dem. 

22“Ahn now di Holy Spirit tel mi seh Ah fi go dah Jerusalem, iivn 
duo Ah no nuo weh gwain hapm tu mi deh. 23Di Holy Spirit ongl tel 
mi iina evry sity seh Ah gwain sofa plenty ahn dehn gwain dongtu put 
mi iina jiel. 24Bot fi mi laif no wot notn ataal les Ah yuuz ih fi don di 
work weh di Laad Jesus wehn gi mi fi du —dat dah fi tel evrybady di 
gud nyuuz bout di kainis ahn lov weh God gat fi pipl. 

25“Ahn now Ah nuo seh non a unu, weh Ah wehn priich ahn tiich di 
Kingdom a God tu, gwain si mi fies agen. 26Mek Ah tel unu gud seh non 
a unu blod gwain deh pahn fi mi han; if unu get laas, dah no fi mi faalt. 
27 Bikaaz Ah mek shuor seh Ah priich tu unu aala weh God waahn du. 
28Now unu hafy wach out gud, ahn mek shuor seh unu tek kier a unuself 
ahn di biliiva dem weh di Holy Spirit put unu uova laik shepad. Demya 
pipl dah di chorch weh Jesus bai wid fi ihn uon blod. 29Ah nuo seh, az 
suun az Ah gaan, di faals tiicha dem gwain kom iin laik wail wulf fi 
distrai unu fiet. 30Ih gwain kom tu di paint weh —rait fahn mongs unu— 
unu gwain gat som weh gwain twis op di chruut fi trai win di biliiva 
dem pahn fi dehn said. 3150, unu stie pahn unu gyaad, iivn muo so az 
unu memba seh how nait ahn die fi three yierz Ah wehn priich mongs 
unu, ahn neva stap waan unu —Ah dongtu hala uova evry wan a unu. 

32“Now Ah put unu iina God han; ahn di mesij bout God kainis 
ahn lov weh him gat fi unu gwain bil unu op, ahn aftawod gwain gi 

unu aala weh ihn gat fi unu, lang wid aala ihn pipl dem. 33Ah waahn 
unu fi memba seh Ai wehn neva red-ai wen ih kom tu mony or kluoz. 
34Unu uonself nuo seh demya han yuuztu work haad fi tek kier a mi 
uon niid dem ahn fi tek kier a dem weh wehn deh wid wi tu. 35Wen 
Ah wende du dis, Ah lef wan egzampl fi unu fala seh unu fi work 
haad fi tek kier a di puor, bikaaz dah di Laad Jesus ihnself wehn seh, 
‘Yo gwain get muo blesin wen yo gi, dan wen yo get.” 

36Wen Paul don seh aal dis, ihn niil dong ahn prie wid aala dem. 
37 Ahn dehn staat hala, ahn hog op ahn kis Paul plenty. 33 Weh mek 
dem fiil uova sad dah wen Paul tel dem seh dehn no gwain si ihn fies 
agen. Den dehn tek dehn laas waak wid Paul dong tu di ship. 


Di apasl dem kantinyo, gwain Jerusalem 


2 1 1Ahn afta wi seh gudbai, wi gaan fahn Ephesus ahn set siel 
striet tu Cos. Di neks die wi get dah Rhodes, ahn fahn deh 
wi gaan tu Patara. 2Den wi tek wan nada ship weh wi fain dehso fi 
tek wi kras di sii tu Phoenicia. 3Pahn wi wie tu Tyre, wi paas Cyprus 
ailant pahn wi lef. Ahn wen wi get dah Tyre, weh deh iina Syria lan, 
di ship stap deh fi anluod. 4Wi disaid fi go shuor ahn wen wi get 
deh, wi fain di biliiva dem ahn stie wid dem wan wiik. Bot di biliiva 
dem tel Paul seh ihn no fi go dah Jerusalem, bikaaz di Spirit wehn 
tel dem weh gwain hapm tu im wen ihn get deh. 5Bot, wen di taim 
wehn kom fi kantinyo wi trip, wi lef fram deh; ahn aal di biliiva dem 
—wid dehn waif ahn pikniny dem— gaan lang wid wi az wi waak 
outa di sity. Den, rait pahn di biich wi niil dong ahn prie wid dem. 
6So, wi tel wan anada gudbai, ahn gaan buod di buot; ahn di biliiva 
dem gaan bak huom agen. 
7Wi kantinyo wi trip fahn Tyre ahn get aaf dah Ptolemais weh paat 
wi griit di bredrin deh ahn wi stie wid dem fi wan die. 8Di neks die wi 
gaan fahn deh ahn den wi get dah Caesarea. Dehso wi stie dah Philip 
hous —Philip dah wehn di wan weh priich di gud nyuuz, ahn dah 
wehn wan a di seven man weh dehn wehn pik out iina Jerusalem." 
9Him wehn gat four daata weh no marid ahn dem dah wehn prafit. 
10Now wi wehn dedeh fi som diez wen wan nada prafit niem 
Agabus kom fahn Judea, kom vizit wi. 11 Ahn wen ihn kom iin, ihn 
tek Paul belt ahn tai op ihn han ahn ihn fut wid ih. Den ihn seh, “Dis 

dah weh di Holy Spirit seh: Dis dah di siem wie how di Jew dem 
dah Jerusalem gwain tai op di uona a dis belt, ahn han im uova tu 
di Gentile pipl dem.” 

12 Wen wi hier dis, aala wi —dongtu di ada biliiva dem weh wehn 
liv deh— staat beg'im no fi go op dah Jerusalem. 13Bot Paul ansa seh, 
“Dah wai unu deh hala so ahn deh trai brok mi haat? Ai redy no ongl 
fi dehn taimi op, bot fi ded if Ah hafy du'ih dah Jerusalem fi di Laad 
Jesus work.” 14Wen dehn si seh dehn kudn chienj Paul main, dehn 
gi'op ahn seh, “If dat dah di Laad wil, mek'ih bii so!” 

15Afta dis wi get redy, pak'op wi tingz, ahn gaan op dah Jerusalem. 
16Ahn som a di disaipl fahn Caesarea wehn kom wid wi, ahn dehn 
ker wi dah dis man hous weh wehn niem Mnason. Him dah wehn 
fahn Cyprus ahn dah wehn wan biliiva fahn lang taim. 


Paul dah Jerusalem 


17 Ahn afta wi get deh, di bredrin dah Jerusalem gi wi wan waam 
welkom. 18Di neks die Paul ahn aala wi gaan si James. Ahn aal di chorch 
liida dem wehn dedeh tu. 19So, afta Paul hiel dem, ihn staat tel dem 
bout aal weh God wehn du mongs di Gentile pipl dem chruu ihn tiichin. 

20Wen dehn hier aal demde tingz, dehn staat priez di Laad, bot 
den dehn seh tu im, “Yu si, breda, ho moch a di Jew dem biliiv — 
thousands— ahn aala dem ongl strik wen ihn kom pahn deh obie di 
Laa. 21Pahn tapa dat, dehn hier seh yu no deh kiip di Laa, ahn yu 
tiich aal di Jew dem weh liv mongs di Gentile pipl dem seh dehn no 
hafy du weh Moses seh, laik dehn no hafy sirkomsaiz dehn pikniny, 
nar fala fi wii ada uol taim rilijos kostom dem niida. 22So dah weh 
wi gwain du bout dis? Wi shuor seh dehn gwain hier seh yu don kom 
yah. 23So du weh wi tel yu fi du: Wi gat four man weh wehn mek 
wan vow. 24Golang wid dem, go jain dem iina di serimony fi mek 
unu get kliin ahn pie fi dehn sakrifais tu. Den, wen dehn shiev dehn 
hed fi don di serimony, evrybady gwain nuo seh di stuory weh dehn 
wende hier bout yu dah no chruu, bikaaz yu stil yet deh kiip di Laa. 
25Now kansaanin di Gentile biliiva dem, wi wehn don rait seh dehn 
no hafy fala aala fi wii kostom dem, bot dehn no fi iit non fuud weh 
ada pipl aafa tu di aidalz, ahn dehn no fi iit non blod, nar non animal 
weh pipl schrangl, ahn dehn fi kiip weh fahn seks if dem no marid.” 

26So, di neks die, Paul gaan wid di man ahn jain dem iina di 
serimony fi get demself kliin. Den ihn gaan iina di Templ fi mek 

evrybady nuo seh ihn don du aal weh di Laa seh ihn fi du fi get kliin 
iina God sait, ahn den seven diez lieta, ihn wehn gwain aafa sakrifais 
fi evry wan a dem. 


Paul aalmuos get kil 


27 Bot bifuo di seven diez wehn don, som a di Jew fahn Asia si Paul 
iina di Templ. Ahn dehn staat stor'op wan huol paila pipl gens Paul 
ahn dehn grab im, 28ahn baal out seh, “Aal unu Israelite man, kom 
help wi! Dis dah di man weh wende go roun deh tiich evrybady gens 
fi wi pipl, fi wi Laa ahn gens dis huoly plies. No ongl dat, bot ihn ker 
som Gentile man iina di Templ ahn kontaminiet ih!” 29(Yu si, som 
diez abak dehn wehn si Trophimus, wan Gentile man fahn Ephesus 
iina Asia lan, deh waak lang wid Paul iina Jerusalem. So dehn wehn 
tink seh Paul wehn ker dis man iina di Templ tu.) 

30Wel, di huol sity wehn ton opsaid dong, ahn di pipl kom deh ron 
fahn aal said. Dehn grab Paul, jreg im outa di Templ ahn dehn shet 
di duo dem siem taim. 31Dehn wuda wehn kil Paul if di komanda a 
di Roman suoldya dem fahn Jerusalem neva hier bout di big rokshan 
iina di sity. 32Bot siem taim wen ihn hier bout'ih, ihn ada som a ihn 
suoldya ahn aafisa dem fi ron go wid im weh paat di kroud wende. 
Ahn wen di kroud a pipl si di suoldya ahn aafisa dem deh kom, dehn 
stap biit'op Paul. 

33Den di komanda grab Paul ahn tel ihn suoldya dem fi taiim op 
wid two chien. Den ihn staat aks di pipl dem dah huu Paul, ahn dah 
weh ihn wehn du. 34Som a dem baal out wan ting ahn som a dem 
somting els. Now di komanda kudn mek non sens outa weh dehn 
wende seh, so ihn aada ihn suoldya dem fi ker Paul dah di baraks. 
35Wen Paul get dah di step fi di baraks, di pipl dem wende riel op 
ahn go aan so moch dat di suoldya dehn wehn hafy hais op Paul 
pahn dehn shuolda fi ker'im chruu di kroud. 36Stil yet di pipl dehn 
fala dem deh baal out seh, “Ker'im weh; kil'im!” 


Paul taak tu di kroud weh wehn waahn kil'im 


37Now, jos az di suoldya dem wehn gwain ker Paul iina di baraks, 
ihn aks di komanda iina ihn langwij, “Ah kyan tel yu somting?” 

Ihn tel Paul, “Ah neva nuo yu kuda taak Greek. 38 Yuu dah no di 
Egyptian man weh wehn liid wan ribelyan som yierz abak ahn ker 
four thousand bad man wid im iina di dezaat?” 

39Paul ansa im seh, “No sah, mii dah wan Jew ahn wan sitizn 
fahn wan impuotant sity —Tarsus iina Cilicia lan. So, Ah deh aks yo 
pormishan fi taak tu di pipl dem.” 

40Di man gi Paul pormishan, ahn Paul stan op pahn di tap step, 
ahn ihn huol op ihn han fi di pipl dehn les naiz. Ahn wehn dehn les 
naiz ahn stap baal out, ihn staat taak tu dem iina di Hebrew langwij 
deh seh: 


Paul difen ihnself fronta di pipl dem 


2 2 1“Bredrin, yong ahn uol, hier weh Ah gat fi tel unu!” 
2Now wen di kroud hier Paul deh taak iina fi dem uon 

Hebrew langwij, dehn pie muo atenshan. Den Paul kantinyo deh seh, 

3“Ai dah wan Jew, baan iina di sity a Tarsus, weh deh iina di 
konchry a Cilicia, bot Ah wehn riez op iina disya sity. Ai dah wehn 
wan a Gamaliel styudent dem ahn Ah wehn gat gud edukieshan iina 
evry Laa fahn fi wi ansesta dem. Ahn Ah wehn az strik az unu fi obie 
aala God Laa weh dehn paas dong tu wi. 4Ah wehn gi haad taim 
tu di pipl dem weh fala ‘Di Wie,’ dongtu mek dem get kil; ahn Ah 
yuuztu grab man ahn uman di siem ahn hiiv dem iina jiel tu. 5Unu 
kyan aks di Chiif Priis or enybady weh iina di Kongsl a Liida dem, 
ahn dehn gwain tel unu seh dat dah chruut; dehn nuo mi gud. Dehn 
wehn iivn gi mi som leta fi ker tu di Jewish Kongsl dah Damascus 
so Ah kuda grab di pipl deh ahn ker dem bak dah Jerusalem fi mek 
dem ponish dem. 

6“Bot wen Ah wehn niely get dah Damascus, aalava sodn wan uova 
brait lait flash dong pan mi fahn hevn. Dis dah wehn roun migl die, 
7ahn Ah faal dong pahn di grong fraitn, ahn Ah hier wan vais deh 
seh, ‘Saul, Saul, dah wai yo deh gi mi haad taim so?’ 8Ahn Ah seh, 
‘Dah huu yuu, Laad?’ Den ihn ansa, “Ai dah Jesus fahn Nazareth, di 
siem wan weh yuu deh gi haad taim.’ 9Di pipl dem weh wehn dedeh 
wid mi get fraitn, bikaaz dehn wehn si di lait bot dehn neva andastan 
weh di vais deh tel mi. 10Den Ah seh, ‘Weh Ai fi du, Laad?’ Ahn di 
Laad ansa mi seh, ‘Get'op ahn go iina Damascus sity. Dehso yu gwain 
laan aal weh yu hafy du fi mi.’ 11 Now di lait wehn so brait ih blain 
mi, ahn Ah kudn si weh Ah wehn gwain. So di man dem weh wende 
wid mi wehn hafy huol mi han ahn liid mi iina Damascus. 

12“Wen Ah get dah di sity, wan man weh niem Ananias kom fi si 
mi. Ihn wehn strik, wen ih kom tu kiip di Laa, ahn so di Jew dem, 

weh wehn dedeh, rispek'im. 13Wel, Ananias kom tu mi, ahn ihn stan 
bai mi ahn seh, ‘Breda Saul, get bak yo sait! Siem taim Ah luk op ahn 
Ah kuda si'im; so Ah kuda si evryting agen! 14Den Ananias eksplien, 
‘Di God weh wi ansesta waaship wehn pik yu fi nuo fi him wil, ahn 
fi si ihn Raichos Saavant, ahn fi hier di siem wod dem fahn ihn mout. 
15Yu gwain bii fi him wiknis fi go aal bout ahn tel evrybady weh yu 
wehn si ahn hier. 16So, breda, weh yu deh wiet fa? Get'op ahn go 
get baptaiz, ahn hala out tu di Laad deh seh, “Laad Jesus, wash weh 
mi sin dem!” 

17“Afta Ah don du aala dat, Ah gaan bak dah Jerusalem dah di 
Templ fi prie. Ahn az Ah wende prie, Ah gaan iina wan traans. 
18Ahn Ah si di Laad deh; ihn seh tu mi, ‘Mikies, Paul, go kwik outa 
Jerusalem, bikaaz di pipl dehn no gwain hier weh yo gat fi seh bout 
mi. 19Den Ah seh, “Bot Laad, dehn gwain hier mi, bikaaz dehn nuo 
seh Ai yuuztu go fahn wan sinigag tu di ada fi grab, lak'op ahn biit 
dem weh wehn chros iina yo. 20Ahn wen dehn wende kil Stephen 
—weh yuuztu priich bout yo— wen dehn lik'im dong wid rak til ihn 
ded, dah mii wende stan rait op dehso, deh grii wid dem. Ah wehn 
dongtu deh help dem huol dehn kuot!’ 21 Bot di Laad seh tu mi, ‘Go 
fahn Jerusalem rait now, Paul; Ah deh sen yo foor fahn yah, tu di 
Gentile pipl dem.” 

22Now di kroud wende hier Paul gud til ihn staat taak bout God 
wehn sen im tu di Gentile pipl dem. Den, dehn staat hala ahn baal 
out haad seh, “Kilim! Ihn no fit fi liv pahn ort. Kilim!” 

2350, wail dehn deh baal out, ahn haal aaf dehn goun dem ahn 
chruo dos iina di ier —dehn wehn so beks— 24di komanda disaid fi 
step iin. Ihn aada di suoldya dem fi ker Paul iina di baraks so dehn 
kuda biit'im op demself, ahn fain out weh di pipl dehn wehn gat gens 
im. 25Wail di suoldya dehn wende tai op Paul fi biit'im, Paul aks wan 
a di aafisa weh wende stan op gens im, “Tel mi, sah, ih liigal fi biit 
wan Roman sitizn bifuo unu trai im dah kuot?” 

26Wen di aafisa hier dis, ihn hory gaan tu di komanda ahn seh, 
“Dah weh yuu deh du? Dis man dah wan Roman sitizn.” 

27So di komanda gaan striet tu Paul ahn aks im, “Tel mi, yuu dah 
wan Roman sitizn?” 

Ahn Paul tel im, “Yees, Ai dah wan a dem.” 

28Di komanda seh, “Ai wehn pie plenty mony fi bii wan Roman 
sitizn.” 

Bot Paul tel im seh, “Ai wehn baan wan Roman sitizn.” 

29Siem taim di man dem weh wehn gwain biit Paul ahn kwestyan 
im bak aaf. Di komanda ihnself wehn fraitn wen ihn riiyalaiz seh ihn 
put wan Roman sitizn iina chien bitout trayal. 

30Now di komanda wehn riily waahn nuo fi chruut dah wai di Jew 
pipl dehn wehn afta Paul. So di neks die ihn tek aaf di chien dem 
ahn ihn aada di chiif priis dem ahn di huol Kongsl fi kom tugeda. 
Den ihn ker Paul fronta dem. 


Paul fronta di huol Jewish Kongsl 


2 3 1Paul luk striet pahn di memba dem a di Kongsl ahn seh, 
“Bredrin, op tu dis die Ai gat wan klier kanshans fronta God.” 

2Wen ihn hier dis, di Hai Priis Ananias tel som man weh wende stan 
op saida Paul fi lik'im iina ihn mout. 3Den Paul seh tu im, “God gwain 
lik yu dong, yuu hipokrit weh jos laik wan waal wid wait pient! Yu 
waahn joj mii wid di Laa, bot dah yuu deh brok di Laa, wen yu aada 
demya man fi lik mi pahn mi mout.” 

4Den, dem weh wende stan op deh, seh: “Les naiz! Yu kyaahn taak 
laik dat tu Hai Priis weh God put deh!” 

5Paul seh, “Bredrin, Ai neva nuo seh him dah wehn di Hai Priis. So, 
Ah sary, bikaaz di skriptyo seh wi no fi taak bad bout wi liida dem.” 

6Now, Paul riiyalaiz seh som a di man dem weh wehn dedeh dah 
wehn Sadducee liida ahn som dah wehn Pharisee. So ihn hala out 
seh, “Bredrin, Ai dah wan Pharisee ahn di son a wan Pharisee! Dah 
bikaaz a weh Ah biliiv seh di ded gwain riez bak tu laif, wai dehn haal 
mi iina dis kuot!” 7Wel, wen dehn hier dis, wan aagyoment brok out 
bitwiin di Pharisee ahn di Sadducee liida dem. 8(Yu si, di Sadducee 
dem seh no rezorekshan no deh, ahn no ienjel, ahn no spirit niida; 
bot di Pharisee dehn biliiv aala dat.) 

9So big rokshan wehn dedeh. Ahn som a di tiicha a di Laa weh 
dah paat a di Pharisee gruup dehn get hat ahn jomp op deh seh, “Wii 
no fain notn rang wid dis man. Sopuoz dah wan spirit or wan ienjel 
deh taak tu im? Den, dat wuda eksplien evryting!” 10Ahn wail di 
aagyoment get hata ahn hata, aala dem grab Paul. Som a dem wende 
pul'im wan wie, ahn som a dem pulim di ada wie. At laas, di komanda 
disaid fi du somting, bikaaz ihn wehn fried seh dehn wehn gwain 
tier Paul tu piisiz. So ihn aada ihn suoldya dem fi get Paul outa deh 
ahn ker'im bak dah di baraks. 

11 Di neks nait, di Laad kom tu Paul, stan bai im ahn seh, “No gi'op, 
Paul. Di siem wie how yu wiknis bout mi yah dah Jerusalem, dah di 
siem wie yo gwain wiknis bout mi dah Rome.” 


Som Jew put dehn hed tugeda fi kil Paul 


12Di neks maanin, som Jew kom tugeda ahn dehn mek wan vow 
seh dehn no gwain iit notn, nar drink notn, til dehn kil Paul. 13Dah 
wehn uova fourty a dem weh mek dis vow. 4Aala dem kom tugeda 
ahn gaan fronta di chiif priis ahn di uolda Jewish rilijos liida dem fi 
tel dem weh dehn disaid fi du. Dehn seh, “Wii vow mongs wiself seh 
wi no gwain iit ahn wi no gwain drink notn til wi kil Paul. 15So weh 
unu kyan du dah priten seh unu waahn fain out muo fahn im bout dis 
huol mata. So unu —lang wid di houl Kongsl— aks di kyapm if ihn 
kyan sen im bak fi unu kwestyan im. Bot bifuo ihn iivn kom fronta 
unu, wii gwain mek wiself redy fi kil'im.” 

16 Bot Paul nefyo hier bout di plan, ahn siem taim ihn gaan dah di 
baraks, gaan tel ihn onkl. 

17Den Paul kaal wan a di aafisa dem ahn tel im, “Ker dis yong man 
dah di komanda; ihn gat somting impuotant fi tel im.” 

18So di aafisa ker'im tu di komanda ahn eksplien seh, “Di prizna 
weh niem Paul aks mi fi ker dis yong man tu yu, bikaaz ihn gat 
somting fi tel yo.” 

19Di komanda huol di bwai han ahn ker'im wan said so nonbady 
kuda hier im, ahn ihn aks im, “Dah weh yu waahn tel mi?” 

20Paul nefyo tel im, “Som Jew gwain aks yu fi ker Paul dah dehn 
Kongsl tumaara ahn priten seh dehn waahn aks im som kwestyan fi 
get muo informieshan, 21 bot dah no chruu; so no du'ih. Muo an fourty 
man gwain deh haid lang di wie fi jomp pahn im ahn kil'im. Dehn 
iivn vow mongs demself seh dehn no gwain iit ahn dehn no gwain 
drink notn til mi onkl ded. Dehn don gat evryting set op; dehn ongl 
deh wiet di ansa fahn yuu.” 

22Den di komanda waan di yong bwai seh, “No mek nonbady nuo 
seh yu tel mi dis.” 


Wan Roman komanda sen Paul tu Caesarea 


23So di komanda kaal two a ihn aafisa ahn tel dem seh, “Get tugeda 
two hundred suoldya fi go dah Caesarea, ahn seventy haasbak raida, 
ahn two hundred suoldya wid laans weh gwain travl pahn fut. Ah 

waahn dem redy fi maach bai nine aklak tinait. 24Paul gwain niid 
haas tu, fi ker'im sief tu Felix, di govana.” 

25So di komanda rait wan leta weh seh somting laik dis: 

26Fram Claudius Lisias, 

Tu ihn Ekselensy Govana Felix: 

Griitinz. 

27 Dis dah wan man wehn get grab bai som Jew weh waahn kil'im, 
bot siem taim Ai kom wid mi suoldya dem ahn reskyu im. Ah wehn 
laan seh ihn dah wehn wan Roman sitizn, so Ah mek shuor fi ker'im 
tu siefty. 

28Afta dat, Ah ker'im fronta dehn Jewish Kongsl fi trai fain out 
dah weh dehn dinouns im fa. 29Ahn Ah suun fain out seh dah wehn 
somting fi du wid fi dem rilijos laa. Bot dah wehn notn weh wehn 
dizorv det nar jiel. 30Lieta, sombady kom tel mi bout wan plan fi 
kil'im, so siem taim Ah sen im tu yu. Now Ah don tel di Jew dem 
seh wateva dehn gat gens him dehn fi bring tu yu. 

Dah yuu iin chaaj now. 

31So dat nait di suoldya dem ker Paul dah Antipatris sity, jos laik 
dehn wehn aada dem fi du. 32Den di neks die, dehn ton bak ahn gaan 
tu dehn baraks iina Jerusalem, wail di haasbak raida dem ker'im tu 
Caesarea. 33Wen dehn get dah Caesarea, dehn ker Paul ahn di leta 
striet tu Govana Felix. 34Him riid ih ahn den ihn aks Paul dah weh 
konchry ihn kom fram. Paul seh, “Cilicia.” 

35“Wel, Ah gwain hier yo kies az suun az dem weh deh gens yo 
kom.” Den di govana aada seh dehn fi lak'op Paul iina di prizn dah 
di paat a Herod palis weh dehn kaal di Praetorium. 


Paul trayal fronta Felix 


2 4 1Five diez lieta, di Hai Priis Ananias —lang wid som a dehn 
liida, ahn wan laiya weh niem Tertullus— dehn kom fronta 

di govana fi put out dehn kies gens Paul. 250, afta dehn bring iin Paul, 
Tertullus staat ihn kies gens im, ahn seh: “Aanarabl Felix, aanda fi yuu 
waiz ruul wi gat piis ahn prasperity fi wan lang taim now, ahn tingz 
deh go gud mongs wi pipl dem. 3Aala wi uova grietful fi evryting weh 
yu deh du fi wi evry die, Muos Ekselent Felix. 4Now Ah no waahn bada 
yu tuu moch, bot jos gat likl pieshens wid wi ahn hier mi fi kopl minits: 
5“Disya man dah wan trobl-meka ahn laik stor'op faiya mongs di 
Jew dem aal uova di worl. Him dah di ring-liida fi wan kolt kaal ‘Di 

Nazariinz.’ 6Him dah wan uova bad man dongtu trai fi kontaminiet 
fi wi Templ, ahn so wi grab im. (Wi wehn waahn trai im fi weh ihn 
brok fi wi Laa. 7 Bot siem taim di Komanda Lysias kom deh rof wi op 
ahn tek'im fahn wi. 8Den ihn aada seh di wan dem weh akyuuz im 
hafy kom fronta yo.] Yu kyan fain out seh aala demde tingz weh Ah 
deh tel yo dah chruu, wen yu kwestyan im yoself.” 

9Ahn di ada Jew dem weh wehn dedeh staat taak bad bout Paul 
tu. Dehn seh, “Dah chruut weh Tertullus deh seh bout dis man.” 

10Dah wehn Paul torms now fi klier ihn niem, so di govana nad tu 
im fi tel im seh dah fi him taim fi taak. So Paul staat: “Ah nuo, Sar, 
dat yuu dah wan joj uova dis nieshan fi plenty yierz, so Ah stan op 
fronta yu wid kanfidens iina yuu az Ah put out mi kies. 11 Yu kyan 
fain out bitout eny prablem seh dah ongl twelve diez sins Ah wende 
Jerusalem, ahn waaship dah di Templ. 12Ah neva aagyo wid nonbady 
iin deh, ahn Ah neva stor'op non trobl fi mek pipl waahn kwaaril iina 
di sinigag, nar outsaid iina di sity. 13No wie demya man yah kyan 
pruuv di tingz dem weh dehn seh mii du. 14Bot, Ah hafy tel yu seh 
dah chruu seh Ah fala Di Wie, weh dehn kaal wan kolt. Ah waaship 
fi wii ansesta dehn God, ahn Ah biliiv evryting weh deh jos laik weh 
di Laa seh wi fi du, ahn aal weh di prafit dehn rait bout. 15Ah gat fi 
mii huop iina God, jos laik dem man weh deh yah, dat wan die God 
gwain riez aal pipl bak op fram di ded, di raichos ahn di wikid fi joj 
dem. 16Sieka dis, Ai aalwiez trai mi bes fi kiip wan klier kanshans 
fronta God ahn wid mi nieba iina evryting weh Ah du. 

17“Now Ah wehn gaan weh fi kopl gud yierz, ahn Ah kom bak dah 
Jerusalem fi bring mony fi help dem weh puor, ahn fi aafa sakrifais tu God 
tu. 18Ahn wail Ah wende mek mi sakrifais iina di Templ —afta Ah don 
get kliin iina God sait chruu wan serimony— dem weh wehn gat somting 
gens mi, kom stor'op trobl. Non kroud neva deh roun mi, moch les eny 
big faitn. 19Bot som Jew fahn Asia, weh wehn dedeh, wehn staat di huol 
ting. Dem dah di wan dem weh shuda deh rait yahso fronta yo, if dehn 
gat somting gens mi, no chruut? 20Or, mek dem weh deh yah now tel yo 
dah weh kain a kraim dehn wehn fain mi deh du, wen Ah wende stan op 
fronta di Jewish Kongsl. 21Di ongli'is ting dehn kuda seh Ah wehn gilty 
a, dah wen Ah wende stan op ahn deh hala out fronta dem ahn seh, ‘Ah 
deh pahn trayal tudeh bikaaz Ah biliiv iina di rezorekshan fahn di ded!” 

22Paul shet op ihn kies rait dehso. Den Felix, sieka ihn wehn nuo 
bout ‘Di Wie’ aredy, neva waahn mek wan disizhan siem taim, so ihn 

put aaf di miitn. Ihn seh, “Unu wiet til Komanda Lysias kom yah; den 
Ah gwain disaid di kies.” 23Den Felix aada wan a ihn aafisa fi kiip 
Paul iina jiel, bot gi'im som friidom so ihn fren dem kuda kom vizit 
im ahn tek kier a im. 

24Som diez lieta Felix kom wid ihn waif Drusila —shii dah wehn 
wan Jew— ahn sen fi Paul fi kom taak tu im bout weh ih miin fi gat 
fiet iina Christ Jesus. 25Ahn wen ihn get deh, Paul tel dem bout di 
tingz dem weh pliiz God, how wi shuda kanchruol wiself iina evryting, 
ahn bout God jojment weh gwain kom. Wen Felix hier aala dis, ihn 
get fraitn ahn seh, “Dat nof fi rait now; yu kyan go. Wen Ah gat taim 
agen, Ah gwain sen fi yo.” 26Now Felix wende huop seh Paul wuda 
gi'im som mony fi let'im go; so ihn staat sen far im muo ahn muo fi 
taak tu im. 

27Huol a two yierz paas laik dis; den, wan nyuu govana tek uova 
fahn Felix, weh niem Porcius Festus. Bot wen Felix wende lef, ihn 
lef Paul rait dehso iina prizn, bikaaz ihn wehn waahn stie gud wid 
di Jewish liida dem. 


Paul trayal fronta Festus 


2 5 1Three diez afta Festus wehn deh dah Caesarea az di govana, 
ihn disaid fi go op dah Jerusalem. 2Dehso di Hai Priis ahn di 
ada big liida dem fi di Jew pipl dehn miit wid Festus ahn staat agen 
fi akyuuz Paul bout aal kain a tingz. Dehn put plenty presha pahn 
im, 3ahn beg'im wan fieva: fi sen Paul bak dah Jerusalem. Siem taim 
dehn plan fi kil Paul wen dehn deh ker'im pahn di wie. 4Bot Festus 
ansa dem seh Paul gwain stie dah Caesarea aanda fi him kanchruol, 
bikaaz ihn gwain bak deh siem taim. 5So ihn tel dem, “Mek di liida 
mongs unu dehn go bak deh wid mi. If Paul wende du enyting rang, 
unu kyan staat unu kies gens im dong deh.” 
6Nat muo an eight or ten diez lieta, Festus gaan bak dong dah 
Caesarea. Ahn di neks die, az ihn wende sidong iina di chier weh 
ihn joj iina, ihn sen fi Paul. 7Ahn wen Paul waak iina di kuot ruum, 
di Jewish liida dem weh wehn kom dong fahn Jerusalem soroun im 
ahn staat akyuuz im bout som siiryos tingz weh dehn kudn pruuv. 
8Paul stan op fi difen ihnself ahn seh, “Ai no gilty. Ai neva du non 
kraim gens di Jewish Laa, di Templ, nar di Roman Empara Caesar.” 
9Den Festus, sieka weh ihn wehn waahn pliiz di Jew liida dem, aks 
Paul, “Yu wilin fi go op dah Jerusalem ahn stan trayal fronta mi deh?” 

10Bot Paul ansa seh, “No sah, Ah deh stan trayal fronta wan a Caesar 
kuot rait now. Dah rait yah Ah shuda get joj. Yu wel nuo seh Ai no du 
di Jew pipl dem notn bad. 11If Ai du dem somting weh wi kaaz mi det, 
Ai no rifyuuz fi ded. Bot if Ai inosent fahn weh demya man deh akyuuz 
mi bout, den niida yuu nar enybady els gat di rait fi gi mi uova tu dem 
fi dem kil mi. So, Ah seh, mek di Empara Caesar imself trai mi!” 

12Den, afta Festus don taak ih uova wid ihn advaiza dem, ihn tel Paul, 
“Yu aks fi di Empara Caesar trai yu, so Ah gwain sen yo tu di Empara.” 


Festus chek out King Agrippa 


13Now som taim lieta King Agrippa ahn ihn sista, Bernice, kom dah 
Caesarea, kom hiel Festus. 14Dehn dedeh fi som diez, ahn wail dehn 
wehn dedeh, Festus taak uova Paul kies wid di king. Ihn seh, “Wi gat 
wan prizna yah weh Felix lef fi wi ten tu. 15Wen Ah wehn deh dah 
Jerusalem, di chiif priis ahn di uolda Jewish rilijos liida dehn dinouns 
im, ahn wehn waahn mi fi kandem im. 16Wel, Ah mikies paint out 
tu dem seh dah no di Roman kostom fi kandem nonbady bitout hier 
dehn kies fos. Wii hafy mek shuor seh di man get wan chaans fi fies 
dem weh akyuuz im ahn difen ihnself. 17So wen dehn kom dong yah 
fi di kies, Ah neva wies non taim ataal; di very neks die Ah tek mi siit 
iina di kuot ahn aada di suoldya dem, ‘Mek di man stan op fronta mi! 
18Ongl Ah fain out seh, wen dehn staat chruo dehn chaaj dem pahn 
Paul, dah wehn ongl smaal chaaj weh neva gat non kansikwens ataal, 
notn fi du wid di kain a kraim Ah wende espek. 19Dah wehn somting 
fi du wid difrans uova fi dem rilijan, ahn bout sombady dehn kaal 
Jesus weh don ded, bot weh Paul insis seh ihn alaiv. 20Ah neva nuo 
weh fi du, bikaaz dis dah wehn wan difrant kwestyan. So Ah aks im 
if ihn wuda waahn go op dah Jerusalem fi stan trayal deh pahn dehn 
chaaj gens im. 21Bot Paul seh ihn no waahn dat ataal; him waahn go 
dah di haiyis kuot —tu di Empara imself! So Ah aada fi dehn ker'im 
bak dah jiel til Ah kuda arienj fi sen im dah Caesar.” 

22Den Agrippa tel im seh, “Yu nuo wat, Ai wuda laik fi hier di man 
miself.” “No prablem,” Festus ansa, “tumaara yo gwain hier im.” 


Paul fronta Agrippa 


2350 di neks die Agrippa ahn Bernice, wid plenty shuo'in aaf, get 
dah di adituoryum wid aal di big shat dem fahn di sity ahn di big 

militiery aafisa dem. Ahn wen dehn get deh, Festus aada fi dehn 
bring out Paul, ahn dehn du'ih. 24Den Festus getop ahn seh, “King 
Agrippa ahn aala unu jentilman weh deh yah, dis dah di man weh 
aal di Jew weh deh yah ahn dem fahn Jerusalem wehn hala pan tapa 
dehn vais seh dehn waant'im ded. 25Bot iina fi mii opinyan, ihn no 
du notn weh mek wi hafy kil'im. Stil yet ihn aks fi wan trayal fronta 
Caesar, ahn Ai grii fi sen im Rome. 26Bot Ah gat wan prablem: dah 
weh ekzakly Ah gwain rait ahn tel di Empara? Bikaaz, az faar az 
Ai kansaan, dehn no gat non riil chaaj gens di man! So Ah bring im 
fronta unu ahn speshaly fronta yu, King Agrippa, so afta unu ekzamin 
im, mieby Ai mait get somting fi rait. 27 Bikaaz fi mii, dah fuulishnis 
fi sen wan prizna aal di wie tu di Empara, wen wi no iebl fi tel im 
wat kraim dat prizna du.” 


Paul difen ihnself fronta Agrippa 


2 6 1Den Agrippa seh tu Paul, “Go hed ahn taak; difen yoself!” 
So Paul strech out ihn han ahn staat difen ihnself. 

2Ihn seh, “Dah wan gud ting seh Ah deh fronta yu tudeh, King 
Agrippa, fi difen miself gens aal dehn tingz weh di Jew dem deh 
akyuuz mi fa. 3Bikaaz Ah nuo seh yu dah wan ekspert wen ih kom 
tu Jewish kostom ahn dehn kwaaril weh dehn laik gat. So Ah deh 
aks yu fi hier mi ahn gat pieshens wid mi. 

4“Aal di Jew dehn nuo how Ai wehn liv. Dehn nuo how Ah spen mi 
huol laif, laik how Ah wende liv iina mi uon konchry fram Ah yong, 
ahn afta dat how Ah kom liv dah Jerusalem. 5Dehn nuo tu —if dehn 
wilin fi admit'ih— dat Ai dah wehn wan fietful memba a di Pharisee 
pipl, huu dah di muos strika iina fi wi rilijan. 6Ahn fi si seh, now Ai 
deh pahn trayal, bikaaz Ah taak seh mii deh luk ahed fi di pramis 
fulfil weh God wehn mek tu wi ansesta dem. 7Dat dah di siem pramis 
weh di twelve traib fi wi pipl dehn luk fa, az dehn waaship God die 
ahn nait. Stil yet, yo Majesty, fi dis huop di Jew dem deh akyuuz mi. 
8(Ai no nuo wai unu Jew tink seh ih no pasabl seh God kuda riez 
pipl fahn di ded!) 

9“Now, Ai wehn yuuztu tink di siem kain a wie dat Ai shuda du 
evryting Ah kud gens dem pipl weh wende fala Jesus fahn Nazareth. 
10Dat dah weh Ah yuuztu du dah Jerusalem. Ah get atarity fahn 
di chiif priis dem ahn put wan paila biliiva iina jiel; ahn wen dehn 
kandem dem tu det, Ai dah wehn wan a dem weh vuot gens dem. 

11 Ahn plenty taim dah mii, weh yuuztu mek dem get ponish iina di 
sinigag fi get dem fi kos Christ. Ai wehn so beks Ah wuda dongtu go 
dah farin sity fi gi dem som haad taim. 

12“Dah wehn fi dis siem riizn wai Ah wende go dah Damascus wid 
atarity ahn aadaz fahn di chiif priis dem. 13Dah pahn di ruod roun 
migl die, yo Majesty, Ah si wan uova brait lait —muo braita an di 
son, deh kom dong fahn hevn ahn shain roun mii ahn di man dem 
weh wende travl wid mi. 14Aala wi faal dong pahn di grong, ahn Ah 
hier wan vais seh tu mi iina di Hebrew langwij, ‘Saal, Saal! Dah wai 
yu deh gi mi haad taim? Yu deh hot yoself wen yu deh trai hot mii. 
Dah laik wan bul weh deh kik gens di stik a ihn uona.’ 

15“Den Ah aks im, ‘Dah huu yuu, Laad?’ Ahn di Laad ansa, ‘Ai dah 
Jesus; di siem wan weh yu deh gi haad taim. 16Bot get'op ahn stan 
op pahn yo fut dem. Ah shuo miself tu yu, bikaaz Ah deh pik yo out 
laik mi speshal saavant. Yu fi go ahn tel evrybady weh yo si ahn hier 
weh wehn hapm tu yu tideh, ahn tel dem bout som muo tingz weh 
gwain hapm tu yu iina di fyutyo. 17Ai gwain protek yu fahn yo uon 
pipl ahn fahn di Gentile weh Ah deh sen yu tu. 18Ah waahn yu fi 
uopm dehn ai ahn ton dem roun fahn di daaknis, weh dehn deh iina, 
tu di lait; ahn fahn Satan powa tu God. So chruu dehn fiet iina mi, 
dehn gwain get fargivnis fi dehn sin ahn dehn gwain gat wan plies 
mongs di pipl weh God wehn pik fi ihn uon?’ 

19“Ahn so, King Agrippa, Ah neva disobie di vizhan weh Ah get fahn 
hevn. 20Ah staat priich fos dah Damascus, den Ah gaan tu Jerusalem, 
ahn den Ah gaan roun di huol a Judea lan, ahn Ah staat priich tu di 
Gentile tu. Ah priich seh dehn hafy ripent fahn dehn sin dem ahn ton 
tu God ahn du di tingz weh rait fi shuo seh dehn chienj. 21 Bot som 
a di Jew grab mi iina di Templ fi deh priich dis, ahn dehn trai fi kil 
mi. 22Bot God protek mi. Das wai Ah deh yah tideh fi tel evrybady 
demya tingz, fahn di smaalis tu di bigis. Evryting, weh yu si Ah deh 
tiich yah, dah weh di prafit ahn Moses dehn seh wehn gwain hapm: 
23Dat di Christ gwain sofa ahn ihn gwain bii di fos wan fi riez bak 
fahn di ded, fi anouns di lait a salvieshan tu di Jew dem, ahn tu di 
Gentile tu.” 

24Wail Paul wende difen ihnself, Festus baal out ahn seh, “Yu mosy 
mad, Paul! Yu stody so moch til ih madn yo.” 25Bot Paul ansa ahn 
seh, “Ai no mad, yo Ekselensy! Ai deh taak riil chruut; mi main deh 
gud. 26King Agrippa, yu nuo bout demde tingz, ahn yu nuo seh Ah 

deh taak di chruut, bikaaz demya tingz weh Ah deh taak bout, yu 
wehn hier —dehn neva hapm iina wan kaana! 27 King Agrippa, yuu 
biliiv di prafit dem? Ah nuo yu biliiv dem!” 28Agrippa ansa Paul, 
“Huol aan Paul! Yu tink seh iina dis shaat taim yu kuda ton mii iina 
wan Kristyan?” 29Paul ansa, “Ih no mata if dah wan shaat taim or 
wan lang taim; weh Ai deh prie tu God fa, dah fi yuu ahn evrybady 
weh deh yah wuda bii jos laik mii, eksep fi demya chien.” 

30Den di king, di govana, Bernice, ahn aala di ada wan dem stan 
op ahn gaan. 31Afta dehn gaan, dehn grii mongs demself seh, “Dis 
man no du notn fi get kil nar fi wi put'im iina jiel.” 32 Ahn Agrippa seh 
tu Festus, “Wi kuda wehn frii dis man, if ihn neva don mek Caesar 
gaan uova ihn kies.” 


Dehn sen Paul tu Rome 


27 1Afta ih wehn disaid seh wi wehn gwain siel tu Italy, Paul 

ahn som ada prizna get sen uova tu wan aamy aafisa weh 
wehn niem Julius. Ihn dah wehn memba a di Empara Augustus 
Regiment. 2So, wi gaan aan pahn wan ship fahn Adramyttium ahn 
wi wehn redy fi siel tu som puot lang di kuos a di provins a Asia, 
ahn wi staat out. Aristarchus, weh dah wehn wan Macedonian man 
fahn Thessalonica, wende wid wi tu. 3Di neks die wi get dah Sidon, 
ahn Julius, fi shuo ihn kainis tu Paul, wehn mek'im gaan ahn vizit 
ihn fren dem so ihn kuda get provishan fi ihn niid. 4Fahn deh wi 
siel agen ahn wi wehn hafy paas nier di kyaam saida Cyprus ailant, 
bikaaz di briiz wende gens wi. 5Wen wi siel kraas di sii lang di kuos 
a Cilicia ahn Pamphylia, wi get dah Myra iina Lycia lan. ©Deh, di 
aamy aafisa fain wan ship fahn Alexandria weh wehn gwain siel tu 
Italy, so ihn put wi pahn buod. 7Fi plenty diez wi wehn gwain uova 
sluo, ahn wi wehn gat wan haad taim deh get aaf di kuos a Cnidus, 
bikaaz di briiz neva mek wi huol di kuors. So, wi wehn hafy siel aaf 
di kyaam saida Crete ailant, weh wende nier Salmone. 8Wi muuv 
lang di kuos wid plenty prablem ahn den wi get dah wan plies weh 
dehn kaal Fier Hievens, nier tu Lasea sity. 

9So, wi wehn luuz plenty taim, ahn fi siel now wehn muo dienjaros, 
bikaaz bai dis taim dongtu di die wen di Jew dehn faas wehn don 
paas aredy. So Paul staat waan dem, 10ahn seh, “Unu man, Ah si seh 
dis trip gwain bii wan dizasta, ahn ih gwain bring big laas tu di ship 
ahn di kargo, dongtu fi wi uon laif tu.” 11Bot di aamy aafisa neva 

pie im non main ahn put muo atenshan tu weh di ship uona ahn di 
kyapm wende tink. 12Now, daty haaba neva gud fi dak chruu di rieny 
weda, so muos a di man dem disaid fi kantinyo deh siel, ahn trai fi 
get dah Phoenix ahn dak deh. Dis dah wehn wan haaba iina Crete, 
weh fies di sout-wes ahn naat-wes. Di man dem wehn tink seh dehn 
kuda wiet deh til di rieny weda don paas. 

13So, wen wan saaf sout briiz staat bluo, dehn wehn tink seh dehn 
gwain get wat dehn wehn waahn, so dehn tek op enkla ahn siel 
langsaid di kuos a Crete. 


Wan big staam mash'op di buot weh Paul wende travl iina 


14Now, ih neva gaan lang wen wan uova big briiz, weh dehn kaal 
Naat-iista kom dong kraas di ailant. 15Ahn di ship get kech iina di 
briiz ahn kudn mek'ih ahed, so wi kuda neva du wan ting bot mek di 
briiz tek wi alang. 16Den, az wi wende paas aaf di kyaam saida wan 
likl ailant weh dehn kaal Clauda, wi wehn jos iebl fi sikyuor di ship 
laif buot. 17Wen di man dem wehn don hais ih pahn buod, dehn paas 
ruop ananiit di ship fi huol ih tugeda. Den di man dem get fried seh wi 
wuda ron pahn shuor dah Syrtis kii, so dehn put wan sii enkla dong ahn 
mek di ship drif alang. 18Di neks die wi wehn tek socha big muuvment 
wid di briiz seh dehn wehn staat chruo aaf di kargo uovabuod. 19Pahn 
di third die, dongtu di ship takl dehn chruo aaf di ship wid dehn uon 
han. 2°Di big staam get wosa ahn wosa, til wi wehn niida si staar nar 
son fi so moch diez. So den wi wehn staat giop aal huop fi get siev. 

21 Afta di man dem wehn gaan so lang bitout fuud, Paul stan op 
fronta aala dem ahn seh, “Unu man, unu shuda wehn tek mi advais 
neva fi siel fahn Crete; den unu wuda neva iina dis trobl ahn aal dis 
damij. 22Bot now Ah deh beg unu fi kiip op di korij, bikaaz nonbady 
no gwain ded; ongl di ship gwain get mash'op. 23Ah nuo dis bikaaz 
laas nait wan ienjel fahn di God, weh Ah bilang tu ahn weh Ah sorv, 
stan nier mi ahn tel mi seh, 24‘No fried Paul. Yu no gwain ded, bikaaz 
yo hafy stan trayal bifuor Caesar. Ahn God, weh gud aal di taim, 
gwain siev aala dem laif weh deh siel wid yo. 

25“So, kiip op unu korij, unu man, bikaaz Ah gat fiet iina God seh 
evryting gwain hapm jos laik how ihn wehn tel mi. 26Bot ihn seh tu: 
disya buot gwain get mash'op pahn wan biich pahn wan nada ailant.” 

27Den, pahn di forteenth nait wi wehn stil deh drif pahn di Adriatic Sii 
—dah wehn bout migl nait— wen di siela dem staat nuotis seh wi wende get 

nier lan. 28So, dehn mezha di diip ahn dehn fain out seh di waata aanda di 
shiip wende 120 fiit diip. Afta wan shaat wail, dehn mezha agen ahn dehn 
fain out seh wi wende 90 fiit diip.' 29Den dehn get uova fried, bikaaz dehn 
wehn nuo seh wi kuda get dash gens som rak. So, dehn drap four enkla 
fahn di ship staan ahn den staat prie fi die lait kom. 30Now di siela dem 
priten seh dehn wehn gwain chruo dong som muo enkla fahn di ship bow, 
bot wat dehn wende du dah hais dong di laif buot iina di sii fi trai fi eskiep 
fahn di ship. 31Den Paul seh tu di aamy aafisa ahn ihn suoldya dem, “If 
demya man no stie pahn di ship, unu no gwain siev.” 32So di suoldya dehn 
kot di ruop dem weh wende heng an pahn di laif buot ahn mek ih faal aaf. 

33Den, jos bifuor di son kom op, Paul tel evrybady fi iit. “Fi di laas fourteen 
diez,” ihn seh, “unu deh wory plenty ahn unu no iit a ting. 34Now Ah deh 
beg unu fi iit som fuud. Unu niid ih fi sorvaiv, bikaaz non a unu gwain luus 
nat iivn wan singl hier fahn unu hed!” 35 Afta ihn seh dat, ihn tek som bred 
ahn gi tanks tu God fronta aala dem. Dehn ihn brok di bred ahn staat iit'ih. 
36Ahn aala dem get korij ahn iit som fuud tu. 37(Wi dah wehn bout two 
hundred ahn sixty pipl buod di shiip.) 38Now, wen dehn wehn don iit til 
dehn get nof, dehn laitin op di ship ahn chruo di grien iina di sii. 

39Den, wen di son kom op, dehn neva rekonaiz di lan, bot dehn si 
wan bie wid plenty san. So, dehn disaid fi trai ron op di ship pan di 
bie, if dehn kuda. 40Dehn kot aaf di enkla dem ahn lef dem iina di 
sii ahn luus di ruop weh wehn gat di roda tai. Siem taim dehn hais 
di front siel ahn put'ih tu di briiz ahn staat fi di biich. 41 Bot di ship 
hit wan san bank weh paat di two sii miit. Di bow get stuk ahn kudn 
muuv ataal, so di big wiev dem brok di staan iina piisiz. 

42Den, di suoldya dehn plan fi kil aala di prizna dem fi no mek non a 
dem get weh, deh trai fi swim ahn eskiep. 43Bot di aamy aafisa, weh wehn 
waahn spier Paul laif, stap dem fahn ker out dehn plan. Ihn tel dem seh, 
“Dem weh kuda swim fi jomp uova buod fos ahn trai get tu lan! 44Di res 
gwain hafy get pahn som piis a buod, or somting els weh lef fahn di ship!” 
So evrybady wehn get tu lan sief, ahn nonbady neva droundid. 


Weh wehn hapm pahn Malta ailant 


2 8 1Wen wi get siev pahn di lan, wi kom fi nuo seh di ailant 
wehn niem Malta. 2Ahn di pipl dem fahn dis ailant triit wi 





:27.28 Di ekzak wod dem dah: “...dehn mezha di diip ahn dehn fain out seh di 
waata wende 20 fatoms. Afta wan shaat wail —15 fatoms diip.” 

uova gud: dehn lait wan faiya ahn welkom aala wi, bikaaz ih wende 
rien ahn di plies weh kuol. 

3Now Paul wehn waahn help, so ihn tek op som drai wud ahn 
put'ih iina di faiya. Bot wan sniek, weh wehn iin deh, ron fahn di hiit 
ahn grab Paul pahn ihn han! 4Wen di pipl fahn di ailant si di sniek 
deh heng dong pahn ihn han, dehn seh tu wan anada, “Dis man dah 
mosa wan mordara fi chruut; ihn get weh fahn di sii, bot di gad dem 
no waahn mek im liv enywie!” 

5Bot Paul jos shiek aaf di sniek iina di faiya ahn notn neva hapm 
tu him. 6Evrybady wende wiet fi ihn swel op or drap dong ded rait 
dehso. Bot, wen dehn wiet lang taim ahn si seh notn bad no hapm 
tu him, dehn chienj dehn main ahn seh him mosa wan gad imself! 

7Now iina daty plies dehn wehn gat wan piis a lan weh bilangs tu 
di ailant chiif, weh niem Publius. Ihn tek wi iin ahn put wi op gud fi 
three diez. 8Publius pupa wehn sik iina bed wid fiiva ahn bad bely, 
ahn Paul gaan iin, gaan si'im. Den ihn prie fi im, put ihn han pahn 
im, ahn siem taim ihn get gud! 9Afta dis, aal di res a di pipl dem weh 
liv pahn di ailant ahn weh wehn sik kom ahn get kyuor tu. 10Dem 
tu, staat triit wi gud, ahn gi wi wan paila tingz. Ahn wen wi gaan lef 
out, dehn ful wi op wid aal weh wi wehn gwain niid. 


Paul get dah Rome 


11Afta three mons, wi siel pahn wan buot fahn Alexandria weh 
wehn kom tu di ailant. Di buot gat aan wan figyo fi di twin gad Castor 
ahn Pollux. 12Ahn wen wi get dah Syracuse, wi stap deh fi three 
diez. 13Fahn deh wi siel tu Rhegium. Di neks die wan sout win kom 
op ahn wi get dah Puteoli. 14Wen wi get deh, wi fain som Kristyan 
weh aks wi fi stie wan wiik wid dem. Afta dat, wi gaan an tu Rome. 

15Wen di Kristyan dem fahn Rome hier seh wi wende kom, dehn 
kom out, kom luk fi wi dah di Appius makit plies, ahn den dah di 
plies dehn kaal Three Taverns. Ahn wen Paul si dem, ih mek im fiil 
gud ahn ihn tank God. 16Wen wi get dah Rome, dehn mek Paul liv 
him wan iina wan hous wid wan suoldya deh gyaad im. 


Paul taak tu di Jew dem fram Rome ahn waan dem 


17Three diez afta, Paul sen kaal fi di Jew liida dem weh wende 
liv deh. Wen dehn kom ahn miit wid im, ihn tel dem seh, “Bredrin, 
dehn han mi uova tu di Roman ofishal dem fahn Jerusalem, bot mii 

no du notn gens fi wi pipl, nar gens di uol pipl dehn kostom. 18Ahn 
afta di Roman dem tes mi out, dehn wehn waahn let mi go, bikaaz 
dehn neva fain non kaaz fi put mi tu det. 19Bot di Jew dem fahn 
Jerusalem wehn neva grii wid dat, so Ah wehn hafy aks fi dehn sen 
mi tu Caesar. 

“Bot mii neva gat notn bad fi seh gens mi uon Jewish pipl dem; 
Ah no dinouns dem fi notn ataal, 20ahn sieka dis, Ah kaal unu fi wi 
taak ih uova. Dah fi di huop weh wi Israel pipl gat, Ah deh yah tai 
op wid dis chien.” 

21So dehn ansa im seh, “Wi neva get non leta fahn Judea lan bout 
yo, nar non a di bredrin, weh wehn kom fahn deh, no seh notn bad 
bout yo niida. 22Bot wi waahn hier weh yo gat fi seh, bikaaz aal bout 
di plies dehn deh taak bad bout dis nyuu rilijan.” 

23Den dehn gi Paul wan die weh dehn fi kom weh him stie; ahn 
plenty a dem kom, iivn muo an di fos taim. Ahn ihn tel dem bout 
God Kingdom fahn maanin til liet iina di iivnin deh trai fi kanvins 
dem fahn weh Moses ahn di prafit dem rait seh Jesus dah di Mesaya 
fi chruut. 24Ahn som a dem grii wid weh Paul seh, bot di res a dem 
neva biliiv im. 25Ahn sieka dehn kudn grii pahn weh ihn wende taak 
bout, wen dehn wehn gwain, Paul seh tu dem, “Di Holy Spirit wehn 
seh di rait ting bout unu tu fi wi ansesta chruu di prafit Isaiah wen 
ihn seh: 

26 ‘Go tu disya pipl ahn tel dem: 

“Unu gwain hier wid unu iez uova ahn uova, 
bot unu no gwain andastan; 

unu gwain si wid unu ai dem uova ahn uova, 
bot unu no gwain gat'ih klier, 

27 bikaaz disya pipl dehn haat tuu haad, ahn dehn iez get def, 

ahn dehn ai dehn shet op. 
Bot, if dehn kuda du demde tingz, 
dehn wuda kom tu mi ahn Ah wuda kyuor dem.” 

28Unu beta nuo seh dis salvieshan fahn God gwain fi di Gentile 
pipl dem, ahn dem wi hier'ih ahn biliiv'ih!” 29 [Afta Paul seh demde 
tingz, di Jew dem gaan stil yet deh aagyo mongs demself.] 30 Ahn 
Paul stie fi two yierz iina daty hous weh ihn rent, ahn miit'op wid 
aala dem wehn kom luk fi im. 31Ihn priich bout God Kingdom ahn 
tiich bout di Laad Jesus Christ tu aala dem weh waahn hier, bitout 
nonbady fi du notn gens im ataal. 

The Temple in the time of Jesus Christ 

The Temple itself 





1. The Table of Showbread 
2. The Lampstand 

3. The Altar of Incense 

4. The Curtain 

5. The Ark of the Covenant 
6. The Cherubim 


337 


Jerusalem 


Road to 


In New Testament Times 
Caesarea 


== Walls at the time of Jesus 
me Walls built by Agrippa | 
= Present day wall 
a 0 Wo Wi ONO) 


Kilometers 


Pool of 
Bethzatha 
Antonia 
Fortress 


Damascus 


Gate 
Road to 


Joppa 


Golgotha 
tt 


æ Court of 
Gentiles 


Praetorium 


Theater ¢ 
/ 
14 


House of 
m Caiaphas 


Herod's 
Palace 


Mount of Olives 


Upper, 
Room 


lley 


Field of Blood e Rosdto 
the Dead Sea 





338 


The Holy Land 
in the Time 
of Jesus Christ 

